
Biržos laikrodžiui išmušus vienuolika, Sakaras įėjo į Šampo 
restoraną, į baltą paauksuotą salę; pro du aukštus jos langus buvo 
matyti aikštė: Jis peržvelgė eiles staliukų, prie kurių šalia vienas 
kito sėdėjo savo reikalais susirūpinę lankytojai, ir nustebo nepa- 
matęs to, kurio ieškojo. 

Padavėjai ruošėsi, lakstė, Sakaras sustabdė vieną jų, skubantį 
pro šalį su pilnu padėklu, ir paklausė: 

— Sakykite, ar pono Jurė dar nebuvo? 

— Ne, pone, dar nebuvo. 

Tada Sakaras nusprendė palaukti ir atsisėdo lango nišoje prie 
staliuko, nuo kurio pakilo vienas klientas. Sakaras manė pasivė- 
linęs ir, kol kelneris keitė staltiesę, ėmė žiūrėti pro langą stebė- 
damas šaligatviu praeinančius žmones. Net kai stalas jau buvo 
padengtas, jis ne tuoj pat užsisakė, bet dar valandėlę žiūrėjo į 
aikštę, tokią linksmą šią giedrą gegužės pradžios dieną. Šiuo metu 
žmonės pusryčiavo, ir ji buvo beveik tuščia: po švelniai sužalia- 
vusiais kaštonais suolai neužimti; karietų stovimoje vietoje, palei 
tvorą, nuo vieno jos galo iki kito, buvo nusitiesusi fiakrų eilė; 
omnibusas, atvažiavęs nuo Bastilijos, stabtelėjęs prie sodo kampo 
ties kontora, neišlaipino ir nepaėmė nė vieno keleivio. Statmeni 
saulės spinduliai tvieskė į biržos pastatą, jo kolonadą, dvi statu- 
las ir erdvią terasą, kurioje kol kas laukė tik tvarkingai išrikiuota 
kėdžių armija. 

Sakaras atsigręžęs pamatė prie gretimo staliuko biržos makle- 
Iį Mazo ir ištiesė jam ranką: 

— A, tai jūs! Laba diena! 

— Laba diena, — atsakė Mazo ir nerūpestingai paspaudė at- 
kištą ranką. 

Šis vyras, neaukšto ūgio juodbruvys, labai judrus, gražus, bū- 
damas trisdešimt dvejų metų, neseniai paveldėjo maklerio vietą 
po vieno savo dėdės. Atrodė, kad jis labai atsidėjęs kalbasi su 
priešais sėdinčiu stambiu, skusto raudono veido ponu, garsiuoju 
Amadjė, kurį birža labai aukštino po pasakiškai pasisekusio biz- 

nio su Selsi kasyklų akcijomis. Kai tos akcijos buvo nukritusios 
iki penkiolikos frankų ir kai į kiekvieną jų pirkėją buvo žiūrima 
kaip į pamišėlį, jis čia sudėjo visą savo turtą — du šimtus tūkstan- 
čių frankų, gryna rizika, be jokio apskaičiavimo, nepasikliauda- 
mas jokia intuicija, vien tik atkakliai tikėdamas savo laime. Apti- 
kus didžiulius rūdynų telkinius, šiuo metu akcijų kursas pakilo 
daugiau kaip tūkstantį frankų, ir jis laimėjo apie penkiolika mili- 
jonų; ta beprotiška operacija, už kurią anuomet jį būtų reikėję už- 
daryti į pamišėlių namus, dabar jį iškėlė į didžiuosius finansinin- 
kus. Visi jį sveikino, ypač prašė patarimų. Beje, nuo tol jis nebes- 
pekuliavo tarsi pasitenkinęs, kad toliau gali viešpatauti dėl to 
vienintelio genialaus, legendinio žygio. Mazo tikriausiai svajojo 
turėti jį savo klientu. 

Amadjė nesiteikė Sakarui nė nusišypsoti, taigi šis pasisveiki- 
no su priešais sėdinčiais trimis pažįstamais biržos spekuliantais — 
Pijero, Mozeru ir Salmonu: 

— Laba diena! Kaip sekasi? 

— Neblogiausiai... Laba diena. 

Net ir šie atrodė šalti, beveik priešiški. O juk Pijero, ilgšis, 
labai liesas kumpanosis, prakaulus, lyg klajojančio riterio veido, 
griežtų mMostų, paprastai būdavo familiarus, kaip lošėjas, kertąs 
be svarstymo, be atodairos, sakydamas, kad kiekvieną sykį, kai 
tik pabando lošti apgalvotai, patiria katastrofą. Jis buvo smar- 
kaus būdo, apsigimęs spekuliantas, visada tikįsis laimėti, o Moze- 
ras, priešingai, mažo ūgio, išgeltęs, kankinamas kepenų ligos, 
nuolat aimanuodavo bijodamas kataklizmų. Tuo tarpu Salmonas, 
labai gražus, besipuikuojąs savo juoda kaip rašalas barzda, nors 
ir penkiasdešimties metų, bet nepasiduodąs senatvei, buvo lai- 
komas nepaprastai gudriu vyru. Jis niekada nekalbėdavo, atsaki- 
nėdavo tik šypsena, ir niekas nežinojo, kaip jis lošia ir apskritai 
ar lošia; jo maniera klausyti veikdavo Mozerą taip, jog, atvirai 
išsipasakojęs, Salmonui tylint sutrikdavo ir dažnai bėgdavo pa- 
keisti savo paties duotų užsakymų. 

Pastebėjęs tokį visų abejingumą, Sakaras neramiai ir iššau- 
kiamai apžvelgė likusią salės dalį. Jis linktelėjo tik vienam aukš- 
taūgiui jaunam vyrukui, kuris sėdėjo už trijų staliukų, gražuoliui 
levantiečiui Sabataniui, puikių juodų akių, pailgo tamsaus veido, 
kurį gadino negraži, nemaloni burna. Šio vyruko mandagumas 
Sakarą galutinai suerzino: tikriausiai apsivogęs kurioje užsienio 
biržoje, vienas tų paslaptingų nutrūktagalvių, patinkančių mote- 
rims, jis atsirado čia praėjusį rudenį ir, subankrutavus vienam 
bankui, jau dirbo kaip statytinis, labai korektiškas ir visada labai 
lipšnus net blogiausios reputacijos žmonėms, jis įgijo maklerių 
ir kulisininkų pasitikėjimą. 

Priešais Sakarą stovėjo padavėjas. 

— Ką ponas užsakysite? 

— A, taip... Bet ką, kotletą, šparagų. 

Paskui jis vėl pasišaukė padavėją: 

— Ar jūs tikras, kad ponas Jurė čia nebuvo prieš man atei- 
siant ir kad jis neišėjęs? 

— Absoliučiai tikras. 

Štai kas pasidarė po to kracho, kai spalio mėnesį jis buvo pri- 
verstas dar kartą uždaryti savo kontorą, parduoti vilą Monso par- 
ke ir išsinuomoti butą: tik tokie, kaip Sabatanis, su juo besisvei- 
kina, kai jis pasirodo restorane, kur kadaise viešpatavo, o visi ki- 
ti nė galvos nebepasuka, nė rankos nebepaduoda. Jis buvo sąži- 
ningas lošėjas ir nejautė pagiežos dėl tos paskutinės skandalingos 
ir tokios nelaimingos žemės sklypų aferos, iš kurios jis išgelbėjo 
tik savo kailį. Bet jis užsidegė atsilošti; nesulaukdamas Jurė, ku- 
ris buvo pažadėjęs vienuoliktą valandą būti čia ir pranešti, kaip 
jam pavyko žygis pas brolį Rugoną, įtakingiausią tuo metu mi- 
nistrą, Sakaras ėmė pykti ant brolio. Jurė, klusnus deputatas, iški- 
lęs ministro dėka, buvo tik tarpininkas. Bet argi Rugonas, tas vi- 
sagalis Rugonas, dabar taip jį apleistų? Geras brolis jis niekad 
nebuvo. Kad po katastrofos jis supyko, kad viešai nutraukė su 
juo santykius, nenorėdamas kompromituotis, tai dar suprantama; 
bet praslinko jau šeši mėnesiai, ir argi jis negalėtų slapta jam pa- 
dėti? Nejaugi ir dabar jis būtų toks kietaširdis, jog nesuteiktų 
paskutinės paramos, kurios Sakaras prašo per kitą žmogų, ned- 
rIįsdamas pats į jį kreiptis, kad nesukeltų pykčio audros? Užtektų 
jam tarti tik vieną žodį, ir Sakaras vėl atsitiestų, ir visas tas nie- 
kingas ir didis Paryžius būtų jam po kojomis. 

— Kokio vyno pageidausite, pone? — paklausė metrdotelis. 

— Jūsų paprastojo bordo. 

Kotletas ataušo, Sakaras, pamiršęs alkį, sėdėjo susimąstęs ir 
pakėlė akis, kai staltiese šmėstelėjo kažkieno šešėlis. Tai Masijas, 
biržos tarpininkas, storas raudonveidis vyrukas, anksčiau labai 
vargęs; jis slinko tarp staliukų su kursų lentele rankoje. Sakaras 
įsižeidė, kai Masijas, prie jo nestabtelėjęs, prasmuko pro šalį ir 
pakišo kursų lentelę Pijero ir Mozerui,. Tie, įsileidę į ginčą, išsib- 
laškę vos dirstelėjo į ją: ne, jie neturį užsakymų, gal kitą kartą. 
Nedrįsdamas lįsti prie garsiojo Amadjė, kuris užsigulęs kirto 
omarų salotas ir patyliukais kalbėjosi su Mazo, Masijas grįžo pas 
Salmoną; šis paėmė kursų lentelę, ilgai ją studijavo, paskui, neta- 
ręs nė žodžio, grąžino atgal. Salėje kilo bruzdesys. Kiti tarpinin- 
kai kas minutę trankė durimis. Žmonės iš tolo garsiai kalbėjosi, 
ir juo artėjo vidudienis, juo smarkėjo biznieriškas įkarštis. Ir 
Sakaras, vis žvilgčiodamas pro langą, matė, kad aikštė pamažu 

prisipildo, gausėja važiuotų ir pėsčių, o saulės nutviekstais bir- 
žos laiptais vienas po kito jau kopia juodi taškai — žmonės. 

— Kartoju jums,— graudžiu balsu kalbėjo Mozeras,— kad 
tie papildomi rinkimai kovo dvidešimtąją — labai blogas simp- 
tomas... Šiandien jau visas Paryžius opozicijos rankose. 

Bet Pijero tik gūžtelėjo pečiais. Kas gi čia tokio, jei kairiųjų 
suoluose atsisės Karno ir Garnjė Pažesas? 

— Na, kad ir tas hercogijų klausimas, — toliau kalbėjo Moze- 
ras, — jis gali sukelti labai daug komplikacijų... Tikrai! Be reikalo 
juokiatės. Aš nesakau, kad turėtume prūsams skelbti karą, jei 
nenorime duoti jiems tukti Danijos sąskaita, yra ir kitokių prie- 
monių... Taip, taip, kai didieji ima ryti mažuosius, niekada nega- 
lima žinoti, kuo visa tai baigsis... O kaip su Meksika... 

Tą dieną Pijero buvo puikiai nusiteikęs ir, garsiai nusikvato- 
jęs, jį nutraukė: 

— Liaukis, mano mielas, neįkyrėk tais savo būgštavimais dėl 
Meksikos. Šios epochos istorijoje Meksikai teks garbingas pus- 
lapis. Koks velnias jums pakišo mintį, kad imperija negaluoja? 
Juk sausio mėnesį trijų šimtų milijonų paskola viršyta daugiau 
kaip penkiolika kartų! Triuškinantis pasisekimas... Klausykite: 
susitikime šešiasdešimt! septintaisiais, vadinasi, po trejų metų, kai 
bus atidaryta pasaulinė paroda, kurią imperatorius nutarė su- 
ruošti. 

— Aš jums sakau, kad viskas eina blogai, — beviltiškai tvir- 
tino Mozeras. 

— Duokite ramybę, viskas kuo geriausiai! 

Salmonas, gudriai šypsodamasis, dirsčiojo čia į vieną, čia į 
kitą. Ir Sakaras, klausęsis jų pokalbio, savo paties sunkumus gre- 
tino su ta krize, į kurią, atrodė, rieda imperija. Štai jis ir vėl par- 
blokštas: nejaugi ir ta jį pagimdžiusi imperija žlunga kaip jis, ne- 
jaugi iš tokių aukštybių ji nugarmės į patį dugną? Štai jau dvylika 
metų jis myli ir gina šį režimą, jaučiasi iš tikrųjų gyvenąs ir augąs 
siurbdamas syvus kaip medis, įleidęs šaknis į tinkamą dirvą! Bet, 
jeigu brolis užsimanys jį iš čia išrauti, jeigu iškas jį iš tarpo tų, 
kurie čiulpia riebią gyvenimo malonumų dirvą, tuomet tegu vis- 
kas rieda velniop į galutinę didžiąją suirutę, kuria užsibaigs links- 
mybių naktys! 

Belaukdamas užsakytųjų šparagų, jis paskendo atsiminimuose 
ir tartum išnyko iš salės, kurioje triukšmas vis didėjo. Priešais, 
dideliame veidrodyje, jis pamatė pats save ir nustebo. Amžius 
„nepakenkė jo mažutei figūrai; jis atrodė trisdešimt aštuonerių 
metų, nors jam sukako jau penkiasdešimt, jis tebebuvo ir lieknas, 
ir judrus kaip jaunuolis. Rusvas jo veidas su įdubusiais skruos- 
tais, smailia nosimi ir siauromis žibančiomis akutėmis, panašus 


į Marionetę, ilgainiui pasidarė netgi kažkaip malonus, įgavo tos 
nevystančios, tokios švelnios ir tokios veiklios jaunystės žavu- 
mo, o tarp vešlių jo plaukų nesimatė nė vieno žilo. Ir nejučiomis 
jis prisiminė, kaip atvyko į Paryžių tuojau po perversmo tą žie- 
mos vakarą, kaip atsidūrė miesto gatvėse tuščiomis kišenėmis; 
alkanas, bet pasiutusiai trokšdamas patenkinti savo įgeidžius. 
O, tas pirmasis pasivaikščiojimas, kai jis, net neiškraustęs lagami- 
no, kiaurais batais, suskretusiu apsiaustu, pajuto nenugalimą no- 
rą leistis į miestą ir jį užkariauti! Nuo ano vakaro jis daug kartų 
buvo iškilęs labai aukštai, per jo rankas tekėjo milijonų srautas, 
bet niekada jis nevaldė turtų kaip vergo, kaip savo daikto, su ku- 
riuo gali elgtis kaip nori, kurį gyvą, medžiagišką laikai po užrak- 
tu. Jo kasose visada gyveno melas, fikcijos; atrodydavo, kad auk- 
sas išbyra iš jų pro nežinomas skyles. Paskui jis ir vėl atsidurda- 
vo gatvėje, kaip kadaise, kai tik pradėjo savo karjerą, vis toks 
pat jaunas, toks pat alkanas ir toks pat godus, kankinamas to pa- 
ties geismo mėgautis ir nugalėti. Jis buvo ragavęs visko, bet ne- 
prisisotinęs, nes jam atrodė, kad nebuvo nei progų, nei laiko kaip 
reikiant įsigilinti į žmones ir į daiktus. Dabar, atsidūręs gatvėje, 
jis jautėsi prasčiau už naujoką, kuris dar gyvena iliuzijomis ir vil- 
timis. Ir jis užsidegė noru viską pradėti iš naujo, vėl viską užka- 
riauti, iškilti aukščiau negu bet kada buvo iškilęs, ir pagaliau už- 
kariautąjį miestą išvysti po savo kojomis! Gana apgaulingo turtų 
fasado, dabar jam reikia tvirto turtų pastato, tikros aukso kara- 
lystės, viešpataujančios ant pilnų maišų! 

Vėl nuskambėjęs šaižus, pernelyg spiegiantis Mozero balsas 
valandėlei atitraukė Sakarą nuo svarstymų. 

— Meksikos ekspedicija atsieina po keturiolika milijonų per 
mėnesį, pats Tjeras tai įrodė... Reikia būti visiškai aklam, kad ne- 
matytum, jog parlamento dauguma yra sukrėsta. Kairiųjų dabar 
per trisdešimt. Pats imperatorius supranta, kad vieno valdymas 
darosi nebeįmanomas, jei pats ima pirmas kalbėti apie laisvę. 

Pijero nebeatsakinėjo ir tik pašaipiai juokėsi. 

— Taip, aš žinau, rinka jums atrodo tvirta, sandėriai vyksta. 
Bet palaukite, kas bus toliau... Matote, Paryžiuje per daug pasta- 
tų nugriauta ir per daug naujų pristatyta! Tie didžiuliai darbai su- 
rijo santaupas. Stambiosios kredito įstaigos, jums rodos, klesti, 
bet tegul tiktai kuri sprogsta, ir pamatysite, kaip viena paskui ki- 
tą visos subyrės... Liaudis bruzda. Mane labai gąsdina toji tarp- 
tautinė „Darbo žmonių sąjunga“, neseniai įsteigta darbininkų pa- 
dėčiai gerinti. Prancūzijoje kyla nepasitenkinimas, revoliucinis 
judėjimas, kiekvieną dieną vis stiprėjąs... Aš jums sakau: vaisiu- 
je atsirado kirminas. Viskas žlugs. 

Čia visi ėmė triukšmingai prieštarauti. Tikriausiai tam Moze- 

rui užėjo kepenų priepuolis. Tačiau nė kalbėdamas jis nenuleido 
akių nuo gretimojo staliuko, prie kurio, nepaisydami triukšmo, 
Mazo ir Amadjė patyliukais tęsė savo pokalbį. Pamažu visa salė 
ėmė nerimauti, kad šiedu taip ilgai ir paslaptingai kalbasi. Apie 
ką gi juodu taip ilgai šnabždasi? Be abejo, Amadjė duoda užsaky- 
mus, kažką ruošia. Jau trečia diena sklido negeri gandai apie dar- 
bus prie Sueco. Mozeras prisimerkė ir taip pat negarsiai tarė: 

— Žinote, anglai nori ten sutrukdyti darbus. Gali kilti karas. 

Tokia nepaprasta naujiena šį kartą ir Pijero paveikė. Ji buvo 
neįtikima, ir vis dėlto šis žodis aplėkė visus staliukus ir pavirto 
tikrenybe: Anglija pasiuntusi ultimatumą reikalaudama tučtuo- 
jau sustabdyti darbus! Matyt, ne apie ką kita kalbėjosi ir Amadjė 
su Mazo, kuriam jis pavedė parduoti visas turimas Sueco akcijas. 
Valgiais sukvipusiame ore kilo panikos triukšmas ir nustelbė vis 
didėjantį dėliojamų indų skambesį. Susijaudinimas pasiekė aukš- 
čiausią laipsnį, kai netikėtai įėjo vienas biržos maklerio Mazo 
tarnautojas, mažasis Flori, malonaus veido jaunuolis, užsiželdinęs 
tankią kaštoninę barzdą. Nešinas užsakymo kortelių pluoštu, jis 
nuskubėjo pas savo šeimininką, padavė jam korteles ir kažką suš- 
nibždėjo į ausį. 

— Gerai,— teatsakė Mazo ir įsidėjo korteles į užrašų kny- 
gutę. 

Paskui, dirstelėjęs į laikrodį, pridūrė: 

— Tuojau dvylika! Pasakykite Bertjė, kad manęs palauktų, 
ir pats būkite tenai, nueikite paimti telegramų. 

Kai Flori išėjo, Mazo toliau kalbėjo su Amadljė, išsitraukė iš 
kišenės daugiau kortelių ir pasidėjo jas ant staltiesės, šalia savo 
lėkštės; kas minutę kuris nors klientas išeidamas pasilenkdavo 
prie jo ir pasakydavo kelis žodžius, kuriuos jis greit užsirašydavo 
ant popieriaus skiautelės nesustodamas valgęs. Pramanyta nau- 
jiena, nežinia iš kur atskridusi, atsiradusi iš nieko, plėtėsi lyg 
audros debesis. 

— Jūs parduodate, tiesa? — paklausė Mozeras Salmoną. 

Tačiau šio nebyli šypsena jam pasirodė tokia nepaprastai gud- 
ri, jog Mozeras susirūpino ir suabejojo tuo Anglijos ultimatumu; 
jam nė į galvą neatėjo, kad pats jį buvo sugalvojęs. 

— Aš perku tiek, kiek man parduoda, — pareiškė Pijero, pa- 
gyrūniškai drąsus, kaip lošėjas, nepripažįstąs jokio metodo. 

Įkaitęs nuo lošimo svaigulio, kurį šioje nedidelėje salėje dar. 
labiau kurstė triukšminga pusryčių pabaiga, Sakaras pasiryžo su- 
valgyti šparagus, vėl pradėjęs niršti ant Jurė, kurio jau nebelau- 
kė. Jis visada taip greitai apsispręsdavo, o štai jau kelios savai- 
tės nesiryžta slegiamas abejonių. Jis jautė, kad būtinai reikia iš 
pagrindų pasikeisti, ir svajojo gyvenimą pradėti iš naujo, gauti 

kokį nors aukštą administracinį postą arba imtis politinės veik- 
los. Kodėl gi Įstatymų leidimo korpusas negalėtų jo įvesti į Mi- 
nistrų tarybą, kaip įvedė brolį? Spekuliacijoje jam labiausiai ne- 
patiko tas nuolatinis nepastovumas: čia prakiši didžiules sumas, 
čia laimi, ir dar niekada jis nėra užmigęs tikras, jog turi realų mi- 
lijoną ir niekam neskolingas. Dabar, darydamas savo sąžinės sąs- 
kaitą, jis sakė sau, kad galbūt per daug karščiavęsis kovodamas 
dėl pinigo, kur taip reikia šalto kraujo. Štai dėl ko, taip nepapras- 
tai gyvenęs čia prabangoje, čia skurde, jis žlugo, liko be nieko, 
nors dešimtmetį varė grandiozinę spekuliaciją statybiniais nau- 
jojo Paryžiaus sklypais, iš kurios daugelis net mažiau apsukrių 
susikrovė milžiniškus turtus. Taip, galbūt jis apsiriko dėl savo 
tikrųjų gabumų, gal politinėse grumtynėse savo veržlumu bei 
karštu pasitikėjimu savimi jis kaipmat iškiltų. Viskas priklausys 
nuo brolio atsakymo. Bet jeigu brolis jį atstumtų ir nublokštų at- 
gal į ažiotažo sūkurį, — ką gi, tuo jis, be abejo, pakenktų tik pats 
sau ir kitiems, nes tada Sakaras ryžtųsi leistis į didžiulį biznį, apie 
kurį dar niekam nėra prasitaręs, į milžinišką aferą, apie kurią jis 
jau seniai svajoja, kuri gąsdina jį patį, nes ji tokio užmojo, jog — 
pasisekusi ar ne — ji turės sukrėsti pasaulį. 
„Pijero garsiai paklausė: 

— Mazo, ar Šloseras jau išmestas? 

— Taip,— atsakė biržos makleris, — šiandien bus paskelbta... 
Ką gi! Tokie dalykai visada nemalonūs, bet aš gavau labai blogų 
žinių ir pirmasis protestavau jo vekselius. Kartkartėmis tenka 
šiukšles iššluoti. 

— Man sakė, — kalbėjo Mozeras,— kad jūsų kolegos Žakobis 
ir Delarokas čia prakišę stambias sumas. 

Makleris gūžtelėjo pečiais: 

— Kas be ko, tenka nusivilti. Tas Šloseras, matyt, priklausė 
kokiai nors gaujai; kas jam? Jis nusibastys siaubti Berlyno ar Vie- 
nos biržų. 

Sakaras žvilgtelėjo į Sabatanį; apie šio slaptus ryšius su Šlo- 
seru jis atsitiktinai buvo nugirdęs: juodu bendrai lošdavo žinomą 
lošimą — tais pačiais vertybiniais popieriais vienas spekuliuoda- 
vo kilimu, kitas kritimu, pralošęs gaudavo pusę išloštojo pelno 
ir dingdavo. Bet Sabatanis ramiai užmokėjo už brangius pusry- 
čius. Po to lipšniai ir grakščiai, kaip itališko kraujo rytietis, jis 
priėjo ir paspaudė ranką Mazo, kurio jis buvo klientas. Pasilenkęs 
jis perdavė kažkokį užsakymą, kurį Mazo įsirašė į kortelę. 

— Jis parduoda Sueco akcijas, — burbtelėjo Mozeras ir, ka- 
muojamas abejonių, neiškentė garsiai nepaklausęs: 

— Klausykite, ką jūs manot apie Suecą? 

Balsų klegesys nutilo, prie gretimų staliukų visi atsigręžė. 

Tas klausimas išreiškė didėjantį nerimą. Tačiau Amadjė nugara 
nė nekrustelėjo; pasikvietęs Mazo tik todėl, kad norėjo jam pare- 
komenduoti vieną savo brolvaikį, jis ramiausiai sėdėjo, nes ne- 
turėjo ko pasakyti, o makleris, ėmęs stebėtis gautais pardavimo 
užsakymais, tik linkčiojo galva, nes, profesijos įpročiu, laikėsi 
santūriai. 

— Sueco reikalai kuo puikįjausi!..— savo dainingu balsu.pa- 
reiškė Sabatanis ir, jau eidamas iš restorano, pasuko prie Sakaro, 
maloniai paspaudė jam ranką. 

Sakaras valandėlę dar juto tokios švelnios, minkštos, kone 
moteriškos jo rankos paspaudimą. Nežinodamas, kuriuo keliu 
dabar pasukti ir kaip pradėti savo gyvenimą, Sakaras laikė suk- 
čiais visus, kurie čia buvo. Ak, jeigu šie jį privers, kaip jis perse- 
kios, kaip engs tuos bailius mozerus, tuos pagyrūnus pijero ir tuš- 
čiagalvius salmonus, net ir tokius amadjė, laikomus genijais tik 
todėl, kad jiems pasisekė! Lėkštės ir stiklai vėl ėmė skambėti, 
balsai pradėjo kimti, durys trinksėjo, visi kuo greičiausiai skubė- 
jo į lošimą, jei Sueco akcijos pradės kristi. Žiūrėdamas pro langą 
į tiakrų vagojamą, pėsčiųjų užtvenktą aikštę, Sakaras matė saulės 
nutviekstus biržos laiptus, kuriais dabar nenutrūkstama vora lyg 
vabzdžiai kopė aukštyn korektiškai juodai apsirengę vyrai, pa- 
mažu užpildydami kolonadą, o anapus pinučių pasirodė keletas 
moterų, vaikštinėjančių po kaštonais. 

Sakaras buvo bepradedąs valgyti sūrį, tik staiga kažkieno sto- 
ras balsas privertė jį pakelti galvą. 

— Atleiskite, mano mielas, bet anksčiau ateiti niekaip nega- 
lėjau. 0 

Galų gale! Tai buvo Jurė, normandietis iš Kalvadoso, plataus, 
stambių bruožų veido, lyg gudrus kaimietis, apsimetęs prastuo- 
liu. Jis tuoj pat liepė paduoti bet ką, kad ir šiandieninį komplektą, 
su daržovėmis. 

— Na? — tvardydamasis sausai paklausė Sakaras. 

Bet šis nesiskubino žiūrėdamas į jį kaip gudrus ir atsargus 
žmogus. Paskui, pradėjęs valgyti, jis prisikišo arčiau ir, prislopi- 
nęs balsą, tarė: 

— Tai va! Mačiausi su didžiuoju žmogum... Taip, šį rytą užė- 
jau pas jį į namus... O, jis buvo jums labai malonus, labai malo- 
nus... 

Jis nutilo, išgėrė didelį stiklą vyno ir įsidėjo bulvę į burną. 

— Na ir ką? 

— Nagi, šit, mano mielas... Jis padarys viską, ką tik galės, jis 
suras jums puikią tarnybą, bet tik ne Prancūzijoje. Pavyzdžiui, 
gubernatoriaus postą kurioje nors mūsų kolonijoje, žinoma, ge- 
roje. Ten jūs būsite sau ponas, tikras kunigaikštis... 

Sakaras išbalo. 

— Šitaip... bet juk tai pasityčiojimas, jūs juokiatės iš žmo- 
nių!.. Kodėl gi neištremti manęs iš karto?.. Aha, jis nori manim 
nusikratyti! Tegu pasisaugoja, kad iš tikrųjų nepadaryčiau jam 
nemalonumų! 

Kramtydamas kąsnį, Jurė jį ramino: 

— Kąjūs! Mes tiktai gero jums norime, leiskite mums veikti. 

— Kad duočiausi sunaikinamas, ar ne tiesa!.. Beje, čia ką tik 
žmonės kalbėjo, kad netrukus imperija jau bus padariusi visas 
galimas klaidas. Taip, karas Italijoje, Meksika, santykiai su Prū- 
sija. Garbės žodis, tai tiesa!.. Jūs pridirbsite tiek kvailysčių ir bep- 
rotysčių, jog visa Prancūzija sukils ir jus nušluos. 

Deputatas, ištikimas ministro statytinis, staiga sunerimo, iš- 
balo ir apsidairė. 

-— Atleiskite, bet aš negaliu su jumis sutikti... Rugonas — 
padorus žmogus, ir tol, kol jis valdžioje, pavojaus nėra... Nieko 
nebesakykite, turiu jums pareikšti, kad jį blogai pažįstate. 

Sakaras jį nutraukė, piktai prakošdamas pro sukąstus dantis: 

— Na ir gerai, mylėkite jį ir virkite košę drauge su juo. O 
man pasakykite: taip ar ne — ar jis sutinka mane paremti čia, 
Paryžiuje? 

— Paryžiuje — niekados! 

Nepridūręs nė žodžio, Sakaras atsistojo, pasišaukė padavėją 
norėdamas užsimokėti, o labai ramus Jurė, žinodamas jo staigu- 
mą ir bijodamas skandalo, Sakaro nesulaikė ir toliau rijo didelius 
duonos kąsnius. Bet kaip tik tą akimirką salėje visi smarkiai su- 
judo. Įėjo Gundermanas, bankininkų karalius, biržos ir pasaulio 
šeimininkas, šešiasdešimties metų vyras, kurio didžiulė nuplikusi 
galva, stora nosis ir apvalios išsprogusios akys bylojo apie jo at- 
kaklumą ir begalinį nuovargį. Į biržą jis neidavo, dėdavosi ne- 
siunčiąs ten nė oficialių savo atstovų; juo labiau jis niekuomet 
nepusryčiaudavo viešoje vietoje. Tik retkarčiais, kaip šiandien, 
jam pasitaikydavo užsukti į Šampo restoraną; čia jis atsisėsdavo 
prie staliuko ir užsisakydavo tiktai Viši vandens stiklinę, kurią 
padavėjas jam atnešdavo ant lėkštelės. Jau dvidešimt metų jis 
sirgo skrandžio liga ir mito tik pienu. 

Kelneriai tuoj pat nubėgo vandens, o visi lankytojai kukliai 
susigūžė. Mozeras nusižeminęs stebėjo tą žmogų, kuris žinojo 
paslaptis ir savo nuožiūra tvarkė akcijų kurso kilimą ar kritimą 
kaip dievas perkūnus. Net ir Pijero jį pasveikino tikėdamas vien 
tik nenugalima milijardo galia. Buvo pusė pirmos, ir Mazo, pali- 
kęs Amadjė, priėjo ir sulinko prieš bankininką, iš kurio kartais 
turėdavo garbės gauti vieną kitą užsakymą. Daugelis jau beišei- 
nančių biržos verteivų pasiliko, meilikaujamai apstojo dievaitį, 
iš pagarbos neatitiesdami nugarkaulių ir dievindami žiūrėjo, kaip 

jis drebančia ranka ima stiklą vandens ir neša prie savo bespal- 
vių lūpų, o tuo tarpu kelneriai skubiai nuiminėjo nešvarias stal- 
tieses. 

Kadaise, spekuliuodamas sklypais Monso lygumoje, Sakaras 
su Gundermanu buvo susiginčijęs, net susiriejęs. Juodu negalėjo 
sutarti — vienas karštakošis ir pomėgiautojas, kitas blaivus, šal- 
tas. Todėl Sakaras, netverdamas pykčiu ir dar labiau įširdęs, kad 
Gundermanas su tokiu triumfu buvo sutiktas, skubėjo išeiti, ta- 
čiau šis jį pats užkalbino: 

— Sakykite, mano mielas drauge, ar tiesa, kad pasitraukiate 
iš biznio?.. Dievaži, gerai darote, taip bus geriau. 

Sakarui lyg kas rimbu būtų rėžęs per veidą. Jis išsitempė visu 
savo žemu ūgiu ir aiškiu, aštriu balsu lyg kardu kirto: 

— Steigiu kredito banką su dvidešimt penkių milijonų kapi- 
talu ir netrukus ruošiuos jus aplankyti. 

Ir jis išėjo, palikęs ūžiančią salę, kur visi stumdėsi prie durų, 
bijodami pavėluoti į biržos atidarymą. O, kad pagaliau pasisektų, 
kad vėl būtų galima parklupdyti visus tuos, kurie jam dabar atsu- 
ka nugarą, pasigalynėti su tuo aukso karaliumi ir galbūt vieną 
gražią dieną jį parblokšti! Jis dar nebuvo nusprendęs pradėti savo 
didįjį biznį ir pats nustebo dėl tos išsprūdusios frazės, kai jam pri- 
reikė atsikirsti. Bet kur kitur jis galėtų bandyti laimę, kai brolis 
jį apleido, kai žmonės ir aplinkybės jį įžeidinėja, kad iš naujo im- 
tų kovoti kaip sukruvintas bulius grįžęs į areną? 

Valandėlę jis pastovėjo ant šaligatvio krašto visas drebėda- 
mas. Dabar kaip tik ta valanda, kai Paryžiaus gyvenimas, atrodo, 
susitelkia šioje centrinėje aikštėje, tarp Monmartro ir Rišeljė 
gatvių, tarp tų dviejų siaurų arterijų, kuriomis plūsta minios. Iš 
keturių kryžgatvių keturiuose aikštės kampuose nenutrūkstamu 
srautu plaukė karietos vagodamos grindinį, skverbdamos pro 
pėsčiųjų grūstį. Dvi fiakrų virtinės vežikams skirtoje vietoje pa- 
lei tvorą čia nutrūkdavo, čia ir vėl susiliedavo, o Vivjen gatvėje 
biržos agentų vežimukai nusitiesė ilga tankia eile; visi jų vežėjai 
sėdėjo ant aukštų pasosčių, nusitvėrę vadeles, pasiruošę, kai tik 
gaus įsakymą, supliekti arklius. Laiptai ir kolonada juodavo nuo 
redingotų skruzdėlyno; po laikrodžiu jau įsitaisė ir veikė kulisė, 
iš čia aidėjo pasiūlų ir paklausų balsai, ažiotažo triukšmas, tarsi 
kylanti banga, nustelbiąs miesto ūžesį. Praeiviai atsisukdavo ir 
trokšdami, ir bijodami sužinoti, kas čia dedasi, kokia ta finansi- 
nių operacijų paslaptis, prieinama tik reto prancūzo protui; kaip 
čia suprasi, kad, mostaguodami ir barbariškai rėkdami, vieni stai- 
ga savo turtus prakiša, o kiti pralobsta. Ir Sakaras, atsistojęs ant 
šaligatvio krašto, apglušintas iš tolo ūžiančių balsų, stumdomas 
skubančių praeivių, vėl užsisvajojo apie aukso karalystę šiame 

karštligiškų aistrų kvartale, kurio vidury nuo pirmos iki trečios 
valandos lyg didžiulė širdis pulsuoja birža. 

Po savo bankroto Sakaras nebedrįso į biržą nė užeiti; ir šian- 
dien jo įžeista savimeilė ir įsitikinimas, kad ten visi sutiktų jį kaip 
nugalėtąjį, neleido jam užlipti laiptais. Tarsi meilužis, išvytas 
iš meilužės miegamojo ir po to dar labiau jos geidžiąs, nors įsi- 
tikinęs, kad ji bjauri, jis vėl ir vėl čia nejučiomis grįždavo, bet 
kokia dingstimi apeidavo aplink kolonadą, pereidavo per sodą, 
lyg pasivaikščiodamas kaštonų paunksnėje. Tame dulkėtame 
skvere be gazonų ir be gėlių, kur tarp išviečių ir laikraščių kioskų 
ant suolelių spietėsi įtartini spekuliantai ir vienplaukės to kvar- 
talo moterys žindė savo kūdikius, jis dėjosi bastąsis be jokio tiks- 
lo, o iš tikrųjų pakėlęs akis stebėjo biržą; apsėstas minties, kad šį 
didžiulį pastatą laiko apgulęs, kad iš visų pusių jį veržia lanku no- 
rėdamas vieną gražią dieną įžengti į jį kaip nugalėtojas. 

Pasukęs už kampo į dešinę, po medžiais, priešais Banko gatvę, 
jis tuoj pat atsidūrė „mažojoje“ nuvertintų popierių biržoje, tarp 
„šlapiakojų“ — taip ironiškai, su panieka vadinami tie senų daiktų 
spekuliantai, kurie ir vėjų gairinami, ir per lietų bei purvą nusta- 
tinėja sužlugusių bendrovių akcijų kursus. Čia buvo susirinkusi 
visa triukšminga nešvarioji žydija ir nutukusiais blizgančiais vei- 
dais, ir išsekusiais plėšriųjų paukščių profiliais, nepaprastas tipiš- 
kų nosių sambūris; sukišę veidus lyg plėšrūnai ties grobiu, jie 
šaukė gargaliuodami, tarsi pasiryžę vienas kitą sudraskyti. Saka- 
ras, eidamas pro šalį, pastebėjo kiek nuošaliau stovintį storulį, 
kuris žiūrinėjo prieš saulę rubiną, atsargiai iškėlęs savo didžiu- 
liais nešvariais pirštais. 

— O, Biušas!.. Jus pamatęs, prisiminiau, kad norėjau pas jus 
užeiti. 

Feido gatvėje, netoli Vivjen gatvės kampo, Biušas turėjo sa- 
vo kontorą ir daug kartų buvo labai pasitarnavęs Sakarui, kai 
šiam būdavo riesta. Pagautas ekstazės, jis vis tyrinėjo brangak- 
menio švarumą užvertęs savo platų, plokščią veidą, o jo didelės 
pilkos akys buvo tarsi prigesusios nuo ryškios šviesos; kasdien 
nešiojamas jo baltas kaklaraištis buvo susisukęs kaip virvė, o 
atsitiktinai pirktas, kadaise puošnus, dabar nepaprastai aptriušęs 
ir dėmėtas redingotas užsismaukęs net iki bespalvių plaukų, ku- 
rie retomis pasišiaušusiomis sruogomis karojo nuo praplikusio 
pakaušio. Saulėje parudavusi, darganų išplauta skrybėlė buvo 
nežinia kokio amžiaus. 

Pagaliau Biušas nusprendė nusileisti iš aukštybių ant žemės: 

— A, ponas Sakaras! Ir jūs čia užsukote. 

— Taip... Gavau laišką rusų kalba iš vieno ruso bankininko 
Konstantinopolyje. Pagalvojau, kad jūsų brolis galėtų man jį 
išversti. 

Nesąmoningai ir švelniai dešinėje vis vartydamas rubiną, 
Biušas jam ištiesė kairiąją ir pasakė šį vakarą jam tą vertimą at- 
siųsiąs. Bet Sakaras paaiškino, kad iš viso tesą tik dešimt eilučių. 

— Aš užeisiu, jūsų brolis man tuojau perskaitys... 

Jį pertraukė priėjusi nepaprastai stora moteris, ponia Mešen, 
gerai pažįstama nuolatiniams biržos lankytojams; viena tų aaistrin- 
gų smulkių spekuliančių, kurios savo riebias rankas kaišioja į 
visokius įtartinus reikalus. Jos veidas kaip mėnulio pilnatis, iš- 
purtęs ir raudonas, mažutės mėlynos akys, vos žymi nosikė ir vi- 
sai maža burnytė, iš kurios skambėjo plonas vaikiškas balselis, 
atrodė, netelpa po sena rausva skrybėle, kreivai parišta granato 
spalvos kaspinais; milžiniška jos krūtinė ir lyg vandenligės iš- 
pūstas pilvas buvo aptemptas nuo purvo pageltusia žalio poplino 
suknele. Ji laikė labai didelį, gilų kaip lagaminas senovišką odinį 
krepšį, su kuriuo niekada nesiskirdavo. Tą dieną jos krepšys bu- 
vo išsipūtęs, prigrūstas kone iki sprogimo, traukė ją į dešinę, ir 
ji linko kaip medis. 

— Štai ir jūs, — tarė Biušas, kuris, matyt, jos laukė. 

— Taip, aš gavau iš Vandomo popierius, juos čia ir nešu. 

— Gerai! Eime pas mane! Šiandien čia nėra ko veikti. 

Sakaras paskersakiavo į tą didžiulį odinį krepšį. Jis žinojo, 
kad čia neišvengiamai patenka biržoje nuvertinti popieriai — 
subankrutavusių bendrovių akcijos, kuriomis toliau lošia „šla- 
piakojai“, derėdami penkių šimtų frankų akcijas po dvidešimt, 
net po dešimt sū, turėdami vilčių, kad jos gal dar pakils, arba žiū- 
rėdami į jas praktiškiau, kaip į niekšišką prekę, pelningai jas per- 
leisdami bankrutavusiems, norintiems išpūsti savo pasyvus. Kru- 
vinose finansininkų kautynėse Mešen būdavo varnas, lydįs Žy- 
giuojančias armijas; steigiantis bet kokiai kompanijai, bet ko- 
kiam stambiam bankui, ji pasirodydavo nešina savo krepšiu ir 
šniukštinėdavo tįkėdamasi lavonų net ir labai pavykusių emisijų 
klestėjimo laikotarpiu; ji žinojo, kad žlugimas neišvengiamas, 
kad skerdynių diena vis tiek ateis, tada bus galima ryti lavonus, 
purve ir kraujyje už dyką prisirinkti vertybinių popierių. Saka- 
ras, puoselėdamas didžiulį naujo banko projektą, dirstelėjo į tą 
krepšį, į tą buvusių vertybių sandėlį, kuriame atsiduria visi iš 
biržos iššluotieji popieriai, ir jį nukrėtė lengvas šiurpulys, nema- 
lonus nujautimas. 

Biušas jau vedėsi senę, bet Sakaras jį sulaikė. 

— Vadinasi, galiu užeiti? Ar jūsų brolį tikrai rasiu? 

Žydo žvilgsnis sušvelnėjo, jame blykstelėjo nerimas. 

— Ar mano brolį? Tikrai rasite! Kurgi jis dėsis. 

— Labai gerai, aš tuojau. 

Su jais išsiskyręs, Sakaras iš lėto palei medžius nuėjo į Notr 

Dam de Viktuar gatvę. Šis aikštės kraštas visų judriausias: čia 
buvo prekybos įstaigos ir smulkios įmonės, kurių paauksuotos 
iškabos žėrėjo saulėje. Balkonuose plazdeno užuolaidos, vieno 
viešbučio lange žiopsojo visa šeima atvykusi iš provincijos. Sa- 
karas nejučiomis pakėlė galvą, pažvelgė į tuos žmones, pamatęs 
jų suglumusius veidus, šyptelėjo, ir jam kilo raminanti mintis, 
kad provincijoje akcininkų netrūks. Užpakalyje birža vis ūžė kaip 
tolimo potvynio griausmas, kaip grasinimas jį pasivyti ir praryti. 

Bet jis sutiko kitą pažįstamą ir stabtelėjo. 

— Kaip, Žordanai, ar ir jūs į biržą? — sušuko Sakaras, spaus- 
damas ranką aukšto ūgio juodbruvam jaunuoliui su trumpais 
ūseliais, ryžtingos bei atkaklios veido išraiškos. 

Žordano tėvas, Marselio bankininkas, po nepasisekusių spe- 
kuliacijų nusižudė, o jis pats, aistringai pamėgęs literatūrą, štai 
jau dešimt metų Paryžiuje drąsiai grumiasi su juodžiausiu skurdu. 
Vienas jo pusbrolis, gyvenąs Plasane, kur susipažino su Sakaro 
šeima, buvo jam rekomendavęs jaunuolį dar tada, kai Sakaras 
savo viloje Monso parke priiminėdavo visą Paryžių. 

— Į biržą — niekados! — atsakė jaunuolis, griežtai mostelė- 
jęs, tartum vydamas šalin tragišką tėvo atminimą. 

Paskui šypsodamasis pridūrė: 

— Jūs žinote, aš vedžiau... Savo vaikystės dienų draugę. Tė- 
vai sužiedavo, kai aš buvau turtingas, o ji užsispyrė už manęs iš- 
tekėti, nors aš likau kaip stoviu. 

— O kaipgi, pranešimą apie jūsų vedybas gavau,— atsakė 
Sakaras.— Įsivaizduokite, kadaise ir aš palaikiau ryšius su jūsų 
uošviu ponu Možandru, kai jis Laviletėje turėjo brezentų fabriką. 
Jis tikriausiai susikrovė gražaus turtelio. 

Šis pokalbis vyko prie suoliuko, ir Žordanas jį pertraukė no- 
rėdamas pristatyti čia sėdėjusį apkūnų, nedidelį, kariškos laiky- 
senos poną, su kuriuo šnekučiavosi Sakarui prieinant. 

— Kapitonas Šavas, mano žmonos dėdė...— tarė Žordanas.— 
Mano uošvė, ponia Možandr, kilimo Šav, iš Marselio. 

Kapitonas atsistojo, ir Sakaras su juo pasisveikino. Šį apop- 
leksinį veidą, sprandą, sustingusį nuolat dėvint kietas apykakles, 
Sakaras jau seniai pažinojo iš matymo; tai buvo tipiškas smulkus 
lošėjas grynais pinigais, — tokius lošėjus čia kasdien būtinai su- 
tiksi tarp pirmos ir trečios valandos. Jie lošia iš menkučių sumų 
ir beveik tikrai laimi po penkiolika—dvidešimt frankų ir tuoj 
čia pat biržoje juos atsiima. 

Besiaiškindamas, kodėl jis čia atsirado, Žordanas geraširdiš- 
kai nusijuokė ir pridūrė: 

— Mano dėdė — užkietėjęs biržos lankytojas, ir aš tik kartais 
praeidamas pro šalį gaunu jam ranką paspausti. 

— Nagi reikia lošti, — paprastai atsakė kapitonas,— juk vy- 
riausybė su savo pensija badu dvasina. 

„Sakaras jautė prielankumą jaunuoliui, taip drąsiai besigru- 
mianėlaim su gyvenimu, ir jis paklausė, kaip jam sekasi literatū- 
roje. Žordanas, dar labiau pralinksmėjęs, papasakojo, jog kuk- 
liai įsikūręs Kliši alėjoje, šeštajame aukšte; mat Možandrai nepa- 
sitikį poetu ir maną jau labai daug gero jam padarę sutikdami iš- 
leisti už jo savo dukterį, tad nieko nedavę ta dingstimi, kad po jų 
mirties duktė paveldėsianti visą jų turtą nepaliestą, dar santau- 
pų padidintą. Ne, literatūra neišmaitinanti savųjų; jis sumanęs 
romaną, tik neturįs laiko rašyti, nes esąs priverstas imtis Žžurna- 
listikos, paskubomis rašinėti apie viską, kas priklauso jo sričiai, 
pradedant kronika, baigiant teismo sale ir įvairiais įvykiais. 

— Gerai, — tarė Sakaras, — jeigu aš įsteigsiu savo didįjį biznį, 
galbūt jūs man būsite reikalingas. Tad aplankykite mane. 

Jis atsisveikino ir užėjo už biržos. Čia pagaliau jo nebesiekė 
tas tolimas triukšmas, lošėjų stūgavimai, atskrisdavo tik neaiš- 
kus gaudesys, pradingstąs aikštės triukšme. Ir iš tos pusės laiptus 
buvo apspitę žmonės; bet biržos maklerių kabinetas, kurio sienų 
apmušalai raudonavo pro aukštus langus, skyrė nuo didžiosios 
salės klegesio kolonadą, kur pavėsyje patogiai sėdėjo lepūs spe- 
kuliantai turtuoliai po vieną arba mažais būreliais, pavertę šią 
didžiulę galeriją savotišku klubu po atviru dangumi. Ši pastato 
dalis šiek tiek priminė užpakalinį teatro fasadą, pro kur vaikščio- 
ja artistai, ir buvo atgręžta į palyginti ramią, nors abejotinos re- 
putacijos Notr Dam de Viktuar gatvę; ten susispietusios vyno par- 
duotuvės, kavinėse, aludėse, smuklėse knibždėdavo ypatinga, 
keistai mišri klientūra. Net ir iškabos rodė, jog čia keroja pikt- 
žolės, išaugusios šalia didžiosios kloakos: įtartinos draudimo įs- 
taigos, finansinio plėšikavimo laikraščiai, bendrovės, bankai, 
agentūros, kontoros ir daugybė plėšikų landynių, kukliai įsitai- 
siusių parduotuvėse arba ankštose antresolėse. Šaligatviais ir 
gatvės viduriu, visur slankiojo kažko lūkuriuodami žmonės, lyg 
plėšikai pamiškėje. 

Sakaras, sustojęs už geležinių pinučių, tarsi kariuomenės va- 
das, tiriąs iš visų pusių vietovę, kurią rengiasi šturmuoti, aštriu 
žvilgsniu žiūrėjo į biržos maklerių kabineto duris; tuo metu iš 
smuklės išėjo šaunus aukšto ūgio vyras, perėjo skersai gatvę ir 
labai žemai nusilenkė Sakarui: 

— Ponas Sakarai, gal turite man kokio darbo? Aš jau galuti- 
nai pasitraukiau iš Kilnojamojo turto kredito bendrovės ir ieš- 
kau vietos. 

Žantru, buvęs profesorius, į Paryžių atvyko iš Bordo, kur buvo 
įsivėlęs į kažkokią įtartiną istoriją. Priverstas pasitraukti iš uni- 

versiteto, moraliai smukęs, bet gražus vyras su vešlia juoda barz- 
da, anksti praplikęs, išsilavinęs, protingas ir lipšnus, jis pritapo 
prie biržos būdamas maždaug dvidešimt aštuonerių metų ir de- 
šimtmetį čia trynėsi ir purvinosi kaip tarpininkas, vos teuždirb- 
damas tiek, kiek reikėjo jo ydoms patenkinti. Dabar jau visai 
nuplikęs, nusiminęs kaip gatvės mergina, kuriai raukšlės grasina 
atimti duonos kąsnį, jis vis laukė progos, kuri jam suteiks pasi- 
sekimą ir turtus. 

Pamatęs jį tokį nusižeminusį, Sakaras su kartėliu prisiminė, 
kaip Šampo restorane su juo pasisveikino Sabatanis: iš tikrųjų 
vien tik parsidavėliai bei nevykėliai su juo dar skaitosi. Bet jis 
vertino gyvą Žantru protą, gerai žinodamas, kad narsiausiai ko- 
voja tie kariai, kurie, visko netekę, ryžtasi daryti viską, nes 
nebeturi ko prarasti. Jis pasirodė geras. 

— Vietos,— pakartojo jis.— Ką gi, vieta gali atsirasti. Užei- 
kite pas mane. 

— Dabar jūs Sen Lazaro gatvėje, ar ne? 

— Taip, Sen Lazaro. Užeikite iš ryto. 

Juodu ėmė kalbėtis. Žantru labai plūdo biržą kartodamas, kad 
ten sekasi tik sukčiams, ir širsdamas taip kaip žmogus, kuriam 
sukčiauti nepavyko. Su tuo jau baigta, dabar jis nori pabandyti 
ką nors kita; jam atrodė, kad, turėdamas aukštąjį išsilavinimą 
ir pažindamas žmones, jis galėtų gražiai įsitaisyti administracijo- 
je. Sakaras jam pritarė galvos linktelėjimu. Praėję pro pinučius, 
žingsniuodami šaligatviu iki Bronjaro gatvės, juodu atkreipė 
dėmesį į stovinčią labai gražiai pakinkytą dvivietę tamsią karietą, 
atgręžtą į Monmartro gatvę. Aukštai ant pasostės vežėjo nugara 
atrodė sustingusi, suakmenėjusi, bet pro karietos dureles juodu 
pastebėjo dukart pasirodant ir greitai išnykstant moters galvą. 
Staiga ta galva, užsimiršusi, visai išlindo, atsigręžė atgal, ilgai ir 
nekantriai žiūrėjo biržos pusėn. 

— Baronienė Sandorf,— burbtelėjo Sakaras. 

Tamsiaplaukė, labai savotiška jos galva, aistringas veidas, 
juodos, ugningos akys žvelgė iš po pamėlusių vokų, raudonos 
kaip kraujas lūpos, tik nosis buvo gal kiek per ilga. Baronienė 
atrodė daug vyresnė, nors buvo tik dvidešimt penkerių metų, 
ir nepaprastai graži, kaip bakchantė, aprengta geriausių imperijos 
siuvėjų. 

— Taip, baronienė, —pakartojo Žantru.— Aš ją pažinojau, kai 
ji buvo dar jauna mergina ir gyveno pas savo tėvą grafą Ladriku- 
rą. Tai buvo pasiutęs lošėjas ir baisiai brutalus! Kas rytą užeida- 
vau pas jį užsakymų, ir kartą jis manęs vos nesumušė. Man jo vi- 
sai nebuvo gaila, kai, nusigyvenęs po daugybės apverktinų 
likvidavimų, jis mirė nuo apopleksijos. Tada mergaitė turėjo te- 

kėti už barono Sandorfo, Austrijos ambasados patarėjo, trisde- 
šimt penkeriais metais už ją vyresnio, kurį ji gundančiais savo 
žvilgsniais buvo stačiai išvariusi iš proto. 

— Žinau,— atsakė Sakaras. 

Baronienės galvutė dingo karietoje. Tačiau bematant ji ir vėl 
pasirodė; dar labiau nerimaujanti, ištiesusi kaklą, baronienė 
žiūrėjo tolyn, į aikštę. 

— Ji lošia, tiesa? 

+ — O, kaip pašėlusi! Krizių dienomis ji čia karietoje gaudo 
kursus, aistringai juos užsirašinėja ir davinėja užsakymus... Žiū- 
rėkit! Ji laukė Masijo — štai jis ir ateina. 

Iš tikrųjų Masijas, kiek tik nešė jo trumpos kojos, bėgo laiky- 
damas rankose kursų lentelę; juodu matė, kaip jis alkūne pasirė- 
mė į karietos dureles, o paskui įkišo galvą į vidų ir ilgai tarėsi 
su baroniene. Sakaras su Žantru pasitraukė šiek tiek toliau, kad 
jų nejįtartų šnipinėjant; kai tarpininkas taip pat tekinas grįžo at- 
gal, juodu jį pašaukė. Šis pirmiausia dirstelėjo į šalį ir pamatė, 
kad gatvės kampas jį užstoja; tada uždusęs stabtelėjo, spuoguotas 
jo veidas buvo raudonas, bet linksmas, didelės mėlynos akys 
tyros kaip vaiko. 

— Kas čia darosi? — sušuko jis.— Suecas lekia velniop. Kal- 
bama apie kažkokį karą su Anglija. Ši naujiena, nežinia iš kur 
atsiradusi, visus varo iš galvos... Tik pamanykite, karas! Ir kas 
tai galėjo išgalvoti? Nebent pramanė... Šiaip ar taip, tikra šunybė. 

Žantru mirktelėjo: 

— Ar dama vis dar tebelošia? 

— O, kaip pasiutus! Nešu jos užsakymus Natansonui. 

Sakaras, jų klausęsis, garsiai pasakė: 

— Pasirodo, man sakė tiesą, kad Natansonas jau kulisėje. 

— Labai malonus vyrukas tasai Natansonas,— pareiškė Žant- 
ru,—jis vertas sėkmės. Mudu kartu dirbome Kilnojamojo turto 
kredito bendrovėje. Jis prasimuš, nes jis žydas. Jo tėvas atvyko 
iš Austrijos ir įsikūrė Bezansone, rodos, laikrodininkas. Žinote, 
dirbdamas Kredito bendrovėje, Natansonas matė, kokios ten da- 
romos machinacijos, ir vieną gražią dieną pats įsigeidė pamėgin- 
ti, Jis suprato, kad didelio gudrumo čia nereikia, o pakanka tik 
turėti kambarį ir atidaryti kasos langelį; ir jis langelį atidarė... 
O jūs, ar jūs patenkintas, Masijau? 

— Oho, patenkintas! Jūs visa tai jau esate patyręs ir teisingai 
sakote, kad reikia būti žydu; jei ne, tai žmogus nieko nesuprasi, 
nežinosi, kaip kur prieiti, velniška nesėkmė... Koks bjaurus ama- 
tas! Bet, sykį pradėjus, reikia varyti toliau. O antra vertus, mano 
kojos dar greitos, aš vis dar tikiuosi. 

Ir jis juokdamasis nubėgo savo keliu. Žmonės pasakojo, kad 

jis Lijono teismo valdininko sūnus, kad jo tėvas iš tarnybos iš- 
vytas už nešvarius darbelius; po tėvo mirties jis nebenorėjęs 
studijuoti teisės toliau ir pats prisisukęs prie biržos. 

Sakaras ir Žantru neskubėdami sugrįžo į Bronjano gatvę; čia 
jie ir vėl pamatė baronienės karietą; bet langai buvo pakelti, pas- 
laptingoji karieta atrodė tuščia, o vežėjas, kuriam dažnai tekdavo 
laukti paskutiniojo kurso, dar labiau sustingęs. 

— Ji velniškai gundanti,— storžieviškai pareiškė Sakaras.— 
Aš suprantu senį baroną. 

Žantru dviprasmiškai šyptelėjo: 

— O, man atrodo, kad.baronui ji jau seniai nusibodo. Be to, 
žmonės kalba, kad jis labai šykštus... O žinote, su kuo ji susidėjo, 
kad apmokėtų sąskaitas, nes išlošimų jai niekada nepakanka? 

— Nežinau. 

— Su Delkambru. 

— Su Delkambru, generaliniu prokuroru! Su tuo ilgšiu išdžiū- 
vėlių, tokiu išgeltusiu, tokiu sustingusiu! Labai norėčiau juos 
pamatyti kartu! 

Ir, abu labai pralinksmėję ir žaismingai Lake išsiskyrė, 
stipriai paspaudę vienas antram rankas; Žantru Sakarui priminė, 
jog netrukus jį aplankysiąs. 

Kai tik Sakaras liko vienas, jam ausyse vėl suskambo garsus 
biržos gausmas, atkakliai šėlstąs lyg kylantis jūros potvynis. 
Aplenkęs kampą, jis vėl pasuko Vivjen gatve, aikštės pakraščiu, 
kuris atrodė rūstus, nes čia nebuvo kavinių. Jis praėjo Prekybos 
rūmus, pašto kontorą, dideles reklamų agentūras ir juo jis artėjo 
prie pagrindinio fasado, juo smarkiau jam ūžė ausyse, juo labiau 
jis jaudinosi; kai jau pagaliau galėjo iš šono apžvelgti visą kolo- 
nadą, jis ir vėl sustojo, tarsi praradęs norą apeiti aplink ją — 
baigti tą aistringą apsupimą. Čia buvo kiek erdviau, ir gyvenimas 
virte virė: lankytojai plūdo į kavines, konditerijos parduotuvėje 
nebetilpo pirkėjai, prie vitrinų grūdosi minios, ypač prie auksa- 
kalio vitrinos, kur žėrėjo masyvūs sidabro dirbiniai. O iš keturių 
aikštės kampų, iš keturių kryžgatvių, rodos, tvino fiakrų.ir pės- 
čiųjų srautas, susiraizgęs, susikertąs įvairiomis kryptimis; omni- 
busų sustojimo vietoje susigrūdimas buvo dar didesnis, o tarpi- 
ninkų vežimukai, išsirikiavę palei tvorą visu jos ilgiu, kone blo- 
kavo šaligatvį. Bet Sakaro žvilgsnį laikė prikaustę aukšti, saulės 
nutvieksti, redingotų išmarginti laiptai. Paskui jis pažvelgė į ko- 
lonas, į tirštą žmonių masę, į tą juodą knibždėlyną, kur išblyškę 
veidai atrodė lyg šviesesnės dėmės. Visi stovėjo, kėdžių nesimatė, 
ir kad po laikrodžiu susėdusi kulisė, galima buvo spėti tik iš kaž- 
kokio kunkuliavimo, iš audringų mostų ir šūksnių, nuo kurių 
drebėjo oras. Kairėje būrelis bankininkų. užsiėmusių arbitražais, 

valiutų operacijomis ir angliškais čekiais, laikėsi ramiau; pro 
juos į telegrafą nuolat ėjo aibė žmonių. Spekuliantai spaudėsi, 
stumdėsi net šoninėse galerijose; buvo ir tokių, kurie tarp kolonų 
rymojo ant geležinių baliustradų ir jautėsi kaip namie, atrėmę nu- 
garas aI prisispaudę pilvais prie ložės aksomo. Visa birža drebėjo, 
dundėjo, tarpininkas Masijas tekinas nulėkė laiptais žemyn, įšoko 
į savo vežimuką, ir vežėjas arklį paleido šuoliais. 

Sakaro kumščiai nejučiomis susigniaužė. Jis su jėga atsiplėšė 
nuo tos vietos, pasuko Vivjen gatve ir perėjo į kitą pusę, kur Fei- 
do gatvės kampe stovėjo Biušo namai. Jis ką tik prisiminė, jog tu- 
Ii išsiversti tą rusišką laišką. Prie durų jį pasveikino kažkoks jau- 
nuolis, stovėjęs ties popieriaus parduotuve pirmajame aukšte; 
Sakaras atpažino Giustavą Sedilį — jo tėvas turėjo šilkų fabriką 
Ženerų gatvėje ir sūnų įtaisė Mazo kontoroje, kad susipažintų 
su finansinėmis operacijomis. Sakaras šiam elegantiškam vyrukui 
tėviškai nusišypsojo, iš karto supratęs, ko jis čia lūkuriuoja. Visa 
birža ėmė pirkti užrašų knygeles Konenų parduotuvėje, kai pra- 
dėjo prekiauti poniutė Konen, padėdama savo storuliui vyrui, 
nebeišeinančiam iš kambario už parduotuvės, kur buvo gamina- 
mos prekės; ji vis vaikščiojo ir šen, ir ten, darbavosi už prekys- 
talio ir tvarkė reikalus mieste. Ji buvo apkūni, šviesi, rausvutė, 
blyškaus šilko plaukais, tikras garbiniuotas avinėlis, labai grakš- 
ti, labai meili ir visuomet linksmutė. Žmonės kalbėjo, kad savo 
vyrą ji labai myli, tačiau tai jai netrukdo būti švelniai ir su patin- 
kamu klientu iš biržos, žinoma, ne už pinigus, vien tik dėl malonu- 
mo ir, pasak legendos, tik po vieną kartą, čia pat, svetinguose 
kaimynų namuose. Šiaip ar taip, tie, kuriuos ji padarė laimingus, 
buvo iš tikrųjų diskretiški ir dėkingi, nes ir toliau ją garbino, jai 
asistavo, ir jokio pikto gando apie ją nebuvo girdėti. Popieriaus 
parduotuvė klestėjo ir buvo tikros laimės kampelis. Sakaras pra- 
eidamas pastebėjo, kaip ponia Konen pro langą šypsosi Giustavui. 
Koks gražus avinėlis! Sakarą lyg kas būtų švelniai paglamonė- 
jęs. Pagaliau jis užlipo laiptais aukštyn. 

Jau dvidešimt metų Biušas gyveno pačioje pastogėje, šeštaja- 
me aukšte, mažame dviejų kambarių ir virtuvės bute. Gimęs Nan- 
si, Vokietijos žydų šeimoje, jis persikėlė iš gimtojo miesto į Pary- 
žių ir pamažu plėtė savo šakotos, nepaprastai sudėtingos veiklos 
ratą, bet didesnis kabinetas jam atrodė nereikalingas; kambarį 
nuo gatvės pusės užleido savo broliui Sižizmonui, o pats tenkino- 
si Maža kamarėle su langu į kiemą, kuri buvo taip užversta po- 
piergaliais, bylomis ir visokiausiais paketais, jog beliko vietos 
tik vienai kėdei prie rašomojo stalo. Vienas iš stambiausių jo 
biznių buvo prekyba nuvertintais popieriais; ją centralizavęs, 
jis pasidarė tarpininku tarp mažosios „šlapiakojų“ biržos ir bank- 

rutavusiųjų, kuriems reikėdavo balansuose užpildyti spragas; jis 
sekdavo taip pat ir akcijų kursus, kartais net pats jų pirkdavo, 
bet daugiausia prekiaudavo ištisais a".cijų pluoštais, kuriuos jam 
kiti pristatydavo į namus. Be to, nekalbant jau apie lupikavimą 
ir slaptą prekybą papuošalais bei brangakmeniais, jis dar supir- 
kinėjo vekselius. Jais jis ir laikė užkimšęs savo kabinetą iki lubų, 
dėl jų jis lakstė po visą Paryžių, į visas šalis, uostinėdamas ir ty- 
kodamas čiupti skolininkus, palaikvdamas pažintis visuose sluok- 
sniuose. Išgirdęs apie bankrotą, jis tuojau atskubėdavo, slankio- 
davo aplink skolininko atstovus ir galų gale nupirkdavo visa, iš 
ko tuo tarpu nebūdavo galima turėti jokios naudos. Jis sekdavo, 
kas dedasi notarų kontorose, laukdavo, kada bus sprendžiamos 
painios paveldėjimo bylos, dalyvaudavo parduodant iš varžyty- 
nių neapmokėtus akredityvus. Jis ir pats duodavo skelbimus, 
priviliodavo nekantrius kreditorius, kuriems atrodė geriau gauti 
kelis sū tuojau pat, negu rizikuoti persekiojant savo debitorius. 
Iš visų tų daugeriopų šaltinių popieriai plaukdavo ištisomis 
šiukšlių pintinėmis, ir pas tą skolų skudurininką tolydžio augo 
raštų krūva: neišpirkti vekseliai, neįvykdytos sutartys, neapmo- 
kėti skolos rašteliai, sulaužyti pasižadėjimai. Paskui prasidėdavo 
jų rūšiavimas; jis skirstydavo juos, tarsi šakute surūgusios miš- 
rainės dalis, o tam reikėjo ypatingos, labai jautrios uoslės. Reikė- 
jo žinoti, ką atrinkti iš tos dingusių ar neišsigalinčių skolininkų 
jūros, kad netektų be reikalo eikvoti savo pastangų. Apskritai 
jis buvo tos nuomonės, kad bet kuris, net ir nepatikimiausias 
akredityvas gali atgauti savo vertę; todėl jis pavyzdingai sutvar- 
kė daugybę aplankų su dokumentais ir padarė atitinkamą pavar- 
džių sąrašą, kurį retkarčiais persiskaitydavo norėdamas geriau 
įsiminti. Bet labiausiai jis rūpinosi neišsigalinčiais skolininkais, 
jeigu jausdavo, kad artimiausiu laiku jie turi pralobti: jis sužino- 
davo apie juos viską iki nago juodymo, įsibraudavo į šeimynines 
jų paslaptis, susirašydavo visas žinias apie jų turtingus gimines, 
apie jų pragyvenimo šaltinius, ypač sekdavo, kas iš jų gauna nau- 
ją tarnybą, kad galėtų uždėti areštą jų algai. Dažnai ilgus metus 
jis taip brandindavo žmogų, kad galėtų jį pasmaugti, kai šiam 
pirmą kartą pasiseks. Dar labiau jam rūpėdavo dingę skolininkai; 
jis aistringai, be paliovos jų ieškodavo, nepraleisdavo neperme- 
tęs akimis iškabų ir laikraščiuose spausdinamų pavardžių, knius- 
tinėdavo adresus kaip medžioklinis šuo žvėrelio pėdsakus. Kai tik 
tie pasislėpę ar neišsigalį skolininkai pakliūdavo į jo nagus, jis 
tapdavo žiaurus, juos ėsdavo gyvus, čiulpdavo jų kraują plėšda- 
mas po šimtą frankų, už ką pats temokėjo tik po dešimt sū, grubiai 
aiškindamas, kad lošdamas jis rizikuojąs, todėl esąs priverstas 
pelnyti iš pagautųjų už tuos nuostolius, kurių jam padarę kiti 

skolininkai, išslydę kaip dūmas. 

Šioje skolininkų medžioklėje Mešen buvo viena Biušo padė- 
jėjų, kurios paslaugomis jis dažniausiai naudodavosi; nors savo 
žinioje jis turėjo ir kitų varovų būrelį, tačiau šiais alkanais, blo- 
gos reputacijos žmonėmis jis nepasitikėdavo; tuo tarpu Mešen bu- 
vo namų savininkė: už Monmartro kalvos jai priklausė ištisas 
kvartalas — Neapolio miestelis — didelis plotas, apstatytas su- 
krypusiomis lūšnomis, kurias ji nuomodavo mėnesiui. Tai buvo 
siaubingo skurdo kampas, badmirių krūvos gyveno sąšlavynuose, 
kiaulių migiuose, ir dėl tų pačių pešdavosi, o ji be pasigailėjimo 
iššluodavo nuomininkus kartu su visu jų mėšlu, kai tik šie nusto- 
davo mokėję. Tačiau ją ir visą jos pelną, gaunamą iš to miestelio, 
ėste ėdė nelaiminga aistra lošti. Ji taip pat mėgo pinigų žaizdas, 
griuvėsius, gaisrus, per kuriuos galima pasiglemžti sutirpstančių 
brangenybių. Kai Biušas jai pavesdavo surinkti žinias ar susekti 
kokį nors skolininką, ji kartais pataikydavo prikišti ir savo pini- 
gų, bet tokias išlaidas ji darydavo dėl malonumo. Ji sakydavosi 
esanti našlė, tačiau jos vyro niekas nepažinojo. Atvyko ji nežinia 
iš kur ir vis atrodė turinti penkiasdešimt metų, išdribusi, čiauš- 
kanti plonu mergytės balseliu. 

Šiandien, kai tik Mešen atsisėdo į vienintelę kėdę, kabinetas 
prisipildė, jį tarsi užkimšo šis paskutinis čia įgrūstas didžiulis 
kūnas. Prie savo rašomojo stalo Biušas atsidūrė nelaisvėje ir 
atrodė paskendęs dokumentų jūroje, iš kurios buvo iškilusi tik 
jo keturkampė galva. 

— Štai,— tarė ji, išversdama iš savo seno prigrūsto krepšio 
didžiulę popierių krūvą, — štai ką man siunčia Fajė iš Vandomo.., 
Tam Šarpjė subankrutavus, jis supirko jums viską, ką per mane 
nurodėte... Šimtas dešimt frankų. 

Fajė, kurį Mešen vadino savo pusbroliu, ten neseniai įsteigė 
rentų priėmimo kontorą. Oficiali jo pareiga buvo paimti pinigus 
pagal kuponus smulkiems apylinkės rentininkams; valdydamas 
tuos kuponus ir pinigus, jis pašėlusiai lošė biržoje. 

— Provincija ne kažko verta, — burbtelėjo Biušas,— bet ir 
ten kartais pasitaiko senas radinys. 

Peržiūrėdamas popierius, jis čia pat įgudusia ranka juos rū- 
šiavo, dėliojo krūvelėmis iš akies pasikliaudamas uosle. Paplokš- 
čias jo veidas vėl apsiniaukė, jis nepatenkintas susiraukė. 

— Hm,nieko riebesnio, nėra į ką kibti! Laimė, kad nebrangiai 
kainavo... Vekseliai... Vėl vekseliai... Jeigu tai jauni žmonės ir 
jeigu jie atsikraustė į Paryžių, mes juos galbūt dar sučiupsime... 

Bet staiga jis nustebęs šūktelėjo: 

— Nagi kas čia? 

Žyminio popieriaus lapo apačioje jis perskaitė grafo de Bovil- 

jė parašą; tame lape buvo tik trys eilutės, parašytos stambiu seno 
žmogaus braižu: „Pasižadu sumokėti dešimt tūkstančių frankų 
panelei Leoni Kron, kai ji taps pilnametė“. 

— Grafas de Boviljė,— pasakė jis iš lėto, garsiai samprotau- 
damas, — iš tikrųjų Vandomo apylinkėje jis turėjo ūkių, ištisą 
dvarą... Mirė per nelaimingą atsitikimą medžioklėje, palikęs var- 
ge žmoną ir du vaikus. Kadaise turėjau jo vekselių, kuriuos var- 
gais negalais jie apmokėjo... Juokdarys, menkysta... 

Staiga jis nusikvatojo supratęs, koks čia reikalas: 

— Aha, tas senas sukčius bus mergaitę apmovęs... Ji nenorė- 
jo, o jis, matyt, palenkė ją su šituo juridiškai jokios vertės netu- 
rinčiu popiergaliu. Paskui jis mirė... Žiūrėkite, išduotas 1854 me- 
tais, prieš dešimt metų. Po velnių! dabar mergina jau pilnametė! 
Kaipgi šis raštelis galėjo atsidurti Šarpjė rankose?.. Tas grūdų 
pirklys skolindavo pinigus už palūkanas. Matyt, mergina bus jam 
šį raštelį užstačiusi už keletą ekių; o gal jis apsiėmė tą sumą išieš- 
koti... 

— Bet juk tai labai gerai, — įterpė Mešen,— čia tikras laimi- 
kis! 

Biušas paniekinamai gūžtelėjo pečiais: 

— Niekai! Sakau jums, kad juridiškai tas raštelis nieko ne- 
reiškia... Jeigu jį parodyčiau įpėdiniams, tai jie galėtų mane iš- 
prašyti lauk, nes reikėtų įrodyti, kad grafas tikrai buvo skolin- 
gas... Tačiau jei mes surastume tą merginą, aš tikiuosi juos pa- 
veikti, kad būtų malonesni ir susitartų su mumis, norėdami iš- 
vengti nemalonaus triukšmo. Aišku? Suraskite tą Leoni Kron, 
parašykite Fajė, kad jis tenai mums ją surastų. O paskui jau pama- 
tysime. 

Popierius jis suskirstė dviem krūvom, ketindamas juos nuo- 
dugniai ištirti, kai liks vienas, ir ramiai laukė uždėjęs vieną ranką 
ant vienos krūvos, kitą ant kitos. 

Patylėjusi Mešen tarė: 

— Dabar esu užsiėmusi Žordano vekseliais... Jau maniau iš 
tikrųjų suradusi tą mūsų vyruką. Jis kažkur tarnavo, dabar rašo 
laikraščiuose. Tačiau redakcijose žmogų labai blogai priima; 
atsisako net duoti adresus. Be to, man rodos, jis nepasirašinėja 
tikra savo pavarde. 

Netaręs nė žodžio, Biušas ištiesė ranką ir iš atitinkamo abė- 
cėlinio skyriaus paėmė Žordano bylą. Čia buvo šeši vekseliai po 
penkiasdešimt frankų, pasirašyti prieš penkerius metus, vienas 
po kito, kas antras mėnuo — iš viso trijų šimtų frankų sumai; 
vargo spaudžiamas, jaunuolis juos išdavė siuvėjui. Pagal vekse- 
lius laiku neapmokėtoji suma išaugo, prisidėjo labai didelės iš- 
laidos, o byla išsipūtė nuo daugybės procedūrinių dokumentų. 

Šiuo metu skola pasiekė septynis šimtus trisdešimt frankų pen- 
kiolika santimų. 

— Jeigu šio berniuko ateitis užtikrinta, — burbtelėjo Biušas, 
— mes jį bet kada pačiupsime. 

Ryšium su tuo, matyt, prisiminęs kitą reikalą, jis šūktelėjo: 

— Sakykite, o kaip Sikardo? Ar jau ranka į jį numojome? 

Mešen sielvartingai pakėlė į dangų savo storas rankas. Visa 
jos pabaisiška figūra reiškė neviltį. 

— O viešpatie dieve! — sudejavo ji savo plonu lyg fleita 
balseliu,— per jį aš ir galą gausiu. 

Sikardo istorija buvo romantiška, ir ji mėgdavo ją pasakoti. 
Viena jos giminaitė, Rozali Šavaj, gimusi jau nebejaunai jos tėvo 
seseriai, šešiolikos metų amžiaus vieną vakarą buvo išprievartau- 
ta ant laiptų La Arpo gatvėje, kur ji su motina turėjo kuklų butu- 
ką septintame aukšte. Blogiausia, kad tas ponas, vedęs žmogus, 
apsigyvenęs čia su žmona vos prieš savaitę kambaryje, kurį jiems 
išnuomavo viena ponia, turinti butą trečiame aukšte, pasirodė 
toks karštas, jog stipria savo ranka partrenkė vargšę Rozali ant 
žemės ir į laiptų briauną išnarino jai petį. Jos motina dėl to visai 
teisėtai perpykusi ir norėjusi sukelti baisų skandalą, nors mergai- 
tė verkdama prisipažinusi, kad ji pati sutikusi, kad tai buvęs tik 
nelaimingas atsitikimas ir jai būtų labai skaudu, jeigu tą poną 
pasodintų už tai į kalėjimą. Tada motina nutarusi tylėti ir tik pa- 
reikalavusi iš jo šešių šimtų frankų, kuriuos jis turėtų išmokėti 
pagal dvylika vekselių per vienerius metus — po penkiasdešimt 
frankų kas mėnesį; ji per daug neužsiprašė, suma netgi labai jau 
kukli, kadangi jos duktė, bebaigianti mokytis siūti, dabar jau 
nieko neuždirbo, sirgo, gulėjo lovoje; nors liga atsiėjo itin bran- 
giai, bet mergaitė buvo taip blogai gydoma, jog peties raumenys 
sudžiūvo, ir ji liko luoša. Prieš pirmojo mėnesio pabaigą tas ponas 
dingo nepalikęs adreso. O čia nelaimės užgriuvo, plakė kaip kru- 
ša: Rozali pagimdė berniuką, neteko motinos, nuėjo slidžiais 
keliais, atsidūrė baisiame skurde. Prisiglaudusi pas savo giminai- 
tę Neapolio miestelyje, ji, nevaldydama rankos, valkiojosi po 
gatves iki dvidešimt šešerių metų; kartais ji pardavinėdavo citri- 
nas miesto turguje, ištisas savaites pradingdavo su vyrais, kurie 
ją pavarydavo girtą ir mėlyną nuo sumušimų. Pagaliau praėju- 
siais metais ji pasimirė po vienos didesnės avantiūros. Mešen ga- 
vo auginti berniuką Viktorą, o iš viso šio nuotykio beliko tik dvy- 
lika neapmokėtų Sikardo pasirašytų vekselių. Apie jį nesužinota 
nieko daugiau, tik kad jis vadinosi Sikardo. 

Biušas vėl ištiesė ranką ir paėmė Sikardo bylą plono pilko po- 
pieriaus aplanke. Jokių kitų išlaidų neprisidėjo, buvo tik tie dvy- 
lika vekselių. 

— Jei bent tas Viktoras būtų geras vaikas! — verksmingai 
aiškino senė. — Bet įsivaizduokite, berniūkštis baisus... O, sunku 
gavus tokį palikimą; vaikėzas susilauks galo kartuvėse, o aš už 
tuos popiergalius niekad nieko negausiu! 

Didelės blyškios Biušo akys įsmigo į vekselius. Kiek kartų jis 
šitaip atsidėjęs juos tyrinėjo tikėdamasis užtikti kokį nors ženklą 
lig tol nepastebėtoje smulkmenoje, raidžių formoje ar žyminio 
popieriaus kruopelėse! Jam atrodė, kad jis jau yra matęs tokią 
glaustą, smulkią rašyseną. 

— Įdomu,— dar sykį jis pakartojo, — tokių a ir 0 tikrai esu 
matęs; jos tokios smailos smailos, jos atrodo kaip i. 

Tą akimirką kažkas pasibeldė: Biušas paprašė Mešen ištiesti 
ranką ir atidaryti duris; į kambarį buvo įeinama tiesiai iš laiptų. 
Į antrąjį kambarį, nuo gatvės pusės, tekdavo eiti per Biušo kabine- 
tą. Virtuvė buvo tamsioje skylėje anapus laiptų aikštelės. 

— Prašom, pone. 

Įėjo Sakaras. Jis šypsojosi, širdyje juokdamasis iš prikaltos 
prie durų varinės lentelės, ant kurios buvo užrašyta stambiomis 
juodomis raidėmis: „Ginčytinos bylos“. 

— A, jūs, ponas Sakarai, ateinate dėl to vertimo... Mano bro- 
lis tenai, kitame kambaryje... Prašom užeikite. 

Bet Mešen tikrąja Žodžio prasme užtvėrė kelią ir įdėmiai Žiū- 
rėjo įėjusiam į veidą su augančia nuostaba. Teko imtis tokio ma- 
nevro: Sakaras atsitraukė atgal už durų. Mešen taip pat išėjo į 
laiptų aikštelę, kad jis galėtų patekti į gretimą kambarį, tada jis 
ir įėjo ten. Per visą šią komplikuotą eigą ji nenuleido nuo jo akių. 

— (O,— sušvokštė ji uždususi, — juk to pono Sakaro aš nieka- 
da nebuvau mačiusi iš taip arti... Viktoras — tikras jo paveikslas. 

Iš pradžių Biušas žiūrėjo į ją nesuprasdamas. Bet staiga jam 
paaiškėjo, ir jis patyliukais nusikeikė: 

— Po perkūnais — taip ir yra! Aš buvau tikras, kad tą rašy- 
seną esu kažkur matęs! 

Šį kartą jis atsistojo, išvartė bylas ir pagaliau susirado pernai 
Sakaro jam rašytą laišką, kuriuo jis prašė atidėti skolos terminą 
vienai neišsigalinčiai skolininkei. Skubiai jis palygino parašus 
vekseliuose su šiuo laišku: visai tos pačios a ir tos pačios 0, ilgai- 
niui dar labiau paaštrėjusios; didžiosios raidės taip pat aiškiai 
tos pačios. 

— Tai jis, tai jis, — kartojo Biušas.— Bet kodėl čia Sikardo, 
o ne Sakaras? 

Biušo atmintyje atgijo primiršta istorija apie Sakarą, kurią 
jam kadaise papasakojo buvęs verslovių įgaliotinis, dabar jau 
milijonierius Larsono; Sakaras atvykęs į Paryžių tuojau po per- 
versmo, tikėdamasis pasinaudoti didėjančia savo brolio Rugono 

įtaka; iš pradžių labai skurdęs tamsiose senojo Lotynų kvartalo 
gatvėse ir tik vėliau greitai pralobęs dėl įtartinų vedybų, kai jam 
laimingai pavykę palaidoti žmoną. Anais sunkiais metais jis ir 
pakeitęs Rugono pavardę į Sakarą, truputį perdirbęs pirmosios 
žmonos pavardę, kuri buvusi Sikardo. 

— Taip, taip, Sikardo, puikiai atsimenu, — murmėjo Biušas.— 
Jam pakako įžūlumo pasirašyti vekselius žmonos pavarde. Be 
abejo, ta pavarde jie.ir pasivadino, apsigyvendami La Arpo gat- 
vėje. O vėliau tas niekšas ėmėsi visokiausių atsargumo priemo- 
nių, jei tik kildavo menkiausias įtarimas, tuoj keldavosi į kitą bu- 
tą... Aha, jis medžiodavo ne tik pinigus, bet ir mergšes laiptuose 
parsiversdavo! Tai kvaila, ir kada nors jis gali bjauriai įkliūti. 

— Cit, cit! — įterpė Mešen.— Jis jau mūsų rankose, ir dabar 
galima pasakyti, kad gerasis dievulis tikrai yra. Pagaliau man bus 
atlyginta už visa, ką tam vargšeliui Viktorui esu padariusi; vis 
tiek aš jį myliu, ką besakyti, nors jis ir nepataisomas... 

Ji visa švytėjo, jos mažos akutės spindėjo taukais aptekusia- 
mė veide. 

Pirmą akimirką, kai ši taip ilgai. minta mįslė atsitiktinai išaiš- 
kėjo, Biušas pasikarščiavo, bet paskui, pasvarstęs, atvėso, papur- 
tė galvą. Nors šiuo metu Sakaras nusigyvenęs, bet iš jo, be abejo, 
dar galima pešti. Galėjo pasitaikyti ir blogesnis tėvas. Bet Saka- 
ras nesileis spaudžiamas, jo dantys aštrūs. Ką čia daryti? Jis tik- 
riausiai nė nežino turįs sūnų; jis galėtų išsiginti, nors toks nepap- 
rastas panašumas ir apstulbino Mešen. Be to, jis jau antrą kartą 
našlys, laisvas žmogus, niekam neprivaląs atsiskaitinėti už praei- 
tį: todėl net ir tuo atveju, jeigu jis berniuką prisiimtų, jokiais gąs- 
dinimais ar grasinimais jo nepabaidysi. O jei pavyktų iš jo, kaip 
iš vaiko tėvo, išgauti tik tuos šešis šimtus frankų už vekselius, tai 
iš tikrųjų būtų labai menka nauda, neverta šito stebuklingo atsi- 
tiktinumo. Ne, ne! Reikia gerai apgalvoti, subrandinti, rasti bū- 
dą, kaip nuimti derlių, kai ateis laikas. | 

—" Nesiskubinkime,— nutarė Biušas.— Be to, dabar jis par- 
blokštas, duokime žmogui atsistoti ant kojų. 

Prieš išleisdamas Mešen, jis baigė su ja nagrinėti pavestus 
jai smulkius reikalus: jauna moteris, už meilužį užstačiusi savo 
brangenybes, žento skolą, kurią galėtų sumokėti jo meilužė uoš- 
vė, jei tik tinkamai prie jos prieitum,— žodžiu, tai buvo įvairūs, 
labai skaudūs, sudėtingi ir supainioti skolų ieškojimo atvejai. 

Įžengęs į gretimą kambarį, Sakaras kelias akimirkas stovėjo 
apakintas ryškios šviesos; saulė plieskė pro langą be užuolaidų. 
Kambarys, išlipintas šviesiais popieriniais apmušalais su mėlyno- 
mis gėlytėmis, atrodė tuščias: kampe stovėjo geležinė lovelė, vi- 
dury eglinis stalas, dvi šiaudinės kėdės. Kairėje palei visą sieną 

buvo lentyna, sukalta iš beveik neobliuotų lentų, prikrauta kny- 
gų, brošiūrų, laikraščių ir įvairiausių popierių. Bet čia, aukštai, 
nuo dangaus šviesumo nuogos sienos atrodė jaunatviškai links- 
mos, gaiviai šypsančios. Biušo brolis Sižizmonas, trisdešimt pen- 
kerių metų vyrukas, be barzdos, ilgais retais kaštoniniais plau- 
kais, sėdėjo už stalo, išdžiūvusia ranka parėmęs didelę atsikišusią 
kaktą; jis buvo taip įsigilinęs į kažkokį rankraštį, jog neišgirdo, 
kaip atsidarė durys, ir nepakėlė galvos. 

Sižizmonas buvo labai šviesaus proto, mokslus ėjęs vokiečių 
universitetuose ir be savo gimtosios prancūzų kalbos dar mokėjo 
vokiečių, anglų bei rusų kalbas. 1849 metais Kiolne jis-susipažino 
su Karlu Marksu ir pasidarė vienu labiausiai mėgstamų Noje Rei- 
niše Ceitung bendradarbių; tada jis ir surado savo religiją; pats 
karštai įsitikinęs, skelbė socializmą ir visiškai pasišventė tai ne- 
tolimo socialinio atsinaujinimo idėjai, kuri užtikrins laimę varg- 
dieniams ir pažemintiesiems. Kai jo mokytojas, ištremtas iš Vo- 
kietijos, o po birželio įvykių priverstas bėgti ir iš Paryžiaus, apsi- 
gyveno Londone ir rašė stengdamasis suorganizuoti partiją, Sižiz- 
monas skurdo, gyveno paskendęs svajonėse ir taip nesirūpinda- 
mas savo materialiniu gyvenimu, jog tikriausiai būtų miręs badu, 
jeigu ne brolis, kuris priglaudė jį Feido gatvėje, netoli biržos, ir 
patarė verstis svetimomis kalbomis, pasidaryti vertėju. Tas vy- 
resnysis brolis, plėšrus vilkas skolininkams, dėl dešimt sū galįs 
žmogui nuleisti kraują, su motiniška aistra mylėjo jaunylį, tuč- 
tuojau susigraudindavo ir suminkštėdavo kaip karštai mylinti 
rūpestinga moteris, jeigu kildavo klausimas dėl šio suaugusio 
išsiblaškiusio vaiko. Jis atidavė jam tą gražųjį kambarį su langu 
ką namų ūkį, šluodavo, klodavo lovas, rūpindavosi maistu, kurį 
dukart per dieną jiems pristatydavo gretimas nedidelis restora- 
nas. Pats toks veiklus, užsiėmęs tūkstančiais reikalų, pakentė bro- 
lio dykinėjimą (vertimus Sižizmonas užmetė), kadangi dirbo savo 
darbus; susirūpinęs, kad brolis nesveikai kosčioja, Biušas net 
drausdavo jam dirbti, ir nors pats baisiai mylėjo pinigus, nors 
buvo žvėriškai gobšus ir vaikymąsi pinigo padarė vieninteliu sa- 
vo gyvenimo tikslu, jis atlaidžiai šypsodavosi klausydamas re- 
voliucionieriaus teorijų, duodavo jam kapitalą kaip vaikui žais- 
lą, žinodamas, kad šis jį sulaužys. 

O Sižizmonas visai nenuvokė, ką veikė jo brolis gretimame 
kambaryje. Jis nežinojo apie tą šlykščią prekybą nuvertintais 
popieriais, nė apie vekselių supirkinėjimą; jis gyveno pakilęs vir- 
šum viso to, svajodamas apie aukščiausio laipsnio teisingumą. 
Labdarybės idėja jį tiesiog įžeisdavo, siutindavo: labdarybė — 
tai išmalda, gerumo pašvęsta nelygybė; jis pripažino tik teisin- 

gumą, visiems atkovotas teises, kurias naujoji socialinė santvar- 
ka įgyvendins tvirtais pagrindais. Taigi, sekdamas Karlu Marksu, 
su kuriuo nuolatos susirašinėjo, jis visą laiką praversdavo šios 
organizacijos studijoms, nuolat popieriuje keisdamas, nuolat ge- 
rindamas tą rytdienos visuomenės santvarką, galybę puslapių 
išmargindavo skaičiais, moksliškai remdamas sudėtingus visuo- 
tinės laimės rūmo pastolius. Kapitalą jis atiminėjo iš vienų, dali- 
jo kitiems, kilnojo milijardus, vienu plunksnos pabraukimu pers- 
tatinėjo pasaulio turtus; ir šiame tuščiame kambaryje, be tų sva- 
jonių, kitokių aistrų jis neturėjo, nesiekė jokių gyvenimo malo- 
numų, valgė ir gėrė taip santūriai, jog broliui tekdavo net supykti, 
kol priversdavo jį išgerti vyno ar suvalgyti mėsos. Jis troško, kad 
kiekvienas, dirbąs pagal savo sugebėjimus, galėtų patenkinti sa- 
vo poreikius, o pats, iš paskutiniųjų galuodamasis, nieko sau ne- 
reikalavo. Jis buvo tikras išminčius, visiškai atsidėjęs studijoms, 
išsivadavęs nuo materialinio gyvenimo rūpesčių, labai ramus ir 
labai taurus žmogus. Nuo praėjusio rudens jis ėmė vis labiau ir 
labiau kosėti, prikibo džiova, bet jis nenorėjo nei jos pastebėti, 
nei gydytis. 

Sakarui žengus žingsnį artyn, Sižizmonas pagaliau pakėlė di- 
deles apsiblaususias akis ir nustebo, nors lankytoją pažinojo. 

— Man reikėtų išversti laišką. 

Vaikinas nustebo dar labiau, nes buvo atbaidęs klientus ban- 
kininkus, spekuliantus, maklerius, visus tuos biržos verteivas, 
gaunančius ypač daug korespondencijos, aplinkraščių, bendrovių 
įstatų iš Anglijos ir Vokietijos. 

— Čia laiškas rusų kalba. Tik dešimt eilučių! 

Tai išgirdęs, Sižizmonas ištiesė ranką, kadangi rusų kalba bu- 
vo jo specialybė, o tarp šio kvartalo vertėjų tik jis vienas greitai 
ir gerai versdavo tokius tekstus; visi kiti pelnydavosi duoną iš 
angliškų ir vokiškų vertimų. Paryžiaus rinkoje rusiškų vertimų 
retai pasitaikydavo, ir jam tekdavo ilgai būti be darbo. 

Paėmęs laišką, jis balsiai perskaitė jį prancūziškai. Jame te- 
buvo trys sakiniai — palankus vieno Konstantinopolio bankinin- 
ko atsakymas, paprastas, dalykiškas „taip“. 

— Ačiū jums! — šūktelėjo Sakaras, matyt, susižavėjęs. 

Jis paprašė Sižizmoną užrašyti tas kelias eilutes antroje laiš- 
ko pusėje. Bet šį pagavo baisus kosulio priepuolis, ir jis užsiden- 
gė burną nosine, nes nenorėjo trukdyti brolio, kuris, išgirdęs jį 
taip kosint, tuojau atskubėdavo. Paskui, priepuoliui praėjus, jis 
atsistojo ir nuėjęs plačiai atidarė langą, dusdamas, norėdamas 
įkvėpti gryno oro. Sakaras nusekė paskui, dirstelėjo pro langą ir 
kiek nustebęs pasakė: 

— Še tau! Iš jūsų matyti birža! O, kaip juokingai ji iš čia at- 
rodo! s 

Iš tikrųjų, jis dar niekad nebuvo jos matęs iš tokios aukštybės; 
ant stogo, įmantriai suremto iš keturių didžiulių nuožulnių cinko 
plokščių, styrojo ištisas kaminų miškas. Žaibolaidžių smaigaliai 
kaip milžiniškos ietys grūmojo dangui. Pats biržos pastatas, tai- 
syklingai apstatytas kolonomis, atrodė pilkšvai purvinas, plikas, 
šlykštus akmens kubas, ant kurio plevėsavo apdriskusi vėliava. 
Bet labiausiai jį nustebino kolonada ir juodomis skruzdėmis ap- 
lipę laiptai, sakytum, sumišęs knibždantis skruzdėlynas, baisiai 
judąs; iš taip aukštai negalėjai suprasti, kodėl taip yra, bet visa 
tai kėlė pagailą. 

— Kokie jie mažyčiai iš čia! — toliau kalbėjo Sakaras.— 
Rodos, visus juos susemtum saujon. 

Žinodamas savo pašnekovo pažiūras, jis pridūrė juokdamasis: 

— O kadagi jūs visa tai nušluosite nuo žemės paviršiaus? 

Sižizmonas gūžtelėjo pečiais: 

— Kuriems galams? Jūs patys savo naikinate. 

Pamažu jis pagyvėjo, ėmė plačiai aiškinti, kadangi tas klau- 
simas jį labiausiai jaudino. Užsidegęs noru ir kitus į savo tikėji- 
mą atvesti, jis kiekviena menkiausia pasitaikiusia proga imdavo 
dėstyti savo sistemą. 

— Taip, taip, jūs dirbate mūsų naudai, nors patys to net nenu- 
manote. Štai jūs, keli išnaudotojai, eksproprijuojate liaudies ma- 
ses, o kai jau būsite sočiai prisigrobę, mums tik beliks jus ekspro- 
prijuoti... Bet koks prisigrobimas, bet kokia turtų centralizacija 
veda į kolektyvizmą. Jūs duodate mums praktišką pamoką, kaip 
didieji dvarai suglemžia mažuosius žemės sklypus, stambieji pra- 
monininkai suryja namudininkus, stambiosios kredito įstaigos 
ir didžiosios parduotuvės, naikindamos konkurenciją, tunka ma- 
žųjų bei smulkiųjų krautuvėlių bankrotų sąskaita, 0 visa tai yra, 
tegu negreitas, bet tikras kelias į naują visuomeninę santvarką... 
Mes laukiame, kada viskas ims braškėti, kada dabartinis gamy- 
bos būdas neišvengiamai prieis liepto galą. Tuomet net buržuazija 
ir valstietija ateis mums pagalbon. 

Sakaras susidomėjo ir žiūrėjo į jį kiek susirūpinęs, nors ir pa- 
laikė jį bepročiu. 

— Bet pagaliau paaiškinkite man, kas gi yra tas jūsų kolek- 
tyvizmas? 

— Kolektyvizmas — tai privatinių kapitalų, gyvuojančių 
iš konkurencinės kovos, pavertimas visuminiu socialiniu kapi- 
talu, kuriuo naudosis visi dirbantieji... Įsivaizduokite tokią vi- 
suomenę, kur gamybos priemonės priklauso visiems, kur visi dir- 

ba pagal savo sugebėjimus ir pajėgas, o tokio socialinio bendra- 
darbiavimo produktai paskirstomi kiekvienam pagal jo įdėtą dar- 
bą. Nieko paprastesnio, tiesa? Bendra gamyba fabrikuose, laivų 
statyklose, visuomeninėse įmonėse, o paskui mainai, atlyginimas 
natūra. Atsiradęs gaminių perviršis kraunamas viešuose sandė- 
liuose, iš kur jis imamas galimiems nepritekliams išlyginti. Rei- 
kia tik viską gerai apskaičiuoti... Ir tas kaip vienu kirvio smūgiu 
nukirs supuvusį medį. Nebebus konkurencijos, nebebus privataus 
kapitalo, taigi nebus nė jokių verslų, jokių biznių, nei rinkų, nei 
biržų. Pelno idėja neteks prasmės. Išseks spekuliacijos ir darbu 
neuždirbtų rentų šaltiniai. 

— Oho,— pertraukė Sakaras,— tada daugeliui tektų velniš- 
kai pakeisti savo įpročius! O ką jūs darysite su tais, kurie dabar 
turi rentas?.. Pavyzdžiui, Gundermanas: ar ir jo milijardą atim- 
site? 

— Jokiu būdu „— juk mes ne plėšikai. Tą milijardą ir visas 
vertybes bei rentas mes atpirksime, užmokėsime bonais, kurie 
jam duos teisę naudotis materialinėmis gėrybėmis, paskiriamo- 
mis kiekvieniems metams. Įsivaizduokite, kad šis milžiniškas ka- 
pitalas pavirto didžiuliais vartojimo prekių ištekliais; nepraeitų 
nė šimtas metų, o jūsų Gundermano palikuonys būtų priversti 
imtis darbo kaip ir visi kiti piliečiai; mat metinių paskyrų galio- 
jimo laikas baigtųsi, o santaupų, kurios būtinai susidarytų iš to- 
kios neaprėpiamos produktų gausybės, jie negalėtų paversti pini- 
gais, net jeigu paveldėjimo teisė išliktų... Sakau jums, taip vienu 
kirčiu panaikinami ne tik asmeniniai bizniai, akcinės bendrovės, 
privačių kapitalų telkiniai, bet ir visi netiesioginiai rentų šalti- 
niai, visa kredito, paskolų, butų nuomos ir žemės ūkių nuomojimo 
sistema... Vertybių mastu liks tik darbas. Mokestis už darbą, ži- 
noma, bus panaikintas, kadangi dabartinėjė kapitalistinėje sant- 
varkoje jis neatitinka darbo vertės ir teikia darbo žmogui tik pra- 
gyvenimo minimumą. Tenka pripažinti, jog tik dabartinė santvar- 
ka yra kalta, kad net ir padoriausias šeimininkas yra priverstas 
paklusti žiauriam konkurencijos įstatymui, turi išnaudoti savo 
darbininkus, jeigu nori išsilaikyti. Reikia sugriauti visą mūsų so- 
cialinę sistemą... O, Gundermanas uždus po tais savo bonais, o jo 
palikuonys, nepajėgdami visko suvalgyti, bus priversti pasidalyti 
su kitais, o patys imtis kirtiklio ar kitokio įrankio ir dirbti kaip 
visi! 

Ir, vis stovėdamas prie lango, akis įsmeigęs į biržą, apie ku- 
rią tarsi juodas skruzdėlynas irbėjo lošėjai, Sižizmonas nusikva- 
tojo kaip vaikas mokykloje pertraukos metu. Jo skruostai skais- 
čiai paraudo, jam būdavo didžiausias malonumas vaizduotis sma- 
gią ateities teisingumo ironiją. 


32 


Sakarui pasidarė nesmagu. O jeigu šis nuovokus svajotojas 
vis dėlto sako tiesą? Jeigu jis atspėja ateitį? Jis kalbėjo labai aiš- 
kiai ir išmintingai. 

— Bet tai įvyks dar negreit! — sumurmėjo Sakaras norėda- 
mas nusiraminti. 

— Be abejo, — atsakė vaikinas, vėl rimtas ir pavargęs.— Mes 
gyvename pereinamąjį laikotarpį, agitacijos laikotarpį. Galbūt 
neapsieisime ir be revoliucinės prievartos — ji dažnai esti neiš- 
vengiama. Tačiau perdėjimai, pasikarščiavimai tai tik būtinas 
lydimasis reiškinys... O, aš neslepiu, mūsų laukia dar dideli sun- 
kumai. Visa ta išsvajotoji ateitis atrodo negalima, žmonėms sunku 
išaiškinti tą būsimąją visuomenę, tą teisingo darbo visuomenę, 
kurios papročiai taip labai skirsis nuo mūsų papročių. Tai tarsi 
kitas pasaulis kitoje planetoje... Be to, reikia prisipažinti, pertvar- 
kymui nepasiruošta, mes dar tebetyrinėjame. Aš net nebemiegu, 
galvoju ištisas naktis. Pavyzdžiui, kai kas, be abejo, gali mums 
pasakyti: „Jeigu visa yra taip, kaip yra, tai, vadinasi, žmonių 
veiklos logika taip padarė“. Taigi kiek reikia pastangų norint 
upę gražinti į jos versmes ir pakreipti kita vaga!.. Be abejo, ilga- 
amžį dabartinės visuomenės santvarkos klestėjimą nulėmė indivi- 
dualizmo principas, kuris konkurencijos Tr asmeninio suintere- 
suotumo dėka palaiko nuolatinę vis gausėjančią produkciją. Ar 
kolektyvizmas bus toks pat vaisingas, ir kuriomis priemonėmis 
reikės kelti darbo našumą, kai nebebus pelno akstino? Tai man ir 
kelia abejones ir susirūpinimą, čia ta silpnoji vieta, kur mums 
teks kovoti, jei norime, kad vieną gražią dieną išauštų socializmo 
pergalė... Bet mes laimėsime, nes mūsų pusėje teisybė. Štai prie- 
šais jus šis didžiulis pastatas... Ar matote jį? 

— Biržą? — paklausė Sakaras.— Žinoma, matau! 

— Tad štai kas! Kvaila būtų ją išsprogdinti, nes vis tiek ją 
atstatytų kitoje vietoje... Bet aš jums sakau, kad ji pati susprogs, 
kai valstybė ją eksproprijuos, nes, logiškai apgalvojant, ji taps 
vieninteliu ir visuotiniu tautos banku; ir kas gali žinoti, gal tada 
Ji bus paversta visuomenės sandėliu mūsų per dideliems turtams 
sukrauti, gal ji bus vienas iš tų gausybės aruodų, iš kur mūsų anū- 
kai sems prabangos dalykus savo iškilmėms! 


Sižizmonas plačiu mostu tarsi atvėrė tą bendros ir visiems ly- 
gios laimės ateitį. Ir jis taip įsikarščiavo, jog vėl ėmė smarkiai 
kosėti; sugrįžęs prie stalo ir alkūnėmis atsirėmęs į popierius, jis 
susiėmė galvą stengdamasis nuslopinti gerklę draskantį krioki- 
mą. Tačiau ši kartą kosulys nepraėjo. Staiga atsidarė durys, ir 
įbėgo Biušas, atsisveikinęs su Mešen; jis buvo persigandęs ir tie- 
siog pats kentėjo nuo to bjauraus kosulio. Nieko nelaukdamas, 

jis pasilenkė ir apkabino brolį savo didelėmis rankomis, tartum 
supdamas sergantį kūdikį. 

— Kas gi čia pasidarė, mažyti, kas tave taip smaugia? Kaip 
sau nori, vis tiek reikia pasikviesti gydytoją. Taip negalima... 
Tikriausiai tu per daug kalbėjai. 

Jis skersomis dėbčiojo į Sakarą, stovintį vidury kambario, 
ne juokais susirūpinusį dėl to, ką išgirdo iš to ilgšio, tokio entu- 
ziastingo ir tokio nesveiko vaikino, kuris iš savo lango aukštu- 
mos, ko gero, galėjo užtraukti biržai nelaimę savo kalbomis, jog 
reikia viską nugriauti ir paskui viską iš naujo atstatyti. 

— Ačiū, aš einu, — tarė Sakaras skubėdamas lauk.— Atsiųs- 
kite man laišką kartu su tomis keliomis vertimo eilutėmis... Aš 
laukiu dar daugiau laiškų, tada atsiskaitysiu už viską.— Bet ko- 
sulio priepuolis praėjo, ir Biušas valandėlei Sakarą sulaikė: 

— Beje, ponia, kurią čia matėte, kadaise jus pažinojo. O, tik 
jau labai seniai. 

— A! O kurgi? 

— La Arpo gatvėje, penkiasdešimt antraisiais metais. 

Nors Sakaras labai gerai susivaldydavo, vis dėlto jis pabalo. 
Jo lūpos nervingai truktelėjo. Bet visai ne dėl to, kad šią valandą 
būtų prisiminęs mergTSčią, kurią kadaise parsivertė ant laiptų; 
jis net nežinojo, kad ji tapo nėščia, nežinojo, kad gimė vaikas. 
Tiktai jam visada būdavo labai nemalonu, jei kas primindavo 
skurdžius pirmuosius metus Paryžiuje. 

— La Arpo gatvėje?.. Bet, atvykęs į Paryžių, ten gyvenau tik 
savaitę, kol susiradau butą... Iki pasimatymo! 

— Iki pasimatymo! — reikšmingai atsakė Biušas, Sakaro su- 
mišimą klaidingai palaikęs prisipažinimu ir jau galvodamas, kaip 
iš ano nuotykio pelningiau pasinaudoti. 

Atsidūręs gatvėje, Sakaras nejučiomis patraukė vėl į Biržos 
aikštę. Jis visas virpėjo ir nė nepažvelgė į poniutę Konen, kurios 
gražus, šviesus veidelis šypsojosi ties popieriaus parduotuvės du- 
rimis. Aikštėje sujudimas buvo dar didesnis, lošimo triukšmas, 
tarsi nesulaikomaį įsisiūbavusio jūros potvynio šėlimas, užliejo 
net ir šaligatviuose suplūdusias minias. Be penkiolikos trys, vyko 
paskiausios kautynės dėl kursų; visi staugė ir siuto nekantrauda- 
mi sužinoti, kas eis namo pilnomis kišenėmis. Atsistojęs Biržos 
gatvės kampe priešais kolonadą, Sakaras žiūrėjo į besistumdan- 
čius Žmones, ir jam atrodė, kad ten, prie kolonų, smarkiai ginči- 
jasi kritimo spekuliantas Mozeras su kilimo spekuliantu Pijero; 
jis tarsi girdėjo iš didžiosios salės gilumos atspiegiantį biržos 
maklerio Mazo balsą, kurį protarpiais griausmingai nustelbdavo 
Natansonas, sėdįs kulisėje po laikrodžiu. Čia Sakaro vos neaptėš- 
kė purvais prie šaligatvio prilėkęs vežimukas. Vežėjui dar nes- 

pėjus nė arklio sustabdyti, iššoko Masijas ir be kvapo užbėgo 
aukštyn nešdamas paskutinį savo kliento užsakymą. O Sakaras 
stovėjo kaip įkaltas, akis įbedęs į mMaišatį ant laiptų, ir iš naujo 
perkratinėjo savo gyvenimą galvodamas apie pirmuosius savo 
žygius, kuriuos jam priminė Biušo klausimas. Jis prisiminė La Ar- 
po gatvę, paskui Seni Žako, kuriomis valkiojosi prakiurusiais ba- 
tais kaip avantiūristas užkariautojas, atvykęs pavergti Paryžiaus; 
ir jis siuste siuto pagalvojęs, kad vis dar jo neįveikė, kad štai jis 
ir vėl tebetykoja laimės ant grindinio, nepasotintas, pomėgių 
išalkęs labiau negu bet kada. Teisybę tas pamišėlis Sižizmonas 
sakė: iš darbo negalima pragyventi, dirba tik vargšai ir kvailiai, 
kad kiti galėtų tukti. Belieka lošimas — toks lošimas, kuris iš kar- 
to, per vieną dieną, atneša turtus, prabangą, tikrai pilnavertį gy- 
venimą. Jeigu ši sena socialinė santvarka kada nors ir žlugtų, ne- 
jaugi toks vyras kaip jis, Sakaras, iki tol dar nebūtų suradęs vie- 
tos ir nespėtų patenkinti savo troškimų? 

Kažkoks praeivis jį stumtelėjo ir net negrįžtelėjo atsiprašyti. 
Jis pažino Gundermaną, sveikatos sumetimais kasdien išeinantį 
truputį pasivaikščioti, ir pamatė, kad tas aukso karalius įėjo į sal- 
dainių parduotuvę; kartais jis ten nupirkdavo savo anūkėms sal- 
dainių dėžutę už vieną franką. Šis bakstelėjimas alkūne tokiu mo- 
mentu, kai Sakaras, tarsi karštligės vejamas, sukinėjosi aplink 
biržą, buvo lyg rimbo smūgis, pastūmėjęs jį galutinai apsispręsti. 
Tvirtovės apsiautimas baigtas, dabar prasidės puolimas. Jis pri- 
siekė žūtbūtinę kovą: iš Prancūzijos jis niekur nevažiuos, savo 
broliui mes iššūkį, čia syloš paskutiniąją partiją, stos į baisiai ar- 
šias kautynes, po kurių arba nugalėtas Paryžius atsidurs jam po 
kojomis, ar jis pats nusuktu sprandu bus išmestas į srutų duobę. 

Iki pat biržos uždarymo Sakaras atkakliai stovėjo savo stebė- 
jimo ir grasinimo poste. Jis matė, kaip tuštėjo kolonada, kaip 
laiptus užtvino iš lėto skirstydamiesi įsijaudinę, pavargę žmonės. 
Gatvėje ir šaligatviuose aplink jį vis bangavo nenutrūkstamas 
srautas, amžinoji minia, pasiduodanti bet kokiam išnaudojimui, 
tie būsimieji akcininkai, kurie negali praeiti pro šią didžiąją spe- 
kuliacijos loteriją neatsigręžę, su baime trokšdami patirti, kas 
ten dedasi, sužinoti finansinių operacijų paslaptį, juoba masinan- 
čią prancūzus, kad tik retai kuriam jų tepavyksta ją atskleisti. 


II 


Kai po paskutiniosios pragaištingos aferos su žemės sklypais 
Sakarui teko išsikraustyti iš savo rūmų Monso parke ir juos per- 
leisti kreditoriams, kad išvengtų dar didesnės katastrofos, pir- 
miausia jam dingtelėjo mintis prisiglausti pas savo sūnų Maksi- 


2 35 


mą. Tasai, mirus žmonai, kuri ilsėjosi kažkur kukliose Lombar- 
dijos kapinėse, pats vienas užėmė rūmus Imperatorienės alėjoje 
ir tvarkėsi, vaduodamasis protingu, bet žiauriu egoizmu; čia jis. 
leido velionės turtus, gyveno dorai, nes buvo silpnos sveikatos, 
nuo paleistuvystės per anksti susenęs; jis stačiai pasakė tėvui pas 
save jo nepriimsiąs, ir, gudriai šypsodamas, paaiškino nepriim- 
siąs todėl, kad norįs ir toliau su juo gyventi geruoju. 

Po to Sakaras ėmė galvoti apie pastogę kitur. Jis jau buvo be- 
išsinuomojąs Pasi kvartale vieno prekybą metusio komersanto 
miesčioniškai įrengtą namelį, bet atsiminė, kad Sen Lezaro gat- 
vėje Orviedo rūmų pirmas ir antras aukštas vis dar laisvi, nes jų 
durys ir langai uždaryti. Kunigaikštienė Orviedo po vyro mirties 
apsigyveno trijuose trečio aukšto kambariuose ir netgi nesiteikė 
išlipinti skelbimą prie vartų, kurie apaugo vešlia žole. Kitame 
fasado gale iš kiemo pusės durys ir laiptai vedė į trečią aukštą. 
Lankydamasis pas kunigaikštienę su reikalais, jis dažnai stebė- 
davosi, kodėl ji nepasirūpina, kad jos nekilnojamas turtas duotų 
tinkamas pajamas. Bet ji tik palinguodavo galva, nes į piniginius 
reikalus turėjo savo pažiūras. Tačiau, kai jis atvyko paprašyti 
išnuomoti jam pačiam, ji tuojau sutiko ir perleido jam už juokin- 
gai mažą dešimt tūkstančių frankų sumą karališkai įrengtus pir- 
mąjį ir antrąjį aukštus, kurie buvo verti dvigubos kainos. 

Žmonės prisimindavo, kaip kunigaikštis Orviedo mėgdavo 
rodyti savo prabangą. Svajodamas vėliau nustebinti pasaulį mar- 
muro ir aukso rūmais, iš pradžių jis nusipirko ir suremontavo 
šiuos ištaigingus namus, atvykęs iš Ispanijos su milžiniškais fi- 
nansiniais ištekliais, o Paryžiuje jam stačiai lijo milijonais. Šie 
namai buvo statyti praėjusiame šimtmetyje; tai buvo viena iš tų 
pasilinksminimams skirtų vilų, kurias galantiški didžponiai sta- 
tydindavosi dideliuose soduose; kartą ši vila buvo iš dalies nug- 
riauta ir perstatyta prisilaikant griežtesnių proporcijų, 0 iš seno- 
vinio parko buvo išlikęs tiktai kiemas su arklidėmis ir ratinėmis, 
bet ir jis tikriausiai bus paimtas į teisiamą Kardinolo Fešo gatvę. 
Tuos namus kunigaikštis įsigijo iš panelės Sen Žermen įpėdinių, 
kurių valdos kadaise siekė Trua Frer gatvę, buvusios Tetbu gat- 
vės tesinį. Be to, išliko ir privažiavimas iš Sen Lazaro gatvės, šalia 
kito tos pačios epochos didelio pastato — buvusios Foli Boviljė 
vilos, kurioje dar tebegyveno pamažu sužlugę Boviljė palikuo- 
nys; jiems priklausė ir nuostabaus sodo kampelis su puikiais me- 
džiais, taip pat pasmerktais išnykti iš pagrindų perplanuojant šį 
kvartalą. 

Net ir susibankrutavęs, Sakaras nesiskyrė su tarnų likučiais 
iš kadaise laikytos jų gausybės — kartu persikėlė ir liokajus, vi- 
rėjas su žmona, kuri rūpinosi baltiniais, dar kita, nežinia kam rei- 

kalinga moteris, vienas vežėjas ir du arklininkai; jis užėmė arkli- 
des ir ratines, pastatė du arklius, tris karietas, pirmame aukšte 
įrengė valgyklą tarnams. Šio žmogaus kasoje nebūtum suradęs 
nė penkių šimtų frankų, bet jis gyveno taip, tarsi turėtų du ar tris 
šimtus tūkstančių frankų metinių pajamų. Todėl jis galėjo vienas 
užpildyti erdvias patalpas antrame aukšte: tris salonus ir penkis 
miegamuosius neskaitant didžiulio valgomojo, kuriame kadaise 
prie stalo susėsdavo penkiasdešimt asmenų. Seniau iš čia pro du- 
ris buvo galima išeiti į vidinius laiptus, kuriais lipama į trečią 
aukštą, į kitą, mažesnį valgomąjį; bet kunigaikštienė šią trečio 
aukšto dalį neseniai išnuomojo vienam nevedusiam inžinieriui, 
ponui Amlenui su seseria, ir liepė duris aklinai užtaisyti dviem 
stipriais varžtais. Taigi ji ir tuodu jos nuomininkai naudojosi už- 
pakaliniais, tarnų laiptais, o paradiniai atiteko vienam Sakarui. 
Keletą kambarių jis apstatė iš dalies baldų likučiais, atsigabentais 
iš Monso parko, kitus paliko tuščius, bet vis dėlto šiaip taip at- 
gaivino šią liūdnų ir tuščių sienų anfiladą; po kunigaikščio mirties 
tuoj pat tarsi kažkieno nepermaldaujama ranka iki paskutinio 
skuto nudraskė visus apmušalus. Čia Sakaras galėjo vėl pasinerti 
į svajones apie turtus. 

Tuo metu kunigaikštienė Orviedo buvo viena įdomiausiųjų 
Paryžiaus asmenybių. Prieš penkiolika metų ji sutiko ištekėti už 
kunigaikščio, nors ir be meilės, nenorėdama priešintis griežtam 
savo motinos, kunigaikštienės de Kombvil, įsakymui. Anuomet 
ši dvidešimtmetė mergina garsėjo grožiu ir išmintimi, buvo 
labai religinga ir truputį per rimta, nors aukštuomenės gyveni- 
mą aistringai mėgo. Ji nebuvo girdėjusi tų keistų istorijų, kurios 
sklido žmonėse apie kunigaikštį, apie jo karališkus trijų šimtų 
milijonų vertės turtus ir kad jis visą gyvenimą baisiausiai plėši- 
kavęs, tačiau ne po pamiškes su ginklu, kaip taurūs senų laikų 
avantiūristai, o biržoje, vidury dienos, kaip šių laikų korektiškas 
banditas, apkraustinėdamas vargšų lengvatikių kišenes, žlugdy- 
damas juos ir be laiko varydamas į kapus. Tiek ten, Ispanijoje, 
tiek ir čia, Prancūzijoje, kunigaikštis per ištisus dvidešimt metų 
dalyvavo visose legendinėse aferose, pasiimdamas milžinišką 
grobio dalį. Nors kunigaikštienei nė į galvą neatėjo, kad tiek mili- 
jonų jis susiglemžė iš purvo ir kraujo, bet nuo pat pirmos su juo 
pažinties pajuto jam tokį pasibjaurėjimą, kurio net jos religin- 
gumas neįstengė nugalėti; prie šios antipatijos netrukus prisidėjo 
slapta, vis didėjanti pagieža, kad iš šios priverstinės santuokos 
ji neturėjo kūdikio. Jai būtų užtekę motinystės, ji dievino vaikus 
ir todėl ėmė nekęsti vyro, kuris, apvylęs ją kaip mylimąją, nesu- 
teikė nė motinystės džiaugsmų. Tada kunigaikštienė pasinėrė į 
neapsakomą prabangą, savo pokylių spindesiu akino Paryžių, 

gyveno taip ištaigingai, jog, sakoma, net Tiuilri rūmuose jai pa- 
vydėdavę. Bet staiga, kunigaikščiui mirus nuo apopleksijos, jau 
sekančią dieną rūmai Sen Lazaro gatvėje visiškai nutilo ir apte- 
mo kaip naktis. Jokios šviesos, jokio triukšmo, durys ir langai 
uždaryti; pasklido gandai, kad kunigaikštienė, nieko nelaukdama, 
išsikrausčiusi iš pirmojo aukšto ir apsigyvenusi kaip atsiskyrėlė 
trijuose nedideliuose kambariuose trečiajame aukšte, drauge su 
buvusia motinos kambarine senute Sofi, kuri ją mažą augino. 
Vėl pasirodžiusi žmonėse, ji vilkėjo paprasta juoda vilnone suk- 
nele, plaukus paslėpusi po mezginių skarute, vis tokia pat apkūni, 
nedidelė, gražaus apskrito veido, siaura kakta, puikiais kaip per- 
lai dantimis po sučiauptomis lūpomis, bet oda jau pageltusi, ir 
jos išraiška sakyte sakė, kad ji susitelkusi vienam tikslui, tarsi 
vienuolė, jau seniai atsiskyrusi nuo pasaulio. Tada ji turėjo vos 
trisdešimt metų, ir nuo to laiko ji pasišventė tik didiems labdary- 
bės žygiams. 

Paryžiuje tuo visi labai stebėjosi, buvo pasakojamos nepap- 
rasčiausios istorijos. Kunigaikštienė paveldėjo visus turtus, tuos 
išgarsėjusius tris šimtus milijonų, apie kuriuos net ir laikraščiai 
rašė. Ilgainiui susipynė romantiška legenda. Žmonės pasakojo, 
kad vieną vakarą, kunigaikštienei besirengiant gulti, staiga jos 
kambaryje pasirodęs nepažįstamas, juodai apsirengęs žmogus, ir 
ji net negalėjusi suprasti, pro kokias slaptas duris jis įėjęs; ką tas 
žmogus jai pasakojęs, niekas nesužinoję, greičiausiai jis atsklei- 
dęs jai baisią trijų šimtų milijonų kilmę:ir galbūt pareikalavęs pri- 
siekti, kad už tiek daug skriaudų ji atsilygintų, jei norinti išveng- 
ti baisių nelaimių. Paskui žmogus išnykęs. Ar ji paklausė balso 
iš ano pasaulio, ar greičiau prabilo sąžinė, kai turtų dokumentai 
pateko jai į rankas, bet iš tikrųjų jau penkerius metus po vyro 
mirties kunigaikštienė gyveno užsidegusi visko išsižadėti ir ati- 
taisyti skriaudas. Ši moteris, nepatyrusi meilės ir negalėjusi 
tapti Motina, visus švelnius, iki tol užgniaužtus jausmus, ypač 
neįsikūnijusią vaiko meilę, pavertė tikra aistra beturčiams, silp- 
niems, nuskriaustiems, kenčiantiems — visiems tiems, iš kurių, 
kaip jai rodėsi, pavogtus milijonus ji paveldėjo, tiems, kuriems 
buvo prisiekusi karališkai atsilyginti gausiomis aukomis. Nuo 
tada ją apsėdo viena mintis, kalte įsikalta į galvą: ji įsikalbėjo 
esanti tik bankininkas, pas kurį beturčiai pasidėjo tris šimtus mi- 
lijonų, ir jie turi būti kuo geriausiai panaudoti jų pačių porei- 
kiams; ir ji pasidarė sąskaitininku, reikalų vedėju, gyveno vien 
skaičiais, tarp notarų, darbininkų ir architektų. Šalia namų ji 
įsteigė didelę kontorą su dvidešimčia tarnautojų. Savo ankštame 
trijų kambarėlių bute ji priiminėdavo tik keturis arba penkis 
patikėtinius, savo pagalbininkus; užsidariusi nuo nepageidauja- 

mų lankytojų, apsivertusi kalnais popierių, tarsi didelės įmonės 
direktorius, ji praleisdavo ištisas dienas prie rašomojo stalo. Ji 
svajojo palengvinti vargus visiems, pradedant kūdikiais, ken- 
čiančiais dėl to, kad gimė, ir baigiant seneliais, negalinčiais be 
skausmo numirti. Per šiuos penkerius metus rieškučiomis švaisty- 
dama auksą, ji įsteigė Viletėje švenčiausios panelės lopšelį 
su baltais lopšiais visai mažiems ir mėlynomis lovytėmis dides- 
niems vaikams; tą erdvų, šviesų lopšelį jau lankė trys šimtai vai- 
kučių; švento Juozapo našlaičių prieglaudą Sen Mande, kur šim- 
tai berniukų ir mergaičių buvo auklėjami ir mokomi taip, kaip 
pasiturinčių šeimų vaikai, pagaliau Šatijone — senelių globos 
namus penkiasdešimčiai vyrų ir penkiasdešimčiai moterų ir 
dviejų šimtų lovų Sen Marso ligoninę priemiestyje, kuri visai 
neseniai pradėjo veikti. Tačiau šiuo metu ji labiausiai, iš visos 
širdies, rūpinosi mylimiausiu savo kūriniu — Darbo rūmais, ku- 
rie turėjo pakeisti pataisos namus. Čia trys šimtai vaikų, šimtas 
penkiasdešimt mergaičių ir šimtas penkiasdešimt berniukų, su- 
rankiotų Paryžiaus gatvėse tarp ištvirkimo bei nusikaltimų, 
gyvenimą. Šių visokių įstaigų kūrimas, gausios aukos ir beprotiš- 
kas švaistymas pinigais labdarybės tikslams per penkerius metus 
prarijo beveik šimtą milijonų. Dar keleri metai tokių išlaidų, ir 
ji liks be nieko, net neapsirūpinusi maža renta duonai ir pienui, — 
dabar ji tuo tik ir mito. Kai jos tarnaitė, senutė Sofi, paprastai 
nuolat tylinti, kartais ją pabardavo griežtesniu žodžiu ir prana- 
šaudavo jai mirtį ant šiaudų, kunigaikštienė vos pastebimai šyp- 
telėdavo savo blyškiomis lūpomis, ir tik ta vienintelė dieviška 
vilties šypsena retkarčiais nuskaidrindavo jos veidą. 

Kai buvo steigiami Darbo rūmai, Sakaras ir susipažino su 
kunigaikštienė Orviedo. Jam priklausė dalis sklypo, kurį ji nupir- 
ko šiems rūmams; tai buvo gražių medžių prisodintas sodas, jis 
siekė Neiji parką ir ėjo palei visą Bino bulvarą. Sakaras jai patiko 
sugebėjimu greitai tvarkyti reikalus; kilus nesusipratimams su 
rangovais, ji dar kartą Sakarą pasikvietė. Darbais susidomėjo 
ir jis pats, jo vaizduotę pavergė didingas planas, kurį kunigaikš- 
tienė pasiūlė architektui: du monumentalūs fligeliai — vienas 
berniukams, kitas mergaitėms — sujungti pagrindiniu pastatu, 
kuriame turėjo būti koplyčia, bendras valgomasis, patalpos 
administracijai ir tarnautojams; prie kiekvieno fligelio didžiulis 
kiemas, dirbtuvės, įvairiausi pagalbiniai pastatai. Sakaras, pats 
mėgęs didingumą bei puošnumą, ypač žavėjosi prabanga, milži- 
niška statyba, kuriai skiriamos medžiagos galėjo išlaikyti šimt- 
mečius; čia visur buvo gausybė marmuro, fajansu išklota virtu- 
vė, kurioje būtų galima net ir jautį iškepti, didžiuliai valgomieji 

su meniškais ąžuoliniais paneliais, šviesūs miegamieji, išdažyti 
linksmomis spalvomis, nepaprastai prašmatnūs baltinių sandėlio, 
vonios ir ligoninės įrengimai; visur erdvūs praėjimai, laiptai, 
koridoriai, vasarą vėsinami, žiemą apšildomi; visuose namuose 
pilna saulės, jaunatviško linksmumo, gerovės, kurią teikia dideli 
ištekliai. Kai susirūpinęs architektas, kuriam visas tas puošnumas 
atrodė nereikalingas, užsimindavo apie išlaidas, kunigaikštienė jį 
tuojau nutraukdavo: pati gyvenusi prabangoje, dabar norinti su- 
teikti ją vargšams, kad ir jie pasidžiaugtų, nes juk vargšai ir ku- 
rią prabangą turtingiesiems. Ji buvo įsikalusi svajonę: apdovano- 
ti beturčius, guldyti juos į geras lovas, sodinti prie tokių stalų, 
prie kurių sėda šio pasaulio laimingieji; duoti ne išmaldą, ne duo- 
nos riekę ar atsitiktinę nakvynę, o leisti laisvai gyventi rūmuose, 
kur vargšai pasijustų kaip namie, atsigautų ir paragautų gyveni- 
mo smagybių, tenkančių šio pasaulio nugalėtojams. Tačiau, suda- 
rinėjant didžiules sąmatas, besišvaistant pinigais, ją visi šlykščiai 
apgaudinėdavo; neskaitant nuostolių dėl blogos kontrolės, iš jos 
pinigų gyveno ištisa virtinė rangovų, beturčių lėšos buvo grobs- 
tomos. Sakaras į tai atkreipė kunigaikštienės dėmesį, paprašė 
leisti patikrinti atskaitomybę; beje, čia jis nebuvo suinteresuotas, 
o tik jautė malonumą tvarkyti tą pašėlusį milijonų šokį, kuris jį 
taip žavėjo. Dar niekada jis nebuvo taip skrupulingai sąžiningas. 
Šioje didžiulėje ir sudėtingoje veikloje jis pasidarė aktyviausiu 
ir teisingiausiu kunigaikštienės bendradarbiu, negailėjo nei savo 
laiko, nei pinigo, ir visas atlyginimas jam buvo vien tik džiaugs- 
mas, kad tokios stambios sumos eina per jo rankas. Darbo rūmuo- 
se žmonės pažino tik jį, nes kunigaikštienė niekada čia neateida- 
vo; ji nesilankydavo nė kitose savo įstaigose, dirbo užsidariusi 
trijuose savo kambarėliuose, tarsi geroji nematoma laumė; užtat 
jį visi čia gerbė, liaupsino, jam atitekdavo visa ta padėka, kurios 
kunigaikštienė, atrodė, nenorinti. 

Jau nuo to laiko Sakaras, matyt, puoselėjo kažkokį neaiškų 
sumanymą, kuris galutinai išryškėjo, pavirto troškimu, kai jis, 
kaip nuomininkas, apsigyveno Orviedo rūmuose. Kodėl gi jam 
neatsidėti vien tik kunigaikštienės įkurtų labdaros įstaigų admi- 
nistravimui? Žlugus jo spekuliacijoms, kamuojamam abejonių, 
nežinančiam ko dabar besigriebti, ši mintis jam pasirodė kaip kaž- 
koks prisikėlimas, kaip netikėta apoteozė; pasidaryti šios karališ- 
kos labdarybės skirstytoju, tinkama vaga kreipti šį aukso srautą, 
tekantį į Paryžių! Juk liko dar du šimtai milijonų; kokių labdary- 
bės įstaigų dar galima pristeigti, kokį stebuklų miestą dar galima 
pastatyti! Be to, tuos milijonus jis padarytų dar vaisingesnius; 
juos padidintų dvigubai, patrigubintų, sugebėtų taip puikiai juos 
panaudoti, jog iš jų išaugtų ištisas pasaulis. Karščiuodamasis 

Sakaras ėmė gyventi tik šia svaiginančia mintimi — tuos milijo- 
nus paskleisti begalinėms aukoms; jais užtvindyti laimingą Pran- 
cūziją; ir jis susigraudindavo, nes buvo kuo sąžiningiausias, nė 
vienas sū neprilipo prie jo pirštų. Jo vaizduotė sukūrė grandiozi- 
nę idilę, bet jam nė minties nekilo išpirkti savo buvusius finansi- 
nius plėšikavimus,— tuo labiau kad čia išsipildytų viso jo gyveni- 
mo svajonė užkariauti Paryžių. Būti labdarybės karalium, betur- 
čių garbinamu dievaičiu, vieninteliu ir populiariu, apie kurį 
garsas sklistų po visą pasaulį, — tai prašoko jo garbėtroškos sie- 
kius. Kokių stebuklų jis padarytų, panaudojęs geram savo komer- 
cinius sugebėjimus, savo suktumą, savo atkaklumą, visišką nesis- 
kaitymą su prietarais! Jo žinioje būtų nenugalima jėga, kuri laimi 
mūšius, — pinigai, pilnos pinigų skrynios, pinigai, kurie dažnai 
pridaro tiek blogo, bet galėtų padaryti tiek gero, jeigu į labdarybę 
pažiūrėtum kaip į savęs išaukštinimą ir malonumą! 

Paskui, vis plėsdamas savo projektą, Sakaras pagalvojo, kad 
jis galėtų kunigaikštienę Orviedo vesti. Tada jų santykiai būtų 
aiškūs, ir nekiltų jokių blogų kalbų. Ištisą mėnesį jis gudriai 
manevravo, dėstė didingus planus, nutarė, kad pasidarė jai 
būtinai reikalingas; ir šit kartą, lyg niekur nieko, ramiai jai pasi- 
piršo, atskleidė savo didįjį sumanymą. Jis siūlė jai tikrą sąjungą, 
žadėjo likviduoti kunigaikščio priplėštas sumas, dešimteriopai 
jas padidinti ir išdalyti vargšams. Kaip visada, apsivilkusi juoda 
suknele, užsigobusi mezginių skarelę, kunigaikštienė atidžiai jį 
išklausė, tačiau nė menkiausias susijaudinimas nepagyvino jos 
pageltusio veido. Jai padarė labai didelį įspūdį tokios sąjungos 
privalumai, tačiau kiti samprotavimai jos nepaveikė. Atidėjusi 
atsakymą rytdienai, ji pagaliau atsakė jam galutinai; be abejo, 
ji apsvarstė, kad jau nebe viena būtų savo labdarybės šeimininkė, 
o aukas ji norėjo dalyti, nors ir neprotingai, bet kaip absoliuti 
valdovė. Vis dėlto ji pareiškė, kad būtų laiminga, jei jis ir toliau 
būtų jos patarėjas ir, rodydama, kaip brangina jo bendradarbia- 
vimą, paprašė Darbo rūmus tvarkyti kaip tvarkė, nes jis ir buvo 
tikrasis jų direktorius. 

Visą savaitę Sakaras skaudžiai kankinosi, tarsi būtų žlugusi 
jo brangiausioji svajonė, bet ne todėl, kad būtų pasijutęs vėl 
bekrintąs į plėšikavimų prarają; tačiau ši milžiniška, milijonų 
sukurta gėrio idilė sugraudino seno pirato sielą, panašiai kaip 
jausmingas romanas išspaudžia ašaras net labiausiai užkietėju- 
siems girtuokliams. Jis dar kartą nukrito, be to, iš labai aukštai: 
jam atrodė, kad jis neteko sosto. Jis visada troško turėti pinigų, 
kad galėtų ne tik savo įgeidžius tenkinti, bet ir gyventi ištaigin- 
gai, kaip kunigaikštis; tačiau jam dar niekada nebuvo pavykę to 
pasiekti. Jis šėlo iš pykčio, kad kiekvienas toks kritimas vis lai- 

doja po vieną jo viltis. Kai šaltas ir aiškus kunigaikštienės atsisa- 
kymas ir šį jo sumanymą sužlugdė, jis vėl užsidegė pašėlusiu noru 
kovoti. Grumtis ir nugalėti žiauriame spekuliacijos kare, ryti 
kitus, kad jie taves neprarytų, — štai kas aistringai stūmė jį veikt, 
jau nekalbant apie šlovės ir gyvenimo smagybių alkį. Pinigų jis 
nekaupė, jį viliojo kitokie džiaugsmai: milžiniškų skaičių kauty- 
nės, kai pinigai metami į kovą kaip kariuomenės daliniai, kai 
susiduria priešų milijonai, kai pralaimėjimus lydi laimėjimai, 
nuo kurių jis svaigte svaigdavo! Tuojau atgijo ir neapykanta 
Gundermanui, pasiutiška būtinybė atsikeršyti; šis neįgyvendina- 
mas troškimas įveikti Gundermaną kankindavo Sakarą kiekvieną 
kartą, kai jis būdavo parblokštas, nugalėtas. Nors jis ir jautė, 
kad tokios pastangos tik vaikiška svajonė, bet vis dėlto — ar jis 
negalėtų tą Gundermaną bent kiek pastumti į šalį, išsikovoti 
vietą greta? Ar negalėtų jį priversti pasidalyti viešpatavimu, ir 
tada abu gyventų kaip kaimyninių šalių lygiai galingi monar- 
chai, kurie palaiko broliškus santykius? Tada birža vėl jį ėmė vi- 
lioti, ir jo galva, kupina sumanymų ir įvairiausių vienas kitam 
prieštaraujančių projektų, taip įkaito, jog jis nebežinojo, kaip 
čia apsispręsti, kol vieną gražią dienę iš visų jo Minčių išsiskyrė 
viena, paskutinė, didžiulė idėja, kuri jį pamažu visai pavergė. 

Apsigyvenęs Orviedo rūmuose, Sakaras kartkartėmis maty- 
davo inžinieriaus Amleno seserį, nuostabiai dailaus stoto moterį, 
ponią Karoliną, kaip ją vadindavo namiškiai, gyvenančią nedide- 
liame bute trečiajame rūmų aukšte. Kai pirmą kartą ją sutiko, jis 
apstulbo, pamatęs žilus, puikius jos plaukus; toks karališkas 
baltų plaukų vainikas darė malonų įspūdį, palyginus su jaunu, 
vos trisdešimt šešerių metų moters veidu. Ji visiškai pražilo būda- 
ma dvidešimt penkerių metų. Tik antakiai, juodi.ir labai tankūs, 
tarsi šermuonėlio kailiu apgaubtam jos veidui teikė nuostabų 
jaunatvišką žvalumą. Graži ji niekada nebuvo: per stambus smak- 
ras, per didelė nosis, plati burna; bet putlios jos lūpos reiškė ne- 
paprastą gerumą. Bet tikriausiai tos baltų vilnų sruogos, tas papu- 
rusių plonų šilko plaukų baltumėlis švelnino griežtokus jos veido 
bruožus, žavėjo besišypsančios močiutės patrauklumu ir sykiu 
gražios, mylinčios moters stiprybe ir gaivumu. Ji buvo aukšto 
ūgio, tvirta, laikėsi laisvai ir labai Oriai. 

Gerokai už ją mažesnis, Sakaras, su ja susitikęs, kiekvieną 
kartą susidomėjęs žvelgdavo įkandin jos, slaptomis pavydėdamas 
jai aukšto ūgio, sveikos išvaizdos. Pamažu iš aplinkinių žmonių 
jis sužinojo visą Amlenų istoriją. Karolina ir Žoržas buvo vieno 
Monpeljė gydytojo, žymaus mokslininko ir karšto kataliko, vai- 
kai. Kai tėvas mirė, nepalikęs jokių turtų, mergina buvo aštuonio- 
likos, o vaikinas devyniolikos metų. Kadangi šis įstojo į Politech- 

nikos mokyklą, sesuo drauge su juo atvažiavo į Paryžių, čia susi- 
rado namų mokytojos vietą. Per tuos dvejus mokslo metus ji 
nuolat dėdavo broliui į kišenę po penkis frankus smulkioms jo 
išlaidoms, o vėliau, kai jis, gavęs nekokį diplomą, ilgai negalėjo 
rasti darbo, sesuo ir vėl jį rėmė. Vaikai vienas antrą labai mylėjo 
ir svajojo niekada nesiskirti. Bet netikėtai jai pasitaikė proga 
ištekėti: merginos švelnumas ir guvus protas patiko vienam alaus 
daryklų savininkui milijonieriui, su kuriuo ji susipažino savo 
darbdavių namuose, ir Žoržas jai patarė pasipiršimą priimti; vė- 
liau dėl to jis Žiauriai gailėjosi, nes, kelerius metus drauge pagy- 
venusi, Karolina buvo priversta skirtis, kad jos neužmuštų vyras, 
nes jis gerdavo ir puldavo ją su peiliu, kai jam užeidavo kvailo 
pavyduliavimo priepuolis. Tada jai buvo dvidešimt šešeri metai, 
ir ji vėl atsidūrė be nieko, griežtai atsisakiusi reikalauti išlaikymo 
iš vyro, kurį paliko. Gerokai ieškojęs, brolis galiausiai šiaip taip 
susirado tinkamą darbą: jam pasitaikė proga išvykti į Egiptą su 
komisija, kuriai buvo pavesta atlikti parengiamuosius darbus 
Sueco kanalui kasti; jis išsivežė ir seserį; ši drąsiai apsigyveno 
Aleksandrijoje ir vėl ėmė verstis pamokomis, o jis važinėjo po 
visą kraštą. Egipte juodu taip išgyveno iki 1859 metų, matė pir- 
muosius kirtiklių smūgius Port Saido pakrantėje: menkas, smėly- 
nuose pasklidęs būrelis pusantro šimto žemkasių, kuriems vado- 
vavo inžinierių saujelė. Paskui Amlenas buvo nusiųstas į Siriją 
tvarkyti tiekimo; susipykęs su viršininkais, jis ten ir pasiliko. 
Tada jis ir Karoliną nusikvietė į Beirutą, kur jos laukė kiti moki- 
niai, o pats gavo tarnybą vienoje didelės prancūzų bendrovės 
firmoje, kuri tiesė vieškelį iš Beiruto į Damaską — pirmąjį ir 
vienintelį kelią per Libano tarpeklius. Čia juodu išgyveno dar tre- 
jus metus, kol tas kelias buvo nutiestas; jis žvalgė kalnus, per 
Tauro kalnyną du mėnesius keliavo į Konstantinopolį, o ji, kai 
tik galėdavo ištrūkti, keliaudavo drauge su broliu, pritardama 
jo sumanymams atgaivinti šią seną žemę, užmigusią po žlugusių 
civilizacijų pelenais. Prisikrovęs pilną portfelį projektų bei planų, 
jis galvojo turįs būtinai grįžti į Prancūziją, jei norįs sukurti visą 
tą didžiulį įmonių kompleksą, surasti kapitalų, steigti bendroves. 
Rytuose pagyvenę devynerius metus, brolis su seseria išvyko į 
tėvynę, iš smalsumo keliaudami per Egiptą, kur pasigėrėjo Sueco 
kanalo darbais: per ketverius metus Port Saido pakrantės smėly- 
nuose jau buvo išaugęs miestas, bangavo minios, pagausėjo žŽmo- 
nių, kurie plušo kaip skruzdės, keisdami žemės veidą. Tačiau 
Paryžiuje Amleno laukė visiška nesėkmė. Jau penkiolika mėnesių 
jis čia vargo su savo projektais, nemokėdamas įtikinti nė vieno 
žmogaus, nes pats buvo per daug drovus, mažakalbis, gyveno 
kukliame penkių kambarių bute trečiame Orviedo rūmų aukšte, 

išnuomotame už dvylika šimtų frankų, atsidūręs nuo pasisekimų 
toliau negu tada, kai keliavo per Azijos kalnus ir slėnius. Jų san- 
taupos tirpo, skurdas žvelgė broliui ir seseriai į akis. 

Sakaras susidomėjo, kad ponia Karolina vis labiau liūdi maty- 
dama brolį apimtą nevilties, ir jos giedri nuotaika vis labiau 
niaukiasi. Jų šeimoje vyro vaidmuo būtų labiau pritikęs jai. Žor- 
žas buvo į ją labai panašus, tik šiek tiek smulkesnis, ir nepaprastai 
darbštus; jis taip įsitraukdavo į savo studijas, jog pykdavo, jei 
kas nors jam sutrukdydavo. Vesti jis neketino ir nejautė jokio 
reikalo, nes dievino seserį, ir to jam užteko. Gal jis turėjo trumpa- 
laikių meilužių, tačiau apie tai niekas nieko nežinojo. Kadaise 
toks uolus Politechnikos mokyklos studentas, būdamas tokių 
plačių pažiūrų ir taip karštai imąsis darbų, jis kartais pasirodyda- 
vo toks naivus, jog jį buvo galima palaikyti apykvailiu. Išauklė- 
tas labai siauroje katalikybės dvasioje, jis tebetikėjo kaip vaikas 
ir iš įsitikinimo atlikinėjo religinę praktiką; 0 jo sesuo, nepapras- 
tai daug skaičiusi, visapusiškai išsilavinusi, ištisas valandas stu- 
dijuodama, kai brolis būdavo įsigilinęs į savo technikos darbus, 
nustojo tikėjusi. Ji mokėjo keturias svetimas kalbas, skaitė filo- 
sofų. ir ekonomistų raštus, vienu tarpu buvo susižavėjusi socialis- 
tų ir evoliucionistų teorijomis, bet, pakeliavusi ir ilgai pagyvenu- 
si tolimųjų civilizacijų kraštuose, ji įgavo daug tolerancijos ir 
gražios, protingos pusiausvyros. Nors ji pati ir netikėjo, bet bro- 
lio tikėjimą labai gerbė. Kartą tuo klausimu juodu tarp savęs 
išsiaiškino ir daugiau apie tai nebekalbėjo. Nors paprasta ir gera- 
širdė, ji buvo labai protinga; būdama ypač drąsi, ji linksmai ir 
narsiai kovodavo su žiauriais likimo smūgiais ir sakydavo, kad 
ją visada slegia tik vienas sielvartas — jog neturi kūdikio. 

Kartą Sakarui pasitaikė proga Amlenui patarnauti: jis perdavė 
jam vienos bendrovės užsakymą patikrinti naujos mašinos 
darbo našumą. Taip jis artimiau susipažino su broliu ir seseria, 
pradėjo pas juos dažniau lankytis, praleisdavo valandą kitą jų 
salone, vieninteliame dideliame kambaryje, kurį jie buvo paver- 
tę darbo kabinetu. Tas kambarys buvo visiškai tuščias, vieninte- 
liai baldai — ilgas braižybos stalas, kitas mažesnis, apkrautas 
popieriais, ir šešios kėdės. Ant židinio gulėjo krūvos knygų. 
Tačiau kambario tuštumą bent kiek įvairino improvizuoti sienų 
papuošimai:. iškabinėti brėžiniai ir keletas šviesių akvarelių, 
kiekviena prisegta keturiomis vinutėmis. Čia kabojo išimti iš Am- 
leno portfelio Sirijoje nubraižyti projektai — jo visos ateities vil- 
tys, ir ponios Karolinos akvarelės, vaizduojančios tenykščius 
gamtovaizdžius, žmonių tipus, kostiumus, kuriuos ji pastebėjo 
ir nupiešė, kai lydėjo brolį; beje, kolorito pajautimas atrodė 
labai originalus, nors ir nepretenzingas. Du platūs langai iš Bo- 

viljė sodo pusės gausiai teikė šviesos tiems pakrikiems pieši- 
niams, primenantiems kitą gyvenimą, virstančią dulkėmis senovi- 
nę civilizaciją, kurią tiesios, matematiškai apskaičiuotos brėžinių 
linijos, rodos, norėjo atgaivinti ir paremti stipriais naujųjų moks- 
lų pastoliais. Taip veikliai, energingai Amlenui pasitarnavęs — 
ši jo savybė ir pelnydavo jam simpatijų, — Sakaras ėmė dažnai 
ir ilgai žiūrinėti planus ir akvareles, susižavėjęs ir nuolat reika- 
laudamas naujų paaiškinimų. Jo galvoje jau ėmė bręsti didžiulis 
sumanymas. 

Kartą rytą jis užtiko ponią Karoliną vieną, prie mažojo staliu- 
ko, kur ji paprastai dirbdavo. Ji buvo mirtinai nuliūdusi, nejučio- 
mis rankas pasidėjusi tarp popierių. 

— Ką čia kalbėti, viskas pakrypo labai blogai... Aš vis dar 
nepasiduodu. Bet vieną kartą prieisime liepto galą; labiausiai man 
širdį drasko tas bejėgiškumas, į kurį nelaimė stumia brolį, kuris 
vien tik darbe yra gudrus ir pajėgus... Galvojau vėl susirasti namų 
mokytojos darbo, kad bent jam galėčiau padėti. Ieškojau ir nieko 
neradau... Vis dėlto negaliu prisiversti imtis tarnaitės darbo. 

Tokios sumišusios ir taip prislėgtos Sakaras jos dar niekada 
nebuvo matęs. 

— Po galais! Ką gi čia sumanėte! — sušuko jis. 

Ji palingavo galva, atrodė, kad gyvenimas jai apkartęs, nors 
paprastai ji pajuokaudavo net tais atvejais, kai jis būdavo ir la- 
bai blogas. Šį momentą grįžo Amlenas ir pranešė paskutiniąją 
nesėkmę, stambios ašaros nuriedėjo jai per skruostus, ji nutilo, 
sugniaužė kumščius ir, sėdėdama prie stalo, žiūrėjo į tolį. 

— Ką čia kalbėti, — ištrūko Amlenui,— juk ten mūsų laukia 
milijonai, jei tik atsirastų, kas man padėtų juos laimėti! 

Sakaras sustojo prie brėžinio, vaizduojančio aukštą paviljoną 
tarp didžiulių sandėlių. 

— Kas gi čia? — paklausė jis. 

— O, čia smaginausi,— paaiškino inžinierius.— Tai projek- 
tas namų, kuriuose tenai, Beirute, gyventų Bendrovės direktorius, 
nes, kaip žinote, aš svajoju apie Visuotinę jungtinę garlaivių 
bendrovę. 

Jis pralinksmėjo ir papasakojo apie tai dar smulkiau. Gyven- 
damas Rytuose, jis pamatęs, koks ten netobulas transportas. Mar- 
selyje veikia keletas bendrovių, kurios konkuruodamos žudo, 
viena kitą smaugia ir nepajėgia įsigyti kick reikia patogių gar- 
laivių; todėl pirmoji jo Mintis ir visų sumanymų pagrindas yra 
įsteigti visų bendrovių sindikatą, sujungti jas į vieną Bendrovę, 
aprūpintą milijonais, kad ji galėtų aptarnauti visą Viduržemio 
jūrą, ją užvaldyti, leisti savo laivus į visus Afrikos, Ispanijos, 
Indijos, Graikijos, Egipto, Azijos uostus, iki tolimiausiųjų Juo- 

dosios jūros krantų. Tokį projektą galėjo sukurti tik labai geras 
organizatorius ir puikus patriotas: juk tai reiškė užkariauti Rytus, 
padovanoti juos Prancūzijai, jau nekalbant apie tai, kad priartėtų 
Sirija, kur atsirastų plati dirva jo veiklai. 

— Sindikatai,— sušnabždėjo Sakaras,— jiems, be abejo, prik- 
lausys ateitis... Tai labai galinga susivienijimų forma! Paskirai 
dirbdamos, trys ar keturios nedidelės įmonės skursta, bet susivie- 
nijusios įgauna didelio gajumo ir labai prasigyvena... Taip, ryto- 
jus priklausys stambiems kapitalams, centralizuotomis daugelio 
žmonių pastangomis. Visa pramonė, visa prekyba galų gale pavirs 
tik viena didžiule universaline parduotuve, kur viskuo bus galima 
apsirūpinti. 

Jis vėl sustojo, šį kartą prie akvarelės, vaizduojančios laukinį 
gamtovaizdį, išdžiūvusį tarpeklį, užtvenktą nugriuvusių milžiniš- 
kų uolų, apaugusių smulkiais krūmokšniais. 

— Oho,— tarė jis, — štai kur baigiasi pasaulis! Šiame užkam- 
pyje praeiviai vienas kito nestumdo. 

— Karmelio kalno tarpeklis, — atsakė Amlenas.— Mano se- 
suo užfiksavo, kai aš tenai tyrinėjau. 

Ir jis paprastai pridūrė: 

— Žiūrėkite, tarp aiškiai išsiskiriančių kalkakmenių ir po 
jais porfyrų visu kalno šonu tiesiasi stambi sidabro gysla: mano 
apskaičiavimais, sidabro kasykla čia duotų didžiulį pelną. 

— Sidabro kasykla! — gyvai pakartojo Sakaras. 

Ponia Karolina labai nuliūdusi žiūrėjo į tolį, bet tuos žodžius 
ji išgirdo, ir jai tarsi kito regėjimas: 

— Karmelis — kokie tyrai, kokia vienatvė! Kiek ten mirtų 
ir požirnių, kurie taip skaniai kvepia, šiltas oras jais sukvipęs 
visas! Yra ir erelių, aukštybėse nuolat skraidančių... O visas tas 
sidabras miega kape, kai aplink tiek skurdo! Norėtum matyti lai- 
mingas minias, dirbtuves, besikuriančius miestus, darbu atgimu- 
sią liaudį. 

Lengva būtų nutiesti kelią nuo Karmelio į Sen Žan d'Akrą,— 
toliau kalbėjo Amlenas.— Aš esu tikras, kad čia taip pat ir gele- 
žies atrastume, nes to krašto kalnuose jos daug pasitaiko... Išstu- 
dijavau net ir naują gavybos būdą, leidžiantį daug sutaupyti. 
Viskas paruošta, belieka surasti tik kapitalų. 

— Karmelio sidabro kasyklų bendrovė! — sumurmėjo Sa- 
karas. 

Dabar jau inžinierius, pakėlęs galvą, ėmė vaikštinėti nuo vie- 
no plano prie kito, vėl įsijautęs į viso savo gyvenimo triūsą, karš- 
tai svajodamas apie šviesią ateitį ten, kai tuo tarpu neturtas jį čia 
laikė sukaustęs. 

— Tai tik smulkūs dalykai pradžiai, — toliau jis kalbėjo.— 

Pažiūrėkite į šitų planų seriją: čia štai pagrindinis dalykas — vi- 
sas geležinkelių tinklas per Mažąją Aziją, nuo vieno jos krašto 
iki kito. Šis toks turtingas kraštas sustingęs tik todėl, kad nėra 
greito ir patogaus susisiekimo. Tenai nerasite nė vieno važiuoja- 
mo kelio, žmonės keliauja ir prekes veža tik mulais arba kupranu- 
gariais. Taigi įsivaizduokite, kas per revoliucija įvyktų, jeigu ge- 
ležinkeliai nusitiestų iki pačių tyrų! Pramonė ir prekyba suklestė- 
tų dešimteriopai, ir pergalingoji civilizacija, Europa, pagaliau 
atvertų vartus į Rytus... O, jeigu tai jums nors truputį įdomu, mes 
pakalbėsime plačiau. Ir jūs pamatysite, pamatysite!.. 

Ir jis jau nebegalėjo iškęsti, nepradėjęs aiškinti. Jis sukūręs 
savą geležinkelių tiesimo sistemą kelionėj į Konstantinopolį. 
Didžiausias ir vienintelis sunkumas esąs perkirsti Tauro kalnyną, 
bet, apvažinėjęs įvairius tarpeklius, jis tvirtino, kad esanti galima 
tiesi ir, palyginti, nebrangi trasa. Be to, jis nė nemanąs visą siste- 
mą įvykdyti vienu užmoju. Jeigu pavyktų iš sultono gauti kon- 
cepciją visai geležinkelių sistemai, išminti/giausia būtų pradžioje 
tiesti vien tik pagrindinį Brusos— Beiruto ruožą, per Angorą ir 
Alepą. Vėliau tektų pagalvoti ir apie šaką nuo Smirnos į Angorą, 
ir nuo Trapezundo į Angorą per Erzurumą ir Sivašą. 

— Vėliau, vėliau dar...— tarė jis. 

Nebaigė sakinio, tik nusišypsojo nedrįsdamas pasakyti, kaip 
toli siekia jo drąsūs projektai. Tai buvo svajonė. 

— O tos lygumos Tauro papėdėje,— įsiterpė ponia Karolina 
lėtai, tarsi iš Miego pabusdama,— koks ten rojus! Tik pakrapš- 
tai žemę, ir išauga gausūs derliai. Vaismedžiai, persikai, vyšnios, 
slyvos, figos, migdolai lūžta nuo vaisių. O kokie tenai alyvų ir 
šilkmedžių laukai — kaip dideli miškai! Ir kaip malonu, lengva 
gyventi gamtoje, gryname ore, amžinoje žydrynėje! 

Sakaras ėmė juoktis skardžiai ir skaniai; taip jis kvatodavo, 
kai pakvipdavo turtais. Amlenui kalbant apie kitus projektus, 
būtent apie banko steigimą Konstantinopolyje, ypač kad jis ten 
esąs užmezgęs labai naudingų pažinčių, kaip antai su didžiuoju 
viziriu, šis linksmai pertraukė: 

— Bet juk tai pažadėtoji žemė, tiek lobių... 

Paskui labai familiariai uždėjo abi rankas ant pečių vis sėdin- 
čiai poniai Karolinai ir tarė: 

— Nesielvartaukite, ponia! Man jūsų šeima labai patinka, 
pamatysite, kad kartu su jūsų broliu aš padarysiu daug gero mums 
visiems... Tik turėkite kantrybės, palaukite. 

Sekantį mėnesį Sakaras vėl parūpino inžinieriui keletą smul- 
kių darbelių; apie didžiuosius sumanymus jis nebekalbėjo, bet, 
matyt, apie tai galvojo, jais domėjosi, tik jam kėlė nerimą triuški- 
nančiai platus užmojis. Jie labiau susibičiuliavo, kai ponia Karo- 

lina labai natūraliai susirūpino viengungio namų reikalais, pas- 
tebėjusi, kad jį ryja nereikalingos išlaidos, o aptarnaujamas tuo 
blogiau, kuo daugiau turi tarnų. Toks apsukrus visur kitur, išgar- 
sėjęs tvirta, graibščia ranka didžiųjų aferų painiavose, namie 
jis pakęsdavo visokią netvarką, nesirūpino, kad taip baisiai grei- 
tai tirpsta jo pinigai ir išlaidos darosi trigubos; stoka šeimininkės 
skaudžiai buvo jaučiama net ir smulkiausiuose dalykėliuose. 
Pastebėjusi grobstymus, ponia Karolina iš pradžių jam patardavo, 
o vėliau pati ėmė tarpininkauti ir kelis kartus sutaupė jo išlaidas; 
kartą juokaudamas jis pasiūlė jai būti intendante. Kodėl gi ne? 
Juk ji ieškojo namų mokytojos darbo, tai kodėl gi laikinai nesu- 
tikti su tokiu visai padoriu pasiūlymu? Juokų pasiūlymas virto 
rimta kalba. Juk tai savotiškas užsiėmimas ir parama broliui, nes 
Sakaras jai pasiūlė tris šimtus frankų mėnesiui. Ji sutiko ir per 
savaitę pertvarkė jo namų ūkį — atleido vyresnįjį virėją su žŽmo- 
na, jų vieton pasamdė vieną moterį virėją, kuri su liokajum ir ve- 
Žėju turėjo viską aptarnauti. Be to, ji paliko tik vieną arklį ir vie- 
ną puskarietę, pati viską prižiūrėjo ir taip atsidėjusi tikrino sąs- 
kaitas, jog per dvi savaites išlaidos sumažėjo per pusę. Sakaras 
buvo sužavėtas ir juokavo, kad dabar jis ją išnaudojąs, kad ji tu- 
rinti teisę reikalauti nuo santaupų tam tikrų nuošimčių. 

Tada ir prasidėjo jų bičiulystė. Sakarui kilo mintis nuimti var- 
žtus nuo durų iš vieno buto į kitą, ir dabar vidaus laiptais buvo ga- 
lima laisvai vaikščioti iš vieno valgomojo į kitą; kai brolis nuo ry- 
to iki vakaro viršuje užsidaręs dirbdavo tvarkydamas Rytų bylas, 
ponia Karolina savo namų ūkį palikdavo prižiūrėti tarnaitei, o 
pati dieną bet kuriuo metu nueidavo į Sakaro butą ir ten tvarky- 
davosi kaip namie. Sakaras labai džiaugėsi, nuolat matydamas šią 
aukštą, gražią moterį, tvirtais, išdidžiais žingsniais vaikščiojan- 
čią po kambarius, ir gėrėjosi baltų papurusių plaukų apsuptu jos 
jaunu veidu. Ji ir vėl pasidarė labai linksma, atgavo ryžtą gy- 
venti, kadangi pasijuto esanti naudinga, turinti darbą ir visada 
buvo kuo nors užsiėmusi. Neapsimesdama kukli, ji vilkėjo vien 
tik juoda suknele, kurios kišenėje dzingsėjo raktų ryšuliukas; 
be abejo, jai buvo juokinga, kad ji — mokyta, filosofė — šiuo 
metu tik gera namų šeimininkė, palaikūno guvernantė, pradedanti 
jį pamilti kaip mylimas labai išdykęs vaikas. Vienu tarpu ja labai 
susigundęs, Sakaras paskaičiavo, kad jis tik keturiolika metų už 
ją vyresnis, ir pats save paklausė, kas atsitiktų, jeigu vieną gražų 
vakarą jis ją apkabintų? Argi įmanoma, galvojo jis, kad per tuos 
dešimt metų, kai ji priversta pabėgo nuo savo vyro, tiek kartų ją 
glamonėjusio, kiek ir mušusio, ji būtų išgyvenusi viena, keliauda- 
ma kaip amazonė. O galbūt ją apsaugojo kelionės? Bet Sakaras 
žinojo, kad jos brolio draugas, Beirute likęs stambus pirklys, po- 

nas Boduenas, netrukus grįš, nes ją labai mylėjęs, pasiryžęs lauk- 
ti, kol mirs jos buvęs vyras, dabar uždarytas į pamišėlių ligoninę, 
nuo girtuokliavimo sukvailiojęs. Greičiausiai jų santuoka turi su- 
tvarkyti labai pateisinamus ir kone teisėtus jų santykius. Vadi- 
nasi, jeigu su vienu ji jau gyvenusi, tai kodėl jis negalėtų būti ant- 
ruoju? Tačiau ji buvo tokia gera bičiulė, jog Sakaras apie tai tik 
pasvajodavo ir dažnai net pamiršdavo, kad ji moteris. Kai ji eida- 
vo pro šalį, gėrėdamasis jos puikia figūra, jis ir vėl pats savęs 
klausdavo, kas gi atsitiktų, jei ją pabučiuotų, ir čia pat atsakyda- 
vo, jog atsitiktų paprastas, galbūt net nuobodus dalykas, ir savo 
kėslą atidėdavo, bet stipriai spausdavo jai ranką, džiaugdamasis 
jos nuoširdumu. 

Paskui ponia Karolina staiga labai nuliūdo. Vieną rytą ji nu- 
lipo žemyn labai pritrenkta, užverktomis akimis, labai išblyškusi; 
jam nieko nepavyko iš jos sužinoti, ir jis liovėsi ją kamantinėjęs, 
nes ji vis atkakliai tvirtino tą patį — kad nieko neatsitikę, kad ji 
esanti tokia pat kaip ir kasdien. Tik kitą dieną Sakaras suprato, 
Amlenų bute pamatęs laišką — pranešimą, kad ponas Boduenas 
tuokiasi su jaunute, labai turtinga Anglijos konsulo dukteria. Juo 
skaudesnis turėjo būti jai tas smūgis, nes naujieną patyrė vien tik 
iš to banalaus laiško, visai neparuošta, Boduenui net neatsisvei- 
kinus. Tai buvo tikras perversmas nelaimingos moters gyvenime, 
ji neteko tos tolimos vilties, kurios ji nusitverdavo nelaimių va- 
landomis. Kartais ir atsitiktinumas esti bjauriai žiaurus: kaip tik 
prieš porą dienų ji sužinojo apie savo vyro mirtį ir dvi paras tikė- 
josi, kad netrukus jos svajonės įsikūnys. Jos gyvenimas sudužo, 
ji liko visai parblokšta. Tą patį vakarą ją ištiko ir kitas siaubin- 
gas įvykis: prieš atsiguldama ji kaip paprastai užėjo pas Sakarą 
pasikalbėti apie rytdienos ūkinius reikalus, jis taip švelniai pra- 
kalbėjo apie jos nelaimę, jog ji gailiai pravirko; paskui, šitaip 
giliai susijaudinusi, kažkaip netekusi valios, ji atsidūrė jo glė- 
byje ir atsidavė be jokio malonumo sau ir jam. Atsipeikėjusi ji 
nesipiktino, tik be galo nuliūdo. Kodėl ji leido tam dalykui įvyk- 
ti? Juk šio žmogaus ji nemylėjo, nemylėjo nė jis jos. Ir ne dėl am- 
žiaus arba išvaizdos ji negalėjo jo pamilti; tiesa, jis nebuvo gra- 
žus, be to, jau senas, bet jai buvo įdomus jo judrumas, visa energi- 
nga to mažo juodbruvio figūra: dar nieko apie ją nežinodama, ji 
norėjo tikėti, jog jo esama labai protingo, paslaugaus žmogaus, 
kuris sugebės bent vidutiniškai įvykdyti grandiozinius brolio su- 
manymus. Bet kaip ji kvailai suklupo! Tokia protinga, žiauraus 
patyrimo taip pamokyta, tokia susivaldanti, štai nei iš šio, nei iš 
to, vien tik užėjus ašarų priepuoliui, ėmė ir pasidavė kaip senti- 
mentali grizetė! Blogiausia buvo, kad ji pati pajuto, jog ir jis dėl 
šio nuotykio nustebo, beveik užpyko, kaip ir ji. Kai jis, bandyda- 

mas ją paguosti, ėmė kalbėti apie Bodueną kaip apie jos buvusį 
meilužį, kurio niekšingą išdavystę reikią kuo greičiausiai užmirš- 
ti, ji vėl ėmė verkti, prisiekinėti, kad tarp jų niekada nieko ne- 
įvykę; iš pradžių jis pamanė, kad ji, kaip išdidi moteris, jam me- 
luoja, bet ji taip karštai prisiekinėjo žiūrėdama tokiomis tyromis, 
tokiomis nuoširdžiomis akimis, jog jis pagaliau patikėjo, kad po- 
nia Karolina, būdama tiesi, ori moteris, laikėsi tvirtai ir laukė ves- 
tuvių, o tas vyras, kantriai laukęs dvejus metus; ilgainiui pavargo 
ir vedė, pasitaikius tokiai viliojančiai progai gauti jauną ir turtin- 
gą merginą. Atrodė keista, kad, šitokią paslaptį sužinojęs ir pati- 
kėjęs, Sakaras ne tik neužsidegė aistra, bet net savotiškai sumišo 
supratęs, jog čia jam pasisekė kaip aklai vištai grūdas. Beje, juo- 
du daugiau taip nebedarė, nes nei vienas, nei antras neatrodė 
norįs. 

Dvi savaites ponia Karolina baisiausiai liūdėjo. Ji nebeteko 
gyvenimo energijos, to impulso, kuris verčia gyventi ir teikia 
džiaugsmo. Ji atlikinėjo įvairias savo pareigas, bet dvasia nuo jų 
nutolusi, net nebeturėdama jokių iliuzijų dėl savo darbo prasmės 
bei intereso. Visu kuo nusivylusi, ji dirbo tarsi mašina. Žuvus jos 
ryžtui ir linksmumui, ji mėgo laisvalaikiu didžiajame kabinete, 
atrėmusi kaktą į lango staktą, žiūrėti į kaimynų sodą, į Boviljė 
rūmus; čia apsigyvenusi, ji tuoj įspėjo, jog tuose rūmuose viešpa- 
tauja vargas, slepiamas skurdas, tuo labiau veriąs širdį, kad sten- 
giamasi išlaikyti išorinį blizgesį. Ten gyveno kenčiančios būty- 
bės; jų ašaros tarsi atmiešdavo jos pačios sielvartą, ir, mirtinai 
liūdėdama dėl svetimų kančių, ji vaizdavosi pati esanti mirusi ir 
nebejautė savo skausmo. 

Tie Boviljė kadaise turėjo didžiulius dvarus Tiurenėje ir An- 
žu, taip pat puošnius rūmus Grenelio gatvėje, bet iš visų turtų Pa- 
ryžiuje bebuvo likusi vien tik ši senoviška vila, pastatyta praė- 
jusio šimtmečio pradžioje už miesto ribų; dabar iš visų pusių ją 
suspaudė niūrūs pastatai Sen Lazaro gatvėje. Tartum šulinio dug- 
ne, čia dar buvo išlikę keletas gražių parko medžių, o nudilę bei 
sutrūkinėję prieangio laiptai buvo apžėlę samanomis. Sakytum, 
kad čia kalėjime uždarytas mielas, liūdnas gamtos kampelis, tyli 
neviltis, kur saulė pasirodo tik žalsvais atšvaitais, kurių mirgulia- 
vimas šalčiu nusmelkia pečius. Šioje drėgno rūsio ramybėje ponia 
Karolina pirmiausia pamatė ant sueižėjusių prieangio laiptų gra- 
tienę de Boviljė, aukštą, liesą, visiškai žilą, šešiasdešimt metų am- 
žiaus, labai aristokratišką, šiek tiek senamadišką moterį. Didelė, 
tiesi nosis, putlios lūpos ir ypač ilgas kaklas priminė labai seną, 
liūdną, mielą gulbę. Jai iš paskos kone įkandin pasirodė jos duk- 
tė Alisa de Boviljė, dvidešimt penkerių metų mergina, tačiau taip 
sunykusi, jog ją galėjai palaikyti mergyte, jeigu ne bespalvis, 

apvytęs jos veidas. Ji buvo visa atsigimusi į motiną, tokia pat tra- 
pi, tačiau jai stigo aristokratiško taurumo, o ilgas kaklas ją tik 
darkė; joje bebuvo likęs tik šioks toks garsios aristokratų gimi- 
nės paskutiniosios atžalos žavumas. Abi moterys gyveno vienos, 
sūnui Ferdinandui de Boviljė įstojus savanoriu į popiežiaus zuavų 
pulką, kai Lamorisjeras pralaimėjo Kasteliidardo mūšį. Jeigu ne- 
lydavo, jos taip pasirodydavo kiekvieną dieną: viena paskui kitą 
nulipdavo prieangio laiptais ir, nepratardamos viena kitai nė žo- 
džio, apeidavo aplink siaurą pievaitę kiemo vidury. Kiemo pak- 
raščiai buvo apsodinti gebenėmis, nes gėlės vargiai čia būtų au- 
gusios, 0 gal jos būtų ir per brangiai kainavusios. Šios dvi išblyš- 
kusios moterys iš lėto vaikščiodavo po šimtmečiais tiek daug iš- 
kilmių mačiusiais medžiais, kuriuos dabar užgožia kaimynų mies- 
čionių namai; be abejo, jos vaikščiodavo tik dėl sveikatos, tačiau 
tas jų pasivaikščiojimas atrodydavo melancholiškai skausmingas, 
tarsi jos čia gedėtų senų, mirusių dalykų. 

Susidomėjusi kaimynėmis, ponia Karolina ėmė jas stebėti su 
švelnia simpatija, be pikto smalsumo; žiūrint iš viršaus į sodą, jai 
pamažu atsiskleidė tų moterų gyvenimas, kurį jos taip rūpestin- 
gai slėpė nuo gatvės. Arklidėje visada buvo arklys, po stogine — 
brikelė; juos prižiūrėdavo senas tarnas, kuris eidavo liokajaus, 
vežėjo ir sargo pareigas; dar jos turėjo virėją, kuri atlikdavo ir 
kambarinės darbą; tačiau, jei prie paradinių durų privažiuodavo 
tinkamai pakinkyta karieta ir šias ponias nuveždavo ten, kur joms 
reikėdavo, jeigu žiemą kas dvi savaites pietų atvykdavo keletas 
bičiulių ir ant stalo būdavo tam tikra prabanga, tai kokiais ilgais 
pasninkais ir kokiu niekingu taupymu būdavo perkamas šis ap- 
gaulingas turtingumo vaizdas! Menkoje pašiūrėlėje, pasišlėpus 
nuo žmonių akių, nuolat būdavo skalbiami seni, muilo suėsti, po 
siūlelį suadyti baltiniai, kad mažiau reikėtų mokėti skalbėjai; va- 
karienei būdavo keturios išgvaldytos ankštys ir duona, laikoma 
ant lentynos, kad sužiedėtų ir būtų skalsesnė; būdavo griebiamasi 
įvairiausio smulkmeniško ir jaudinančio šykštumo, pavyzdžiui, 
senas vežėjas taisydavo prakiurusius panelės batelius, virėja ra- 
šalu užjuodindavo per daug išblukusius ponios pirštinių galus, 
sumaniai perdirbtos motinos suknelės tikdavo dukteriai, o skry- 
bėlės laikydavo po keletą metų, pakeičiant gėles ir kaspinus. Kai 
nelaukdavo svečių, priėmimo salonus pirmame aukšte rūpestin- 
gai uždarydavo, taip pat ir didžiuosius kambarius antrajame aukš- 
te, nes šiame labai erdviame bute tos dvi moterys užėmė tiktai 
vieną nedidelį kambarį, kuris joms buvo ir valgomasis, ir budua- 
ras. Pro jų pravirą langą galima būdavo pastebėti, kaip grafienė 
lopo savo baltinius lyg stropi miestietė, o jaunoji, atsisėdusi tarp 
pianino ir akvarelinių dažų rinkinio, mezga savo motinai kojines 

ir kumštines pirštines. Kartą po audros ponia.Karolina matė, kaip 
jos nuėjo į sodą vėl susemti smėlio į takelius, kuriuos smarkus 
lietus buvo išplovęs. 

Ponia Karolina dabar jau žinojo jų istoriją. Grafienė de Bovil- 
jė buvo labai daug kentėjusi nuo savo ištvirkusio vyro, kuriuo ji 
niekada nesiskundė. Vieną vakarą Vandome žmonės jį parnešė 
namo gargiantį, su peršauta krūtine. Ėjo kalbos, kad tai nelai- 
mingas atsitikimas medžioklėje, bet, rodos, kažkoks pavydulin- 
gas miško sargas tyčia paleidęs šūvį, keršydamas už žmonos ar 
dukters suviliojimą. Blogiausia buvo, kad kartu su juo dingo ir 
visi kadaise buvę milžiniški Boviljė giminės turtai, neaprėpiami 
žemės plotai, didžiuliai karališki dvarai, jau revoliucijos metais 
gerokai aptirpę, kuriuos jo tėvas, o vėliau jis pats galutinai praš- 
vilpė. Iš tų didžiulių dvarų bebuvo išlikusi tik viena ferma, Lezob- 
le, už kelių mylių nuo Vandomo; ji duodavo apie penkiolika tūks- 
tančių frankų rentos, ir tai buvo našlės su dviem vaikais vieninte- 
lis pajamų šaltinis. Rūmai Grenelio gatvėje jau seniai buvo par- 
duoti, o namai Sen Lazaro gatvėje surydavo didesnę pusę tų iš 
fermos gaunamų penkiolika tūkstančių frankų, nes buvo įkeisti, 
ir jiems taip pat grėsė pardavimas iš varžytynių, jei nebūtų su- 
mokėtos palūkanos; telikdavo vos šeši, septyni tūkstančiai frankų 
pragyventi keturiems asmenims, neatsisakant aristokratų pap- 
ročių. Praslinko jau aštuoneri metai, kai grafienė liko našlė su 
dvidešimties metų sūnumi ir septyniolikos metų dukra, ir, nepai- 
sant katastrofos, ji, kupina aristokratiško išdidumo, užsispyrė ir 
prisiekė verčiau misti duona su vandeniu, bet iš savo rango aukš- 
tumos nenusileisti. Nuo tol ji turėjo tą vieną mintį: išsilaikyti sa- 
vo luomo aukštumoje, išleisti dukterį už tokio pat didiko, o sūnui 
parūpinti karinę tarnybą. Iš pradžių ji turėjo labai didelių rūpes- 
čių dėl Ferdinando, kuris pridarė jaunatviškų kvailysčių ir prasis- 
kolino, o išmokėti teko jai; bet, kai grafienė iškilmingai jį įspėjo 
dėl šeimos materialinės padėties, jis taip nebedarė, nes iš esmės 
turėjo jautrią širdį, nors aplamai buvo niekam nevertas dykinė- 
tojas, netinkamas jokiai tarnybai, dabartinėje visuomenėje nera- 
dęs sau vietos. Ir dabar, būdamas popiežiaus kareiviu, jis moti- 
nai kėlė slaptą nerimą, nes, kad ir išdidžiai atrodydamas, buvo 
menkos sveikatos, silpnas, mažakraujis, o Romos klimatas dėl to 
jam buvo pavojingas. Alisa taip pat neskubėjo ištekėti; belauk- 
dama jaunikio, ji suseno, apvyto; Motina tuo labai sielojosi ir, 
pažvelgusi į dukterį, apsipildavo ašaromis. Nors Alisa atrodė 
blanki ir melancholiška, bet ji nebuvo kvaila, karštai troško gy- 
venti, troško mylinčio vyro ir laimės, bet, nenorėdama dar labiau 
skaudinti motinos, ji apsimetė nuo visko atsisakiusi, iš vedybų 
juokavo sakydama, kad jos pašaukimas esąs likti senmerge; ta- 

čiau naktimis, įsikniaubusi į pagalvį, ji raudodavo, kad vienatvės 
skausmas ją nuvarysiąs į kapus. Grafienė stačiai stebuklingu tau- 
pymmu sugebėjo Alisos kraičiui atidėti dvidešimt tūkstančių fran- 
kų; be to, ji dar turėjo išlaikiusi keletą brangenybių — apyrankę, 
žiedus, auskarus, maždaug dešimt tūkstančių frankų vertės; krai- 
tis gana menkas, vestuvių dovanos — apie jas ji užsiminti neiš- 
drįsdavo manydama, kad turimų pinigų vargiai pakatų net pir- 
mutinėms išlaidoms, jei tas laukiamasis jaunikis atvyktų. Ir vis 
dėlto ji nenusiminė, žūtbūt kovojo ir neišsižadėjo nė vienos savo 
luomo privilegijos, vaidindama, kad jos namuose viskas tvarkoje, 
niekada į miestą neišeidavo pėsčia, o vakarais, vaišindama sve- 
čius, niekada neišbraukdavo iš meniu kokio nors užkandžio, bet 
užtat kasdieniniame gyvenime ji vis labiau taupė, ištisomis sa- 
vaitėmis valgydama bulves be sviesto, kad galėtų pridėti po pen- 
kiasdešimt frankų prie vis nepakankamo dukters kraičio. Tai bu- 
vo kasdieninis skaudus ir vaikiškas heroizmas, nes katastrofa 
kaskart vis labiau joms grėsė. 

Ponia Krolina iki šiol vis dar neturėjo progos pasikalbėti su 
grafiene ir su jos dukteria. Dabar ji jau žinojo intymiausias jų 
gyvenimo smulkmenas, kurios buvo stropiai slepiamos nuo paša- 
linių, tačiau susitikusios jos tik pažvelgdavo viena į antrą ir tuo- 
jau atsigręždavo, staiga pajutusios abipusę simpatiją. Jas suarti- 
no kunigaikštienė Orviedo. Ji sugalvojo prie Darbo rūmų suda- 
ryti tam tikrą priežiūros komisiją iš dešimties ponių, kurios tu- 
rėjo rinktis po du kartus per mėnesį, atidžiai apžiūrėti Rūmus ir 
patikrinti jų veiklą. Ji nusprendė pati parinkti ponias ir visų pir- 
ma paskyrė ponią de Boviljė, su kuria kadaise labai draugavo, 
o dabar, kunigaikštienei pasitraukus iš viešumos, pasidarė tik 
paprastos kaimynės. Atsitiko, kad priežiūros komisija neteko 
sekretorės, ir Sakarui, vis dar tvarkančiam Rūmų administraciją, 
kilo mintis pasiūlyti ponią Karoliną, kaip tokią pavyzdingą sek- 
retorę, kokios niekur kitur nerasi. Iš tikrųjų jos pareigos nebuvo 
labai malonios, reikėjo daug rašinėti, rūpintis net materialiniais 
dalykais, o ponios nebuvo į tai linkusios; ponia Karolina išsyk 
pasireiškė kaip puiki gailestingoji seselė, jos nepasotintas moti- 
nystės jausmas ir beviltiška meilė vaikams ją uždegė pasišvęsti 
visiems tiems nelaimingiesiems, kuriuos čia buvo stengiamasi 
gelbėti iš Paryžiaus padugnių. Paskutiniame komisijos posėdyje 
ji ir susitiko su grafiene de Boviljė, tačiau ši pasisveikino su ja 
gana šaltai, slėpdama savo sumišimą, nes, be abejo, nujautė, kad 
poniai Karolinai yra žinomas jos neturtas. Dabar jos sveikinda- 
vosi kiekvieną kartą, kai tik jų akys susitikdavo, nes apsimesti 
nepažįstamomis būtų buvę labai nemandagu. 

Kartą didžiajame kabinete, kai Amlenas taisė vieną planą pa- 

gal naujuosius apskaičiavimus, o Sakaras stovėdamas sekė jo dar- 
bą, ponia Karolina savo papročiu žiūrėjo pro langą į grafienę su 
dukteria, vaikščiojančias po sodą. Šį rytą ji pastebėjo, kad jos bu- 
vo apsiavusios tokiais nudėvėtais bateliais, kurių net skudurinin- 
kė nebūtų veltui ėmusi. 

— O, vargšės moterys! — sušnibždėjo ji.— Kokia siaubinga 
turi būti ta prabangos komedija, kurią jos mano turinčios vai- 
dinti! 

Ji pasitraukė nuo lango ir pasislėpė šiapus užuolaidos bijo- 
dama, kad motina nepastebėtų ir dar labiau nesikrimstų, supratu- 
si, jog į jas kas žiūri. Prie šio lango ji kiekvieną rytą užsimiršdavo 
ir per tris savaites apsiramino: didysis skausmas, kad ji apleista, 
atlyžo, atrodė, kad svetimos nelaimės jai padeda drąsiau priimti 
savąją katastrofą, nuo kurios, jai rodės, sugriuvo visas jos gyve- 
nimas. Ji pati nustebo, kad vėl pradeda juoktis. 

Dar valandėlę ji stovėjo giliai susimąsčiusi, stebėdama tas dvi 
moteris samanomis žaliuojančiame sode. Paskui, atsigręžusi į Sa- 
karą, ji guviai tarė: 

— Sakykite, kodėl aš negaliu liūdėti?.. Ne, negaliu ilgai liūdė- 
ti, niekada negalėjau, negaliu, nors ir kažkas man atsitiktų... Ar 
tai egoizmas? Iš tikrųjų tuo netikiu. Tai būtų per žema; beje, kad 
ir kiek būčiau linksma, man vis tiek perveria širdį, kai pamatau 
nors ir menkiausią skausmą. Kaip tai suderinti: aš esu linksma, 
bet, jei tik nesivaldyčiau, tuoj verkčiau, kai pro šalį praeitų varg- 
šas, nors suprantu, kad mažiausias duonos gabalėlis jiems būtų 
naudingesnis už mano nereikalingas ašaras. 

Taip kalbėdama, ji nusijuokė savo gražiu, džiugiu juoku kaip 
drąsi moteris, labiau mėgstanti veikti, negu iš užuojautos tuš- 
čiažodžiauti. 

— O tačiau dievas žino, — kalbėjo ji toliau, — kad aš pakan- 
kamai turėjau dėl ko įpulti neviltin. Ką gi, laimė manęs lig šiol 
nelepino... Po vestuvių patekau į tikrą pragarą; mane įžeidinėjo, 
mušė, aš jau buvau ėmusi galvoti, kad man beliko tik šokti į van- 
denį. Į vandenį nešokau; o po dviejų savaičių jau virpėjau iš 
džiaugsmo ir buvau kupina vilties važiuodama su broliu į Rytus. 
O kai sugrįžome į Paryžių ir nieko neturėjome, aš praleidau ne 
vieną bjaurią naktį vaizduodamasi, kad mes numirsime badu, ne- 
paisant visų gražių sumanymų. Mes nenumirėme, aš vėl pradė- 
jau svajoti apie kažką nepaprastą, kažką džiugų ir imdavau kar- 
tais juoktis viena pati... O štai tas baisusis smūgis, apie kurį aš 
vis dar nedrįstu kalbėti, rodos, išplėšė man širdį; taip, aš tikrai 
pajutau, kad ji nustojo plakusi, pagalvojau, kad jai jau galas, kad 
ir Man galas, kad aš sunaikinta. Bet paskui pasirodė visai ne taip! 
Štai gyvenimas mane vėl traukia, šiandieną juokiuos, rytoj tikė- 

siuosi ir vėl norėsiu gyventi, gyventi visada... Keista, kad žmogus 
negali ilgai liūdėti! 

Sakaras taip pat nusijuokė ir gūžtelėjo pečiais: 

— Ką gi, jūs esate tokia kaip ir visi žmonės! Toks yra gyve- 
nimas... 

— Jūs taip manote? — sušuko ji nustebusi.— Man atrodo, 
kad yra tokių liūdnų žmonių, kurie niekada nepralinksmėja, nes 
patys sukuria neįmanomą gyvenimą, jį sau piešdami juodžiausio- 
mis spalvomis... O, aš nemanau, kad gyvenimas yra labai gražus 
ir labai malonus! Man buvo jis per daug sunkus, aš jį pažinau iš 
labai arti, visur jį laisvai stebėjau. Jeigu jis ne niekšiškas, tai 
šlykštus. Bet ką gi — aš jį myliu! Kodėl? — to nė pati nežinau! 
Aplink mane viskas žlunga, griūva, o kitą dieną aš jau ir vėl esu 
linksma ir kupina vilties, net ir ant griuvėsių atsidūrusi... Dažnai 
pagalvoju, kad mano gyvenimas yra miniatiūriškas žmonijos gy- 
venimo vaizdas; juk žmonija gyvena didžiausiam skurde, bet ją 
pralinksmina kiekvienos kartos jaunatvė. Po kiekvieno sukrėti- 
mo manyje prabunda tarsi nauja jaunystė, žadanti pavasario sy- 
vus, šildanti ir gaivinanti širdį. Tai tikra tiesa; jei po didelių siel- 
vartų aš išeinu į saulėtą gatvę, tuoj ir vėl pradedu mylėti, atgaunu 
viltį, jaučiuosi laiminga. Manęs nė metai nepaveikia — esu tokia 
naivi, jog senstu pati to nepastebėdama. Matote, esu skaičiusi 
daugiau, negu reikia moteriai, ir nebežinau, ko siekiu, beje, nė 
platusis pasaulis to nežino. Tačiau man atrodo, — nors tai ir prie- 
šinga sveikam protui, — jog visi žengiame į kažką labai gerą ir 
nepaprastai linksmą... 

Dėl tokių vilčių susijaudinusi ir norėdama tai paslėpti, ji vis- 
ką pavertė juokais; o jos brolis pakėlė galvą ir stebėjo ją, kupi- 
nas dėkingumo ir pagarbos. 

— O, tu sukurta katastrofoms, tu esi gyvenimo meilė! — pa- 
reiškė jis. 

Taip kas rytą kalbėdamiesi, jie vis labiau kaito, ir ponia Ka- 
rolina atgavo tą jos sveikai prigimčiai būdingą džiaugsmą,— 
mat Sakaras jiems abiem įkvėpė drąsos savo liepsninga energija 
kaip tikras stambaus masto verteiva. Beveik viskas buvo sutarta, 
jie imsis įgyvendinti išgarsėjusio portfelio projektus. Skambant 
šaižiam Sakaro balsui, viskas pagyvėdavo, viskas įgydavo didžiu- 
lių užmojų. Visų pirma reikėjo įsitvirtinti Viduržemio jūroje; ji 
bus užkariauta Visuotinės jungtinės garlaivių bendrovės pagal- 
ba; jis minėjo iš eilės visus pajūrio šalių uostus, kur reikėtų įreng- 
ti bendrovės laivų prieplaukas; karščiuodamasis, kaip tikras bir- 
žos lošėjas, jis prisimindavo jau gerokai primirštą klasikinę seno- 
vę, garbindavo šią jūrą, vienintelę jūrą, žinomą senovės pasau- 
liui, tą žydrąją jūrą, aplink kurią klestėjo civilizacija, kurios ban- 

gos skalavo senovės miestus — Atėnus, Romą, Tirą, Aleksandri- 
ją, Kartaginą, Marselį ir visus miestus, sukūrusius Europą. Po to, 
užsitikrinus šį platų kelią į Rytus, tenai, Sirijoje, būsią galima pra- 
dėti steigti įmonę — nedidelę Karmelio sidabro kasyklų akcinę 
bendrovę, kad, taip sakant, gerai pradžiai būtų galima laimėti ke- 
letą milijonų, nes mintis apie sidabro kasyklas, kad pinigus čia ga- 
lima kasti stačiai iš žemės ir žarstyti lopetomis, visada pritraukia 
publiką, tuo labiau kad reklamai galima panaudoti tokį stebuk- 
lingą ir tokį skambų Karmelio vardą. Anglies klodai ten guli pa- 
čiame paviršiuje, o kai ten pridigs fabrikų, žemė bus brangi kaip 
auksas; be to, šalia didžiųjų įmonių tektų steigti ir kitas, smulkes- 
nes įmones, bankus; reikės daryti sindikatus pelningoms pramo- 
nės šakoms ir didiesiems Libano miškams eksploatuoti, nes dabar 
milžiniški medžiai pūva vietoje, kadangi nėra kelių. Pagaliau 
Sakaras ėmė gvildenti svarbiausią klausimą — apie Rytų geležin- 
kelių bendrovę, ir čia jį pagavo tikra ekstazė, nes geležinkelių 
tinklas Mažojoje Azijoje nuo vieno jos krašto iki kito, jo suprati- 
mu, buvo tikra spekuliacija, gyvi pinigai, iš karto paimą šį seną 
pasaulį kaip naują grobį, dar nepaliestą, neįkainojamai brangų, 
slypintį nuo amžių tamsume bei purvuose. Nujausdamas lobį, jis 
žvengė kaip kariškas žirgas, užuodęs kautynes. 

Ponia Karolina, būdama labai tvirtos sveikos nuovokos ir 
paprastai nepasiduodanti per daug karštoms fantazijoms, vis 
dėlto Sakaro entuziazmui pasidavė ir jau nebematė, jog visa tai 
perdėta. Iš tikrųjų Sakaro planai jai patiko, nes Rytus ji buvo 
pamilusi ir ilgėjosi nuostabaus krašto, jai atrodė, kad ten ji buvo 
laiminga; be jokio išskaičiavimo, nejučiomis ji pati savo spalvin- 
gais pasakojimais ir išsamiomis informacijomis dar labiau įkai- 
tino Sakarą. Ji galėjo be perstojo kalbėti apie Beirutą, kuriame 
išgyveno trejus metus: Beirutas yra Libano papėdėje, išaugęs 
pajūryje ant siauro kyšulio, tarp raudono smėlio paplūdimių ir 
nugriuvusių uolienų; Beiruto namai, pastatyti amfiteatru, skęsta 
didžiuliuose soduose; tai tikras rojus, prisodintas apelsinmedžių, 
citrinmedžių ir palmių. Toliau ji kalbėjo apie visus pajūrio mies- 
tus: šiaurėje savo didybės netekusi Antiochija, pietuose — Sai- 
das, buvęs Sidonas, Sen Žan d'Akras, Jafa ir Tiras, dabartinis Su- 
ras, kuris tarsi reziumuoja visų tų miestų gyvenimą; Tiras, kurio 
pirkliai buvo kaip karaliai, kurio jūrininkai apiplaukė Afriką, 
šiuo metu, jo uostą užnešus smėliu, pavirto griuvėsių lauku, rūmų 
dulkėmis, kur riogso kelios vargingos žvejų lūšnos. Ji brolį lydė- 
jo visur — lankėsi Alepe, Angoroje, Brusoje, Smirnoje, net Tra- 
pezunde; ištisą mėnesį ji išbuvo Jeruzalėje, užmigusioje tarp mal- 
dininkų grūsties, o vėliau du mėnesius gyveno Damaske, Rytų 
sostinėje, pastatytoje didelės lygumos centre, prekybos ir pramo- 

nės mieste, į kurį Mekos ir Bagdado karavanai suplukdo triukš- 
mingas minias. Ji buvo slėniuose ir kalnuose, lankė maronitų ir 
drūzių kaimus, susigrūdusius plokščiakalniuose arba glūdinčius 
tarpekliuose; ji stebėjo dirbamus laukus ir nevaisingus plotus. 
Tiek mažiausiuose užkampiuose ir nebyliuose tyrlaukiuose, tiek 
ir dideliuose miestuose ji visur žavėjosi neišsemiama gamtos pra- 
banga ir visur piktinosi kvailais ir blogais žmonėmis. Kiek čia pa- 
niekintų arba sugadintų gamtos gėrybių! Ji kalbėjo apie mokes- 
čius, žlugdančius prekybą ir pramonę, apie kvailą įstatymą, drau- 
džiantį dėti į žemės ūkį kapitalus, didesnius negu nustatyta, ir apie 
rutiną, dėl kurios valstietis tebedirba ta pačia žagre, kuri buvo 
vartojama dar prieš Kristų; apie tamsumą, kuriame mūsų laikais 
trūnija tie žmonių milijonai, tarsi nustoję vystytis silpnapročiai 
vaikai. Kadaise jūros krantas buvo per mažas, miestai siekė vieni 
kitus; dabar gyvenimas patraukė į Vakarus; atrodo, jog čia eini 
per didžiules apleistas kapines. Nėra mokyklų, nėra kelių, blo- 
giausia valdžia, paperkamas teisingumas, šlykštūs valdininkai, 
per dideli mokesčiai, absurdiški įstatymai, tinginystė, fanatizmas, 
jau nekalbant apie nuolatinius pilietinius karus bei žudynes, ku- 
rios nušluoja ištisus kaimus. Pasakodama ji pyko ir klausė, argi 
leistina šitaip gadinti gamtos kūrinius, niekais versti tokią žavią, 
palaimintą žemę, kur sutinki visus klimatus: karštas lygumas, 
vėsias kalnų pašlaites ir amžiną sniegą kalnų viršūnėse. Jos gy- 
venimo meilė ir gaji viltis įsiliepsnodavo pagalvojus, kad moks- 
las ir spekuliacija, tarsi burtininkas stebuklingos lazdelės mostu, 
gali prikelti šią seną, miegančią žemę. 

— Štai,— šaukė Sakaras, — tas jūsų nupieštasis Karmelio tar- 
peklis, kur tik akmenys ir dygūs krūmai; tai va, kai tik pradėsime 
naudoti sidabro kasyklas, pirmiausia čia išaugs kaimas, o paskui 
ir Miestas... O tuos visus smėlio užneštus uostus mes išvalysime 
ir apsaugosime galingais molais. Vandenyno laivai sustos, kur 
šiandien nedrįsta net valtys prisiirti. Taip, lygumose be gyventojų 
ir šiuose tuščiuose tarpekliuose jūs pamatysite tikrą atgimimą, 
kai juos perskros mūsų geležinkelis! Taip! Laukai bus išarti, 
nutiesti keliai ir iškasti kanalai, iš žemės išdygs miestai, ir paga- 
liau viskas atgis, panašiai, kaip atgyja susirgęs kūnas, kada 
išsekusios jo kraujagyslės gauna naujo kraujo... Taip! Šiuos ste- 
buklus padarys pinigai! 

Jo šaižaus balso paveikta, ponia Karolina tarsi pamatė kylant 
pranašaujamą civilizaciją. Negyvi brėžiniai, geometrinės linijos 
atgijo, apsigyveno žmonės; taip kartais ji pasvajodavo apie 
Rytus, nusiplovusius purvus, ištrauktus iš tamsybių, besidžiau- 
giančius derlinga žeme, žavia padange ir visokiomis mokslo 
gudrybėmis. Ji jau buvo mačiusi stebuklą — Port Saidą, per kelis 

metus išaugusį tuščiame pajūrio smėly — iš pradžių atsirado 
kelios lūšnelės, kuriose prisiglaudė pirmieji čia atvykę darbinin- 
kai, paskui — miestelis su dviem tūkstančiais gyventojų, vėliau 
išaugo miestas su dešimčia tūkstančių gyventojų, su namais, 
didžiuliais sandėliais ir milžinišku molu; gyvenimas virte virė, 
atkaklūs žmonės kaip skruzdėlės sukūrė čia gerovę. Ir dabar 
jai kilo toks pat vaizdas — nesulaikomas žygiavimas pirmyn, 
visuomeninis veržimasis į laimę, poreikis veikti, žengti į priekį, 
noIsS ir nežinant tikslios krypties, bet siekti didesnės gerovės ir 
geresnių gyvenimo sąlygų; jai pasaulis rodėsi kaip sujudęs skruz- 
dėlynas, kurio gyventojai pertvarko savo būstą, be perstojo 
dirba ir įgyja naujų malonumų, žmogaus jėgos padidėja dešimte- 
riopai, žemė joms kasdien vis lengviau pasiduoda. Padėdami 
mokslui, pinigai kuria pažangą. 

Amlenas klausėsi šypsodamas ir išmintingai pastebėjo: 

— Visa tai yra rezultatų poezija, bet mes dar nepradėjome 
vykdymo prozos. 

Bet Sakaras buvo įsiaistrinęs kaip tik savo užmanymų kraštu- 
tinumu ir užsidegė dar labiau, kai, beskaitydamas knygas apie 
Rytus, atsivertė istoriją apie Egipto žygį. Jis dažnai prisimindavo 
ir Kryžiaus karų žygius, kada Vakarai vėl atsigręžė į Rytus — į 
savo lopšį, tą didžiulį sąjūdį, patraukusį Vakarų Europą į savo 
kilmės šalis, tada dar pačiame žydėjime; iš jų tada bus galima 
daug pasimokyti! Bet dar labiau jį paveikė didingas paveikslas 
Napoleono, kuris vyko į Rytus kariauti, be abejo, turėdamas 
slaptą svarbų tikslą. Kalbėdamas apie reikalą Egiptą nukariauti, 
įkurti ten prancūzų koloniją ir taip Artimųjų Rytų prekybą paves- 
ti Prancūzijai, jis, be abejo, dar ne viską pasakė; to neišaiškinto 
ir mįslingo žygio pusė Sakarui atrodė slepianti kažkokį kolosali- 
nį planą: galbūt Napoleonas buvo sumanęs atkurti milžinišką 
imperiją, Konstantinopolyje vainikuotis Rytų ir Indijos impera- 
toriaus vainiku, įkūnyti Aleksandro svajonę ir iškilti aukščiau 
už Cezarį ir Karolį Didįjį. Juk Šventosios Elenos saloje, kalbėda- 
mas apie anglų generolą Sidnį, kuris jį sulaikė prie Sen Žan d'Ak- 
ro, Napoleonas pareiškė: „Per šį žmogų aš nepasiekiau savo tiks- 
lo“. Ir ši didelė mintis užkariauti Rytus, nepasisekusi įgyvendinti 
Kryžiaus karais, neįkūnyta Napoleono, ši mintis Sakarą uždegė, 
bet jis galvojo Rytus užvaldyti protingai, padedant dvigubai 
jėgai — mokslui ir pinigams. Jeigu civilizacija persikėlė iš Rytų 
į Vakarus, kodėl gi ji negalėtų grįžti atgal į Rytus — į pirmykštį 
žmonijos sodą, į tą rojų Industano pusiasalyje, užmigusį nuo am- 
žių naštos! Tai būtų nauja jaunystė, jis atgaivintų rojų žemėje, 
garo ir elektros pagalba padarytų jį vėl tinkamą žmonėms gy- 
venti, Mažąją Aziją vėl padarytų senojo pasaulio centru, susikir- 

timo tašku didžiųjų natūralių kelių, kurie jungia kontinentus. 
Taip galima laimėti ne milijonus, bet milijardų milijardus. 

Po šio pasikalbėjimo jis kasdien ilgai tardavosi su Amlenu. 
Nors viltys buvo ir labai didelės, bet atsirado ir daug milžiniškų 
sunkumų. Inžinierius gyveno Beirute kaip tik 1862 metais, kai 
drūzai surengė krikščionims maronitams tokias baisias skerdy- 
nes, jog dėl to turėjo įsikišti Prancūzija; jis neslėpė kliūčių, su ku- 
riomis tektų susidurti tarp tų nuolat kariaujančių gyventojų, ku- 
rie priklausė tik nuo vietos organų malonės. Bet Amlenas turėjo 
labai stiprių ryšių Konstantinopolyje, užtikrintą didžiojo vizirio 
Fuado pašos paramą; tai didelių nuopelnų žmogus, neabejotinas 
reformų šalininkas, ir jis tikėjosi iš jo išgauti visas reikalingas 
koncesijas. Antra vertus, nors Amlenas ir pranašavo neišvengia- 
mą Otomanų imperijos žlugimą, betgi palankiai vertino ir tą ap- 
linkybę, kad ten pašėlusiai reikia pinigų, kad paskolos užtraukia- 
mos metų Metais: Mat vyriausybė, kuriai reikia pinigų, nors pati 
ir neduoda garantijų, bet mielai tariasi su privačiomis įmonėmis, 
jei iš jų gali tikėtis bent mažiausios naudos. Argi negalima prak- 
tiškai išspręsti tą amžiną painų Rytų klausimą, jei Otomanų impe- 
rija susidomėtų didelio užmojo darbais, kurie padėtų kilti kultū- 
rai, šalis pasuktų pažangos keliu ir nebebūtų pabaisiška riba tarp 
Europos ir Azijos?! Kokį gražų patriotinį vaidmenį čia suvaidintų 
prancūzų bendrovės! 

Vieną rytą Amlenas ramiai palietė slaptąją programą, apie 
kurią kartais užsimindavo, juokais kalbėdamas apie pastato 
apvainikavimą: 

— Taigi, tapę šeimininkais, mes atkursime Palestinos karaliją 
ir tenai apgyvendinsime popiežių... Pradžiai pakaks Jeruzalės 
ir Jafos uosto prie jūros. Vėliau bus paskelbta nepriklausoma 
Sirija, ir mes ją prijungsime... Žinote, artėja laikai, kai Romoje 
popiežiai nebegalės gyventi, nes ten jiems ruošiami nepakenčiami 
žeminimai. Tokiam atvejui mes ir turime pasiruošti. 
balsu, įsitikinęs kaip giliai tikįs katalikas. Jis ir pats nevengdavo 
tuščių fantazijų, bet taip toli dar niekada nebuvo nužengęs. Šis 
mokslo žmogus, pažiūrėti toks šaltas, Sakarą apstulbino. Jis sušu- 
ko: 

— Tai niekų kalba! Turkija Jeruzalės neatiduos. 

— O kodėl gi? — ramiai paklausė Amlenas.— Jai taip striuka 
su pinigais! Jeruzalė jai įgriso, būtų gera proga ja nusikratyti. 
Kai įvairių tikybų bendruomenės susiginčija dėl šventųjų vietų, 
ji dažnai nežino, kurią palaikyti... Be to, maronitai Sirijoje tikrai 
paremtų popiežių; juk žinote, kad popiežius maronitų kunigams 
Romoje įsteigė kolegiją... Žodžiu, aš viską apgalvojau, viską nu- 

mačiau: tai bus nauja era — katalikybes triumfo era. Galbūt su- 
silauksime priekaištų, kad per toli nuėjome, kad popiežius būsiąs 
atskirtas nuo Europos ir nebesirūpinsiąs jos reikalais. Bet kaip 
šviesiai sužėrės jo garbė, kaip spindės jo autoritetas, kai jis sėdės 
soste šventoje vietoje ir kalbės Kristaus vardu šventojoje žemėje, 
ten, kur pats Kristus kalbėjo! Ten jo tėvonija, ten turi būti ir jo 
karalija. Būkite ramus, ši jo karalija bus galinga ir tvirta, apsau- 
gota nuo politinių sukrėtimų: jos biudžetą laiduos šalies ištekliai 
ir didžiulis bankas; dėl jo akcijų varžysis viso pasaulio katalikai. 

Sakaras pradėjo šypsotis, jau sužavėtas sumanymo didingu- 
mo, nors ir neįtikintas; jis negalėjo susilaikyti šio banko nepa- 
krikštijęs, ir linksmai pasakė ką tik į galvą atėjusį pavadinimą: 

— Šventojo kapo lobis — ką, ar ne puiku? 

Bet jo akys susitiko su ponios Karolinos protingu žvilgsniu; 
ir ji šypsojosi, bet tik skeptiškai, bent kiek užpykusi, ir Sakaras 
susigėdo dėl savo entuziazmo. 

— Tiek to, mielas Amlenai, tą, kaip jūs sakote, pastato apvai- 
nikavimą verčiau palaikykime paslaptyje. Žmonės pasijuoktų 
iš mūsų. Be to, mūsų programa ir taip jau baisiai perkrauta; bus 
geriau, jei galutinąsias išvadas, tą garbingą jos tikslą, žinos tik 
jos pradininkai. 

— Žinoma, aš visada taip ir ketinau, — pareiškė inžinierius.— 
Tegu tai lieka paslaptis. 

Po šio pokalbio dar tą pačią dieną buvo galutinai nutarta 
panaudoti Amleno portfelį ir pradėti vykdyti visą didžiulę pro- 
jektų seriją. Iš pradžių reikės įsteigti kuklų kredito banką pirmo- 
sioms įmonėms finansuoti; vėliau, kai viskas gerai seksis, jie įsi- 
galės rinkoje ir užkariaus pasaulį. 

Kitą dieną Sakaras užėjo pas kunigaikštienę Orviedo gau- 
ti nurodymų dėl Darbo rūmų ir prisiminė savo svajonę, kurią jis 
puoselėja — tapti šios labdarybių karalienės vyru, paprastu 
vargšų dalytoju bei administratorium. Jis nusišypsojo, nes dabar 
jam tai pasirodė kvailoka. Jis gimęs gyvenimui kurti, o ne jo 
padarytoms žaizdoms tvarstyti! Štai pagaliau jis atsidurs savo 
vėžėse, interesų kovos sūkuryje, dalyvaus lenktynėse į laimę, 
jose dalyvauja visa žmonija visais amžiais, siekdama didesnio 
džiaugsmo, daugiau šviesos. 

Tą pačią dieną jis rado ponią Karoliną braižybos kabinete 
vienui vieną. Ji stovėjo prie lango ir stebėjo grafienę de Boviljė 
su dukteria neįprastu metu sodelyje. Abi moterys skaitė laišką ir 
atrodė labai nuliūdusios; be abejo, tai sūnaus Ferdinando laiškas; 
matyt, Romoje jam nekaip sekėsi. 

— Pažvelkite šen,— tarė ponia Karolina, pamačiusi Sakarą.— 
Ir vėl kažkoks sielvartas aplankė šias nelaimingąsias. Man jų 
gaila labiau, negu pavargėlių gatvėse. 

— Niekis! — linksmai sušuko jis.— Pakvieskite jas užeiti 
pas mane. Mes ir jas praturtinsime, jei ruošiamės praturtinti 
visus. 

Ir laimingas, įsikarščiavęs, jis stengėsi pabučiuoti ją į lūpas. 
Bet ji staiga pasuko galvą į šalį, surimtėjo ir iš nesmagumo paba- 
lo. 

— Ne, prašau jus, nereikia. 

Pirmą kartą jis bandė paimti ją po.ano įvykio, kai ji pasidavė 
jam, akimirką visiškai netekusi sąmonės. Sutvarkęs rimtuosius 
reikalus, jis pagalvojo apie savo laimę ir panoro susitvarkyti ir 
šioje srityje. Jis nustebo dėl tokio smarkaus pasipriešinimo. 

— Ar iš tikrųjų jums tai būtų nemalonu? 

Ji nusiramino ir savo ruoštu nusišypsojo. 

— Beto, prisipažinkite, kad ir jums pačiam tai visai nesvarbu. 

— O, aš jus dievinu. 

— Taip nekalbėkite, netrukus būsite labai užsiėmęs! Beje, 
užtikrinu jus, kad esu pasiruošusi būti tikra jūsų bičiule, jeigu 
jūs toks veiklus žmogus, kaip man atrodote, ir jeigu įvykdysite 
tuos didelius sumanymus, apie kuriuos kalbate... Iš tikrųjų bičiu- 
lystė kur kas vertesnis dalykas! 

Jis klausėsi vis šypsodamasis, bet jautėsi nesmagiai ir turėjo 
pasiduoti. Karolina jį atstūmė, ir jam buvo juokinga, kad ją buvo 
paėmęs tik vieną kartą, iš netyčių. Bet dėl to kentėjo tik jo tušty- 
bė. 

— Vadinasi, tik draugai? 

— Taip, būsiu jūsų draugė, jums padėsiu... Būsime draugai, 
dideli draugai! 

Ji atkišo jam veidą, ir jis, nugalėtas, supratęs, kad ji teisi, 
stipriai pabučiavo abu jos skruostus. 


III 


Konstantinopolio bankininko ruso laiškas, kurį išvertė Sižiz- 
monas, buvo teigiamas atsakymas Sakarui; šis laukė jo, norėda- 
mas Paryžiuje pradėti sumanytąjį biznį; už poros dienų, rytą nu- 
budęs, jis pajuto tarsi įkvėpimą, kad reikia pradėti veikti jau tą 
pačią dieną ir iki vakaro vienu žygiu sudaryti patikimų žmonių 
sindikatą, įsteigti akcinę bendrovę su dvidešimt penkių milijonų 
kapitalu ir iš anksto paskirstyti sindikatui penkiasdešimt tūks- 
tančių bendrovės akcijų po penkis šimtus frankų. 

Šokdamas iš lovos, jis pagaliau sugalvojo ir šios bendrovės 
pavadinimą, kurio jau seniai ieškojo. Staiga jam sušvito žodžiai: 
„Visuotinis bankas“, tarsi užrašyti ugninėmis raidėmis dar tam- 
saus kambario fone. 

— Visuotinis bankas, — be paliovos kartojo jis rengdamasis, 
— koks paprastas, didingas, visa apimantis, visur suprantamas 
pavadinimas!.. Taip, taip, puiku! Visuotinis bankas! 

Iki pusės dešimtos jis vaikščiojo po didžiuosius kambarius 
susitelkęs, nežinodamas kur čia Paryžiuje pradėti ieškoti tų mi- 
lijonų. Dvidešimt penkis milijonus tai galima rasti už bet kurio 
gatvės kampo; galvą sukti jį vertė vien per didelis pasirinkimas, 
nes jis norėjo čia laikytis tam tikro metodo. Jis išgėrė puoduką 
pieno, neužpyko, kai atėjo vežėjas ir pranešė, kad arklys susirgo, 
greičiausiai nuo peršalimo, ir kad reikėtų pakviesti veterinarą. 

— Gerai, kvieskite... Aš pasisamdysiu fiakrą. 

Išėjęs į gatvę, jis pajuto žvarbų vėją: staiga sugrįžo žiema 
gegužės mėnesį, kuris dar vakar buvo toks šiltas. Tačiau nelijo, 
tik horizonte kilo sunkūs, geltoni debesys. Norėdamas sušilti, jis 
vežiko neėmė ir nusprendė eiti pėsčias; visų pirma jis užsuko į 
Banko gatvę pas biržos maklerį Mazo, nes jam kilo mintis pasitei- 
rauti apie gerai žinomą spekuliantą Degremoną, laimingąjį visų 
sindikatų dalyvį. Bet kai jis atėjo į Vivjen gatvę, pamėlusiais de- 
besimis apsitraukęs dangus pratrūko, ir pasipylė tokios čiurkšlės 
su ledais, jog jis nubėgo pasislėpti į tarpuvartę. 

Kokią minutę jis čia stovėjo ir žiūrėjo į liūtį, tik staiga pro 
vandens šniokštimą aiškiai išgirdo gryną auksinių monetų skam- 
besį, kuris lyg iš žemės gelmių aidėjo nenutrūkstantis, tylus ir 
muzikalus kaip „Tūkstančio ir vienos nakties“ pasakoje. Jis pasu- 
ko galvą, apsižvalgė ir pamatė sustojęs po Kolbo vartais. Kolbas 
buvo bankininkas, tačiau daugiausia versdavosi aukso arbitra- 
žais, pirkdavo aukso monetas tuose kraštuose, kur jų kursas kris- 
davo, jas išlydindavo ir pardavinėdavo lydinius kitur, tuose 
kraštuose, kur aukso kainos pakildavo; kai būdavo lydomos mo- 
netos, tomis dienomis nuo ryto iki vakaro iš rūsio būdavo girdėti 
krištolinis skambesys; mat jos lopetomis būdavo žeriamos į dėžes 
arba pilamos į žaizdrą. Per ištisus metus praeivių ausis siekdavo 
šis skambesys. Sakaras dabar meiliai šypsojosi tai muzikai, kuri 
atrodė tarsi požeminis šio Biržos kvartalo balsas. Tai jis palaikė 
gera pranašyste. 

Lietus nustojo, Sakaras perėjo aikštę ir atsidūrė pas Mazo. 
Šis jaunas biržos makleris, priešingai papročiui, gyveno antraja- 
me aukšte tuose pačiuose namuose, kurių trečiąjį aukštą buvo 
užėmusios jo darbo kontoros. Mirus dėdei, jis susitarė su kitais 
turto paveldėtojais, jiems pamokėjo ir pats persikraustė į velio- 
nio butą. 

Laikrodis išmušė dešimt, Sakaras užlipo tiesiai į kontorą, bet 
prie durų sutiko Giustavą Sedilį. 

— Ar ponas Mazo kontoroje? 

— Nežinau, pone, aš tik ateinu. 

Jaunuolis šypsojosi, jis visada vėlindavosi, į savo pareigas 
žiūrėjo pro pirštus, kaip mėgėjas, dirbąs be atlyginimo, sutikęs 
čia sukinėtis metus arba dvejus, kad įtiktų tėvui, kuris turėjo 
šilkų fabriką Ženerų gatvėje. 

Sakaras perėjo kasų skyrių, kur su juo pasisveikino grynų 
pinigų ir vertybinių popierių kasininkai; jis įėjo į kabinetą, skirtą 
dviem įgaliotiniam, bet čia rado tik Bertjė, kuriam buvo pavesta 
palaikyti santykius su klientais ir lydėti šeimininką į biržą. 

— Ar ponas Mazo yra? 

— Rodos... aš ką tik buvau jo kabinete... Ne, ten jo nėra!.. 
greičiausiai jis išmokėjimų skyriuje... 

Jis atidarė gretimas duris ir peržvelgė gana erdvų kambarį, 
kuriame, vyresniajam vadovaujant, dirbo penki tarnautojai. 

— Kažkodėl nėra!.. Nagi jūs pats pasidairykite likvidavimų 
skyriuje, čia šalia. 

Sakaras įcjo į likvidavimų skyrių. Tai čia svarbiausia konto- 
ros ašis — likviduotojas, septynių tarnautojų padedamas, nagri- 
nėdavo užrašų knygelę, kurią jam kasdien paduodavo makleris 
uždarius biržą, o jis įrašydavo klientams įvykdytas operacijas 
pagal jų užsakymus, pasinaudodamas kortelėmis, kad nesupai- 
niotų pavardžių, nes užrašų knygelėn jos nerašomos, o tik trum- 
pai pažymima, kas pirkta ir kas parduota: vertybių pavadinimai, 
kiekiai, kursai ir agentai. 

— Ar nematėte pono Mazo? — paklausė Sakaras. 

Bet niekas jam neatsakė. Likviduotojas buvo išėjęs, trys tar- 
nautojai skaitė laikraščius, du žvalgėsi į šalis; įėjus Giustavui 
Sediliui, juo labiau susidomėjo mažasis Flori, kuris rytais rašyda- 
vo raštus, pakeisdavo užsakymus, o po vidudienio biržoje tvar- 
kydavo telegramas. Jis gimė Sento miestelyje, kur jo tėvas tarna- 
vo Mokesčių įstaigoje; pradėjęs tarnauti vieno Bordo bankininko 
kontoroje, vėliau, praėjusio rudens pabaigoje, jis atsidūrė Pary- 
žiuje pas Mazo; jis čia nesitikėjo iškilti, nebent per dešimt metų 
susilaukti, kad jo alga padvigubės. Iki šiol jis elgėsi gerai, buvo 
tvarkingas ir sąžiningas. Bet kai čia stojo dirbti Giustavas, jis per 
mėnesį patvirko, naujasis draugas išvedė jį iš kelio; labai ele- 
gantiškas, pinigingas, labai landus, Giustavas jį supažindino su 
moterimis. Flori veidas buvo apžėlęs vešlia barzda, nosis su vir- 
pančiomis šnervėmis, daili burna, akys švelnios, jis ėmė vedžiotis 
po nebrangias pasilinksminimo vietas Varjete teatro statistę pa- 
nelę Šiušiu, išaugusią Paryžiaus gatvėse, liesą kaip žiogas, išblyš- 
kusio veidelio, kuriame spindėjo nuostabios, didelės rudos akys; 
ji buvo pabėgusi nuo motinos, kuri Monniartro kvartale dirbo 
sargiene. 

Dar nė skrybėlės nenusiėmęs, Giustavas ėmė pasakoti, kaip 
vakar praleido vakarą: 

— Taip, mano mielas, aš tikrai maniau, kad Žermena išmes 
mane lauk, kai pas ją atėjo Žakobi. Tačiau ji išdrįso išgrūsti jį 
lauk; kaip tai jai pavyko, nežinau. Aš pasilikau. 

Juodu springo juokais. Giustavas kalbėjo apie Žermeną Ker, 
puikią dvidešimt penkerių metų merginą, truputį suglebusią ir 
aptukusią, su didele krūtine; Mazo kolega žydas Žakobi ją išlaikė, 
apmokėdamas kas mėnesį. Ji visada palaikydavo santykius su 
biržos veikėjais, ir visada už mėnesinį atlyginimą; tai patogu la- 
bai užsiėmusiems vyrams, kurių galvos prigrūstos skaičių, meilę 
jie perka kaip ir visa kita, tikrai aistrai nerasdami laiko. Ji gyve- 
no Mišodjer gatvėje, kukliame bute, ir ją slėgė tik vienas vie- 
nintelis rūpestis — kaip išvengti, kad čia nesusitiktų pažįstami 
ponai. 

— Sakykite, — klausinėjo Flori,— o aš maniau, kad jūs save 
tausojate tai gražuolei popieriaus pardavėjai? 

Tačiau ši aliuzija į poniutę Konen Giustavą Luojau nuteikė 
rimtai. Šią visi gerbė: ji buvo padori moteris; jeigu ji ir prisileis- 
davo, tai dar nebuvo atsitikimo, kad vyrai apie tai išsiplepėtų,— 
visi jie stengėsi išlikti gerais jos bičiuliais. 

— (O ar Šiušiu buvot nusivedę pas Mabij? 

— Dievaži, ne! Per brangu. Mes grįžome namo ir išgėrėme 
arbatos. 

Stovėdamas už jaunuolių nugarų, Sakaras nugirdo, kaip jie 
greitai pašnibždomis minėjo moterų vardus. Jis nusišypsojo ir 
kreipėsi į Flori: 

— Ar nematėte pono Mazo? 

— Taip, pone, jis buvo atėjęs, padavė man užsakymą ir nulipo 
žemyn, į savo butą... Atrodo, susirgo jo mažasis vaikas, ir jis gavo 
žinią, kad atvyko gydytojas... Paskambinkite jam ten, nes, ko 
gero, jis gali išeiti čia nepasirodęs. 

Sakaras padėkojo ir pasiskubino nulipti vienu aukštu žemiau. 
Mazo buvo visų biržos maklerių jauniausias, bet likimo gausiai 
apdovanotas, nes po dėdės mirties jam pavyko įsitvirtinti savi- 
ninku rimčiausioje Paryžiaus kontoroje tokio amžiaus, kai kiti 
dar tik mokosi tvarkyti reikalus. Jis buvo neaukšto ūgio, malo- 
naus veido, nešiojo nedidelius rudus ūsus, o juodos akys verte 
vėrė žmogų; buvo labai veiklus, be galo greitos orientacijos. Dva- 
siniu bei fiziniu judrumu, nuovokumu ir puikia intuicija jis jau 
buvo išgarsėjęs tarp biržos maklerių, ir tos savybės, taip reika- 
lingos jo profesijai, išvedė jį į pirmąsias eiles; be to, jis turėjo la- 
bai skardų balsą, informacijų apie užsienio biržas iš pirmųjų šal- 
tinių, pažinčių su visais stambiaisiais bankininkais ir, pasak žmo- 

nių, vieną tolimesnį pusbrolį, dirbantį Havaso telegramų agentū- 
roje. Žmona, kurią jis vedė iš meilės, atnešė jam šimtą dvidešimt 
tūkstančių frankų kraičio ir buvo žavi, jauna moteris, pagimdžiu- 
si jam du vaikučius: mergytei suėjo treji metai, berniukui — aš- 
tuoniolika mėnesių. 

Mazo kaip tik išlydėjo pro duris gydytoją, kuris juokdamasis 
jį ramino. 

— Užeikite,— tarė jis Sakarui.— Iš tikrųjų kiek tenka dėl 
tų mažylių prisijaudinti: menkiausias niekas, o atrodo, kad jie 
tuoj mirs. 

Jis įvedė Sakarą į saloną, kur žmona dar tebesėdėjo su kūdi- 
kiu ant kelių, o mergytė, nudžiugusi, kad motina jau linksma, 
stiebėsi jos pabučiuoti. Visi trys buvo šviesiaplaukiai, gaivios, 
tyros, pieniško baltumo odos, jauna motina atrodė tokia pat glež- 
nutė ir nekalta kaip ir vaikai. Vyras pabučiavo jai į plaukus. 

— Matai, mes be reikalo iš proto kraustėmės. 

— Niekis, mielasis, aš taip patenkinta, kad jis mus nuramino. 

Tokios didelės laimės akivaizdoje Sakaras sustojo ir nusilen- 
kė. Prabangiai apstatytame kambaryje jautėsi laimingas šios šei- 
mos gyvenimas, dar niekas jos nebuvo išskyręs; per ketverius jų 
vedybinio gyvenimo metus vos tik vieną kartą buvo pasklidęs 
gandas, kad Mazo trumpam susižavėjęs kažkokia Komiškosios 
operos dainininke. Jis išliko ištikimu vyru, be to, apie jį susidarė 
nuomonė, kad, nepaisant jaunatviško įkarščio, biržoje savo sąs- 
kaita beveik nelošiąs. Ir iš tikrųjų atrodė, kad nuo ramaus kilimų 
ir drapiruočių grožio, nuo didelės, vos telpančios kinietiškoje 
vazoje rožių puokštės, kurios aromatas sklido visame kambary, 
dvelkė malonus sėkmės ir nesudrumstos laimės kvapas. 

Ponia Mazo, šiek tiek pažįstama su Sakaru, linksmai jam tarė: 

— Pone, juk žmogui reikia tik panorėti, ir jis visada gali būti 
laimingas, tiesa? 

— Tuo esu įsitikinęs, ponia, —atsakė jis.— Be to, yra tokių 
gražių, tokių gerų asmenybių, jog nelaimė nedrįsta jų paliesti. 

Ji atsistojo visa nušvitusi, pabučiavo vyrą ir išėjo berniuku 
nešina, o mergytė pakibo tėvui ant kaklo ir išbėgo paskui motiną. 
Norėdamas paslėpti susijaudinimą, jis atsigręžė į svečią ir pajuo- 
kavo kaip tikras paryžietis. 

— Kaip matote, mes čia nenuobodžiaujame. 

Paskui guviai paklausė: 

— Ar norėjote man ką nors pasakyti?.. Jei norite, pakilsime 
į viršų — ten bus patogiau. 

Viršuje prie kasos Sakaras pamatė Sabatanį, atėjusį pasiimti 
kažkokio išlošimo, ir nustebo, kad biržos makleris su savo klien- 
tu taip širdingai pasisveikino. Kabinete jis paaiškino ko atėjęs 

ir klausinėjo Mazo, kokių reikia atlikti formalumų norint įtraukti 
akcijas į oficialių biržos kursų sąrašą. Jis tik paviršutiniškai 
papasakojo apie sumanytąjį biznį — Visuotinį banką su dvidešimt 
penkiais milijonais frankų kapitalo. Taip, šis kredito bankas stei- 
giamas, svarbiausia, remti didelėms įmonėms, apie kurias jis už- 
siminė tik keletu žodžių. Mazo jį išklausė nemirktelėjęs ir labai 
maloniai jam paaiškino, kokius reikėtų atlikti formalumus. Bet jis 
nebuvo kvailas ir nemanė, kad vien tik dėl šio mažmožio Sakaras 
būtų pas jį ėjęs. Todėl, kai Sakaras pagaliau ištarė Degremono pa- 
vardę, jis nejučiomis nusišypsojo. Iš tikrųjų Degremono turtai 
milžiniški, bet žmonės kalba, kad jis nelabai patikimas, bet kas gi 
yra ištikimas biznio ir meilės reikaluose? Niekas! Beje, Mazo ne- 
norėjo apie Degremoną sakyti tiesos, nes jie buvo susipykę, apie 
tai kalbėjo visa birža. Dabar Degremonas daugumą savo užsaky- 
mų pavesdavo Žakobi, atvykusiam iš Bordo, linksmo plataus vei- 
do šešiasdešimt metų šaunuoliui, išgarsėjusiam riaumojamu bal- 
su, bet jau nebe vikriam, su dideliu pilvu; abu makleriai tarsi len- 
ktyniavo: jaunajam visur sekėsi, o senasis buvo per ilgus metus 
įsitarnavęs; būdamas įgaliotiniu, jis pralobo iš savo klientų ir 
pagaliau nusipirko savo šeimininko kontorą; jis buvo nepaprastai 
praktiškas ir gudrus, bet, deja, jį žudė lošimo aistra, ir jis vis buvo 
prie katastrofos slenksčio, nors pelnų turėjo labai didelių. Per 
likvidavimus viskas sutirpdavo. Žermena Ker kainuodavo jam 
tik po keletą tūkstantinių, o jo žmonos niekas niekada nebuvo ma- 
tęs. 

— Pagaliau,— užbaigė Mazo, pasidavęs pagiežai, nors ir 
labai buvo korektiškas, — toje Karakaso aferoje Degremonas tik- 
rai buvo išdavikas ir susižarstė pelną... Jis yra labai pavojingas. 

Paskui patylėjes klausė: 

— Bet kodėl gi jūs nesikreipiate į Gundermaną? 

— Niekada! — kaip įgeltas sušuko Sakaras. 

Tą akimirką įėjo įgaliotinis Bertjė ir sušnibždėjo makleriui 
į ausį keletą žodžių. Baronienė Sandorf atvyko apmokėti skirtumų 
ir ieško visokių priekabių sumažinti savo pralošimui. Paprastai 
Mazo būdavo labai mandagus, baronienę priimdavo pats, bet kai 
ji pralošdavo, jis vengdavo jos kaip maro, nes numanė, kad jo 
mandagumui tektų per didelis bandymas. Nėra blogesnių klientų 
už Moteris, nes, kai reikia Mokėti pinigus, jos visai netenka sąži- 
nės. 

— Ne, ne — pasakykite, kad manęs nėra,— atsakė jis irz- 
liai. — Ir nė vieno santimo jai nenuleiskite, girdite? 
to, kad šis viską girdėjo, todėl paaiškino: 

— Tiesa, mano mielas, asmenybė yra labai maloni, bet nejsi- 

vaizduojate, kokia ji godį... O, kaip mus klientai mylėtų, jeigu 
jie visada išloštų! Ir kuo jie turtingesni, kuo aukštesnės kilmės — 
teatleidžia man dievas! — tuo mažiau aš jais pasitikiu ir tuo la- 
biau drebu dėl jų atsiskaitymo. Taip, pasitaiko tokių dienų, kai aš, 
žinoma, nekalbant apie didžiąsias firmas, norėčiau turėti klientų 
vien tik iš provincijos. 

Vėl atsidarė durys, vienas tarnautojas atnešė jam aplanką 
su dokumentais, kurių rytą jis buvo prašęs, ir išėjo. 

— (Oho, čia jau gerai! Tai rentų rinkėjas iš Vandomo — ponas 
Fajė. Net neįsivaizduojate, kokią daugybę užsakymų gaunu per 
šį korespondentą! Žinoma, vis tai menkų miestiečių, smulkių 
pirklių ir ūkininkų nedidelės reikšmės orderiukai. Užtat jų skai- 
čius!.. Tiesą sakant, mums jie patys geriausieji, nes tie kuklieji 
lošėjai, ta didžioji bevardė minia sudaro mūsų įmonės pagrindą. 

Kažkaip pagal asociaciją Sakaras prisiminė Sabatanį prie ka- 
sos langelio: 

— Ar Sabatanis dabar pas jus dirba? — paklausė jis. 

— Man rodos, jau metai laiko, — maloniai, abejingai atsakė 
makleris. 

— Simpatingas vyrukas, ar ne? Pradėjo lošti po mažai, yra 
labai atsargus, todėl prasimuš. 

Bet jis visai neužsiminė, galbūt net ir pamiršo, kad Sabatanis 
pas jį buvo padėjęs laido tik du tūkstančius frankų. Todėl iš pra- 
džių jis taip santūriai ir lošė. Kaip daugumos kitų, taip ir šis levan- 
tietis, be abejo, tikėjosi, kad garantijos kuklumas bus užmirštas, 
ir jis rodėsi atsargus didindamas užsakymus tik iš lėto, įsitikinęs, 
jog, sužlugęs per kokį nors didelį likvidavimą, spės pasišalinti. 
Kaip čia pareikši nepasitikėjimą tokiam maloniam vyrukui, 
su kuriuo esi susidraugavęs? Kaip čia paabejosi jo ištekliais, jei- 
gu jis visada linksmas, atrodo turtingas, elegantiškai apsiren- 
gęs — tai yra būtina kaip uniforma, net ir biržos vagims. 

— Labai malonus, labai protingas, — pakartojo Sakaras, stai- 
ga nusprendęs Sabatanį turėti galvoj, kai jam prireiks diskretiš- 
ko, be jokių skrupulų šaunuolio. 

Paskui jis pakilo ir atsisveikino: 

— Na, tai iki pasimatymo!.. Kai mūsų akcijos bus paruoštos, 
pas jus vėl užsuksiu, prieš įtraukiant jas į kursų sarašus. 

Prie kabineto slenksčio Mazo paspaudė jam ranką ir tarė: 

— Vis dėlto jūs klystate, pakalbėkite dėl sindikato su Gun- 
dermanu. 

— Niekada! — suriko jis vėl labai susierzinęs. 

Jau išeidamas iš kontoros, jis pamatė prie kasos langelio Mo- 
zerą ir Pijero: pirmasis nusiminęs dėjosi į kišenę dviejų savaičių 
laimikį — septynias ar aštuonias tūkstantines; antrasis, įmokėda- 

mas praloštus dešimt tūkstančių frankų, atrodė išdidus, agresy- 
vus, garsiai šūkavo, tarsi pasiekęs kažkokią pergalę. Artėjo pus- 
ryčių ir biržos atidarymo valanda, kontora gerokai ištuštėjo; lik- 
vidavimų kambario durys buvo praviros, ten skambėjo juo- 
kas, — Giustavas pasakojo Flori, kaip jie irstėsi valtimi, o sėdėju- 
si prie vairo mergina išvirto į Seną ir prarado viską, net kojines. 

Gatvėje Sakaras dirstelėjo į laikrodį. Jau vienuolika — kiek 
sugaišta! Ne, pas Degremoną jis neis; staiga jis nutarė užsukti 
pas Gundermaną, nors vien nuo jo paminėjimo jį pagaudavo įnir- 
šis. Beje, juk Šampo restorane jis įspėjo Gundermaną netrukus 
pas jį apsilankysiąs, kai pranešė jam apie savo didįjį užmojį, no- 
rėdamas užgniaužti jo bjaurų tyčiojimąsi! Jis net teisinosi nieko 
nenorįs iš ano gauti, o vien tik parodyti, kad jo nebijo, ir atker- 
šyti už tai, kad elgėsi su juo kaip su vaikėzu. Vėl prapliupo smar- 
kus lietus su kruša, gatvės vanduo bėgo upeliais, jis įšoko į fiakrą 
ir riktelėjo vežėjui adresą Provanso gatvėje. 

Čia gyveno Gundermanas atskiruose didžiuliuose namuose, 
kuriuose vos tilpo nesuskaitoma jo giminė. Jis turėjo penkias 
dukteris ir keturis sūnus, trys dukterys buvo ištekėjusios, trys sū- 
nūs vedę, ir jis susilaukė jau keturiolikos anūkų. Kai visa giminė 
susirinkdavo vakarienės prie stalo, kartu su juo ir žmona susėsda- 
vo trisdešimt vienas žmogus. Išskyrus du žentus, kurie šiuose na- 
muose negyveno, visi kiti turėjo butus čia pat — kairiajame ir 
dešiniajame namų sparne su išėjimais į sodą; centriniame pastate 
buvo įrengtos didžiulės banko kontoros. Trumpiau negu per vieną 
šimtmetį, iš dalies susidėjus palankioms aplinkybėms, iš dalies 
ir taupant, šioje šeimoje gimė, išaugo ir išsiplėtė siaubingas tur- 
tas — ištisas milijardas. Tarsi taip jau buvo lemta, kad čia susidė- 
tų gyvas protas, nepailstamas darbas, apgalvotos ir atkaklios pas- 
tangos, tolydžio nukreiptos į vieną ir tą patį tikslą. Į šią aukso jūrą 
dabar tekėjo visos aukso upės, milijonai dėjosi prie milijonų, vi- 
suomenės turtus rijo vis augantis vieno asmens turtas; Gunder- 
manas pasidarė tikruoju šeimininku, visagaliu karalium, kurio 
bijojo ir klausė Paryžius ir visas pasaulis. 

Lipdamas aukštyn plačiais akmeniniais laiptais, kurių pako- 
pas nuolat laipiojančios minios nudilino labiau negu senų bažny- 
čių slenksčius, Sakaras pajuto šiam žmogui neįveikiamą neapy- 
kantą. Žydas, ir tiek! Žydams jis jausdavo seną rasinę pagiežą, 
kuri pasitaiko ypač Pietų Prancūzijoje; kai tik jis pagalvodavo 
bent apie mažiausią prisilietimą prie žydo, rodos, net jo visas 
kūnas ir oda pasišiaušdavo, pasišlykštėjęs jis susipurtydavo ir 
įdūkdavo, nepaisant jokių sveiko proto įrodinėjimų. Bet keisčiau- 
sia buvo, kad jis pats, Sakaras, toks baisus verteiva, toks nesąži- 
ningas pinigų budelis, save visai užmiršdavo, kai kildavo kalba 

apie žydus; kalbėdavo apie juos griežtai, kerštingai piktindamasis 
kaip padorus žmogus, gyvenąs iš savo rankų darbo, pats nė kiek 
nesusitepęs lupikavimo sandėriais. Jis kaltino tą rasę, tą prakeik- 
tąją rasę, kuri nebeturi tėvynės, nebeturi valdovo, gyvena kaip 
parazitas kitų tautų tarpe, dėdamasi, jog pripažįsta jų įstatymus, 
o iš tikrųjų teklauso tik savo vagysčių, kraujo ir pykčio dievo, 
jis įrodinėdavo, kad ši rasė visur vykdo žiauraus pavergimo misi- 
ją, kurią tas dievas jai pavedęs, kad ji braunasi į kiekvieną tautą 
ir kaip voras savo tinklo viduryje tyko grobio, čiulpia visų krau- 
ją, tunka kitų gyvybiniais syvais. Ar yra kas matęs žydą, dirbantį 
savo rankomis? Ar yra žydų ūkininkų, žydų darbininkų? Ne! Dar- 
bas žemina jų garbę, jų tikyba beveik jį draudžia, o tik skatina 
išnaudoti kito darbą. O, tie sukčiai!.. Atrodė, kad Sakaras siuto 
tuo labiau, kadangi jais žavėjosi, pavydėjo jiems nuostabių finan- 
sinių sugebėjimų, įgimto skaičių mokslo, pavydėjo, kad jie taip 
laisvai susivokia painiausiose operacijose, tos nuojautos ir lai- 
mės, užtikrinančios pasisekimą, vis tiek ką jie bepradėtų. Suk- 
čiauti, sakydavo jis, krikščionys nepajėgia, jie visada paskęsta, 
bet paimkite nė buhalterijos nemokantį žydą ir paleiskite jį į bet 
kokios įtartinos piniginės operacijos sudrumstą vandenį: jis 
išplauks ir ant nugaros išneš visą laimikį! Tai jų rasės dovana, iš 
čia jų gajumas tarpe kitų tautų, kurios čia atsiranda, čia išnyksta. 
Įsikarščiavęs jis pranašaudavo, kad pagaliau žydai pavergsią vi- 
sas tautas, kai susiglemšią viso pasaulio turtus, o tai ilgai ir ne- 
truksią, nes jiems leidžiama kasdien laisvai plėsti savo viešpata- 
vimą, ir dabar Paryžiuje Gundermanas jau viešpataująs, būdamas 
galingesnis ir labiau gerbiamas, negu imperatorius. 

Užlipęs laiptais, Sakaras buvo beeinąs į didžiulį prieškambarį 
ir kone atšoko atgal, pamatęs jį sausakimšą biržos agentų, prašy- 
tojų, vyrų ir Moterų — ištisą nerimaujančiųjų minią. Ypač grū- 
mėsi agentai, kiekvienas norėdamas patekti pirmasis, veltui tikė- 
damasis gauti užsakymą, nes didysis bankininkas turėjo savo 
agentus; bet pas jį patekti buvo laikoma didele garbe bei reko- 
mendacija; ir kiekvienas agentas norėdavo tuo pasigirti. Tačiau 
ilgai laukti niekada nereikėdavo, nes du kontoros tarnautojai be- 
veik nieko kito ir nedarė, o tik tvarkė lankytojus, nenutrūkstantį 
jų srautą, beveik tekinom juos varydami per dvivėres duris. Ne- 
paisant didelės minios, Sakaras beveik tuojau pateko į vidų kartu 
su visa srove. 

Gundermano kabinetas buvo didžiulis, ir šeimininkas užėmė 
tik jo kamputį pačiame gale, prie paskutiniojo lango. Jis sėdėjo 
prie paprasto raudonmedžio rašomojo stalo, atsukęs nugarą į 
šviesą, ir jo veidas visada buvo šešėlyje. Atsikėlęs penktą valan- 
dą, jis sėsdavo prie darbo, tuo tarpu Paryžius dar tebemiegodavo; 

o kai apie devintą valandą užgriūdavo ištroškę jį pamatyt lanky- 
tojai ir protekiniai pro jį prabėgdavo, jo darbo diena jau būdavo 
baigta. Kabineto viduryje prie didesnių rašomųjų stalų jam tal- 
kininkavo du sūnūs ir žentas, retai kada prisėsdami, sukinėdamie- 
si zujančių banko tarnautojų būryje. Tačiau čia ir glūdėjo vidinis 
banko darbas. Lankytojai veržėsi per kambarį tik į šeimininką, 
sėdintį kukliame kamputyje; iki pusryčių kelias valandas jis pri- 
iminėdavo, abejingas ir paniuręs, dažniausiai tik galva linkčio- 
damas, retkarčiais tardamas žodį, jei norėdavo parodyti ypatingą 
palankumą. 

Kai tik Gundermanas pastebėjo Sakarą, jo veide blykstelėjo 
ironiška šypsena: 

— Aha, tai jūs, mano mielas bičiuli... Jei turite man ką nors 
pasakyti, sėskite valandėlę. Tučtuojau būsiu jūsų paslaugoms. 

Po to jis dėjosi jį užmiršęs. Tačiau šį kartą Sakaras buvo kant- 
rus, susidomėjęs biržos agentų vilkstine, kaip jie, lipdami vienas 
kitam ant kulnų, įeidavo, visi taip pat Žemai nusilenkdavo, visi 
iš savo tvarkingų redingotų išsitraukdavo tokias pat korteles su 
biržos kursų sąrašais, visi tokiu pat maldaujančiu, pagarbiu jude- 
siu jas paduodavo bankininkui. Čia jų praėjo dešimt, praėjo 
dvidešimt. Bankininkas iš kiekvieno ėmė kursų sąrašą, peržvelgė, 
po to grąžino; niekas negalėjo susilyginti su jo kantrumu, nebent 
jo paties abejingumas, pasipylus tokiai pasiūlymų krušai. 

Štai pasirodė linksmas, bet kartu ir susirūpinęs Masijas, lyg 
nubaustas geras šunelis. Kartais jį čia taip blogai priimdavo, jog 
jis bemaž apsiverkdavo. Šiandien, be abejo, jo nuolankumas pa- 
siekė paskutinę ribą, nes jis netikėtai pradėjo prisimygęs reika- 
lauti. 

— Štai, pone, Kilnojamojo turto kredito banko akcijos labai 
nukrito... Kiek man jų nupirkti? 

Gundermanas iš jo nepaėmė kursų sąrašo, o tik pakėlė į šį 
įsidrąsinusį vyruką savo vandeningas akis ir šiurkščiai jį pa- 
klausė: 

— Klausykite, mano mielas, ar jūs vaizduojatės, kad man 
malonu jus priiminėti? 

— Dieve mano, pone, — atsakė išbalęs Masijas,— man dar ne- 
maloniau tris mėnesius kas rytą veltui pas jus eiti. 

— Na, tai ir nebeaiteikite! 

Agentas nusilenkė ir pasitraukė, prieš tai pažvelgęs į Sakarą 
piktu, nusiminimo kupinu žvilgsniu, kaip žmogus staiga supratęs, 
kad niekada nelaimės. 

Sakaras pats save klausė, kokią gali turėti Gundermanas 
naudą priiminėdamas visus šiuos žmones? Matyt, jis sugebėdavo 
kažkaip specialiai izoliuotis, susikaupti ir, priiminėdamas žmo- 

nes, galvodavo apie savo reikalus; jau nekalbant apie tam tikrą 
draismę, jis kiekvieną rytą šitokiu būdu peržvelgdavo rinką ir 
visada šį tą laimėdavo, nors tai būtų tik menkniekis. Jis griežtai 
nubraukė aštuoniasdešimt frankų vienam kulisės agentui, kuriam 
vakar buvo davęs orderį; mat šis sukčiavo. Paskui atėjo senienų 
pirklys ir pasiūlė jam praėjusio šimtmečio auksinę emaliuotą 
dėžutę, iš dalies perdirbtą; bankininkas tuojau pajuto klastotę. 
Pagaliau atėjo dvi ponios — sena, su kumpa nosim lyg plėšraus 
paukščio snapas, jauna — labai graži juodbruvė; norėjo, kad jis 
apžiūrėtų jų bute Liudviko XV stiliaus komodą, bet šis griežtai 
atsisakė. Atėjo dar auksakalys su brangakmeniais, du išradėjai, 
keli anglai, vokiečiai, italai, žmonės abiejų lyčių, kalbą visomis 
kalbomis. Agentų srautas vis plaukė, jie pertraukinėjo kitus lan- 
kytojus, plaukė be perstojo; jie kartojo tą patį mostą, mechaniš- 
kai padavinėjo kursų sąrašą; tuo tarpu, artėjant biržos atidarymo 
valandai, per kabinetą traukė vis daugiau ir daugiau tarnautojų 
su telegramomis ir su popieriais, kuriuos reikėjo pasirašyti. 

Tačiau triukšmas pasiekė viršūnę, kai į kabinetą įsibrovė 
kokių penkerių šešerių metų berniukas, apsižergęs lazdą ir pūs- 
damas trimitą, o už jo įsmuko dar du vaikai — dvi mergytės, vie- 
na trejų, kita aštuonerių metų; vaikai apgulė senelio fotelį, tampė 
senelį už rankų, kabinėjosi jam ant kaklo, o jis kuo ramiausiai 
leido jiems visa tai daryti, juos bučiavo, su žydo aistra mylėda- 
mas šeimą ir gausingą giminę, kuri sudaro jėgą ir kurią reikia 
ginti. 

Staiga jis tarsi prisiminė Sakarą: 

— O, mielas mano bičiuli, atleiskite, matote, aš neturiu nė 
minutės laisvos... Malonėkite išdėstyti savo reikalą. 

Ir jis jau buvo beklausąs, bet čia vienas tarnautojas atlydėjo 
aukštą, šviesiaplaukį poną ir kažką pašnibždėjo jam į ausį. Gun- 
dermanas tuoj pakilo, nors ir neskubėdamas, ir nuėjo su tuo ponu 
pasikalbėti prie kito lango, o vienas jo sūnus, atsistojęs tėvo vie- 
toje, toliau priiminėjo biržos bei kulisės agentus. 

Nors širdyje ir susierzinęs Sakaras pajuto jam didelę pagarbą. 
Šviesiaplaukį poną jis pažino; tai buvo vienos didžiosios valsty- 
bės atstovas, kuris Tiuilri rūmuose būdavo kupinas puikybės, o 
čia stovėjo kiek palenkęs galvą ir šypsojosi kaip prašytojas. 
Kartais Gundermanas taip priiminėdavo aukštuosius valdininkus, 
net ir paties imperatoriaus ministrus, čia, šiame kambaryje, nepa- 
prašęs nė sėstis, tarsi čia būtų vieša aikštė, kur triukšmauja vai- 
kai. Tai reiškė, kad šis žmogus visur viešpatauja: prie visų pasau- 
lio vyriausybių jis turėjo savo ambasadorius, visose provincijo- 
se — savo konsulus, visuose miestuose — savo agentūras ir lai- 
vus visose jūrose. Jis anaiptol nebuvo spekuliantas, nė nuotykių 

kapitonas, manevruojąs svetimais milijonais; jis nesvajojo, kaip 
Sakaras, apie karžygiškas kautynes, kurias laimės, nė apie mil- 
žinišką grobį, kurį pelnys samdytu auksu, auksu, vykdančiu jo 
įsakymus. Jis geraširdiškai pats save vadindavo paprasčiausiu 
pinigų pirkliu, tiesa, apsukriausiu ir visų darbščiausiu. Norėda- 
mas užsitikrinti galybę, jis būtinai turėjo šeimininkauti biržoje; 
per kiekvieną likvidavimą vykdavo kautynės, kurias jis neišven- 
giamai laimėdavo, nes jo pusėje būdavo didesni batalionai. Ste- 
bėdamas Gundermaną, Sakaras akimirką pasijuto prislėgtas mMin- 
ties, kad visi tie pinigai, kuriuos Gundermanas vartoja, jam ir 
priklauso, kad jam priklauso rūsyje supilti neišsemiami ištekliai, 
prekės, kurias jis leidžia apyvarton kaip gudrus ir atsargus pirk- 
lys, kaip absoliutus šeimininkas, įsakinėjąs vienu žvilgsniu, įpra- 
tęs pats viską išgirsti, viską pamatyti ir pats viską daryti. Taip 
tvarkomas nuosavas milijardas. yra nenugalima jėga. 

— Mes neturėsime nė minutės laisvos, mano mielas bičiuli, — 
grįžęs tarė Gundermanas.— Šit aš einu pusryčių, užeikim į greti- 
mą salę. Galbūt ten mums duos ramybės... 

Čia buvo mažasis šių namų valgomasis, kuriame šeima pusry- 
čiaudavo, bet niekada visa nesusirinkdavo. Šį kartą prie stalo 
susėdo tik devyniolika žmonių, jų tarpe aštuoni maži vaikai. Ban- 
kininkui vieta buvo viduryje, bet čia stovėjo tik stiklinė pieno. 

Jis valandėlę pasėdėjo užsimerkęs, labai išvargęs, labai iš- 
blyškęs, susiraukęs, nes jam skaudėjo kepenys ir inkstai; paskui, 
drebančiomis rankomis prisikišęs stiklą prie lūpų, nurijęs gurkš- 
nį, atsiduso: 

— O! Šiandien aš visai persidirbęs! 

— Kodėl gi jūs nepailsite? — paklausė Sakaras. 

Gundermanas pažvelgė į jį nustebęs: 

— Betgi aš negaliu! — naiviai atsakė. 

Iš tikrųjų jis negalėjo nė pieno ramiai išgerti, nes agentus 
jis ir čia priiminėjo; dabar jie šuoliavo per valgomąjį, tuo tarpu 
kiti šeimos nariai, vyrai ir moterys, pripratę prie tokios grūsties, 
juokėsi, kirto šaltas mėsas bei tešlainius, o vaikai, gavę po gurkš- 
nį neatskiesto vyno, kėlė tokį triukšmą, jog net ausyse spengė. 

Sakaras, nenuleisdamas nuo jo akių, stebėjosi, kad jis tokiais 
vangiais gurkšniais ryja pieną ir taip sunkiai, jog, atrodė, niekada 
neišgers iki dugno. Jam buvo paskirta pieno dieta, mėsos ar py- 
ragaičių nė paragauti nebuvo galima. Tai kokia nauda iš to mili- 
jardo? Nė moterys jo niekada neviliojo: per keturiasdešimt metų 
jis išbuvo griežtai ištikimas savo žmonai; dabar tai jis jau turi su- 
sivaldyti, būtinai, neatšaukiamai. Tai kuriems galams keltis penk- 
tą valandą, verstis tuo bjauriu amatu, sprogti nuo nepakeliamo 
nuovargio, gyventi kaip katorgininkui, kaip nė joks driskis nes1- 

tiktų, skaičiais užgrūsta atmintimi, pakaušiu, plyštančiu nuo dau- 
gybės rūpesčių? Kam tas nenaudojamas auksas, vis dedamas prie 
tokios didžiulės jo krūvos, jei žmogus negali nė svaro vyšnių gat- 
vėje nusipirkti ir suvalgyti, jei negali praeinančią pro šalį mergi- 
ną nusivesti į užmiesčio smuklę prie upės, jei negali pasinaudoti 
visu tuo, kas parduodama, jei negali patinginiauti ir pasidžiaug- 
ti laisve? Ir Sakaras, nors baisiausiai godus, vis dėlto pinigus my- 
lėjo ne dėl pačių pinigų, o dėl jų teikiamos galybės; stebėdamas 
Gundermano veidą, jis pajuto kažkokį šventą siaubą, nes tai buvo 
ne klasikinio taupančio šykštuolio veidas, o padoraus darbinin- 
ko, apsieinančio be kūno poreikių, liguistoje senatvėje kone 
suabstraktėjusio, kuris atkakliai tęsia savo milijonų bokšto sta- 
tybą ir vaduojasi vienintele svajone — palikti jį saviesiems, kad 
šie jį išplėstų dar tiek, jog galėtų viešpatauti pasauliui. 

Pagaliau Gundermanas palinko į Sakarą ir klausė, kaip šis 
pusbalsiu pasakojo apie sumanytąjį steigti Visuotinį banką. Beje, 
Sakaras nesileido į smulkmenas, tik užsiminė apie projektus, su- 
dėtus Amleno portfelyje, nes po pirmųjų žodžių pajuto, kad 
bankininkas stengiasi jį iškvosti, iš anksto nutaręs po to jį išvyti. 

— Dar vienas bankas, mano mielas drauge, dar vienas ban- 
kas! — kartojo jis su pašaipa.— Jei jau aš dėčiau pinigus, tai 
nebent į tokį įtaisą, tokią mašiną, giljotiną, kuri kapotų galvas 
visiems bankams, kur naujai steigiasi... A? Praverstų ir grėblys 
biržai išvalyti. Ar jūsų inžinierius savo popieriuose tokio pro- 
jekto neturi? 

Paskui, dėdamasis tėviškas, jis pridūrė žiauriai ramiai: 

— Klausykit, būkite išmintingas, atsiminkite, ką jums esu 
sakęs... Be reikalo grįžtate į biznį — atsisakydamas paremti jūsų 
sindikatą, aš jums tikrai gera darau. Jūs būtinai sužlugsite, tai 
galima net matematiškai įrodyti, kadangi jūs per daug karščiuo- 
jatės ir per daug įsivaizduojate; be to, prekiaujant svetimais 
pinigais, visada blogai išeina... Kodėl gi jūsų brolis nesuranda 
jums geros vietos? Kad ir prefektūroje arba mokesčių žinyboje? 
Ne, ne mokesčių, tai per daug pavojinga... Būkite atsargus, būkite 
atsargus, drauguži... 

Sakaras atsistojo, virpėdamas iš pykčio, ir paklausė: 

— Vadinasi, jūs galutinai nutarėte neimti akcijų ir nenorite 
eiti išvien su mumis? 

— Su jumis — niekada gyvenime!.. Nepraeis nė treji metai, 
ir jūs būsite praryti. 

Stojo lemiamoji tyla, juodu pažvelgė vienas į antrą aštriais, 
įtariais Žvilgsniais. 

— Kad taip, tai — viso labo... Aš dar be pusryčių ir labai 
alkanas. Pažiūrėsime, kas ką praris. 

Ir jis paliko Gundermaną tarp savo padermės, kuri triukšmau- 
dama jau baigė tešlainius, o šis priiminėjo paskutiniuosius pasi- 
vėlavusius kursų agentus, iš nuovargio protarpiais merkė akis, 
vis mažais gurkšneliais gėrė pieną, nuo kurio visiškai pabalo jo 
lūpos. 

Sakaras šoko į fiakrą ir liepė važiuoti į Sen Lazaro gatvę. Laik- 
rodis išmušė pirmą, diena veltui sugaišta; pykčiu netverdamas, 
jis grįžo namo pusryčių. O, tas smarvė žydas! Štai tokį jis su ma- 
lonumu sukramtytų kaip šuo kaulą! Žinoma, jo neprarysi, tai bai- 
sus ir per didelis kąsnis. Bet ką gali žinoti? Juk ir didžiosios 
imperijos subyrėjo, visada ateina valanda, kai ir galingieji žlun- 
ga. Ne, ne suėsti, pirma tik prakąsti, išplėšti gabalą iš jo milijardo, 
o po to jį patį suėsti. Taip! O kodėl gi ne? Reikia sunaikinti žydus, 
o pirmiausia absoliutų jų viešpatį, nes jie jau tariasi esą visų galų 
šeimininkai! Tokios mintys ir pyktis, kuris jį pagavo pas Gunder- 
maną, sužadino jame šėlstančią energiją, troškimą veikti ir tuoj 
pat laimėti: jis panoro vienu užmoju pastatyti bankui rūmus ir jį 
atidaryti, nugalėti ir sutriuškinti konkurencines firmas. Staiga 
jis prisiminė Degremoną; net nesvarstydamas, tik pasiduodamas 
nenugalimai jėgai, jis pasilenkė prie vežėjo ir liepė sukti į Laroš- 
fuko gatvę. Norėdamas pasimatyti su Degremonu, jis turėjo pa- 
siskubinti, pusryčius atidėti vėlesniam laikui, nes žinojo, kad šis 
išeina iš namų apie pirmą valandą. Be abejo, šis krikščionis, Deg- 
remonas, yra vertas dviejų žydų ir ne veltui laikomas žmogėdra, 
kuris suryja jaunas įmones, pasipainiojusias po dantim. Bet šią 
akimirką Sakaras būtų dėjęsis net su galvažudžių gaujos vadu, 
kad tik galėtų laimėti, — sutikęs būtų net grobį dalytis. Vėliau, 
kai sustiprės, tada bus matyti. 

Tuo tarpu fiakras, su dideliu vargu užkopęs prieškalnę, susto- 
jo prie aukštų monumentalių vartų į vienus iš paskutinių didžiųjų 
rūmų šiame kvartale, kur seniau būta ir daugiau labai gražių 
pastatų. Grįsto kiemo gilumoje pagrindinis pastatas atrodė didin- 
gas, karališki rūmai, o sodas su šimtamečiais medžiais buvo tikras 
parkas, atskirtas nuo knibždančių gatvių. Šie rūmai buvo garsūs 
visame Paryžiuje savo prabangiomis puotomis ir ypač nuostabiu 
paveikslų rinkiniu, kurį būtinai aplankydavo kiekvienas didysis 
kunigaikštis, atkeliavęs į Paryžių. Jo žmona, kaip ir jo paveikslai, 
buvo išgarsėjusi grožiu ir plačiai žinoma kaip puiki dainininkė; 
namų šeimininkas gyveno plačiai, kaip kunigaikštis, jo arklidės ir 
lenktynių žirgai buvo žinomi lygiai taip, kaip ir paveikslų galeri- 
ja; jis puikuodavosi su labai brangiai atsieinančiomis moterimis, 
buvo žymaus klubo narys, Operos teatre turėjo ložę, Druo rūmuo- 
se savo kėdę ir savo taburetę madingose įtartinos reputacijos 
vietose. Visą tą plataus masto gyvenimą, prabangą, žaižaruojan 

čią įgeidžiu ir meno apoteozėje, apmokėdavo vien tik spekulia- 
cija, tas tolydžio banguojantis turtas, atrodąs neišsemiamas kaip 
jūra, bet patvinstąs ir atslūgstąs per kiekvieną dvisavaitinį lik- 
vidavimą, kai susidarydavo dviejų trijų šimtų tūkstančių frankų 
skirtumas. 

Kai Sakaras perėjo didingą priebutį, liokajus pranešė šeimi- 
ninkui ir nuvedė jį per tris pilnus nuostabių meno dalykų salonus 
į mažą rūkomąjį kambarį, kur Degremonas, pasiruošęs išvykti, 
baigė rūkyti cigarą. Jau sukakęs keturiasdešimt penkerius metus, 
jis kovojo su tukimu, buvo augalotas, labai elegantiškas, rūpes- 
tingai susišukavęs, nešiojo tik ūsus ir barzdelę kaip fanatiškas 
Tiuilri šalininkas. Jis būdavo nepaprastai mandagus, nes visiškai 
savimi pasitikėdavo, tikras, kad jam niekas neatsispirs. 

Jis tučtuojau puolė pasitikti Sakaro: 

— "O, brangusis mano bičiuli, kurgi dingote? Kažkada apie jus 
pagalvojau... Atrodo, mes dabar kaimynai? 

Tačiau, kai Sakaras, nematydamas reikalo gražbyliauti, tuoj 
ėmė dėstyti savo apsilankymo tikslą, jis nurimo ir padėjo į šalį 
tą nepaprastą lipšnumą kalbose su pašaliniais. Sakaras pa- 
pasakojo apie savo didįjį biznį ir paaiškino, kad, prieš stei- 
giant Visuotinį banką su dvidešimt penkių milijonų kapitalu, 
jis norėtų sudaryti sindikatą iš draugų, bankininkų bei pramoni- 
ninkų, kurie iš anksto užtikrintų emisijos pasisekimą, įsiparei- 
godami paimti šios emisijos keturis penktadalius, tai yra bent 
keturiasdešimt tūkstančių akcijų. Degremonas nusiteikė labai 
rimtai, klausė, žiūrėjo į Sakarą taip, tarsi norėdamas pasiekti 
jo smegenis, pačiupinėti ir pamatyti, kokios dar naudos, kokių 
pastangų galėtų išspausti iš šio žmogaus, kurį pažino kaip labai 
veiklų, nepaprastai gabų, nors ir netvarkingą karštuolį. Iš pradžių 
jis abejojo: 

— Ne, ne, aš per daug apsikrovęs ir nieko naujo nebenoriu 
imtis. 

Paskui, vis dėlto neatsispirdamas pagundai, jis ėmė klausinė- 
ti — norėjo susipažinti su projektuojamomis įmonėmis, kurioms 
padėtų naujoji kredito įstaiga, su projektais, apie numatytą planą 
pirmiausia į vieną sindikatą sujungti visas Viduržemio jūros 
transporto bendroves įsteigiant Visuotinę jungtinę garlaivių 
bendrovę, šis sumanymas jam padarė didelį įspūdį, ir jis iš karto 
nusileido: 

— Na, gerai, sutinku dalyvauti! Tačiau su viena sąlyga... Ko- 
kie jūsų santykiai su broliu ministru? 

Netikėtai užklūptas, Sakaras atvirai pareiškė savo kartėlį: 

— Su broliu... O, jam savi reikalai, man savi. Tas mano brolis 
ne taip jau labai broliškas. 

— Kad taip, tai niekc neišeis, — stačiai pareiškė Degremo- 
nas.— Sutinku su jumis eiti išvien, jeigu dalyvaus ir jūsų brolis... 
Supraskite, aš nenoriu, kad jūs pyktumėtės. 

Sakaras piktai ir nekantriai mostelėjo. Argi negalima apsieiti 
be Rugono? Juk jis tik surištų jiems rankas ir kojas. Tuo pat metu 
išminties balsas, stipresnis už jo pyktį, jam patarė bent užsitik- 
rinti to didžiojo vyro neutralumą. Tačiau jis šiurkščiai atsisakė: 

— Ne, ne, su manim jis visada elgėsi per daug kiauliškai. 
Niekada aš nežengsiu pirmojo žingsnio. 

— Klausykite, — toliau kalbėjo Degremonas,— penktą valan- 
dą laukiu Jurė dėl vieno reikalo, kurį jis pasižadėjo atlikti. Pas- 
kubėkite į Įstatymų leidimo korpusą, pasišaukite į šalį Jurė, pa- 
pasakokite jam apie savo reikalą: jis tuoj pat pakalbės apie tai 
su Rugonu, patirs, ką šis apie tai mano, ir penktą valandą mes čia 
turėsime atsakymą... Na? Pasimatysime penktą valandą? 

Nuleidęs galvą Sakaras svarstė: 

— Dieve mano! Jeigu jūs taip norite! 

— Būtinai! Be Rugono — nieko, su Rugonu — viską, ko tik 
panorėsite! 

— (Gerai, einu. 

Stipriai paspaudęs ranką, jis ėjo pro duris, bet Degremonas 
jį dar sulaikė: 

— Klausykite, jei pajusite, kad dalykai krypsta į gerą pusę, 
grįždamas užeikite pas markizą de Boeną ir pas Sedilį, painfor- 
muokite juos, kad aš dalyvauju, ir pakvieskite juos taip pat pri- 
sidėti... Aš noriu, kad ir jie būtų kartu. 

Prie vartų tebestovėjo fiakras, kurio Sakaras nebuvo atleidęs, 
nors iki namų jam reikėjo paeiti tik gatvės galiuką. Manydamas 
po pietų kinkytis savo arklį, jis paleido fiakrą ir nusiskubino pus- 
ryčių. Niekas pusryčių jo jau nebelaukė, ir pati virėja jam padavė 
šaltos mėsos gabalą, kurį jis surijo besiginčydamas su vežėju; 
čia pašauktas vežėjas papasakojo apie veterinarijos gydytojo 
vizitą ir pasakė, kad arkliui reikia trijų keturių dienų poilsio. 
Sakaras pilna burna kaltino vežėją už blogą priežiūrą ir grasi- 
no, kad ponia Karolina visa tai sutvarkysianti. Galų gale jis sušu- 
ko, kad vežėjas bent fiakrą suieškotų. Vėl užėjusi liūtis šlavė 
gatvę, vežimo teko laukti ilgiau kaip ketvirtį valandos; smar- 
kiam lietui pliaupiant, jis įsėdo į fiakrą ir šūktelėjo vežikui: 

— Įstatymų leidimo rūmai! 

Jis buvo numatęs atvykti prieš posėdį, kad galėtų nutverti 
Jurė ir su juo ramiai pasikalbėti. Deja, tą dieną buvo laukiama 
karštų ginčų, kadangi vienas kairiųjų deputatas ruošėsi iškelti 
amžinąjį Meksikos klausimą; Rugonas, be abejo, bus priverstas 
atsakyti. 

Sakarui pavyko: įžengęs į Rūmų kuluarus, jis čia pat sutiko 
deputatą. Jis tuoj nusivedė Jurė į mažą salonėlį; čia juodu buvo 
vieni, nes kuluaruose viešpatavo didelis sujudimas. Opozicija 
darėsi vis pavojingesnė, ėmė pūsti katastrofos vėjas, kuris turėjo 
dar labiau sustiprėti ir viską nušluoti. Todėl Jurė, itin susirūpinęs, 
iš pradžių nieko nesuprato, ir net du kartus teko aiškinti, kokia 
misija jam pavedama. Jis dar labiau sumišo. 

— (O mano mielas drauge, ką jūs galvojate? Kalbėti su Rugonu 
šiuo momentu! Jis pasiųs Mane po velnių, tai tikras dalykas. 

Paskui paaiškėjo, kad jam rūpėjo ir asmeniniai reikalai. Jis 
gyveno tik iš didžiojo Žmogaus malonės, jam turėjo būti dėkingas 
už savo oficialią kandidatūrą, už tai, kad buvo išrinktas, už tą 
savo padėtį; lyg tarno, atliekančio įvairiausias pareigas ir min- 
tančio palankaus šeimininko trupiniais. Dvejus metus taip besi- 
versdamas, imdamas kyšius ir atsargiai rinkdamas tai, kas nu- 
krinta nuo šeimininko stalo, jis praplėtė savo žemes Kalvadose, 
tikėdamasis čia persikelti po katastrofos ir viešpatauti. Jo stam- 
bus gudraus kaimiečio veidas apsiniaukė; jis sumišo, prašomas 
patarpininkauti, nes nebuvo kada svarstyti, ar jis iš to turės nau- 
dos, ar nuostolio. 

— Ne, ne! Negaliu... Aš jums jau sakiau, koks jūsų brolio nu- 
sistatymas, aš nebegaliu jo varginti vėl. Po velnių! — pagalvokite 
ir apie mane. Jei kas jam įgrysta, tokiam jis nėra mandagus; ir, 
galas žino, bene aš turėčiau dėl jūsų reikalų netekti jo malonės? 

Sakaras suprato ir nebesispyrė, tik stengėsi jį įtikinti, kad, 
įsteigus Visuotinį banką, galima laimėti milijonus. Apie visą tą 
sumanymą, apie puikias įmones ir milžinišką pelną jis pakalbėjo 
taip karštai, su tokiu įkvėpimu, jog piniginį dalyką pavertė poeto 
pasaka. Pasak jo, Degremonas, susižavėjęs, stojas sindikato prie- 
šakyje. Boenas ir Sedilis jau prašęsi priimami. Esą negalimas 
dalykas, kad Jurė čia nedalyvautų: šie ponai būtinai jį norį 
įtraukti, kadangi jo tokia aukšta politinė padėtis. Jie net tikįsi, 
kad jis sutiksiąs įeiti į valdybą, nes jo vardas reiškiąs tvarką bei 
padorumą. 

Išgirdęs pažadą, kad jis būtų paskirtas valdybos nariu, depu- 
tatas pažvelgė Sakarui tiesiai į veidą: 

— Pasakykite pagaliau, ko iš manęs norite, kokį atsakymą tu- 
rėčiau iš Rugono ištraukti? 

— Dieve mano,— atsakė Sakaras,— aš mielu noru būčiau 
apsiėjęs be brolio. Tačiau Degremonas reikalauja, kad su juo 
susitaikyčiau. Galbūt taip ir geriau būtų... Taigi, man atrodo, kad 
reiktų pakalbėti su tuo baisiuoju žmogum apie mūsų sumanymą 
ir išgauti iš jo jeigu ne pažadą paremti, tai bent — kad mums ne- 
kliudytų. 

Jurė primerkė akis ir vis negalėjo apsispręsti. 

— Štai! Jeigu parnešite iš jo malonų žodį, daugiau nieko, tik 
malonų žodelį, girdite? — Degremonas bus patenkintas, ir šį va- 
karą mes trys reikalą sutvarkysime. 

— (Gerai, pabandysiu, — staiga pareiškė deputatas dėdamasis 
prasčioku kaimiečiu, — bet padarysiu tai tik dėl jūsų, nes kalbėtis 
su juo, oho, ne taip jau lengva, ypač, kai jį kairieji erzina. Taigi — 
penktą valandą! 

— Penktą valandą! 

Sakaras čia išbuvo dar apie valandą, labai susirūpinęs gandais 
dėl kovų parlamente. Jis išgirdo, kad pareiškė kalbėsiąs vienas 
žymus opozicijos oratorius. Tada jis akimirką pagalvojo, gal 
reiktų susirasti Jurė ir paklausti, ar nebūtų išmintingiau pasikal- 
bėjimą su Rugonu atidėti iki rytojaus. Tačiau, būdamas fatalistu, 
tikėdamas laime, jis pabijojo viską sugadinti, jei pakeistų tai, 
kas jau nutarta. Gal toje maišatyje ir brolis lengviau drėbtels 
laukiamąjį žodį. Palikęs viską savieigai, jis išėjo, sėdo į fiakrą ir, 
privažiavęs prie Konkord tilto, prisiminė Degremono pageida- 
vimą. 

Ž Vežike, į Babilono gatvę. 

Babilono gatvėje gyveno markizas de Boenas. Jis buvo isitai- 
sęs rūmų priestate, kuriame kadaise gyventa arklininkų; iš per- 
tvarkyto priestato pasidarė labai patogūs, modernūs namai. Pra- 
bangiai įrengti, jie atrodė koketiškai, aristokratiškai. Beje, Boeno 
žmona niekada nesirodydavo, pasak jo, žmona vis sirguliuojanti 
ir dėl nesveikatos neišeinanti iš savo kambarių. Tačiau namai 
ir baldai priklausė jai, o jis gyveno pas ją tarsi samdytame būste, 
savo teturėdamas tik drabužius ir lagaminą, kurį galėtų išsivežti 
fiakru; mat pradėjęs lošti, jis visą turtą užrašė žmonai. Jau du 
kartus po katastrofų jis griežtai atsisakė mokėti savo praloštus 
skirtumus, o sindikatas, susipažinęs su padėtimi, numojo ranka 
ir nepasiuntė jam nė vykdomojo rašto. Jam skolą paprastai ėmė 
ir nubraukė. Išlošęs jis susikraudavo į kišenes viską. Tačiau pra- 
lošęs nemokėdavo; visi tai žinojo ir su tuo buvo susitaikę. Jis tu- 
rėjo garsią pavardę ir labai dekoratyviai atrodė įmonių valdybo- 
se; todėl jaunos bendrovės, vaikydamosi paauksuotų iškabų, dėl 
jo varžydavosi: be darbo jis niekada nebūdavo. Biržoje jis turėjo 
sau kėdę iš Notr Dam de Viktuar gatvės pusės, tarp turtingųjų 
spekuliantų, kurie dėdavosi nekreipią dėmesio į menkus kasdie- 
ninius gandus. Visi jį gerbdavo, su juo daug tardavosi. Dažnai 
jis rinkai padarydavo įtakos. Žodžiu, tai buvo stambi figūra. 

Nors Sakaras gerai jį žinojo, bet ir jam padarė įspūdį nepa- 
prastas mandagumas, kaip jį priėmė šis gražus, didingas šešias- 
dešimtmetis senis, kurio mažutė galva nesiderino su milžinišku 
styomeniu ir labai išblyškęs veidas ryškiai skyrėsi nuo tamsaus 
peruko. | 

— Ponas markize, ateinu kaip tikras prašytojas... 

Jis paaiškino apsilankymo priežastis, iš pradžių nesileisda- 
mas į smulkmenas. Tačiau nuo pat pirmųjų žodžių markizas jį 
sustabdė: 

— Ne, ne, aš esu labai užsiėmęs ir šiuo metu turiu dešimt 
pasiūlymų, bet esu priverstas visiems atsakyti. 

Bet Sakaras šypsodamasis pridūrė: 

— Pas jus mane atsiuntė Degremonas. Jis apie jus pagalvojo. 

Markizas tuojau sušuko: 

— O! Su jumis Degremonas?.. Gerai! Gerai! Jei dalyvauja 
Degremonas, prisidedu ir aš. Laikykite mane dalyviu. 

Kai Sakaras pabandė bent apytiksliai jam paaiškinti, kokio 
pobūdžio biznyje jis dalyvaus, markizas laisvai ir maloniai, kaip 
tikras didikas, pasitikįs Žmogaus dorumu ir nesileidžiąs į smulk- 
menas, jį pertraukė: 

— Prašau, nebereikia daugiau nė žodžio... Aš nenoriu nieko 
žinoti. Jums reikia mano pavardės, aš ją paskolinu ir esu dėl to 
labai laimingas, štai ir viskas... Tik pasakykite Degremonui, kad 
viską tvarkytų savo nuožiūra. 

Sėsdamas į fiakrą, nudžiugęs Sakaras širdyje juokėsi. 

„Jis mums brangiai atsieis, — pamanė, — bet iš tikrųjų jis 
puikus.“ 

Paskui sušuko: 

— Vežike, į Žener gatvę! 

Kiemo gilumoje Sedilio firmos sandėliams ir kontorai buvo 
pavestas visas labai erdvus pirmasis aukštas. Sedilis buvo kilęs 
iš Lijono, kur iki šiol turėjo savo fabrikų: per trisdešimt metų jam 
pagaliau pavyko prekybą šilku taip išplėsti, jog jo firma pasidarė 
viena rimčiausių, labiausiai išgarsėjusių Paryžiuje; bet štai visai 
atsitiktinai jis užsidegė lošimo aistra, kuri suliepsnojo kaip 
smarkus, visa naikinąs gaisras. Du kartus iš eilės jam pavyko 
išlošti, ir po to jis visai pakvaišo. Kuriems galams reikėjo aukoti 
trisdešimt gyvenimo metų, kad galėtų uždirbti varganą milijoną, 
jeigu paprasta operacija biržoje galima jį per vieną valandą 
įsidėti į kišenę? Nuo to laiko jis pamažu nustojo domėtis savo 
firma, kuri gyvavo toliau iš inercijos, o jis dabar gyveno tik kokio 
nors puikaus ažiotažo viltimis; bet jam nuolat nesisekė, ir visą 
jo prekybos duodamą pelną rijo pralošimai. Užpuolus šiai karšt- 
ligei, blogiausia yra tai, kad žmogus ima bodėtis teisėtu pelnu ir 
net nebetenka supratimo, kas iš tikrųjų yra pinigas. Žlugimas 
darėsi neišvengiamas, nes Lijono fabrikas duodavo tik po du 
šimtus tūkstančių frankų pelno, o pralošimai biržoje prarydavo 
po tris šimtus tūkstančių. 

Sakaras rado Sedilį susijaudinusį ir susikrimtusį, nes jis ne- 

buvo šaltakraujis lošėjas ir nemokėjo filosofiškai vertinti aplin- 
kybių. Jis gyveno kamuojamas sąžinės, vis tikėdamasis, vis pri- 
slėgtas, sirgdamas dėl netikrumo, nes iš esmės buvo padorus 
žmogus. Balandžio pabaigos likvidavimas jam buvo labai nesėk- 
mingas. Vis dėlto jo putlus su šviesiomis žandenomis veidas atgi- 
jo, kai tik Sakaras ištarė pirmuosius žodžius. 

— A, Mano mielas, jei man nešate sėkmę, būkite maloniai 
pasveikintas! 

Paskui jis išsigando: 

— Ne, ne, negundykite! Geriau padaryčiau, jeigu su savo 
šilkais užsidaryčiau kontoroje ir iš jos nebeišeičiau. 

Norėdamas jį nuraminti, Sakaras ėmė kalbėti apie jo sūnų 
Giustavą, kurį tą rytą buvo matęs pas Mazo. Bet pirkliui tai buvo 
kitas sielvarto šaltinis, nes jis svajojo sūnui perduoti firmą, o šis 
tik linksmai lėbavo ir su dideliu apetitu eikvojo turtą kaip koks 
prasisiekėlio vaikas, kuris nieko kito ir nesugeba. Tėvas įtaisė 
jį pas Mazo, norėdamas pamatyti, ar jis susidomės finansiniais 
klausimais. 

— Mirus jo vargšei motinai, — tyliai kalbėjo jis, — maža turė- 
jau iš jo paguodos. Galbūt ten, įstaigoje, jis išmoks dalykų, kurie 
man bus naudingi. 

— Na, tai ką, — griežtai paklausė Sakaras,— ar prisidedate 
prie mūsų? Man Degremonas liepė pas jus užeiti ir pasakyti, kad 
jis dalyvauja. 

Sedilis iškėlė virpančias rankas. Ir iš baimės bei geismo paki- 
tusiu balsu tarė: 

— Nagi, žinoma, aš dalyvausiu! Juk jūs žinote, kad negaliu 
kitaip pasielgti! Jei atsisakyčiau, o jūsų biznis pasisektų, iš ap- 
maudo apsirgčiau... Pasakykite Degremonui, kad aš dalyvauju. 

Išėjęs į gatvę, Sakaras išsitraukė laikrodį ir pamatė, kad dar 
vos tik baigiasi ketvirta. Turėdamas tiek laiko ir norėdamas pa- 
sivaikščioti, jis atleido fiakrą. Bet netrukus beveik gailėjosi taip 
padaręs, nes, nespėjus pasiekti bulvaro, užėjo nauja liūtis, tikras 
tvanas su kruša, ir vėl jį privertė slėptis tarpuvartėje. Koks šu- 
niškas oras, kai reikia lakstyti po Paryžių! Ketvirtį valandos jis 
stebėjo iš dangaus krintantį vandenį, neteko kantrybės ir pasišau- 
kė pravažiuojantį vežiką. Tai buvo karietaitė; nors jis ir traukė 
sau ant kelių odinį uždangalą, bet vis tiek į Rošiuko gatvę atvyko 
visas permerktas ir gerą pusvalandį anksčiau, negu reikėjo. 

Liokajus pranešė, kad ponas dar negrįžęs, ir įleido jį į rūko- 
mąjį kambarį; Sakaras ėmė čia iš lėto žingsniuoti ir apžiūrinėti 
paveikslus. Staiga rūmų tyloje pasklido puikus moters balsas, 
galingas, žemas, melancholiškas kontraltas; jis priėjo prie atvi- 
ro lango pasiklausyti: tai ponia Degremon prie pianino kartojo 

dainą, kurią, matyt, vakare turėjo dainuoti kokiame nors salone. 
Šios muzikos liūliuojamas, jis prisiminė nepaprastas istorijas 
apie Degremoną, ypač apie penkiasdešimt milijonų Adamanto 
paskolą: visus šios paskolos lakštus jis laikė savo rankose, per 
savo agentus juos pardavinėjo ir perpardavinėjo net penkis 
kartus, kol jiems užtikrino rinką ir įkėlė kainas; po to juos iš tik- 
rųjų pardavė, ir jų kursas neišvengiamai nusmuko nuo trijų 
šimtų frankų iki penkiolikos frankų, o jis labai pasipelnė iš visų 
tų prasčiokėlių, kurie tuo smūgiu neteko savo santaupų. O, tai 
galingas ir baisus ponas! Ponios balsas vis skambėjo skleisdamas 
jaudinantį, giliai tragišką meilės skundą; Sakaras sugrįžo į kam- 
bario vidurį, sustojo prie vieno Meisonjė paveikslo ir įvertino 
jį šimtu tūkstančių frankų. 

Tačiau kažkas įėjo į kambarį, ir Sakaras nustebo pamatęs 
Jurė. 

— Kaip, jūs jau čia? Dar nėra penkių... Vadinasi, posėdis jau 
pasibaigė? 

— Kur tau pasibaigs! Jie dar tebesirieja! 

Jurė paaiškino, kad opozicijos deputatas vis dar kalbąs, todėl 
Rugonas tikriausiai tegalės atsakyti tik rytojaus dieną. Tada jis 
surizikavęs užkalbinti ministrą trumpos pertraukos metu, išeinan- 
tį iš salės. 

— Ir ką? — nervingai paklausė Sakaras.— Ką gi pasakė tasai 
mano žymusis brolis? 

Jurė atsakė ne iš karto. 

— O, jis buvo piktas kaip šuo. Prisipažinsiu, jog, matydamas 
jį tokį įsiutusį, tikėjausi, kad jis mane pasiųs po velnių, ir tiek... 
Taigi išdėsčiau jam jūsų reikalą ir pridūriau, kad be jo pritarimo 
jūs nieko nenorite pradėti. 


— Ir ką? 

— Nagi jis mane pagriebė abiem rankom, papurtė šaukdamas 
tiesiai į veidą: „Tegul jis eina pasikarti!“ — ir paliko mane be- 
stovintį. 


Sakaras išbalo ir prisivertęs nusijuokė: 

— Labai malonu. 

— Po šimts, iš tikrųjų malonu,— įsitikinusiu tonu pakartojo 
deputatas.— Tiek iš jo nesitikėjau... Su tuo mes galime pradėti. 

Išgirdęs gretimame salone sugrįžusio Degremono žingsnius, 
jis pridūrė visai tyliai: 

— Leiskite man veikti. 

Matyt, Jurė labai troško pamatyti, kaip steigsis Visuotinis 
bankas, ir jame dalyvauti. Be abejo, jis jau buvo apgalvojęs 
vaidmenį, kurį ten galėtų vaidinti. Todėl, paspaudęs Degremonui 
ranką, jis nušvito ir ėmė mojuoti šaukdamas: 

— Pergalė, pergalė! 

— Iš tikrųjų? Nagi papasakokite, kaip ten buvo... 

— Dieve mano! Didysis žmogus pasirodė toks, koks jis ir 
privalo būti. Jis man atsakė: „Linkiu broliui sėkmės!“ 

Degremonas iš karto apsalo, tie žodžiai jam pasirodė nepa- 
prastai malonūs. „Linkiu broliui sėkmės!“ — juk tai apima viską: 
vadinasi, jeigu jis pridarys kvailybių ir jam nepasiseks, aš negel- 
bėsiu, bet, jeigu jam seksis, aš padėsiu. Iš tikrųjų, puiku! 

— Mums pasiseks, mielas mano Sakarai, būkite ramus... Pa- 
darysime viską, ko tik reikės. 

Paskui, kai visi trys vyrai susėdo aptarti pagrindinių klausi- 
mų, Degremonas atsistojo ir nuėjo uždaryti lango, kadangi po- 
nios balsas, vis stiprėdamas, raudojo be galo graudžiu nusivyli- 
mu ir jiems trukdė susikalbėti. Ir net uždarius langą, ši prislopinta 
rauda juos lydėjo, kol jie sprendė, kaip steigti kredito firmą, 
Visuotinį banką su dvidešimt penkių milijonų kapitalu, padalytu 
į penkiasdešimt tūkstančių akcijų po penkis šimtus frankų. Be to, 
buvo sutarta, jog Degremonas, Jurė, Sedilis, markizas de Boenas 
ir keletas jų draugų sudarys sindikatą, kuris iš anksto paims ir 
savo tarpe paskirstys keturis penktadalius tų akcijų, vadinasi, 
keturiasdešimt tūkstančių akcijų; tokiu būdu emisijos pasiseki- 
mas bus užtikrintas, o vėliau būsią galima akcijas prilaikyti, retai 
jas leidžiant į rinką ir savo nuožiūra keliant jų kursą. Bet vos 
nesužlugo visas reikalas, kai Degremonas pareikalavo keturių 
šimtų tūkstančių frankų premijos pagal tas keturiasdešimt tūks- 
tančių akcijų, vadinasi, po dešimt frankų už kiekvieną akciją. 
Sakaras stojo piestu prieš tą pasiūlymą pareikšdamas, kad neiš- 
mintinga karvei engti odą, kol ji dar nė nepamelžta. Pradžia 
ir be to būsianti sunki, tad kuriems galams padėtį sunkinti? Bet 
jam teko nusileisti, kai Jurė kuo ramiausiai pareiškė, jog tai 
natūralu ir visada taip daroma. 

Jie skirstėsi, susitarę susirinkti sekančią dieną; pasitarime 
turėjo dalyvauti ir inžinierius Amlenas; staiga Degremonas susi- 
sielojęs bakstelėjo sau į kaktą: 

— Ogi aš pamiršau Kolbą! Jis man to neatleistų, reikia ir jį 
įtraukti... Mielas mano Sakarai, gal jūs malonėtumėte tuojau pas 
jį užeiti? Dar nėra šešių — turėtumėt jį rasti namie... Taip, taip, 
pats užeikite pas jį, ir ne rytoj, bet šį vakarą, jam tai patiks, O jis 
mums gali būti naudingas. 

Sakaras ir vėl paklusniai išėjo žinodamas, kad laimingos 
dienos nesikartoja. Bet jis ir vėl buvo atleidęs vežiką, nes manė 
grįžti namo, čia pat, už poros žingsnių; atrodė, kad lietus pagaliau 
liovėsi, ir Sakaras nuėjo pėsčias, jausdamasis laimingas, kad po 
kojomis pajuto Paryžiaus grindinį, ir tikėdamasis šį miestą vėl 

užkariauti. Monmarto gatvėje nukrito keletas lietaus lašų ir pri- 
vertė jį pasukti pasažais. Jis perėjo Verdo ir Žufrua pasažais; 
paskui, norėdamas sutrumpinti kelią ir išeiti į Vivjen gatvę, jis 
pasuko Panoramų pasažo šonine galerija ir nustebo pamatęs, kad 
iš vieno tamsaus prieangio išniro Giustavas Sedilis, kuris nuėjo 
neatsigręždamas. Jis stabtelėjo ir pažiūrėjo į tuos namus, jam 
pasirodė, kad tai — kuklus viešbutis, ir iš to paties prieangio išėjo 
nedidukė, šviesiaplaukė, užsidengusi šydu moteris; jis neabejoti- 
nai pažino, kad tai ponia Konen, gražioji popieriaus parduotuvės 
savininkė. Vadinasi, ji čia atsiveda savo vienkartinius meilužius, 
kai užeina noras pasimylėti, o jos gerasis storulis vyras mano, 
kad ji laksto po miestą su reikalais! Šis paslapčių kampelis pačia- 
me kvartalo centre buvo labai vykusiai parinktas, ir tik atsitik- 
tinai išaiškėjo jo paslaptis. Sakaras labai pralinksmėjo, šypsojosi 
ir pavydėjo Giustavui: rytą Žermeną Ker, po pietų ponia Ko- 
nen — tas jaunuolis negaišta laiko! Susigundęs ir pats ten patekti, 
jis dar du kartus pažvelgė į duris, kad geriau jas įsimintų. 

Vivjen gatvėje, įeidamas pas Kolbą, Sakaras suvirpėjo ir vėl 
stabtelėjo. Jis išgirdo lengvą, tyrą muziką, aidinčią iš požemio 
kaip pasakų fėjos balsas; jis suprato, kad tai aukso muzika, tas 
nuolatinis skambesys šiame stambiosios prekybos ir spekuliaci- 
jos kvartale, nes ir šį rytą jis tą skambesį jau buvo girdėjęs. Čia 
jo dienos pabaiga susitiko su savo pradžia. Šiam balsui glamonė- 
jant, jis šviste prašvito, tarsi tas balsas patvirtino gerą prana- 
šystę. 

Kolbas iš tikrųjų buvo apačioje, lydymo dirbtuvėje, ir Saka- 
ras, kaip geras pažįstamas, nusileido pas jį. Tuščiame rūsyje, kur 
nuolat švietė didelės dujų liepsnos, du lydytojai iš cinkuotų dėžių 
ėmė lopetomis monetas, šįkart ispaniškas, ir pylė jas į lydymo 
žaizdrą, įmūrytą didelėje keturkampėje krosnyje. Čia buvo labai 
karšta ir, norint susikalbėti, reikėjo garsiai šaukti, nes harmo- 
ningas skambusys po žemais skliautais buvo labai stiprus. Suly- 
dytieji luitai, tarsi auksinis naujo metalo grindinys, žėrėjo ant 
pailgo stalo, prie kurio chemikas tikrintojas nustatinėjo jų prabą. 
Nuo ryto čia buvo sulydyta aukso daugiau kaip už šešis milijonus, 
tačiau vargu ar iš to bankininkas pelnė daugiau kaip tris ar ketu- 
ris šimtus frankų, nes aukso arbitražas — skirtumas tarp dviejų 
jo kursų — yra labai mažas ir pasireiškia vien tik tūkstantinėmis 
dalelėmis, todėl ir pelno gali duoti tik tais atvejais, kai perlydomi 
dideli metalo kiekiai. Todėl per kiaurus metus nuo ryto iki vaka- 
ro skamba aukso melodijos šio rūsio gelmėse, kur auksas patenka 
monetomis, o išeina luitais, kad galėtų grįžti vėl monetomis ir 
vėl išvykti luitais, o taip be galo, vien tam, kad spekulianto ranko- 
se liktų po keletą kruopelių aukso. 

Kolbas — mažas, juodbruvys, vyrukas su ereliška nosim, ky- 
šančia iš tankios barzdos ir rodančia jo žydišką kilmę — kai tik 
suprato Sakaro pasiūlymą, kurį nugirdo skambančio aukso kru- 
šoje, tuojau sutiko. 

— Puiku! — sušuko jis.— Jeigu dalyvauja Degremonas, būsiu 
laimingas galėdamas prie jo prisidėti! Ir ačiū, kad nepatingėjote 
man pranešti! 

Bet jie vos galėjo susikalbėti ir abu nutilo; apkurtinti juodu 
dar valandėlę pastovėjo gėrėdamiesi šiuo tokiu tyru ir jaudinan- 
čiu skambėjimu, kuris virpino visą jų kūną tarsi aukšta, nesibai- 
gianti smuikų gaida. 

Gatvėj Sakaras pasijuto labai pavargęs ir paėmė fiakrą važiuo- 
ti namo, nors vėl buvo gražu, stojo giedras gegužės vakaras. 
Sunki diena, bet labai vaisinga! 


IV 


Iškilo sunkumų, darbas nusidelsė, prabėgo penki mėnesiai, 
o dar nieko nebuvo padaryta. Baigėsi rugsėjis, ir Sakaras tūžo 
matydamas, kad nepaisant jo uolumo, vis iškyla naujų kliūčių, 
daugybė šalutinių klausimų, kuriuos reikia išspręsti norint įkurti 
ką nors rimtą ir tvirtą. Jis ėmė taip nekantrauti, jog vienu tarpu 
buvo pasiryžęs sindikatą pasiųsti po velnių, nes jį ėmė persekioti 
ir vilioti mintis išspręsti šį reikalą susitarus vien tik su kunigaikš- 
tiene Orviedo. Pradžiai reikalingų milijonų ji turi, tai kodėl ne- 
galėtų sudėti juos į tokią puikią įmonę? O kai ateityje, kaip jis 
tikėjosi, pagrindinis banko kapitalas bus padidintas, galima bus 
pritraukti ir smulkių klientų. Jis buvo nuoširdžiai įsitikinęs, kad 
kunigaikštienė, įdėjusi čia savo kapitalą, padidins jį dešimterio- 
pai, padidins vargšų kapitalą, kurį galės dalyti dar gausesnėmis 
išmaldomis. 

Taigi vieną rytą Sakaras užėjo pas kunigaikštienę kaip bi- 
čiulis ir kaip biznierius, aiškino jai savo išsvajotojo banko tiks- 
lus ir jo organizacinę struktūrą. Jis papasakojo viską, išdėstė 
visus Amleno planus, nepraleisdamas nė vienos įmonės, planuo- 
jamos Rytuose. Linkęs svaigintis pats savo entuziazmu, įtikėti 
sėkme, labai trokšdamas ją pasiekti, Sakaras išdėstė net ir tą 
beprotišką svajonę — popiežiaus sostą perkelti į Jeruzalę, kal- 
bėjo apie galutiną katalikybės pergalę, kaip popiežius, nusikėlęs 
sostą į Šventąją žemę, valdys iš ten pasaulį, kai turės karališką 
biudžetą įsteigus „Šventojo kapo lobį“. Nepaprastai pamaldžią 
kunigaikštienę paveikė tik šis paskutinis sumanymas, visų planų 
apvainikavimas; jos nežabotą vaizduotę, kuri vertė švaistyti mili- 
jonus per didelei ir nereikalingai labdarybės prabangai, jaudino 

pasakiškas to sumanymo didingumas. Šiuo metu Prancūzijos ka- 
talikai buvo parblokšti ir pasipiktinę sutartimi, kurią imperato- 
rius sudarė su Italijos karalium pasižadėjęs, esant tam tikroms 
garantijoms, atitraukti iš Romos prancūzų korpusą, o tai reiškė, 
kad Roma perleidžiama Italijai; katalikams atrodė, kad popiežius 
tuoj bus išguitas iš Romos, priverstas elgetauti ir bastytis po kitus 
miestus su elgetos lazda; kaip stebuklingai būtų išspręstas klau- 
simas: popiežius atsidurtų Jeruzalėje, ten popiežiautų ir karaliau- 
tų, įkurdintas ir palaikomas banko, kurio akcininkais būti viso 
pasaulio krikščionys laikytų didele garbe! Tai buvo taip gražu, 
jog kunigaikštienė tą sumanymą pavadino didžiausia šio amžiaus 
idėja, verta sužavėti kiekvieną taurų ir tikintį žmogų. Pasiseki- 
mas jai rodėsi neabejotinas, triuškinantis. Dar labiau padidėjo 
jos pagarba inžinieriui Amlenui, kurį ji ir seniau gerbė sužinojusi, 
kad jis praktikuojąs katalikas. Tačiau dalyvauti šioje įmonėje ji 
griežtai atsisakė, pasiryžusi likti ištikima savo priesaikai — grą- 
žinti milijonus vargšams, niekada iš jų negauti nė vieno santimo 
pelno, norėdama, kad šie išlošti pinigai išnyktų, kad juos sugertų 
neturtas, kaip žemė sugeria užnuodytą vandenį. Įrodinėjimai, kad 
spekuliacija duotų naudos vargšams, jos nė kiek nepaveikė, ją net 
erzino. Ne, ne, tas prakeiktas šaltinis turįs išsekti, — tai buvo vie- 
nintelis jos gyvenimo tikslas. 

Sakaras suglumo, bet, pasinaudojęs jos palankumu, išgavo 
tai, ko lig šiol veltui buvo prašęs. Jis turėjo sumanymą, kai Visuo- 
tinis bankas įsisteigs, įkurdinti jį šiuose pačiuose rūmuose; tą 
mintį jam pakišo ponia Karolina, nes jis pats svajojo apie daug 
didesnį dalyką ir šiam reikalui norėjo tuoj gauti atskirus rūmus. 
Bet pakaktų uždengti kiemą stikliniu stogu, ir atsirastų centrinė 
salė, o kontoroms galima pritaikyti visą pirmąjį aukštą, arklides 
ir ratines; savo saloną, antrajame aukšte, reiktų pavesti valdybai, 
valgomajame ir kituose šešiuose kambariuose įrengti kabinetus 
kontoros tarnautojams, sau palikti tik vieną miegamąjį su tualeto 
kabinetu, nes pats galėtų gyventi viršuje, kartu su Amlenais, pas 
juos valgytų ir vakarotų; vadinasi, nedaug teišleidus pinigų, ga- 
lima paruošti bankui nors ir ankštokas, bet erdvias patalpas. 
Kunigaikštienė, būdama savininkė, iš pradžių nesutiko, nes ne- 
apkentė bet kokios prekybos pinigais: tokia bjaurybė po jos 
stogu niekada neprisiglausianti. Bet dabar, didingo tikslo paveik- 
ta, religiniais sumetimais sutiko. Šį kartą ji padarė didžiausią 
nuolaidą ir suvirpėjo pagalvojusi apie tą pragarišką kredito 
įstaigos mašiną, apie tą biržos kursų svyravimo įstaigą, kuriai 
ji leido savo namuose įkurti įmonę, nešančią žmonėms skurdą ir 
mirtį. 

Praslinkus savaitei po to nepavykusio bandymo, Sakaras pa- 

galiau nudžiugo, nes dėl įvairiausių kliūčių įstrigęs reikalas 
staiga per kelias dienas susitvarkė. Vieną rytą pas jį užsuko Deg- 
remonas ir pranešė, kad jau gavęs visų įstaigų sutikimą, todėl 
esą galima pradėti dirbti. Dabar jie paskutinį kartą persvarstė 
statuto projektą ir suredagavo akcinės bendrovės steigimo aktą. 
Amlenams tai taip pat buvo labai pravartu, nes jų gyvenimas ir 
vėl pasunkėjo. Jau daug metų inžinierius svajojo tik viena: gauti 
kokioje nors didelėje kredito firmoje konsultanto vietą, kad, 
pasak jo, galėtų malūną aprūpinti vandeniu. Pamažu ir jis užsi- 
krėtė Sakaro karštlige, degė tuo pačiu uolumu ir taip pat nekant- 
ravo. Ponia Karolina, priešingai, iš pradžių susižavėjusi idėja 
įgyvendinti gražius ir naudingus sumanymus, dabar, pamačiusi, 
kaip painu ir keblu tai įvykdyti, atrodė atšalusi ir susimąsčiusi. 
Būdama sveikos nuovokos ir tiesi, ji nujautė, kad čia yra tamsių 
ir nešvarių klampynių, ji ypač bijojo dėl savo dievinamojo brolio, 
kurį juokaudama kartais vadindavo „kvaileliu“, nors jis buvo ir 
labai išsimokslinęs; ne, ji nė kiek neabejojo jų bičiulio padorumu, 
ji matė, kaip jis rūpinosi jų laime; bet jai kilo kažkokia keista 
nuojauta, kad po kojomis linksta žemė, ji bijojo po pirmojo klai- 
dingo žingsnio suklupti ir prasmegti. 

Tą rytą, Degremonui išėjus, Sakaras atėjo į braižybos salę 
spinduliuodamas džiaugsmu. 

— Pagaliau — padaryta! — sušuko jis. 

Amlenas susižavėjęs, su ašaromis akyse priėjo smarkiai pa- 
spausti jam rankos. O kai ponia Karolina tik pasigręžė į jį, truputį 
pablyškusi, jis pridūrė: 

— Na, tai ką gi? Ar tik tiek man turite pasakyti? Ar jūs tuo 
nesidžiaugiate? 

Tada ji maloniai nusišypsojo: 

„ — Kurgi! Esu labai patenkinta, labai patenkinta, užtikrinu 
jus. 

Paskiau, kai jis broliui papasakojo smulkmenas apie jau galu- 
tinai sudarytą sindikatą, ji ramiai įsiterpė: 

— Vadinasi, yra leidžiama keletui žmonių taip susiburti ir 
pasiskirstyti banko akcijas dar prieš jų emisiją, tiesa? 

Griežtai mostelėjęs, jis tai patvirtino: 

— Na, žinoma, leidžiama! Nejau, manote, mes tokie kvaili, 
kad rizikuotume nepasisekimu? Be to, mums reikalingi solidūs 
žmonės — rinkos šeimininkai, jeigu iš pradžių kiltų sunkumų... 
Keturi penktadaliai mūsų akcijų yra patikimose rankose. Galima 
pas notarą pasirašyti bendrovės įsteigimo aktą. 

Ji išdrįso jam prieštarauti: 

— Aš maniau, kad įstatymas reikalauja visą pagrindinį kapi- 
talą paskirstyti akcininkams. 

Jis labai nustebo ir šį kartą pažvelgė jai stačiai į veidą: 

— Tai jūs skaitote Civilinį kodeksą? 

Ji truputį paraudo, nes jis įspėjo: vakar, neatsispirdama kaž- 
kokiam maloniam jausmui, kažkokiai be aiškios priežasties bai- 
mei, ji paskaitė bendrovių įstatymą. Ji buvo benorinti pameluoti, 
bet paskui juokdamasi prisipažino: 

— Tiesa, vakar kodeksą paskaičiau. Paskaičiusi ėmiau abejoti 
savo ir kitų sąžiningumu, taip, kaip, paskaitęs medicinos knygas, 
žmogus pajunta turįs visas tas aprašytąsias ligas. 

Bet jis užpyko, nes faktas, kad ji norėjo pasiinformuoti, paro- 
dė, jog ji nepasitiki ir yra pasiryžusi jį stebėti savo įtariomis ir 
protingomis moters akimis. 

— A,— toliau kalbėjo jis mostelėjęs, tarsi atmesdamas tuš- 
čius skrupulus,— negi, manote, mums reikia derintis prie Kodek- 
so ceremonijų! Taip negalėtume nė dviejų žingsnių žengti nesu- 
sipančioję, o mūsų varžovai pralenktų mus bėgdami kiek kojos 
įkabina. Ne, aš tikrai nelauksiu, kol bus paskirstytas visas ka- 
pitalas; be to, noriu palikti akcijų ir mums patiems, surasiu 
patikimą žmogų, atidarysiu jam sąskaitą, ir galų gale jis taps 
mūsų statytiniu. 

— Taip elgtis draudžiama, — pareiškė ji paprastai savo gra- 
Žiu, ramiu balsu. 

— Taip, draudžiama, tačiau visos bendrovės taip daro. 

— Jos negerai daro, nes tai nedora. 

Sutelkęs valią, Sakaras susitvardė ir nusprendė verčiau kreip- 
tis į Amleną, kuris sumišęs klausėsi ir nesikišo į pokalbį. 

— Mielasis bičiuli, tikiuos, kad jūs manimi neabejojate... 
Esu senas vilkas, turiu šiokios tokios patirties; o dėl finansinės 
dalyko pusės galite manim pasikliauti. Duokite man gerų sumany- 
mų, aš apsiimu be mažiausios galimos rizikos išgauti iš jų pagei- 
daujamą pelną. Manau, joks praktiškas žmogus geriau negalėtų 
pasakyti. 

Būdamas labai nedrąsus, silpno būdo, inžinierius vengė tiesiai 
atsakyti ir pajuokavo: 

— O, Karolina bus tikras jūsų cenzorius. Ji apsigimusi mo- 
kytoja. 

— Bet į jos mokyklą aš labai mielai vaikščiosiu,— galantiš- 
kai pareiškė Sakaras. 

Ponia Karolina vėl nusijuokė, ir toliau jie kalbėjosi draugiš- 
kai. 

— Kadangi labai myliu brolį, kadangi ir jus myliu labiau, 
negu jūs manote, man būtų didelis sielvartas, jei pamatyčiau, kad 
įsiveliate į nešvarias spekuliacijas, kurios galų gale visada bai- 
giasi tik griuvėsiais ir gedulu... Tad štai! Jei jau apie tai pradėjo- 
me kalbėti, paklausykite: aš pašėlusiai bijau spekuliacijos ir loši- 

mo biržoje. Aš buvau tokia laiminga, kai perskaičiau statuto 
projekte, kurį man pavedėte perrašyti, 8-tame straipsnyje, kad 
bendrovė griežtai atsisako užsiimti bet kokiomis terminuotomis 
operacijomis. Juk tai reiškia draudimą lošti, tiesa? Bet vėliau 
nusivyliau, kai iš manęs pasijuokėte ir paaiškinote, jog tai esąs 
tik paprasto formalumo straipsnis, tik stiliaus formulė, kurią įsi- 
rašyti į statutą visos bendrovės laikančios garbe, bet nė viena 
jos nesilaikančios... Žinote, ko aš norėčiau?.. Vieton šių akcijų, 
vieton penkiasdešimt tūkstančių akcijų, kurias rengiatės išleisti, 
išleiskite tik obligacijas. O, dabar aš jau daug nusimanau prisi- 
skaičiusi Kodekso; dabar jau žinau, kad obligacijomis nelošiama, 
kad obligacijos savininkas yra paprastas skolintojas, gaunąs 
palūkanų už savo paskolą ir nesuinteresuotas pelnu, o akcininkas 
yra bendrovės narys ir gali pelnyti arba turėti nuostolio... Sa- 
kykite, kodėl neleidžiate obligacijų? Tai mane labai nuramintų, 
aš būčiau tokia laiminga! 

Norėdama paslėpti savo tikrąjį susirūpinimą, ji perdėtai ma- 
loniai prašė. Ir Sakaras atsakė tokiu pat tonu, juokingai karščiuo- 
damasis. 

— Obligacijų, obligacijų!.. Niekada!.. Kuriems galams obli- 
gacijos? Juk tai negyva medžiaga... Supraskite pagaliau, kad 
tokio stambaus biznio, kaip mūsų, spekuliacija ir lošimas yra 
centrinis mechanizmas, pati jo širdis. O, ji sutraukia kraują, iš 
visur ji ima mažais upeliukais, surenka jį į upes, siunčia visomis 
kryptimis, sukuria milžinišką pinigų apyvartą, kuri palaiko gyvy- 
bę net ir didžiausiose įmonėse. Be spekuliacijos nebūtų įmanomi 
nei didieji kapitalų judėjimai, nei didieji civilizacijos darbai, 
kurie jos dėka ir vykdomi... Panašiai yra ir su tomis akcinėmis 
bendrovėmis, prieš kurias tiek šaukta, tiek kartota, jog tai esan- 
čios lošikų lindynės ir galvažudžių užeigos! O juk iš tikrųjų be jų 
neturėtume nei geležinkelių, nei jokių tų didžiųjų modernių įmo- 
nių, kurios atnaujino pasaulį, nes galutinai joms įkurti nebūtų 
pakakę jokio atskiro asmens turto, be to, nė vienas žmogus, net ir 
grupė Žmonių nebūtų sutikę imtis tokios rizikos. Viską nulemia 
rizika, taip pat ir tikslo didingumas. Reikia grandiozinio suma- 
nymo, kad jo didingumas pagautų vaizduotę; reikia vilties gauti 
didelį pelną, kaip loterijoje, kuri įdėtą pinigą atiduoda dešimte- 
riopai, jeigu jis išloštas; o tada užsidega aistros, patvinsta gyve- 
nimas, kiekvienas atneša savo pinigą, ir juo galima vėl patręšti 
žemę. Kokį jūs čia matote blogį? Kiekvienas čia prisiima riziką 
savo noru, ji išskirstoma daugybei asmenų, yra nelygi, priklauso 
nuo kiekvieno išteklių ir drąsos. Žmogus pralošia, bet ir išlošia, 
tikisi laimingo numerio, bet visada turi susitaikyti su tuo, kad gali 
ištraukti ir tuščią, tačiau žmonės neturi atkaklesnės ir karštesnės 

svajonės, kaip gundyti laimę, jos kaprizų dėka gauti viską ir tapti 
karaliais, tapti dievais! 

Dabar Sakaras nebejuokavo, išsitiesė visu savo mažu ūgiu ir, 
užsidegęs lyriniu karščiu, mosikavo, tarsi siųsdamas savo žodžius 
į visus keturis pasaulio kraštus. 

— Štai, pavyzdžiui, mes, įsteigę Visuotinį banką, juk atsklei- 
džiame kuo plačiausius akiračius, pramušame plačią spragą į se- 
nąjį Azijos pasaulį, atiduodame beribius laukus pažangos kastu- 
vui ir aukso ieškotojų svajonėms. Tiesa, grandioziškesnio tikslo 
dar niekas nėra turėjęs, bet, prisipažįstu, niekad nėra buvusios 
taip neaiškios pasisekimo ar nepasisekimo sąlygos. Bet kaip tik 
tuomet mes teisingai sprendžiame problemą, ir aš esu įsitikinęs, 
kad, kai tik pradėsime veikti, publika mus gulte apguls... Dieve 
mano!.. Mūsų Visuotinis bankas iš pradžių bus klasikinė kredito 
įstaiga, kuri atlikinės visas bankines operacijas, išdavinės pasko- 
las ir priiminės vekselius, priiminės indėlius einamojon sąskaiton, 
darys sutartis, ves derybas arba leis paskolas. Tačiau man ypač 
rūpi jį paversti įrankiu, mašina, kuri padėtų įkūnyti didžiuosius 
jūsų brolio projektus; čia bus jo tikroji paskirtis, augąs jo pelnas 
ir pamažu įsiviešpataujanti galybė. Žodžiu, jis steigiamas remti 
finansinėms ir pramoninėms bendrovėms, kurias mes įkursime 
užsienio kraštuose; jų akcijas mes paskirstysime, jos gyvens iš 
mūsų malonės ir mums užtikrins suverenumą... Ir štai tokių 
akinančių ateities laimėjimų akivaizdoje jūs klausiate, ar leidžia- 
ma jungtis į sindikatus, ar leidžiama sindikato nariams išmokėti 
premijas ir sutikti jas padengti iš banko steigimo sąskaitos; jūs 
susirūpinote mažais neišvengiamais nukrypimais nuo taisyklių — 
nepaskirstytomis akcijomis, kurias bendrovė pasilaikys sau, 
užslėpusi statytinio vardu; pagaliau jūs piestu stojate prieš 
lošimą — o viešpatie, prieš lošimą, kuris yra šios mano išsvajotos 
milžiniškos mechanikos pati siela, jos židinys ir ugnis! Žinokite, 
kad visa tai dar niekis! Tas vargingas dvidešimt penkių milijonų 
kapitaliukas tėra tik paprastas žabų pundelis, įmestas į mašiną 
įžiebtį pirmajai ugniai! Aš turiu vilties jį padvigubinti, padidinti 
keturis kartus, penkis kartus, pagal tai, kaip didės mūsų operaci- 
jos! Mums reikia aukso monetų krušos, milijonų šokio, jei norime 
ten įkūnyti tuos stebuklus! Po šimts! Neatsakau, kad niekas nesu- 
duš, nes negalima apversti pasaulio nesutraiškius keliems praei- 
viams kojų! 

Ji žiūrėjo į Sakarą ir, mylėdama gyvenimą ir visa, kas yra 
stipru, energinga, pagaliau susižavėjo juo ir jo veržlumu bei ti- 
kėjimu. Taigi, nors ir nesutiko su jo teorijomis, kurios piktino 
jos šviesų, sąžiningą protą, ji dėjosi įtikinta. 

— Gerai, leiskime, kad aš esu tik moteris, ir gyvenimo kovos 

mane gąsdina... Tačiau jūs stengsitės kiek galėdami mažiau žmo- 
nių traiškyti ir nesutraiškysite nė vieno tų, kuriuos aš myliu, 
tiesa? 

Apsvaigęs nuo savo gražbylystės ir žavėdamasis tuo išdėstytu 
didžiuliu planu, tarsi darbas jau būtų atliktas, Sakaras pasirodė 
visai nuoširdus: 

— Nebijokite! Aš vaidinu žmogėdrą tik juokais... Visi bus 
labai turtingi. 

Paskui jie ramiai pasikalbėjo, ką reikės daryti, ir sutarė, kad, 
galutinai įsteigus bendrovę, jau rytojaus dieną Amlenas važiuos 
į Marselį, o iš ten į Rytus paskubinti didžiųjų projektų vykdymo. 

Bet Paryžiaus rinkoje jau paplito paskalos, vienas gandas iš- 
traukė Sakaro pavardę iš drumzlinų gelmių, kur jis trumpam bu- 
vo paskendęs; iš pradžių naujienos buvo šnibždamos, paskui pa- 
mažu jos ėmė plisti garsesniu balsu ir taip aiškiai skambinti apie 
jo artimą sėkmę, jog ir vėl, kaip kadaise Monso parke, kiekvieną 
rytą jo prieškambaris prigužėdavo visokių prašytojų. Kai kada 
pas jį užeidavo ir Mazo, paspausdavo ranką ir pasikalbėdavo apie 
dienos naujienas; priiminėjo Sakaras ir kitus biržos maklerius — 
griausmingo balso žydą Žakobi ir jo svainį, rudą storulį Delaroką, 
kurio žmona jautėsi tokia nelaiminga. Užsukdavo ir kulisės ats- 
tovas Natansonas; šiam mažam šviesiaplaukiui, labai veikliam 
vyrukui didžiai sekdavosi. O Masijas, susitaikęs su savo sunkia 
nesėkmingo agento dalia, jau užeidinėdavo kasdien, nors užsaky- 
mai dar nebuvo davinėjami. Žodžiu, minia vis didėjo. 

Vieną rytą jau devintą valandą Sakaras rado prigužėjusį 
pilną prieškambarį. Specialių tarnautojų dar nebuvo, ir jam labai 
nevykusiai padėdavo tvarkytis liokajus; todėl dažniausiai jis 
žmones įleidinėdavo pats. Tą dieną, kai tik jis atidarė kabineto 
duris, pas jį norėjo užeiti Žantru, bet Sakaras pamatė Sabatanį, 
kurį jau prieš porą dienų buvo liepęs suieškoti. 

— Atsiprašau, mano mielas! — sustabdė jis buvusį profesorių 
norėdamas pirmiau priimti levantietį. 

Sabatanis, lankstus kaip žaltys, su savo veidmainiškai malo- 
nia šypsena išklausė Sakaro, kuris, kaip geras pažįstamas, be 
niekur nieko labai aiškiai pasiūlė: 

— Mano mielas, jūs man reikalingas... Mums reikia statyti- 
nio. Atidarysiu jums sąskaitą, ir jūs nupirksite tam tikrą skaičių 
mūsų akcijų, bet užmokėsite už jas tik paprasta įrašymų kombi- 
nacija. Matote, sakau jums tiesiai ir laikau jus draugu. 

Jaunuolis pažvelgė į jį gražiomis akimis, kurios taip malo- 
niai spindėjo pailgame, juodbruvame jo veide. 

— Brangusis šeimininke, įstatymas griežtai reikalauja įmokė- 
ti grynais pinigais... O, tai sakau ne dėl savęs. Jūs mane laikote 

draugu, tuo aš labai didžiuojuos... Sutinku su viskuo, ko tik pa- 
norėsite! 

Tada Sakaras, norėdamas jam padaryti malonumo, pasakė, 
kad jį labai gerbiąs Mazo, jau priiminėdamas jo orderius be pa- 
dengimo. Paskui jis pajuokavo dėl jo santykių su Žermena Ker, 
su kuria jį vakar matęs, ir, nė kiek nesivaržydamas, priminė 
paskalas, vaizduojančias Sabatanį kaip tikrą stebuklą, nepaprastą 
išimtį — apie jį, girdi, svajojančios, netverdamos smalsumu, vi- 
sos biržos sluoksnių merginos. Sabatanis to nepaneigė, kalbėjo 
šia nepadoria tema ir dviprasmiškai juokėsi patvirtindamas, kad 
šios damos tikrai esančios labai pašėlusios, sekiojančios paskui 
ir norinčios pačios persitikrinti. 

— Aha! Tarp kitko, — pertraukė jį Sakaras,— tvarkant tam 
tikras operacijas, pavyzdžiui, pervedimus, mums reikės ir para- 
šų... Ar galėsiu jums siuntinėti dokumentus pasirašyti? 

— Žinoma, brangusis šeimininke, padarysiu viską, ko jūs 
panorėsite! 

Dėl atlyginimo jis nekėlė nė klausimo, nes žinojo, kad tokios 
paslaugos kainos neturi; kai Sakaras pridūrė, kad už kiekvieną 
parašą, už sugaištą laiką jam mokėsią po franką, jis sutiko pa- 
prastai linktelėjęs galva. Paskui, įprastai šypsodamasis, paprašė: 

— Taip pat tikiuosi, brangusis šeimininke, kad neatsisakysite 
man patarti. Jūsų bus puiki padėtis, aš ateisiu pasiinformuoti. 

— (Gerai,— tarė jį supratęs Sakaras.— Iki pasimatymo... Tau- 
sokite jėgas, per daug nenusileiskite damų smalsumui. 

Ir vėl linksmai nusiteikęs, Sakaras su juo atsisveikino prie 
atsarginių durų, pro kurias jis išleisdavo žmones, kad jiems ne- 
reikėtų dar kartą pereiti laukiamąjį. 

Po to jis pats atidarė antrąsias duris ir pasišaukė Žantru. Žvilg- 
telėjęs į jį, Sakaras pastebėjo, kad šis apskuręs, be lėšų, redingoto 
rankovės nuzulintos į kavinės staliukus belaukiant tarnybos. 
Birža tebebuvo jam pamotė, tačiau jis gerai laikėsi, nešiojo barz- 
dą kaip vėduoklę, puikuodamasis cinizmu ir erudicija, protarpiais 
paleisdavo puošnią frazę kaip žmogus, buvęs universitete. 

— Artimiausiu laiku jau būčiau jums parašęs, — tarė Saka- 
ras.— Ruošiame tarnautojų sąrašą, į kurį jus įtraukiau vieną 
pirmųjų, Manau, kad jus paskirsiu emisijos skyriun. 

Žantru jį pertraukė, mostelėjęs ranka. 

— Jūs labai malonus, dėkoju jums... Bet aš norėčiau jums 
pasiūlyti vieną dalyką. 

Jis ne iš karto ėmė pasakoti. Iš pradžių kalbėjo bendrai, pa- 
siteiravo apie laikraščių vaidmenį steigiant Visuotinį banką. Sa- 
karas iš karto užsidegė ir pasisakė už plačiausią reklamą, pažadė- 
jo jai skirti visus atliekamus pinigus. Nereikią niekinti jokio 

trimito, net ir pigiausios birbynės po du sū, nes jis laikąs aksioma, 
jog bet koks triukšmas esąs naudingas jau vien tuo, kad tai triukš- 
mas. Jo svajonė — panaudoti visus laikraščius; bet tai per bran- 
giai atseitų. 

— Žiūrėk tik! Ar jums kilo mintis rūpintis mūsų skelbimais?.. 
Gal tai ir nebloga. Apie tai dar pakalbėsime. 

— Taip, vėliau, jei norite... Bet ką jūs pasakytumėte apie 
savo laikraštį, priklausantį tik jums, jei jo redaktorium būčiau 
ašį Kas rytą po vieną jo puslapį skirtume jums, spausdintume 
jus liaupsinančius straipsnius ir Žinutes, atkreipiančias į jus dėme- 
sį; net ir su finansais nieko bendra neturinčiuose straipsniuose 
darytume aliuzijų į jus — žodžiu, varytume propagandą kaip 
reikiant; rašydami apie viską ir nieką, be atvangos jus šlovintu- 
me, aukštintume jus, žlugdydami jūsų varžovus... Ar tai jūsų ne- 
vilioja? 

— Po šimts, jei už tai mums nenuluptumėte devynių kailių. 

— Ne, kaina būtų prieinama. 

Pagaliau jis pasakė to laikraščio pavadinimą. Tai esanti „Vil- 
tis“, prieš dvejus metus būrelio smarkių katalikų įsteigtas laik- 
raštis, Žiauriai kovojantis su imperijos vyriausybe. Beje, tas 
laikraštukas neturėjo jokio pasisekimo, gandai, kad jis sustos 
ėjęs, plito kiekvieną savaitę. 

Sakaras sušuko: 

— Bet jo tiražas nesiekia nė dviejų tūkstančių egzempliorių! 

— Tiražą padidinti — tai jau mūsų reikalas. 

— Be to, tai neįmanoma: jis mano brolį drabsto purvais, juk 
aš negaliu pyktis su broliu iš pat pradžių. 

Žantru truputį gūžtelėjo pečiais. 

— Nereikės susipykti su nieku... Jūs žinote taip pat, kaip ir 
aš, kad maža teturi reikšmės, ar kredito įstaigos laikraštis vy- 
riausybę remia, ar ją užsipuldinėja; jeigu jis oficiozinis, tai jo 
bankas dalyvauja visuose sindikatuose, kuriuos sudaro finansų 
ministras norėdamas užtikrinti valstybės ir savivaldybių paskolų 
pasisekimą, o jeigu laikraštis remia opoziciją, tai tas pats minist- 
ras visokeriopai palaiko tą banką, kuriam laikraštis atstovauja, 
nes nori laikraštį nuginkluoti ir patraukti į savo pusę, o tai dažnai 
pasireiškia dar didesniu palankumu... Taigi, nesirūpinkite „Vil- 
ties" kryptimi. 

Jums reikia laikraščio, nes tai jėga. 

Sakaras valandėlę patylėjo, savo gyvu protu, kuriuo tuoj 
pagaudavo svetimą mintį, ją išnagrinėdavo ir pritaikydavo savo 
reikalams taip, jog ji tapdavo tarsi jo paties mintimi, jis išvystė 
ištisą planą: jis nupirktų „Viltį“, nuslopintų jos atšiaurias pole- 
mikas, padėtų laikraštį broliui po kojų, ir šis už tai turėtų Sakarui 

būti dėkingas; bet jis paliktų katalikišką jo dvasią, laikytų jį 
kaip kokią grėsmės mašiną, visada paruoštą vėl pradėti baisią 
kampaniją dėl religijos interesų. O jeigu vyriausybė nebūtų jam 
palanki, jis pagrasintų Roma ir surizikuotų paleisti savo didįjį 
kozirį — Jeruzalę. Galų gale tai būtų gražus pokštas. 

— Arniekas mūsų veiksmų nevaržytų? — staiga paklausė jis. 

— Absoliučiai niekas. Jie yra pakankamai įklimpę, laikraštis 
pateko vienam šaunuoliui, kuriam reikalingi pinigai, ir jis mums 
perleistų laikraštį už dešimt tūkstančių frankų. Su laikraščiu dary- 
sime taip, kaip norėsime. 

Sakaras dar valandėlę pagalvojo ir tarė: 

— (Gerai, nutarta! Susitarkite ir atsiveskite tą žmogų pas ma- 
ne... Jūs būsite redaktorium, aš pasirūpinsiu į jūsų rankas sutelkti 
visus mūsų skelbimus; noriu, kad jie būtų nepaprasti, didžiuliai, 
o! — žinoma, vėliau, kai turėsime pakankamai kuro mašinai. 

Jis atsistojo. Pakilo ir Žantru; slėpdamas savo džiaugsmą, kad 
susirado duonos kąsnį, jis pašaipiai nusikvatojo kaip smukęs 
žmogus, pavargęs nuo Paryžiaus purvo: 

— Pagaliau vėl grįžtu į savo stichiją, į man brangią litera- 
tūrą! 

— Kol kas su nieku nesitarkite,— įspėjo Sakaras palydė- 
damas jį iki atsarginių durų.— Bet, kol aš apie tai pagalvosiu, 
užsirašykite vieną mano globotinį, Polį Žordaną, labai talentingą 
jauną vyruką; jis būtų puikus literatūros skyriaus redaktorius. 
Parašysiu jam, kad pas jus užeitų. 

Išeidamas pro atsargines duris, Žantru pastebėjo, kaip vyku- 
siai įrengti du išėjimai: 

— Še tau, kaip patogu! — familiariai pareiškė jis.— Galima 
nepastebimai pasislėpti nuo publikos... Kai ateina tokios gražios 
ponios, kaip ta, su kuria ką tik pasisveikinau laukiamajame, ba- 
ronienė Sandorf... 

Sakaras nežinojo, kad ji čia, gūžtelėjo pečiais norėdamas 
parodyti savo abejingumą; tačiau Žantru nusišaipė, atsisakyda- 
mas patikėti tuo nesavanaudiškumu. Atsisveikindami juodu vie- 
nas antram stipriai paspaudė ranką. 

Likęs vienas, Sakaras instinktyviai priėjo prie veidrodžio ir 
brūkštelėjo per plaukus, kuriuose dar nesimatė jokios baltos 
gijos. Bet vis dėlto jis nesumelavo, nes nuo to laiko, kai visiškai 
pasinėrė biznyje, moterys jam beveik nerūpėjo; todėl tik neju- 
čiomis pasidavė norui pamerginėti, nes Prancūzijoje vyras gali 
būti palaikytas mulkiu, jeigu jis, atsidūręs vienas su moterimi, 
nepabandytų jos užkariauti. Įsileidęs baronienę į kabinetą, jis 
pasirodė labai malonus. 

— Prašau, ponia, malonėkite sėsti... 

Jis dar niekada nebuvo jos matęs taip nepaprastai viliojan- 
čios, su savo raudonomis lūpomis, žaižaruojančiomis akimis, su 
tamsiais vokais po tankiais antakiais. Ko ji iš jo norėjo? Kai ji 
išdėstė savo atsilankymo priežastį, jis nustebo ir beveik nusivylė. 

— Dieve mano, aš atsiprašau, kad sutrukdysiu jus be jokios 
naudos jums; bet mes, tų pačių sluoksnių žmonės, privalome vieni 
kitiems daryti nedidelių paslaugų... Pastaruoju metu pas jus tar- 
navo vyresnysis virėjas, mano vyras jį nori samdyti. Taigi atvy- 
kau pasiinformuoti. 

Ji klausinėjo, o jis atsakinėjo kuo mandagiausiai, nenuleisda- 
mas nuo jos akių, nes jam pasirodė, kad tai tik pretekstas: vyres- 
nysis virėjas jai visai nerūpėjo, aišku, ji atvyko kitais tikslais. 
Ir iš tikrųjų ji pradėjo kreipti kalbą, galop užsiminė bendrą bi- 
čiulį, markizą de Boeną, kuris jai papasakojęs apie Visuotinį 
banką. Kiek tenką privargti norint pasidėti pinigus, surasti rimtų 
vertybinių popierių! Pagaliau jam paaiškėjo, kad ji norėtų paimti 
akcijų su dešimtprocentine premija, pažadėta sindikato daly- 
viams, ir jis dar geriau suprato, kad, jei atidarytų jai einamąją 
sąskaitą, ji nieko neįmokėtų. 

— Aš turiu savą turtą, vyras į šiuos mano reikalus niekada 
nesikiša. Dėl to man susidaro daug rūpesčių, bet, prisipažįstu, 
tai gana įdomu... Kai moteris, ypač jauna moteris, užsiima pini- 
giniais reikalais, žmonės stebisi ir linkę ją smerkti, tiesa? Pasitai- 
ko, kad atsiduriu baisiai keblioje padėtyje, nes neturiu draugų, 
kurie man patartų. Neturėdama informacijų, per anas dvi savai- 
tes pralošiau stambias sumas... O, bet dabar jūsų padėtis bus tokia 
puiki, jūs daug žinosite; jei būtumėte malonus, jei sutiktumėte... 

Aristokratiškos šios moters manieros neįstengė užslėpti loši- 
kės, godžios, padūkusios lošikės, kuria pavirto ši Ladrikūrų duk- 
ra, nors jos protėvis buvo užkariavęs Antiochiją, nors ji ir diplo- 
mato žmona, kuriai žemai lenkiasi visa Paryžiaus svetimšalių 
kolonija; jos aistra varydavo ją, kaip įtartiną prašytoją, pas visus 
finansininkus. Jos lūpos, rodos, kraujavo, akys dar šviesiau 
žaižaravo, ji tarsi degė aistra ir atrodė labai karšta moteris. Ir jis 
naiviai pamanė, jog ji atvyko pasisiūlyti vien tik už tai, kad ga- 
lėtų dalyvauti didžiajame biznyje ir, progai pasitaikius, gauti 
naudingų informacijų apie biržą. 

— Ponia,— sušuko jis,— džiaugiuosi galėdamas savo paty- 
"rimą sudėti jums prie kojų! 

Jis prisislinko arčiau su savo kėde, jis paėmė jos ranką. Staiga 
ji tarsi prablaivėjo. O, ne! prie to ji dar nepriėjo; dar bus laiko 
atlyginti už kokios nors telegramos turinį, praleidžiant su juo 
naktį. Jau ir be to jai atrodė šlykšti baudžiava tie jos santykiai 
su generaliniu prokuroru Delkambru, su tuo tokiu išdžiūvusiu, 

išgeltusiu vyru; sutikti su jo pasiūlymu privertė ją vyro šykštu- 
mas. Ir jos šaltumas, jos slapta panieka vyrams tuoj pasirodė 
didžiausio nuovargio išraiška, nes ji tik dėdavosi aistringa, o iš 
tikrųjų užsidegdavo vien tada, kai tikėdavosi išlošti. Ji pakilo, 
nes joje prabudo aristokratės išdidumas ir išauklėjimas, kurie 
kartais vis dar jai trukdydavo tvarkant savo finansinius reika- 


lus. 
— Vadinasi, jūs sakote, kad tuo vyresniuoju virėju buvote 


patenkintas? 

Nustebęs Sakaras taip pat atsistojo. Ko gi ji tikėjosi? Kad 
jis už.dyką įtrauks ją į sąrašus ir painformuos? Iš tikrųjų mote- 
rimis nereikia pasitikėti, biznyje jos labai nesąžiningos. Nors ir 
labai jos geidė, tačiau nesispyrė ir nusilenkė šypsodamasis, o tai 
reiškė: „Kaip norite, brangioji ponia, tai įvyks, kai jūs teiksitės"; 
tuo tarpu garsiai jai atsakė: 

— Labai patenkintas, kartoju jums. Tik pertvarkius namų 
ūkį, teko su juo skirtis. 

Akimirką baronienė Sandorf svyravo, bet ne todėl, kad gailė- 
josi pasipriešinus, o, be abejo, pajutusi, kaip buvo kvaila eiti pas 
tokį Sakarą, iš anksto nesusitaikius su padariniais. Už tai ji niršo 
pati ant savęs, nes laikė save rimta moterim. Pagaliau, linktelė- 
jusi galva, ji atsakė į pagarbų jo atsisveikinimą; jis palydėjo ją iki 
mažųjų durų, kurias nesivaržydama staiga atidarė kažkieno ran- 
ka. Pasirodė Maksimas, šį rytą atėjęs pas tėvą pusryčių; kaip 
saviškis, jis atėjo per koridorių. Praleisdamas baronienę, jis pa- 
sitraukė į šalį ir taip pat jai nusilenkė. 

Jai išėjus, jis nusijuokė: 

A Tai tavo biznis jau pradeda gyvuoti? Tu jau gauni premi- 

Nors dar gana jaunas, Maksimas kalbėjo su aplombu, kaip 
prityręs Žmogus, nenorįs eikvoti jėgų atsitiktiniams malonu- 
mams. Tėvas suprato tą jo ironišką pranašumo toną. 

— Ne, kaip sykis dar visai nieko negavau, ir ne dėl išmintin- 
gumo, mano mažiuk, nes aš didžiuojuos, kad vis dar jaučiuosi 
kaip dvidešimtmetis, kaip ir tu didžiuojiesi tarsi būtum šešiasde- 
šimties metų. | 

Maksimas nusijuokė garsiau; jis vis dar juokėsi skambiai 
ir kartu tarsi burkuodamas, kaip gatvės mergina, nors dabar 
jis gyveno tvarkingai, kaip padorus berniokas, nenorįs dar labiau 
gadinti gyvenimo. Jis dėdavosi labai atlaidus, jei iš to nekildavo 
jokių pavojų jam pačiam. 

— Dievaži, tu teisus, jei tik tavęs tai nevargina... O aš, žinai, 
jau turiu reumatą. 

Patogiai įsitaisydamas fotelyje ir imdamas laikraštį, jis pridū- 
rė: 

— Jei tau netrukdau, nesirūpink manimi, pabaik priiminėti... 
Atėjau per anksti, nes reikėjo užeiti pas gydytoją, bet jo neradau 
namie. 

Tuo momentu įėjo liokajus ir pranešė, kad prašo priimama 
ponia grafienė de Boviljė. Nors su savo tauriąja kaimyne, kaip 
pats Sakaras ją vadindavo, jau buvo susitikęs Darbo rūmuose, jis 
vis dėlto truputį nustebo ir liepė ją tuojau įleisti; paskui vėl pasi- 
šaukė liokajų ir liepė visiems kitiems atsakyti, nes buvo pavargęs 
ir labai išalkęs. 

Įėjusi grafienė nepastebėjo net Maksimo, kurį slėpė didelis 
fotelio atlošas. O Sakaras dar labiau nustebo pamatęs, kad ji at- 
sivedė ir savo dukterį Alisą. Dėl to vizitas atrodė dar iškilmin- 
gesnis: abi moterys atrodė nuliūdusios ir išblyškusios — motina, 
liekna, aukšta, visai pražilusi, atrodė senesnė, negu iš tikrųjų bu- 
vo; duktė, jau pavytusi, per daug ilgo kaklo, tai ją net darkė. 
Stengdamasis ryškiau parodyti savo pagarbą, jis pabrėžtai man- 
dagiai pritraukė joms kėdes. 

— Ponia, esu nepaprastai pagerbtas... Kad tik turėčiau laimės 
jums būti naudingas... 

— (Gerbiamasis, pasikalbėjusi su savo bičiule ponia kunigai- 
kštiene Orviedo, sugalvojau kreiptis į jus... Prisipažinsiu, iš pra- 
džių svyravau, nes mano amžiuje pakeisti pažiūras ne taip jau 
lengva, o aš visada labai bijojau kai kurių šiais laikais man nesu- 
prantamų dalykų... Pagaliau apie tai pasikalbėjau su savo dukra 
ir manau, kad mano pareiga atidėti į šalį skrupulus ir pabandyti 
užtikrinti maniškių laimę. 

Ji kalbėjo toliau, papasakojo, ką kunigaikštienė jai buvo sa- 
kiusi apie Visuotinį banką; profanų akimis žiūrint, be abejo, tai 
tokia pat kredito įstaiga, kaip ir visos kitos, tačiau tie, kurie žino 
paslaptis, turėtų ją visiškai pateisinti, nes jos toks garbingas ir 
aukštas tikslas turėtų nuraminti net ir jautriausias sąžines. Ji ne- 
paminėjo nei popiežiaus, nei Jeruzalės: mat apie tai nebuvo kal- 
bama, apie tai tik pasišnibždėdavo tikintieji, nes čia žavi paslap- 
tis; tačiau kiekviename jos žodyje, jos užuominose ir nebaigtuose 
sakiniuose slypėjo viltis ir šildomas tikros religinės liepsnos 
tikėjimas, kad naujam bankui pasiseks. 

Sakaras ir pats nustebo, kad ji vos tramdo susijaudinimą, kad 
jos balsas virpa. Apie Jeruzalę jis kalbėdavo tik lyriško įkarščio 
pagautas, o iš esmės šio kvailo sumanymo nevertino, jautė, kad 
čia kažkas juokinga, buvo linkęs jį mesti ir iš jo pasijuokti, jeigu 
žmonės iš jo šaipytųsi. Bet šios šventos moters kartu su dukteria 
jaudinantis žygis, tas paslaptingumas, kuriuo ji leido suprasti, jog 
ji pati ir visi jos pažįstamieji — visa prancūzų bajorija — tuo 
planu patikės ir jį parems, padarė Sakarui didelį įspūdį, tarsi 

įkūnijo gryną svajonę, neribotai išplėtė jo veiklos dirvą. Vadi- 
nasi, iš tikrųjų čia esama sverto, kurio griebęsis, jis galėtų suju- 
dinti pasaulį! Sugebėdamas greitai įsisavinti svetimas mintis, jis 
bematant suprato padėtį ir pats ėmė slaptingais žodžiais kalbėti 
apie tą galutinį laimėjimą, kurio sieksiąs patylomis; jis kalbėjo 
užsidegęs, tikėjimas iš tikrųjų jį paveikė, jis patikėjo, kad da- 
bartinė popiežių sosto krizė duoda jam į rankas puikiausią veiki- 
mo priemonę. Jis turėjo laimingo sugebėjimo tikėti, jei to reika- 
laudavo jo planų interesai. 

— Žodžiu, — toliau kalbėjo grafienė, — pasiryžau padaryti 
vieną dalyką, kuriuo lig šiol bjaurėdavausi... Taip, man niekada 
nebuvo kilusi mintis įkinkyti į darbą pinigus, padėti juos už palū- 
kanas; žinau, senovinės pažiūros į gyvenimą ir skrupulai dabar 
atrodo kvailoki, bet — ką gi padarysi? Juk nelengva išsižadėti 
pažiūrų, įgytų kartu su motinos pienu, ir aš buvau įsivaizdavusi, 
kad tokie žmonės, kaip mes, turėtų gyventi tik iš žemės, iš didelių 
dvarų... Deja, didieji dvarai... 

Ji truputį paraudo, nes dabar jai teko prisipažinti nusigyve- 
nus, O tai ji taip rūpestingai slėpdavo. 

— Didžiųjų dvarų jau nebėra... Mums teko pakelti sunkių 
smūgių... Išliko tik vienas ūkis. 

Norėdamas ją apsaugoti nuo nesmagumo, Sakaras ėmė labai 
karštai ir su perdėjimais kalbėti: 

— Betgi, ponia, dabar niekas iš Žemės nebegyvena... Buvu- 
sioji žemvaldystė — tai atgyvenusi turtingumo forma, nebetekusi 
prasmės. Tai savotiškas pinigo įšaldymas; o mes, leisdami jį apy- 
varton popierinių pinigų ir įvairių prekybinių bei finansinių 
vertybės popierių pavidalu, dešimteriopai pakėlėme jo vertę. 
Štai taip pasaulis ir atsinaujins, nes be pinigų nieko negalima 
padaryti; be gyvos apyvartos, be visur prasiskverbiančių pinigų 
nei mokslų negalima pritaikyti, nei išlaikyti visuotinę taiką. O 
žemvaldystė! Ji jau atgyvenusi kaip ir mediniai ratai. Galima nu- 
mirti, milijoną įdėjus į žemę, ir gyventi iš ketvirtadalio milijono, 
įdėjus jį į pelningas įmones, gaunant po penkiolika, dvidešimt, 
net trisdešimt procentų palūkanų. 

Grafienė, be galo liūdna, iš lėto palingavo galva. 

— Aš ne visai suprantu, kaip jau sakiau, esu iš tų laikų, kai 
šitokie dalykai gąsdindavo kaip blogi ir draudžiami... Betgi aš esu 
ne viena, privalau pagalvoti ir apie dukterį. Per keletą metų man 
pavyko sutaupyti, tiesa, nedidelę sumą... 

Ji vėl paraudo. 

— Dvidešimt tūkstančių, kurie miega mano stalčiuje. Galimas 
dalykas, vėliau man sąžinė priekaištautų, kad taip be naudos juos 
laikiau; kadangi jūsų darbas yra geras, kaip apie tai pasakojo 
mano bičiulė, kadangi jūs imatės darbuotis tam reikalui, kurio 

ir visi trokštame, ir karščiausiai linkime sėkmės, tai aš nutariau 
surizikuoti... Žodžiu, būčiau jums dėkinga, jei galėtumėte man 
palikti jūsų banko akcijų už dešimt —dvylika tūkstančių frankų. 
Norėjau, kad ir duktė ateitų kartu, nes, neslėpsiu, tai jos pinigai. 

Alisa lig šiol nebuvo atvėrusi burnos, sėdėjo labai kukli, nors 
jos protingos akys žvelgė labai susidomėjusios. Bet dabar ji mos- 
telėjo su švelniu priekaištu: 

— O, mano! Mama, argi aš turiu kokį nors daiktą, kuris nebū- 
tų jūsų? 

— O tavo vedybos, mano vaikeli? 

— Bet jūs gerai žinote, kad aš nenoriu tekėti! 

Tai ji pasakė per greitai, vienatvės sielvartas suskambėjo jos 
silpname balse. Motina ją nutildė liūdnu savo žvilgsniu; valan- 
dėlę jos žiūrėjo viena į antrą neįstengdamos viena kitai pameluo- 
ti, ką abi turėjo kasdien kentėti ir nuo visų slėpti. 

Sakaras labai susigraudino: 

— Ponia, jei ir pritrūktų akcijų, tai jums vis tiek jų parūpin- 
čiau. Taip, jei prireiktų, perleisčiau iš savo... Jūsų kreipimasis 
paai be galo jaudina, o jūsų pasitikėjimas teikia man didelę 
garbę... 

Šią valandėlę jis iš tikrųjų tikėjo, kad praturtins šias dvi 
nelaimingąsias, ir skyrė joms dalį to aukso lietaus, kuris greitai 
pradės lyti ant jo paties ir aplink jį. 

Ponios pakilo. Tik priėjusi iki durų, grafienė išdrįso tiesiog 
užsiminti apie didįjį dalyką, apie kurį nebuvo kalbama: 

— Mano sūnus Ferdinandas atsiuntė iš Romos liūdną laišką, 
kaip labai ten žmonės nusiminę, kai buvę paskelbta, kad mūsų 
kariuomenė atitraukiama. 

— Kantrybės, — įsitikinęs pareiškė Sakaras,— juk mes ir esa- 
me tam, kad viską išgelbėtume. 

Jis žemai abiem nusilenkė ir palydėjo jas iki Išiptų, šį kartą 
eidamas per prieškambarį, nes manė, kad jis tuščias. Bet grįžda- 
mas pastebėjo ant suolelio sėdintį aukštą, kokių penkiasdešimt 


ir su juo kokios aštuoniolikos metų gražią, liekną, išblyškusią 
merginą. 

— Kas yra? Ko jums reikia? 

Pirmiau atsistojo mergina; vyras, sumišęs dėl tokio šiurkštaus 
priėmimo, mikčiodamas ėmė aiškinti kažkokį painų reikalą. 

— Juk liepiau nieko daugiau nebeleisti! Kodėl jūs čia? Pasi- 
sakykite savo pavardes!.. 

— Dežua, pone, o čia mano duktė Natali... 

Jis vėl užsikirto, ir Sakaras, netekęs kantrybės, jau ketino 
jį stumti pro duris, bet galiausiai vyras paaiškino, kad ponia 
Karolina seniai jį pažįstanti ir čia liepusi palaukti. 

— O, jus rekomenduoja ponia Karolina! Reikėjo tai tuoj 
pasakyti... Užeikite, bet pasiskubinkite, nes aš labai alkanas. 

Kabinete Dežua ir Natali jis nepaprašė sėsti, nesėdo nė pats 
norėdamas kuo greičiausiai juos išleisti. Grafienei išėjus, Mak- 
simas pakilo iš fotelio, nebematydamas reikalo diskretiškai slėp- 
tis, ir smalsiai stebėjo atvykusius. Dežua ėmė plačiai aiškinti savo 
reikalą. 

— Taigi, gerbiamasis pone... Aš buvau atostogose, paskui 
stojau kontoros pasiuntiniu pas poną Diurjė, ponios Karolinos 
vyrą, kai jis dar buvo gyvas ir turėjo alaus bravorą. Po to atėjau 
dirbti pas turgaus komisionierių poną Lambertjė. Paskui dirbau 
pas jūsų gerai pažįstamą bankininką poną Blezo; prieš du mėne- 
sius jis nusišovė, ir aš likau be vietos...Pirmiausia turiu jums 
pasakyti, kad buvau vedęs. Taip, vedžiau žmoną Žozefiną, kaip 
sykis būdamas pas poną Diurjė, o ji, ji buvo virėja pas pono bro- 
lienę, ponią Levek, kurią ir ponia Karolina gerai pažinojo. Vėliau, 
kai pradėjau dirbti pas poną Lambertjė, ji negalėjo ten gauti 
vietos ir įsitaisė pas vieną Grenelio gydytoją, poną Renodeną. 
Vėliau ji stojo dirbti „Trijų brolių“ parduotuvėje Rambiuto gat- 
vėje, kur, kaip tyčia, man vietos niekada neatsirado... 

— Trumpiau! — perkirto Sakaras.— Jūs atėjote prašyti tar- 
nybos, ar ne tiesa? 

Tačiau Dežua būtinai norėjo išdėstyti savo gyvenimo sielvar- 
tą, tą nelaimę, kad jam pasitaikė vesti virėją ir kad niekada jam 
nepavyko gauti darbo tuose pačiuose namuose, kuriuose ji tar- 
naudavo. Atrodė, kad juodu nevedę, kadangi niekada neturėjo 
savo kampario, pasimatydavo tik smuklėse, pasibučiuodavo už 
virtuvės durų. Kai gimė duktė Natali, ją teko atiduoti auginti 
auklei, ir ji išbuvo iki aštuonerių metų, kol tėvui nusibodo vie- 
natvė, ir jis parsigabeno ją pas save, į mažą viengungio kambarė- 
lį. Taip jis ir pasidarė mergytei tikrąja motina, ją auklėjo, vedžio- 
jo į mokyklą, rūpestingiausiai ją prižiūrėjo, jo meilė pavirto tikru 
mergaitės dievinimu. 

— O, galiu pasakyti, gerbiamasis pone, kad ja esu labai pa- 
tenkintas! Ji mokyta ir dora... Jūs ir pats matote, kad kitos tokios 
puikios nė būti negali. 

Iš tikrųjų Sakarui pasirodė žavi ši blyški Paryžiaus grindinio 
gėlė, trapi ir grakšti, su didelėmis akimis iš po smulkių šviesių 
garbanų. Ji leidosi tėvo dievinama, tebebuvo skaisti, neturėdama 
jokio intereso tokia nebūti; šviesiose, skaidriose jos akyse 
spindėjo žiaurus, ramus egoizmas. 

— Taigi, pone, štai ji užaugo ir jau gali tekėti, o čia kaip tik 
pasitaiko geras jaunikis, mūsų kaimyno knygrišio sūnus. Tačiau 
tas jaunuolis nori įsikurti ir prašo šešių tūkstančių frankų. Tai 


48 99 


ne per daug, nes jis galėtų gauti merginą, turinčią daugiau... Noriu 
jums pasakyti, kad prieš ketverius metus netekau žmonos, ir iš 
menko virėjos uždarbio ji mums paliko savo santaupas. Turiu 
keturis tūkstančius frankų, betgi tai ne šeši tūkstančiai, o jauni- 
kis nekantrauja, taip pat ir Natali... 

Mergina šypsodamasi klausė tos kalbos, bet aiškus jos žvilgs- 
nis buvo toks šaltas, toks ryžtingas; griežtai linktelėjusi galva, 
ji patvirtino, ką tėvas pasakė. 

— Žinoma... Aš nejuokauju, aš noriu vienaip ar kitaip tai 
baigti... 

Sakaras ir vėl juos pertraukė. Jis jau įvertino tą žmogų — ri- 
botą, bet labai tiesų, labai gerą, pripratusį prie kariškos drausmės. 
Be to, pakako, kad jį atsiuntė ponia Karolina. 

— Labai puiku, mano mielas... Netrukus turėsiu laikraštį ir 
paimsiu jus į redakciją pasiuntiniu... Palikite savo adresą, ir iki 
pasimatymo! 

Tačiau Dežua nėjo. Sumišęs jis kalbėjo toliau: 

— Ponas esate labai malonus, su dėkingumu priimu tą vietą, 
nes man reikės dirbti, kol aprūpinsiu Natali... Bet aš atėjau kitu 
reikalu. Taip, iš ponios Karolinos ir iš kitų sužinojau, kad ponas 
netrukus turėsite didelį biznį ir savo draugams bei pažįstamiems 
galėsite duoti uždirbti tiek, kiek tik panorėsite... Taigi, jei ponas 
malonėtumėte mumis susidomėti, jei sutiktumėte duoti mums 
keletą akcijų... 

Sakaras vėl susijaudino, susijaudino labiau negu pirmą kartą, 
kai grafienė jam pavedė savo dukters kraitį. Juk šis paprastas 
žmogelis, šis labai menkas kapitalistėlis, iš skatikų sudėtomis 
santaupomis atstovauja pasitikinčiai naiviai miniai, didžiulei 
miniai, kuri sudaro gausius, rimtus klientų būrius, fanatizuotą 
armiją, kuri kredito įstaigą apginkluos nenugalima jėga. Jeigu 
taip atsiskubino šis doras žmogus, kol dar nėra jokių skelbimų, 
tai kas čia darysis, kai atsidarys kasos langeliai? Susigraudinęs 
Sakaras nusišypsojo šiam pirmutiniam smulkiam akcininkui, jis 
matė čia tikrą didelės sėkmės ženklą. 

— Sutarta, mano mielas, akcijų gausite. 

Dežua veidas nušvito, tarsi jis būtų išgirdęs netikėtą malonę. 

— Ponas esate jau per daug geras... Vadinasi, su savo ketu- 
riais tūkstančiais per šešis mėnesius tikrai galėsiu uždirbti du tū- 
kstančius, ir taip susidarys reikalinga suma?.. Kadangi ponas su- 
tinka, norėčiau šį reikalą sutvarkyti tuojau. Pinigus aš atsinešiau. 

Pasirausęs kišenėse, jis ištraukė voką ir atkišo jį Sakarui, ku- 
ris stovėjo nejudėdamas ir tylėjo, nes šis veiksmas jį sužavėjo ir 
tarsi užbūrė. Žiaurusis korsaras, sugraibstęs jau tiek daug svetimų 
turtų, pagaliu geraširdiškai nusikvatojo, iš tikrųjų pasiryžęs pra- 
turtinti taip pat ir šį atviraširdį žmogų. 

— Betgi, mano mielas, šitokie dalykai taip nedaromi... Pini- 
gus pasilaikykite, aš jus įtrauksiu į sąrašus, o kai ateis laikas, jūs 
įmokėsite ten, kur reikės. 

Šį kartą Sakarui pavyko su jais atsisveikinti. Prieš tai Dežua 
liepė ir Natali padėkoti; gražios, tvirtos, tyros jos akys sušvito 
patenkinta šypsena. 

Likęs vienas su tėvu, Maksimas savo įprastu įžūliai ironišku 
tonu pareiškė: 

— Tai jau ir merginas kraičiais aprūpini? 

— O kodėl ne? — linksmai atkirto Sakaras.— Svetimų žmo- 
nių laimė — gera vieta pinigams. 

Prieš išeidamas iš kabineto, jis sutvarkė kai kuriuos popierius. 
Paskui staiga paklausė: 

— O tu ar nenorėtum akcijų? 

Maksimas, vaikščiojęs po kambarį smulkiais žingsniais, smal- 
siai pasisuko ir atsistojo priešais tėvą: 

— Tai dabar! Argi mane kvailiu laikai? 

Sakaras supyko, nes atsakymas jam pasirodė nepagarbus ir 
net neprotingas; jis norėjo sūnui surikti, kad jo biznis tikrai labai 
puikus ir kad Maksimas iš tikrųjų klysta, jei savo tėvą laiko pa- 
prastu vagišium, tokiu kaip ir visi kiti. Bet, pažvelgęs į jį, pajuto 
gailesį savo vargšui vaikinui, nes dvidešimt penkerių metų jis 
jau buvo visai išsekęs, taupus, net šykštus, taip susenęs nuo iš- 
tvirkavimų, taip susirūpinęs savo sveikata, jog nebedrįso daryti 
jokių išlaidų ir leisti sau jokių malonumų, iš anksto neapskai- 
čiavęs, kokios iš to gaus naudos. Tuoj nusiraminęs ir didžiuoda- 
masis, kad, sulaukęs penkiasdešimt metų, tebesąs vis dar pra- 
muštgalvis, Sakaras nusijuokė ir tekštelėjo sūnui per petį: 

— Gerai! Einam pusryčių, mano vargšeli, ir gydyk savo 
reumatą! 

Dar po vienos dienos, spalio penktą, Sakaras kartu su Amlenu 
ir Degremonu nuvyko į Sent An gatvę pas notarą poną Leloreną 
ir čia įregistravo aktą, kuriuo steigiama akcinė bendrovė, pava- 
dinta „Visuotinio banko bendrovė“, su dvidešimt penkių milijonų 
kapitalu, suskirstytu į penkias dešimtis tūkstančių akcijų, po 
penkis šimtus frankų kiekviena, kurių tik ketvirtoji dalis bus 
apyvartoje. Bendrovės būstinė pažymėta Orviedo rūmai Sen La- 
zaro gatvėje. Vienas bendrovės statuto egzempliorius, surašytas 
pagal reikiamą formą, liko padėtas notaro Leloreno archyve. 
Tą dieną rudens saulė labai skaisčiai švietė; išėję iš notaro, šie. 
ponai užsidegė po cigarą, pamažu grįžo bulvaru ir Šose d'Anten 
gatve, kupini gyvenimo džiaugsmo, linksmi, kaip iš pamokų 
ištrūkę gimnazistai. 

Visuotinis steigiamasis susirinkimas įvyko tik sekančią savai- 

te, nedidelėje skurdžioje šokių salėje, Blanš gatvėje, kur, savi- 
ninkui subankrutavus, vienas pramonininkas bandė ruošti pa- 
veikslų parodas. Pasirašytas akcijas bendrovės steįgėjai jau pa- 
leido apyvarton ir sau jų nepasiliko; į susirinkimą atvyko šimtas 
dvidešimt du akcininkai, atstovaują beveik keturiasdešimčiai 
tūkstančių akcijų, iš viso turėjo susidaryti du tūkstančiai balsų, 
kadangi, norint dalyvauti susirinkime ir balsuoti, reikėjo turė- 
ti bent dvidešimt akcijų. Vienas akcininkas negalėjo turėti dau- 
giau kaip dešimt balsų, nepaisant jo akcijų skaičiaus; todėl pa- 
aiškėjo, kad balsų yra tūkstantis šeši šimtai keturiasdešimt 
trys. 

Sakaras užsispyrė, kad susirinkimui pirmininkautų Amlenas. 
Jis pats tyčia įsimaišė į minią. Inžinieriui ir sau pačiam jis užrašė 
po penkis šimtus akcijų, kurias juodu turėjo išsipirkti tik ant 
popieriaus. Atvyko visas steigėjų sindikatas: Degremonas, Jurė, 
Sedilis, Kolbas, markizas de Boenas, kiekvienas su paklusnių ak- 
cininkų būreliu. Čia buvo ir Sabatanis, vienas stambiausiųjų ak- 
cininkų, taip pat ir užvakar į tarnybą priimtas Žantru, kurį apspito 
keletas aukštųjų banko tarnautojų. Visi nutarimai buvo iš anksto 
taip gerai numatyti ir paruošti, jog steigiamasis susirinkimas 
dar niekada nepraėjo taip gražiai, ramiai, paprastai ir sklandžiai. 
Susirinkimas vienbalsiai pripažino steigėjų pareiškimą, kad vi- 
sas pagrindinis kapitalas yra paskirstytas ir jau įmokėta po šimtą 
dvidešimt penkis frankus už akciją. Paskui buvo iškilmingai pa- 
skelbta, kad bendrovė laikoma įsteigta. Po to buvo renkama val- 
dyba, susidedanti iš dvidešimt narių; be metinės algos po pen- 
kiasdešimt tūkstančių frankų už dalyvavimus posėdžiuose, jie 
dar turėjo gauti pagal vieną statuto straipsnį dešimt procentų nuo 
grynojo pelno. Tokių sumų negalima buvo niekinti, ir kiekvienas 
sindikato steigėjas reikalavo sau vietos valdyboje; savaime 
suprantama, kad Degremonas, Jurė, Sedilis, Kolbas, markizas 
de Boenas ir į pirmininkus siūlomas Amlenas buvo išrinkti kartu 
su keturiolika kitų ne tokių reikšmingų akcininkų, parinktų iš 
paklusniausiųjų ir solidžios išvaizdos žmonių tarpo. Kai priėjo 
eilė rinkti bendrovės direktorių, pagaliau atsirado lig tol nesiro- 
dęs Sakaras, ir Amlenas iškėlė jo kandidatūrą. Sakaro pavardę 
sutiko palankus šnibždesys, ir jis buvo išrinktas vienbalsiai. Beli- 
ko išrinkti du komisarus cenzorius, kurių pareiga — pranešti 
visuotiniam susirinkimui apie balansą ir kontroliuoti valdybos 
pateiktas apyskaitas; šios pareigos buvo ir keblios, ir nereika- 
lingos; Sakaras joms numatė tokį poną Ruso ir tokį poną Lavin- 
jerą, pirmąjį visiškai pavaldų antrajam; šis buvo aukšto ūgio, 
šviesiaplaukis, labai mandagus, visada pritariąs, degąs troškimu 
vėliau patekti tarnybon, kai jo patarnavimai bus įvertinti. Išrin- 

kus Ruso ir Lavinjerą, posėdį galima buvo baigti, bet pirminin- 
kaujantis užsiminė apie steigėjams skirtą dešimt procentų premi- 
ją, kuri iš viso sudarė keturis šimtus tūkstančių frankų; susirin- 
kimas, pirmininkaujančiam pasiūlius, nutarė tą sumą nurašyti 
steigimo išlaidų sąskaita. Tai buvo menkniekis, negi apsieisi be 
magaryčių! Smulkiųjų akcininkų minia skirstėsi, trypdama tarsi 
kaimenė, o stambieji akcininkai išėjo paskutinieji, vieni kitiems 
ant šaligatvio dar kartą spaudė rankas patenkinti. 

Sekančią dieną rinkosi taryba Orviedo rūmuose, buvusiame 
Sakaro salone, dabar posėdžių salėje. Salės viduryje stovėjo 
didžiulis stalas, užtiestas žaliu aksomu, aplinkui sustatyti dvi- 
dešimt fotelių, aptrauktų tokia pat medžiaga; be dviejų didelių 
knygų spintų, kurių stiklai iš vidaus buvo užtraukti taip pat žalio 
šilko užuolaidomis, jokių kitų baldų čia nebuvo. Tamsiai raudoni 
sienų apmušalai temdė kambarį, kurio visi trys langai buvo iš 
Boviljė sodo pusės. Iš ten sklido tik prietema, kaip ramybė seno 
vienuolyno, užmigusio po žaliais savo medžių šešėliais. Visa buvo 
rimta ir tauru, visa alsavo senoviniu sąžiningumu. 

Taryba rinkosi sudaryti valdybos, ir, laikrodžiui išmušus ke- 
turias, jau beveik visi buvo atėję. Markizas de Boenas; augalo- 
tas, mažo, blyškaus, aristokratiško veido vyras, iš tikrųjų buvo 
senovinės Prancūzijos atstovas, o labai mandagus Degremonas 
savo pasakiška sėkme atstovavo klestinčiai imperijai. Sedilis, 
ramesnis negu paprastai, kalbėjosi su Kolbu apie netikėtus paki- 
timus Vienos rinkoje; aplink juos grupavosi eiliniai nariai klau- 
sydami, apie ką čia jie kalbasi, stengdamiesi nugirsti kokią nors 
informaciją; kiti kalbėjosi apie savo asmeninius reikalus, nes jie 
čia atvyko tik dėl kvorumo, kad galėtų gauti savo dalį, kai bus 
dalijami laimikiai. Jurė, kaip paprastai, pavėlavo, atbėgo uždu- 
sęs, kai tik pasibaigė parlamento komisijos posėdis. Jis atsiprašė, 
ir visi susėdo į fotelius aplink stalą. 

Būdamas amžium vyriausias, markizas de Boenas atsisėdo 
į pirmininko fotelį, aukštesnį už kitus ir labiau paauksuotą. Saka- 
ras atsisėdo priešais jį kaip direktorius. Kai tik markizas paskel- 
bė, kad bus renkamas pirmininkas, tuojau atsistojo Amlenas, 
prašydamas jo kandidatūros nekelti, nes turįs žinių, jog daugelis 
čia susirinkusių ponų galvoją rinkti jį pirmininku; jis pasiaiškino 
jau poryt turįs išvykti į Rytus ir, be to, nieko nenutuokiąs nei apie 
atskaitomybę, nei apie bankinius ir biržos reikalus, o čia tokia 
didelė atsakomybės našta, kurios jis negalįs pakelti. Sakaras 
klausėsi labai nustebęs, kadangi iš vakaro jau buvo viskas sutaI- 
ta; jis suprato, kad ponia Karolina brolį taip nuteikė, kai šį rytą jie 
vieni taip ilgai kalbėjosi. Nenorėdamas, kad pirmininko vietą 
užimtų koks nors savarankiškas žmogus, kuris galbūt jį galėtų 


103 


varžyti, Sakaras tuojau įsikišo ir pareiškė, kokios pirmininko 
pareigos, kad jam pakanką tik dalyvauti visuotiniuose susirin- 
kimuose, palaikyti tarybos pasiūlymus ir sakyti tradicines kalbas. 
Raštams pasirašinėti renkamas vicepirmininkas. O visiems ki- 
tiems reikalams, susijusiems su grynai bankine technika, kaip 
atskaitomybė, birža ir daugybė stambaus banko smulkmenų, kaip 
sykis ir esąs direktorius, pats Sakaras. Sutinkamai su banko sta- 
tutu jis turįs vadovauti visiems skyriams, tvarkyti pajamas ir 
išlaidas, atlikinėti einamuosius reikalus, ruošti medžiagą tarybos 
posėdžiams, žodžiu, būti vykdomuoju bendrovės organu. Tokie 
argumentai, atrodo, buvo įtikinantys. Tačiau Amlenas ir toliau 
spyrėsi, todėl teko pačiam Degremonui ir Jurė jį stipriai paspaus- 
ti. Markizas de Boenas sėdėjo didingas ir nesikišo. Pagaliau in- 
žinierius nusileido, ir jį išrinko pirmininku, o vicepirmininku — 
kažkokį agronomą, buvusį valstybės patarėją, vikontą de Roben 
Šago, tylų šykštuolį, puikią mašiną parašams gaminti. Sekreto- 
rius buvo paskirtas iš banko tarnautojų, emisijos skyriaus vedė- 
jas. Kai jau ėmė visai temti, rimtą, erdvią patalpą užliejo žalsva, 
be galo liūdna prietema, susirinkimas nutarė, kad padirbėta pa- 
kankamai ir gerai, todėl laikas skirstytis, tuo labiau jog balsuota 
ateityje rinktis du kartus per mėnesį: mažoji taryba posėdžiaus 
kiekvieno mėnesio penkioliktą dieną, o didžioji — kiekvieno 
mėnesio trisdešimtąją dieną. 

Sakaras ir Amlenas drauge užlipo į braižybos salę, kur jų 
laukė ponia Karolina. Pamačiusi brolį sumišusį, ji tuoj suprato, 
kad šis silpnabūdis dar kartą nusileido, ir už tai valandėlę ant jo 
smarkiai pyko. 

— Klausykite, juk tai neprotinga! — sušuko Sakaras.— Pa- 
galvokite, juk pirmininkas gauna po trisdešimt tūkstančių frankų, 
o kai mūsų įmonė išsiplės, jo alga bus dviguba. Juk nesate tokie 
turtingi, kad galėtumėte niekinti tokį uždarbį... Bet, sakykite, ko 
gi jūs bijote? 

— Aš visko bijau, — atsakė ponia Karolina.— Brolio čia ne- 
bus, o aš pati apie piniginius reikalus nieko neišmanau... Štai kad 
ir tie penki šimtai akcijų, kurias jam užrašėte, nors jis jų dar ne- 
išpirko! Argi tai teisėta, ar už tai netektų atsakyti, jei dalykai 
pakryptų į blogąją pusę 

Sakaras ėmė juoktis: 

— Na, tai gražiausia! Penki šimtai akcijų, 0 pirmasis įmo- 
kėjimas už jas sudaro šešiasdešimt du tūkstančius penkis šimtus 
frankų! Nepraeis nė šeši mėnesiai, kai mes gausime pirmąjį 
pelną, ir jei tada jis neįstengtų tiek įmokėti, tai verčiau nieko 
nelaukus pasiskandinti Senoje ir nieko nepradėti... Ne, galite 
būti rami, spekuliacija praryja tik neapdairiuosius. 

Sutirštėjusioje prieblandoje jos veidas atrodė griežtas. Bet 
štai tarnas atnešė dvi lempas; plačiai nušvito sienos su didžiuliais 
planais ir spalvingomis akvarelėmis, kurios taip dažnai ją skatin- 
davo pasvajoti apie anuos kraštus. Ten lygumos dar tebebuvo 
plikos, kalnai užstojo horizontus; ji vaizdavosi, kaip mokslas 
prikels iš purvo ir tamsybių tą seną, ant savo lobių užmigusį pa- 
saulį. Kiek didelių, gražių ir gerų darbų čia reikia įvykdyti! Prieš 
akis jai stojo vis naujos žmonių kartos, nauja, stipresnė ir lai- 
mingesnė žmonija, išaugusi senovės dirvose, kurias naujai išarė 
pažanga. 

— Spekuliacija, spekuliacija! — kartojo ji mašinaliai, abejo- 
nių slegiama.— O, apie ją pagalvojus, iš baimės alpsta širdis. 

Gerai nusimanydamas, apie ką ponia Karolina galvoja, Saka- 
ras pastebėjo jos veide ateities viltį. 

— Taip, spekuliacija. Kodėl gi šis žodis jus gąsdina?.. Juk 
spekuliacija yra tikras gyvenimo masalas, amžinasis geismas, 
verčiąs kovoti ir gyventi... Jei išdrįsčiau pasakyti vieną palygi- 
nimą, tai jus įtikinčiau... 

Jis vėl nusijuokė, bent kiek susidrovėjęs. Paskui jis vis dėlto 
pasiryžo, nes nesivaržydavo moterų. 

— Klausykite, ar jūs manote.:..— kaip čia pasakius? — kad 
be geidulingumo daug vaikų ateitų į šį pasaulį?.. Juk iš šimto 
galinčių gimti vaikų vos vieną pasitaiko šiaip taip pagaminti... 
O paleistuvaujant ir atsiranda tai, ko reikia, ar ne tiesa? 

— Žinoma,— atsakė ji susidrovėjusi. 

— Taigi, brangioji mano bičiule, be spekuliacijos nebūtų biz- 
nio... Kokiems velniams aš mėtyčiau pinigus ir rizikuočiau savo 
turtu, jei tai man nežadėtų nepaprasto pelno ir staigios laimės, 
kuri man atvertų dangų?.. Su teisėtu, kukliu atlyginimu už darbą, 
išmintingai ir blaiviai sudarant kasdieninius sandėrius, gyveni- 
mas pasidarytų nepaprastai nuobodus, tikra pelkė, kurioje visos 
jėgos miega ir pūva; bet jei horizonte įžiebtumėt svajonių žiburį, 
jei pažadėtumėt, kad už vieną sū galima laimėti šimtą, jei visiems 
tiems apsnūdėliams pasiūlysite negalimą dalyką — per dvi valan- 
das pramuštgalviškose lenktynėse susimedžioti milijoną, — be- 
matant prasidės tokios lenktynės, energija padidės dešimteriopai, 
žmonės stumdysis ir prakaituos panašiai, kaip jie prakaituoja 
dėl savo smagumo, 0 šituo būdu kartais pasiseka padaryti vaiką, 
kitaip sakant, gimsta gyvi, gražūs ir dideli dalykai... Po velnių, 
daug yra visokių nereikalingų šlykštybių, tačiau pasaulis be jų 
tikrai galą gautų! 

Ponia Karolina pasiryžo nusijuokti, nes ji nebuvo pamaiviškai 
kukli. 

— Vadinasi,— tarė ji, — jūs darote išvadą, kad su tuo reikia 

sutikti, nes tokia yra pačios gamtos tvarka. Jūsų tiesa, gyveni- 
mas nėra švarus. 

Pagalvojusi, kad kiekvienas pažangos žingsnis ėjo per kraują 
ir purvus, ji pasijuto drąsesnė. Reikėjo pasiryžti. Ji vis žiūrėjo 
į planus bei piešinius ant sienų ir regėjo ateities uostus, kanalus, 
kelius, geležinkelius, kaimus su dideliais ūkiais, aprūpintais tech- 
nika kaip fabrikai, regėjo naujus, sveikus, racionaliai suplanuo- 
tus miestus, kuriuose apsišvietę žmonės gyvens iki žilos senat- 
vės. 

— Na, ką gi,— pridūrė ji linksmai, — man tenka nusileisti 
kaip ir visada. Pabandykime padaryti bent kiek gero, kad mums 
už tai atleistų. 

Vis tylėdamas, brolis priėjo ir ją pabučiavo. Ji pagrasė jam 
pirštu: 

—" O, tu moki prisimeilinti! Pažįstu tave... Palikęs mus vienus, 
rytoj visai nebesirūpinsi, kaip čia dalykai klosis; ten, kai tik 
apsikrausi darbais, viskas tau seksis, svajosi apie triumfus, o tuo 
tarpu pas mus galbūt po kojomis žemė prasmegs. 

— Betgi jau esame susitarę, — juokais sušuko Sakaras,— 
kad brolis jus palieka čia prie manęs kaip žandarą tuoj čiupti 
už pakarpos, jei aš blogai elgčiausi. 

Visi trys nusikvatojo. 

— Galite būti tikras, kad taip ir padarysiu!.. Atsiminkite, ką 
mums pažadėjote, pirmiausiai mums, o paskui ir daugeliui kitų, 
pavyzdžiui, tam mano šauniajam Dežua, kurį jums labai reko- 
menduoju... Taip pat ir mūsų kaimynėms, toms vargšėms de Bo- 
viljė; šiandien mačiau, kaip jos prižiūrėjo virėją, skalbiančią jų 
senus drabužius, nes, be abejo, taupė skalbimo išlaidas. 

Visi trys jie dar valandėlę labai draugiškai kalbėjosi ir galu- 
tinai aptarė Amleno išvykimą. | 

Kai Sakaras nulipo laiptais į savo kabinetą, liokajus jam pra- 
nešė, kad jo atkakliai laukianti kažkokia moteris, nors jai pasa- 
kęs, jog vykstąs tarybos posėdis, ir ponas, be abejo, negalėsiąs 
jos priimti. Jausdamasis pavargęs, Sakaras užpyko ir liepė ją 
išprašyti, bet pagalvojęs, kad gali netekti sėkmės taip nuo žmonių 
užsidarydamas, jis savo sprendimą pakeitė. Prašytojų srautas 
kiekvieną dieną vis didėjo, ir ta minia jį svaigino. 

Kabinete žibėjo tik viena lempa, todėl jis gerai neįsižiūrėjo 
į viešnią. 

— Gerbiamasis pone... mane pas jus atsiuntė ponas Biušas. 

Jis perpyko, neatsisėdo nei pats, nei jos nepaprašė sėstis. 
Išdribęs kūnas ir plonas balsas jam tuojau priminė ponią Mešen. 
Gera akcininkė, kuri akcijas perka svarais! 

Ji ramiai aiškino, kad Biušas ją siuntęs pasiteirauti apie Vi- 

suotinio banko emisiją. Ar dar esą likę neparduotų akcijų? Ar 
galima tikėtis jų gauti su premija, kuri duodama steigėjams? Ta- 
čiau iš tikrųjų šis reikalas tebuvo tik dingstis ateiti, apžiūrėti 
namus, pašniukštinėti, kas čia dedasi, ir patikrinti patį šeiminin- 
ką; jos mažos akutės, lyg išgręžtos veido riebaluose, tik nardė 
aplinkui ir vis krypo į jį, tarsi norėdamos pasiekti pačią sielą. 
Brandindamas nelemtąją apleisto vaiko bylą, Biušas ilgai ir kant- 
riai laukė, kol pagaliau pasiryžo veikti ir ją nusiuntė pasižval- 
gyti. 

— Nebėra nieko, — šiurkščiai atsakė Sakaras. 

Ji suprato, kad nieko daugiau nesužinos ir neatsargu dar ką 
nors bandyti. Taigi tą dieną ji nelaukė išvaroma ir pati pasiskubi- 
no durų link. 

— O kodėl jūs sau akcijų neprašote? — paklausė jis norėda- 
mas įgelti. 

Ji atsakė švepluodama, spiegiančiu balsu, lyg šaipydamasi: 

— O! Tokiomis operacijomis aš nesiverčiu... Palauksiu... 

Pamatęs tą didžiulį apšepusį odinį krepšį, su kuriuo ji niekada 
nesiskirdavo, Sakaras suvirpėjo. Nejaugi tokią dieną, kai viskas 
klojasi taip, kaip jis pageidavo, dieną, kai jis jautėsi toks laimin- 
gas, jog pagaliau jau gimė taip trokštama kredito firma, — nejau- 
gi ši sena niekšė, kaip pikta fėja, lemtų pražūtį lopšyje gulinčiai 
princesei? Jis nuvokė, kad krepšyje, kurį ji atsinešė į gimstančio- 
jo banko kontorą, yra prigrūsta visokių beverčių dokumentų, nu- 
vertintų akcijų; ir jam pasirodė, kad ji graso laukti tiek, kiek rei- 
kės, ir šiame krepšyje palaidos ir jo akcijas, kai bankas žlugs. Tai 
buvo tarsi žygiuojančias armijas lydinčio varno kranksėjimas, 
kai kautynių vakarą jis skraido viršum galvų ir sminga žemyn 
žinodamas, kad čia ras plėšyti lavonų. 

— Iki pasimatymo, pone,— tarė Mešen dusdama ir labai 
mandagiai. 


V 


Po mėnesio, lapkričio pradžioje, Visuotinio banko patalpos 
dar nebuvo baigtos. Dar tebedirbo staliai prikalinėdami panelius, 
dažytojai glaistydami didžiulį stiklinį stogą, kuriuo buvo uždeng- 
tas kiemas. 

Kad darbai taip užsidelsė, kaltas buvo Sakaras — jis, nepa- 
tenkintas įrengimų kuklumu, reikalavo daugiau prabangos ir vis 
plėtė darbus. Tačiau pastumti sienas ir patenkinti savo nuolatinę 
svajonę apie milžinišką erdvę jis negalėjo, todėl įširdo ir pavedė 
poniai Karolinai atsiskaityti su rangovais. Taigi ji ir prižiūrėjo, 
kaip buvo dedami paskutinieji kasų langeliai. Langelių padaryta 

nepaprastai daug; centrinę banko salę, perdirbtą iš kiemo, jie 
supo iš visų pusių: visi atitverti pinučiais, griežti ir orūs, O ViI- 
šum kiekvieno varinė, graži lentelė, su užrašu juodomis raidėmis, 
rodė jo paskirtį. Apskritai, patalpos nors ir nedidelės, sutvarky- 
tos buvo vykusiai: pirmame aukšte skyriai, nuolat susidurią su 
publika — įvairios kasos, emisija, visos einamosios banko 
operacijos; viršuje veikė visi banko vidaus mechanizmai — val- 
dybos, korespondencijos, buhalterijos, juriskonsulto ir tarnau- 
tojų skyriai. Tokiame ankštame plote iš viso dirbo daugiau kaip 
du šimtai tarnautojų. Vos tik įėjus į vidų, kur dar maišėsi darbi- 
ninkai įkalinėdami paskutiniąsias vinis, o kasose jau skambėjo 
auksas, žmogų pritrenkdavo savotiška rimtis ir senovinio dorumo 
atmosfera, kažkaip primenanti zakristiją; be abejo, tokią nuotai- 
ką darė pačios patalpos senuose, drėgnuose, tamsiuose rūmuose, 
skendinčiuose gretimo sodo medžių paunksmėje. Atrodė, čia 
vienuolynas. 

Kartą, po pietų grįžęs iš biržos, net ir pats Sakaras tai pajuto 
ir nustebo. Jis ėmė nebe taip gailėtis, kad per maža paauksinimų. 
Savo pasitenkinimą jis išreiškė poniai Karolinai: 

— Ką gi! Pradžiai vis dėlto čia labai malonu. Atrodo kažkaip 
šeimyniškai, tikra koplytėlė. Vėliau pamatysime... Ačiū jums, 
mieloji mano bičiule, už visus rūpesčius, kuriuos prisiėmėte, kai 
jūsų brolis išvyko. 

Kadangi jis vadovavosi dėsniu — išnaudoti bet kokias pasi- 
taikiusias aplinkybes, tai dabar jis nutarė pabrėžti tą rimtumo 
vaizdą ir reikalavo, kad tarnautojai elgtųsi it jauni kunigai, kad 
visi kalbėtų tik pusbalsiu, o pinigus priiminėtų ir išdavinėtų 
kukliai, kaip bažnyčios tarnai. 

Per visą tokį audringą savo gyvenimą Sakaras dar niekada 
nebuvo taip daug plušęs kaip dabar. Rytais, anksčiau už visus 
tarnautojus, kontoros sargui dar nespėjus užkurti krosnies, jis 
jau septintą valandą dirbdavo savo kabinete, skaitydavo atėjusią 
korespondenciją ir atsakinėdavo į skubius laiškus. Paskui iki 
vienuoliktos priiminėdavo begalinę eilę skubių lankytojų, drau- 
gus ir žymius klientus, biržos agentus, kulisės atstovus, tarpi- 
ninkus, ištisą finansininkų minią, jau nekalbant apie banko skyrių 
viršininkus, ateinančius gauti nurodymų. Jis pats, kai tik pasi- 
taikydavo laisva minutė, tuoj pakildavo nuo kėdės, greitai per- 
bėgdavo įvairius skyrius; kiekvieną kartą pasirodydamas 
skirtingu laiku, jis įvarydavo tarnautojams baimę. Vienuoliktą 
valandą jis eidavo pas ponią Karoliną pusryčių, valgydavo daug, 
išgerdavo taip pat nemažai, nes buvo liesas ir pavojus nutukti 
negrėsė; čia jis praleisdavo ištisą valandą, bet ne veltui, nes, 
pasak jo, čia išklausydavo savo bičiulės išpažintį, t. y. ją išklau- 

sinėdavo, ką ji mano apie žmones ir apie daiktus, nors ir žinojo, 
kad nesugebės pasinaudoti jos didžia išmintimi. Dvyliktą valandą 
jis išeidavo iš namų, patraukdavo į biržą, stengdamasis ten nu- 
vykti sykiu su pirmaisiais lankytojais, pamatyti, kokia čia padė- 
tis, ir pasikalbėti. Beje, atvirai jis nelošdavo, atvykdavo čia 
vien tik susitikti su savo banko klientais. Tačiau jo įtaka jau 
pradėjo reikštis, nes jis čia grįžo kaip nugalėtojas, kaip solidus 
žmogus, nuo šiol remiąsis realiais milijonais; gudruoliai, žvilg- 
čiodami į jį, tyliai apie jį pakalbėdavo, pašnibždėdavo vieni 
kitiems nepaprastų paskalų, pranašaudavo jam karališką ateitį. 
Apie pusę keturių jis visada grįždavo ir tuoj įsikinkydavo į nuo- 
bodų pasirašinėjimų darbą; jis buvo taip įgudęs mechaniškai 
vedžioti ranką, jog, vis pasirašinėdamas, pasišaukdavo tarnau- 
tojus, jiems atsakinėdavo, spręsdavo įvairius klausimus, laisvai 
galvodavo ir kalbėdavo. Iki šešių jis dar priiminėdavo lankyto- 
jus, po to baigdavo šios dienos reikalus ir paruošdavo darbą 
rytojui. Po to jis lipdavo į viršų pas ponią Karoliną pietauti ir da- 
bar valgydavo daugiau ir įvairesnių valgių, negu per pusryčius 
vienuoliktą valandą; pietums būdavo brangios žuvies, 0, svar- 
biausia, laukinių paukščių patiekalų; vynus jis keisdavo pagal 
savo užgaidas — čia per pietus gerdavo burguridą, čia bordo, čia 
šampaną, nelygu kaip tą dieną jam buvo sekęsi. 

— Na, sakykite, argi aš ne protingas? — paklausdavo jis 
kartais juokaudamas.— Užuot lakstęs paskui moteris, po klubus 
ar teatrus, gyvenu čia pas jus kaip padorus buržua... Apie tai 
reikia parašyti jūsų broliui, kad jis nesirūpintų... 

Tačiau jis nebuvo toks protingas, kaip tvirtino, nes kaip tik 
tuo laikotarpiu buvo įsižiūrėjęs vieną Bufo teatro dainininkę, 
o vieną sykį užgaišo ir pas Žermeną Ker, bet iš to jokio malonumo 
nepatyrė. Tiesą sakant, iš nuovargio vakarais jis vos bepastovė- 
davo ant kojų. Be to, jis taip troško bankui pasisekimo ir taip 
dėl jo sielojosi, jog visi kiti jo apetitai nuo to kažkaip sumažėjo 
ir laikinai net visai išnyko, kol jis pasijus nugalėjęs, esąs negin- 
čijamas turtų šeimininkas. 

— Tai! — linksmai atsakė ponia Karolina.— Brolis visada 
buvo protingas, bet šis jo protingumas įgimtas, be jokių ypatingų 
jo nuopelnų. Vakar jam parašiau, kad man pasisekė jus įtikinti, 
jog nėra reikalo tarybos salę iš naujo perauksuoti. Tai jam bus 
kur kas maloniau. 

Lapkričio pradžioje, vieną labai šaltą dieną, po pietų, kai po- 
nia Karolina vyriausiajam dažytojui nurodė salės dekoracijas 
tik paprastai nuplauti šarmu ir daugiau nedaryti nieko, liokajus 
jai padavė vizitinę kortelę sakydamas, kad tas asmuo būtinai 
norįs ją pamatyti. Aptrintoje kortelėje grubiomis raidėmis buvo 

išspausdinta „Biušas“. Tos pavardės ji nebuvo girdėjusi ir pa- 
prašė atvesti tą žmogų į brolio kabinetą, kur ji priimdavo lan- 
kytojus. 

Jei Biušas kantriai išlaukė beveik šešis mėnesius ir nepasi- 
naudojo ta nepaprasta žinia, kad Sakaras turi pavainikį sūnų, tai 
visų pirma dėl to, jog tie šeši šimtai frankų už: vaiko motinai 
išduotus vekselius būtų per menka nauda, 0 jį šantažuoti, bandyti 
išspausti daugiau, bent kelis tūkstančius frankų, būtų buvę labai 
sunku. Kaipgi suterorizuoti našlį, kurio niekas nevaržo, kuris 
nebijo jokio skandalo, kaipgi jį priversti brangiai užsimokėti 
už aną bjaurią dovaną, už atsitiktinai gimusį vaiką, purvuose 
išaugusią būsimo sutenerio ir žmogžudžio sėklą? Mešen, be abejo, 
kruopščiai surašė didelę sąskaitą, visas savo išlaidas, apie šešis 
tūkstančius frankų: čia ji priskaičiavo ir monetas po dvidešimt 
sū, duotas savo pusseserei, vaiko motinai Rozali Šavaj, ir išlaidas 
nelaimingosios pusseserės gydymui, jos laidotuvėms, kapo prie- 
Žiūrai ir galop, kiek jai atsiėjo pats Viktoras — jo maistas, dra- 
bužiai ir daugybė kitų daiktų, kai paėmė jį globoti. Bet jei Saka- 
ras pasirodytų nejautrus tėvas, jis galėtų pasiųsti juos po velnių 
su tokia sąskaita, nes nebuvo jokių įrodymų, kad jis to vaiko tė- 
vas, nebent tai, kad vaikas labai į jį panašus; atrodė, kad iš jo būtų 
galima išgauti tik pinigus už vekselius, ir tai tik tuo atveju, jei jis 
nepareikštų, kad byla įsisenėjusi. 

Kita vertus, Biušas taip ilgai delsė ir dėl to, kad kelias savaites 
baisiai rūpinosi broliu Sižizmonu, kurį pakirto džiova. Šitas siau- 
bingas visokių dalykų knaisiotojas porą savaičių buvo apleidęs 
viską, užmiršęs visas sumėtytas pėdas, kurias šniukštinėjo, nebe- 
sirodė biržoje ir nebemedžiojo skolininkų, bet dieną naktį nesi- 
traukė nuo ligonio lovos, kaip motina prie jo budėjo, slaugė 
jį ir keitė jam baltinius. Iš tokio bjauraus šykštuolio jis dabar 
pasidarė labai išlaidus, kvietė geriausius Paryžiaus gydytojus, 
būtų net vaistininkui brangiau mokėjęs už vaistus, kad tik jie 
padėtų; gydytojai uždraudė Sižizmonui bet kokį darbą, tačiau 
šis užsispyręs norėjo dirbti, ir Biušas slėpė jo popierius ir knygas. 
Dabar jie stengėsi vienas kitą apmauti. Vos tik jo slaugytojas iš 
nuovargio užsnūsdavo, tuoj išprakaitavęs, karščiu degantis vai- 
kinas susirasdavo pieštuko galą, laikraščio skiautelę ir imdavo 
skaičiuoti, dalyti turtus pagal savo išsvajoto teisingumo rei- 
kalavimus, kad kiekvienas gautų jam priklausančią laimės ir gy- 
venimo dalį. Atmerkęs akis ir pamatęs, kad broliui pasidarė blo- 
giau, Biušas supykdavo, jo širdis plyšdavo iš apmaudo, kad jis 
tuščiom svajonėm aukoja net ir tą mažą gyvybės likutį. Kol brolis 
buvo sveikas, Biušas jam leisdavo žaisti tomis kvailybėmis kaip 
vaikui žaislais; tačiau dėl tokių beprotiškų ir neįgyvendinamų 

idėjų save žudyti — tai tikrai kvaila! Iš meilės vyresniajam bro- 
liui Sižizmonas pagaliau sutiko labiau saugotis, atgavo šiek tiek 
jėgų ir jau ėmė keltis iš lovos. 

Tada Biušas, vėl grįžęs prie savo kasdieninių reikalų, pareiškė, 
jog metas baigti Sakaro bylą, tuo labiau kad šis grįžo į biržą kaip 
nugalėtojas, ir jo ištekliais nebetenka abejoti. Ponia Mešen, kurią 
jis nusiuntė į Sent Lazaro gatvę, parnešė labai gerų žinių. Tačiau 
jis dar nesiryžo tiesiai savo auką pulti, vis laukė, svarstė, kokia 
taktika čia geriausiai praverstų; bet iš Mešen lūpų išsprūdęs 
žodis apie ponią Karoliną, kuri tvarkanti namus ir apie kurią kal- 
bą visi kvartalo pirkliai, jam pakišo naują veikimo planą. O jeigu 
ši ponia yra tikroji namų šeimininkė, kurios rankose ne tik spintų 
raktai, bet ir šeimininko širdis?! Jis dažnai paklausydavo, kaip 
pats sakė, įkvėpimo, pasekdavo netikėta nuojauta ir, jos veda- 
mas, leisdavosi medžioklėn, o jau vėliau faktai įtikindavo, ir jis 
padarydavo išvadas. Taigi jis nuvyko pas ponią Karoliną į Sen 
Lazaro gatvę. 

Atėjusi į braižybos salę, ponia Karolina nustebo pamačiusi 
lėkšto, nevalyvo veido, nesiskutusį žmogų, apsivilkusį gražiu, 
bet purvinu redingotu, pasirišusį baltą kaklaraištį. Jis žiūrėjo į 
ją tarsi norėdamas pamatyti pačias sielos gelmes, ir ponia Karo- 
lina jam pasirodė tokia, kokios jis norėjo, — aukšta, sveika, pui- 
kiais baltais plaukais, ir dėl tų plaukų jos ir jaunas veidas atrodė 
linksmas, švelnus; ypač jam krito į akį jos didokos burnos išraiš- 
ka, dvelkianti tokiu gerumu, jog jis, nieko nelaukdamas, pasi- 
IyŽO. 

— Ponia,— prabilo jis, — norėjau pakalbėti su ponu Sakaru, 
bet patyriau, kad jo nėra namie... 

Biušas melavo, apie Sakarą jis nebuvo nė klausęs, nes labai 
gerai žinojo, kad jo nėra namie, pats tyčia palaukė, kol šis išva- 
žiavo į biržą. 

— Na, tai aš išdrįsau kreiptis į jus, iš esmės tai net geriau, 
nes žinau, į ką kreipiuos... Turiu jums pranešti svarbų dalyką... 

Ponia Karolina, iki šiol nepasiūliusi jam atsisėsti, ėmė neri- 
mauti ir skubiai parodė jam kėdę. 

— Kalbėkite, aš jūsų klausau. 

Rūpestingai pasikeldamas savo redingoto skvernus, tarsi bi- 
jodamas, kad jie nesusipurvintų, Biušas nusprendė, kad ji su 
Sakaru gyvena. 

— Matote, ponia, apie tai kalbėti man labai nepatogu; prisi- 
pažįstu jums, kad ir šį momentą man vis dar kyla klausimas, ar 
gerai darau, tokį dalyką jums sakydamas... Turiu vilties, kad šį 
mano žygį suprasite tik kaip didelį norą leisti ponui Sakarui iš- 
pirkti jo senąsias kaltes... 

Ji mostu paragino Biušą kalbėti toliau supratusi, su kokiu 
žmogum turi reikalą, ir nenorėdama ilgų jo maivymųsi. Be to, 
jis nė nesispyriojo, ėmė plačiai pasakoti seną istoriją, kaip Saka- 
ras La Arp gatvėje suviliojęs Rozali, kaip jis pasislėpęs, kaip gi- 
męs vaikas, kaip mirusi ištvirkėlė jo motina, pasakojo apie Vikto- 
rą, paliktą pusseserės globai, bet ji esanti labai užsiėmusi ir 
neturinti laiko jį prižiūrėti, todėl jis augąs šlykščiausioje aplin- 
koje. Ji klausė, iš pradžių stebėjosi tuo jai netikėtu romanu, nes 
manė, kad jis papasakos apie kokią nors įtartiną piniginę avan- 
tiūrą; paskui, matyt, ją paveikė liūdnas kūdikio motinos likimas, 
sugraudino apleistas vaikas, giliai sužadino jos, bevaikės moters, 
motiniškus jausmus. 

— O ar jūs, gerbiamasis, tikrai žinote, kad buvo taip, kaip 
man pasakojate?..— paklausė ji.— Šios rūšies istorijoms reikia 
labai tvirtų, absoliučių įrodymų. 

Jis nusišypsojo: 

— O, ponia, įrodymas iš karto krinta į akis — nepaprastas 
vaiko panašumas... Be to, yra žinomos datos, viskas derinasi, 
faktai pasitvirtina iki mažiausių smulkmenų. 

Ji suvirpėjo, o Biušas ją stebėjo. Patylėjęs jis kalbėjo toliau: 

— Dabar jūs suprantate, ponia, kaip man nepatogu kreiptis 
tiesiai į poną Sakarą. Aš pats šiuo reikalu nė kiek nesuinteresuo- 
tas, atėjau tik įgaliotas tos pusseserės, ponios Mešen; ji po ilgų 
ieškojimų atsitiktinai užtiko tėvo pėdsakus; aš jau turėjau garbės 
jums sakyti, kad tie dvylika vekselių po penkiasdešimt frankų, 
išduoti nelaimingajai Rozali, yra pasirašyti Sikardo; dieve mano, 
tai neatleistina, kai tenka gyventi šiame baisiame Paryžiuje... 
Bet ponas Sakaras mano įsikišimo pobūdį galėtų neteisingai su- 
prasti, tiesa?.. Taigi man kilo mintis pirmiau pasimatyti su jumis, 
ponia, ir pasitarti, kaip elgtis toliau, nes žinau, kaip jūs rūpinatės 
ponu Sakaru... Tai va! Jūs žinote mūsų paslaptį! Kaip manote, ar 
turėčiau jo palaukti ir jau šiandien viską jam pasakyti? 

Ponia Karolina ėmė vis labiau jaudinti: 

— Ne, ne, vėliau! 

Bet ir ji pati nežinojo, ką daryti; labai keistai jai pasirodė ši 
paslaptis. Jis toliau ją stebėjo, patenkintas tokiu dideliu jos 
jautrumu, kurio ji neįstengė nuslėpti, ir baigė svarstyti savo 
veikimo planą, dabar jau įsitikinęs, kad iš jos ištrauks daugiau, 
negu bet kokiomis aplinkybėmis būtų davęs Sakaras. 

— Reikėtų ką nors daryti, — sumurmėjo Biušas. 

— Gerai! Aš nuvyksiu... Taip, aš nuvyksiu ten ir pamatysiu 
tą ponią Mešen ir vaiką. Tai bus geriau, daug geriau, jei pirmiau- 
sia viską išsiaiškinsiu aš. 

Ji galvojo balsu ir pasiryžo pirma viską rūpestingai ištirti 

pati ir kol kas nieko nesakyti tėvui. Jei įsitikintų, kad tai tiesa, 
namus ir rūpintųsi jo ramybe! 

— Deja, reiktų paskubėti,— toliau kalbėjo Biušas, pamažu ją 
kreipdamas į savo tikslą.— Vargšas berniokas kenčia. Jis gyve- 
na siaubingoje aplinkoje. 

Ji atsistojo. 

— Užsidedu skrybėlę ir tuoj vykstu ten. 

Teko ir jam pakilti nuo kėdės, ir jis nerūpestingai tarė: 

— Nieko jums nesakiau apie sąskaitėlę, kurią ten reikės 
sutvarkyti. Savaime suprantama, vaiko išlaikymas kainavo, rei- 
kėjo skolinti pinigų ir motinai, kol ji buvo gyva... O, tiksliai visko 
nežinau. Nenorėjau apsiimti tvarkyti šį dalyką. Visi popieriai 
yra ten. . 

— (Gerai, aš pažiūrėsiu! 

— O, ponia, kad žinotumėte, kokių keistų dalykų man tenka 
pamatyti dirbant savo darbą! Doriausi žmonės turi kentėti už 
praeities aistras arba, dar blogiau, už savo giminių aistras... Ga- 
lėčiau jums ir pavyzdį nurodyti. Nelaimingosios jūsų kaimy- 
nės, — tos ponios de Boviljė... 

Staiga jis priėjo prie lango ir smalsumu degančiomis akimis 
žvelgė į kaimynų sodą. Be abejo, vos įžengęs į kambarį, jis ėmė 
galvoti, kaip čia pašnipinėjus, nes mėgdavo iš anksto ištirti savo 
kautynių lauką. Byloje dėl grafo raštiško įsipareigojimo sumokė- 
ti merginai Leoni Kron dešimt tūkstančių frankų jis spėjo teisin- 
gai, ir iš Vandomo atsiųstos informacijos tą jo spėjimą patvirtino: 
grafui mirus, suviliota mergina liko be skatiko, teturėjo tik tą 
bevertį popiergalį; degdama noru patekti į Paryžių, ji tą savo 
popieriuką užstatė lupikautojui Šarpjė galbūt už kokius pen- 
kiasdešimt frankų. Boviljė Biušas surado labai greitai, tačiau jo 
siųsta Mešen jau šešis mėnesius veltui šniukštinėjo visas Pary- 
žiaus pakampes, niekaip negalėdamas užtikti Leoni. Biušas paty- 
rė, kad, atvykusi į Paryžių, ji dirbo tarnaite pas vieną antstolį, 
paskui tarnavo dar trijose vietose, bet vėliau ji neteko vietos dėl 
blogo elgesio, ji dingo, ir veltui jis ieškojo jos visokiausiose lan- 
dynėse. Jis baisiai širdo, nes be tos mergšės, be gyvos skandalo 
grėsmės jis nieko negalėjo su grafiene pradėti. Tačiau jis vis tiek 
ruošė bylą ir, stovėdamas prie lango, jautėsi laimingas, kad gali 
pamatyti vilos sodą, nes iki šiol matė tik jos fasadą gatvėje. 

— Argi ir šioms ponioms gresia kokie nemalonumai? — su- 
sirūpinusi ir su užuojauta paklausė ponia Karolina. 

Jis apsimetė niekuo dėtas: 

— Ne, nemanau... Aš tik turėjau galvoje tą liūdną būklę, 
kurioje jos atsidūrė dėl grafo blogo elgesio... Taip, Vandome 
aš turiu gerų draugų ir žinau jų istoriją. 

Ir pagaliau, pasitraukęs nuo lango, liovęsis vaidinti susigrau- 
dinusį, jis staiga pagalvojo pats apie save: 

— Jei vien tik piniginės žaizdos skauda, — tai dar pusė bėdos; 
bet kai į namus ateina giltinė!.. 

Šį kartą jo akyse pasirodė tikros ašaros. Jis prisiminė brolį, 
ir jam užsmaugė gerklę. Ji pamanė, kad neseniai kas nors jo arti- 
mųjų miręs, bet iš diskretiškumo apie tai neklausė. Lig šiol ji 
neklydo spręsdama apie šio subjekto profesiją, nes iš jo dvelkė 
kažkas šlykštaus; bet tos netikėtos ašaros ją įtikino labiau negu 
gudriausioji taktika: ji dar labiau panoro tuoj pat vykti į Neapo- 
lio miestelį. 

— Taigi, ponia, aš jumis pasikliauju. 

— Tuoj pat vykstu! 

Po valandos ponia Karolina dar tebevažinėjo fiakru anapus 
Monmartro kalnelio, niekaip negalėdama rasti to miestelio. Pa- 
galiau vienoje tuščioje gatvėje, išeinančioje iš Markade gatvės, 
kažkokia senutė parodė vežikui kelią. Iš pradžių ta gatvė buvo 
panaši į duobėtą, purvuose paskendusį ir visokių atmatų primė- 
tytą kaimo keliuką, vedantį į kažkokį tuščią sklypą; tik gerai 
įsižiūrėjus, buvo galima pastebėti skurdžius pastatus, sukrautus 
iš velėnų, senų lentų ir senos cinkuotos skardos, sustatytus aplin- 
kui kiemą, tarsi griuvėsių krūvas. Prie gatvės stovėjo vienaaukš- 
tis mūrinis namas, bet jau bjauriai apgriuvęs ir baisiai nešvarus, 
primenąs įėjimą į kalėjimą. Iš tikrųjų čia gyveno ponia Mešen, 
budri savininkė, tolydžio rūpestingai išnaudojanti savo badmirių 
nuomininkų būrelį. 

Kai tik ponia Karolina išlipo iš fiakro, ant slenksčio pasirodė 
šeimininkė, nepaprastai stambi moteris, kurios pilvas ir krūtinė 
kyšojo iš po aptemptos senos mėlyno šilko suknios, nušutusios 
palei klostes ir iširusios per siūles; jos skruostai buvo tokie iš- 
pampę ir tokie raudoni, jog maža jos nosytė tarp jų vos kyšojo, 
atrodė, tarsi kepė tarp dviejų laužų. Prislėgta ponia Karolina 
nesiryžo jos kalbinti, bet ją nuramino labai plonas, šaižus, nors 
malonus, kaip kaimiškos švilpynės, balsas: 

— O ponia, turbūt ponas Biušas jus čia atsiuntė mažojo 
Viktoro reikalu? Prašau, prašau užeiti. Taip, čia Neapolio mieste- 
lis. Gatvė dar neįregistruota, dar nė numerių neturim... Užeikite, 
pirmiausia reikia apie viską pakalbėti. Dieve tu mano, toks ne- 


malonus ir toks liūdnas reikalas! 
Ponia Karolina buvo priversta atsisėsti į apdriskusią šiaudinę 


kėdę valgomajame kambaryje, pajuodavusiame nuo riebalų; rau- 
donai įkaitinta krosnis skleidė troškinantį karštį ir dvoką. Dabar 
Mešen ėmė aiškinti, kad, laimė, viešniai pasisekę ją rasti namie, 
nes ji turinti tiek reikalų Paryžiuje, jog retai kada grįžtauti prieš 
šeštą valandą. Teko ją pertraukti: 

— Atsiprašau, ponia, atvykau dėl to nelaimingojo vaiko. 

— Puiku, ponia, tuoj jums jį parodysiu... Juk žinote, kad jo 
motina buvo mano pusseserė. O, galiu pasakyti, kad savo pareigą 
atlikau... Štai dokumentai, štai sąskaitos. 

Ji ištraukė iš bufeto tvarkingą dokumentų bylą, aplenktą mė- 
lynais viršeliais, tarsi kokio tarpininko kontoroj. Jos kalboms 
apie vargšę Rozali nebuvo galo. Be abejo, Rozali prieš pabaigą 
gyvenusi tikrai pasibjaurėtinai, valkiojusis su kuo tik jai pasi- 
Įpindavę, po savaitę nesirodydavusi, grįždavusi girta ir sukruvin- 
ta; tačiau reikią suprasti, ar ne? Juk ji buvusi gera darbininkė iki 
tos dienos, kol vaiko tėvas ją parsimetęs ant laiptų ir išnarinęs 
jai petį, o tapusi invalide, juk ji negalėjusi padoriai gyventi, 
nebūtų prasimaitinusi vien tik pardavinėdama citrinas turguje. 

— Matote, ponia, aš jai skolindavau po dvidešimt ir po ketu- 
riasdešimt sū. Čia sužymėtos datos: birželio 20 dieną — dvide- 
šimt sū, birželio 27 dieną — dar dvidešimt sū, liepos 3 dieną — 
keturiasdešimt sū. Žiūrėkite! Turbūt tuo laiku ji sirgo, nes po 
keturiasdešimt sū čia prirašyta be galo daug... Paskui man teko 
ir Viktorą aprengti. Išlaidas bernioko reikalams aš pažymėjau 
raide V... Jau nekalbant, kad mirus Rozali — o mirė ji labai šlykš- 
čia liga, gyva supuvusi — jis visiškai paliko mano globai. Štai, 
žiūrėkite, aš paskaičiavau po penkiasdešimt frankų mėnesiui. 
Labai prieinama kaina. Jo tėvas dabar turtingas, po penkiasdešimt 
frankų mėnesiui už savo berniuką jis gali lengvai sumokėti... Iš 
viso susidaro penki tūkstančiai keturi šimtai trys frankai, o jei 
dar pridėsime tuos šešis šimtus frankų už vekselius, tai viso labo 
bus šeši tūkstančiai frankų. Taip, iš viso šeši tūkstančiai frankų, 
štai kaip! 

Nors Karolinai buvo taip šlykštu, jog ji net išbalo, tačiau dar 
įstengė samprotauti. 

— Bet juk vekseliai jums nepriklauso, jie vaiko nuosavybė. 

— O, ne! Atsiprašau,— šiurkščiai atkirto Mešen,— už juos 
aš buvau pasiskolinusi pinigų. Aš juos diskontavau, kai Rozali 
teko padaryti paslaugą. Pažiūrėkite į mano parašą antroje pusė- 
je... Dar labai gerai, kad nuošimčių nereikalauju... Pagalvokite, 
geroji ponia, ir nenorėsite, kad tokia vargšė moteris, kaip aš, 
netektų nors vieno sū. 

„Geroji ponia“ nuvargusi mostelėjo, jog su sąskaita sutinkan- 
ti, Mešen nusiramino. Ji vėl prašneko savo plonu melodingu 
balsu ir tarė: 

— Dabar liepsiu pašaukti Viktorą. 

Tačiau ji veltui vieną po kito siuntė tris vaikus, kurie bastėsi 
aplink, veltui ir pati stovėjo ant slenksčio ir mosikavo: paaiškėjo, 
kad Viktoras atsisako pasijudinti. Vienas mažylis net pakartojo 

šlykštų jo atsisakymo žodį. Tada Mešen pati pakilo ir išėjo, pasak 
jos, atvesti jo už ausies. Bet ji grįžo viena, be abejo, nutarusi 
geriau parodyti jį visoje šlykštybėje. 

— Jei ponia malonėtumėte paėjėti su manim... 

Beeidama ji pasakojo smulkmenas apie Neapolio gyvenvietę, 
kurią jos vyras paveldėjęs iš savo dėdės. Tas jos vyras buvo tur- 
būt miręs, nes niekas niekad jo nebuvo matęs, 0 ji pati apie vyrą 
užsimindavo tik aiškindama, iš.kur gavo tą nuosavybę. Ji skun- 
dėsi, kad šis jos verslas esąs toks blogas, jog numarinsiąs ją, 
nes rūpesčių daugiau negu pelno, ypač, kai pradėjusi kibti poli- 
cijos prefektūra, ėmusi siuntinėti inspektorius, kurie reikalaują 
remontų ir pagerinimų ta dingstimi, kad žmonės čia mirštą kaip 
musės. Tačiau ji griežtai atsisakiusi tokiems reikalams išmesti 
bent vieną sū. Kitaip jie netrukus pareikalautų ir židinių su veid- 
rodžiais kambariams, kuriuos ji išnuomojanti po du frankus sa- 
vaitei! Bet ji nutylėjo, kad pati griežtai išreikalauja nuompinigius 
ir išgrūda į gatvę šeimas, jei tik jos iš anksto nesumoka jai po 
tuos du frankus, kad ji pati eina ir policininko pareigas, ir taip 
jos visi bijo, jog net benamiai elgetos neišdrįstų prie jos sienų 
prisiglaudę nakvoti be užmokesčio. 

Ponia Karolina suspausta širdimi dairėsi po kiemą, po taip 
labai apleistą plotą su telkšančiais liūnais, kurie pavirto tikromis 
kloakomis, nes į juos buvo metamos visokios atmatos. Kadangi 
nei griovių, nei sąšlavoms duobių nebuvo, gyventojai viską čia 
pat išmesdavo, ir krūva vis didėjo ir nuodijo orą; laimė, kad 
dar buvo vėsu, nes užkaitinus saulei čia nepakenčiamai dvokda- 
vo. Ponia Karolina ėjo atsargiai, vengė užlipti ant daržovių atlie- 
kų ir kaulų, dairėsi į šalis stebėdama žmonių būstus, tarsi kažko- 
kius urvus, — nežinia nė kaip juos reiktų pavadinti, į sulindusius 
žemėn vieno aukšto namelius, į griūvančias lūšnas, sutvirtintas 
įvairiausiomis medžiagomis. Keli stogai buvo uždengti vien tik 
derviniu popierium. Daugelis tų lūšnų buvo be durų, jų vietoje 
juodavo tarsi urvų skylės, iš kurių veržėsi vemti verčiąs skurdo 
dvokas. Šituose lavonų rūsiuose gyveno susikimšusios šeimos 
po aštuonis, po dešimt žmonių, dažniausiai neturinčios net lovų; 
vyrai, Moterys ir vaikai miegojo kartu, užsikrėsdavo vieni nuo 
kitų kaip sugedę vaisiai, nes toks siaubingas susikimšimas jau nuo 
pat kūdikystės žadino ištvirkavimo instinktus. Kieme per dienas 
būriais lakstė sudžiūvę, išgeibę, naikinami skrofuliozės ir pavel- 
dėto sifilio vaikai; tie nelaimingi padarėliai augo šiame mėšlyne 
kaip nuodingi grybai, atsitiktinių pasiglamonėjimų vaisiai — nie- 
kas tiksliai nė nežinojo, kas kieno tėvas. Prasidėjusi dėmėtosios 
šiltinės arba raupsų epidemija tuoj pusę to miestelio iššluodavo 
į kapines. “ 

— Aš jau jums aiškinau, ponia,— toliau kalbėjo Mešen,— 
kad Viktoras nėra matęs gerų pavyzdžių, ir jau laikas pagalvoti 
apie jo auklėjimą, nes jis jau baigia dvyliktus metus... Kai dar 
gyva buvojo motina, jis, tiesa, matydavo nelabai padorių dalykų, 
nes girta ji nė kiek nesivaržydavo. Ji parsivesdavo vyrų ir viską 
atlikdavo prie jo akių... O paskui aš neturėdavau laiko jo kaip 
reikiant prižiūrėti, nes turiu darbų Paryžiuje. Jis kiauras dienas 
laksto po fortus. Du kartus man teko atsiimt jį iš policijos, nes 
buvo apsivogęs; nieko rimtesnio nepavogė, tik menkniekius. 
Vėliau, kiek paaugęs, jis pradėjo su mažomis mergaitėmis: vargšė 
motina jį puikiai išmokė. Pamatysite, jis, dvylikos metų, šituo 
atžvilgiu jau tikras vyras. Pagaliau, norėdama bent kiek pripra- 
tinti prie darbo, aš jį pavedžiau tetai Eulali, Monmartre pardavi- 
nėjančiai daržoves. Tad jis palydi ją į turgų, nuneša jai vieną 
pintinę. Deja, dabar jai atsirado puvinys ant šlaunies... Štai mes ir 
atėjome, malonėkite į vidų. 

Ponia Karolina nejučiomis loštelėjo atgal. Tai buvo baisiausiai 
dvokianti skylė kiemo gale, už tikros atmatų barikados, į žemę 
sulindusi lūšna, panaši į lentgaliais suramstytą sąšlavų krūvą. 
Lango nebuvo. Šviesai įleisti reikėdavo palikti atdaras duris, 
kadaise buvusias įstiklintas; dabar jos buvo sulopytos cinkuota 
skarda, ir pro jas veržėsi žvarbus šaltis. Ponia Karolina pastebėjo 
kampe čiužinį, pamestą ant suplūktos aslos. Jokio kito baldo 
nebuvo matyti tarp susproginėjusių statinaičių, pinučių tvoros 
gabalų ir apipuvusių pintinių, atstojančių kėdes ir stalus. Per 
sienas sunkėsi gliti drėgmė. Juodose lubose buvo skylė, paža- 
liavęs plyšys, pro kurį lijo tiesiai į čiužinio kojūgalį. Bet ypač 
baisiai dvokė, tame skurde gyveno pūvančio žmogaus kūno 
smarvė. 

— Teta Eulali, — sušuko Mešen,— štai ši ponia nori Viktorui 
padaryti gera... Kodėl jis, rupūžiukas, neklausė, kai jį šaukėme? 

Ant čiužinio sukrutėjo kažkoks beformis mėsos gumulas po 
kartūno skuduru; ponia Karolina pastebėjo, kad ta užsiklojusi 
moteris, maždaug keturiasdešimties metų, visiškai nuoga, be 
marškinių, panaši į apytuštį odinį vyno maišą — tokia ji buvo 
sudubusi ir susiraukšlėjusi. Bet veidas, apsuptas šviesių, trumpų 
garbanėlių, atrodė nebjaurus ir dar gana gaivus. 

— (O,— suvaitojo ji, — tegul užeina, jei ji nori mums padaryti 
gera, nes, dievaži, ilgiau taip gyventi jau nebepajėgiame! Tik 
pagalvokite, ponia, jau dvi savaitės, kai dėl tų bjaurybių dide- 
liausių vočių negaliu atsikelti, visos kulšys man sukiuro nuo jų!.. 
Taigi savaime suprantama, kad nebeturime nė vieno su. Prekiauti 
negaliu. Turėjau dvejus marškinius, bet Viktoras juos išnešė 
parduoti, kitaip šį vakarą būtume stipę badu. : 


117 


Paskui ji pakėlė balsą: 

— Nekvailiok! Išlipk, išlipk, vaike!.. Ponia tau nenori blogo... 

Ponia Karolina sudrebėjo pamačiusi, kad pintinėje atsistojo 
kažkoks didžiulis pundas, kurį ji buvo palaikiusi skudurų krūva. 
Tai buvo Viktoras, apsimovęs kelnių draiskalais ir apsivilkęs 
lininės striukės likučiais, pro skyles matėsi nuogas kūnas. Jis 
atsistojo šviesoje, ir ji apstulbo, neteko žado, nes vaikas buvo 
nepaprastai panašus į Sakarą. Visos abejonės dingo, tėvystės 
klausimas buvo nepaneigiamai aiškus. 

— Aš nenoriu,— pareiškė jis, — kad man lįstų į akis dėl 
vaikščiojimo mokyklon! 

Poniai Karolinai darėsi vis kokčiau, bet ji nenuleido akių nuo 
Viktoro. Šis vaikėzas, taip nuostabiai panašus į tėvą, jai kėlė 
nerimą: viena jo veido pusė buvo stambesnė už kitą, nosis nusuk- 
ta į dešinę, galva tarsi priplota į tą laiptų pakopą, ant kurios iš- 
prievartauta motina pradėjo jį savo įsčiose. Be to, neaugalotas, 
kresnas, jis atrodė per anksti išsivystęs, tik dvylikos metų, o jau 
apžėlęs, kaip be laiko subrendęs gyvulys. Jo akys žvelgė drąsiai, 
įžūliai, gašli burna buvo kaip suaugusio vyro. Taip staigiai pasi- 
reiškęs vyriškumas šitokioje vaikystėje, kai jo veido oda tebe- 
buvo švari, vietomis švelni kaip mergaitės, ją vertė drovėtis, 
gąsdino kaip koks išsigimimas. 

— Vadinasi, jūs labai bijote mokyklos, mano drauguži? — 
pagaliau paklausė ponia Karolina.— Vis dėlto ten jums būtų ge- 
riau negu čia... Kur jūs miegate? 

Jis parodė į čiužinį: 

— Čia, su ja. 

Toks atviras atsakymas nepatiko tetai Eulali, ir ji sukruto 
aiškintis: 

— Buvau jam įtaisiusi lovą su čiužinėliu, bet teko ją parduo- 
ti... Ką darysi? Miegame, kaip galime, jei nieko nebeturime. 

Nors Mešen puikiai žinojo, kas čia dedasi, bet rado reikalą 
įsikišti: 

— Betgi, Eulali, tai vis tiek nepadoru... O tu, padauža, juk 
galėjai miegoti ateiti pas mane, užuot miegojęs su ja. 

Bet Viktoras atsistojo ant savo trumpų stiprių kojų ir puikau- 
damasis, kaip per anksti subrendęs patinas, pareiškė: 

— O kam? Juk ji mano žmona! 

Tada teta Eulali, tarsi voliodamasi savo suglebusiuose tau- 
kuose, ėmė juoktis, panorėjusi kaip nors užtušuoti šlykštynę, 
mėgino visa paversti juokais; bet meilus susižavėjimas pasigirdo 
jos balse: 

— Kad ir kaip ten būtų, bet, jei turėčiau dukterį, niekada 
jam jos nepatikėčiau... Tai jau tikras vyriokas. 

Ponia Karolina suvirpėjo. Ji vos ištvėrė nesusivėmus iš pasi- 
šlykštėjimo. Ar galimas dalykas? Šis dvylikos metų vaikėzas, 
šis mažas išgama su nuvalkiota ir sergančia keturiasdešimt metų 
moterimi, ant bjauraus čiužinio, tarp šukių, tokioj smarvėj!' O 
skurdas, skurdas... Jis viską naikina ir pūdo! 

Ji paliko dvidešimt frankų ir išbėgo, grįžo pas savininkę 
nuspręsti, ką daryti, su ja galutinai susitarti. Pamačiusi taip 
baisiai apleistą berniuką, ji prisiminė Darbo rūmus: juk ši įstaiga 
tam ir įkurta, kad higiena ir amato mokymu perauklėtų tokius 
iškrypėlius, vargšus gatvės vaikus! Kuo greičiausiai reikia Vik- 
torą ištraukti iš tos kloakos, reikia įtaisyti jį į tą prieglaudą ir iš 
pagrindų pertvarkyti jo gyvenimą! Ji visa virpėjo taip galvoda- 
ma! Ji, moteriško jautrumo vedama, nutarė Sakarui kol kas nieko 
apie tai nesakyti, palaukti, kol tas pabaisa bus bent kiek apšvarin- 
tas, ir tik tada jam parodyti; jai buvo drovu dėl Sakaro, ir ji kan- 
kinosi galvodama, kaip jam būtų gėda, pamačius tokią baisią 
savo atžalą. Be abejo, po kelių mėnesių ji galės apie tai jau papa- 
sakoti ir jausis laiminga, padariusi gerą darbą. 

Mešen nelabai tesusigaudė, apie ką ji kalbėjo: 

— Dieve mano!.. Kaip norite, ponia... Bet savo šešis tūkstan- 
čius frankų aš noriu gauti tuojau. Kol savo šešių tūkstančių fran- 
kų negausiu, Viktoras iš mano namų neišeis. 

Dėl šio reikalavimo ponia Karolina labai nusiminė. Tokios 
sumos ji neturėjo, o prašyti iš tėvo tų pinigų ji, žinoma, nenorėjo. 
Bet veltui ji derėjosi ir maldavo. 

— Ne, ne! Netekusi užstato, neteksiu nė pinigų. Žinau, kaip 
tokie dalykai daromi... 

Suprasdama, kad tai per didelė suma ir kad gali nieko negauti, 
pagaliau Mešen nusileido: 

— Na, gerai! Duokite du tūkstančius frankų tuojau, o kitų 
aš palauksiu. 

Bet ponia Karolina vis tiek liko sutrikusi; ji galvojo, iš kur 
gauti tuos du tūkstančius frankų, tik staiga jai kilo mintis kreiptis 
į Maksįmą. Tos minties ji ir nusitvėrė. Maksimas, be abejo, sutiks 
laikyti paslaptį ir neatsisakys avansuoti tokia nedidele suma, ku- 
rią tėvas jam, žinoma, grąžins. Ji išėjo pasakiusi, kad Viktoro pa- 
siimti atvyksianti rytoj. 

Buvo dar tik penkios, o ji trokšte troško šį reikalą pabaigti; 
todėl, sėsdama į fiakrą, vežikui pasakė Maksimo adresą Impera- 
torienės gatvėje. Kai ji atvyko, liokajus įspėjo, jog ponas ren- 
giasi, bet pažadėjo vis tiek apie ją pranešti. 

Valandėlę jai trūko oro, kai laukė jo salonėlyje. Maksimas 
gyveno nedidelėje viloje, kuri buvo labai gražiai, prabangiai 
įrengta, su visokiais patogumais. Visur brangūs apmušalai, kili- 

mai, šiltoje kambarių tyloje sklido ambros kvapas. Nors šiuose 
namuose ir nebuvo moters, vis tiek čia buvo gražu, malonu ir 
jauku, nes jaunas našlys, pralobęs po žmonos mirties, visą gyve- 
nimą pašventė tik paties savęs kultui ir, būdamas prityręs žmo- 
gus, dalytis su nieku nenorėjo. Jis nenorėjo, kad kita moteris 
jam gadintų gyvenimo malonumus, kuriais gali gėrėtis pirmosios 
dėka. Ištvirkavimais nusivylęs, jis ragaudavo jų tik tarsi deserto, 
kuris jam buvo draudžiamas, kadangi turėjo blogą skrandį. Jau 
seniai jis nebesitikėjo patekti Valstybės tarybon, nebelaikė 
nė lenktynių žirgų, nes ir jais buvo persisotinęs kaip ir moterimis. 
Jis gyveno vienas, nieko neveikė, jautėsi visiškai laimingas ir 
eikvojo savo turtą sumaniai, atsargiai, su žiauriu egoizmu, būdin- 
gu gražuoliui palaidūnui, buvusiam moterų išlaikytiniui, kuris 
dabar jau surimtėjo. 

— Jei ponia mMalonėsite paskui mane, — sugrįžęs tarė lioka- 
jus, — ponas jus tuoj priims savo kambaryje. 

Ponios Karolinos santykiai su Maksimu buvo familiarūs nuo 
to laiko, kai jis sutikdavo ją kaip ištikimą ūkvedę, kai ateidavo 
pas tėvą pietauti. Įėjusi į kambarį, ji pamatė, kad langų užuolai- 
dos užtrauktos, o šešios žvakės žiba ant židinio ir staliuko, ramia 
liepsna apšviesdamos šį pūkų ir šilkų lizdą, primenantį švelniai 
ištaigingą parsiduodančios gražuolės kambarį su giliais foteliais 
ir didžiule, minkštų patalų priklota lova. Tai buvo jo mėgstamiau- 
sias kambarys, apstatytas labai skoningais baldais, pilnas brangių 
dailės niekniekių; nuostabūs praėjusio šimtmečio daikteliai buvo 
tarsi susilieję ir nyko klostėse brangiausių audinių, kokių retai 
kur pamatysi. 

Tualetinio kabineto durys buvo atidarytos iki galo; iš jo išėjo 
Maksimas ir paklausė: 

— Ką, ar kas atsitiko?.. Ar tik nenumirė tėtė? 

Jis buvo ką tik išsimaudęs ir apsivilkęs elegantišku baltos 
flanelės kostiumu, išsikvėpinęs švarią odą, jo veidas, nors jau 
išsekęs, atrodė gražus kaip mergaitės, o žydros, skaidrios akys 
atspindėjo jo vidinį tuštumą. Pro duris buvo girdėti, kaip iš vieno 
čiaupo tebelaša vanduo į vonią, o iš drungno vandens kilo aštrus 
kažkokios gėlės kvapas. 

— Ne, ne,— reikalas ne toks dar rimtas, — atsakė ji sumišusi 
nuo tokio ramaus juokaujamo tono.— Ir vis dėlto tai, ką jums 
turiu pasakyti, mane truputį jaudina... Atleiskite, kad taip pas jus 
įsibroviau... 

— Tiesa, aš pakviestas pietų, bet dar turiu pakankamai laiko 
apsirengti... Nagi kas atsitiko? 

Jis laukė, o ji dabar nebesiryžo sakyti, mikčiojo, apstulbusi 
nuo tos didelės prabangos, nuo to sugebėjimo gėrėtis gyvenimu, 

kurį ji čia matė aplinkui. Ją pagavo baimė, ir ji nebedrįso visko 
pasakyti. Argi galimas dalykas, kad atsitiktinai atėjęs į pasaulį 
vaikas turi taip sunkiai gyventi ten, Neapolio gyvenvietės klo- 
akoje, o šis, viskuo čia pertekęs, sumaniai naudojasi šiais turtais? 
Vienur tiek neapsakomų šlykštybių, bado ir neišvengiamo ištvir- 
kimo, o kitur — toks elegantiškumas, taip visko gausu, gražus 
gyvenimas! Argi tik pinigas reikštų išauklėjimą, sveikatą ir pro- 
tą? Bet jei visi Žmonės yra minkyti iš to paties molio, tai nejaugi 
civilizacijos pranašumas yra tik kvėpintis puikiais kvepalais ir 
prabangiai gyventi? 

— Dieve mano, tai ištisa istorija. Man atrodo, jog pasielgsiu 
teisingai, jeigu jums ją papasakosiu... Be to, aš esu priversta, nes 
man reikia jūsų paramos. 

Iš pradžių Maksimas klausė stačias, paskui atsisėdo priešais 
ją, nes iš nustebimo jam linko kojos. Kai ji nutilo, jis sušuko: 

— Še tau! Še tau! Vadinasi, aš nesu vienturtis sūnus; štai, net 
neįspėjęs, iš dangaus nukrito man šlykštus broliukas! 

Ji pagalvojo, kad jam parūpo materialinė pusė, ir užsiminė 
apie paveldėjimą. 

— Oho, tėtės palikimas! 

Jis nerūpestingai ir ironiškai mostelėjo, bet ji to mosto nesu- 
prato. Ką? Ką jis nori pasakyti? Argi jis netiki dideliais tevo 
gabumais ir neabejotinu jo turtu? 

— Ne, ne — aš apsirūpinęs, man nereikia jokios paramos... 
Bet iš tikrųjų visa tai taip keista, jog negaliu susilaikyti nesi- 
juokęs. 

Jis iš tikrųjų nusijuokė, bet suirzęs ir slapta susirūpinęs, gal- 
vodamas tik apie save, dar nesuspėjus panagrinėti, ar jam šis 
nuotykis gali būti naudingas, ar ne. Jis pajuto, kad visa tai jo 
neliečia, ir metė žodį, kuriuo brutaliai išreiškė savo giliausią 
esmę: 

— Pagaliau man nusispjaut į visa tai! 

Jis pakilo, nuėjo į tualeto kambarį ir tuoj grįžo pasiėmęs vėž- 
lio kiautu papuoštą šepetėlį, kuriuo ėmė ramiai blizgintis nagus. 

— Oką gi jūs dabar darysite su tuo pabaisa? Juk neįmanoma 
uždaryti jį Bastilijon kaip Geležinę Kaukę!! 

Tada ji papasakojo apie Mešen sąskaitas, išdėstė savo suma- 
nymą įtaisyti Viktorą į Darbo rūmus ir paprašė jį tų dviejų tūks- 
tančių frankų. 

— Norėčiau, kad jūsų tėvas kol kas apie tai nežinotų, netu- 


' Taip buvo pramintas slaptingas kalinys, kurį 1698 m. įsakė uždaryti 
Bastilijoje Liudvikas XIV. Jo veidą visada dengė kaukė. Ėjo kalbos, kad 
jis buvęs Liudviko XIV dvynas brolis. Mirė 1703 m. 

rime į ką daugiau kreiptis kaip tik į jus; turėsite duoti šį avansą. 

Bet jis griežtai atsisakė: 

— Tėtės reikalams — niekada! Neduosiu nė vieno sūl.. Klau- 
sykite, esu prisiekęs: jei tėtei prireiktų vieno sū užsimokėti už 
perėjimą tiltu, tai nė to sū jam nepaskolinčiau... Supraskite gil 
Būna per daug paikų kvailysčių, aš nenoriu apsijuokti. 

Ji vėl pažvelgė į jį, sumišusi dėl užuominos apie kažkokias 
bjaurybes. Bet šiuo metu ji buvo per daug susijaudinusi ir netu- 
rėjo nei noro, nei laiko apie tai jį klausinėti. 

— Na, o man,— paklausė ji staigiai, — ar man paskolintumėte 
tuos du tūkstančius frankų? 

— Jums, jums... 

Gražiais lengvais judesiais jis vis blizginosi nagus žiūrėdamas 
į ją savo šviesiomis akimis, kurios pasiekdavo pačią moterų 
širdį. 

— Jums, jums — mielai... Jūs esate lengvatikė, jūs tėvą pri- 
versite man grąžinti skolą. 

Paskui, priėjęs prie nedidelio rašomojo stalo, ištraukė du 
banknotus, įteikė jai ir, paėmęs abi jos rankas, valandėlę palaikė 
jas suspaudęs, linksmai bei draugiškai į ją žiūrėdamas, tarsi 
posūnis, jaučiąs savo pamotei simpatiją. 

— Jūs turite iliuzijų dėl tėtės!.. Nesiginkite, aš nesikišu į jūsų 
reikalus... Keista, kad moterims kartais esti malonu pasišvęsti 
kitiems, žinoma, jos turi teisę ieškotis malonumų ten, kur jų ran- 
da... Tai nesvarbu; bet jei vieną gražią dieną tėtė jums už tai atsi- 
lygins blogu, užeikite pas mane, mes pasikalbėsime. 

Atsidūrusi vėl savo fiakre, dar kaip reikiant neatsigavusi 
nuo mažosios vilos malonios šilumos ir heliotropo kvapo, įsigė- 
rusio į jos drabužius, ponia Karolina visa virpėjo, tarsi išėjusi 
iš įtartinos vietos; ją nugąsdino ir tie nutylėjimai, ir tas sūnaus 
šaipymasis iš tėvo dar labiau didino įtarimą, kad Sakaro praeitis 
tamsi. Tačiau ji nieko nenorėjo žinoti, ji turėjo pinigus ir nusi- 
ramino galvodama apie rytojaus dieną, kaip padaryti, kad vaikas 
iki vakaro jau būtų išgelbėtas nuo nedorybės. 

Taigi iš ryto ji pradėjo žygius, nes reikėjo atlikti daugybę 
formalumų norint išsirūpinti, kad jos globotinis būtų priimtas 
į Darbo rūmus. Beje, šiuos formalumus atlikti jai buvo lengviau, 
nes ji buvo sekretorė priežiūros taryboje, kurią kunigaikštienės 
Orviedo — įstaigos šeimininkės — rūpesčiu sudarė dešimt aukš- 
tos visuomenės ponių; po pietų poniai Karolinai beliko tik nu- 
važiuoti į Neapolio gyvenvietę ir pasiimti Viktorą. Ji paėmė jam 
tinkamus drabužius, bet širdies gilumoje nerimo bijodama, kad 
vaikėzas nepasipriešintų, nes apie mokyklą jis nė girdėti nenorė- 
jo. Mešen jos laukė, nes buvo gavusi telegramą ir jau ant slenks- 

čio jai pranešė sukrečiančią naujieną: naktį staiga mirusi teta 
Eulali, ir gydytojas negalėjęs nieko tikro pasakyti, nuo ko ji 
mirė: galbūt nuo kraujo išsiliejimo, gal nuo kokio nors užsikrė- 
timo; bet baisiausia buvo, kad berniukas, miegojęs šalia jos, 
tamsoje tik tada pastebėjo, jog ji nebegyva, kai pajuto ją visai 
atšalus. Apkvaišęs nuo šios dramos ir baisiai persigandęs, jis 
likusią nakties dalį praleido pas savininkę, davėsi aprengiamas 
ir atrodė patenkintas galėsiąs gyventi namuose su gražiu sodu. 
Niekas jo čia nebelaikė, nes, pasak jo, storulė dabar sūpus duo- 
bėje. 

Tačiau Mešen, rašydama pakvitavimą už du tūkstančius fran- 
kų, pastatė savo sąlygas: 

— Taigi sutarta, tiesa? Tuos šešis tūkstančius užmokėti iš 
karto, po šešių mėnesių. Jei ne, aš kreipsiuosi į poną Sakarą. 

— Bet ponas Sakaras pats jums ir sumokės, — atsakė ponia 
Karolina.— Aš tik šiandien jį pavaduoju. 

Viktoras su savo sena giminaite atsisveikino šaltai: ši pakš- 
telėjo jam į plaukus, o jis skubinosi sėsti į fiakrą; Biušas ją išbarė, 
kam sutiko priimti tik sumos dalį, tad ji slapta nerimo, kad tas 
užstatas neišslystų jai iš rankų: 

— Žodžiu, ponia, jūs manęs neapgaudinėkite, kitaip aš, die- 
važi, priversiu jus gailėtis... 

Važiuojant nuo Neapolio gyvenvietės iki Darbo rūmų Bino 
bulvaru, ponia Karolina iš Viktoro negalėjo nieko daugiau iš- 
traukti kaip tik vienskiemenius žodelius; blizgančiomis akimis 
jis rijo kelią, plačias alėjas, praeivius ir puošnius namus. Rašyti 
jis nemokėjo, tik vos paskaitė, nes nuolat praleisdavo pamokas 
ir bėgdavo į fortus; šio per anksti subrendusio vaiko veide atsi- 
spindėjo tik godūs jo giminei būdingi instinktai ir pašėlęs ver- 
žimasis į pomėgius, dar labiau sustiprėjęs dėl skurdo ir šlykščių 
pavyzdžių, tarp kurių jis augo. Šio žvėriuko akys dar labiau su- 
blizgėjo, kai Bino bulvare jis išlipo iš fiakro ir ėjo per centrinį 
kiemą, kurio dešinėje ir kairėje pusėje buvo berniukų ir mer- 
gaičių bendrabučiai. Jis apžvelgė dideles pievas, prisodintas pui- 
kių medžių, pamatė fajansu apdailintas virtuves, iš kurių pro 
atdarus langus veržėsi mėsų kvapai, pastebėjo ilgus, aukštus, į 
koplyčių navas panašius valgomuosius ir visą tą karališką pra- 
bangą, kurią kunigaikštienė pateikė vargšams, užsispyrusi atly- 
ginti už skriaudas. Paskui jis įėjo į vidurinį pastatą, kuriame buvo 
administracija; čia jį vedžiojo iš vieno skyriaus į kitą, nes reikėjo 
atlikti visiems privalomus priėmimo formalumus; jis klausėsi, 
kaip kaukši jo nauji bateliai einant labai ilgais koridoriais, lipant 
plačiais laiptais, pereinant šviesius, išvėdintus vestibiulius, 


išdekoruotus tarsi rūmuose. Jo šnervės virpėjo, nes visa tai buvo 
skirta jam naudotis. 

Bet ponia Karolina, vėl nulipusi laiptais į pirmąjį aukštą pa- 
sirašyti kažkokio dokumento, nusivedė Viktorą dar vienu kori- 
dorium prie stiklinių durų, už kurių jo amžiaus berniukai, sustoję 
prie varstotų, mokėsi medžio darbų. 

— Matai, drauguži, — tarė ji, — berniukai čia dirba, nes reikia 
dirbti, jei nori būti sveikas ir laimingas... Vakarais jie eina į mo- 
kyklą; tikiuosi, kad ir tu būsi protingas ir gerai mokysiesi... Tavo 
ateitis priklauso tik nuo tavęs paties: tokia ateitis, kokios niekada 
nė nesapnavai. 


Gili raukšlė perkirto Viktoro kaktą. Jis nieko neatsakė, bet 
savo vilkiškomis akimis žvairavo į tą žėrinčią prabangą kaip 
pavydus banditas; jis norėjo visa tai turėti, bet nieko neveikti, 
visa tai užgrobti nagais bei dantimis ir maitintis. Dabar jis čia 
buvo tik maištininkas, tik kalinys, svajojąs apie vagystes ir pa- 
bėgimą. 

— Štai jau visa sutvarkyta,— tarė ponia Karolina, — tuoj 
eisime į vonią. 

Kiekvienas priimtas naujokas visų pirma turėdavo išsiprausti 
vonioje; vonios buvo įrengtos viršuje, šalia ligoninės, kurią 
sudarė du nedideli miegamieji, atskirai berniukams ir mergai- 
tėms, o šalia jų buvo patalpa baltiniams. Šioje puikiai įrengtoje 
baltininėje, išfaneruotoje poliruotu klevu su trijų aukštų giliomis 
spintomis, taip pat ir ligoninėje, pavyzdingoje, šviesioje, baltoje, 
be menkiausios dėmelės, linksmoje ir švarutėje kaip pati sveika- 
ta, darbavosi šešios vienuolės. Dažnai po pietų čia užsukdavo 
valandėlę ir priežiūros tarybos ponios, ne tiek dėl kontrolės, 
kiek norėdamos savo uolumu paremti įstaigą. 

Tą dieną kambaryje tarp dviejų palatų buvo užėjusi grafienė 
de Boviljė su dukteria Alisa. Ji dažnai čia atsivesdavo dukterį, no- 
rėdama jai duoti progos išsiblaškyti ir pasidžiaugti labdarybės 
malonumais. Šį kartą Alisa vienai seselei padėjo teplioti uogienę 
ant duonos riekučių dviem sveikstančioms mergaitėms, kurioms 
tai buvo leista valgyti. 

— A, tai naujokas! — tarė grafienė pamačiusi Viktorą, lau- 
kiantį, kol jam paruoš vonią. 

Paprastai grafienė su ponia Karolina laikydavosi ceremonin- 
gai, sveikindavosi su ja vien tik galvos linktelėjimu, niekada 
jos neužkalbindavo, matyti, bijodama artimesnės pažinties. Ta- 
čiau jos veiksmingas gerumas atgabentajam berniukui grafienę, 
be abejo, paveikė, ir ji prašneko. Jos ėmė pusbalsiu kalbėtis: 

— Jei jūs, ponia, žinotumėt, iš kokio pragaro jį ištraukiau! 

Todėl teikitės jam būti prielanki; to paties prašau čia visus tar- 
nautojus. 

— Ar jis turi tėvus?.. Ar juos pažįstate? 

— Ne. Jo motina mirusi... Išskyrus mane, jis nieko neturi. 

— Vargšas berniokas!.. O, kiek skurdo pasaulyje! 

Viktoras visą tą laiką neatitraukė akių nuo sumuštinių. Jo 
akys užsidegė žiauriu geismu, ir nuo uogienės, kurią Alisa lygino 
peiliu, žvilgsnis peršoko ant silpnučių, baltų jos rankų, paskui 
ant labai plono kaklo, ant visos gležnos, nekaltos merginos 
figūros, jau apvytusios veltui belaukiant vedybų. Jeigu jis čia 
būtų vienas su ja, tai kad duotų jai galva į pilvą, kad trenktų ją 
į sieną ir — atimtų sumuštinius! Bet mergina pastebėjo godų jo 
žvilgsnį ir, akimis paklaususi vienuolę, tarė: 

— Ar tu išalkęs, mano drauguži? 

— Taip. 

— O uogienės ar neniekini? 

— Ne. 

— Ar gerai bus, jei tau padarysiu du sumuštinius, kuriuos 
suvalgysi po vonios? 

— Taip. 

— Daug uogienės ant plonų duonos riekučių, tiesa? 

— Taip. 

Ji juokėsi, juokavo, bet jis buvo rimtas ir prasižiojęs, godžio- 
mis akimis rijo ją su visais jos skanumynais. 

Tuo tarpu berniukų aikštėje pasigirdo linksmas riksmas ir 
smarkus triukšmas: ketvirtą valandą prasidėjo pertrauka. Dirb- 
tuvės ištuštėjo, auklėtiniai gavo pusvalandį laiko užkąsti, pasi- 
lakstyti. 

— Matai,— tarė ponia Karolina, prisivedusi jį prie lango, — 
čia 4 ne tik dirba, bet ir žaidžia... Ar mėgsti dirbti? 

— Ne. 

— Bet žaisti mėgsti? 

— Taip. 

— Kągi, jei norėsi žaisti, turėsi ir dirbti... Viskas susitvarkys, 
tu būsi protingas, tuo esu tikra. 

Jis nieko neatsakė. Jis paraudo iš malonumo, kai pamatė savo 
draugus paleistus, šokinėjančius ir šūkaujančius. Bet jo žvilgsniai 
ir vėl grįžo prie sumuštinių, kuriuos mergina jau baigė ir dėjo 
į lėkštę. Taip, jis niekada nieko kito ir nenorėjo daugiau kaip tik 
laisvės ir malonumų! Vonia jau buvo paruošta, ir jį nuvedė mau- 
dytis. 

: — Su tuo vyrukų, man atrodo, nebus lengva, — tyliai tarė 
vienuolė, — nepasitikiu tokiais, kurie taip įžūliai žiūri. 

— Ir vis dėlto jis nėra bjaurus, — sumurmėjo Alisa,— o žiūri 
jis kaip koks aštuoniolikmetis. 

— Tai tiesa, — užbaigė ponia Karolina virptelėjusi,— jis iš- 
sivystęs ne pagal savo amžių. 

Prieš išeidamos, ponios panoro žvilgtelėti, kaip sveikstančios 
mergaitės valgys sumuštinius. Ypač buvo įdomi šviesiaplaukė, 
dešimties metų mergaitė, žvelgianti jau viską suprantančiomis 
akimis, kaip suaugusi moteris, liguista, per anksti subrendusi 
Paryžiaus priemiesčių paauglė. Beje, jos istorija įprasta: girtuok- 
lis tėvas parsivesdavo iš gatvės meilužių ir neseniai su viena 
tokia pabėgo; motina susidėjo su kitu vyru, paskui dar su kitu, 
pagaliau ėmė girtuokliauti, o mergytė augo, ir visi tie patinai 
ją mušdavo, dargi kėsindavosi išprievartauti. Vieną rytą motina 
ištraukė ją mūrininkui iš glėbio; tą patį mūrininką buvo iš vakaro 
parsivedusi. Vis dėlto šiai vargšei motinai buvo leidžiama savo 
vaiką lankyti, nes ji pati maldavo atimti iš jos mergaitę ir karštai 
ją mylėjo, kad ir baisiose sąlygose gyvendama. Ji dabar kaip 
tik buvo atėjusi — sudžiūvusi, išgeltusi, iškankinta, paraudusiais 
nuo ašarų akių vokais, ši moteris sėdėjo prie baltos lovelės, ku- 
rioje, atsirėmusi į pagalves, labai švari jos mergaitė gražiai valgė 
savo sumuštinius. 

Moteris pažinojo ponią Karoliną, nes buvo ją mačiusi pas 
Sakarą, kai teko ateiti prašyti paramos. 

— O, ponia, štai mano vargšė Madlena, dar kartą išgelbėta! 
Matote, visos mūsų nelaimės glūdi jos kraujyje, ir gydytojas 
man pasakė, kad ji neišliks gyva, jeigu pas mus ją ir toliau visi 
taip stumdys... O čia ji gauna mėsos, vyno; be to, kvėpuoja grynu 
oru, yra rami... Prašau jus, ponia, malonėkite pasakyti tam gera- 
jam ponui, kad nepraleidžiu nė vienos valandos, nepalinkėjusi 
jam laimės... 

Ji duso nuo verksmo, o širdis tirpo iš dėkingumo. Ji kalbėjo 
apie Sakarą, nes tik jį pažino, kaip daugumas tėvų, atidavusių 
savo vaikus į Darbo rūmus. Kunigaikštienė Orviedo čia nesiro- 
dydavo, o jis negailėjo nei laiko, nei jėgų apgyvendindamas 
Rūmus, rankiodamas visokius skurdžius iš landynių, kad tik grei- 
čiau pradėtų veikti ši labdarybės mašina, kur jis įdėjo ir savo 
kūrybos dalį; iš dalies, be to, kaip visada, jis dirbo labai užside- 
gęs, iš savo kišenės dalijo šimto sū monetas vargdienių šeimoms, 
kurių vaikus gelbėjo. Visiems tiems vargšams jis buvo vieninte- 
lis ir tikras gerasis dievas. 

— Prašom pasakyti jam, ponia, kad viena vargšė moteris 
kasdien už jį meldžiasi... O, ne todėl, kad būčiau religinga, neno- 
riu meluoti; niekada nebuvau veidmainė... Betgi tai nereiškia, 
kad aukščiau mūsų nieko nėra, jeigu tau kas padaro gera, tai ir 
pačiam pasidaro lengviau, kai tokiam geradariui paprašai palai- 
minimo iš dangaus. 

Jos akys patvino ašaromis, kurios riedėjo per suvytusius 
skruostus. 

— Klausyk, Madlena, klausyk... 

Mergytė, labai išblyškusi, apvilkta baltais kaip sniegas marš- 
kiniais, smaližiaudama laižė liežuvio galu uogienę nuo duonos 
riekutės; vis šitaip vaišindamasi, ji pakėlė galvą, sutelkė dėmesį; 
o jos akys spindėjo laime. 

— Kiekvieną vakarą prieš užmigdama šitaip susidėsi rankas 
ir kalbėsi: „Viešpatie, padaryk, kad ponui Sakarui būtų atlyginta 
už jo gerumą, kad jis ilgai gyventų ir būtų laimingas“. Ar girdi? 
Ar man prižadi? 

— Taip, mamyte. 

Sekančias savaites ponia Karolina išgyveno didelį moralinį 
sąmyšį. Apie Sakarą dabar ji neturėjo jokios aiškios nuomonės. 
Viktoro gimimo istorija, tas baisus jo apleidimas, ši vargšė Rozali, 
taip brutaliai paimta ant laiptų, jog liko invalidė, tie pasirašyti, 
bet neišpirkti vekseliai, tas purvuose užaugęs nelaimingas vai- 
kas be tėvo — visa ta apverktina praeitis jai kėlė pasibjaurėjimą. 
Tos praeities vaizdus ji stūmė šalin nuo savęs, nenorėjo nė kad 
Maksimas apie tai prasitartų; tikriausiai ten būta bjaurių dalykų, 
kurie ją gąsdino, dėl kurių ji per daug sielotųsi. Pagaliau ši ver- 
kianti moteris, sunerianti savo dukrelei rankas ir liepianti melstis 
už tą patį žŽmMogų,— juk Sakarą žmonės garbino kaip gerumo 
dievą, ir iš tikrųjų jis buvo geras, aistringai organizuodamas 
biznius, jis tikrai gelbėjo žmones, ir jo veiklumas pavirsdavo 
dorybe, kai būdavo nukreipiamas geriems tikslams. Pagaliau ji 
Sakaro nebesmerkė, tačiau norėdama nuraminti savo, kaip ap- 
sišvietusios, išsimokslinusios, labai daug skaičiusios ir galvoju- 
sios moters, sąžinę, nusprendė, kad jis yra toks pat kaip ir visi 
žmonės, turįs blogų ir gerų savybių. 

Vis dėlto, pagalvojusi, kad vieną kartą jam priklausė, ji pa- 
jusdavo slaptą gėdą. Ta gėda vis ją pagaudavo, nors ji ramindavo- 
si, pati sau prisiekinėdama, kad jau viskas, kad ši vienos akimir- 
kos staigmena nebegalinti pasikartoti. Prabėgo trys mėnesiai, 
ir ji du kartus per savaitę aplankydavo Viktorą; bet štai vieną 
vakarą ji atsidūrė Sakaro glėbyje, pasidavė jam galutinai, ir nuo 
to laiko jų santykiai tapo pastovūs. Kas gi jai įvyko? Ar ji buvo 
smalsi, kaip ir kitos? O gal nešvari buvusioji meilė, kurios atsi- 
minimą ji išjudino, sužadino jai geidulingą troškimą visa tai 
patirti? O gal juos sujungė tas vaikas, tas lemtingas ryšys tarp 
jo, kaip tėvo, ir jos, atsitiktinai tapusios įmote? Taip, čia, matyt, 
buvo ne kas kita, kaip kažkoks sentimentalus iškrypimas. Ji labai 
sielvartavo, kad neturėjo kūdikio, ir rūpinimasis šio žmogaus 
sūnumi tokioje sunkioje būklėje tikriausiai ją taip įjaudino, jog 

palaužė jos valią. Kiekvieną sykį ji vis labiau jam atsiduodavo, 
o jos aistroje glūdėjo motinystės jausmai. Be to, ji buvo aiškios, 
sveikos nuovokos moteris, ji priimdavo gyvenimo faktus nesi- 
stengdama išsiaiškinti tūkstančius sudėtingų priežasčių. Jai atro- 
dė, kad tik aukštuomenės moterys, neturinčios ko veikti, neturin- 
čios nei vaikų, kuriuos galėtų mylėti, nei norinčios tvarkyti namų 
ūkį, gali analizuoti širdį ir smegenis taip rafinuotai, tarsi tyrinėtų 
plauką, perskeltą išilgai į keturias dalis, nes jos stengiasi patei- 
sinti savo smukimą, tos juokdarės intelektualės, psichologinėmis 
studijomis maskuojančios kūno geidulius, kurie taip pat gundo 
kunigaikštienės, kaip ir smuklių tarnaites. Pati būdama taip 
plačiai išsilavinusi, kadaise tiek studijavusi, degusi troškimu 
pažinti platųjį pasaulį ir dalyvauti filosofų diskusijose, dabar ji 
niekino tas psichologines pramogas, siekiančias pakeisti iorte- 
pijoną ir rankdarbius; juokdamasi sakydavo, kad tokie užsiėmi- 
mai moteris labiau tvirkiną, negu pataisą. O kai ji pati suklys- 
davo, kai pajusdavo, jog laisva jos valia palūžta, tai, faktą 
konstatavusi, drąsiai su tuo sutikdavo tikėdamasi, kad gyvenimas 
nuostolį atlygins ir padarytą piktą atitaisys, kaip aukštyn kildami 
syvai užgydo įkirstą ąžuolo šerdį, ataugina jo medieną ir žievę. 
Jei dabar ji ir priklausė Sakarui, niekada to nenorėjusi, nebūdama 
tikra, ar jį gerbia, tai dar stengėsi įsikalbėti, kad čia nesą jokio 
nuopuolio, kad jis esąs jos vertas, nes ji žavėjusis šio veiklaus 
žmogaus savybėmis, jo energija įveikiant kliūtis tikėdama, kad 
jis esąs geras ir naudingas kitiems žmonėms. Jos buvusi gėda 
išnyko, nes kiekvienas Žmogus yra linkęs pateisinti savo klaidas; 
ir iš tikrųjų jų ryšys buvo pats natūraliausias ir ramiausias — tai 
buvo paprasta, protinga šeima: jis būdavo laimingas matydamas 
ją prie savęs vakarais, jei likdavo namie, ji savo gyvu protu ir 
tiesumu ramindavo jį savo beveik motiniška meile. Turėti šią 
žavią, jauną ir tokią sveiką trisdešimt šešerių metų moterį baltais 
kaip sniegas, tankiais plaukais, tokio drąsaus, šviesaus proto, 
tokios žmogiškos išminties, tikinčią gyvenimu, koks jis yra 
iš tikrųjų, nors jo srovė ir neša purvus,— šitokią moterį turėti 
Paryžiaus gatvių piratui, jau nusvilusiam ir kailį įkišusiam į vi- 
sas finansines pasalas, buvo tikrai neužsitarnauta laimė ir dovana, 
vogta kaip ir visa kita. 

Slinko mėnesiai, ir, reikia pasakyti, poniai Karolinai atrodė, 
kad per visą šią vargingą Visuotinio banko pradžią Sakaras buvo 
labai energingas ir labai atsargus. Jos įtarimai dėl tamsių aferų, 
baimė, kad jis nesukompromituotų jos ir brolio, net visai išsi- 
sklaidė matant, kaip jis be paliovos kovoja su sunkumais, kaip jis 
nuo Fyto iki vakaro stengiasi, kad ši didžiulė nauja mašina veiktų 
be sutrikimų, nes jos mechanizmas girgždėjo ir tik tik laikėsi 

nesubyrėjęs; už tai ponia Karolina buvo Sakarui dėkinga ir juo 
žavėjosi. Visuotinio banko reikalai iš tikrųjų nevyko taip, kaip 
Sakaras buvo tikėjęsis, nes didieji finansininkai slapta veikė 
prieš: sklido nepalankūs gandai, kilo vis naujų kliūčių, paraly- 
žiuojančių kapitalą, neleidžiančių pradėti didžiuosius naudingus 
darbus. Priverstas veikti lėtai, Sakaras iš to sėmėsi tik naudos: 
jis ėjo žingsnis po žingsnio tvirta žeme, žiūrėdamas, kad nepatek- 
tų į klampynę, per daug susirūpinęs, kad nežlugtų, todėl nedrįso 
leistis į rizikingą lošimą. Jį graužė nekantrumas, kai jis taip buvo 
priverstas trypti vietoje kaip lenktynių žirgas, galįs bėgti tik 
paprasta ristele; užtat dar niekada joks bankas nebuvo pradėjęs 
taip padoriai ir tvarkingai dirbti, ir net birža apie tai kalbėjo 
nustebusi. 

Ir taip atėjo laikas šaukti pirmąjį visuotinį susirinkimą. Jį 
sušaukti buvo nutarta balandžio 25 dieną. Jau 20 balandžio Am- 
lenas išvyko iš Rytų specialiai pirmininkauti susirinkimui; jį 
skubiai kvietė Sakaras, nebegalįs iškęsti siauruose banko rėmuo- 
se. Beje, Amlenas vežė ir puikių naujienų: jau buvo sudaryta 
sutartis Visuotinei jungtinei garlaivių bendrovei steigti ir, be to, 
gauta koncesija prancūzų bendrovei eksploatuoti Karmelio si- 
dabro kasykloms, jau nekalbant apie Nacionalinį Turkijos banką, 
kurio pagrindus jis Konstantinopolyje buvo aptaręs; tai būtų tik- 
ras Visuotinio banko filialas. Tik keblus jų Mažosios Azijos 
geležinkelių klausimas dar nebuvo pribrendęs, dėl jo reikėjo 
laukti; beje, tuoj pat po visuotinio susirinkimo Amlenas turėjo 
vėl į ten grįžti ir toliau tęsti savo tyrinėjimus. Susižavėjęs Saka- 
ras ilgai su juo kalbėjosi dalyvaujant ir poniai Karolinai; jis 
lengvai abu juos įtikino, kad, norint paremti tas įmones, būtinai 
reikią didinti banko pagrindinį kapitalą. Šiuo klausimu jis jau 
pasitaręs su stipriaisiais akcininkais — Degremonu, Jurė, Sediliu 
ir Kolbu, visi tam pritarę, todėl per porą dienų būtų galima šį 
pasiūlymą išstudijuoti ir pateikti tarybai visuotinio akcininkų 
susirinkimo išvakarėse. 

Tas nepaprastas tarybos posėdis, kuriame dalyvavo visi 
nariai, praėjo labai iškilmingai rimtoje salėje, kurioje atsimušė 
kaimyninio Boviljė sodo didelių medžių žaluma. Taryba paprastai 
rinkdavosi du kartus per mėnesį: penkioliktąją dieną posėdžiau- 
davo mažoji, bet svarbesnioji taryba, kurioje dalyvavo tikrieji 
šeimininkai, tvarką banko reikalus; trisdešimtąją dieną rinkda- 
vosi didžioji taryba, kurioje dalyvaudavo ir sprendžiamojo balso 
neturintieji nariai pritarti iš anksto paruoštiems planams ir pa- 
tvirtinti savo parašais. Tą dieną markizas de Boenas atėjo vienas 
pirmųjų, ir jo nedidelė aristokratiška galva, jo didingos bei nuo- 
vargiu dvelkiančios manieros išreiškė visos prancūzų diducme- 

nės pritarimą. Vicepirmininkas vikontas de Roben Šago, švelnus, 
šykštus žmogelis, buvo įpareigotas pasitikti neinformuotus tary- 
bos narius ir, pasivedus juos į šalį, trumpai pranešti apie direk- 
toriaus, tikrojo banko šeimininko, įsakymus. Savaime supranta- 
ma, kad jie visi galvos linktelėjimu pasižadėjo paklusti. 

Pagaliau posėdis prasidėjo. Amlenas supažindino tarybą su 
pranešimu, kurį jis perskaitys visuotiniam susirinkimui. Sakaras 
jau seniai ruošė šį didelį darbą, bet suredagavo jį per dvi dienas, 
papildęs inžinieriaus parvežtomis žiniomis, ir dabar kukliai klau- 
sėsi to savo pranešimo labai susidomėjęs, tarsi anksčiau nebūtų 
jo girdėjęs nė vieno žodžio. Pranešimo pradžioje buvo nušviesti 
Visuotinio banko darbai nuo pat jo įsisteigimo: įvairūs smulkūs 
kasdieniniai reikalai, iš vakaro paruošiami rytojaus dienai, kaip 
paprastai bankuose, ir visa tai buvę atlikta gerai. Vis dėlto gana 
didelį pelną žadėjo prieš mėnesį išleistoji paskola Meksikos 
reikalams, kai ten išvyko imperatorius Maksimilijanas; čia buvo 
daug painiavos ir didžiulių premijų; Sakaras mirtinai gailėjosi, 
kad, neturėdamas pinigų, toje aferoje negalėjo daugiau uždirbti. 
Darbas vyko paprastai, tačiau bankas gyvavo. Pirmoji ataskaita 
apėmė tiktai tris mėnesius — nuo banko įsisteigimo, spalio 5 die- 
nos, iki gruodžio 31 dienos; gryno pelno buvo šiek tiek daugiau 
nei keturi šimtai tūkstančių frankų, iš kurių užmokėtas pirmas 
ketvirtadalis nuomos, akcininkams išmokėta po penkis nuošim- 
čius ir dešimt procentų atidėta į atsargos fondą; beje, banko val- 
dybos nariai pasiėmė po dešimt procentų, kurie jiems teko pagal 
statuto nuostatus, ir dar liko maždaug šešiasdešimt aštuoni tūks- 
tančiai, nukelti į kitą ketvirtį. Tačiau dividendų nebuvo išmokė- 
ta. Žodžiu, viskas buvo atlikta labai vidutiniškai, bet sykiu ir 
labai padoriai. Tas pat ir su akcijų kursais biržoje: jos pamažu, 
be jokių šokinėjimų, normaliai kilo, kaip ir bet kurio kito save 
gerbiančio banko vertybiniai popieriai, nuo penkių šimtų frankų 
už akciją pakilo iki šešių šimtų ir jau du mėnesius laikėsi pasto- 
viai, nes aukščiau kilti nebuvo priežasčių; todėl ir atrodė, kad 
šis neseniai užgimęs bankas, apsikrovęs kasdieniniais smulkiais 
reikalais, buvo apsnūdęs. 

Paskui pranešimas perėjo į ateitį, ir čia staiga viskas išsiplėtė, 
atsiskleidė platūs horizontai su ištisa didelių įmonių eile. Jis 
ypač pabrėžė Visuotinę jungtinę garlaivių bendrovę, kurios ak- 
cijas Visuotinis bankas netrukus ruošėsi išleisti. Si steigiama 
bendrovė, su penkiasdešimt milijonų frankų kapitalo, monopo- 
lizuos visą Viduržemio jūros transportą, sujungdama dvi didžią- 
sias besivaržančias bendroves: Fokejos bendrovę, kuri per Pirėjų 
ir Dardanelus aptarnauja Konstantinopolį, Smirną bei Trapezun- 
dą, ir Jūrų transporto bendrovę, kurios laivai per Mesiną ir Siriją 

plaukioja į Aleksandriją; į šį sindikatą turės įstoti ir mažesnės 
firmos: „Kombarelis ir Ko“, kurios laivai plaukioja į Alžyrą ir Tu- 
nisą, „Anri Liotaro našlė“, kurios laivai, užsukdami į Ispaniją ir 
Maroką, taip pat plaukioja į Alžyrą, pagaliau „Broliai Fero Žiro“, 
kurių laivai per Čivita Vekiją plaukioja Italijon — į Neapolį ir 
Adrijos pakrančių miestus. Dabar šios konkuruojančios bendro- 
vės bei firmos viena kitą žlugdo, o sujungus jas į vieną bendrovę, 
būtų užkariauta visa Viduržemio jūra. Centralizavus kapitalus, 
galima statyti lig šiol dar nebūtų greičio ir komiorto tipinius 
garlaivius, padauginti jų reisus, įkurti naujų sustojimo vietų, 
Rytus paversti Marselio priemiesčiu; o kokios reikšmės įgaus 
Bendrovė, kai, baigus kasti Sueco kanalą, jai bus leista aptarnauti 
susisiekimą su Indija, Tonkinu, Kinija ir Japonija?! Dar niekada 
nebuvo didesnės apimties ir solidesnės įmonės, negu šita! Po to 
reikės paremti ir Nacionalinį Turkijos banką, apie kurį pranešime 
buvo pateikta daug techninių smulkmenų, įrodančių jo nepaju- 
dinamą tvirtumą. Baigdamas pranešimą apie būsimąsias operaci- 
jas, jis dar paskelbė, kad Visuotinis bankas imasi globoti ir Pran- 
cūzų bendrovę eksploatuoti Karmelio sidabro kasykloms, kuri 
jau įsisteigusi su dvidešimt milijonų kapitalu. Mineralų pavyz- 
džių analizės, pasak chemikų, rodančios žymius sidabro kiekius. 
Tačiau senovinė šventųjų žemių poezija stipresnė net ir už patį 
mokslą: tą sidabrą ji pavers stebuklingu, dieviškai spindinčiu 
lietumi, — tokiais žodžiais Sakaras baigė vieną pranešimo sakinį 
ir buvo juo labai patenkintas. 

Pagaliau, pažadėjus tokią garbingą ateitį, padaryta išvada, 
kad reikia didint kapitalą. Reikėtų jį padvigubinti, nuo dvidešimt 
penkių milijonų padidinti iki penkiasdešimt milijonų. Buvo pasiū- 
lytas paprasčiausias emisijos būdas, kad kiekvienas indėlininkas 
lengvai suprastų: reiktų išleisti penkiasdešimt tūkstančių naujų 
akcijų ir jas tuoj paskirstyti visiems pirmųjų akcijų laikytojams, 
pridedant po vieną naują akciją prie kiekvienos senosios ir taip 
apsieiti be viešo jų pasirašymo. Tačiau naujosios akcijos turėtų 
būti po penkis šimtus dvidešimt frankų, įskaitant po dvidešimt 
Irankų premijos, o tai sudarys vieną milijoną frankų į atsargos 
kapitalą. Visai teisinga ir protinga apdėti akcininkus tokiu nedi- 
deliu mokesčiu, nes jie ir be to turi pirmenybių. Beje, už akcijas 
Ieikalaujama įmokėti tik ketvirtadalį ir premiją. 

Amlenui baigus skaityti pranešimą, salė pritariamai suūžė. 
Viskas atrodė labai aišku, jokia pastaba nebuvo reikalinga. Per 
visą tą pranešimą Degremonas, labai susidomėjęs savo nagais, 
šypteldavo savo kažkokioms neapibrėžtoms mintims; deputatas 
Jurė, manydamas esąs parlamente, atsilošė fotelyje ir užsimerkęs 
snūduriavo; tuo tarpu bankininkas Kolbas, nė kiek nesivaržyda- 

mas, ramiai ir ilgai kažką skaičiavo rašinėdamas popieriaus 
lapuose, kurie gulėjo padėti priešais jį, kaip ir priešais kitus 
tarybos narius. Tačiau Sedilis, visada nepasitikįs ir susirūpinęs, 
ruošėsi paklausti: jeigu tie akcininkai, kuriems skiriamos naujo- 
sios akcijos, nepanorės pasinaudoti savo teise ir jų neįsigis, tai 
kas bus su jomis daroma? Ar bendrovė pasilaikys jas savo sąs- 
kaitoje? Bet tai yra draudžiama, nes pas notarą teisėtai pareiškimą 
galima daryti tik tada, kai jau pasirašytas visas kapitalas. Jeigu 
bendrovei prireiks tas akcijas iškišti, tai kam ir kaip ji tai pada- 
rys? Bet vos tik spėjo šilkų fabrikantas prabilti, markizas de Boe- 
nas, pamatęs Sakarą nerimstantį, tuoj jį pertraukė, savo didingu, 
aristokratišku tonu pareikšdamas, kad tokias smulkmenas taryba 
patikėsianti pirmininkui ir direktoriui, nes juodu yra kompe- 
tentingi ir labai atsidėję šiems reikalams. Po to tuoj prasidėjo 
sveikinimai, ir posėdis pasibaigė, visiems dalyviams esant labai 
sužavėtiems. 

Sekančią dieną visuotiniame susirinkime buvo tikrai jaudi- 
nančių pareiškimų. Susirinkimas ir šį kartą įvyko Blanšo gatvėje, 
toje pačioje salėje, kur subankrutavo viešųjų balių antrepeneris; 
prieš atvykstant pirmininkui, salė jau buvo prigužėjusi akcinin- 
kų, kurių tarpe sklido kuo geriausi gandai, ypač vienas, pasako- 
jamas tik į ausį: girdi, direktoriaus brolis, ministras Rugonas, 
vis stiprėjančios opozicijos smarkiai puolamas, būtų linkęs Vi- 
suotinį banką paremti, jeigu buvęs katalikų organas, dabartinis 
bendrovės laikraštis „Viltis“ sutiktų ginti vyriausybę. Vienas 
kairiųjų partijos deputatas neseniai paleido baisų šūkį: „Gruodžio 
antroji diena — tai nusikaltimas!" Šis šūkis nuskambėjo per visą 
Prancūziją, nuo vieno jos krašto iki kito, tarsi pabudusi visuome- 
nės sąžinė. Atsakyti į jį reikia didžiais veiksmais; būsimoji Pa- 
saulinė paroda turės bent dešimteriopai padidinti kapitalo apy- 
vartą, laukiama didelio pelno Meksikoje ir kitur, — triumfuojanti 
imperija žengia į savo apogėjų. Viename akcininkų būrelyje 
postringavo Žantru ir Sabatanis; čia visi labai juokėsi iš vieno 
deputato, kuris, svarstant kariuomenės reikalus, sugalvojo keistą 
fantaziją — įvesti Prancūzijoje visuotinę karo prievolę taip, kaip 
yra Prūsijoje. Parlamentas iš to pasijuokė: nejaugi po konilikto 
su Danija ir dėl to, kad Italija slaptai giežia apmaudą po Solieri- 
no!', prūsų baimė kai kam maišo protą? Kai tik pasirodė Amlenas 
ir valdyba, staiga nutilo visi asmeniniai pokalbiai ir klegesys 
salėje. Sakaras čia buvo dar kuklesnis negu taryboje, laikėsi 
taip, tarsi norėtų pasislėpti minioje, jis tik davė ženklą ploti po 


' Solferino — italų miestelis Mantujos prov., kur 1859 m. prancūzai 
smarkiai sumušė austrus. 

pranešimo, kuriame visuotiniam susirinkimui buvo pateikta 
banko veikimo ataskaita, revizijos komisijos — Lavinjero ir 
Ruso — peržiūrėta bei priimta, ir siūloma padvigubinti kapitalą. 
Tik visuotinis susirinkimas galėjo leisti padidinti kapitalą; beje, 
jis tai padarė su didžiausiu džiaugsmu, visiškai apsvaigęs nuo 
Visuotinės jungtinės garlaivių bendrovės ir Nacionalinio Turki- 
jos banko milijonų; susirinkimas pripažino, kad būtinai reikia 
Visuotinio banko kapitalą derinti pagal reikšmę, kurią jis pradeda 
įgyti. Pranešimą apie Karmelio sidabro kasyklas susirinkusieji 
priėmė su tikru religiniu virpuliu. Nubalsavę pareikšti padėką 
pirmininkui, direktoriui ir tarybos nariams, akcininkai ėmė 
skirstytis svajodami apie Karmelį, apie tą stebuklingąjį sidabro 
lietų, lyjantį iš šventųjų vietų, spindintį tų vietų garbe. 

Po dviejų dienų Amlenas ir Sakaras, šį kartą lydimi bendrovės 
vicepirmininko vikonto de Roben Šago, nuvyko į Sent An gatvę 
pas notarą Leloreną pranešti apie bendrovės kapitalo padidinimą; 
jie tvirtino, kad visas kapitalas esąs išdalintas, bet iš tikrųjų apie 
tris tūkstančius akcijų buvo likę bendrovės kasoje, kadangi 
nuo jų atsisakė pirmieji akcininkai, turėję teisę jas įsigyti; bend- 
rovė parašų kombinacija užrašė jas Sabatanio sąskaiton. Kaip 
pirmą kartą, taip ir dabar, buvo pažeistas įstatymas, tik šį kartą 
dar labiau, nes dėl šitokios sistemos Visuotinio banko kasose 
buvo paslėptas tam tikras jo paties išleistų akcijų kiekis, tam 
tikras rezervas kovų atvejui, kadangi jo pagalba galima speku- 
liuoti ir prireikus biržoje atvirai stoti į kautynes, norint,palaikyti 
kursą, jei susidaro numušėjų koalicija. 

Beje, nors tokiai neteisėtai taktikai Amlenas ir nepritarė, bet 
galų gale finansiniuose reikaluose jis visiškai pasikliovė Sakaru; 
tuo klausimu kalbėdamiesi su ponia Karolina, jie palietė vien tik 
penkis šimtus akcijų, kurie juodviem buvo užrašyti per pirmąją 
emisiją; savaime suprantama, antroji emisija padvigubino ir jų 
akcijų skaičių, kuris padidėjo iki tūkstančio; skaitant po ketvir- 
tadalį jų nominalinės vertės ir premijas, už jas reikėjo sumokėti 
šimtą trisdešimt penkis tūkstančius frankų, kuriuos brolis ir se- 
suo būtinai norėjo sumokėti, nes jiedu visai netikėtai paveldėjo 
apie tris šimtus tūkstančių frankų po tetos mirties; ji mirė po 
dešimties dienų, palaidojusi vienturtį sūnų, pakirsta tos pačios 
šiltinės. Sakaras jiems nesipriešino, bet nepaaiškino, kaip pats 
išpirks savo akcijas. 

— O, šis paveldėjimas, — tarė juokdamasi ponia Karolina, — 
tai pirmoji sėkmė mūsų gyvenime... Atrodo, kad iš tikrųjų mums 
nešate laimę. Brolis gauna trisdešimt tūkstančių frankų per metus 
ir dar stambias sumas kelionių išlaidoms, o čia dar tas auksas 

mums kaip iš dangaus, be abejo, todėl, kad mums jo jau neberei- 
kia. Štai mes ir turtingi. 

Ji pažvelgė į Sakarą nuoširdžiai jam dėkinga; jo nugalėta, 
dabar ji juo pasitikėjo, ir kasdien jos įžvalgumas menkėjo vis 
didėjant meilei, kurią jis įkvėpė. Ir vis dėlto, pagauta savo links- 
mo atvirumo, ji tarė: 

— Nesvarbu! Jei tuos pinigus būčiau pati uždirbusi, duodu 
žodį, nerizikuočiau jų dėti į jūsų įmones... Bet čia teta, kurios 
mes beveik nepažinojome, pinigai, apie kuriuos niekada ir nepa- 
galvojome, žodžiu — pinigai, rasti gatvėje, kažkoks ne visai gar- 
bingas dalykas, ir man net truputį gėda... Žinote, jie man ne prie 
širdies, ir aš noriu jais nusikratyti. 

— Štai todėl jie ir dauginsis, ir duos jums milijonus, — savo 
ruožtu juokaudamas atsakė Sakaras.— Pelningiausi yra vogti 
pinigai... Netruks nė savaitės, ir jūs pamatysite, pamatysite, kaip 
kils kursas! 

Ir tikrai Amlenas, priverstas atidėti savo išvykimą, nustebęs 
matė, kaip kilo Visuotinio banko akcijos. Per likvidavimą gegu- 
žės pabaigoje jų kursas jau viršijo septynis šimtus frankų. Tai 
paprasta kapitalo padidinimo išdava, nes naujos cmisijos išleidi- 
mas yra klasikinė priemonė paskatinti pasisekimui, kursą paleisti 
šuoliais. Be to, čia turėjo reikšmės ir reali svarba įmonių, kurias 
bankas numatė finansuoti, o didelės geltonos afišos, išlipintos 
po visą Paryžių, skelbiančios, kad netrukus prasidės Karmelio 
sidabro kasyklų eksploatacija, galutinai visiems susuko galvas, 
ėmė svaiginti, kurstė tokią aistrą, kuri turėjo augti ir nustelbti 
protą. Dirva buvo paruošta: imperijos juodžemis, susikaupęs 
iš pūvančių atmatų ir įkaitęs nuo neribotų geismų, nepaprastai 
palankus spekuliacijoms, kurios plyksteli kas dešimt —penkiolika 
metų, pagauna bei apnuodija biržą, ir po to lieka vien tik griuvė- 
siai ir kraujas. Sukčių draugijos jau dygo kaip grybai po lietaus, 
net ir didžiosios bendrovės veržėsi į finansines avantiūras; im- 
perija triukšmingai klestėjo žėrėdama prabanga ir malonumais, 
kurių apvainikavimu ir melaginga fejerijos apoteoze netrukus 
turėjo būti Paroda; prasidėjo tikra lošimo karštligė. Minioms 
apsvaigus, kartu su kitomis abejotinomis įmonėmis, kurių daugy- 
bė atsirado Paryžiuje, pagaliau ėmė žygiuoti ir Visuotinis ban- 
kas, tarsi galinga mašina, kuriai buvo lemta visus varyti iš proto, 
viską traiškyti, o kažkokios pašėlusios rankos ją kaitino be saiko, 
kol ji sprogo. 

Broliui vėl išvykus į Rytus, ponia Karolina liko viena su Sa- 
karu, ir vėl prasidėjo jų siauras, intymus, beveik vedybinis gyve- 
nimas. Ji užsispyrė tvarkyti jo namų reikalus kaip ištikima 
ūkvedė; taupė išlaidas, nors jų abiejų materialinė padėtis pasi- 

keitė. Rami ir besišypsanti, visada gerai nusiteikusi, ji teturėjo 
tik vieną rūpestį: ją graužė sąžinė dėl Viktoro, abejonės, ar dar 
toliau slėpti nuo tėvo, kad jis turi ir antrą sūnų. Darbo rūmuose 
Viktoras viską vertė aukštyn kojomis, ir ten žmonės juo buvo 
labai nepatenkinti. Praslinkus šešiems bandomiesiems mėne- 
siams, ji abejojo, ar parodyti tą mažą pabaisą, vis dar neapvalytą 
nuo ydų. Kartais dėl to ji iš tikrųjų kankindavosi. 

Vieną vakarą ji jau buvo bepradedanti kalbėti. Nepakęsdamas 
ankštų Visuotinio banko patalpų, Sakaras išgavo tarybos sutikimą 
išnuomoti pirmąjį aukštą gretimuose namuose, kad būtų galima 
išplėsti banko skyrius belaukiant, kol jis išdrįs pasiūlyti pastaty- 
dinti prabangius savo svajonių rūmus. Ir vėl jo įsakymu buvo 
iškertamos naujos durys, pašalinamos pertvaros, padaryta dau- 
giau langelių. Grįžusi namo iš Bino bulvaro ir labai pritrenkta 
Viktoro šlykštaus pokšto savo draugui,— jis vos nenukando 
ausics, — ponia Karolina paprašė Sakarą užlipti su ja į viršų: 

— Mano bičiuli, turiu jums šį tą pasakyti. 

Bet užlipusi į viršų ir pamačiusi, kad vienas jo petys aptėkštas 
tinku, o jis pats, susižavėjęs ką tik kilusia mintimi — uždengti 
stiklu ir gretimųjų namų kiemą, ji neteko drąsos atskleisti jam 
šią liūdną paslaptį ir sudrumsti jo ramybę. Ne, ji dar palūkės! 
Nejaugi šis šlykštus padauža nepasitaisys! Ji neturėjo jėgų pa- 
daryti kitam žmogui skausmo. 

— Štai kas, bičiuli, aš norėjau pasikalbėti su jumis apie tą 
kiemą. Man kaip tik kilo tokia pat mintis kaip ir jums. 

Reklamuoti Visuotiniam bankui Sakaras, Žantru pasiūlymu, 
nupirko varganą katalikišką laikraštį „Viltį“, kurio redakcija 
buvo Sen Žozė gatvėje, kiemo gilumoje, senų tamsių drėgnų 
namų antrajame aukšte. Iš prieškambario buvo koridorius, kuria- 
me visada žibėdavo dujinė lempa; kairėje buvo vyriausiojo 
redaktoriaus Žantru kabinetas, toliau kambarys, rezervuotas 
Sakarui, o dešinėje iš eilės buvo bendroji redakcijos salė, sekre- 
toriaus kabinetas ir kiti įvairių skyrių kambariai. Antroje laiptų 
aikštelės pusėje buvo durys į administraciją ir kasą, kurios su 
redakcija susisiekdavo vidaus koridorium, įrengtu už laiptų. 

Tą dieną Žordanas baigė rašyti savo kroniką bendroje salėje, 
kur įsitaisė iš pat ryto, kad niekas netrukdytų; kai laikrodis 
išmušė keturias, jis išėjo ieškoti redakcijos pasiuntinio Dežua, 
kuris prie ryškios dujų šviesos godžiai skaitė atneštą biržos kursų 
biuletenį, nors lauke skaisčiai švietė birželio saulė. 

— Sakykite, Dežua, ar ponas Žantru atėjo? 

— Taip, ponas Žordanai. 

Jaunuolis suabejojo, kelias sekundes nesiryžo nieko daryti. 
Iš pradžių laimingas jo šeimyninis gyvenimas buvo sunkus, nes 
jį užgriuvo senos skolos; nors jam pasisekė rasti laikraštį, kuria- 
me jis spausdino savo straipsnius, neturtas jį žiauriai tebeslėgė, 
tuo labiau kad jam buvo sulaikyta alga, o tą dieną jis turėjo 
išpirkti kitą vekselį, nes grėsė menkų jo baldų pardavimas iš 
varžytinių. Jau du kartus jis buvo prašęs avanso vyriausiąjį re- 
daktorių, kuris atsikalbinėjo, sakėsi pats gavęs raštą jo algai 
sulaikyti. 

Vis dėlto jis pasiryžo ir pasuko durų link, bet redakcijos 
pasiuntinys pridūrė: 

— Tiktai ponas Žantru ne vienas. 

— A!.. Su kuo gi jis? 

— Jis atvyko kartu su ponu Sakaru, ponas Sakaras man 
griežtai įsakė neleisti pas jį nieko, išskyrus poną Jurė, kurio 
jis laukia. 

Žordanas lengvai atsiduso, kad tenka palaukti,— taip jam 
būdavo bjauru prašyti pinigų. 

— Gerai, baigsiu savo straipsnį. Kai vyriausiasis redaktorius 
bus laisvas, pasakykit man. 

Jis jau buvo benueinąs, tik Dežua jį sulaikė, neapsakomai 
nudžiugęs: 

— Žinote, „Visuotinės“ pakilo iki 750! 

Jaunuolis mostelėjo, kad jam tai — nei šilta, nei šalta, ir nuėjo 
į Iedakcijos salę. 

Biržai užsidarius, Sakaras beveik kasdien užsukdavo į redak- 
ciją, tame jam rezervuotame kambaryje skirdavo pasimatymus 
ir tvarkydavo specialius slaptingus reikalus. Beje, nors oficialiai 
Žantru buvo vyriausiuoju „Vilties“ redaktorium ir rašinėjo poli- 
tinius straipsnius rūpestingai išdailintu universitetinės literatūros 
stiliumi, kurį net jo priešininkai pripažino „gryniausiu aticizmu"“, 
bet jis kartu dirbo ir kaip slaptas Sakaro agentas, mielai atliki- 
nėdamas svarbius reikalus. Tarp kitko, Visuotiniam bankui jis 
suorganizavo didelę reklamą. Paryžiuje mirgėte mirgėjo daugybė 
finansinių laikraščių, iš kurių jis pasirinko dešimt ir juos nupirko. 
Geriausieji priklausė įtartinoms bankų firmoms, kurios laikėsi 
labai paprastos taktikos: leisti ir platinti tokius laikraštukus, 
imant po du tris frankus per metus, nors tokios sumos net per- 
siuntimo išlaidoms nepakanka, ir atsigriebti reklamos priviliotų 
klientų pinigais bei vertybiniais popieriais, kuriais tos bankų 
firmos versdavosi. Kartu su skelbiamais biržos kursais, loterijoje 
išloštų bilietų numeriais ir visokiomis techninėmis informacijo- 
mis, naudingomis smulkiesiems rentininkams, tuose laikraštukuo- 

se ėmė rodytis reklamos, iš pradžių kuklios ir protingos, reko- 
mendacijų bei patarimų forma, paskui, nebetekusios saiko, ra- 
miai, be jokios gėdos rengiančios lengvatikių abonentų žlugimą. 
Iš visos jų krūvos, kokių dviejų ar trijų šimtų, taip niokojančių 
Paryžių ir visą Prancūziją, Žantru, vaduodamasis intuicija, išrinko 
tokius, kurie dar nebuvo nusimelavę ir tebeturėjo šiokį tokį 
autoritetą. Bet jo svarbiausias sumanymas buvo nupirkti Finansų 
biuletenį, rimtą laikraštį, kuris jau dvylika metų išbuvo absolių- 
čiai sąžiningas; tiesa, toks sąžiningumas turbūt bus labai brangus, 
todėl jis nutarė palaukti, kol Visuotinis bankas pralobs ir kol jo 
padėtis pasidarys tokia, jog teks trimitu duoti ženklą, ir užgros 
triukšminga, kurtinanti triumfo muzika. Beje, jo pastangos neap- 
siribojo vien tik šio paklusnaus specialių laikraštukų bataliono 
suformavimu ir kiekviename jų numeryje puikių Sakaro opera- 
cijų liaupsinimu — jis susitarė ir su didžiaisiais politikos bei 
literatūros dienraščiais ir, mokėdamas tam tikrą sumą už eilute, 
nuolat ten spausdino palankias pastabas ir liaupsinančius straips- 
nius ir užsitikrino jų paramą, padovanojęs jiems naujosios emi- 
sijos akcijų. Netenka nė kalbėti, kad jo redaguojamoji „Viltis“ 
kasdien varė kampaniją, bet ne aršią, ne aklai viskam pritarian- 
čią, tik paaiškinimų ir net kritikos forma; taip buvo norima iš lėto, 
tvarkingai publiką pavergti ir pasmaugti. 

Tą dieną, norėdamas pasikalbėti apie laikraštį, Sakaras užsi- 
darė kambaryje su Žantru. Rytinėje tos dienos laikraščio laidoje 
jis užtiko Jurė straipsnį, kuriame be jokio saiko buvo išgirta 
Rugono kalba, vakar pasakyta Parlamente; už tai Sakaras baisiai 
perpyko ir atsikvietė deputatą išsiaiškinti. Argi jam brolis moka 
algą? Argi už pinigus jis leistų kompromituoti laikraščio kryptį, 
be saiko giriant menkiausią ministro veiksmą? Išgirdęs jį kal- 
bant apie laikraščio liniją, Žantru tyliai nusišypsojo. Be to, jis 
klausėsi tos kalbos labai ramiai, žiūrinėdamas savo nagus, kadan- 
gi audra negrėsė jo galvai. Būdamas išsilavinęs žmogus, bet 
cinikas ir neturįs jokių iliuzijų, jis niekino literatūrą ir pirmąjį 
bei antrąjį laikraščio puslapį, kur būdavo spausdinami straipsniai, 
net ir jo paties rašyti; jis imdavo jaudintis tik priėjęs prie 
skelbimų skyriaus. Dabar jis vilkėjo naujutėliais drabužiais, 
apsitempęs elegantišku redingotu su ryškių spalvų rozete atlape, 
vasarą ant parankės užsimetęs šviesių spalvų apsiaustą, žiemą 
įsisupęs į šimto luidorų vertės kailinius; jis ypač rūpinosi savo 
šukuosena ir nešiojo blizgantį kaip veidrodis cilindrą. Ir vis dėlto 
jo elegancijai kažko trūko, atrodė, kad jame esama kažko nešva- 
raus, kažkokio seno deklasuoto dėstytojo purvo, kuris iš Bordo 
licėjaus atsidūrė prie Paryžiaus biržos, o ši per dešimt metų per- 
sunkė jo odą ir nudažė bjauriausiomis šlykštynėmis; nors dabar, 

taip pralobęs, jis jautė tvirtą pagrindą po kojomis ir dėl to darėsi 
arogantiškas, tačiau jame tebebuvo išlikę ir žemo vergiškumo, 
jis, maža kiek, susimenkindavo ir staiga išsigąsdavo, kad negau- 
tų spyrio į užpakalį, kaip kadaise. Jis uždirbdavo po šimtą tūks- 
tančių frankų per metus, bet išleisdavo dvigubai daugiau ir 
nežinia kam, nes meilužės jis nerodė; be abejo, jį kankino kažko- 
kia šlykšti yda, ta slaptoji priežastis, dėl kurios jis ir buvo išvytas 
iš universiteto. Be to, jį pamažu ėdė absintas, kurį jis skurdo 
laikotarpiu gerdavo šlykščiausiose kavinėse, o dabar — ištai- 
ginguose klubuose; jis beveik nebeturėjo plaukų, o plikė ir veidas 
įgavo švino atspalvį; vienintelis jo pasididžiavimas išliko tik 
juoda vėduoklės pavidalo barzda, gražaus vyro barzda, sukelianti 
rimtumo iliuziją. Kai Sakaras ir vėl pradėjo apie laikraščio liniją, 
jis mostu sustabdė jį kaip pavargęs Žmogus, nemėgstąs gaišinti 
laiko tuštiems ginčams, ir ryžosi pakalbėti apie rimtus reikalus, 
nes Jurė vėlavo. 

Jau kurį laiką Žantru galvoje brendo nauji sumanymai dėl 
reklamos. Iš pradžių jis galvojo parašyti kokios dvidešimties 
puslapių brošiūrą apie Visuotinio banko steigiamas didžiąsias 
įmones, parašyti ją įdomiai, paprasta kalba, su daug dialogų, tarsi 
apysaką, ir veltui paskleisti ją labiausiai atsilikusiuose provinci- 
jos kaimuose. Paskui jis sumanė įsteigti agentūrą, kuri redaguotų 
bei hektografuotų biržos biuletenį ir siuntinėtų jį kokiam šimtui 
geriausių provincijos laikraščių: šis biuletenis būtų siuntinėjamas 
veltui arba labai pigiai, ir taip netrukus jo rankose būtų galingas 
ginklas, jėga, su kuria būtų priversti skaitytis visi konkurentai. 
Pažindamas Sakarą, jis pasufleruodavo jam savo sumanymus, o 
šis pagaliau juos priimdavo, įsisavindavo ir taip išplėsdavo, jog 
sumanymai iš tikrųjų atrodydavo jo paties sugalvoti. Slinko 
minutės, jie abu ėmė skirstyti reklamos fondus ateinančiam 
trimestrui; pirmiausia paskyrė subvencijas didiesiems laikraš- 
čiams ir užmokestį už tylėjimą tam baisiajam biuletenių redak- 
toriui, dirbančiam priešų banke; paskui paskyrė pinigų nupirkti 
skelbimų vietai, kurią vienas labai senas ir labai gerbiamas laik- 
raštis savo ketvirtajame puslapyje pardavinėdavo tam, kas 
brangiau mokėdavo. Taip švaistydamiesi pinigais ir taip juos 
į visas puses mėtydami, kad tik daugiau sukeltų triukšmo, jie, 
kaip gudrūs biznieriai, kartu niekino publiką, niekino minios 
tamsumą, nes biržos sudėtingos operacijos jai buvo taip nepri- 
einamos, jog ji greitai patikėdavo visokiomis pasakomis, o 
begėdiškiausi pasigyrimai sugundydavo praeivius ir užtraukdavo 
milijonų lietų. 

Žordanas stengėsi sukurti dar bent penkiasdešimt eilučių, 
norėdamas užpildyti abi savo skiltis, bet jį pašaukė Dežua ir 
darbą sutrukdė. 

— A,— tarė jis, — ponas Žantru jau vienas? 

— Ne, ponas Žordanai — jis dar ne... Bet atėjo jūsų ponia 
ir jūsų ieško. 

Labai susirūpinęs, Žordanas puolė į koridorių. Štai jau keli 
mėnesiai, po to, kai Mešen pagaliau susekė, kad „Viltyje“ Žor- 
danas straipsnius pasirašinėja tikra savo pavarde, Biušas jį 
negailestingai persekioja už kadaise jo išduotus vienam siuvėjui 
šešis vekselius po penkiasdešimt frankų. Tris šimtus frankų už 
vekselius jis dar būtų pajėgęs sumokėti, bet ta skola, prisidėjus 
įvairiems mokesčiams, išaugo į septynis šimtus trisdešimt frankų 
penkiolika santimų, ir dėl to jis niršo. Vis dėlto jis susitarė ir 
pasižadėjo mokėti po šimtą frankų kas mėnesį; bet jaunutė jo 
šeima turėjo skubesnių poreikių, jis neįstengė mokėti, o išlaidos 
kiekvieną mėnesį augo, ir vėl prasidėjo bjauriausi nemalonumai. 
Šiuo metu jie vėl kentė aštrią krizę. 

— Kas gi atsitiko? — paklausė jis žmoną, radęs ją prieškam- 
baryje. 

Bet, nespėjus jai atsakyti, triukšmingai atsidarė vyriausiojo 
redaktoriaus kabineto durys, ir pasirodęs Sakaras sušuko: 

— Kas gi čia, pagaliau, Dežua? Kur gi ponas Jurė? 

Taip užkalbintas, redakcijos pasiuntinys sumikčiojo: 

— Deja, čia jo nėra, o aš negaliu paskubinti, kad jis greičiau 
ateitų. 

Sakaras nusikeikė ir užtrenkė duris, o Žordanas nusivedė 
žmoną į gretimą kabinetą, kur galėjo laisvai paklausinėti: 

— Kas gi atsitiko, brangioji? 

Marselė, mažutė riebuilė brunetė, tokia linksma ir tokia guvi, 
skaistaus veidelio, besijuokiančių akių, net ir sunkią valandą 
spindinti laime, dabar atrodė visiškai priblokšta. 

— O, Poli, kad žinotum!.. Atėjo žmogus, o, toks baisiai 
šlykštus, dvokiantis žmogus, man rodos, girtas... Ir jis man pasa- 
kė, kad jau baigta, kad rytoj parduosiąs mūsų baldus... Jis turėjo 
ir skelbimą, kurį būtinai norėjo priklijuoti apačioje prie durų... 

— Bet juk taip negalima! — sušuko Žordanas.— Aš nieko 
nesu gavęs, juk yra dar ir kitokių formalumų... 

— Taip, bet apie šiuos reikalus tu nusimanai dar mažiau negu 
aš! Kai gauname raginimus, tu jų net neskaitai... Tai va, kad jis 
to skelbimo neprilipintų, aš jam daviau du frankus ir atbėgau 
tavęs tuojau įspėti. 

Juodu labai nusiminė. Vargšas tas jų butukas Kliši alėjoje, 
tie raudonmedžio baldai, aptraukti mėlynu ripsu, už kuriuos 
juodu taip sunkiai išsimokėjo, kas mėnesį įnešdami po tam tikrą 
sumą, kuriais juodu taip didžiavosi, nors kartais ir pasijuokdavo, 
nes butas atrodydavo jiems bjauriai miesčioniškas! Savo baldus 

juodu mylėjo, nes nuo pat vestuvių nakties jie buvo jų dviejų 
laimės dalyviai šiuose dviejuose kambarėliuose, tokiuose saulė- 
tuose ir su tokiu plačiu vaizdu į tolį, iki paties Mon Valerjeno; 
Žordanas čia buvo tiek vinių prikalinėjęs, o ji pasistengė sienas 
išmušti raudonu perkeliu, kad butas atrodytų artistiškai! Argi 
įmanoma, kad visa tai būtų parduota, kad juodu išvytų iš šio 
jaukaus kampelio, kur net ir skurdas jiedviem buvo malonus? 

— Klausyk, — tarė jis, — aš manau paprašyti avanso ir pada- 
rysiu visa, ką tik galėsiu, bet daug vilties neturiu. 

Tada ji, dvejodama, papasakojo jam savo sumanymą: 

— O štai ką aš sugalvojau... Be tavo sutikimo aš niekada to 
nepadaryčiau, ir todėl atėjau su tavim pasikalbėti... Taip, aš 
norėčiau kreiptis į savo tėvus. 

Jis ryžtingai pasipriešino: 

— Ne, ne, niekada! Juk tu žinai, kad aš nenoriu būti jiems 
skolingas. 

Tiesa, Možandrai elgėsi su jais maloniai. Tačiau jam giliai į 
širdį įsmigo jų atšalimas, kai jo tėvas nusižudė, o turtų neliko; 
tada jie nebesutiko leisti už jo dukters, nors vedybos jau seniai 
buvo sutartos, ir nusileido tik šiai griežtai pareikalavus; įžeidė 
jį ir atsargumo priemonės, kurių jie ėmėsi, tarp kitko, jie nedavė 
dukrai nė vieno sū, būdami įsitikinę, kad žmogus, rašąs į laik- 
raščius, vis tiek viską prašvilps. Vėliau duktė juk visą turtą 
paveldės. Ir abu jaunavedžiai, jis ir ji, puikavosi, jog geriau 
stipsią badu, negu iš tėvų ko paprašysią, nors kartą per savaitę, 
sekmadienių vakarais, juodu pas tėvus valgydavo vakarienę. 

— Užtikrinu,— kalbėjo ji,— mūsų puikavimas yra stačiai 
juokingas. Juk aš jų vienintelis vaikas, juk vieną gražią dieną 
vis tiek man viskas atiteks!.. Tėvas nuolat kartoja visiems, kas 
tik jo klauso, kad, Laviletoje prekiaudamas brezentais, jis uždir- 
bęs penkiolika tūkstančių rentos; be to, jie turi savo namą su 
sodu ir ten gyvena. Kvaila mums taip skursti, kai jie visko per- 
tekę. Tiesą pasakius, jie niekada nebuvo blogi žmonės. Aš tau 
sakau, kad tuoj einu pas juos! 

Ji šypsojosi ir atrodė drąsi, pasiryžusi labai praktiškai pa- 
daryti laimingą savo brangųjį vyrą, kuris darbavosi išsijuosęs, 
bet iki šiol iš publikos ir kritikų dar nesusilaukęs nieko daugiau 
kaip tik didelio abejingumo ir keleto antausių. O, tie pinigai! 
Ji būtų norėjusi turėti kelis aukso kubilus ir juos jam atgabenti; 
taigi kvaila būti per daug jautriai, nes ji savo vyrą myli ir už 
viską jam yra dėkinga. Tai buvo jos pasaka, jos Pelenė: ji norėjo 
paimti savo karališkosios šeimos lobius ir savo rankutėmis sudėti 
juos nusigyvenusiam savo princui prie kojų ir taip jam padėti 
kopti į garbę ir užkariauti pasaulį. 

— Klausyk,— linksmai tafė ji bučiuodama vyrą, — juk ir aš 
privalau tau pasitarnauti, negi tu vienas vis ir kankinsiesi? 

Jis nusileido, ir juodu sutarė, jog ji tuoj vyks į Ležandro 
gatvę, į Batinjolio kvartalą, kur gyveno jos tėvai, ir iš ten grįš 
su pinigais, kad jis dar šį vakarą galėtų pabandyti tą skolą sumo- 
kėti. Jis palydėjo žmoną iki laiptų aikštelės taip susijaudinęs, 
tarsi išleisdamas ją į labai pavojingą kelionę; čia jiems teko 
pasitraukti į šalį ir praleisti Jurė, kuris pagaliau atvyko. Grįžęs 
į redakcijos salę baigti savo kronikos, jis išgirdo smarkius balsus 
Žantru kabinete. 

Vėl tapęs šeimininku, Sakaras dabar jautėsi galingas, norėjo, 
kad visi jo klausytų, nes jis žinojo, kad, bendrai su jais lošdamas 
iš milžiniškų turtų, jis valdo tuos žmones viltimi laimėti arba 
siaubinga baime pralošti. 

— A, štai pagaliau ir jūs, — sušuko Sakaras, pamatęs Jurė.— 
Sakykite, ar taip ilgai užtrukote parlamente todėl, kad norėjote 
didžiajam vyrui įteikti savo straipsnį įrėmintą?.. Žinokite, jau 
gana tų jūsų smilkymų po pat jo nosim, ir aš jūsų laukiau pasakv- 
ti, kad su tuo jau baigta, kad ateityje jums teks duoti kitokių da- 
lykų. 

Suglumęs Jurė pažiūrėjo į Žantru. Bet šis, pasiryžęs neužsi- 
traukti nemalonumų, jei užstotų Jurė, nuleido akis ir pirštais 
šukavo savo gražią barzdą. 

— Kaip kitokių dalykų? — pagaliau prabilo deputatas.— 
Juk aš duodu jums tai, ko prašėte!.. Perėmęs „Viltį“, tą katalikų 
ir rojalistų laikraštuką, variusį tokią šiurkščią kampaniją prieš 
Rugoną, jūs pats juk mane prašėte parašyti giriamųjų straipsnių 
seriją, norėjote savo broliui parodyti, jog nesate prieš jį nusi- 
statęs, ir pabrėžti naują laikraščio kryptį. 

— Kaip tik jus ir kaltinu, kad laikraščio kryptį kompromi- 
tuojate...— dar griežčiau sušuko Sakaras.— Nejaugi manote, 
kad aš norėčiau tarnauti broliui? Tiesa, aš niekada ir neslėpiau 
didelės savo pagarbos ir dėkingos meilės imperatoriui; aš neuž- 
mirštu, už ką mes visi jam esame dėkingi ir už ką aš esu jam dė- 
kingas. Tačiau atkreipti dėmesį į padarytas klaidas — anaiptol 
dar nereiškia užsipulti imperiją, priešingai, tai ištikimųjų val- 
dinių pareiga... Štai laikraščio kryptis: atsidavimas dinastijai 
ir visiškas nepriklausymas nuo ministrų ir kitų ambicingų asme- 
nų, kuriems tik ir terūpi, kaip įsigyti Tiuilri malonę. 

Sakaras ėmė nagrinėti politinę padėtį, norėdamas įrodyti, 
kad imperatoriaus patarėjai netikę. Jis kaltino Rugoną, kad tas 
jau netekęs savo ryžtingumo ir energijos bei tikėjimo absoliu- 
tine valdžia, kad pagaliau jis derinąsis prie liberalų pažiūrų vien 
tik norėdamas išlaikyti savo portfelį. Jis mušėsi į krūtinę, skelb- 

damasis buvęs iš pat pradžių nepalaužiamu bonapartistu — vals- 
tybinio perversmo šalininku, įsitikinęs, kad Prancūzijos išgany- 
mas kaip seniau, taip ir šiandien glūdi vieno asmens genijuje ir 
jo jėgose. Taip! Užuot parėmęs brolio evoliuciją, užuot leidęs 
imperatoriui Žudytis, bedarant naujų nuolaidų, jis prisidėsiąs 
prie griežtųjų diktatūros šalininkų, susidėsiąs su katalikais, kad 
tik galėtų užkirsti kelią greitam imperijos žlugimui, kurį jis 
pramatąs. Todėl tepasisaugojąs Rugonas, nes „Viltis“ galinti vėl 
pradėti kampaniją Romos naudai! 

Jurė ir Žantru klausė, apstulbę dėl jo įniršio, nes niekada 
net nebuvo įtarę jį turint tokių karštų politinių įsitikinimų. Jurė 
pabandė ginti pastaruosius vyriausybės veiksmus: 

— Po šimts, mano mielas! Jeigu imperijos valdžia eina į lais- 
vę, tai todėl, kad visa Prancūzija tvirtai ją stumia į tai... Impera- 
torius tuo keliu pasuko, Rugonas priverstas sekti paskui. 

Bet Sakaras jau užsipuolė su kitomis pretenzijomis, visai 
nesirūpindamas, kad jo puolimai būtų bent kiek logiškesni: 

— Ogi pažiūrėkite į mūsų santykius su užsieniais! Juk jie 
apverktini... Po Vilafranko sutarties, po Solferino Italija mums 
tebegiežia apmaudą, kad karo neprivedėme prie galo ir neatida- 
vėme jai Venecijos krašto; štai dabar ji Prūsų sąjungininkė, 
tvirtai įsitikinusi, kad ši valstybė padės jai sumušti Austriją... 
Kai kils karas, pamatysite, kokios čia bus peštynės ir kokių nema- 
lonumų mums teks pakelti, tuo labiau kad padarėme didelę kvai- 
lybę, leisdami Bismarkui ir karaliui Vilhelmui, susidorojus su 
Danija, paimti hercogijas laužant pačios Prancūzijos pasirašytą 
sutartį: tai antausis, kitaip nepasakysi, belieka mums tik atsukti 
kitą skruostą. Karas jau tikras dalykas. Atsiminkite, kaip krito 
prancūzų ir italų fondų kursai praėjusį mėnesį, kai atrodė, kad 
mes galime įsikišti į Vokietijos reikalus. Galimas dalykas, kad 
nepraeis nė dvi savaitės, o Europa liepsnos. 

Jurė stebėjosi vis labiau ir labiau ir įsikarščiavo, nors papras- 
tai būdavo ramus. 

— Jūs kalbate kaip opozicijos laikraščiai, tačiau nenorite, 
kad „Viltis“ pasektų „Amžiaus“ ir kitų laikraščių pėdomis... 
Belieka jums tik griebtis insinuacijos, kaip daro tie laikraščiukai, 
kad imperatorius leidęsis pažeminamas hercogijų atveju ir lei- 
džiąs Prūsams plėstis be baimės todėl, kad Meksikoje jau tiek 
mėnesių jis laikąs ištisą armijos korpusą. Bet prisipažinkite 
nuoširdžiai: juk su Meksika baigta, mūsų kariuomenė iš ten 
grįžta... Be to, aš jūsų nesuprantu, mano mielas. Jei norite Romą 
išlaikyti popiežiams, tai kodėl gi jūs rodotės- nepatenkintas 
Vilafranko taika? Jei Venecija atitektų Italijai, tai netektų laukti 
nė dvejų metų, o italai jau viešpatautų Romoje, tai jūs žinote 

taip pat kaip ir aš; Rugonas tai taip pat žino, nors iš tribūnos jis 
kalba visai priešingai... 

— Aha, jau ir jūs pamatėte, kad jis sukčius! — išdidžiai 
šūktelėjo Sakaras.— Popiežiaus neleisime paliesti, girdite, ką 
jums sakau? Jo ginti sukiltų visa Prancūzija... mes jam nuneštume 
visus pinigus, taip, visus Visuotinio banko pinigus! Aš turiu 
planą, šiuo reikalu mes rūpinamės; išvesdami mane iš kantrybės, 
ko gero, priversite išpasakoti dalykus, apie kuriuos dar nenoriu 
kalbėti! 

Labai susidomėjęs, Žantru staiga sukluso, pradėdamas supras- 
ti ir stengdamasis pasinaudoti netyčia išsprūdusiu žodžiu. 

— Pagaliau,— tarė Jurė,— aš noriu žinoti, kuo turiu vado- 
vautis rašydamas straipsnius? Mums reikia susitarti... Sakykite, 
ar jūs norite intervencijos, ar nenorite? Jeigu mes remiame tautų 
nepriklausomybės principą, tai kokia teise kištumės į Vokietijos 
ir Italijos reikalus?.. Ar norite varyti kampaniją prieš Bismarką? 
Taip! Jei grėsmė mūsų sienoms.... 

Bet Sakaras nebesusivaldė, atsistojo ir prapliupo: 

— Aš noriu, kad Rugonas iš manęs nebesityčiotų... Kaip! 
Po to, ką aš padariau? Nupirkau laikraštį, pikčiausią jo priešą, 
ir paverčiau jį organu, atsidavusiu jo politikai, leidau jums ten 
kelis mėnesius jį liaupsinti. O tas galvijas niekada mūsų neparė- 
mė, iki šiol mes vis dar laukiame jo paslaugų! 

Deputatas nedrąsiai pastebėjo, kad ten, Rytuose, ministro 
parama labai daug padėjusi inžinieriui Amlenui, nes jos dėka 
jam atsidariusios visos durys, kai kuriuos asmenis reikėjo net 
paspausti. 

— Duokite ramybę! Kitaip pasielgti jis ir negalėjo... Bet ar 
kada nors jis mane įspėjo kursų kilimo arba jų kritimo išvakarė- 
se, nors sėdi tokioje vietoje, kur viskas žinoma? Atsiminkite: 
dvidešimt kartų jums pavedžiau pazonduoti, kokios jis nuomonės, 
juk susitinkate su juo kiekvieną dieną, o lig šiol jūs dar nesutei- 
kėte man jokios iš tikrųjų naudingos informacijos... O juk ne taip 
sunku būtų pasakyti porą žodžių, kuriuos jūs man pakartotumėte. 

— Be abejo, tačiau jis to nemėgsta, jis sako, kad tai nešvarūs 
reikalai, dėl kurių visada tenka gailėtis. 

— Ką čia kalbėti! Su Gundermanu jis neturi jokių skrupulų! 
Su manim jis vaidina sąžiningą ir informuoja Gundermaną. 

— O, Gundermaną, be abejo! Be Gundermano nė vienas jų 
neapsieina; be jo jie negalėtų gauti jokios paskolos. 

Čia Sakaras triumfuodamas ėmė ploti delnais: 

— Štai prie ko mes priėjome, patys tai pripažįstate! 
Imperija parduota žydams, purviniems žydams. Visiems mūsų 

pinigams lemta atsidurti jų letenose. Dėl žydų visagalybės 
Visuotiniam bankui belieka tik subyrėti. 

Ir jis išliejo savo paveldėtą neapykantą, vėl ėmė kaltinti 
šią pirklių bei lupikautojų rasę, kuri, nuo senų laikų apsigyvenusi 
kitų tautų tarpe, siurbia jų kraują tarsi šašų bei niežų parazitai 
ir, nepaisydama, kad ją žmonės apspjaudo, suspardo, tikrai siekia 
užkariauti pasaulį; vieną gražią dieną žydai jį ir užvaldys nenu- 
galima savo aukso jėga. Jis niršo ypač ant Gundermano, kanki- 
namas neįvykdomo, pašėlusio troškimo jį parblokšti, nors ir 
nujautė, kad čia yra ribos akmuo, ir jis į tą akmenį susidaužtų, 
jei pradėtų šią kovą. O, tas Gundermanas savo širdyje prūsas, 
nors ir gimęs Prancūzijoje! Matyt, jis linki prūsams pasisekimo 
ir mielai palaikytų juos savo pinigais, o slapta galbūt net ir palai- 
ko! Juk kartą jis viename salone išdrįso pasakyti, kad, iškilus 
karui tarp Prūsų ir Prancūzijos, pastaroji būtų nugalėta. 

— Supraskite, Jurė, kad su tuo yra baigta, ir įsikalkite į galvą: 
jeigu iš brolio man nėra jokios naudos, tai ir aš jau veltui nebe- 
tarnausiu... Kai atnešite man iš jo gerą žodį, vadinasi, tokią in- 
formaciją, kuria mes galėtume pasinaudoti, tada ir vėl jums leisiu 
jam giedoti ditirambus. Aišku?.. 

Tai buvo per daug aišku. Po politinio teoretiko kauke Žantru 
vėl surado tikrąjį Sakarą ir vėl pirštų galais ėmė šukuotis barzdą. 
Bet Jurė, nebeturįs galimybių veikti kaip gudrus bei atsargus 
Normandijos kaimietis, atrodė labai sumišęs, nes jo gerovė rė- 
mėsi abiem broliais, ir jis labai nenorėjo pyktis nei su vienu, nei 
su antru. 

— Jūsų tiesa, — sumurmėjo jis, — toną nuleisime žemyn, tuo 
labiau kad ir įvykių raidos reikia palaukti. Pažadu daryti viską, 
kad išgaučiau paslapčių iš didžiojo žmogaus. Kai tik jis praneš 
man pirmąją naujieną, aš šoksiu į fiakrą ir jums bematant ją 
atvešiu. 

Atlikęs savo vaidmenį, Sakaras ėmė juokauti: 

— Juk aš dirbu jums visiems, gerieji bičiuliai... Aš pats visa- 
da sužlugdavau ir visada išleisdavau po milijoną per metus. 

Ir, grįždamas prie reklamos, tarė: 

— Beje, Žantru, savo biržos biuletenį turėtumėte paįvairinti... 
Taip, taip, žinote, kokiais nors juokais, kalambūrais. Tokius 
dalykus publika mėgsta, ir niekas jai taip nepadeda ką nors įkalti 
į galvą kaip sąmojis... Tiesa? Taigi duokite kalambūrų! 

Šį kartą nepatenkintas liko redaktorius. Jis girdavosi savo 
geru tonu literatūroje. Bet dabar buvo priverstas pažadėti. O kai 
papasakojo savo išgalvotą istoriją, kad labai padorios moterys 
jam pasisiūliusios leisti ištatuiruoti skelbimus slapčiausiose savo 

kūno vietose, visi trys vyrai garsiai kvatojo ir vėl pasidarė ge- 
riausi draugai pasaulyje. 

Tuo tarpų Žordanas baigė pagaliau rašyti savo kroniką ir 
nekantriai laukė grįžtant žmonos. Pas jį užėjo keli redaktoriai, 
su jais pakalbėjęs, jis vėl užsuko į prieškambarį. Čia jis sustojo, 
bent kiek pasipiktinęs, nes prie vyriausiojo redaktoriaus durų 
užtiko Dežua, priglaudusį ausį ir klausantį, o jo duktė Natali 
stovėjo sargyboje. 

— Neikite,— suvebleno redakcijos  pasiuntinys,— ponas 
Sakaras dar tebėra... Man pasirodė, kad jis mane šaukė... 

O iš tikrųjų, kankinamas pelno troškulio, kai už žmonos palik- 
tus keturis tūkstančius frankų nusipirko aštuonias Visuotinio 
banko akcijas, jis tik ir tegyveno, džiaugsmingai stebėdamas, 
kaip tos akcijos kyla; Sakarą jis dievino, gaudė menkiausią jo 
žodelį, tarsi čia kalbėtų orakulas, ir jam atėjus negalėdavo atsis- 
pirti pagundai sužinoti jo minčių gelmes, nugirsti, ką šis dievas 
slapta kalba savo šventovėje. Be to, čia nebuvo jokio jo paties 
egoizmo, nes jis galvodavo vien tik apie savo dukterį ir džiūgau- 
davo paskaičiavęs, kad aštuonios jo akcijos, jei skaitysime po 
septynis šimtus penkiasdešimt frankų, jau uždirbo jam dvylika 
šimtų frankų; pridėjus tą sumą prie kapitalo, susidaro penki tūks- 
tančiai du šimtai frankų! Jei jos dar pakils po šimtą frankų, tai ir 
susidarys tie išsvajoti šeši tūkstančiai, kraitis, kurio kartoninin- 
kas pareikalavo savo sūnui, kad šis galėtų vesti mergytę. Apie tai 
pagalvojus, jam iš džiaugsmo tirpo širdis, ir jis su ašaromis akyse 
žiūrėjo į savo užaugintą kūdikį, kuriam atstojo tikrą motiną, ir 
juodu taip laimingai gyveno, grįžus jai iš auklės. 

Labai sumišęs ir norėdamas nuslėpti savo smalsumą, jis kal- 
bėjo toliau, sakė, kas tik jam pakliuvo ant liežuvio: 

— Natali užbėgo manęs aplankyti; ji ką tik susitiko jūsų 
žmoną, ponas Žordanai. 

— Taip, — paaiškino mergina, — ji pasuko Feido gatve. O, ji 
bėgo tekina! 

Tėvas jai leisdavo išeiti iš namų, kada tik ji panorėdavo, nes, 
kaip pats sakydavo, dėl jos buvo tikras. Jis turėjo pagrindą 
pasitikėti jos geru elgesiu, nes iš esmės ji buvo labai šalta, taip 
tvirtai pasiryžusi susikurti laimę, jog dėl kokios nors kvailystės 
nebūtų rizikavusi taip seniai suplanuota santuoka. Ši liekna, 
visada besišypsanti, didelių akių, išblyškusi, graži mergina egois- 
tiškai mylėjo tik save pačią. 

Nustebęs Žordanas nesuprato ir sušuko: 

— Kaip? Feido gatve? 

Jis nebesuspėjo daugiau paklausinėti, nes įėjo uždususi Mar- 
selė. Jis tuoj nusivedė ją į gretimą kabinetą, bet užtiko ten teismų 

skyriaus redaktorių ir turėjo pasitenkinti su ja atsisėdęs ant 
suolelio koridoriaus gale. 

— Na, kaip? 

— Tai va, mano brangusis, viskas atlikta, bet ne taip jau len- 
gvai sekėsi. 

Jis buvo patenkintas, bet pastebėjo, kad kažkas slegia jai 
širdį; ji tyliai ir skubiai jam viską išpasakojo, nors kai kuriuos 
dalykus buvo pasižadėjusi nuo jo nuslėpti, bet paslapties išlaikyti 
negalėjo. 

Jau kuris laikas Možandrai atrodė pasikeitę savo dukteriai. 
Šį kartą jie pasisodė jai ne tokie meilūs, susirūpinę, pamažu įsi- 
traukę į naują aistrą — lošimą. Jų istorija buvo paprasta: tė- 
vas — stambus, ramus, nuplikęs vyras pražilusiomis žandenomis, 
motina — liesa, veikli moteris, padėjusi jam pralobti; turėdami 
po penkiolika tūkstančių rentos, abu savo namuose gyveno kaip 
inkstai taukuose ir nuobodžiavo neturėdami ko veikti. Dabar 
vienintelė jo pramoga būdavo pasiimti savo rentos pinigus. Jis 
svaidydavosi perkūnais į bet kokią spekuliaciją, traukydavo pe- 
čiais iš pykčio ir gailesčio, kalbėdamas apie tuos vargšus pakvai- 
šėlius, kurie leidžiasi apiplėšiami lįsdami į visokias kvailas bei 
nešvarias machinacijas. Bet kartą jam pasitaikė gauti didesnę 
sumą ir kilo mintis pirkti biržoje procentinių popierių; tai nebuvo 
spekuliacija, o tik paprastas pinigo investavimas; tačiau nuo tos 
dienos jis įprato po pirmųjų pusryčių laikraštyje atidžiai skaityti 
biržos kursų lentelę ir sekti jos kursus. Čia ir prasidėjo jo liga, 
pamažu kilo karštis stebint vertybių šokį, gyvenant lošimo už- 
nuodytoje atmosferoje; jam vaidenosi milijonai, laimėti per 
vieną valandą, kai tuo tarpu jis turėjo dirbti trisdešimt metų, 
kol susikrovė keletą šimtų tūkstančių frankų. Susėdus valgyti, 
jis negalėdavo iškęsti kiekvieną kartą apie tai nepakalbėjęs savo 
žmonai: kokių puikių operacijų jis būtų įvykdęs, jeigu nebūtų 
prisiekęs niekada nelošti! Ir jis aiškindavo operacijas, jis manev- 
ruodavo savo fondais kaip įgudusios taktikos generolas, neišei- 
damas iš kambario, ir visada jis triumfališkai nugalėdavo savo 
įsivaizduotus priešininkus, girdavosi, didžiuodavosi, kad dabar 
labai išmanąs apie premijas bei palūkanas. Žmona susirūpinusi 
jam pareikšdavo, kad ji verčiau pasiskandintų, negu pamatytų jį 
rizikuojantį bent vienu sū; tačiau jis nuramindavo ją. Kuo gi jį 
laikanti? Niekada gyvenime! Vis dėlto proga pasitaikė; jau seniai 
jie norėjo savo sode už kokius penkis šešis tūkstančius frankų 
pasistatyti šiltnamį, ir štai kartą vakare, drebančiomis nuo malo- 
naus susijaudinimo rankomis, jis paklojo ant žmonos rankdarbių 
staliuko šešis banknotus pareikšdamas, kad juos ką tik išlošęs 
biržoje; jis buvęs tikras, kad operacija pasiseks, bet tos nuodėmės 

jis nebekartosiąs, nes surizikavęs tik dėl to šiltnamio. Ji ir pyko, 
ir labai džiaugėsi, todėl neišdrįso jo barti. Kitą mėnesį jis ėmė 
lošti su premijomis, paaiškinęs Žmonai, kad čia nesą ko bijoti, 
nes galimą nuostolį jis pats nustatąs. Be to, — po velnių! iš daugy- 
bės vis tiek turį pasitaikyti ir gerų laimikių, būtų kvaila leisti 
Jais naudotis kitiems. Ir taip fatališkai jis įsitraukė į lošimą; 
iš pradžių lošė mažomis sumomis, paskui pamažu įsidrąsino, 
o jei akys užsidegdavo, jei jis bent kiek išlošdavo, nors, kaip 
taupi šeimininkė, ji nuolat drebėdavo iš baimės ir vis jam prana- 
šaudavo mirtį ant šiaudų gniūžtės. 

Bet ypač savo svainį peikdavo ponios Možandr brolis, kapi- 
tonas Šavas. Jis pats lošdavo biržoje, nesitenkindamas savo 
aštuoniolikos šimtų frankų pensija, tik jis buvo labai gudrus ir 
ten eidavo kaip valdininkas į savo įstaigą, lošdavo vien tik gry- 
nais pinigais ir būdavo labai patenkintas, jei vakare parsinešdavo 
dvidešimt frankų: tos kasdieninės operacijos būdavo tokios 
kuklios, jog katastrofos jų nepaliesdavo. Kai Marselė ištekėjo ir 
namie atsirado daugiau vietos, sesuo pasiūlė jam kambarį, bet jis 
atsisakė, nes buvo patvirkęs ir norėjo būti laisvas; jis gyveno 
Nolė gatvėje, viename kambaryje, gale sodo, kur nuolat šmėžuo- 
davo kažkokie sijonai. Už išloštus pinigus jis pirkdavo savo 
draugužėms saldainių, pyragaičių. Jis nuolat ragindavo Možandrą 
liautis lošus ir gyventi rimtai; o kai šis sušukdavo: „Ogi jūs 
pats?“, jis tik energingai numodavo ranka duodamas suprasti, 
kad jis — tai kitas dalykas, be to, jis neturįs penkiolikos tūkstan- 
čių frankų rentos! Kad jis lošiąs, kalta esanti ta bjauri vyriausybė, 
jog neleidžianti garbingiems veteranams ramiai džiaugtis senat- 
ve. Didysis jo argumentas prieš lošimą buvo, kad, matematiškai 
imant, lošėjas visada turįs nuostolių: jeigu jis išlošiąs, tai privaląs 
užsimokėti už tarpininkavimą ir dar žyminį mokestį; jeigu pra- 
lošiąs, tai taip pat turįs mokėti tuos pačius mokesčius: vadinasi, 
net jeigu jis išlošiąs tiek kartų, kiek ir pralošiąs, vis tiek jis ap- 
mokąs iš savo kišenės žyminį mokestį ir tarpininkus. Šie mokes- 
čiai -Paryžiaus biržai per metus sukrauną didžiulę aštuonias- 
dešimt milijonų sumą. Jis vis piktindamasis minėjo tą aštuonias- 
dešimt milijonų sumą, kuri tenkanti valstybei, kulisei ir makle- 
riams! 

Atsisėdusi koridoriaus gale ant suolelio, Marselė vyrui pa- 
pasakojo: 

— Mano brangusis, reikia pasakyti, kad pas juos pataikiau 
blogu laiku. Mama barėsi su tėte dėl nuostolių biržoje... Tikrai, 
atrodo, kad jis ten praleidžia visą laiką. Man taip juokinga, nes 
anksčiau jis pripažindavo vien tik darbą... Žodžiu, juodu ginčijo- 
si, Mama jam mosavo po nosia laikraščiu — Finansų biuleteniu, 

šaukdama, kad jis nieko nesuprantąs, kad net ji numačiusi biržos 
popierių kritimą. Tada tėtė nuėjo, atsinešė kitą laikraštį, kaip sy- 
kis „Viltį“, ir parodė jai straipsnį, iš kurio buvo pasiėmęs savo in- 
formacijas... Įsivaizduok, pas juos pilna laikraščių, ir jie nuo ryto 
iki vakaro juose rausiasi; te dievas man atleidžia, tačiau atrodo, 
kad jau ir mama pradėjo lošti, nors ir labai pyksta. 

Žordanas negalėjo iškęsti nenusijuokęs — nors ir susigrau- 
žusi, ji labai juokingai pavaizdavo tą sceną. 

— Žodžiu, aš išdėsčiau jiems mūsų vargus ir paprašiau pasko- 
linti du šimtus frankų, kad galėtume sustabdyti persekiojimus. 
Ir kad būtum girdėjęs, kaip jie pasipiktino: girdi, du šimtus fran- 
kų, kai jie biržoje pralošę du tūkstančius frankų! Ar aš iš jų 
pasityčiojusi? Ar aš juos norinti sužlugdytiė.. Dar niekada ne- 
buvau jų tokių mačiusi. Jie būdavo man tokie malonūs, pasiryžę 
man dovanoms viską išleisti. Iš tikrųjų jie turėjo būti pakvaišę, 
jei taip beprotiškai sugadino sau gyvenimą, o galėjo taip laimin- 
gai gyventi gražiuose savo namuose, bc jokių rūpesčių ir pagal 
savo norus eikvoti taip sunkiai uždirbtus pinigus. 

— Tikiuos, tu iš jų neprašei prisispyrusi? — paklausė Žor- 
danas. 

— Kaip tik prašiau prisispyrusi, ir tada jie užsipuolė tave... 
Matai, viską tau išpasakoju, nors tvirtai buvau pasiryžusi apie tai 
tylėti, bet štai ėmė ir išsprūdo. Jie man kartojo, kad numatę, jog 
rašinėjimas į laikraščius nesanti gera profesija, ir todėl savo 
amžių mudu baigsią prieglaudoje... Pagaliau ir aš perpykau ir 
jau rengiausi išeiti, bet atsirado kapitonas. Tu žinai, dėdė Šavas 
visuomet mane labai mylėjo. Prie jo tėvai atgavo protą, tuo labiau 
kad kapitonas triumfavo, klausinėdamas tėtę, ar jis ir toliau 
manąs leistis apvagiamas... Mama pasivedė maneį šalį ir įspraudė 
man į delną penkiasdešimt frankų tardama, kad su jais mes keletą 
dienų atsikvėpsią ir turėsią laiko susitvarkyti. 

— Penkiasdešimt frankų! Juk tai išmalda! Ir tu juos priėmei? 

Marselė švelniai paėmė jį už rankų ir ėmė raminti savo blai- 
viais samprotavimais: 

— Klausyk, nepyk... Pinigus aš priėmiau ir gerai supratau, 
kad tu jokiu būdu nedrįsi nunešti jų antstoliui; todėl, nieko ne- 
laukdama, aš pati nuvykau pas tą antstolį Kadė gatvėje, žinai kur. 
Bet įsivaizduok, jis atsisakė tuos pinigus priimti, pareiškė, kad 
šiuo reikalu turįs griežtą pono Biušo įsakymą, ir todėl tik pats 
ponas Biušas galįs sustabdyti išieškojimą... O, kas Biušas! Nė 
vienam žmogui nejaučiu neapykantos, bet jis mane veda iš 
kantrybės, jis atrodo toks šlykštus! Tai niekis. Nubėgau pas jį į 
Feido gatvę, ir jam teko pasitenkinti penkiasdešimčia frankų, o 
mes dvi savaites būsime ramūs. 

Žordano veidas iš didelio susijaudinimo ėmė trūkčioti, jo 
akys nenoromis pasruvo ašaromis. 

— Tu taip padarei, žmonele, tu taip padarei! 

— O kaipgi! Nebenoriu, kad tave vargintų! Man nieko ne- 
reiškia paklausyti kvailų kalbų, kad tik tu galėtum ramiai dirbti! 

Ji ėmė juoktis ir pasakoti, kaip atvyko pas Biušą ir pateko į 
nešvariom bylom užverstą kambarį, kaip jis grubiai ją priėmė, 
kaip grasino nepalikti jiems nė vieno skarmalo, jeigu tučtuojau 
jam nesumokėsią visos skolos. Juokingiausia buvo, kad ji su 
dideliu malonumu jį vedė iš kantrybės, ginčydama šios skolos 
teisėtumą — kodėl tie trys šimtai frankų vekseliais, pridėjus teis- 
mo išlaidas, išaugę į septynis šimtus trisdešimt frankų penkiolika 
santimų, nors jam pačiam galbūt jie nekainavę nė šimto sū, patekę 
pas jį tarp kokių nors senų popiergalių. Jis duso iš įniršio: pir- 
miausia, už šiuos vekselius jis kaip tik užmokėjęs labai brangiai; 
be to, jis gaišęs laiką, vargęs dvejus metus bėgiodamas po miestą 
ir ieškodamas vekselio davėjo, o dar kiek reikėję gudrumo, be 
kurio neapsieisi medžiodamas žmogų. Argi už visa tai jis nepri- 
valąs jokio atlyginimo gauti? Tuo blogiau tiems, kurie pakliūvą! 
Pagaliau jis priėmė tuos penkiasdešimt frankų, nes iš atsargumo 
jis visada sutikdavo derėtis. 

— O žmonele, kokia tu šauni ir kaip aš tave myliu! — tarė 
Žordanas ir neiškentė jos nepabučiavęs, nors tą akimirką praėjo 
redakcijos sekretorius. 

Paskui tylesniu balsu ją paklausė: 

— Kiek tau dar liko namie? 

— Septyni frankai. 

— Gerai! — tarė jis, labai laimingas, — dviem dienoms mums 
užteks, ir aš nebeprašysiu avanso, nes man vis tiek jį atsakytų. 
Tai baisiai nemalonu... Rytoj nueisiu pasiteirauti, ar kartais Figa- 
IO nepriimtų mano straipsnio?.. O, jei būčiau baigęs rašyti savo 
romaną, ir jis jau būtų pardavinėjamas! 

Marselė savo ruožtu jį pabučiavo. 

— Žinoma, nueik, viskas bus labai gerai!.. Namo eisime kartu, 
ar ne? Bus labai malonu; prie Kliši gatvės kampo nusipirksime 
rytojui rūkytą silkę: ten jos labai skanios. Šiam vakarui turėsime 
bulvių su lašiniais. 

Žordanas paprašė vieną savo kolegą peržiūrėti korektūras ir 
išėjo su žmona. Išėjo ir Sakaras su Jurė. Gatvėje, ties pat redakci- 
jos durimis, sustojo karieta, ir jie pamatė išlipančią baronienę 
Sandorf; šyptelėjusi jiems, ji vikriai pakilo laiptais aukštyn. 
Kartais ji užsukdavo pas Žantru. Didelės jos akys su mėlynais 
paakiais Sakarą labai jaudindavo, ir jis vos susivaldė negrįžęs. 

Viršuje, vyriausiojo redaktoriaus kabinete, baronienė nepa- 

norėjo nė atsisėsti. Ji užbėgusi pas jį tik pasakyti labądien ir vien 
tik paklausti, ar jis ko nežinąs. Nors jis taip staigiai iškilo, ji ir 
toliau elgėsi su juo taip, kaip anuomet, kai jis kiekvieną rytą 
ateidavo pas jos tėvą, poną de Ladrikūrą, nusižeminęs, paprastas 
biržos agentas, tykodamas pavedimų. Jos tėvas buvo šlykštus 
storžievis, ir ji negalėjo užmiršti, kaip jis, kartą perpykęs, kad 
pralošė stambią sumą, paspyrė jį koja ir išmetė lauk. O dabar, 
matydama jį prie pat žinių šaltinio, pasidarė jam draugiška ir 
bandė ką nors iš jo iškvosti: 

— Tai ką? Nieko naujo? 

— Dievaži ne, aš nieko nežinau. 

Bet ji vis į jį žiūrėjo šypsodamasi, būdama tikra, kad jis tik 
nenori sakyti. Lenkdama į atvirumą, ji ėmė kalbėti apie tą kvailą 
karą, kuris kiekvieną valandą galįs iškilti tarp Austrijos, Italijos 
ir Prūsų. Spekuliantai jau kraustąsi iš proto, Italijos fondai baisiai 
krintą, kaip ir visos kitos vertybės. Ji esanti labai susirūpinusi, 
nežinanti, kiek tęsis šis kritimas, nes artiiniausiam likvidavimui 
biržon paleidusi gana stambias sumas. 

— Argi vyras jūsų nepainformuoja? — maloniai paklausė 
Žantru.— Juk ambasadoje jis turi tinkamą vietą. 

— O, tas mano vyras, — sumurmėjo jinai, niekinamai mos- 
telėjusi, — iš savo vyro aš jau nieko nebeišpešu. 

Čia jis dar labiau pralinksmėjo ir net leido sau užsiminti jos 
meilužį, generalinį prokurorą Deilambrą, kuris, pasak gandų, 
apmokėdavo jos skirtumus, jeigu jai tekdavo juos mokėti. 

— Vadinasi, jūsų draugai nieko nesužino nei imperatoriaus 
dvare, nei Teisingumo rūmuose? 

Ji apsimetė nesupratusi ir, nepaleisdama jo iš akių, maldavo 
vis: 

— Klausykite, būkite malonūs... Jūs kai ką žinote. 

Neatsilaikydamas prieš jokį užkliudžiusį sijoną, vis tiek ar 
elegantišką, ar nešvarų, kitados jis buvo kartą susigundęs — 
jo paties žodžiais brutaliai tariant — ją nusipirkti, nes ši lošėja 
pasirodė jam tokia draugiška. Bet, vos tik jis ištarė pirmąjį Žodį 
ir vos tik pasijudino, ji atsistojo su tokiu pasišlykštėjimu ir su 
tokia panieka, jog jis prisiekė daugiau niekad nebepradėti. Su tuo 
žmogum, kurį jos tėvas paspirdavo koja... O, niekados! Iki tol ji 
dar nepriėjo. 

— Kodėl gi aš turėčiau būti malonus! — paklausė jis sumišęs, 
juokdamasis.— Juk ir jūs man visai nesate maloni... 

Ji iš karto surimtėjo, akys žvelgė griežtai. Atsukusi jam nu- 
garą, ji buvo beišeinanti, bet jis, pagautas apmaudo, stengdama- 
sis įgelti, pridūrė: 

— Jūs ką tik prie durų sutikote Sakarą, tiesa? Kodel gi jo 

nepaklausėte, juk jis nieko jums negaili? 

Ji greitai atsigręžė: 

— Ką jūs tuo norite pasakyti? 

— Po šimts! Supraskite, kaip norite... Klausykite, nebūkite 
tokia slapukė: aš pats jus mačiau pas jį. O jį aš pažįstu!.. 

Ji baisiai pasipiktino, dar teberusenanti jos rasės puikybė 
iškilo iš sudrumstos gelmės, iš tų purvų, į kuriuos jos aistra 
kasdien vis giliau ją gramzdino. Beje, ji susivaldė ir tik aiškiu, 
griežtu balsu paprastai pasakė: 

— A! Tai kuo gi jūs mane laikote, mano mielas? Jūs išėjote 
iš proto... Ne, aš nesu jūsų Sakaro meilužė, nes to pati nenorėjau. 

Tada jis nusilenkė jai mandagiai, kaip gražiai išauklėtas 
žmogus. 

— Jei taip, tai jūs, ponia, padarėte didžiausią kvailybę. Pati- 
kėkite, nepraleiskite progos, jei tik galėsite iš naujo pradėti; 
kadangi jūs nuolat medžiojate informacijas, tai be jokio vargo 
jų rasite po to pono pagalve... Taip, taip... Netrukus ten bus visas 
jų lizdas, ir jums beliks vien tik savo gražiais pirščiukais jame 
pagrabalioti... 

Ji nusijuokė, tarsi susitaikiusi su jo cinizmu. Kai ji atsisveikin- 
dama paspaudė jam ranką, jis pajuto ją labai šaltą. Iš tikrųjų, ne- 
jaugi ši moteris, su tokiomis raudonomis lūpomis ir, sakoma, 
tokia nepasotinama, pasitenkina atlikinėdama lažą tam šaltam 
giltinei Delkambrui? 

Baigėsi birželis; penkioliktą dieną Italija paskelbė karą Aust- 
rijai. Iš kitos pusės, Prūsai, nepaskelbė karo, žaibo maršu kone 
per dvi savaites įsibrovė į Hanoverį, užėmė abi Heseno kuni- 
gaikštijas, Badeną, Saksoniją, užklupę visai ramius, beginklius 
gyventojus. Prancūzija nepasikrutino, o gerai informuoti biržos 
žmonės patyliukais šnibždėjo, kad, Bismarkui pasimačius Biarice 
su imperatorium, buvo sudaryta slapta sutartis; ėjo paslaptingos 
kalbos apie kuumpensacijas, kurių ji turėjusi gauti už neutralumą. 
Bet vertybiniai popieriai ir toliau katastrofiškai krito, o kai liepos 
ketvirtą tarsi perkūnas iš giedro dangaus pasklido žinia apie 
Sadovą, prasidėjo tikras vertybių krachas. Buvo manoma, jog 
karas tęsis dar didesniu atkaklumu, kadangi Austrija, nors ir 
Prūsų sumušta, prie Kustocos nugalėjo Italiją; jau sklido kalbos, 
kad ji rankiojanti savo armijos likučius ir pasitraukianti iš Bohe- 
mijos. Pardavimo orderiai snigte snigo į pintinę, o pirkėjų nebuvo 
galima surasti. 

Liepos 4 dieną Sakaras užsuko į redakciją labai vėlai, apie 
šeštą valandą, ir Žantru jau neberado, nes jau kuris laikas jis dėl 
savo aistrų visai iškrypo: staiga jis pasišalindavo, be saiko ūž- 
davo ir parsirasdavo labai sunykęs, drumstomis akimis; ir ne- 

žinia, kas jį labiau nusiaubdavo: mergos ar alkoholis? Šiuo metu 
laikraščio redakcija visada ištuštėdavo, joje likdavo tik Dežua, 
kuris čia valgydavo pietus prie stalelio kampo. Sakaras parašė 
du laiškus ir jau buvo beišeinąs, tik kaip viesulas įlėkė išraudęs 
Jurė, neturėdamas laiko nė durų uždaryti. 

— Mielas mano bičiuli, mielas mano bičiuli... 

Jis duso ir abi rankas laikė ant krūtinės. 

— Ką tik išėjau iš Rugono... Aš bėgau, nes fiakro nesugrie- 
biau. Pagaliau vienas pasitaikė... Rugonas gavo iš ten telegramą. 
Aš ją pamačiau... Tai naujiena, tai naujiena... 

Pastebėjęs, kad Dežua jau sukinėjasi aplinkui ir ausis ištempęs 
klauso, Sakaras smarkiu mostu jį nutildė ir pripuolęs užtrenkė 
duris. 

— Tai kas gi, pagaliau? 

— Štai kas: Austrijos imperatorius perleidžia Prancūzų impe- 
ratoriui Venecijos sritį ir priima jo tarpininkavimą, o šis dėl 
paliaubų tuoj kreipiasi į Prūsų ir Italijos karalius. 

Valandėlę viešpatavo tyla. 

— Vadinasi, taika? 

— Aišku. 

i „OEBRĖS Sakaras dar nespėjo nė pagalvoti ir netyčia nusi- 
eikė: 

— "Kad juos perkūnai! O visa birža krinta! 

Paskui jis mašinaliai paklausė: 

— Ar šitą naujieną dar koks gyvas padaras žino? 

— Ne, telegrama slapta, net rytdienos „Moniteras“ jos ne- 
paskelbs. Paryžius apie tai sužinos ne anksčiau, kaip po paros. 

Sakarui tarsi žaibas tvykstelėjo, jam pasidarė viskas aišku. 
Jis ir vėl pribėgo prie durų, jas atsidarė pažiūrėti, ar niekas už jų 
nesiklauso. Jis netvėrė savo kailyje, vėl atsistojo priešais depu- 
tatą ir sugriebė jį už abiejų radingoto atlapų: 

— Tylėkite! Ne taip garsiai!.. Jei Gundermanas ir jo gauja 
nebus įspėti, mes būsime padėties viešpačiai... Klausykite, niekam 
pasaulyje nė žodžio! Nei draugams, nei žmonai!.. Kaip tik, laimė, 
išėjo Žantru! Tik mudu vieni težinosime ir turėsime laiko veikti... 
O, nenoriu dirbti tik sau. Čia dalyvaujate ir jūs, taip pat ir mūsų 
kolegos iš Visuotinio. Tik keli žmonės paslapties neišlaiko. Jei 
nors menkiausiu žodeliu bus prasitarta rytoj prieš biržos atidary- 
mą, viskas nueis vėjais. 

Labai susijaudinęs ir ruošiamosios operacijos didingumo su- 
krėstas, Jurė prižadėjo laikytis kaip visiškas nebylys. Nutarę 
tučtuojau pradėti veikti, jie pasidalijo darbais. Sakaras jau buvo 
užsidėjęs skrybėlę, tik staiga jam dingtelėjo paklausti: 

— Ar pats Rugonas jums pavedė pranešti man šitą naujieną“ 

— Be abejo. 

Jurė vos neužsikirto, nes pamelavo: telegrama paprastai buvo 
numesta ant ministro stalo, ir Jurė, valandėlei pasilikęs ten vie- 
nas, neiškentė ir perskaitė. Bet jo interesams buvo naudinga, kad 
broliai nuoširdžiai sutartų, todėl tas melas jam tuoj pasirodė labai 
vykęs, tuo labiau kad broliai visai nenorėjo matytis ir kalbėtis 
apie šiuos dalykus. 

— Žiūrėk tu man,— pareiškė Sakaras,— čia jau nieko ne- 
prikiši, šį kartą jis buvo malonus... Eime! 

Prieškambaryje dar tebebuvo Dežua, stengęsis nugirsti, bet 
nieko aiškaus nesuvokęs. Bet jie pajuto, kaip jis užsidegė, užuo- 
dęs milžinišką grobį, plevenantį ore, o pinigų kvapas jį taip sujau- 
dino, jog jis atsistojo laiptų aikštelėje prie lango, norėdamas 
pamatyti, kaip juodu pereis per kiemą. 

Visą sunkumą sudarė tai, kad reikėjo veikti greitai ir nepa- 
prastai atsargiai. Todėl gatvėje juodu persiskyrė: Jurė apsiėmė 
susitarti su „mažąja vakarine birža“, o Sakaras, nepaisydamas 
vėloko laiko, puolė ieškoti agentų, kulisės atstovų, valiutos pirk- 
lių, norėdamas jiems pavesti pirkimus. Tačiau, bijodamas sukelti 
įtarimą, jis labai norėjo savo užsakymus kuo plačiau išdalyti, 
susmulkinti, ypač stengdamasis apsimesti tik šiaip sau susitinkąs 
su žmonėmis, bet neieškąs jų po namus. Visai atsitiktinai jam pasi- 
sekė: jis pamatė bulvaru einantį biržos maklerį Žakobi, su juo 
pajuokavo ir pavedė jam stambią operaciją, net per daug jo 
nenustebinęs. Šimtą žingsnių paėjęs toliau, jis sutiko aukštą gel- 
tonplaukę merginą, kito maklerio — Žakobi svainio Delaroko — 
meilužę; kai ji pasakė kaip tik šią naktį jo laukianti, Sakaras 
pieštuku parašė į savo vizitinę kortelę porą žodžių ir paprašė 
jam perduoti. Žinodamas, kad tą vakarą Mazo dalyvauja savo 
buvusių bendramokslių surengtame bankete, jis užėjo į restoraną 
ir pakeitė dar tą pačią dieną jam duotus užsakymus. Tačiau la- 
biausiai jam pasisekė apie vidurnaktį, kai, grįžtant namo, jį užkal- 
bino Masijas, išėjęs iš Varietės. Juodu drauge nuėjo iki Sen Laza- 
ro gatvės, ir Sakaras spėjo suvaidinti keistuolį, neva patikėjusį, 
kad akcijos turi kilti, žinoma, ne tuoj pat! Pagaliau jis pavedė jam 
perduoti daugybę užsakymų Natansonui bei kitiems kulisės atsto- 
vams sakydamas, jog veikiąs draugų vardu, ir tai iš esmės buvo 
tiesa. Eidamas gulti, jis buvo pavedęs pirkti akcijų jau daugiau 
kaip už penkis milijonus frankų. 

Rytojaus dieną, apie septintą valandą, Jurė jau buvo pas 
Sakarą ir pasakojo, kaip veikęs „mažojoje biržoje“ — šaligat- 
vyje priešais Operą, kur davęs kuo daugiausia pirkimo užsaky- 
mų, betgi laikęsis ir tam tikro saiko, kad kursai per daug nepa- 
kiltų. Jis išdavė pirkimo užsakymų už milijoną frankų, bet abu 
nusprendė, kad atliktoji operacija per daug kukli, todėl nutarė 

dar pasidarbuoti. Jų žinioje buvo dar visas rytmetis. Bet pirmiau- 
sia juodu kibo į laikraščius, bijodami užtikti juose tą naujieną, 
menką žinutę, net ir paprastą eilutę, kuri galėtų palaidoti jų 
kombinaciją. Ne! Spauda apie tai dar nieko nežinojo; ji buvo 
visiškai užsiėmusi karu, prigrūsta telegramų bei smulkmenų apie 
Sadovos mūšį. Jeigu iki trečios valandos po pietų joks gandas 
nepasklis, jeigu juodu galės biržoje išnaudoti bent vieną valandą 
ar net tik pusvalandį, operacija bus pavykusi, ir juodu laisvai 
nusiaubs žydaują, kaip mėgdavo išsireikšti Sakaras. Juodu ir vėl 
išsiskyrė, kiekvienas nubėgo savo keliais mobilizuoti daugiau 
milijonų į kautynes. 

Sakaras šį rytą prasivalkiojo gatvėmis, uosdamas orą ir taip 
labai panūdęs vaikščioti, jog net savo karietą paleido, kai tik 
atliko pirmąjį reikalą. Užsuko jis ir pas Kolbą, kur aukso skambė- 
jimas toks malonus buvo jo ausiai, tarsi žadantis pergalę; jis 
įstengė susivaldyti ir nieko nepasakyti bankininkui, o šis dar 
nieko nežinojo. Po to jis aplankė Mazo jau ne naujų užsakymų 
duoti, bet tik pasirodyti neva susirūpinęs dėl tų, kuriuos buvo 
davęs iš vakaro. Čia taip pat niekas nieko nežinojo. Jis šiek tiek 
nerimo tik dėl mažojo Flori, kuris įkyriai sukinėjosi aplinkui; bet 
jis tai darė vien todėl, kad, būdamas jaunas tarnautojas, labai 
gerbė Visuotinio banko direktoriaus finansinius sugebėjimus. 
Kadangi panelė Šiušiu jam atsiėjo kaskart vis brangiau, jis jau 
buvo pradėjęs rizikuoti vieną kitą mažą operaciją ir svajojo 
sužinoti apie savo didvyrio užsakymus ir pats įsijungti į jo lošimą. 

Paskubomis papusryčiavęs Šampo restorane ir labai džiaug- 
damasis išklausęs pesimistinių Mozero ir net paties Pijero deja- 
vimų, pranašaujančių naują nesulaikomą kursų kritimą, Sakaras 
apie pusę pirmos jau sukinėjosi Biržos aikštėje. Jo žodžiais ta- 
riant, jis norėjo pamatyti, kaip renkasi žmonės. Slėgė didelis 
karštis, saulė spigino stačiai į galvą, jos spinduliai, atsimušę į bal- 
tas laiptų pakopas, degino kaip krosnyje, tuščios kėdės plyšinėjo 
nuo karščio, o spekuliantai taikstėsi stačiomis pasislėpti siauru- 
čiuose kolonų šešėliuose. Sodelyje po vienu medžiu jis pastebėjo 
Biušą su Mešen: pamatę Sakarą, jis ėmė labai karštai kalbėtis; 
jam net pasirodė, kad jie norėjo prie jo prieiti, bet paskui apsi- 
galvojo; argi šie skudurininkai, tolydžio iešką į sąšlavynus 
išmestų vertybių, jau būtų šį tą sužinoję? Vieną akimirką jį nu- 
krėtė šiurpulys. Bet kažkas jį pašaukė, ir jis pamatė ant suolo 
sėdintį Možandrą, besiginčijantį su kapitonu Šavu; Možandras 
šį kartą labai tyčiojosi iš jo kuklaus ir vargano lošimo — iš to už 
grynus pinigus išlošto luidoro, kaip provincijos užkampio kavi- 
nėje po atkaklios piketo partijos: kodėl gi jis negalėtų šiandien 
pabandyti rimtos operacijos nieku nerizikuodamas? Argi verty- 

bių kritimas nesąs tikras dalykas ir aiškus kaip saulė? Jis pats 
tokiam kritimui jau buvo tvirtai pasiruošęs, buvo juo taip įsiti- 
kinęs, jog galėjo net visu savo turtu rizikuoti. Taip stačiai pa- 
klaustas, Sakaras atsakė tik šypsena, neaiškiai palingavo galva 
grauždamasis, kad negali įspėti šio vargšo žmogelio, kurį paži- 
nojo kaip labai darbštų ir šviesaus proto vyrą, kai jis pardavi- 
nėjo brezentus; tačiau, būdamas plėšrus lošėjas ir nenorėdamas 
pakenkti savo paties laimei, jis buvo prisiekęs absoliučiai niekam 
neprasitarti. Kaip tik šį momentą jo dėmesį patraukė pravažiuo- 
janti baronienės Sandorf karieta, kurią jis nulydėjo akimis ir pa- 
stebėjo, kad šį kartą ji sustojo Banko gatvėje. Staiga jis prisi- 
minė Austrijos ambasados patarėją baroną Sandorią ir pamanė, 
kad baronienė jau tikrai viską žino, bet ji vis tiek prakiš dėl 
kokio nors moteriško neatsargumo. Jis tuoj perėjo gatvę ir slam- 
pinėjo apie karietą, kuri stovėjo kaip negyva, be garso ir judesio, 
vežėjui sustingus savo sėdynėje. Bet štai nusileido vienas karietos 
langutis; galantiškai pasisveikinęs, Sakaras priėjo. 

— Tai ką, ponas Sakarai, vis dar lošiame iš kritimo? 

Jis pamanė, jog tai spąstai. 

— O kaipgi, gerbiamoji ponia! 

Bet ji su nerimu pažvelgė į jį, ir iš jos akių blizgesio, taip 
būdingo visiems lošėjams, jis suprato, kad ji taip pat dar nieko 
nežino. Šilta kraujo banga užtekėjo jam į galvą ir pripildė jo širdį 
džiaugsmo. 

— Tai ką gi, ponas Sakarai, ar jūs vis dar nieko neturite man 
pasakyti? 

— Dievaži, ponia, neturiu nieko, ko jūs, be abejo, dar neži- 
notumėte. 

Atsisveikinęs jis pagalvojo: „Tu nebuvai man lipšni, ir aš 
pasijuoksiu, jei tu išgersi karčią taurę. Galbūt kitą kartą dėl to 
pasidarysi meilesnė'“. Niekada lig šiol ji neatrodė jam tokia pa- 
traukli, kaip šį kartą, ir jis neabejojo, kad ją turės, kai ateis 
laikas. 

Grįždamas į Biržos aikštę, jis iš tolo pamatė Gundermaną, 
išnyrantį iš Vivjen gatvės, ir vėl jo širdis sudrebėjo. Nors iš tolo 
jis atrodė mažutis, bet vis dėlto tai buvo jis; Gundermanas ėjo 
neskubėdamas, iškėlęs savo pamėlusią galvą, nesidairydamas į 
šalis, tarsi čia būtų vienas, viešpataudamas minios viduryje. Saka- 
ras su siaubu sekė jį akimis ir aiškinosi kiekvieną jo judesį. Pa- 
matęs, kad prie jo priėjo Natansonas, jis pamanė, kad viskas jau 
žuvo. Tačiau kulisės atstovas pasitraukė kaip musę kandęs, ir 
Sakaras atgavo viltį. Tikrai, bankininkas laikosi taip, kaip ir 
kiekvieną dieną. Paskui jo širdis staiga pašoko iš džiaugsmo: 
Gundermanas užėjo į konditerijos parduotuvę nupirkti savo 

anūkėms saldainių, o tai buvo jau tikras ženklas, nes krizių die- 
nomis jis niekada čia neužsukdavo. 

Laikrodis išmušė pirmą valandą, varpas paskelbė, kad birža 
pradeda veikti. Ši diena biržos gyvenime liko įsimintina, kaip 
viena iš tų retai pasitaikančių didžiojo kracho dienų, kada pra- 
lošiama kursams kylant; tokios dienos išlieka atmintyje kaip 
legendinės dienos. Tvankiam orui slegiant, iš pradžių kursai vis 
dar krito. Paskui visus nustebino netikėti atskiri pirkimai, tarsi 
pavienių šaulių šūviai prieš kautynes. Bet vis dėlto operacijos 
vyko sunkiai, viešpataujant visuotiniam nepasitikėjimui. Pirki- 
mai ėmė dažnėti, lošėjai suskato pirkti visuose kampuose, salėje 
ir kulisėje; kolonadoje visus perrėkė Natansonas, pintinėje šūka- 
vo Mazo, Žakobi, Delarokas, skelbdamiesi perką visokias akci- 
jas, visokiomis kainomis; tada minios suvirpėjo ir subangavo 
į visas puses, tačiau rizikuoti dar niekas nedrįso, nes toks neišaiš- 
kinamas vertybių atsigavimas visus apglušino. Kursai tuoj po 
šiek tiek pakilo, per Masiją Sakaras pasiskubino Natansonui 
perduoti naujų užsakymų. Jis susistabdė pro šalį bėgusį Flori, 
prašydamas Mazo perduoti raštelį, kuriuo jam pavedė pirkti ir 
pirkti be paliovos; paskaitęs, kas ten parašyta, Flori įgavo di- 
džiausio pasitikėjimo ir, sekdamas savo lošimo didvyrio pavyz- 
džiu, pats nusipirko keletą akcijų. Kaip tik tą pačią akimirką, be 
penkiolikos minučių antrą valandą, pačiame biržos operacijų 
įkarštyje tarsi perkūnas trenkė: pasklido žinia, kad Austrija 
perleidžia imperatoriui Venecijos sritį, ir — karas baigtas. Niekas 
nežinojo, iš kur ta žinia atskrido, ji atsirado iš karto visų lūpose, 
netgi gatvėse. Kažkas ją atnešė, ir jau visi skelbė, kartojo, visų 
balsai liejosi į vieną, stiprėjo tarsi atšniokščiantis jūrų potvynis 
per ekvinokciją. Baisaus triukšmo lydimi, kursai ėmė kilti pa- 
šėlusiais šuoliais. Prieš suskambant varpui, kad birža uždaroma, 
jie vėl pakilo keturiasdešimt penkiasdešimt frankų. Įvyko neap- 
sakomos peštynės — vienas tų pakrikusių mūšių, kai visi karei- 
viai ir jų vadai, gelbėdami savo kailius, tik stumdosi, apkurtę 
ir apakę, netekę aiškaus supratimo apie padėtį. Per kaktas varvė- 
jo prakaitas, negailestinga saulė kaitino laiptų pakopas, pavers- 
dama biržą žioruojančiu gaisru. 

O per likvidavimą, kai jau buvo galima apskaičiuoti katastro- 
fą, ji pasirodė esanti didžiulė. Kautynių lauke liko sužeistųjų ir 
griuvėsių krūvos. Mozeras, lošęs iš kritimo, buvo tarp labiausiai 
nukentėjusių. Ir Pijero turėjo sunkiai atpirkti savo silpnybę, 
kad, nusivylęs kilimu, šį vieną vienintelį kartą lošė iš kritimo. 
Možandras prakišo penkiasdešimt tūkstančių frankų; tai buvo jo 
pirmas rimtas nuostolis. Baronienė Sandorf turėjo užsimokėti 
tokius stambius skirtumus, jog Delkambras, kaip girdėti, atsisa- 

kęs jai duoti pinigų; ji pati balo iš apmaudo ir neapykantos, jei 
kas primindavo jai vyrą, kuris, būdamas ambasados patarėju, 
tą telegramą turėjo rankose anksčiau negu Rugonas, bet jai nieko 
neprasitarė. Tačiau stambieji bankai, ypač žydų bankas, pateko 
stačiai į skerdynes — tokie baisūs buvo nuostoliai. Ėjo šnekos, 
kad vien tik Gundermanas prikišęs aštuonis milijonus, ir visi 
stebėjosi, kodėl jo niekas neįspėjo; juk jis buvo neginčijamas 
pinigų rinkos šeimininkas, o ministrai — tik jo pastumdėliai, net 
ištisas valstybes jis valdė! Čia susidėjo tokios nepaprastos aplin- 
kybės, kai atsitiktinai pasidaro dideli dalykai. Tai buvo nenuma- 
tytas, kvailas krachas, be jokios išminties ir logikos. 

Bet apie šią istoriją visi ėmė kalbėti, ir Sakaras pagarsėjo 
kaip didelis žmogus. Vienu grėblio patraukimu jis susiglemžė 
kone visus tuos pinigus, kuriuos prakišo tie, kurie lošė iš kritimo. 
Jis ir sau įsidėjo į kišenę porą milijonų. Likusieji milijonai turėjo 
patekti į Visuotinio banko kasas, arba, tikriau pasakius, sutirpti 
administratorių rankose. Vargais negalais jis ponią Karoliną šiaip 
taip įtikino, kad teisėtai iš žydų nagų išplėšto grobio dalis, atite- 
kusi Amlenui, yra vienas milijonas. Jurė, būdamas šios operacijos 
dalyviu, atsiėmė karališką pelno dalį. O kitų, tokių, kaip Degre- 
monas ir markizas de Boenas,— tų nė įkalbinėti nereikėjo. Jie 
visi balsavo už tai, kad tokiam šauniam direktoriui belieka tik 
pareikšti padėką ir pasveikinti su pasisekimu. Bet ypač viena 
širdis liepsnojo Sakarui dideliu dėkingumu — tai Flori, kuris 
išlošė dešimt tūkstančių frankų, praturtėjo ir jau turėjo iš ko 
gyventi su Šiušiu, įsitaisęs kukliame bute Kondorse gatvėje. O 
vakarais galėjo su ja užeiti į brangiuosius restoranus ir ten susi- 
tikti su Giustavu Sediliu ir Žermena Ker. Teko duoti atpildą ir 
vyriausiajam redaktoriui Žantru, kuris labai užpyko, kad niekas 
neįspėjo. Tik Dežua vaikščiojo nuliūdęs, nes jam beliko gailėtis 
iki gyvos galvos, kad jis aną vakarą pajuto, jog pro jį i 
paslaptingi, neaiškūs turtai, bct nieko nepadarė. 

Šis pirmas Sakaro triumfas atrodė tarsi imperijos sukles- 
tėjimas, kai ji pasiekė savo apogėjų. Jis buvo tarsi jos didybės 
dalyvis, vienas skaisčių jo atspindžių. Tą patį vakarą, kai jis 
iškilo tarp turtų griuvėsių, kai birža atrodė tik niūrus skeveldrų 
siaubas, visas Paryžius pasipuošė vėliavomis bei iliuminacijomis, 
tarsi švęsdamas didelę pergalę; ir iškilmės Tiuilri rūmuose, vaikš- 
tynės gatvėse šlovino Napoleoną III, Europos šeimininką, tokį 
didį ir tokį žymų, jog imperatoriai ir karaliai pasirinko jį tarpi- 
ninku savo ginčuose, pavedė jam dalyti ištisas provincijas. Par- 
lamente atsirado protestuojančių, nelaimių pranašai neaiškiai 
skelbė baisią ateitį kalbėdami apie Prūsų stiprėjimą, kurį Pran- 
cūzija toleravo, apie sumuštą Austriją ir nedėkingą Italiją. Tačiau 

šiuos nerimaujančius balsus stelbė juokas ir pikti šauksmai, o 
Paryžius, pasaulio centras, rytojaus dieną austrams pralaimėjus 
prie Sadovos žėrėjo visomis savo alėjomis ir visais savo pamink- 
lais, laukdamas tų tamsių, šaltų naktų, be dujų, kai švysčios tik 
raudonos sviedinių dagtys. Tą vakarą Sakaras, apsvaigęs savo 
sėkme, vaikštinėjo gatvėmis, perėjo Konkordijos aikštę, Elize- 
jaus laukus ir visus šaligatvius, kur žibėjo lampionai. Nešamas 
vaikščiojančių Žmonių srauto, akinamas aiškios kaip diena iliu- 
minacijos, jis kone galvojo, jog ši iliuminacija jo garbei: juk ir 
jis pats, netikėtai laimėjęs mūšį, iškilo ant griuvėsių. Tik vienas 
rūpestis temdė jo džiaugsmą: supratęs, iš kur tas laimėjimas 
biržoje, Rugonas baisiausiai įsiuto ant Jurė ir jį išvijo. Vadinasi, 
didysis žmogus nepasirodė esąs geras brolis ir ne jis atsiuntė jam 
tą žinią. Matyt, Sakarui teks apsieiti be jo globos, galbūt net ir 
pulti tą visagalį ministrą. Priešais Garbės legiono rūmus, viršum 
kurių tamsioje padangėje žibėjo didžiulis ugninis kryžius, staiga 
jis pasiryžo atlikti drąsų žygį, kai tik pasijus esąs pakankamai 
stiprus. Ir, minios dainavimų bei vėliavų plazdesio svaiginamas, 
perėjęs šviesos užlietą Paryžių, jis grįžo į Sen Lazaro gatvę. 

Po dviejų mėnesių, rugsėjyje, Sakaras, įsidrąsinęs, kad nu- 
galėjo Gundermaną, nusprendė vėl plėsti Visuotinio banko 
operacijas. Balandžio gale buvo pateiktas visuotiniam susirinki- 
mui 1864 metų veikimo balansas, kvuiis parodė devynis milijonus 
frankų pelno, įskaičius ir premija: už penkiasdešimt tūkstančių 
naujųjų akcijų, išleistų dvigubai paduugintą kapitalą, skiriant po 
dvidešimt frankų kiekvienai. Banko steigimo išlaidų sąskaita 
jau visa buvo amortizuota, akcininkams išmokėta po penkis 
nuošimčius, banko valdybos nariams išduota po dešimt nuošim- 
čių, į atsargos kapitalo sąskaitą įnešta penki milijonai, neskaitant 
dešimties nuošimčių, čia įneštų pagal statuto reikalavimą; likusį 
milijoną nutarta skirti dividendams — po dešimt frankų už kiek- 
vieną akciją. Turint galvoje, kad bendrovė dar nebuvo išgyva- 
vusi nė dvejų metų, tokie rezultatai galėjo džiuginti. Bet Sakaras 
veikė karštligiškai; finansų plotmėje taikydamas intensyvaus 
žemės ūkio kultūros metodą, jis dirvą šildė, šildė per daug, rizi- 
kuodamas derlių sudeginti; pirmiausia jis privertė tarybą sutikti 
padidinti pagrindinį kapitalą, o paskui ir visuotinį susirinkimą, 
įvykusį rugsėjo 15 dieną; kapitalas buvo padidintas jau antrą 
kartą, iš penkiasdešimt milijonų pasidarė šimtas milijonų, iš- 
leidus šimtą tūkstančių naujų akcijų ir jas rezervavus vien tik 
seniesiems akcininkams, po akciją už akciją. Beje, šį kartą akcijos 
buvo išleistos po 675 frankus, vadinasi, pridedant po 175 frankus 
premijos, skirtos padidinti atsargos fondui. Kad per tokį trumpą 
laiką jau antrą kartą reikėjo dvigubinti, milžiniškai didinti kapi- 

talą, pateisinimo argumentų netrūko: tai vis augąs banko pasise- 
kimas, laimingai jo įvykdytas operacijos ir ypač didžiulės įmo- 
nės, kurias bankas netrukus paleis veikti — juk bankas turi būti 
įtakingas bei solidus, kaip ir jo atstovaujamos firmos. Beje, rezul- 
tatai tuoj pat pasireiškė: akcijų kursas, jau keletą mėnesių buvęs 
pastovus, septynių šimtų penkiasdešimt frankų, dabar per tris 
dienas pakilo iki devynių šimtų! 

Amlenas negalėjo atvykti iš Rytų pirmininkauti tam nepap- 
rastam visuotiniam susirinkimui ir seseriai parašė nerimo kupiną 
laišką, kuriame baiminosi, kad Visuotinis bankas varomas pirmyn 
tokiais šuoliais, taip galvotrūkčiais. Jis teisingai spėjo, kad pas 
notarą Leloreną buvo dar kartą padaryti melagingi pareiškimai. 
Iš tikrųjų visos naujosios akcijos buvo teisėtai paskirstytos, ben- 
drovės kasose liko tos, kurių akcininkai nepriėmė; paskirstyto- 
sios akcijos taip pat ne visos buvo apmokėtos; todėl ir tos akcijos 
fiktyviai atsidūrė Sabatanio sąskaitoje. Be to, ir kiti statytiniai — 
įstaigos tarnautojai bei valdybos nariai — padėjo bankui savo 
paties emisiją paskirstyti, ir taip čia susitelkė apie trisdešimt 
tūkstančių akcijų, už septyniolika su puse milijonų frankų. Jau 
nekalbant, kad tokia padėtis buvo neteisėta, ji galėjo virsti ir 
pavojinga, nes patyrimas buvo įrodęs, jog kiekviena kredito 
įstaiga, lošianti savo pačios išleistomis vertybėmis, būtinai žūsta. 
Bet į šį brolio laišką ponia Karolina atsakė linksmai, juokaudama: 
jis šiandien ėmęs taip būgštauti, o ji, kadaise tokia įtari, dabar 
jį turinti raminti. Ji rašė, kad nuolat viską sekanti, bet nieko įtar- 
tino nepastebinti, net, visai priešingai, esanti susižavėjusi tais 
dideliais dalykais, kurie jai esą aiškūs ir logiški, nes vykstą jos 
akivaizdoje. Be abejo, ji nežinojo, kas nuo jos slepiama, o, be to, 
ją apakino susižavėjimas Sakaru, to mažo žmogelio energija ir 
gudrumas, sukėlęs didelę jos simpatiją. 

Gruodžio mėnesį akcijų kursas persirito per tūkstantį frankų. 
Matydami tokį Visuotinio banko pasisekimą, susirūpino stambieji 
bankai. Biržos aikštėje pasirodė Gundermanas; jis atrodė išsi- 
blaškęs ir automatiškai užėjo į konditerijos parduotuvę pirkti 
saldainių. Praloštus aštuonis milijonus jis užsimokėjo be men- 
kiausio nusiskundimo, nė vienas jo artimųjų neišgirdo iš jo nei 
pikto žodžio, nei jokio apmaudo. Kai jis taip pralošdavo, o tai 
būdavo retas atvejis, paprastai sakydavo, jog taip ir reikią, tai jį 
moką nežiopsoti; tai išgirdę, visi tik nusišypsodavo, nes užsižiop- 
sojusį Gundermaną neįmanoma įsivaizduoti. Bet šį kartą skaudi 
pamoka, matyt, jam užgulė širdį; žinoma, jam buvo nepakeliama 
mintis, kad jį, tokį šaltakraujį, taip puikiai susivokiantį aplinky- 
bėse ir taip pažįstantį žmones, štai ėmė ir sumušė tas nutrūktgal- 
vis Sakaras, tas aistringas patrakėlis! Nuo to laiko jis ėmė Sakarą 

sekti, būdamas tikras, kad atsigriebs. Matydamas, kad Visuotinis 
bankas įgyja vis didesnio publikos palankumo, Gundermanas tuoj 
užėmė stebėtojo poziciją įsitikinęs, kad staigūs pasisekimai ir 
apgaulingi klestėjimai veda į žiauriausias katastrofas. Vis dėlto 
tūkstančio frankų kursas jam atrodė dar pagrįstas, jis nutarė dar 
palaukti ir nelošti iš kurso kritimo. Jis laikėsi teorijos, kad nerei- 
kia biržoje įvykių greitinti, daugių daugiausia galima juos numa- 
tyti ir jais pasinaudoti, kai jie įvyks. Vien tik logika viešpatauja, 
tiesa yra visagalinti jėga tiek spekuliacijoje, tiek ir kituose dalv- 
kuose. Kai tik kursai perdėtai iškils, jie tuoj ir ims kristi: kritimas 
vyks matematiškai; jis pats čia dalyvaus tik stebėti, kaip įvyksta 
jo apskaičiavimas, ir susipilt į kišenę išloštąjį pelną. Jau dabar jis 
nutarė pradėti karą, kai akcijų kursas pakils iki penkiolikos 
šimtų frankų. Vadinasi, kai tik jų kursas pakils iki penkiolikos 
šimtų frankų, jis ir pradės pardavinėti Visuotinio banko akcijas, 
iš pradžių nedideliais kiekiais, bet kiekvienam likvidavimui vis 
juos didins pagal iš anksto numatytą planą. Kursams numušti jam 
nereikės kreiptis į jokį sindikatą: jis pats viską padarys, nes 
išmintingieji žmonės aiškiai pajus, kur glūdi tiesa, ir savaime loš 
jo naudai. Jis nesijaudindamas palauks, kol šis triukšmingas 
Visuotinis bankas, taip greitai užtvindęs pinigų rinką ir taip 
grėsmingai pasišiaušęs prieš stambiausiąjį žydų banką, savaime 
pradės braškėti; tada jis vienu petimi jį stumtels ir parvers ant 
žemės. 

Vėliau sklido kalbos, kad pats Gundermanas slapta padėjo 
Sakarui Londono gatvėje nupirkti seną pastatą, kurį šis sumanė 
nugriauti ir jo vietoje pastatydinti išsvajotus rūmus, kuriuose 
galėtų prabangiškai įkurdinti savo darbo vaisių. Sakarui pavyko 
įtikinti tarybą; spalio viduryje darbininkai ėmėsi darbo. 

Tą pačią dieną, kai labai iškilmingai buvo padėtas kertinis 
akmuo, Sakarui redakcijoje belaukiant Žantru, kuris buvo išnešęs 
iškilmės aprašymus draugiškiems laikraštukams, apie ketvirtą 
valandą užėjo baronienė Sandorf. Pirmiausia ji paklausė, ar yra 
vyriausiasis redaktorius, paskui, lyg netyčia, susidūrė su Visuoti- 
nio banko direktorium, kuris labai maloniai pasiūlė jai suteikti 
visokias informacijas ir nusivedė ją į savo kabinetą koridoriaus 
gale. Čia ji iš karto nusileido pirmajam jo brutaliam pasikėsini- 
mui ir pasidavė jam ant sofos, kaip mergšė, iš anksto pasiruošusi 
tokiam nuotykiui. 

Bet dalykas susikomplikavo: ponia Karolina, tuo metu buvusi 
Monmartro kvartale, užsuko į redakciją. Kartais ji čia užsukdavo 
perduoti Sakarui kokio atsakymo arba ir šiaip pasiklausyti nau- 
jienų. Be to, ji pažinojo Dežua, kurį čia buvo įdarbinusi, ir visada 
čia sustodavo truputį su juo pasikalbėti, patenkinta, kad jis toks 

dėkingas. Šį kartą, neradusi jo prieškambaryje, ji pasuko į kori- 
dorių ir čia susidūrė su juo kaip tik tuo metu, kai jis grįžo, pasi- 
klausęs prie durų. Dabar jį pagavo stačiai kažkokia liga, jis 
drebėdavo tarsi drugio krečiamas ir kišdavo ausį prie kiekvienos 
rakto skylutės, stengdamasis kaip nors nugirsti biržos paslaptis. 
Bet jis šį kartą sumišo dėl to, ką išgirdo ir suprato; jis kažkaip 
neapibrėžtai šypsojosi. 

— Jis čia yra, tiesa? — tarė ponia Karolina, norėdarna pra- 
eiti. 

Nesuskubęs pameluoti, jis ją sulaikė ir mikčiojo: 

— Taip, jis čia yra, bet jums negalima įeiti. 

— Kodėl gi man negalima įeiti? 

— Negalima, jis čia su viena ponia. 

Ji išbalo kaip drobė, o jis, nieko nežinodamas, mirksėjo, 
tiesė kaklą ir vaizdžia mimika parodė, kas čia dedasi. 

— O kas ta ponia? — paklausė ji trumpai. 

Jam nebuvo jokio pagrindo slėpti jos vardo nuo savo gera- 
darės. Jis pasilenkė ir sušnibždėjo jai į ausį: 

— Baronienė Sandorf:.. Jau seniai ji čia aplink suka! 

Ponia Karolina akimirką sustingo vietoje. Koridoriuje, pa- 
tamsyje, nebuvo galima pastebėti jos mirtino išblyškimo. Ji 
pajuto tokį aštrų, tokį Žiaurų širdies skausmą, jog net neprisimi- 
nė, ar buvo kada taip kentėjusi; apstulbusi nuo tokio baisaus 
įžeidimo, ji stovėjo lyg prikalta vietoje. Ką dabar daryti: išlaužti 
duris, pulti tą moterį, abiem apskaldyti žandus ir sukelti skan- 
dalą? 

Taip ją, apstulbusią ir negalinčią atsipeikėti, linksmai užkalbi- 
no Marselė, užėjusi pasiimti vyro. Jaunoji moteris neseniai buvo 
su ponia Karolina susipažinusi. 

— O, tai čia jūs, brangioji ponia... Įsivaizduokite, šį vakarą 
mes einame į teatrą. Ilga istorija pasakoti: reikia susitvarkyti 
taip, kad visa tai nekainuotų per brangiai... Bet Polis surado tokį 
restoraniuką, kur mes puotaujame už trisdešimt penkis sū vie- 
nam Žmogui... 

Priėjo Žordanas ir juokdamasis pertraukė žmoną: 

— Du patiekalai, grafinas vyno ir duonos kiek nori. 

— Be to, mes vežiko neimame,— toliau kalbėjo Marselė,— 
juk taip smagu labai vėlai grįžti namo pėstiems!.. Šį vakarą mes 
turtingi, tad grįšime su migdoliniu pyragu už dvidešimt sū... Bus 
tokia šventiška puota, kad tik laikykis! 

Įsikibusi vyrui už parankės, labai sužavėta, ji išėjo. Kartu su 
jais į prieškambarį grįžusi ponia Karolina atgavo jėgų nusišyp- 
soti ir virpančiu balsu tarė: 

— Linkiu jums gerai pramogauti. 

Paskui ir ji pati išėjo. Ji Sakarą mylėjo ir dėl to stebėjosi ir 
kankinosi tarsi dėl kažkokios gėdingos žaizdos, kurios nenori 
parodyti. 

Po dviejų mėnesių, vieną ūkanotą, nešaltą lapkričio dieną, 
ponia Karolina tuoj po pusryčių nuėjo į braižybos salę padirbėti. 
Jos brolis, Konstantinopolyje užsiėmęs didžiaisiais Rytų geležin- 
kelių reikalais, pavedė jai peržiūrėti jo užrašus, kai juodu pirmą 
kartą keliavo į Rytus, iš jų suredaguoti tam tikrą pranešimą, kuris 
būtų lyg istorinė to klausimo apžvalga; štai jau dvi savaites ji 
stengėsi užsimiršti, įsigilinti į tą darbą. Tą dieną buvo taip šilta, 
jog ji nekurstė ugnies židinyje ir, atidariusi langą, žiūrėjo į 
Boviljė sodo didelius nuogus medžius, kurie blyškios padangės 
fone atrodė šviesiai violetiniai. 

Bemaž pusvalandį rašiusi, ji pasigedo vieno dokumento ir il- 
gai jo ieškojo tarp popierių ant stalo. Neradusi ji pakilo ir nuėjo 
pavartyti kitų popierių; grįžo nešina visa jų šūsnimi. Berūšiuoda- 
ma padrikus lapus, ji pamatė du religinio turinio paveiksliukus — 
spalvotą viešpaties kapo vaizdelį ir maldelę, aprėmintą Kristaus 
kankinimo įrankiais; nevilties valandomis, sielai atsidūrus pavo- 
juje, ši maldelė galinti užtikrinti išganymą. Ponia Karolina prisi- 
minė, kad brolis, būdamas pamaldus kaip didelis vaikas, šiuodu 
paveiksliukus nusipirko Jeruzalėje. Staiga ji susijaudino, 
skruostais nuriedėjo ašaros. O, tas jos brolelis, toks protingas ir 
taip ilgai neįvertintas, — koks jis laimingas, kad gali tikėti ir 
nesišypsoti žiūrėdamas į šį naivų viešpaties kapą, blizgantį kaip 
saldainių dėžutė, kad gali sustiprinti dvasią tikėdamas, jog ta 
maldelė, surimuota kaip konditerijos reklama, gali būti tokia 
veiksminga! Taip, brolis gal per daug pasitiki žmonėmis, galbūt 
per lengvai pasiduoda apgaunamas, tačiau toks tiesus, toks ramus, 
be jokio sąmyšio, net be jokių kovų. O ji štai jau du mėnesiai 
kovoja ir kenčia, netiki, nes jos tikėjimas išnyko beskaitant kny- 
gas, jį nusiaubė jos pačios svarstymai; sunkiomis valandomis 
ji taip karštai trokšdavo, kad būtų išlikusi paprasta ir naivi kaip 
brolis, kad rytais ir vakarais galėtų po tris kartus kalbėti tą 
vaikišką maldelę, apvedžiotą vinimis, kalaviju, erškėčių vainiku 
ir kempine — Kristaus kančių įrankiais — ir suramintų savo 
paplūdusią kraujais širdį!.. 

Po to, kai ji iš netyčių taip žiauriai patyrė apie Sakaro santy- 
kius su baroniene Sandortf, kitą dieną jai teko sukaupti visą valią 
ir atsispirti pagundai juodu sekti ir viską sužinoti. Juk ji nebuvo 
šio vyro Žmona, anaiptol nenorėjo būti nė jo aistringa meilužė, iš 

pavydulio galinčia sukelti skandalą; labiausiai ji kentėjo todėl, 
kad, nuolat su juo susitikdama, ji ir toliau jam atsidavinėjo. Jų 
santykiai prasidėjo ramiai, iš paprasto prisirišimo; draugavimas, 
neišvengiamai atvedęs į savęs padovanojimą, kaip paprastai 
atsitinka tarp vyro ir moters. Ji jau nebe dvidešimtmetė, o karti 
jos vedybinio gyvenimo patirtis išmokė ją būti labai atlaidžią. 
Sulaukusi trisdešimt šešerių metų, tokia išmintinga, manydama 
nebeturinti jokių iliuzijų, argi ji negalėjo užmerkti akių ir elgtis 
su šiuo draugu veikiau kaip motina negu meilužė, nes ir pasidavė 
jam jau pasibaigus jaunystei, moralinio neatsparumo minutę, o 
ir jis pats jau toli gražu nebe romanų herojaus metų! Kartais jis 
sakydavo, kad per daug reikšmės esą skiriama lyčių santykiams, 
kad dažnai dėl paprasto susiėjimo žmonės sujaukią visą savo 
gyvenimą. Beje, ji pati pirmoji nusišypsojo iš savo pastabos ne- 
moralumo, nes taip būtų leistini visi prasižengimai, visos moterys 
galėtų priklausyti visiems vyrams! Ir vis dėlto kiek daug protin- 
gų moterų sutinka dalytis vyru su varžove! Kaip dažnai kasdieni- 
niame gyvenime laimingas naivumas įveikia pavyduliavimo jaus- 
mą, siekiantį išimtinio, visiško pasisavinimo! Bet tai buvo tik 
teoriniai samprotavimai, kad gyvenimas taptų pakeliamas; ji 
turėjo prisiversti išsižadėti savęs, likti ištikima namų šeimininke, 
aukštesnio išsilavinimo tarnaite, kuri negaili savo kūno, kai jau 
atidavė jam širdį ir smegenis; jos kūnas ir aistra maištavo, ji 
baisiai kentėjo, kad ne viską žino, kad triukšmingai nenutraukė 
santykių, išrėkusi Sakarui į veidą visą taip baisų jai padarytą 
skausmą. Vis dėlto ji susivaldė taip, jog įstengė tylėti, laikytis 
ramiai ir šypsotis; per visą lig šiol tokį skaudų savo gyvenimą 
jai dar niekada nebuvo reikėję tokios didelės stiprybės. 

Dar valandėlę ji žiūrėjo į šventus paveiksliukus, kuriuos 
tebelaikė rankose, kiek susigraudinusi, skausmingai šypsojosi 
netikinčio žmogaus šypsena. Bet dabar ji jų jau nebematė, ji 
bandė įsivaizduoti, ką veikė Sakaras vakar ir ką jis daro šiandien; 
jos protas be paliovos nevalingai darbavosi, savaime vis grįž- 
damas prie to špionažo, kai tik ji nustodavo dirbti ką nors kita. 
Beje, Sakaras, rodos, gyveno taip, kaip buvo įpratęs; iš ryto įvai- 
rūs rcikalai kaip banko direktoriaus, po pietų lankydavosi bir- 
žoje, vakarais dalyvaudavo iškilminguose pietuose, lankydavo 
teatrų premjeras, linksmai leisdavo laiką su aktorėmis, dėl kurių 
jai nekildavo pavydulio. Ir vis dėlto ji jautė, kad iš tikrųjų jis 
susidomėjęs kažkokiu nauju dalyku, kažkas jam atima ištisas 
valandas, kurias anksčiau leisdavo kitaip; be abejo, jis kur nors 
susitikinėja su ta moterimi, bet ji apie tai nė žinoti nenori. Bet 
dėl to ji pasidarė įtari, nepasitikinti ir nejučiomis vėl pavirto 
„žŽandaru“, kaip juokdamasis kažkada ją pavadino brolis, kalbė- 

damas net ir apie Visuotinio banko reikalus, kuriais rūpintis ji 
dabar jau liovėsi — taip labai vienu tarpu ji pasitikėjo Sakaru. 
Neteisybė ją pritrenkdavo ir skaudindavo. Bet vėliau ji net 
pati nustebo, kad dabar visa tai jai pasidarė nei šilta, nei šalta, 
kad ji nebeturi jėgų apie tai kalbėti arba veikti — taip labai jai 
įsmigo į širdį tas vienas vienintelis sielvartas, ta išdavystė, su 
kuria ji norėjo susitaikyti, bet kuri vis tiek ją smaugė. Pajutusi 
vėl riedant ašaras, ji susigėdo, padėjo paveiksliukus į šalį, mirti- 
nai apgailestaudama, kad negali nueiti į bažnyčią, atsiklaupti ir 
valandų valandas verkti, kol išverktų visas savo ašaras ir pasi- 
darytų lengviau. 

Ponia Karolina nusiramino, jau kokias dešimt minučių vėl 
redagavo pranešimą, kai įėjęs liokajus pranešė, jog vakar atleis- 
tas iš tarnybos vežėjas Šarlis būtinai norįs su ponia pakalbėti. 
Į darbą jį buvo priėmęs pats Sakaras ir pats jį sučiupo sukčiau- 
jant, kai pirko avižas. Paabejojusi ponia Karolina sutiko jį pri- 
imti. Aukštas, gražus vaikinas, skusto veido ir sprando, drąsiai 
įėjo į kambarį; jis atrodė savimi pasitikįs dabita, moterų išlaiky- 
tinio tipas. 

— Ponia, aš atėjau dėl tų dvejų marškinių, kuriuos man 
skalbėja pražudė ir nenori atsiskaityti. Ponia, be abejo, nemano, 
kad tokį nuostolį galėčiau nukęsti... Kadangi čia ponia yra atsa- 
kinga, norėčiau, kad už marškinius pati ponia man atlygintų... 
Taip, aš reikalauju penkiolikos frankų. 

Tokiais ir panašiais ūkiniais klausimais ji būdavo labai griež- 
ta. Gal ji ir būtų davusi tuos penkiolika frankų, kad nebebūtų 
ginčų. Tačiau ji pasipiktino tuo vakar už rankos nutverto žmo- 
gelio įžūlumu. 

— Nieko nesu jums skolinga ir neduosiu nė vieno sū... Be to, 
ponas mane įspėjo ir griežtai uždraudė bet ką jums duoti. 

Tada Šarlis priėjo arčiau ir grasindamas pareiškė: 

— A, taip sakė ponas! Aš taip ir maniau, bet ponas šį kartą 
apsiriko, o mes pasijuoksime... Nesu toks kvailas, jog nepaste- 
bėčiau, kad ponia — jo meilužė... 

Raudonuodama ponia Karolina pakilo, norėjo išvyti jį laukan, 
bet jis neleido jai nė prasižioti, dar garsiau šaukdamas: 

— "O gal poniai įdomu sužinoti, kur ponas eina tarp ketvirtos 
ir šeštos valandos po du ir po tris kartus per savaitę, kai būna 
tikras, kad tą asmenybę ras vieną?.. 

Staiga ji labai išbalo, visas jos kraujas suplaukė į širdį. Griež- 
tai mostelėjusi, ji bandė sugrūsti jam atgal į gerklę šią informaci- 
ją, kurios jau du mėnesius vengė: 

— Aš jums draudžiu... 

Bet jis šaukė garsiau už ją: 

— Tai ponia baronienė Sandori... Ją išlaiko ponas Delkamb- 
ras, o kad patogiau būtų susitikinėti, jis išnuomojo kuklų butą 
pirmajame aukšte Komarten gatvėje, netoli nuo Sen Nikola gat- 
vės kampo; tame name yra vaisių parduotuvė... Ten ponas užeina 
ir randa dar šiltą patalą... 

Ji buvo betiesianti ranką prie skambučio, kad tarnai šį žmogų 
išmestų lauk, bet jis tikriausiai būtų kalbėjęs ir tarnams girdint. 

— O, jei aš sakau šiltą... Ten yra mano draugė — kambarinė 
Klarisa. Ji žiūrėjo, ką juodu daro, ir matė, kaip jos šeimininkė, 
pati tikras ledo gabalas, visokias šlykštybes su juo išdarinėja... 

— Nutilkite, niekše!.. Še jums penkiolika frankų!.. 

Su neapsakomu pasišlykštėjimu ji padavė jam pinigus supra- 
tusi, kad tai vienintelis būdas juo nusikratyti. Iš tikrųjų jis be- 
matant vėl pasidarė mandagus: 

— Aš poniai tik gero linkiu... Tame name yra vaisių parduo- 
tuvė. Įėjimas kiemo gale... Šiandieną ketvirtadienis, dabar ketvir- 
ta valanda; jei ponia norėtumėte juos užklupti... 

Pamėlusi, neatverdama lūpų, ji pastūmėjo vaikiną prie durų. 

— Tuo labiau kad šiandien ponia galbūt pamatytumėte labai 
juokingų dalykų... Tokiame narve Klarisa nebemano toliau būti. 
Kai išeini iš gerų šeimininkų, reikia jiems kai ką palikti atmini- 
mui, tiesa?.. Viso gero poniai!.. 

Pagaliau jis išėjo. Ponia Karolina valandėlę stovėjo svarsty- 
dama, ką daryti, nesuprato, kad panaši scena grėsė ir Sakarui. 
Paskui, visiškai netekusi jėgų, sudejavo ir sukniubo prie savo 
darbo stalo, ir taip ilgai laikytos ašaros prasiveržė upeliu. 

Toji Klarisa, liesa šviesiaplaukė mergina, paprasčiausiai iš- 
davė savo šeimininkę, pasiūliusi Delkambrui užtikti ją su kitu 
vyru tame pat bute, už kurį jis moka. Iš pradžių ji reikalavo pen- 
kių šimtų frankų; bet jis buvo labai šykštus, todėl pasiderėjus 
teko sutikti už du šimtus frankų, kuriuos jis pažadėjo įduoti jai į 
rankas tą momentą, kai ji atidarys miegamojo duris. Ji pati mie- 
godavo ten, mažame kambarėlyje, už tualetinio. Baronienė ją 
pasisamdė iš atsargumo, nenorėdama pavesti sargienei tvarkyti 
butą. Dažniausiai mergina čia dykinėdavo, neturėdama ko veikti 
tarp dviejų pasimatymų tuščiame bute; be to, kai tik ateidavo 
Delkambras arba Sakaras, ji pasitraukdavo, išnykdavo. Šiuose 
namuose ji susipažino ir su Šarliu, kuris jau seniai naktimis mie- 
godavo su ja plačioje šeimininkų lovoje, bet nepaklotoje po 
dienos ištvirkavimų; ji buvo Šarlį rekomendavusi ir Sakarui kaip 
labai gerą ir labai teisingą bernioką. Atleidus jį iš darbo, Klarisa 
taip pat užsidegė jo apmaudu, tuo labiau kad ir jos šeimininkė 
darė jai „niekšybes“, ir ji susirado vietą, kur už mėnesį gaus 
penkiais frankais daugiau. Iš pradžių Šarlis buvo ketinąs parašyti 


165 


baronui Sandorfui; bet jai atrodė, kad bus juokingiau ir pelnin- 
giau suorganizuoti staigmeną Delkambrui. Šį ketvirtadienį ji 
viską suruošė didelei išdaigai ir laukė. 

Ketvirtą valandą, kai Sakaras atėjo, baronienė Sandorf jau 
buvo kambaryje, išsitiesusi ant kušetės priešais degantį židinį. 
Paprastai ji ateidavo į pasimatymus labai punktualiai, kaip užsiė- 
musi moteris, kuri žino laiko kainą. Per pirmuosius susitikimus 
jis nusivylė, neradęs aistringos meilužės, kaip tikėjosi iš tokios 
brunetės pamėlynavusiais paakiais, kuri elgiasi iššaukiamai, it 
pašėlusi bakchantė. Ji buvo lyg marmurinė, pavargusi, veltui 
ieškanti pojūčio, kuris neatsirasdavo, visa pasinėrusi į lošimą, 
kurio jaudinanti rizika sušildytų jai kraują. Paskui pajutęs, kad 
ji smalsi, nesišlykštinti, nevengia net ir bjaurių dalykų, jeigu iš 
jų tikisi patirti dar nežinomų dirginimų, jis tiek ją ištvirkino, jog 
jį glamonėdavo taip, kaip tik panorėdavo. Ji kalbėdavo apie 
biržą, traukdavo iš jo žinias; ir kaip tyčia, be abejo, visai ats:tikti- 
nai, kai tik ji susirišo su Sakaru, jai ėmė sektis lošti; dėl to į 
Sakarą ji žiūrėjo iš dalies kaip į kažkokį fetišą, kaip į rastą daiktą, 
kurį žmogus laiko pasidėjęs, nors jis ir nešvarus, ir bučiuoja už 
tai, kad jis neša laimę. 

Tą dieną Klarisa židinį taip smarkiai užkūrė, jog juodu nėjo 
gulti į lovą, bet pasiliko ant kušetės, arčiau prie liepsnos; tai jiems 
teikė savotišką, rafinuotą malonumą. Lauke jau temo. Langinės 
buvo uždarytos, užuolaidos labai rūpestingai užtrauktos; dvi di- 
delės matinio stiklo lempos be abažūrų juodu apšvietė ryškia 
šviesa. 

Vos tik Sakaras spėjo įeiti, prie durų privažiavo ir Delkamb- 
ras. Generalinis prokuroras Delkambras, artimas imperatoriui 
žmogus, būsimasis ministras, buvo liesas, pageltęs, apie penkias- 
dešimt metų amžiaus, aukšto ūgio, švariai nuskusto veido, iš- 
vagoto giliomis raukšlėmis, atrodė labai griežtas. Aštri jo nosis 
tarsi erelio snapas rodė, jog tai nepalenkiamas, niekam neatlei- 
džiąs žmogus. Žengdamas į priebutį kaip paprastai savo lygiu 
rimtu žingsniu, jis atrodė orus bei šaltas kaip teismo posėdžių 
dienomis. Šiuose namuose jo niekas nepažinojo, nes čia jis atei- 
davo tik sutemus. 

Klarisa jo laukė ankštame pricškambaryje. 

— Malonėkite paskui mane, gerbiamasis pone; tik ponui 
patariu nekelti triukšmo. 

Jis suabejojo. Kodėl neiti pro duris, kurios veda tiesiai į 
miegamąjį? Bet ji labai tyliai jam paaiškino, kad tos durys tik- 
riausiai užsklęstos, todėl tektų jas išlaužti, ir tada ponia išgirstų 
ir suspėtų susitvarkyti. Nel Ji nori, kad jis užtiktų viską taip, kaip 
ji pati aną dieną matė pro rakto skylutę. Todėl ji sugalvojo labai 


166 


paprastą dalyką. Seniau durys iš jos kambarėlio vedė į tualeto 
kambarį, tačiau dabar jos užrakintos, o raktas įmestas į stalčių; 
ji raktą tik paims iš ten ir atrakins tas duris; taigi pro šias užrakin- 
tas ir užmirštas duris galima be triukšmo įeiti į tualeto kambarį, 
kuris nuo miegamojo atskirtas tik portjera. Iš tos pusės baronienė 
tikrai nieko nelaukia. 

— Tegul tik ponas manimi visiškai pasitiki. Juk aš suintere- 
suota, kad pasisektų, ar ne? 

Ji išsmuko pro praviras duris ir valandėlę dingo palikusi 
Delkambrą vieną ankštame tarnaitės kambarėlyje, šalia sujauktos 
lovos ir dubenio su muilinu vandeniu; ji anksčiau jau buvo išsiga- 
benusi savo lagaminą, pasiruošusi bėgti, kai tik savo darbą atliks. 
Grįžusi į savo kambarėlį, ji tyliai paskui save uždarė duris. 

— Ponui teks truputį palaukti. Dar anksti. Juodu šnekučiuo- 
jasi. 

Delkambras, vis toks pat orus, tylėjo ir stovėjo vietoje, o 
mergina truputį pašaipiai jį apžiūrinėjo. Vis dėlto jis pradėjo 
nerimauti; sulaikomas įdūkis mušė jam į galvą, o kairioji jo vei- 
do pusė ėmė nervingai virpčioti. Įdūkęs patinas, po profesine 
šalto griežtumo kauke slepiąs savo nepasotinamą godumą, ėmė 
dusliai urgzti pykdamas, kad kažkas vagia jam priklausantį 
moters kūną. 

— Greičiau, greičiau, — kartojo jis nežinodamas, ką sako; 
jo rankos drebėjo. 

Bet Klarisa vėl dingo ir grįžo prisidėjusi pirštą prie lūpų; ji 
maldavo dar pakentėti. 

— Prašau jus, pone, būkite protingas, kitaip praleisite patį 
įdomumą... Netrukus viskas bus tvarkoje. 

Delkambrui staiga pakirto kojas, jis turėjo atsisėsti ant tar- 
naitės lovos. Visai sutemo, jis sėdėjo vienas tamsoje, o kambairi- 
nė, ištempusi ausis, klausė menkiausio garso iš miegamojo; jis 
taip pat girdėjo, tačiau ausyse jam taip ūžė, jog tie garsai atrodė 
žygiuojančios kariuomenės žingsniai. 

Pagaliau jis pajuto, kad Klarisos ranka tamsoje grabalioja jo 
ranką. Jis suprato ir, netaręs nė žodžio, padavė jai voką su paža- 
dėtaisiais dviem šimtais frankų. Tada ji pirmoji žengė kelis žings- 
nius, praskleidė tualeto kambario portjerą ir jį pastūmė į mie- 
gamąjį tardama: 

— Žiūrėkite! Štai jie! 

Priešais židinio liepsną ir žioruojančias žarijas ant kušetės 
krašto aukštielninkas gulėjo Sakaras, iki pažastų pasiraitojęs 
marškinius, nuo kojų iki pečių nuogas, 0 jo rusva oda jau buvo 
apaugusi plaukais kaip gyvulio; baronienė klūpojo visiškai nuo- 
ga, rausva nuo židinio liepsnos atšvaitų; dvi didelės lempos taip 

ryškiai į juos švietė, jog menkiausios detalės reljefingai matėsi. 

Pritrenktas tokio nenormalumo, Delkambras neteko žado 
ir sustojo vietoje; tuo tarpu anuodu, lyg perkūno trenkti, nustė- 
ro, pamatę šį žmogų, įėjusį per tualeto kambarį, ir nejudėdami iš 
vietos, išplėtę akis žiūrėjo į jį kaip pakvaišę. 

— O! Kiaulės! — pagaliau išstenėjo generalinis prokuro- 
ras.— Kiaulės! Kiaulės! 

Tik šis žodis jam beatėjo į galvą, ir jis tą patį kartojo be galo 
ir, stengdamasis pabrėžti jo prasmę, mosikavo tarsi timpčioda- 
mas vadžias. Pagaliau moteris pašoko ir atsistojo, persigandusi 
savo nuogumo, ji blaškėsi ieškodama drabužių, kuriuos buvo 
palikusi tualeto kambaryje ir dabar negalėjo nueiti jų pasiimti; 
pačiupusi čia paliktą baltą apatinį sijoną, ji prisidengė juo pečius 
ir įsikando abudu juosmens galus, norėdama jį apsirišti apie kaklą 
ir pridengti krūtinę. Vyras, labai nepatenkintas, taip pat pakilo 
nuo kušetės ir nusmaukė marškinius žemyn. 

— Kiaulės! — dar sykį pakartojo Delkambras,— kiaulės! 
Kambaryje, už kurį aš moku! 

Grūmodamas Sakarui kumščiu ir vis labiau dūkdamas nuo 
minties, kad tokios šlykštybės dėjosi ant kušetės, nupirktos už 
jo pinigus, Delkambras stačiai kliedėjo: 

— Jūs esate mano namuose, jūs tikras kiaulė! Ir ši moteris 
yra mano, o jūs esate kiaulė ir vagis! 

Labai nemaloniai jausdamasis, būdamas vien tik su marški- 
niais, Sakaras nepyko ir norėjo prokurorą raminti. Tačiau žodis 
„vagis“ jį įžeidė. 

— Matote, pone, — atsakė jis, — kas nori moterį turėti vienas, 
pirmiausia ją aprūpina tuo, ko jai reikia. 

Ši užuomina į šykštumą galutinai įsiutino Delkambrą. Jis 
pasidarė nebepanašus į save, baisus, tarsi visas gyvuliškumas, 
visas bjaurumas, slypėjęs po žmogiškuoju jo pavidalu, dabar 
prasiveržė išorėn. Paprastai toks šaltas ir orus jo veidas staiga 
paraudo, išsipūtė, išbrinko ir pavirto įsiutusio žvėries snukiu. 
Įkarštis paleido jame tūnojusį geidulingą žvėrį, visas tas išjudin- 
tas purvas sukėlė aštrų skausmą. 

— Reikia, reikia, — vebleno jis, — gatvės jai reikia... O, pasi- 
leidėlė! 

Jis taip užsimojo ant baronienės, jog ši nusigando. Ji tebe- 
stovėjo nejudėdama, stengdamasi apatinuku prisidengti krūtinę, 
bet, traukdama jį ant krūtinės, paliko pliką pilvą ir šlaunis. 
Supratusi, kad jos nuogumas, šitaip išstatytas tarsi parodai, dar 
labiau jį erzina, ji pasitraukė prie kėdės, ant jos atsisėdo, su- 
glaudė šlaunis, surietė kelius ir tuo būdu paslėpė visa, ką galėjo 
paslėpti. Taip ji sėdėjo nekrutėdama, netardama nė žodžio, trupu- 


tį palenkusi galvą ir skersomis iš pasalų dėbčiojo į patinų kovą 
tarsi patelė laukdama, katras nugalės. 

Sakaras drąsiai pašoko ir ją užstojo: 

— Gal visgi jos nebandysite mušti! 

Abu vyrai dabar stovėjo vienas priešais kitą. 

— Pagaliau, gerbiamasis, reikia visa tai baigti. Juk negalime 
čia vaidytis kaip vežikai... Tikra tiesa: aš esu ponios meilužis. 
O jums pakartoju: jeigu jūs užmokėjote už šiuos baldus, tai aš 
irgi užmokėjau... 

— Už ką? 

— Už daug ką, pavyzdžiui, aną dieną dešimt tūkstančių frankų 
sumokėjau. Mazo už jos senas skolas, kurias sutvarkyti jūs griež- 
tai atsisakėte. Čia aš turiu tiek pat teisių kiek ir jūs. Galimas 
dalykas, aš esu kiaulė! Bet vagis — ne! Jums teks šį žodį atsiimti. 

Netverdamas pykčiu, Delkambras suriko: ž 

— Jūs vagis, ir jeigu šią pat akimirką neišsinešdinsite, aš 
jums perskelsiu galvą. 

Dabar įpyko ir Sakaras. Maudamasis kelnes, jis protestavo: 

— Ak, šitaip! Tai žinokite, kad galų gale jūs man nusibodote! 
Išeisiu, kai panorėsiu... Ir ne jums, mano mielas, mane išgąsdinti. 

Apsiavęs batelius, jis ryžtingai sutrypė kojomis į kilimą saky- 
damas: 

— Dabar aš jau tvirtai stoviu ir lieku čia. 

Dusdamas iš siuto, Delkambras prišoko prie jo ir atkišo savo 
snukį: 

— Ar tu išsinešdinsi, purvina kiaulė! 

— Pirmiau tu išsinešdinsi, senas ištvirkėli! 

— Žiūrėk, kad negautum į snukį! 

— O aš tau spirsiu į tam tikrą vietą! 

Prilindę prie kits kito, rodydami iltis, juodu lojo vienas ant 
kito. Visiškai užsimirše, netekę bet kokių išsiauklėjimo likučių 
šalia to drumsto geidulių šaltinio, dėl kurio juodu dabar varžėsi, 
teisininkas ir finansininkas, jausdami vis didesnį poreikį purvin- 
tis, plūdosi kaip girti vežikai, svaidydamiesi bjauriausiais Žo- 
džiais. Juodu visiškai užkimo ir spjaudėsi purvais. 

Sėdėdama kėdėje, baronienė laukė, kol vienas jų išmes kitą 
lauk. Ji jau nusiramino, galvojo, kaip tvarkysis ateityje, ir ne- 
smagiai jautėsi tik todėl, kad čia kažkur yra jos kambarinė ir, 
turbūt pasislėpusi už tualeto kambario portjeros, gėrisi šia scena. 
Kad geriau išgirstų, kaip tie ponai vienas antram sako tokius 
bjaurius žodžius, mergina, ištiesusi kaklą, patenkinta juokėsi; 
moterys viena kitą pamatė: šeimininkė sėdėjo nuoga, susirietusi 
ant kėdės, tarnaitė stovėjo tiesi, tvarkingai apsirengusi, su lygia 
atversta apykakle; jos pasikeitė Įiepsningais žvilgsniais, kuriuose 

atsispindėjo ta amžina varžovių neapykanta, sulyginanti kuni- 
gaikštienes ir karvių melžėjas, kai jos be marškinių. 

Bet ir Sakaras Klarisą pamatė. Jis skubiai baigė rengtis, už- 
sisagstydamas liemenę, pribėgo prie Delkambro ir drėbė keiks- 
mą jam tiesiai į veidą, kišdamasis ranką į kairiąją švarko ranko- 
vę, išrėkė kitą keiksmą, nudrėbė dar kitą; kišdamasis į dešiniąją 
išradinėjo vis naujų keiksmų, vieną po kito graibstė juos stačiai 
iš oro ir leido ištisą jų srautą. Paskui, norėdamas šią nemalonią 
sceną baigti, staiga šūktelėjo: 

— Klarisa, ateikite!.. Atidarykite duris, atidarykite ir langus, 
kad visi namai ir visa gatvė išgirstų!.. Ponas generalinis prokuro- 
ras nori, kad niekas nežinotų, jog jis čia, 0 aš apie tai visiems 
paskelbsiu. 

Pamatęs Sakarą einant atidaryti lango, Delkambras išblyško 
ir pasitraukė atbulas. Juk šis baisusis žmogus puikiausiai gali 
įvykdyti savo grasinimą — jam tik nusispjauti į skandalą. 

— Ak, jūs niekšas! Niekšas! — sumurmėjo prokuroras.— 
Jūs ir ši pasileidėlė tinkate į porą. Aš jums ją palieku... 

— Gerai, nešdinkitės! Čia jūs nereikalingas... Bent jos sąs- 
kaitos bus apmokėtos, ir jai nebeteks verkšlenti dėl neturto... 
Palaukite, gal paimtumėte šešis sū, kad turėtumėte už ką parva- 
žiuoti omnibusu? 

Šitaip vėl įžeistas, Delkambras akimirką stabtelėjo prie tua- 
letinio kambario slenksčio. Jis ir vėl išsitiesė, jo veidas ir vėl bu- 
vo išblyškęs, gilių raukšlių išvagotas. Jis pakėlė ranką ir pri- 
siekė: 

— Prisiekiu, už visa tai jūs man užmokėsite... Saugokitės, iš 
manęs jūs neištrūksite! 

Tai pasakęs, jis išėjo. Paskui jį nušlamėjo sijonas; tai bėgo 
kambarinė bijodama, kad netektų aiškintis, labai patenkinta, kad 
farsas taip gerai pavyko. 

Vis dar susijaudinęs, garsiai Išsusšdainias batais, Sakaras 
nuėjęs uždarė duris, grįžo į kambarį, o baronienė tebesėdėjo tarsi 
prikalta prie kėdės. Jis vaikščiojo dideliais žingsniais, prieida- 
mas įmetė į židinį iškritusį nuodėgulį ir tik tada pastebėjo, kad ji 
tokia keista, beveik nuoga, ant pečių užsimetusi apatinį sijoną, 
ir dėjosi esąs labai padorus: 

— Apsirenkite, mano brangioji... Ir nesijaudinkite. Žinoma, 
atsitiko kvaila istorija, bet tai niekniekis, visai niekniekis... Mes 
čia susitiksime poryt ir susitvarkysime, tiesa? Man jau reikia 
bėgti, turiu pasimatyti su Jurė. 

Pagaliau, jai velkantis marškiniais, jis, išeidamas iš prieš- 
kambario, dar sušuko: 

— Ypač, jei pirksite itališkų akcijų, nesukvailiokte: imkitę 
tik su premijomis! 

Tuo laiku ir tą pačią valandą ponia Karolina raudojo užsi- 
kniaubusi ant savo darbo stalo. Vežėjas, taip brutaliai pranešęs 
apie šią Sakaro išdavystę, kurios ji jau nebegalėjo nuleisti ne- 
girdomis, atgaivino joje visokius įtarinėjimus ir visokį baimini- 
mąsi, kurį ji norėjo savyje palaidoti. Dėl Visuotinio banko ji 
stengėsi būti rami tikėdama, kad čia viskas eina gerai, bet dabar 
pasijuto dalyvaujanti ir tame, kas nuo jos buvo slepiama ir ko ji 
pati nesistengė patirti, savo jausmo apakinta. Dabar ją baisiai 
graužė sąžinė, ir ji priekaištavo sau už tą raminantį laišką, rašytą 
broliui po visuotinio akcininkų susirinkimo, nes pavyduliavimas 
jai vėl atvėrė akis ir atkimšo ausis, ji žinojo, kad banke ir toliau 
daromi neteisėti dalykai, ir juo toliau, juo labiau: Sabatanio sąs- 
kaita vis didėjo, šio savo statytinio priedanga bendrovė vis daž- 
niau ir dažniau lošia, jau nekalbant apie didžiules, kupinas ne- 
sąmonių reklamas ir apie tuos smėlio bei purvų pagrindus, ant 
kurių taip greitai išaugo kolosali firma, tarsi pasakiškai iškilusi; 
tokio iškilimo ji greičiau bijojo, negu džiaugėsi. Ypač ją gąsdino 
tas siaubingas tempas, tas nuolatinis šuoliavimas tvarkant rei- 
kalus; Visuotinis bankas tarsi garvežys, prikrautas anglių, dumia 
velnio bėgiais, kol susitrenks, sprogs nuo paskutinio smūgio ir 
išlėks į orą. Ji anaiptol nebuvo nei naivi, nei kvailutė, kurią gali- 
ma apgauti; nors su banko operacijų technika ji nebuvo susipaži- 
nusi, bet puikiai suprato, kokia to perkrovimo, tos karštligės 
prasmė: reikia apsvaiginti minias ir jas įtraukti į tą beprotišką 
milijonų šokį. Su kiekvienu rytu akcijos turėjo kilt, reikėjo 
nuolat palaikyti tikėjimą dideliais laimėjimais, tais monumenta- 
liais, stebuklingais kasų langeliais, kurie sutraukia aukso upelius, 
kad paskui galėtų jį atiduoti upėmis ir vandenynais. Vargšas, 
lengvatikis jos brolis, kaip jis suviliotas, sugundytas! Nejaugi ji 
apgaus jį ir apleis tame potvynyje, kuris vieną gražią dieną juos 
visus paskandins? Ji labai nusiminė dėl savo neveiklumo ir bejė- 
giškumo. 

Tuo tarpu sutemo, užgesęs židinys nė vienu atspindžiu nebe- 
švietė braižybos salėje: šioje tamsoje ponia Karolina verkė dar 
smarkiau. Niekšinga buvo taip verkti, nes ji pati gerai žinojo, 
kad tos ašaros byra ne dėl susirūpinimo Visuotiniu banku. Be 
abejo, vien tik Sakaras viską varė tais pasibaisėtinais tempais, 
jis pliekė žirgą nepaprastai žiauriai, nepaisydamas jokių saitų, 
nors ir užpliektinai. Tik jis vienas buvo kaltas, ir ji sudrebėjo 
pabandžiusi žvelgti į jo vidų, įsigilinusi į tamsią godaus žmo- 
gaus sielą, kurios ir jis pats visai nepažinojo, nes čia tamsa slėpė 
tamsą ir begalinį daugybės nuopuolių purvą. Ne viskas toje sielo- 
je buvo aišku, bet tai, ką ji įtarė, kėlė jai siaubą. Bet vis dėlto ne 
tos pamažu jai atsiskleidusios žaizdos ir ne galimos katastrofos 


171 


baimė vertė ją šitaip bejėgiškai raudoti užsikniaubus ant stalo, 
priešingai, tai būtų ją sustiprinę, pažadinę poreikį kovoti, pagy- 
dyti. Ji save pažinojo, ji buvo kovotoja. Ne! Jeigu ji taip smarkiai 
verkė, verkė kaip silpnas kūdikis, tai tik todėl, kad ji Sakarą 
mylėjo, o šis dabar buvo su kita moterimi! Priversta pati sau tai 
prisipažinti, ji baisiai susigėdo ir taip ėmė verkti, jog kone už- 
duso. 

Viešpatie, šitaip netekti savigarbos! — striūbavo ji balsu.— 
Būti tokiai silpnai ir niekingai! Nepajėgti pasielgti taip, kaip nori! 

Šį momentą ji išgirdo tamsiame kambaryje žmogaus balsą ir 
nustebo. Tai buvo Maksimas, įėjęs į kambarį kaip namiškis. 

— Ką? Jūs patamsyje ir verkiate? 

Sumišusi, kad ją taip užtiko, ponia Karolina stengėsi sutram- 
dyti savo verksmą. 

— Atsiprašau, — pridūrė jis, — maniau, kad tėvas jau parėjo 
iš biržos. Viena ponia prašė, kad atsivesčiau jį pas ją pietų. 

Liokajus atnešė lempą, pastatė ją ant stalo ir išėjo. Rami šviesa 
iš po gaubto apšvietė visą erdvų kambarį. 

— Menkniekis,— mėgino aiškintis ponia Karolina, — mote- 
riškas skausmas, nors aš ne tokia jau nervinga. 

Ir išsitiesusi, jau sausomis akimis ji šypsojosi, atgavusi savo 
ryžtingą kovotojos išraišką. Valandėlę jaunas žmogus gėrėjosi 
jos tokia išdidžia, iššaukiančia poza, didelėmis šviesiomis akimis, 
ryžtingomis lūpomis, jos energingu veidu, savotiškai žaviu ir 
švelniu, nes jį gaubė baltų, tankių plaukų vainikas; ir jam pasi- 
rodė ji dar tokia jauna, tokia šviesi, nepaprastais baltais dantimis 
žavi moteris, tikra gražuolė. Paskui jis pagalvojo apie tėvą ir su 
paniekos gailesiu gūžtelėjo pečiais. 

— Tai jis įstūmė jus į tokią būklę, tiesa? 

Ji norėjo neigti, bet užduso, akys vėl prisipildė ašarų. 

— O, vargšele! Aš gi jums sakiau, kad jūs turite iliuzijų dėl 
tėtės ir kad už tai jums bus atlyginta piktu... Taip, tai neišven- 
giama, jis turėjo suėsti ir jus. 

Tada ji prisiminė tą dieną, kai užėjo pas jį pasiskolinti tų 
dviejų tūkstančių išpirkti Viktorui. Ar ne jis žadėjo kalbėti su ja, 
kai ji panorėsianti viską sužinoti? Juk čia pasitaikė proga iš- 
klausinėti Maksimą ir viską sužinoti, visą praeitį. Būtinas porei- 
kis vertė ją leistis dabar gilyn ir pasiekti dugną. Vien tik tai buvo 
garbinga, jos verta, naudinga visiems. 

Bet ji bjaurėjosi tokiu tardymu, tad jį apėjo, lyg norėdama 
pasikalbėjimą nukreipti kitur: 

— Aš vis dar skolinga jums tuos du tūkstančius frankų, — 
tarė ji.— Ar per daug nepykstate, kad verčiu jus laukti? 

Jis mostelėjo ranka duodamas suprasti, jog jokio termino 

nenustatęs. Paskui staiga paklausė: 

— Beje, o kaip tas mano broliukas, tas pabaisa? 

— Dėl jo aš labai nusiminusi, jūsų tėvui dar nieko apie jį 
nesakiau... Aš taip norėjau tą vargšelį bent šiek tiek apvalyti nuo 
purvų, kad būtų galima jį pamilti! 

Maksimas nusikvatojo, ir jai pasidarė neramu, ji pažvelgė į 
jį tarsi klausdama. 

— Po šimts! Man atrodo, kad ir čia jūs visai veltui rūpinatės. 
Viso šio jūsų vargo tėtė net nesupras... Jau tiek ir tiek visokių 
šeimyninių nemalonumų jis yra matęs! 

Ji vis žiūrėjo į jį, su tokiu korektišku egoizmu besinaudojantį 
gyvenimu, taip labai nusivylusį Žmonių santykiais, net ir tais, 
kurie malonumą teikia. Jis nusišypsojo, pats vienas gardžiuoda- 
masis paskutinės savo frazės paslėptu aitrumu. Ji pajuto palietusi 
šių dviejų vyrų paslaptį. 

— Motinos jūs netekote mažas būdamas? 

— Taip, aš jos beveik nepažinojau. Kai ji mirė čia Paryžiuje, 
aš buvau Plasane, koledže. Mūsų dėdė daktaras Paskalis liko ten 
su Mano sesute Klotilda, kurią po to aš tik vieną kartą ir temačiau. 

— Bet jūsų tėvas juk vedė antrą kartą? 

Jis truputį paabejojo. Tokios šviesios ir tokios tuščios jo akys 
susidrumstė rusvu rūku. 

— O! Žinoma, taip, taip, vedė antrą kartą... teisėjo dukterį, 
tokią Bero diu Šatel... Renė, ji man buvo greičiau draugė negu 
motina.., 

Paskui visai laisvai, atsisėdęs šalia jos, ėmė pasakoti: 

— Matote, tėtę reikia suprasti. Dieve mano, jis nėra bloges- 
nis už kitus! Tik jo vaikai, jo žmonos, žodžiu, visi jo artimieji 
jam yra antroje vietoje, o pirmoje — pinigai... Bet reikia ne- 
užmiršti, kad pinigus jis myli ne taip kaip šykštuolis, kuris renka 
jų didelę krūvą, o paskui paslepia rūsyje. Ne! Išspausdamas jų iš 
visur, iš kur tik gali, semdamasis jų iš bet kokių šaltinių, jis nori 
matyti, kaip jie srauniais upeliais prie jo bėga nešdami jam viso- 
kiausius gyvenimo malonumus — prabangą, pomėgius, galybę... 
Nieko nepadarysi: tai slypi jo kraujyje. Jis visus parduotų — jus, 
mane ir bet ką kitą, jei tik būtų tokia rinka, kur mus pirktų. Visa 
tai jis daro nieko nepaisydamas, tarsi aukštesnės rūšies Žmogus, 
tikras milijonų poetas: pinigas jį taip keri, dėl jo jis eina iš proto 
ir pavirsta niekšu, aukščiausios rūšies niekšu. 

Ponia Karolina jau seniai tai suprato; ji klausė Maksimo, pri- 
tariamai linkčiodama galva. O, tie pinigai, pinigai — jie pūdo, 
nuodija ir džiovina žmonių širdis, išplėšia jų gerumą, švelnumą 
ir meilę kitiems žmonėms! Tik jie vieni yra tas didysis kaltinin- 
kas, visų Žmonijos žiaurumų ir visų jos šlykštybių tarpininkas. 

Šią minutę ji keikė juos, ant jų burnojo pasipiktinusi kaip tauri 
ir tiesi moteris. Jeigu ji būtų galėjusi, vienu mostu būtų panaiki- 
nusi pinigus visame pasaulyje ir vienu treptelėjimu sutriuškinusi 
šį blogį, gelbėdama žemės sveikatą. 

— Ir jūsų tėvas vedė antrą kartą, — pakartojo ji iš lėto, su- 
trikusiu balsu, patylėjusi, kažką neaiškiai prisiminusi. 

Kas gi jai apie šią istoriją jau buvo užsiminęs? To ji nebūtų 
galėjusi pasakyti; be abejo, papasakojo apie tai moteris, kokia 
nors draugė, kai jie neseniai buvo apsigyvenę Sen Lazaro gatvėje, 
o naujasis nuomininkas atsikraustė į antrąjį aukštą. Rodos, buvo 
kalbėta apie vedybas dėl pinigų, apie kažkokį gėdingą sandėrį 
ir apie tai, kaip po tam tikro laiko į šeimą ramiai įsėlinęs nusikal- 
timas — baisi svetimoterystė, kone kraujomaiša, kuri buvusi toj 
šeimoj pakenčiama ir gyvavusi. 

— Renė,— visai tyliai, tarsi nenoromis vėl pradėjo kalbėti 
Maksimas, — vos keliais metais tebuvo vyresnė už mane... 

Jis pakėlė galvą ir pažvelgė į ponią Karoliną; ir staiga pajuto 
kažkokį neišaiškinamą pasitikėjimą šia moterimi, kuri jam pasi- 
rodė tokia sveika ir tokia išmintinga, jis papasakojo jai apie 
praeitį, kalbėdamas ne sklandžiai, bet tik nuotrupomis, prisipa- 
žindamas tik iš dalies, tarsi verčiamas, ir visas tas nuotrupas jai 
teko susiūti į daiktą. Galbūt jis norėjo išlieti jai seną savo pyktį 
ant tėvo dėl tų buvusių varžybų, kurios vyko tarp jų dviejų, dėl 
kurių dar ir šiandien vienas antram juodu buvo svetimi, nors 
jau seniai nebėra bendrų interesų. Tėvo jis nekaltino, atrodė, kad 
nesugeba nė pykti ant jo; tačiau jo juokeliai pereidinėjo į pasity- 
čiojimą, apie praeities šlykštybes jis kalbėjo su piktu, slaptu 
džiaugsmu jį juodindamas, kai ėmė vartyti visą tą purvo krūvą. 

Ir štai poniai Karolinai visiškai išaiškėjo pasibaisėtina istori- 
ja: Sakaras pardavė savo pavardę, už pinigus susituokė su pri- 
gauta mergina; savo pinigais ir pašėlusiai prabangiu gyvenimu 
jis ją, liguistą ir labai naivų vaiką, galutinai ištvirkino; stigdamas 
pinigų ir norėdamas išgauti jos parašus, Sakaras pro pirštus žiū- 
rėjo į savo Žmonos meilės santykius su sūnumi, nedraudė jie- 
dviem linksmintis, atlaidžiai dėl to užsimerkdamas, tartum pa- 
triarchas norįs, kad kiti linksmintųsi. Pinigas, pinigas karalius, 
pinigas dievas, pinigas aukščiau negu kraujo ryšiai, aukščiau 
negu ašaros, nes žmonės jį garbina už begalinę jo didybę, atmetę 
rūsčius sąžinės balsus. Kuo daugiau pinigų čia kaupėsi, kuo labiau 
ryškėjo pragariška Sakaro didybė, tuo labiau baisėjosi ponia 
Karolina pagalvojusi, kad priklauso tokiam pabaisai, kuris jau 
tiek daug kitų moterų yra turėjęs, — jai stingo kraujas ir maišėsi 
protas. 

— Štai ir viskas, — baigdamas pasakė Maksimas.— Man jūsų 

gaila, geriau kad jūs žinotumėt... Dėl to nesipykite su mano tėvu. 
Man būtų labai liūdna, nes ir tokiu atveju verktumėte jūs, ne jis. 
Ar dabar suprantate, kodėl nenoriu jam nė vieno sū skolinti? 

Jinai nieko neatsakė gavusi smūgį į pačią širdį ir pajutusi, 
kad gerklė susispaudė. Jis pakilo, dirstelėjo į veidrodį, ramiai 
patenkintas, kaip gražus vyras, įsitikinęs, jog gyvena tvarkingai. 
Paskui jis vėl priėjo prie jos ir tarė: 

— Tokie dalykai žmones greitai pasendina, tiesa? Todėl aš 
tuoj pat susitvarkiau, vedžiau merginą, kuri buvo nesveika ir 
greitai mirė; šiandien prisiekiu, kad manęs niekas nepriverstų 
vėl pradėti tokias kvailybes. O, ne! Matote, tėvas nepataisomas, 
nes jis nežino, kas yra moralė. 

Jis paėmė josios ranką, valandėlę ją palaikė ir pajuto, kad 
ji visai šalta. 

— Kadangi jo vis nėra, aš išeinu... Bet jūs nesisielokite! Jūs 
man atrodėte tokia stipri! Ir pasakykite man dar ačiū, nes nieko 
nėra kvailesnio kaip leistis apgaudinėjamam... 

Išeidamas jis stabtelėjo prie slenksčio ir juokdamasis pri- 
dūrė: 

— Būčiau pamiršęs: pasakykite jam, kad ponia de Žemon jo 
laukia pietų... Žinote, toji ponia de Žemon, kuri už šimtą tūkstan- 
čių frankų praleido naktį su imperatorium... Bet nebijokite, nors 
tėtė tebėra toks pat pakvaišėlis, koks ir buvo, vis dėlto neįstengtų 
sumokėti tiek pinigų už moterį... 

Likusi viena, ponia Karolina nejudėjo iš vietos. Didžiuliame 
kambaryje sloginama tylos, nusiminusi ji sėdėjo savo kėdėje ir 
išplėtusi akis atidžiai žiūrėjo į lempą. Atrodė, lyg uždanga staiga 
perplyšo; apie ką iki šiol ji nenorėdavo galvoti, ką tik baimin- 
damasi nujautė, visa tai dabar jai atsiskleidė visiškai, neper- 
maldaujamai aiškiai ir tiksliai. Ji pamatė Sakarą tokį, koks jis 
yra iš tikrųjų, pamatė nusiaubtą to vertelgos sielą, susipainioju- 
sią, pūvančią ir drumstą. Jis iš tikrųjų nepripažino nei ryšių, nei 
kliūčių, veikė tik savo nežabotų instinktų vedamas, kaip žmogus, 
kuriam vienintelė riba — tik jo paties nepajėgumas. Jis dalijosi 
su sūnumi savo žmona, pardavė sūnų, pardavė žmoną, pardavė 
visus, kas tik jam pakliuvo po ranka; jis ir pats save pardavinėjo, 
jis parduotų ir ją pačią, parduotų jos brolį ir kaltų pinigą iš jų 
širdžių ir smegenų. Jis yra virtęs tik pinigų gamintoju, kuris į 
tirpyklą meta ir daiktus, ir žmones, kad tik daugiau išeitų pinigo. 
Šiaip taip praregėjusi, ji pamatė Visuotinį banką, iš visų pusių 
prakaituojantį pinigais; to pinigų prakaito pribėgęs pilnas ežeras, 
pilnas vandenynas, kurio viduryje bankas staiga triukšmingai 
sutrioškėjo ir nugrimzdo stačiai į dugną. O, pinigai! Baisūs pi- 
nigai, viską supurviną ir suryją! 

Ponia Karolina staiga atsigavo ir pakilo. Ne, ne! Tai siaubinga, 
dabar viskas baigta: su šiuo žmogum ji nebegyvens. Apgaudinė- 
jimą jam dar būtų atleidusi; bet jai širdis pyko nuo tų jo buvusių 
šlykštybių, ją ėmė siaubas pagalvojus apie nusikaltimus, gresian- 
čius ateityje. Jeigu ji nenori apsitaškyti purvais ir žūti po griuvė- 
siais, turi tučtuojau iš čia išvykti. Ji panoro išvykti toli, labai 
toli, nuvažiuoti pas brolį į pačius Rytus, ne tiek jį perspėti, kiek 
pati pasislėpti. Išvažiuoti, nieko nelaukus išvažiuoti!.. Dar nesi- 
baigė šešta valanda — ji dar gali suspėti į greitąjį Marselio 
traukinį, išeinantį septynios valandos penkiasdešimt penkios 
minutės; jai atrodė, jog nebeturėtų jėgų pamatyti Sakarą. Prieš 
sėdant į laivą, Marselyje ji suspėtų apsipirkti. Į lagaminą įsidėti 
šiek tiek baltinių, vieną drabužių pamainą ir išvažiuoti. Per 
penkiolika minučių ji spėtų susiruošti. Paskui, dirstelėjusi į savo 
darbą ant stalo — į tą pradėtą rašyti pranešimą, — ji valandėlę 
susilaikė. Kuriems galams jį vežtis, jeigu viskas turės subyrėti, 
nes pamatai yra supuvę? Tačiau geros šeimininkės įpročiu ji ėmė 
rūpestingai tvarkyti dokumentus, dėlioti užrašus, nes išvažiuoda- 
ma nenorėjo palikti netvarkos. Tam ji sugaišo kelias minutes, ir 
jos pirmasis pasiryžiino karštis bent kiek atvėso. Besiruošdama 
iš čia išeiti, jau visiškai susivaldžiusi, ji paskutinį kartą permetė 
akimis kambarį; bet vėl įėjo liokajus ir padavė jai pundą laikraš- 
čių bei laiškų. 

Ponia Karolina mašinaliai pažvelgė į adresus ir laiškų krūvoje 
pamatė savo brolio laišką, adresuotą jai pačiai. Laiškas atėjęs iš 
Damasko, kur tuo metu buvo Amlenas projektuoti geležinkelio, 
kuris jungtų tą miestą su Beirutu. Stovėdama prie lempos, ji 
skubiai peržvelgė laišką, ketindama jį atidžiai perskaityti vėliau, 
traukinyje. Bet kiekviena jo frazė taip ją pagavo, jog negalėjo 
peršokti nė vieno žodžio, pagaliau atsisėdo prie stalo ir atsidėjusi 
ėmė skaityti tą labai įdomų dvylikos puslapių laišką. 

Amlenas tą dieną, lyg tyčia, buvo puikiausios nuotaikos. Jis 
dėkojo seseriai už laiške atsiųstas geras žinias iš Paryžiaus ir 
pats iš Damasko siuntė jai dar geresnių žinių, nes čia viskas klojo- 
si kuo puikiausiai. Visuotinės jungtinės garlaivių bendrovės pir- 
masis balansas žadėjo būti puikus; naujieji laivai, būdami tobulai 
įrengti ir didesnio greičio, turėjo stambių pajamų. Juokaudamas 
Jis rašė, kad Žmonės ėmę keliauti dėl malonumo, pajūrio uostus 
užplūdę Vakarų žmonės, ir pasakojo, kad, vaikščiodamas net 
visai apleistais takeliais, susiduriąs su kokiu nors nuolatiniu 
Paryžiaus bulvarų lankytoju. Kaip jis ir buvo pramatęs, dabar iš 
tikrųjų Rytai atsivėrė Prancūzijai. Derlingose Libano kalnų at- 
šlaitėse netrukus išaugs miestai. Ypač ryškiai jis pavaizdavo 
tolimąjį Karmelio tarpeklį, kur jau visu pajėgumu veikia sidabro 

kasyklos. Ši laukinė vietovė ėmė kultūrėti, kai tik milžiniškose 
uolose, iš šiaurės užstojančiose tą siaurą slėnį, buvo aptikta sidab- 
ro gyslų; tuojau aplink sužaliavo dirbamos žemės laukai, masti- 
kos medžiai užleido vietą javams, prie kasyklų išaugo ištisa gy- 
venvietė, iš pradžių buvo pastatytos medinės lūšnos, barakai 
darbininkams prisiglausti, o dabar jau statomi mūriniai namukai 
su sodais, pradžia miesto, kuris čia augs, kol tik veiks kasyklos. 
Čia jau buvo apie penkis šimtus žmonių, ką tik baigtas plentas 
sujungė tą gyvenvietę su Sen Žan d'Akru. Nuo ryto iki vakaro 
burzgia grąžtai, traukia vežimai, skambiai pliaukšint botagams, 
dainuoja moterys, žaidžia ir šūkauja vaikai šiuose tyruose, šioje 
mirties tyloje, kur seniau tik vieni ereliai plazdendavo sparnais. 
O mirtos ir prožirniai skleidžia aromatą šiltame ir nepaprastai 
tyrame ore. Amlenas labai plačiai pasakojo apie pirmąjį geležin- 
kelį iš Brusos į Beirutą, einantį per Ankarą ir Alepą, kurį jis turės 
atidaryti. Visi formalumai Konstantinopolyje jau buvo atlikti, 
jis didžiavosi kai kuriais vykusiais pakeitimais trasoje per susi- 
raizgiusius Tauro tarpeklius, apie tuos tarpeklius ir apie slėnius 
kalnų papėdėje jis rašė kaip susižavėjęs mokslininkas, kuris čia 
būtų atradęs naujų anglies klodų ir vaizdavęsis visą šį kraštą 
nusėtą fabrikais. Gairės jau stovėjo, geležinkelio stotims vietos 
jau buvo parinktos, kai kurios iš jų gryname tyrlaukyje; aplink 
tas stotis, kur susikerta natūralūs keliai, išaugs miestai — vieni 
arčiau, kiti toliau. Ateities žmonių ir didžiųjų statybų sėkla jau 
pasėta, viskas dygsta, ir per keletą metų čia išaugs naujas pasau- 
lis. Savo laišką jis baigė karštai bučiuodamas mylimą sesutę, 
jausdamasis laimingas, kad ir ją įtraukė į šį visos tautos prikėlimo 
darbą sakydamas, kad jos vaidmuo čia labai svarbus, nes jau 
seniai ji daug jam padedanti savo drąsa ir puikia nuotaika. 

Ponia Karolina pabaigė skaityti, atplėštas laiškas liko ant 
stalo, o ji susimąstė vėl įsmeigusi akis į lempą. Paskui mašinaliai 
pakėlė akis, apžvelgė sienas sustodama prie kiekvieno plano, 
prie kiekvienos akvarelės. Jungtinės garlaivių bendrovės direk- 
toriui Beirute namai jau buvo pastatyti tarp didžiulių sandėlių. 
Prie Karmelio kalno giliame laukiniame tarpeklyje, prižėlusiame 
krūmų ir užverstame akmenimis, jau apsigyveno žmonės, tarsi 
milžiniškame būsimųjų gyventojų lizde. Nulygintos žemės Tauro 
vietovėje pakeitė jos profilį ir atidarė kelią laisvai prekybai. Tie 
popieriaus lapai, išbraižyti geometrinėmis linijomis arba švelniai 
nuspalvinti akvarele, paprastai prismaigstyti prie sienos keturiais 
smeigtukais, atgaivino jai aną tolimą šalį, kuria ji kadaise kelia- 
vo, kurią taip mylėjo dėl jos gražaus, amžinai žydro dangaus ir 
tokios derlingos žemės. Ji vėl išvydo Beiruto sodus, vienas per 
kitą kopiančius į kalną, pamatė Libano kalnų slėnius su dideliais 

alyvmedžių ir šilkmedžių miškais, Antiochijos ir Alepo lygumas 
ir didžiulius puikiausių vaisių sodus. Ji prisiminė, kaip su broliu 
nuolat keliavo po šį nuostabų kraštą, kurio pasakiški turtai žūsta, 
genda, nes niekam jie nerūpi, nes nėra nei kelių, nei pramonės, 
nei žemės ūkio, visur viešpatauja tinginystė ir tamsumas. Bet 
dabar viskas atgyja, kai užplūdo puikūs jaunystės syvai. Ponia 
Karolina jau įsivaizdavo tuos ateities Rytus, jų klestinčius mies- 
tus, apdirbtus laukus, laimingas žmonių kartas. Ji visa tai regėjo, 
ji girdėjo statybų triukšmą ir konstatavo, kad ši sena, užmigusi 
žemė pagaliau pabudo ir pradeda duoti gausių vaisių. 

Staiga ponia Karolina įsitikino, kad pinigai buvo trąša, pa- 
dedanti išaugti šiai rytdienos žmonijai. Ji prisiminė Sakaro po- 
sakius, teorijų apie spekuliaciją nuotrupas. Ji prisiminė ir tą jo 
mintį, kad be spekuliacijos negalėtų gyvuoti nei veikti jokia di- 
delė įmonė, panašiai, kaip be geidulių nebūtų nė vaikų. Per dide- 
lės kūno aistros, visa ta žemiems dalykams išleidžiama gyvybinė 
energija kaip tik reikalinga gyvenimui. Kai jos brolis ten, tarp 
besiorganizuojančių statybų ir iš žemės dygstančių pastatų, džiau- 
gėsi pergale, tai čia Paryžiuje lyte lijo pinigais, ir viskas puvo 
lošimo įkarštyje. Pinigai, nuodytojai ir ardytojai, darėsi bet kurio 
socialinio augimo fermentu, dirvos puvenomis didiesiems dar- 
bams, kurie turėjo suartinti tautas ir įgyvendinti taiką pasaulyje. 
Ji keikė pinigus, o dabar juos garbino, baimingai žavėdamasi: 
juk jie buvo ta jėga, kuri gali nukasti kalnus, užpilti žemėmis 
jūrų įlankas, pagaliau priruošti žemes žmonėms gyventi, palen- 
gvinti jiems darbą, nes nuo šiol jie bus tik paprasti mašinų valdy- 
tojai. Tas pats pinigas yra visokio gėrio šaltinis, bet iš jo trykšta 
ir visoks blogis. Sukrėsta iki pačių savo sielos gelmių, ji nė pati 
nebežinojo, ką daryti, ir nusprendė nevažiuoti, nes Rytuose vis- 
kas, atrodė, labai gerai sekasi, o čia, Paryžiuje, tenka kautis; bet 
visai nusiraminti ji dar neįstengė, jos širdis vis dar plūdo krau- 
jais. 

Ponia Karolina pakilo, priėjo prie lango į Boviljė sodą ir kaktą 
prispaudė prie stiklo. Jau buvo visai sutemę, ir ji matė tik menką 
žiburėlį nedideliame kambaryje, kuriame užsidariusi gyveno 
grafienė su dukra, nenorėdama prišiukšlinti kitų kamoarių ir 
taupydama išlaidas kurui. Pro ploną muslino užuolaidą šmėkšojo 
grafienės profilis, ji lopė kažkokius senus drabužius, o Alisa piešė 
menkas akvareles, kurias slapčia pardavinėdavo. Juodvi buvo 
ištikusi nelaimė: porą savaičių sirgo jų arklys, ir jos negalėjo 
kojos iškelti iš namų, nes buvo užsispyrusios nesirodyti pėsčios, 
o išsinuomoti karietos neįstengė. Bet dabar taip herojiškai slėpti 
savo neturtą joms buvo lengviau, nes jas palaikė viltis: Visuotinio 
banko akcijos vis kilo, jos jau buvo daug pelniusios ir svajojo 

akcijas realizuoti, kai jos pakils iki aukščiausio kurso; tuomet 
joms ant galvų pasipils aukso lietus. Grafienė tada nusipirktų 
visai naują suknią ir žiemą keturis kartus per mėnesį kviestųsi 
pietums svečių, o pati su dukteria dėl to jau nebebadautų, dvi 
savaites tebevalgydamos tik sausą duoną su vandeniu. Kai motina 
imdavo kalbėti apie vedybas, Alisa nebesijuokdavo apsimesdama 
abejinga, bet klausydavo ir jos rankos vos vos virpėdavo, nes ir 
pati pradėjo tikėti, kad galbūt tai ir įvyks, ji taip pat turės vyrą ir 
vaikų. Bežiūrėdama į tą lemputę ir apšviestas dvi moteris, ponia 
Karolina pajuto, kad ją apgaubė didelė ramybė ir graudulys; 
vadinasi, tik pinigų, vien tik pinigų, vilties gauti pinigų pakako 
tų vargšių laimei. Jeigu Sakaras jas praturtintų, juk jos jį laimin- 
tų, joms jis atrodytų geras, gailestingas. Vadinasi, gerumas yra 
būdingas visiems, net ir blogiausiems žmonėms, nes ir jie kai 
kam yra geri, ir, miniai juos keikiant, visada pavieniai nužeminti 
balsai jiems dėkos ir jais žavėsis. Kai ji šitaip samprotavo, o sodo 
tamsumoje jau nieko nebebuvo matyti, staiga jai kilo mintis apie 
Darbo rūmus. Rūmų veikimo pirmųjų metinių proga ji vakar iš- 
dalijo vaikams Sakaro padovanotus žaislus bei saldainius ir dabar 
nenoromis nusišypsojo prisiminusi triukšmingą jų džiaugsmą. 
Jau mėnuo, kaip ten auklėtojai Viktoru labiau patenkinti, jo ne- 
blogus pažymius ji matė pas kunigaikštienę Orviedo, su kuria du 
kartus per savaitę tardavosi Rūmų reikalais. Prisiminusi Viktorą, 
ji nustebo, kad visai buvo jį pamiršusi, užėjus nevilties priepuo- 
liui, kai ruošėsi išvykti. Nejaugi būtų galėjusi jį šitaip apleisti ir 
niekais paversti visą gerą darbą, kuris lig šiol taip sunkiai sekėsi? 
Iš tų didelių medžių tamsumos vis labiau ir labiau į ją skverbėsi 
kažkoks švelnumo, pasišventimo, dieviško atlaidumo jausmas, 
užliejęs visą jos širdį; o dviejų vargšelių de Boviljė lemputė tebe- 
spindėjo ten tartum žvaigždutė. 

Ponia Karolina grįžo price savo stalo, ir ją nukrėtė lengvas 
šiurpas. Kas gi čia? Jai šalta! Jai dėl to net linksma pasidarė — 
juk girdavosi galinti žiemą apsieiti be kūrenimo. Ji jautėsi kaip 
išlipusi iš šaltos maudyklės — pajaunėjusi ir stipri, 0 jos pulsas 
plakė labai ramiai. Taip ji jausdavosi rytais pačiame savo am- 
žiaus gražumec. Paskui ji pagalvojo, kad į židinį reikėtų įdėti mal- 
kų; pamačiusi, kad ugnis jame užgesusi, nenorėjo skambinti tar- 
nui ir nutarė užkurti pati. Bet pasirodė, kad tai nelengvas dar- 
bas — ji neturėjo prakurų, ir jai pavyko įžiebti ugnį tik sudegi- 
nus vieną po kito kelis senus laikraščius. Klūpodama priešais 
židinį, ji pati viena iš to pasijuokė. Valandėlę ji taip klūpojo lai- 
minga ir nustebusi. Štai ir vėl praėjo viena didžiųjų jos gyvenimo 
krizių, ji vėl atgavo viltį! Bet ko ji dar tikisi? — ji pati nežinojo. 
Gal to amžino, nežinomo, kas glūdi gyvenimo pabaigoje, žmoni- 

jos pabaigoje. Jai užtenka vien gyventi, nes gyvenimas nuolat 
gydo savo paties padarytas žaizdas. Ji dar kartą prisiminė savo 
gyvenimo katastrofas — bjaurias vedybas, skurdą Paryžiuje, 
žmogų, kuris ją apleido, tą vienintelį, kurį ji būtų mylėjusi; bet po 
kiekvienos katastrofos ji ir vėl atgaudavo savo gyvybinę energi- 
ją ir nemirtingą džiaugsmą, kuris ją iš griuvėsių vėl pastatydavo 
ant kojų. Juk ką tik viskas buvo sudužę. Netekusi pagarbos savo 
meilužiui, ji priversta žiūrėti į jo siaubingą praeitį kaip tos šven- 
tos moterys, kurios žiūri į bjaurias votis, rytą ir vakarą jas tvars- 
tydamos ir neturėdamos vilties jų užgydyti. Ji ir toliau jam pri- 
klausys, nors žino, kad jis turi kitų, ir nesistengs jį iš anų atimti. 
Ji ir toliau gyvens kaip ant žarijų, troškioje spekuliacijų kalvėje, 
nuolat gresiant galutinės katastrofos pavojui, kur brolis gali ne- 
tekti gyvybės ir garbės. Ir vis dėlto ji tvirtai laikosi ant kojų, be- 
veik nerūpestinga, tarsi giedrios dienos rytą pasiruošusi sutikti 
pavojų akis į akį ir pasidžiaugti kautynių malonumu. Kodėl? Na- 
gi be jokio pagrindo, vien tik dėl malonumo egzistuoti! Jos bro- 
lis sakydavo, kad ji — neįveikiama viltis. 

Sakaras parėjęs rado ponią Karoliną įsigilinusią į darbą, savo 
tvirtu braižu baigiančią rašyti pranešimo apie Rytų geležinkelius 
puslapį. Ji pakėlė galvą, ramiai jam nusišypsojo, o jis palietė 
lūpomis jos gražius, spindinčius baltus plaukus. 

— Jūs daug turėjote reikalų, mano drauguži? 

— O, tie nepabaigiami reikalai! Buvau pas Viešųjų darbų mi- 
nistrą, į galą užsukau pas Jurė, teko vėl grįžti pas ministrą, kur 
beradau tik jo sekretorių... Galų gale išsirūpinau pažadą dėl Rytų. 

Iš tikrųjų, atsisveikinęs su baroniene Sandorf, jis jau nebeatsi- 
kvėpė, visiškai atsidėjęs verslo reikalams degdamas savo įprastu 
uolumu. Ponia Karolina jam padavė Amleno laišką, kuriuo jis 
susižavėjo; pamačiusi, kaip jis džiūgauja nujausdamas būsimą 
triumfą, ji davė sau žodį nuo šiol labiau jį prižiūrėti, kad jis ne- 
padarytų tikrų kvailysčių. O būti jam griežta ji nesugebėjo. 

— Buvo atėjęs jūsų sūnus kviesti jūsų ponios de Žemon var- 
du. 

Jis šūktelėjo: 

— Bet juk ji man pati parašė!.. Buvau pamiršęs jums pasakyti, 
kad šį vakarą ten cinu... Baisiai nuobodu — aš ir be to nusika- 
mavęs! 

Jis vėl pabučiavo baltus jos plaukus ir išėjo. Ji vėl ėmėsi dirb- 
ti draugiškai, atlaidžiai nusišypsojusi. Argi ji ne visu kuo jam 
atsidavusi draugė? Jai pasidarė gėda pavyduliauti, tartum nuo to 
jų ryšys pasidarytų dar nešvaresnis. Ji norėjo nugalėti savyje 
nenorą dalytis, atsipalaiduoti nuo kūniškojo meilės egoizmo. Bū- 
ti jo, žinoti, kad jis turi kitą, — visa tai nesvarbu. Ir vis dėlto ji 

mylėjo jį, mylėjo visa savo drąsia, gailestinga širdimi. Meilė 
triumfavo. Sakarą, tą finansinių takų banditą, be atodairos mylėjo 
ši žavi moteris, nes matė, kad jis veiklus ir drąsus, kuria naują 
pasaulį, gimdo gyvenimą. 

1867 metų Pasaulinė paroda pradėjo veikti balandžio pirmą 
su didžiausiu blizgesiu, triumfu, su daugybe iškilmių. Prasidėjo 
pats triukšmingiausias imperijos laikotarpis, nepaprastų švenčių 
laikotarpis, pavertęs Paryžių viso pasaulio viešbučiu, pasipuošu- 
siu vėliavomis, kur skambėjo muzika ir dainos, kur kiekviename 
kambaryje žmonės vaišinosi ir ištvirkavo. Dar nė viena, nors ir 
aukščiausiai iškilusi, karalija nebuvo pasikvietusi kitų tautų į 
tokią didžiulę puotą. Į šviesomis tvaskančius Tiuilri rūmus, kaip 
kažkokia pasakiška apoteozė, iš visų keturių pasaulio šalių va- 
žiavo ilga virtinė imperatorių, karalių ir kunigaikščių. 

Tuo pat metu, tik dviem savaitėm vėliau, Sakaras iškilmingai 
atidarė monumentalius rūmus, kurių jis buvo norėjęs, kad galėtų 
juose karališkai įrengti Visuotinį banką. Vien tik per šešis mė- 
nesius, dirbant dieną naktį, nepraleidžiant veltui nė valandos, 
buvo padarytas šis stebuklas, įmanomas tik Paryžiuje. Iškilo 
ornamentais papuoštas fasadas, panašus į šventyklą ir kafešanta- 
ną, ir jo nepaprasta prabanga stabdė gatvėje praeivius. Vidus 
buvo itin puošnus; atrodė, kad iš pasieniais stovinčių kasų sruve- 
na milijonai. Paradiniai laiptai vedė į tarybos salę, raudoną, pa- 
auksuotą, tvaskančią kaip operos salė. Visur tik kilimai, brangūs 
sienų apmušalai, kabinetuose akį veria puikūs baldai. 

Rūsyje, vertybinių popierių skyriuje, sienose buvo įmūrytos 
nedegamosios spintos tarsi krosnys, pravėrusios savo gilius nas- 
rus, atitvertos permatomo stiklo siena, kad visi jas galėtų pama- 
tyti ten išrikiuotas, kaip pasakų statines su neįkainojamais lau- 
mių lobiais. Vykdami į parodą, čia galėjo užsukti visų tautų 
žmonės drauge su savo karaliais ir pasidairyti: viskas buvo jau 
paruošta, naujieji rūmai jų laukė, stengėsi juos apžilpinti, vieną 
po kito sugauti į viliojančius aukso spąstus, žėrinčius dienos 
šviesoje. 

Sakaras viešpatavo puošniausiai įrengtame kabinete, apstaty- 
tame Liudviko XIV stiliaus auksuotais baldais, apmuštais Genu- 
jos aksomu. Banko personalo skaičius buvo dar padidėjęs ir da- 
bar jau viršijo keturis šimtus: tai jų armijai prašmatniai vadova- 
vo Sakaras kaip tikras tironas, kurį tarnautojai dievino ir buvo 
paklusnūs, nes jis dosniai jiems dalydavo pinigines dovanas. Nors 
jis buvo tik paprastas direktorius, bet iš tikrųjų jis viešpatavo, 

viską valdė ir stovėjo aukščiau už tarybos pirmininką, už visą 
tarybą, nes ji tik patvirtindavo jo įsakymus. Taigi ponia Karolina 
dabar gyveno nuolat nerimaudama, stengdamasi sužinoti kiekvie- 
ną jo sprendimą, kad prireikus galėtų pabandyti jam stoti skersai 
kelio. Ji nepritarė šiems naujiems įrengimams, per daug jau pui- 
kiems, tačiau iš principo negalėjo nė jų peikti, nes tais laikais, 
kai visiškai Sakaru pasitikėjo, kartą jam pasijuokė iš brolio 
būgštavimų dėl banko reikalų ir pripažino, kad bankui reikia 
erdvesnių patalpų. Papasakojusi apie savo nerimą, ji betgi rado 
kitą argumentą prieš tą didelę prabangą, būtent, kad bankas 
dabar netenka savo kuklaus padorumo ir iškilmingo rimtumo 
pobūdžio. Ką gi pagalvos klientai, pripratę prie vienuoliškos 
tylos ir susitelkusios prieblandos pirmajame aukšte Sen Lazaro 
gatvėje, kai jie įeis į šiuos rūmus Londono gatvėje ir užkops į jų 
didžiules, linksmai klegančias, šviesos užtvintas sales. Sakaras 
į tai atsakė, kad jie stebėsis, bus parblokšti pagarbos ir susiža- 
vėjimo, atnešę čia pasidėti penkis frankus, apsvaigę viltimi, savi- 
meilės skatinami ištrauks iš kišenės dešimt frankų. Grubiai l0š- 
damas žibučiais, jis šį kartą neapsiriko. Naujųjų rūmų pasiekimas 
buvo nuostabus, sukėlė daug kalbų ir savo padariniais toli pra- 
lenkė net nepaprasčiausias Žantru reklamas. Kuklūs, dievobai- 
mingi rentininkai iš tyliųjų miesto kvartalų, iš traukinių rytą 
susižavėję; iš banko jie išeidavo išraudę, džiaugdamiesi, kad čia 
paliko savo indėlius. 

Iš tikrųjų ponia Karolina ypač erzinosi dėl to, kad gyveno 
nebe pačiame banke ir todėl negalėjo stebėti, kas ten darosi. Jai 
retai tekdavo nuvykti į Londono gatvę, nes reikėdavo surasti 
kokią nors dingstį. Dabar ji gyveno viena braižybos salėje, o 
su Sakaru pasimatydavo tik vakarais. Butą jis čia pasiliko, bet 
visas pirmasis aukštas ir kontorų patalpos antrajame aukšte buvo 
uždarytos; kunigaikštienė Orviedo tuo buvo patenkinta, nes da- 
bar jos sąžinę nebegraužė, kad savo pastogėje leido įsikurti ban- 
kui, atidaryti pinigų parduotuvę, tuo labiau kad jai nerūpėjo joks 
pelnas, nors ir teisėtas; todėl ji net ir nebandė patalpų išnuomoti. 
Ištuštėję namai, kuriuose nuaidėdavo kiekvienos pravažiuojan- 
čios karietos dundėjimas, atrodė kaip numirėlių rūsys. Dabar po- 
nią Karoliną pasiekdavo tik virpanti tyla iš uždarytų kasos lange- 
lių, 0 juk dvejus metus iš ten tolydžio plaukė švelnutis auksinių 
pinigų skambesys. Dabar dienos jai atrodė nuobodesnės ir ilges- 
nės. Bet vis dėlto ji daug dirbo, nuolat būdavo užsiėmusi, nes bro- 
lis iš Rytų jai siuntė įvairiausių rašto darbų. Bet kartais bedirbant 
ją pagaudavo instinktyvi baimė, ji pertraukdavo darbą ir klausy- 
davo, kas dedasi apačioje, tačiau, bankui išsikrausčius, nieko ne- 

beišgirsdavo, nė menkiausio garso, salės buvo tuščios, tamsios, 
du kartus užrakintos. Tada ji sudrebėdavo susirūpinusi, valandėlę 
susimąstydavo. Kas dedasi Londono gatvėje? Gal kaip tik šią 
akimirką ten atsirado plyšys, nuo kurio sugrius visas pastatas? 
Pasklido gandas, kol kas dar neaiškus ir nerimtas, kad Sakaras 
ruošiąsis vėl didinti banko kapitalą. Vietoj šimto milijonų jis 
norįs turėti šimtą penkiasdešimt milijonų. Užėjo ypatingo įkarš- 
čio metas — fatališka valanda, kai spekuliacijos karštligę skatino 
visose srityse klestinti imperija, milžiniški darbai iš pagrindų 
perstatant miestą, didžiulė piniginė apyvarta ir skiriamos pra- 
bangai pašėlusios išlaidos. Kiekvienas norėjo savo dalies ir rizi- 
kavo visu turtu, lošdamas tikėjosi padidinti jį dešimteriopai ir 
naudotis juo, kaip naudojasi visi, pralobę per vieną naktį. Saulėje 
plazdančios Parodos vėliavos, iliuminacijos ir muzika Marso lau- 
ke, iš viso pasaulio susirinkusios minios, užtvinusios gatves, 
Paryžių galutinai apsvaigino, jam atrodė, kad jo ištekliai neišse- 
miami, o galybė neribota. Šviesiais vakarais šis didžiulis miestas 
puotaudavo prie stalų egzotiškuose restoranuose ir atrodydavo 
tarsi milžiniška mugė, kurioje po atviru Žvaigždėtu dangum 
laisvai pardavinėjami gyvenimo malonumai, visus pagavo neap- 
sakoma beprotybė, linksmas ir nepasotinamas kvailiojimas, bū- 
dingas didžiosioms sostinėms, kurioms gresia žlugimas. Turė- 
damas mitraus apgaviko uoslę, Sakaras puikiai juto, kad visus 
ištiko priepuolis, tiesiog poreikis švaistyti pinigus, ištuštinti 
kišenes ir savo kūnus; nieko nelaukęs, jis dvigubai padidino fon- 
dus reklamų reikalams ir skatino Žantru sukelti pašėlusį triukš- 
mą. Parodai atsidarius, spauda kasdien būgnijo apie Visuotinį 
banką. Kiekvieną rytą Žantru patiekdavo nepaprasčiausių daly- 
kų, sugebančių visą pasaulį apversti aukštyn kojom; kronikos 
skiltyse buvo įdėtas atsitikimas apie vieną ponią, fiakre pametu- 
sią šimtą akcijų; kitą sykį davė ištrauką iš kelionės po Mažąją 
Aziją, kur buvo pasakyta, kad banką Londono gatvėje išprana- 
šavęs Napoleonas; didelis vedamasis straipsnis nagrinėjo šio 
banko politinį vaidmenį dėl artėjančio Rytų klausimo sprendimo; 
be to, specialūs laikraščiai, visi sudarę vieną brigadą, vieną kom- 
paktinę masę, nuolat dėjo žinias apie banką. Žantru projektu 
buvo sudarytos metinės sutartys su finansiniais laikraštukais, 
kurie jam pavesdavo po vieną skiltį kiekviename numeryje, ir 
šią skiltį jis panaudodavo nuostabiai vaisingai ir išmoningai, 
kartais jis net puldavo Visuotinį banką, kad paskui galėtų trium- 
fuoti nugalėjęs. Garsi jo sugalvota brošiūra neseniai buvo išleista 
milijoniniu tiražu ir paskleista po visą pasaulį. Taip pat buvo 
įsteigta ir naujoji agentūra; ši agentūra, siuntinėdama Finansinį 
biuletenį provincijos ĮJaikraščiams, pasidarė neginčijama šeimį- 

ninkė visų svarbiųjų miestų rinkose. Pagaliau ir sumaniai jo 
vedama „Viltis“ darėsi kaskart politiškai reikšmingesnė. Visuo- 
menės dėmesį patraukė straipsnių serija po to, kai buvo paskelb- 
tas sausio devynioliktos dekretas — nauja imperatoriaus nuo- 
laida, nes parlamente kreipimosi teisė buvo pakeista interpelia- 
cijos teise. Sakaras, tuos straipsnius inspiravęs, dar neleido atvi- 
rai pulti brolio, vis tiek pasilikusio valstybės ministru, kuris, 
aistringai trokšdamas valdžios, nusileido ir šiandien gina tai, 
ką vakar pats smerkė; bet Sakaras budriai stebėjo netvirtą Rugo- 
no padėtį, nes parlamente jis atsidūrė tarp trečiojo luomo parti- 
jos, ištroškusios iš jo paveldėti valdžią, ir klerikalų, susibloka- 
vusių su bonapartistais prieš liberalinę imperiją; laikraštyje 
jau prasidėjo insinuacijos, jis ir vėl darėsi karingu katalikų 
organu, ėmė reikšti nepasitenkinimą kiekvienu ministro veiksmu. 
Perėjusi opozicijon, „Viltis“ įgavo populiarumo, pasidarė frondos 
vėju, kuris Visuotinio banko vardą išnešiojo po visus keturis 
Prancūzijos ir pasaulio kraštus. 

Ir tada, tokioje įkaitintoje atmosferoje, pribrendusioje bet 
kokioms kvailybėms, spaudžiant tokiai baisiai reklamai, šis 
gandas apie galimą kapitalo padidinimą, apie naują penkias- 
dešimties milijonų emisiją galutinai užkrėtė karštlige net pačius 
protinguosius. Pradedant paprastais vargšų butais ir baigiant 
aristokratų rūmais, sargų patalpomis ir kunigaikštienių salonais, 
visi buvo užsidegę, susižavėjimas pavirto aklu, herojišku, kovin- 
gutikėjimu. Buvo skaičiuojami Visuotinio banko jau atlikti dideli 
dalykai, pirmieji pritrenkią jo pasisekimai, neįtikėtini dividen- 
dai, kokių nė viena neseniai pradėjusi veikti bendrovė nebuvo 
dalijusi. Būdavo primenama ta vykusi mintis suorganizuoti Jung- 
tinę garlaivių bendrovę, kuri greitai pasireiškė puikiais rezul- 
tatais, — už šios bendrovės akcijas jau duodavo po šimtą frankų 
premijos; o Karmelio sidabro kasyklos duoda stebuklingą pro- 
duktą, į kurį praėjusią gavėnią vienas pamokslininkas Katedroje 
padarė aliuziją, kalbėdamas apie dievo dovaną tikintiesiems 
krikščionims; ir dar kita bendrovė, įsteigta neišmatuojamiems 
anglies telkiniams eksploatuoti, ir dar viena, kuri padės sistemin- 
gai kirsti didžiulius Libano miškus; be to, įsteigimas Konstanti- 
nopolyje nepajudinamai tvirto Nacionalinio Turkijos banko! 
Jokio nepasisekimo, vis didėjanti laimė, kuri auksu paverčia 
viską, ką tik bankas paliečia, daugybė jau klestinčių įmonių, 
padėjusių tvirtą pagrindą būsimiems darbams, — visa tai patei- 
sina greitą kapitalo didinimą. Įdirgintos vaizduotės ateityje matė 
tokią daugybę dar svarbesnių įmonių, jog būtinai reikėjo tų 
penkiasdešimties milijonų, skelbimas apie tai visai sudrumstė 
žmonių protųs, Gandams apie tai biržoje ir salonuose nebuvo 

galo, bet didysis projektas — netrukus įsteigti Rytų geležinkelio 
bendrovę — išsiskyrė iš kitų sumanymų; apie jį vis kalbėjo, 
vieni peikdami, kiti liaupsindami. Moterys ypač karščiavosi, už 
sumanymą varė entuziastingą propagandą. Buduaro kampeliuose 
per iškilmingus pietus, už žydinčių žardinjerių užsiplepėjusios 
prie arbatos stiklo, net ir alkovų glūdumoje žavios būtybės mei- 
liai įtikinėdavo ir mokydavo vyrus: „Kaip, jūs dar neturite Visuo- 
tinio banko akcijų?! Betgi to tik ir betrūksta! Jeigu norite, kad 
moterys jus mylėtų, greitai pirkite Visuotinio banko akcijų!“ 
Pasak jų, tai buvo naujasis Kryžiaus karas, Azijos nukariavimas, 
nepavykęs Petro Atsiskyrėlio ir Liudviko Šventojo kryžiuočiams, 
bet jos tai pasieksiančios su savo aukso kapšiukais. Visos dėjosi 
labai gerai informuotos, technikos terminais kalbėdavo apie 
pagrindinį geležinkelio ruožą Brusa— Beirutas, kurį numatyta 
pirmiausia nutiesti vedant pro Angorą ir Alepą. Vėliau prisidė- 
sianti geležinkelio šaka nuo Smirnos į Angorą, paskui kita nuo 
Trapezundo į Angorą pro Erzurumą ir Sivašą, o dar vėliau — 
nuo Damasko į Beirutą. Čia jos nusišypsodavo, primerkdavo 
akį ir pašnibždomis užsimindavo, kad ilgainiui, nors dar ne taip 
greitai, galbūt bus nutiestas geležinkelis iš Beiruto į Jeruzalę, 
sujungiant buvusius pajūrio miestus Saidą, Sen Žan d'Akrą ir 
Jafą, o paskiau — ką gali žinoti, — turbūt iš Jeruzalės į Port 
Saidą ir Aleksandriją. Nors Bagdadas nuo Damasko netoli, bet 
jeigu vieną gražią dieną ten nutiestų geležinkelį, Vakarai laimėtų 
Persiją, Indiją ir Kiniją. Atrodė, jog užtektų joms savo gražiomis 
lūpomis tarti tokį žodį, ir tuoj sužėrėtų atkasti kalifų lobiai kaip 
nuostabioje „Tūkstančio ir vienos nakties“ pasakoje. Londono 
gatvėje į kasas lyte lijo brangenybėmis ir pasakiškais bran- 
gakmeniais; Karmelio dūmų smilkalai — tas biblijos legendų 
švelnus ir neaiškus fondas — pašventino nepasotinamus pelno 
apetitus. Juk tai atkariaujamas rojus, išlaisvinama Šventoji žemė 
ir atgaivinama religija pačiame žmonijos lopšyje! Čia ponios 
nutildavo ir nieko daugiau apie tai nesakydavo, bet jų akys 
žibėdavo ta paslaptimi, kurios nebuvo galima pasakyti. Daugelis 
jų apie tai visai nieko nežinojo, tačiau dėdavosi žinančios. Tai 
buvo paslaptis, kuri galbūt niekada netapsianti tikrove, bet 
galbūt vieną gražią dieną ji trenksianti kaip perkūnas: Jeruzalė 
atpirkta iš sultono valdžios drauge su Sirija ir pavesta popiežiui 
viešpatauti; popiežiai turėtų savo biudžetą, tvarkomą katalikų 
banko, pavadinto „Kristaus kapo lobiu"“, ir pasidarytų nepriklau- 
somi nug politinių suiručių, pagaliau katalikybė atjaunėtų, 
apsivalytų nuo kompromitavimų, vėl atgautų autoritetą ir vieš- 
patautų pasaulyje nuo viršūnės kalno, ant kurio numirė Kristus. 

Dabar Sakaras, kai norėdavo padirbėti, rytais užsidarydavo 

savo prabangiai įrengtame Liudviko XIV stiliaus kabinete, gin- 
damasis nuo lankytojų, kurie spiesdavosi prie galingojo valdovo 
lyg dvariškiai per karaliaus kėlimosi ceremoniją; jį atakuodavo 
biznieriai ir prašytojai, įžūlūs jo gerbėjai ir elgetos. Pirmomis 
liepos dienomis jis vieną rytą pasirodė ypač negailestingas — 
įsakė nieko pas jį neleisti. Prieškambaris jau buvo prigužėjęs 
žmonių, nepaisydama šveicoriaus, užsispyrusi minia jo vis tiek 
laukė, tikėjosi jį pamatyti, o jis, užsidaręs su dviem skyrių virši- 
ninkais, baigė nagrinėti naujosios emisijos planą. Keletą projektų 
išnagrinėjęs, jis pasirinko tokią kombinaciją, kuri, leidžiant 
šią naują šimto tūkstančių akcijų emisiją, įgalintų visiškai iš- 
pirkti tuos du šimtus tūkstančių senųjų akcijų, už kurias tebuvo 
įmokėta tik po šimtą dvidešimt penkis frankus; norint tai pasiekti, 
akcijos buvo skiriamos vien tik seniesiems akcininkams, po vieną 
naują už dvi senąsias, pardavinėjant jas po aštuonis šimtus pen- 
kiasdešimt frankų, kurie čia pat išreikalaujami ir paskirstomi: 
po penkis šimtus frankų į pagrindinį kapitalą ir po tris šimtus 
penkiasdešimt premijoms į numatomą senųjų akcijų išpirkimo 
fondą. Bet iškilo sunkumų, liko -dar didelė neužkišta spraga, ir dėl 
to Sakaras labai susinervino. Jį labai erzino balsų klegesys prieš- 
kambaryje. Šiandien jis niekino tą prieš jį pilvu šliaužiojantį 
Paryžių ir tuos liaupsinimus, kuriuos jis paprastai priimdavo kaip 
draugiškas ir gerai nusiteikęs despotas. Tad, kai Dežua, kuris iš 
ryto čia kartais pabūdavo ir durininku, išdrįso atidaryti šaluti- 
nes dureles iš koridoriaus ir įeiti į kabinetą, jis baisiai perpyko 
ir suriko: 

— Ko reikia? Juk aš sakiau, kad nepriimsiu nė vieno, supran- 
tate, nė vieno!.. Palaukit, štai mano lazda, pastatykite ją prie 
durų, tegul ją bučiuoja!.. 

Bet Dežua nesumišo ir leido sau atkakliai pranešti: 

— Atsiprašau, pone, atėjo grafienė de Boviljė. Ji mane malda- 
vo, ir kadangi žinau, kad ponas jai palankus... 


— Teeina ir ji velniop su visais kitais! — riktelėjo supykęs 
Sakaras. 


Bet tuoj pat susivaldė ir tarė: 

— Įleiskite ją, matyt, vis tiek man neduos ramybės!.. Bet tik 
pro šias dureles, kad su ja neįsmuktų ir visa gauja... 

Dar nespėjęs gerai atsipeikėti, Sakaras grafienę de Boviljė 
sutiko gana šiurkščiai. Nenuramino jo net ir bežodis, gilus žvilgs- 
nis Alisos, čia atlydėjusios savo motiną. Abudu skyrių viršinin- 
kus jis išsiuntė ir dabar vien galvojo, kad tik greičiau galėtų juos 
vėl pasikviesti ir toliau dirbti. 

— Prašau, ponia, kalbėkite trumpai, nes baisiai neturiu laiko. 

Grafienė nustebusi sustojo, vis tokia pat lėta ir nuliūdusi kaip 
nuo sosto numesta karalienė. 

— Bet, jeigu aš jums trukdau, pone... 

Jis buvo priverstas paprašyti jas sėsti, mergina pasirodė 
drąsesnė ir ryžtingai atsisėdo pirmoji, o motina pradėjo aiš- 
kintis: 

— Aš atėjau patarimo, pone... Aš pergyvenu skausmingas 
abejones ir jaučių, kad pati viena niekada nenutarsiu, kaip pa- 
sielgti... 

Ji priminė, kad, steigiantis bankui, paėmusi šimtą akcijų, 
kurių skaičius per pirmąjį kapitalo didinimą padvigubėjo, dar 
kartą padvigubėjo per antrąjį kapitalo didinimą, todėl šiandien 
iš viso susidarė jau keturi šimtai akcijų, už kurias, įskaitant ir 
premijas, ji sumokėjusi iš viso aštuoniasdešimt septynis tūkstan- 
čius frankų. Kadangi savo santaupų teturėjusi tik dvidešimt tūks- 
tančių frankų, tai septyniasdešimt tūkstančių jai tekę pasiskolinti 
užstatant savo fermą Oblė, nes kitaip šios sumos ji nebūtų galėjusi 
sumokėti. 

— Bet štai, — toliau kalbėjo ji, — šiandien pasitaiko pirkėjas, 
norįs įsigyti Oblė... Ar tiesa, kad yra ruošiama nauja emisija? 
Tokiu atveju galbūt aš galėčiau ir visą mūsų turtą sudėti į jūsų 
banką?.. 

Sakaras nurimo, ir jo savimeilę paglostė, kad tos vargšės mo- 
terys taip juo pasitiki ir prieš jį dreba, nors jos tokios garsios ir 
senos giminės paskutinės atstovės. Jis greitai joms viską išaiški- 
no, savo žodžius parėmęs skaičiais: 

— Naują emisiją rengiu, visai teisingai, kaip tik dabar ja ir 
esu užsiėmęs... Akcijas pardavinėsime po aštuonis šimtus pen- 
kiasdešimt frankų, įskaitant ir premiją... Štai, sakysime, jūs turite 
keturis šimtus akcijų. Vadinasi, jums bus paskirti du šimtai naujų- 
jų akcijų, už kurias turėsite sumokėti šimtą septyniasdešimt 
tūkstančių frankų. Bet užtat jau visos jūsų akcijos bus išpirktos, 
tuos šešis šimtus akcijų turėsite grynai savo žinioje ir niekam 
už nieką nebūsite skolinga. 

Jos ne iš karto suprato, teko paaiškinti, kas yra tas akcijų 
išpirkimas premijų pagalba; jos, išgirdusios tokius stambius skai- 
čius, truputį pabalo ir dar dėl to, kad reikėjo ryžtis į tokią drąsią 
riziką. 

— Pinigų, — pagaliau sulemeno motina, — susidarytų kaip tik 
tokia suma... Už Oblė man siūlo du šimtus keturiasdešimt tūkstan- 
čių frankų, nors kadaise ji buvo verta keturių šimtų tūkstančių; 
atidavus skolą, mums liktų tik tiek, kiek reikėtų užsimokėti už 
akcijas... Bet, dieve mano, kaip siaubinga šį turtą taip perkelti į 
kitą vietą ir visą mūsų gyvenimą pastatyti ant kortos! 

Stojo tyla, jos rankos virpėjo; ji galvojo apie sudėtingą me- 
chanizmą, pirmiausia atėmusį jos santaupas, paskui tuos pasisko- 

lintus septyniasdešimt tūkstančių frankų, o dabar grasinantį pai- 
mti visą jos fermą. Šią sprendžiamąją valandėlę, kai reikėjo galu- 
tinai nutarti, joje prabudo senoji pagarba žemės, dirvų, pievų ir 
miškų turtui, panieka prekiavimui pinigais, tam niekingam žydų 
užsiėmimui, nesuderinamam su jos giminės garbe, ir ji sunerimo. 
Netardama nė žodžio, duktė žiūrėjo į ją blizgančiomis tyromis 
akimis. 

Sakaras padrąsinamai nusišypsojo ir ėmė aiškinti: 

— Na, aišku! Mumis reikia pasitikėti... Bet čia jau kalba 
skaičiai. Tik panagrinėkite juos ir, man rodos, bet koks abejo- 
jimas pasidarys neįmanomas. Įsivaizduokime, kad šią operaciją 
jūs jau įvykdėte, vadinasi, jūs turite šešis šimtus akcijų, kurios su 
visu kuo, su tuo jų išpirkimu jums kainavo iš viso du šimtus pen- 
kiasdešimt septynis tūkstančius frankų. Šiandien, paskaičius 
vidutiniu kursu po trylika šimtų frankų, jos sudaro jau septynis 
šimtus aštuoniasdešimt tūkstančių frankų. Jūs jau dabar turite 
daugiau kaip trigubą sumą. Taip eis ir toliau, o pamatysite, kaip 
akcijos pašoks po emisijos! Iki metų pabaigos prižadu jums mili- 
joną. 

— O mama! — nejučiomis atsiduso Alisa. 

Milijonas! Rūmai Sen Lazaro gatvėje nusikratytų hipoteko- 
mis ir apsivalytų nuo skurdo purvų! Gyvenimas vėl būtų tvarko- 
mas kaip pridera, nebeslėgtų tas košmaras, kad štai tu turi karietą, 
o neturi duonos! Duktė gautų deramą kraitį ir pagaliau turėtų 
vyrą ir vaikų, tą džiaugsmą, kurį turi net ir paskutinės vargšės! 
Palengvės gyvenimas ir sūnui, kuriam Romos klimatas toks ken- 
ksmingas; jis ten galės gyventi pagal savo rangą belaukdamas, 
kada galės patarnauti tam didžiajam reikalui, kuriam lig šiol tiek 
maža tepadarė! Motiną atgaus savo vietą aukštojoje visuomenėje, 
galės apmokėti vežėją, nepasišykštės pridėti po vieną kitą patie- 
kalą antradieniais ruošiamiems pietums ir nereikės dėl to pasnin- 
kauti likusią savaitės dalį! Tas milijonas joms žėrėjo, buvo jų 
išganumas, svajonė. 

Grafienė, jau įtikinta, atsigręžė į dukterį, norėdama ir jos 
valią suderinti su savąja: 

— Na, pasakyk, ką tu apie tai manai? 

Bet duktė jau nieko nebesakė, o tik pamažu nuleido akis, pas- 
lėpdama jų žvilgėjimą. 

— Tiesa,— nusišypsojo Motina savo ruožtu, — aš vis pamirš- 
tu, kad tu man leidi tvarkytis kaip noriu. Bet aš žinau, kokia esi 
tvirta ir ko tikiesi... 

Paskui, atsigręžus į Sakarą, ji tarė: 

— O pone, žmonės apie jus taip gražiai kalba!.. Kur tik bepasi- 
suksi, ten išgirsi labai gražių, labai jaudinančių dalykų apie jus. 

Ne tik kunigaikštienė Orviedo, bet ir visos mano draugės žavisi 
jūsų įmone. Daugelis man stačiai pavydi, kad esu jūsų pirmųjų 
akcininkų tarpe; jų paklausęs, žmogus turėtų parduoti paskuti- 
nius savo marškinius ir pirkti jūsų akcijų. 

Ji švelniai įuokavo: 

— Man jos atrodo truputį pamišusios — taip, taip, iš tikrųjų 
šiek tiek pamišusios. Gal man taip atrodo, kad jau nebesu jauna... 
Bet ir mano duktė yra jūsų gerbėja. Ji tiki jūsų misija ir varo už 
jus propagandą visuose salonuose, kur tik ją nusivedu. 

Nudžiugęs Sakaras dirstelėjo į Alisą; šią valandėlę ji buvo 
tokios pakilios dvasios, kupina tikėjimo, jog jam pasirodė labai 
graži, nors ir pageltusio veido ir per daug plono, jau nublankusio 
kaklo. Pagalvojęs, kad suteikė laimę šiai vargšei būtybei, jis 
pasijuto didis ir geras; pakako vien tik sukelti jai vilčių, kad galės 
gauti vyrą, ir ji tuojau pagražėjo. 

— (O,— ištarė ji vos girdimai, tarsi atsiliepdama iš tolumos,— 
koks puikus tas Rytų užkariavimas... Juk tai nauja era, spindu- 
liuojąs kryžius... 

Tai buvo ta paslaptis, apie kurią nebuvo galima kalbėti, ir jos 
balsas pasidarė dar tylesnis, perėjo į susižavėjimo atodūsį. Beje, 
jis mMeiliu, draugišku mostu ją nutildė, nes nepakęsdavo, jei kas 
užsimindavo jam apie tą didįjį dalyką, apie tą slaptą, aukščiausią- 
jį tikslą. Jo mostas reiškė, kad visada reikia to siekti, bet niekad 
apie tai neprasitarti. Šventykloje smilkytuvu švytavo tik keleto 
pašvęstųjų rankos. 

Susigraudinusios jos valandėlę tylėjo; pagaliau grafienė 
pakilo: 

— Ką gi, pone, jūs mane įtikinote, parašysiu savo notarui, 
kad su pasiūlymu parduoti Oblė sutinku... Teatleidžia man dievas, 
jeigu darau blogai! 

Sakaras, stovėdamas susijaudinęs, iškilmingai pareiškė: 

— Šią mintį pats dievas jums įkvėpė, ponia; dėl to būkite 
tikra! 

Aplenkdamas prieškambarį, kur jo tebelaukė susikimšusi mi- 
nia, Sakaras jas išlydėjo koridorium ir sutiko Dežua, kuris čia 
sumišęs vaikštinėjo. 

— Kas atsitiko? Argi dar ką nors būtumėte atvedę? 

— Ne, ne, pone... Jei aš išdrįsčiau paprašyti poną patarimo... 
Patarimo reikia man pačiam...— Kalbėdamas jis ėjo prie Sakaro, 
o šis vis traukėsi, kol atsidūrė savo kabinete, o Dežua labai 
pagarbiai atsistojo ant slenksčio. 

— Jums pačiam!.. Aha! Tiesa, jūs gi taip pat esate akcininkas! 
Ką gi, bičiuli, imkite visas akcijas, kurios tik bus jums skirtos, 

parduokite paskutinius marškinius, bet pirkite akcijas! Tokį 
patarimą duodu visiems savo draugams. 

— O ne, pone, toks kąsnis mums būtų per riebus, mudu su 
dukra taip toli nesiekiame... Iš pradžių aš paėmiau aštuonias 
akcijas už tuos keturis tūkstančius sutaupytų frankų, kuriuos 
mums paliko vargšė mano žmona; aš ir tebeturiu tik tas aštuonias, 
nes per sekančias emisijas, kai buvo dvigubai didinamas kapita- 
las, pinigų mes neturėjome ir negalėjome įsigyti mums skirtų ak- 
cijų, tiesa?.. Ne, ne, čia ne dėl to, — nereikia būti tokiam smagu- 
riui. Aš tik norėjau poną paklausti, nenorėdamas pono įžeisti, 
ar ponas nemanytų, kad man reiktų parduoti? 

— Kaip! Parduoti? 

Tada Dežua, vis sukdamas aplinkui, pagaliau labai pagarbiai 
išdėstė savo reikalą. Esant kursui po trylika šimtų frankų, jo 
aštuonios akcijos vertos dešimt tūkstančių keturių šimtų frankų. 
Vadinasi, jau be jokio vargo galima būtų Natali kraičiui duoti 
tuos šešis tūkstančius, kurių reikalauja kartonininkas. Bet, akci- 
joms vis kylant, jis ir pats pajutęs pinigo skonį; iš pradžių ši min- 
tis buvusi gana neaiški, bet ilgainiui prie jo prikibusi ir kankinan- 
ti jį kaip tironas; juk ir jam pačiam praverstų turėti savo dalį, 
susidaryti kuklią šešių šimtų frankų rentą ir, pasitraukus iš darbo, 
iš jos gyventi. Tačiau tokiam dalykui reikėtų dvylikos tūkstančių 
frankų kapitalo, prie kurio dar tektų pridėti šešis tūkstančius, 
skirtus dukteriai, 0 tai jau sudarytų milžinišką aštuoniolikos 
tūkstančių frankų sumą: bet tokį skaičių pasiekti jis neturįs jokios 
vilties, nes apskaičiavęs, kad jam tektų laukti tol, kol akcijos 
pakiltų iki dviejų tūkstančių trijų šimtų frankų. 

— Jūs suprantate, pone, kad, jeigu akcijos nebekiltų, aš jas 
parduočiau, nes pirmiausia reikia žiūrėti Natali laimės, tiesa?... 
Bet jeigu jos ir toliau kiltų, iš gailesčio, kad jas pardaviau, man 
plyštų širdis. 

Sakaras užsidegė: 

— A, štai kas, bičiuli, jūs esate mulkis!.. Nejaugi manote, kad 
mes ir prie trylikos sustosimeė Ar aš jas pardavinėju?.. Savo 
aštuoniolika tūkstančių frankų jūs gausite — už tai atsakau. 
Nešdinkitės iš čia ir išvarykite visus, kurie dar laukia, pasakyki- 
te, kad manęs nėra! 

Likęs vienas, Sakaras vėl galėjo pasikviesti abu skyrių virši- 
ninkus ir ramiai baigti darbą. 

Buvo nutarta rugpjūčio mėnesį sušaukti nepaprastąjį visuoti- 
nį susirinkimą, jog jis balsuotų, kad būtų padidintas naujas kapi- 
talas. Susirinkimui pirmininkauti turėjo Amlenas; liepos mėnesio 
pabaigoje jis Marselyje išlipo iš laivo. Jau du mėnesius sesuo 
kiekviename laiške primygtinai prašė įį grįžti. Nors kasdien vis 

labiau reiškėsi audringa įmonės sėkmė, seserį slėgė kažkokia 
neišaiškinama baimė, ji nujautė kažkokį slypintį pavojų, apie 
kurį net nedrįsdavo užsiminti; ji norėjo, kad brolis atvyktų ir pats 
išsiaiškintų, kaip čia kas dedasi, nes pati jau ėmė abejoti savo 
jėgomis, bijojo, kad gali neatsilaikyti prieš Sakarą ir pasiduoti 
taip apakinama, jog ir savo mylimiausiąjį brolį apviltų. Gal reiktų 
jam pasakyti ir apie savo ryšį su Sakaru, nes brolis, būdamas 
naivus, religingas, atsidavęs vien mokslui, gyvenąs tarsi sapnuo- 
damas, tikriausiai nieko neįtaria? Ši mintis jai buvo nepaprastai 
skaudi, ir ji bailiai kapituliuodavo, ginčydavosi su pareiga, kuri 
labai aiškiai reikalavo viską papasakoti broliui, kadangi dabar, 
pakankamai Sakarą pažindama ir žinodama jo praeitį, juo nebe- 
pasitikėjo. Kartais, kai ji jausdavosi tvirta, pati sau prižadėdavo 
viską griežtai išsiaiškinti ir neleisti, kad nusikaltėlio rankos be 
kontrolės tvarkytų tokias stambias pinigų sumas, kai jos jau tiek 
žmonių paleidusios elgetomis. Tai buvo vienintelis garbingas, 
vyriškas, jos vertas nusistatymas. Paskui jos galvojimo aiškumas 
susidrumsdavo, valia silpnėdavo, ji atidėliodavo, jai atrodydavo, 
kad tik ne visada laikomasi statuto, o tai, pasak Sakaro, visos 
kredito įstaigos darančios. Gal ir teisybė, kaip jis juokais sako, 
kad ta ją gąsdinanti pabaisa yra sėkmė, grynai paryžietiška sėk- 
mė, kuri sugriaudžia, trenkia kaip perkūnas, sukrečia tarsi netikė- 
ta katastrofos baimė. Ji nieko jau nebenutuokė; pasitaikydavo 
valandų, kai ji Sakaru dar labiau žavėdavosi, kupina begalinės 
meilės, kurią jam išlaikė, nors ir nustojo jį gerbti. Niekad ji 
nebūtų patikėjusi, kad turi tokią sudėtingą širdį, jautėsi esanti 
moteris ir bijojo nebeįstengsianti veikti. Štai kodėl ji taip apsi- 
džiaugė, kad grįžo brolis. 

Amlenui parvažiavus, Sakaras dar tą patį vakarą norėjo jam 
pranešti apie rezoliucijas, kurias turėtų priimti taryba prieš 
pateikiant jas balsavimui visuotiniame susirinkime; jis nutarė 
susitikti braižybos salėje, nes buvo tikras, kad čia niekas jiems 
nesukliudys. Tačiau brolis ir sesuo, be žodžių susitarę, atvyko čia 
visa valanda anksčiau ir galėjo pasikalbėti vienudu. Amlenas 
parvažiavo labai linksmas ir labai patenkintas, kad jam taip gerai 
pavyko baigti sudėtingą geležinkclių klausimą tokiame Rytų 
krašte, kuris tinginiaudamas snaudžia ir kur tenka nugalėti viso- 
kių politinių, administracinių ir finansinių kliūčių. Pagaliau vis- 
kas pasisekė, jau netrukus prasidės pirmieji darbai; kai tik Pary- 
žiuje bus galutinai suformuota bendrovė, visuose ruožuose prasi- 
dės statybos. Jis pasirodė toks entuziastas ir taip pasitikįs ateiti- 
mi, jog ponia Karolina nutarė tylėti — sudrumsti tokį brolio 
džiaugsmą jai būtų buvę per skaudu. Vis dėlto ji išreiškė savo 
abejones ir įspėjo jį dėl tokio visuotinio susižavėjimo. Jis ją 

pertraukė ir pažvelgė jai tiesiai į veidą: gal ji žinanti apie kokią 
nors niekšybę? Kodėl ji nieko nesakanti? Ji nieko nepasakojo, nes 
nieko tiksliai nebūtų sugebėjusi pasakyti. 

Sakaras dar nebuvo matęsis su Amlenu, taigi dabar puolė 
jam ant kaklo ir išbučiavo taip audringai, kaip moka pietų krašto 
žmonės. Kai Amlenas jam patvirtino visa, ką buvo rašęs paskuti- 
niuose laiškuose, ir smulkiai papasakojo, kaip jam pavyko ši jo 
ilga kelionė, Sakaras ėmė džiūgauti. 

— O, mano brangusis, šį kartą Paryžiuje mes būsime šeimi- 
ninkai, rinkos karaliai... Ir aš gerai padirbėjau, turiu nepaprastą 
sumanymą. Tuojau pamatysite. 

Jis tuoj ėmė Amlenui aiškinti savo kombinaciją, kaip padidin- 
ti kapitalą ir vietoj šimto milijonų turėti šimtą penkiasdešimt 
milijonų, išleidžiant šimtą tūkstančių naujų akcijų; tuo pačiu 
būtų padengtos ir visos senosios ir naujosios akcijos. Jis paleis 
akcijas po aštuonis šimtus penkiasdešimt frankų, iš kiekvienos 
atskaitydamas po tris šimtus penkiasdešimt frankų premijos į 
atsargos kapitalą, kurį sudėjus su sumomis, skiriamomis po kiek- 
vieno balanso, susidarys dvidešimt penki milijonai; belieka tik 
surasti dar tokią sumą, ir susidarys penkiasdešimt milijonų, rei- 
kalingų dviem šimtams tūkstančių senųjų akcijų išpirkti. Čia jam 
ir kilusi nepaprasta mintis — sudaryti šiais metais apytikrį nu- 
matomo pelno balansą; to pelno, jo manymu, turėtų susidaryti 
mažiausia trisdešimt šeši milijonai frankų. Iš čia jis ramiausiai 
galės paimti dvidešimt penkis milijonus frankų, kurių dar trūksta. 
Taigi, 1867 metų gruodžio 31 dieną Visuotinis bankas turėtų galu- 
tinį šimto penkiasdešimt milijonų kapitalą, paskirstytą trimis šim- 
tais tūkstančių išpirktų akcijų. Visos akcijos būtų suvienodintos, 
išdalytos savininkams ir kartu laisva jų apyvarta pinigų rinkoje 
palengvėtų. Tai jau būtų galutinė pergalė, geniali mintis. 

— Taip, gelniali, — sušuko Sakaras,— tas žodis nėra per 
stiprus. 

Truputį suglumęs, Amlenas vartė projekto puslapius, nagrinė- 
jo skaičius. 

— Man nepatinka toks paskubomis sudaromas balansas,— 
pagaliau tarė jis.— Juk akcininkams išlaisvindami akcijas, jūs 
kartu išmokate jiems tikrus dividendus, be to, reikia būti tik- 
riems, kad visos sumos yra realios, nes priešingu atveju mes 
būtume pagrįstai apkaltinti, kad išdalijome fiktyvius dividendus. 

Sakaras užsidegė: 

— Kaip! Juk aš paėmiau mažesnius skaičius negu numatytieji! 
Pažiūrėkite patys, ar aš neturėjau pagrindo, argi Garlaiviai, 
Karmelis arba Turkijos bankas neduos pelno daugiau, negu aš 
įrašiau? Jūs man parvežėte naujienų apie pergales ir papasakojo- 

te, kad viskas gerai klojasi, kad viskas klesti, ir pats mane erzina- 
te abejonėmis dėl mūsų sėkmės. 

Amlenas šypsodamasis jį nuramino mostu. Taip, taip! Jis 
pasitikįs. Tačiau jis norįs, kad viskas būtų daroma tvarkingai. 

— Iš tikrųjų, — švelniai tarė ponia Karolina, — kuriems ga- 
lams skubėti? Ar nebūtų galima palaukti balandžio mėnesio ir 
tada kapitalą padidinti?.. Be to, jeigu jums jau taip labai reikia tų 
dvidešimt penkių milijonų, tai kodėl dabar neleidžiate akcijų 
po tūkstantį ir po dvylika šimtų frankų? Tada nereikėtų iš anksto 
naudoti balansinį pelną, kurio dar nėra! 

Akimirką Sakaras suglumo ir pažvelgė į ją nustebęs, kad tokia 
mintis jai atėjo į galvą. 

— Be abejo, leidžiant akcijas po vienuolika šimtų frankų, 
vietoj po aštuonis šimtus penkiasdešimt, nuo šimto tūkstančių 
akcijų kaip tik ir susidarytų dvidešimt penki milijonai frankų. 

— Na, tai ir gerai, vadinasi, tvarka, — pareiškė ji.— Juk jūs 
nebijote, kad akcininkai dėl to spyriosis. Po vienuolika šimtų 
frankų jie duos lygiai taip, kaip ir po aštuonis šimtus penkias- 
dešimt. 

— O, taip, žinoma! Jie duos tiek, kiek paprašysi! Jie net 
pešis, kuriam tektų duoti daugiau... Juk jie visai apkvaišę, jie 
sulamdytų net mūsų banko įrengimus, besiverždami pas mus su 
savo pinigais... 

Bet jis staiga atsikvošėjo ir netikėtai griežtai užprotestavo: 

— Ką jūs čia man suokiate! Po vienuolika šimtų frankų aš 
jokiu būdu iš jų nereikalausiu! Tai būtų per daug kvaila ir per 
daug paprasta... Supraskite gi, kad tokiose kredito operacijose 
visada reikia paveikti vaizduotę. Geniali yra tokia idėja, kuri 
padeda iš žmonių kišenių paimti pinigus, kai jų ten dar nėra. 
Žmonės greitai ima įsivaizduoti, kad ne jie pinigus duoda, bet 
patys gauna dovanų. Be to, jūs nenutuokiate, koks bus milžiniš- 
kas efektas, kai visuose laikraščiuose pasirodys pelno balansas, 
kai visokių trimitų garsais bus iš anksto pranešta apie trisdešimt 
šešių Milijonų pelną!.. Birža ims veikti kaip pamišus, mes persi- 
risime per du tūkstančius, tolydžio vis kilsime ir kilsime ir dau- 
giau nebesustosime! 

Jis pašoko, ėmė mostaguoti rankomis, pasitempė ant trumpų 
savo kojų, net lyg padidėjo; iškėlęs ranką, jis iš tikrųjų pasidarė 
didis kaip pinigų poetas, kuriam nei bankrotai, nei visiškas nusi- 
gyvenimas nepajėgė įkvėpti išminties. Jo instinktyvus metodas, 
visos jo būtybės polėkis reikalavo viską purtyti, viską trigubais 
šuoliais varyti. Vesdamas Visuotinį banką tokiais žaibiškais grei- 
čiais, jis iškovojo sėkmę ir sukėlė pavydą: per trejus metus trys 
emisijos, šuoliais nušokta nuo dvidešimt penkių milijonų į pen- 

kiasdešimt milijonų, į šimtą milijonų, į šimtą penkiasdešimt mili- 
jonų: tokia progresija, rodos, žadėjo stebuklingą klestėjimą. Taip 
pat šuoliais augo ir dividendai: pirmaisiais metais jų nebuvo, pas- 
kui jų išmokėta po dešimt frankų; o vėliau — po trisdešimt tris; 
dabar jau tie trisdešimt šeši milijonai — ir visos akcijos padeng- 
tos! Visa tai vyksta todėl, kad kredito mašina apgaulingai per- 
kraunama, akcijos fiktyviai apmokamos, pati bendrovė dalies ak- 
cijų neleidžia apyvarton, bet visuomenę stengiasi įtikinti, kad vi- 
sos yra išpirktos, o dėl kapitalo padidinimo biržoje perdėtai paky- 
la akcijų kursas! 

Amlenas, įsigilinęs į projektą, sesers neparėmė. Jis tik palin- 
gavo galva ir pradėjo nagrinėti atskirus punktus: 

— Vis tiek! Čia neteisinga, negalima sudaryti iš anksto balan- 
są, kol dar negautas pelnas!.. Aš jau nekalbu apie mūsų įmones, 
nes ir jos nėra saugios nuo visokių katastrofų kaip bet kuris 
žmonių darbas... Štai aš matau čia Sabatanio sąskaitoje daugiau 
kaip tūkstantį akcijų, o tai sudaro daugiau kaip du milijonus. Tas 
akcijas jūs įrašėte mūsų kreditan, o reikėtų jas perkelti į debetą, 
kadangi Sabatanis tėra tik mūsų statytinis. Juk savo tarpe mes 
galime apie tai pakalbėti, tiesa?.. O čia vėl matau kelias mūsų 
tarnautojų pavardes, bet ir kelių valdybos narių: visi jie tėra 
statytiniai! Galite man nieko nesakyti, aš ir pats įspėjau, kaip 
čia yra... Man tik baisu, kad sau pasilikome tiek daug akcijų. 
Mums ne tik nieko neįplaukia į kasas, bet mes patys negalėsime 
pajudėti iš vietos ir vieną gražią dieną susiėsime. 

Ponia Karolina žvilgsniu skatino jį kalbėti, nes pagaliau jis 
pasakė tai, dėl ko ji taip rūpinosi, ir jai paaiškėjo, kodėl jai taip 
neramu, kai bankui puikiai sekasi. 

— O, tas lošimas! — sumurmėjo ji. 

— Bet mes nelošiame! — suriko Sakaras.— Savo vertybes 
palaikyti juk nedraudžiama, ir mes būtume tikri mulkiai, jeigu 
nepaisytume, kad Gundermanas ir kiti, lošdami prieš mus, sten- 
giasi mūsų akcijas nuvertinti! Jeigu lig šiol jie per daug dar ne- 
įsidrąsino, tai ateityje visko gali būti. Štai kodėl aš esu paten- 
kintas, savo rankose turėdamas tam tikrą mūsų akcijų pluoštą; 
aš jus įspėju, kad pats esu pasiruošęs jų dar daugiau įsigyti, jei 
būsiu priverstas. Taip, verčiau aš pats jas pirksiu, negu leisiu 
joms bent po vieną santimą nusmukti! 

Šiuos žodžius jis ištarė taip stipriai pabrėždamas, tarsi pri- 
siekdamas verčiau mirti, bet nepasiduoti. Paskui jis susivaldė, 
nusiramino ir ėmė juoktis vaidindamas šiek tiek susiraukusį 
gerą dėdę: 

— Na, štai ir vėl prasidės nepasitikėjimas! Aš maniau, kad 
mes išsiaiškinome vieną kartą visam laikui! Juk jūs sutikote 

viską pavesti man, tad ir netrukdykite veikti! O jums aš noriu 
tik turto — didelio, labai didelio turto! 

Jis nutilo tarsi išsigandęs savo besaikių norų. 

— Žinote, ko aš noriu? Aš noriu įvaryti kursą iki trijų tūks- 
tančių frankų! 

Jis mostelėjo ranka ir parodė tą kursą ore stebėdamas, kaip 
jis kyla į padanges tartum žvaigždė, kaip triumfališkai pasiekia 
tris tūkstančius frankų ir suliepsnoja biržos horizonte, 

— Kvailybė! — tarė ponia Karolina. 

— Kai tik kursas peršoks per du tūkstančius frankų, — pareiš- 
kė Amlenas,— tolesnis jo kilimas bus jau pavojingas, ir įspėju 
jus, kad savo akcijas parduosiu, — nenorėsiu tokiame kvaitulyje 
dalyvauti. 

Bet Sakaras ėmė niūniuoti. Visada esą sakoma „parduosiu“, 
o iš tikrųjų nieko neparduodama. Jis praturtinsiąs juodu net prieš 
jų pačių norą. Jis vėl labai maloniai nusišypsojo, nors ir truputį 
pašaipiai. 

— Pasitikėkite manimi, atrodo, kad jūsų reikalus ne taip jau 
blogai tvarkiau... Sadova jums atnešė milijoną. 

Tai buvo tiesa, Amlenai daugiau apie tai ir negalvojo: juodų 
priėmė tą milijoną, sužvejotą drumstuose biržos vandenyse. Va- 
landėlę juodu nutilo, net kiek pablyško jausdami širdyse neaiškų 
nerimą, kaip jaučia sąžiningi žmonės, kai pradeda abejoti, ar jie 
pasielgę taip, kaip reikalauja pareiga. Nejaugi ir juodu jau būtų 
apsikrėtę lošimo raupsais? Nejaugi ir juodu jau būtų pradėję pūti 
šioje pasiutusioje pinigų aplinkoje, kurioje pačių reikalai verčia 
juodu gyventi? 

— Be abejo, — sumurmėjo inžinierius, — bet, jeigu aš būčiau 
buvęs namie... 

Sakaras nedavė jam baigti sakinio. 

— Būkite ramūs ir nesielvartaukite: juk tai iš nešvarių žydų 
atkariauti pinigai! 

Visiems trims pasidarė linksmiau. Net ir ponia Karolina, 
sėdėdama prie stalo, atlaidžiai mostelėjo ranka ir nebeprieštara- 
vo. Tenka ėsti kitus, jei nenori, kad jie tave patį suėstų. Toks jau 
yra gyvenimas. Jei ne tai, reiktų arba iškilti į dorumo aukštybes, 
arba apsigyventi vienuolyne, užsidarius nuo bet kokių pagundų. 

— Na, na,— linksmai toliau kalbėjo jis, — nesidėkite spjauną 
į pinigus: pirmiausia tai idiotiška, o antra, tik silpnieji niekina 
jėgą... Juk būtų nelogiška, jeigu jūs patys iš kailio nertumėtės 
bedirbdami, kad kažkas iš to tuktų, 0 sau nė teisėtos dalies ne- 
pasiimtumėte! Jei taip, tai jau verčiau gulti ir miegoti! 

Jis užvaldė juos ir nebeleido nė žodžio įterpti. 

— Žinote, netrukus jūsų kišenėje atsiras graži suma!.. Pa- 
laukite! 

Ir jis, kaip išdykęs mokinys, pribėgo prie ponios Karolinos 
stalo, pagriebė pieštuką ir lapą popieriaus, kuriame iš eilės su- 
rašė keletą skaičių. 

— Palaukite! Štai jūsų sąskaita. Aš ją žinau!.. Bankui stei- 
giantis, jūs turėjote penkis šimtus akcijų, kurios paskui padvigu- 
bėjo, o vėliau dar kartą padvigubėjo, taigi dabar jums yra susi- 
darę du tūkstančiai akcijų. Vadinasi, po kitos mūsų emisijos jūs 
turėsite jau tris tūkstančius akcijų. 

Amlenas bandė jį pertraukti. 

— Ne, ne! Aš žinau, kad pajėgsite jas išpirkti, nes turite dar 
paveldėjimo tris šimtus tūkstančių frankų ir savo milijoną už 
Sadovą... Žiūrėkite, tie du tūkstančiai pirmųjų akcijų jums kai- 
navo keturis šimtus trisdešimt penkis tūkstančius frankų, o tas 
tūkstantis naujųjų jums kainuos aštuonis šimtus penkiasdešimt 
tūkstančių frankų, iš viso milijonas du šimtai aštuoniasdešimt 
penki tūkstančiai frankų... Vadinasi, jums dar liks penkiolika 
tūkstančių frankų smulkioms išlaidoms neskaitant trisdešimties 
tūkstančių frankų jūsų atlyginimo, kurį netrukus pakelsime iki 
„šešiasdešimt tūkstančių. 

Suglumę juodu klausėsi ir pagaliau patys nepaprastai susi- 
domėjo tais skaičiais. | 

— Patys matote, kad esate sąžiningi ir užsimokate už viską, 
ką tik imate... Tačiau visa tai tik menkniekiai. Aš norėjau prieiti 
štai prie ko... 

Jis atsistojo ir triumfuodamas pamosavo tuo popieriaus lapu: 

— Kai akcijos pasieks trijų tūkstančių kursą, jūsų trys tūks- 
tančiai akcijų sudarys jums devynis milijonus frankų. 

— Kaip tai trijų tūkstančių kursą? — sušuko juodu, mostais 
protestuodami prieš tokį jo beprotišką užsispyrimą. 

— Be jokios abejonės! Aš jums griežtai draudžiu pardavinėti 
jas anksčiau ir mokėsiu jums tai sutrukdyti, net jėga,pasinaudo- 
damas teise ginti draugus, kad jie nedarytų kvailybių... Man 
reikia trijų tūkstančių kurso, ir aš jį pasieksiu! 

Ką gi čia atsakysi šiam baisiam žmogui, kurio šaižus balsas, 
tarsi gaidžio giedojimas, skamba pergale? Juodu vėl nusijuokė 
dėdamiesi abejingi, patraukė pečiais ir pareiškė, kad dėl to esą 
visai ramūs, nes tokio šaunaus kurso akcijos niekada nepasieks. 
Sakaras vėl atsisėdo prie stalo ir ėmėsi kitų skaičiavimų — savo 
sąskaitos. Ar tris tūkstančius savo akcijų jis jau išpirko, ar jas 
dar išpirks, nebuvo aišku. Galimas dalykas, kad jis turėjo daug 
daugiau akcijų, bet apie tai sunku buvo sužinoti, nes jis taip pat 
dalyvavo bendrovėje kaip statytinis, tad kaip čia iš tokios akcijų 
krūvos atskirti, kurios jam priklauso. Pieštukas rašė ilgas skaičių 
eiles, be galo. Paskui jis smarkiai visa perbraukė ir popierių 

suglamžė. Jo dalis buvo visa tai ir dar du milijonai, susižerti 
Sadovos purvuose bei kraujuose. 

— Esu paskyręs pasimatymą ir jus palieku, — tarė jis imda- 
mas skrybėlę.— Vadinasi, viskas sutarta, tiesa? Po savaitės su- 
sirenka taryba, o po to — nepaprastas visuotinis susirinkimas, 
kuriame ir balsuosime. 

Likę vienudu, suglumę ir pavargę, ponia Karolina ir Amlenas 
žiūrėjo vienas į kitą ir tylėjo. 

— Ką gi darysi? — pagaliau pareiškė jis, atsakydamas į slap- 
tas sesers mMintis.— Sykį jau ėmėmės to darbo, reikia jį ir baigti. 
Jis teisingai sako, būtų kvaila tokių turtų atsisakyti. Aš visada 
save laikiau tik mokslo žmogumi, kuris priveda vandenį iki malū- 
no, ir man atrodo, kad čia jo privedžiau labai labai daug ir labai 
švaraus, ir jo dėka bankas taip greitai suklestėjo... Jei man nieko 
negalima prikišti, tai nenusiminkime ir dirbkime! 

Ji pakilo nuo kėdės svyruodama ir murmėdama: 

— O, vis tie pinigai... vis tie pinigai... 

Pagalvojusi apie milijonus, kurie netrukus jiems pabirs, ji 
susigraudino, pakibo jam ant kaklo ir ėmė verkti. Ji verkė, be 
abejo, iš džiaugsmo, iš laimės, kad pagaliau broliui tinkamai bus 
atlyginta už jo protą, už jo darbus; tačiau šiame džiaugsme slypė- 
jo ir kažkoks skausmas, kurio priežasties ji nebūtų įstengusi tiks- 
liai apibūdinti, nes jame buvo ir kažkokios gėdos, ir baimės. Ji 
dėl to tik pajuokavo, ir juodu dėjosi dar linksmesni, nors sieloje 
liko kažkoks kartėlis, kažkoks nepasitenkinimas savimi ir slaptas 
sąžinės graužimas, tarsi juodu būtų kažkokių nešvarių darbų 
dalyviai. 

— Taip, jis teisingai sako,— pakartojo ponia Karolina,— 
visi taip daro. Toks yra gyvenimas. 

Tarybos posėdis įvyko ištaiginguose rūmuose, Londono gatvė- 
je, naujoje salėje. Čia jau nebe tas drėgnas salonas, kurį blyškūs 
atspindžiai iš gretimo sodo žalsvai nušviesdavo; dabar jis vyko 
didžiulėje šviesioje patalpoje su keturiais langais į gatvę, su aukš- 
tomis lubomis ir didingomis šienomis, žėrinčiomis auksu, išpuoš- 
tomis dideliais paveikslais. Pirmininkaujančiam skirtas fotelis 
buvo kaip tikras sostas, aukštesnis už visus kitus fotelius, išdi- 
džiai, rimtai išsirikiavusius aplinkui milžinišką stalą, užtiestą rau- 
dono aksomo kilimu, tartum čia turėjo susirinkti karaliaus minis- 
trai. Ant monumentalaus balto marmutb židinio, kuriame žiemos 
metu degdavo malkos, buvo pastatytas popiežiaus biustas, toks 
mielas, švelnus veidas, kuris tartum gudriai šaipėsi, patekęs į 
tokią vietą. 

Sakaras jau buvo paėmęs į rankas visus tarybos narius, dau- 
gumą jų stačiai papirkęs. Markizas de Boenas, įsipainiojęs į kaž- 

kokią kyšių istoriją ir kone už rankos nutvertas besukčiaujant, 
skandalo išvengė tik Sakaro dėka atsiskaitęs su apvogtąja bend- 
rove; ir taip jis pasidarė nužemintu jo tarnu, nors vis dar buvo iš- 
didus, bajorų luomo pažiba, gražiausias tarybos papuošalas. Taip 
pat ir Jurė, Rugono pavarytas už tai, kad pavogė pranešimą, jog 
perleidžiama Venecijos sritis, visa savo širdimi atsidėjo Visuoti- 
niam bankui ir gynė jo interesus Įstatymų leidimo korpuse, jo 
naudai žvejojo labai drumstuose politikos vandenyse, už savo be- 
gėdiškus tarpininkavimus lupo didžiulę pelno dalį, o už tai jam 
grėsė pavojus vieną dieną patekti į Mazasą. Bendrovės vicepirmi- 
ninkas vikontas de Roben Šago slapta gavo šimtą tūkstančių pre- 
mijos už tai, kad dokumentus pasirašinėdavo neskaitęs, kai Amle- 
nas ilgesniam laikui išvykdavo; už malonų nesikišimą į banko 
reikalus buvo apmokamas ir bankininkas Kolbas, galėdamas už- 
sienyje pasiremti banko autoritetu, kurį jis kartais su savo arbi- 
tražais sukompromituodavo; net ir tas šilkų pirklys Sedilis, smar- 
kiai nukentėjęs po vieno baisaus likvidavimo, turėjo pasiskolinęs 
didelę sumą, kurios neįstengė grąžinti. Vienas tik Degremonas 
išliko nuo Sakaro nepriklausomas; dėl to Sakaras kartais net 
nerimaudavo, nors tasai malonus žmogus su juo vis elgėsi nuosta- 
biai, kviesdavo jį į pobūvius, taip pat be jokių pastabų pasiraši- 
nėdavo viską, ką tik jam pakišdavo, kaip mielas Paryžiaus skepti- 
kas, kuriam viskas atrodo tvarkoje, kol jis gauna pelno. 

Beje, nors šis posėdis buvo nepaprastai svarbus, jis ir tą dieną 
praėjo lygiai taip pat sklandžiai kaip ir kitas dienas. Jau pasidarė 
įprasta gerai pasidarbuoti tik per mažuosius posėdžius, šaukiamus 
kiekvieno mėnesio penkioliktą dieną, o platesnieji posėdžiai, 
šaukiami mėnesio gale, paprastai tik iškilmingai patvirtindavo 
jau priimtus nutarimus. Kadangi tarybos nariai būdavo labai 
abejingi, tai norint išvengti posėdžių protokolų vienodumo — 
visada viskas būdavo priimama,— tekdavo protokoluose pri- 
rašinėti to, ko visai nebuvo: pareikštus abejojimus bei pastabas, 
net ištisus įsivaizduotus susikirtimus; sekančiame posėdyje, kai 
būdavo skaitomas protokolas, niekas tuo nesistebėdavo, ir visi 
pasirašydavo net nešyptelėję. 

Degremonas puolė prie Amleno, spaudė jam rankas, jau žino- 
jo, kokių puikių ir svarbių naujienų šis parvežė: 

— O, brangusis pirmininke, esu laimingas galėdamas jus pa- 
sveikinti! 

Visi jį apspito, visi sveikino — net Sakaras, tartum dar ne- 
būtų su juo susitikęs, o kai posėdis prasidėjo, kai jis ėmė skaityti 
pranešimą, skirtą visuotiniam susirinkimui, visi jo klausė, kaip 
niekada nedarydavo. Gražūs bendrovės pasiekti rezultatai, pui- 
kios ateities perspektyvos, gudrus būdas kapitalą padidinti, kai 

kartu išperkamos senosios akcijos, — visa tai sukėlė susižavėji- 
mą, ir visi pritarė. Niekam nekilo mintis reikalauti paaiškinimų. 
Viskas vyko puikiai. Sedilis pastebėjo kažkokią skaičių klaidą, 
bet buvo nutarta tos jo pastabos netraukti į protokolą, kad ne- 
būtų suardytas gražus tarybos narių vieningumas; jie visi labai 
entuziastingai iš eilės greit pasirašė be mažiausių pastabų. 

Posėdis pasibaigė, visi stovėjo, juokavo, plepėjo auksu žėrin- 
čioje salėje. Markizas de Boenas pasakojo apie medžioklę prie 
Fontenblo, deputatas Jurė, neseniai buvęs Romoje, kalbėjo, kaip 
jis ten gavęs popiežiaus palaiminimą. Kolbas išnyko: jis išbėgo 
į pasimatymą. O kitiems administratoriams statistams Sakaras 
tyliai įsakinėjo, kaip jie turės laikytis ateinančiame visuotiniame 
susirinkime. 

Tačiau Degremonui nusibodo, kad vikontas de Roben Šago 
perdėtai liaupsina Amleno pranešimą; jis pačiupo už parankės 
pro šalį einantį direktorių ir jam pašvagždėjo į ausį: 

— Ar tik ne per daug susižavėta, a? 

Sakaras siabtelėjo ir pažvelgė į jį. Jis atsiminė iš pradžių 
ilgai svyravęs, ar priimti jį į bendrą darbą, ar nepriimti, žinoda- 
mas, kad tai nelabai patikimas žmogus. 

— O! Kas mane myli, teeina kartu su manim! — atsakė jis 
labai garsiai, kad visi girdėtų. 

Nepaprastas visuotinis susirinkimas įvyko po trijų dienų, 
„Luvro“ viešbučio didžiojoje iškilmių salėje. Tokiam iškilmin- 
gam reikalui buvo nutarta atsisakyti tuščios apšepusios salės 
Blanšo gatvėje ir pasirinkta iškilmių salė, dar neatvėsusi po 
pulko šventes pietų ir vestuvių baliaus. Pagal statutą susirinkime 
galėjo dalyv 1uuti tik asmenys, turį ne mažiau kaip po dvidešimt 
akcijų; tokių akcininkų susirinko daugiau kaip tūkstantis du 
šimtai, jie iš viso turėjo daugiau kaip keturis tūkstančius balsų. 
Formalumai prie įėjimo, tikrinimas bilietų ir registravimas už- 
ėmė dvi velandas. Linksmi balsai klegėjo salėje, kur jau buvo 
visi tarybos nariai ir daug aukštųjų Visuotinio banko tarnautojų. 
Čia buvo ir Sabatanis tarp būrelio žmonių, kuriems jis ilgesingu 
balsu pasakojo apie Rytus, savo gimtąją šalį, glostančiu balsu 
rezgė nuostabias pasakas, tartum tenai žmogus tik pasilenktų — 
klausė ir Možandras, birželio mėnesį pasiryžęs nusipirkti pen- 
kiasdešimt Visuotinio banko akcijų po dvylika šimtų frankų, įsiti- 
kinęs, kad jos turės kilti; jis buvo labai patenkintas savo nuo- 
jauta; o Žantru, kuris praturtėjes galutinai pasileido ir nuo vaka- 
rykščio lėbavimo dar nebuvo atsikvošėjęs, žvalgėsi ironiškai 
perkreipęs burną ir šaipėsi. Išrinkus prezidiumą, Amlenas, kaip 
pirmininkas, paskelbė posėdį atidarytą; Lavinjeras, jau antrą 

kartą išrinktas revizijos komisijos pimininku ir svajojąs po 
ataskaitos patekti į valdybos narius, pranešė apie finansinę ben- 
drovės būklę ateinančio gruodžio 31 dieną, nes statutas reikalavo, 
kad taip būtų iš anksto kontroliuojamas preliminarinis balansas, 
apie kurį kaip tik ir reikėjo kalbėti. Revizijos komisijos pirminin- 
kas visų pirma priminė paskutinės ataskaitos balansą, pateiktą pa- 
prastam visuotiniam susirinkimui balandžio mėnesį, tą puikų 
balansą, parodžiusį pusdvylikto milijono frankų gryno pelno; 
atskaičius po penkis nuošimčius akcininkams, po dešimt nuošim- 
čių valdybos nariams ir po kitus dešimt nuošimčių į atsargos 
fondą, buvo galima dar išmokėti po trisdešimt tris nuošimčius 
dividendo. Po to, operuodamas skaičių gausybe, jis įrodė, kad 
apytikrė trisdešimt šešių milijonų frankų suma, sudaranti šių 
metų pelną, ne tik nėra išpūsta, bet net mažesnė už kukliausius 
apskaičiavimus. Lavinjeras, be abejo, buvo pats tuo įsitikinęs, 
nes jam pateiktus dokumentus sąžiningai išnagrinėjo; bet niekas 
nėra toks apgaulingas kaip balansas, tad, norint ataskaitą iš 
pagrindų patikrinti, tektų ją visą pačiam daryti iš naujo. Beje, 
akcininkai jo kalbos net ir neklausė. Tik tokia smulkmė, kaip 
Možandras ir keletas kitų, turinčių po vieną arba po du balsus, 
godžiai rijo skaičius, nors aplinkui visi kalbėjosi. Revizijos 
komisijos kontrole niekas nesidomėjo. Ir tik kai pagaliau atsi- 
stojo Amlenas, salėje pasidarė tylu kaip bažnyčioje. Nespėjo 
jis nė prasižioti, jau prapliupo aplodismentai; taip buvo tam žmo- 
gui pareikšta pagarba už jo darbštumą, ištvermę ir genialią drąsą, 
paskatinusią jį išvykti labai toli, surasti pilnas aukso statines ir 
jas išversti Paryžiuje. Šį momentą prasidėjęs pasisekimas vis 
didėjo ir perėjo į tikrą triumfą. Už praeitąjį balansą visi jam iš 
naujo plojo, nes, kai apie jį kalbėjo Lavinjeras, niekas negirdėjo. 
Bet ypač visus nudžiugino apytikris sekantis jo balansas: milijo- 
nai iš Jungtinės garlaivių bendrovės, milijonai iš Karmelio si- 
dabro kasyklų, milijonai iš Nacionalinio Turkijos banko — su- 
moms nebuvo galo, ir trisdešimt šeši milijonai susirinko visai 
paprastai, be jokio vargo, tartum triukšmingai virstąs krioklys. 
Paskui prasiskleidė dar platesni horizontai, apimdami ir ateities 
darbus. Švystelėjo Visuotinė Rytų geležinkelių bendrovė, pra- 
džiai rodydama vien tik pagrindinį didįjį geležinkelio ruožą, kuris 
jau netrukus bus pradėtas tiesti; po to sumirgėjo šalutiniai ruožai 
ir ištisas Moderniosios pramonės įmonių tinklas po visą Mažąją 
Aziją; Žmonija pergalingai grįžta į savo lopšį — prasideda tikras 
pasaulio atgimimas; o tolumoje iš užuominų buvo galima suprasti 
tokį dalyką, apie kurį viešai nekalbama, nes tai paslaptis, — viso 
to pastato vainikas, kuriuo stebėsis tautos. Savo kalbos pabaigoje 
Amlenas aiškino rezoliucijas, kurios buvo pateiktos visuotiniam 

susirinkimui tvirtinti; susirinkimas visas jas priėmė absoliučiai 
vieningais balsais: kapitalas pakeliamas iki šimtas penkiasdešimt 
milijonų frankų, išleidžiant šimtą tūkstančių naujų akcijų po 
aštuonis šimtus penkiasdešimt frankų, senosios akcijos išperka- 
mos, tam reikalui panaudojant naujųjų akcijų premijas ir sekan- 
čiame balanse parodytą pelną, kuriuo operuojama iš anksto. Šis 
genialus sumanymas susilaukė griausmingo „bravo!“ Per susirin- 
kusiųjų galvas buvo matyti, kaip Možandras savo plačiais delnais 
plojo kiek tik galėdamas. Susėdę priešakiniuose suoluose tarybos 
nariai ir banko tarnautojai kaukė iš džiaugsmo, o Sabatanis visus 
perrėkė, atsistojęs lyg teatre ir šaukdamas „brava, brava!“ Visos 
rezoliucijos buvo priimtos su tikru entuziazmu. 

Tačiau Sakaras turėjo sugalvojęs vieną triuką, kurį dabar ir 
parodė. Žinodamas, kad jam daromi priekaištai dėl lošimo biržo- 
je, jis norėjo išblaškyti mažiausius įtarinėjimus, jei kartais tokių 
pasitaikytų šioje salėje nepasitikinčiųjų akcininkų tarpe. 

Jo pamokytas, pakilo Žantru ir gergždžiančiu balsu paklausė: 

— Ponas pirmininke, manau, išreikšiu daugelio akcininkų 
mintį, jei paprašysiu formaliai patvirtinti, kad savo žinioje ben- 
drovė nelaiko nė vienos savo akcijos. 

Iš anksto neįspėtas, Amlenas truputį sumišo, nejučiomis 
kryptelėjo į Sakarą, kuris ligi tol kukliai sėdėjo savo vietoje; 
dabar jis tuojau straktelėjo ant kojų, išsitempė visu savo žemu 
ūgiu ir šaižiai suriko: 

— Nė vienos, ponas pirmininke! 

Nežinia dėl ko, bet po šio atsakymo vėl nuaidėjo daug „bra- 
vo!“ Nors iš esmės jis čia ir pamelavo, tačiau formaliai savo 
vardu bendrovė iš tikrųjų neturėjo nė vienos akcijos, nes ji 
dangstėsi Sabatanio ir kitų vardais. Tuo posėdis ir pasibaigė, 
susirinkusieji dar kartą paplojo ir skirstėsi labai linksmi, labai 
triukšmaudami. Šio susirinkimo ataskaita buvo paskelbta laik- 
raščiuose; ji sukėlė didžiausią efektą biržoje ir visame Paryžiuje. 
Šiam momentui Žantru buvo paruošęs paskutinę reklamos pa- 
pliupą, garsiausiai spiegiančią fanfarą, kokia tik bebuvo girdėti 
skelbimuose; juokdariai pasakojo, jog jis prikalbėjęs lengvo 
elgesio paneles, kad jos duotų labiausiai slepiamose ir švelniau- 
siose savo kūnų vietelėse ištatuiruoti žodžius: „Pirkite Visuoti- 
nio banko akcijas“. Tai esanti nauja reklamos rūšis. Beje, kaip 
tik neseniai jam pagaliau pavyko didysis jo sumanymas, jis nu- 
pirko Finansų biuletenį — seną, rimtą laikraštį, jau dvylika metų 
žinomą savo nepaperkamu sąžiningumu. Nors tai kainavo labai 
brangiai, bet užtat buvo pritraukti rimti klientai — baikštūs 
miesčionys, atsargūs stambieji turtuoliai ir visi save gerbią pini- 
guočiai. Biržoje akcijų kursas per dvi savaites iškilo iki penkioli- 

kos šimtų, o paskutinę rugpjūčio savaitę jos kelis kartus iš eilės 
pašoko ir pasiekė du tūkstančius. Susižavėjimas vis augo, užėjo 
epideminė ažiotažo karštligė, jos priepuolis kas valandą ėjo 
smarkyn. Visi akcijas pirko ir pirko; pirko net labiausiai atsar- 
gūs, būdami įsitikinę, kad jos vis kils ir kils be perstojo. Prasivėrė 
paslaptingi požemiai, kaip „Tūkstančio ir vienos nakties“ pasa- 
kose, nesuskaitomi kalifų lobiai turėjo tekti Paryžiaus gobšams. 
Atrodė, kad visos svajonės, apie kurias žmonės šnibždėjosi jau 
kelis mėnesius, įsikūnijo sužavėtų minių akivaizdoje: veržli mūsų 
inžinierių kariuomenė atkariauja žmonijos lopšį, iš po smėlio 
iškyla istoriniai senovės miestai pajūryje, eksploatuojamas Da- 
maskas, paskui Bagdadas, o vėliau — Indija ir Kinija. Užkariauti 
Rytus — ko neįstengė padaryti Napoleonas kardu, — tai vykdo 
finansinė kompanija, pasiuntusi ten savo kastuvų ir karučių ar- 
miją. Azijos užkariavimas atsieina milijonus, bet už tai bus gau- 
nami milijardai. Labiausiai triumfavo naujojo kryžiaus karo 
dalyvės moterys per intymias pavakarių arbatėles, per puošnius 
aristokratų priėmimus, vidurnaktį prie stalo ir alkovose. Taip, 
taip, jos visa tai numačiusios: Konstantinopolis jau esąs paimtas, 
netrukus ateisianti eilė Brusai, Angorai ir Alepui, vėliau būsianti 
paimta Smirna, Trapezundas, — visi miestai, kuriuos laikąs ap- 
siautęs Visuotinis bankas, o paskui ateisianti diena, kai būsiąs 
paimtas paskutinis šventasis miestas, kurio vardas nesakomas, 
kuris esąs lyg kažkoks eucharistinis tolimos ekspedicijos pa- 
žadas. Tėvai, vyrai, meilužiai, paveikti tokio aistringo moterų 
įkarščio, duodavo biržos makleriams užsakymus, kartodami 
šūkį: dievas to nori! O paskui čia ėmė veržtis ir smulkmė, ta 
triukšminga, trypianti minia, sekanti paskui didžiąsias armi- 
jas; lošimo aistra persimetė iš salonų į raštines, iš pasiturinčių 
miesčionių į darbininkus ir valstiečius, į šį pašėlusį milijonų 
šokį įsitraukė vargingieji akcininkai, turį po vieną, tris, keturias, 
dešimt akcijų, namų sargai, pasiruošę pensijon, senmergės, gy- 
venančios su katėmis, provincijos pensininkai, perdien teišlei- 
džią po dešimt sū, kaimo kunigai, viską išdaliją pavargėliams, 
skurdi, alkana smulkiausių rentininkų masė, kurią biržos ka- 
tastrofa nušluoja kap epidemija ir vienu mostu suguldo į ben- 
drą duobe. 

Ir visa ši egzaltacija dėl Visuotinio banko akcijų, šis jų kur- 
so kilimas tarsi pūstelėjus religiniam vėjui, rodos, derinosi su 
muzika, kuri vis garsiau aidėjo Tiuilri rūmuose ir Marso lauke 
ir su nuolatinėmis šventėmis, kuriomis Paroda varė Paryžių 
iš proto. Tvankiame karštų dienų ore vėliavos plazdėjo dar 
garsiau, ir kiekvieną vakarą miestas po žvaigždžių skliautais 
žėrėjo šviesomis — lyg milžiniški rūmai, kurių labirintuose 

svečiai ištvirkauja iki aušros. Džiaugsmas plūdo iš namų į na- 
mus, gatvės virto vienu svaiguliu, plėšriojo žvėries kvapo 
debesimi, o iškilmių smilkalai, sanguliavimo prakaito tvaikas 
tvino iki žemės kraštų, leidosi nuo stogų Sodomos, Babilono 
ir Ninevijos sutemos. Tartum maldininkai į Šventąją žemę, 
gegužės mėnesyje pradėjo čia važiuoti iš visų keturių pasaulio 
kraštų imperatoriai ir karaliai; suvažiavo koks šimtas visokių 
valdovų bei valdovių, kunigaikščių bei kunigaikštienių, iškil- 
mingiems jų kortežams nebuvo galo. Paryžius knibždėte 
knibždėjo Didenybėmis ir Aukštenybėmis, jis džiaugsmingai 
sveikino Rusijos imperatorių, Austrijos imperatorių, sultoną 
ir Egipto vicekaralių; norėdamas iš arčiau pamatyti Prūsų 
karalių, kurį ponas Bismarkas lydėjo kaip ištikimas šuo, Pary- 
žius gulte gulė po jų karietų ratais. Invalidų aikštėje tolydžio 
griaudė džiaugsmo saliutai, o Parodoje susispietusios minios 
labai stebėjosi didžiuliais tamsiais Krupo pabūklais, atgaben- 
tais čia iš Vokietijos. Kone kas savaitę Operos salėje nušvis- 
davo sietynai vienos ar kitos oficialios iškilmės garbei. Ma- 
žesniuose teatruose ir restoranuose susikimšę žmonės vos 
neuždusdavo, o šaligatviai pasirodė per siauri — nebetilpo 
juose išsiliejęs prostitucijos srautas. Napoleonas III panūdo 
pats išdalyti dovanas, skirtas šešiasdešimčiai tūkstančių as- 
menų, dalyvaujančių parodoje su eksponatais, ir surengti ce- 
remonijas, kurios savo ištaigingumu nustelbtų visas lig šiol 
buvusias; tai turėjo būti garbė, nušvietusi Paryžių, imperijos 
suklestėjimas; kalbėdamas ramiai, kaip galingas valdovas, ap- 
sigaubęs spindinčia, bet apgaulinga Europos šeimininko aure- 
ole, jis žadėjo taiką. Tą pačią dieną Tiuilri rūmus pasiekė 
žinia apie pasibaisėtiną katastrofą Meksikoje — apie Maksi- 
milijono sušaudymą, visai veltui pralietą prancūzų kraują ir 
iššvaistytą jų auksą; kad ši žinia nesudrumstų linksmos šven- 
tės nuotaikos, ji buvo nuslėpta. Tos saulėtos, puikios dienos 
pabaigoje nuaidėjo pirmas gedulingų varpų dūžis. 

Šitokioje prašmatnybėje atrodė, kad ir Sakaro žvaigždė pakilo 
dar aukščiau, suspindo kaip niekad. Po tokio ilgamečio triūso jis 
pagaliau godžiai grobė gerovę lyg vergę, kurią laikai užrakinęs 
kaip gyvą, apčiuopiamą daiktą, su kuriuo gali elgtis kaip tinka- 
mas. Melas jau ne vieną kartą buvo apsigyvenęs jo kasose, ir 
tiek daug milijonų iš jų išvarvėjo, prasisunkę pro įvairias skylu- 
tes! Betgi dabar jis turi ne apgaulingą turtų fasadą, o tikrą, tvirtą 
aukso karaliją ir sostą, pastatytą ant pilnų maišų; ir šią karaliją 
jis įsigijo ne taip, kaip Gundermanas, paveldėjęs kelių banki- 
ninkų kartų santaupas; pasididžiuodamas jis gyrėsi pals ją užsi- 
kariavęs, paėmęs vienu užmoju, tartum koks nuotykių laivo ka- 

pitonas. Prekiaudamas žemės sklypais Europos kvartale, jis 
dažnai iškildavo labai aukštai, bet niekada nebuvo pajutęs, kad 
nugalėtas Paryžius būtų toks nusižeminęs prie jo kojų. Jis atsi- 
minė tą dieną, kai dar kartą buvo subankrutavęs ir jau abejojo 
savo laimės žvaigžde, kai, pietaudamas Šampo restorane, go- 
džiais Žžvilgsniais dėbčiojo į biržą, įnirtingai trokšdamas atsigrieb- 
ti, kai užsidegė viską pradėti iš naujo, kad galėtų ir vėl viską 
užkariauti. Ir dabar, kai jis vėl šeimininkas, staiga jį pagavo 
nenumaldomas troškimas tenkinti pomėgius! Pasijutęs esąs visa- 
galis, jis visų pirma atsiskyrė nuo Jurė ir pavedė Žantru para- 
šyti straipsnį prieš Rugoną; katalikų vardu ministras buvo for- 
maliai kaltinamas varąs Romos klausimu dviveidę politiką. Tai 
buvo galutinis karo paskelbimas broliui. Po 1864 metų sutarties, 
ypač po Sadovos, klerikalai dėjosi smarkiai susirūpinę popiežiaus 
padėtimi; nuo to laiko „Viltis“ iš naujo pradėjo savo seną ultra- 
montaninę politiką, energingai puldama liberalinę imperiją, pra- 
dėjusią tvarkytis sausio 19 dienos dekretais. Parlamento rū- 
muose buvo kartojami Sakaro žodžiai, kad, nepaisydamas labai 
gilios pagarbos imperatoriui, jis mieliau paklustų Henrikui V, 
negu sutiktų, kad revoliucinė dvasia nuvestų Prancūziją į pra- 
žūtį. Jo drąsa didėjo po kiekvieno pasisekimo, ir jis jau nebeslėpė 
savo plano: užpulti didįjį žydų banką, kitaip sakant Gundermaną, 
pirmiausia pramušti spragą jo milijarde, o paskui jį galutinai 
paimti šturmu. Kadangi Visuotinis bankas taip nuostabiai išaugo, 
tai kodėl gi jis, remiamas visų krikščionių, negalėtų per keletą 
metų pasidaryti biržos šeimininku? Jis ėmė elgtis kaip vienokios 
galybės kaimynas — karalius, karingas pagyrūnas; o Gunderma- 
nas, pats būdamas labai flegmatiškas, niekada neleisdavo sau nė 
menkiausios ironijos Sakaro atžvilgiu ir tik vis stebėjo ir laukė; 
jam buvo stačiai įdomu, kodėl akcijos taip kyla, bet vieninteliu 
savo ginklu jis pasirinko kantrybę ir logiką. 

Aistros Sakarą taip išaukštino, aistros turėjo jį ir pražudyti. 
Visokių savo geidulių persisotinęs, jis stengėsi savyje atrasti 
šeštąjį pojūtį, kad ir tą galėtų patenkinti. Sugebėdama šypsotis, 
net ir tais atvejais, kai jos širdis būdavo paplūdusi kraujais, 
ponia Karolina jam tebebuvo draugė, kurios jis klausydavo su 
pagarba, būdinga vedusiems. Baronienės Sandorft pamėlę akių 
vokai ir raudonos lūpos tikrai apgaudinėjo, nes ji buvo šalta kaip 
ledas, nors iš smalsumo buvo lytiškai iškrypusi; todėl ji pradėjo 
jam nusibosti. Beje, pats Sakaras didelių aistrų niekada nebuvo 
išgyvenęs; šis per daug užsiėmęs piniguočius eikvojo savo nervus 
kitiems reikalams, o už meilę mokėdavo kas mėnesį. Taigi dabar, 
atsisėdęs ant savo naujų milijonų krūvos, jis prisiminė moteris 
ir nutarė nusipirkti kurią nors labai brangią ir su ja pasirodyti 

visam Paryžiui; taip žmonės perka labai stambius briliantus ir 
vien tik dėl tuščios garbės prisisega juos prie kaklaraiščio. Antra 
vertus, juk ir tai puikiausia reklama, nes tik labai turtingas žmo- 
gus gali tiek pinigo išleisti moteriai! Ilgai nedelsdamas, jis pasi- 
rinko ponią de Žemon, pas kurią jau du ar tris kartus buvo pietų 
drauge su Maksimu. Trisdešimt šešerių metų ji tebebuvo dar 
labai graži, pasižymėjo taisyklingu, rimtu grožiu, kaip Junona, 
bet labiausiai išgarsėjo tuo, kad imperatorius už praleistą su ja 
naktį davęs jai šimtą tūkstančių frankų, neskaitant ordino jos 
vyrui, kuris buvo visai tvarkingas žmogus, bet visuomenėje nieku 
daugiau nepasižymėjo, kaip tik kad buvo savo žmonos vyru. 
Gyveno juodu plačiai, lankydavosi visur — imperatoriaus rū- 
muose ir ministerijose; lėšų juodu gaudavo iš labai retai daromų, 
bet labai gerai pasirenkamų sandėrių, tad per metus užtekdavo 
parduoti tik tris ar keturias naktis. Buvo žinoma, kad tai kainuo- 
ja baisiai brangiai, bet kaip tik tas brangumas ir buvo laikomas 
gero tono žyme. Sakaras labai įsigeidė paragauti imperatoriaus 
kąsnio ir buvo priverstas įkelti kainą iki dviejų šimtų tūkstančių 
frankų, nes tos ponios vyras, pamatęs šį nešvarios praeities finan- 
sininką, susiraukė, palaikęs jį per daug menka asmenybe, susi- 
kompromitavusia nemoraliais veiksmais. 

Apie tą patį laiką ir poniutė Konen griežtai atsisakė mėgautis 
su Sakaru. Jis dažnai lankydavosi popieriaus parduotuvėje, Feido 
gatvėje, ir kiekvieną kartą čia pirkdavo užrašų knygelių, nes jį 
labai viliodavo ta žavi blondinė, balta kaip sniegas, raudon- 
skruostė, putni, blyškiais šilkiniais plaukais, garbanota kaip avi- 
nėlis — tokia maloni, tokia grakšti, visuomet linksma moteris. 

— Ne, nenoriu, ir tiek, su jumis — niekados! 

Jeigu ji sykį pasakydavo „niekados“, dalykas būdavo baigtas, 
ir niekas neįstengdavo jos priversti savo atsisakymą persvarstyti. 

— Betgi kodėlė Kartą jus mačiau prie Panoramų pasažo, 
išeinančią iš viešbučio su kitu. 

Ji paraudo, bet vis tiek drąsiai žiūrėjo į akis. Tame viešbutyje, 
kurį laikė viena sena ponia, jos draugė, ji iš tikrųjų susitikdavo 
su vienu kitu biržos sluoksnių ponu, kai nusileisdavo savo užgai- 
dai, nuolat lakstydama po Paryžių parduotuvės reikalais, palikusi 
savo šaunųjį vyrelį kartoninių segtuvų klijuoti. 

— Tai buvo Giustavas Sedilis, jūsų meilužis, jūs tai labai 
gerai žinote. 

Ji žaviai papurtė galvelę. Ne, ne! Meilužio ji neturinti. Joks 
vyras negalėjo pasigirti ją turėjęs du kartus. Kuo jis ją laikąs? 
Po vieną kartą, progai pasitaikius, vien dėl malonumo, — kitas 
dalykas! Bet tam ji neteikianti jokios reikšmės! Ir visi jie po to 
likdavę jos draugais, būdavę labai dėkingi, labai diskretūs. 


205 


— Vadinasi, todėl, kad aš nebe jaunas?.. 

Tačiau ji, vis juokdamasi, vėl papurtė galvutę, tartum norė- 
dama pasakyti, kad tai jai visai nesvarbu. Juk pasitaikydavo už 
jį senesnių, ir dar negražesnių, dažnai net ir visai neturtingų. 

— Tai kodėl gi, pasakykite, kodėl jūs nenorite? 

— Dieve mano, juk tai labai paprasta... Jūs man nepatinkate, 
ir tiek. Su jumis — niekados! 

Bet vis tiek ji buvo jam labai maloni ir atrodė net nusiminusi, 
kad negali jo noro patenkinti. 

— Klausykite,— pasiūlė jis nesivaržydamas,— gausite tiek, 
kiek panorėsite... Sakykite, ar užteks jums tūkstančio, dviejų 
tūkstančių už vieną, už vieną vienintelį kartą? 

Jis kėlė kainą kaip varžytynėse, o ji mandagiai purtė galvutę. 

— Ar nenorėtumėte... Klausykite, ar norite dešimt tūkstan- 
čių? Gal norite dvidešimt tūks' nčių? 

Ji uždėjo delną jam ant ran: s ir mandagiai jį sustabdė: 

— Nei už dešimt, nei už per: xiasdešimt, nei už šimią tūkstan- 
čių! Galėtumėte kainą taip kelti ilgai, ir vis tiek nieko iš to neišei- 
tų, niekados... Jūs matote, kad aš nenešioju jokių brangenybių. 
O kiek man buvo prisiūlyta visokių dalykų, kiek pinigų ir visko, 
visko! Bet aš nieko nenoriu, man pakanka vien tik malonumo! 
Supraskite gi, mano vyras visa širdimi mane myli, taip pat ir aš 
jį labai myliu. Mano vyras yra labai padorus žmogus. Juk jis 
tikriausiai mirtų iš sielvarto, jei aš jam taip užduočiau širdį. Ir 
ką gi su jūsų pinigais veikčiau? — juk vyrui jų atiduoti nega- 
lėčiau? Mes ne vargšai, ilgainiui susikrausime gražaus turtelio ir 
galėsime ramiai ilsėtis; žinoma, man malonu, kad tie ponai teikia- 
si mūsų parduotuvėje viskuo apsirūpinti. Anaiptol aš nenoriu 
pasirodyti mažesnė savanaudė, negu iš tikrųjų esu! Jeigu būčiau 
vieniša, tai dar pažiūrėčiau. Nejaugi jūs manote, kad mano vyras, 
sužinojęs, jog aš su jumis mylavausi, taip be niekur nieko priimtų 
tuos jūsų šimtą tūkstančių... Ne, ne! Nė už milijoną nesutiksiu! 

Ji užsispyrė. Toks netikėtas jos pasipriešinimas Sakarą įkai- 
tino taip, jog jis beveik ištisą mėnesį užsispyręs stengėsi ją nuga- 
lėti. Ji stačiai jį užkerėjo savo šypsančiu veideliu ir tokiomis mei- 
liomis, didelėmis, užjaučiančiomis akimis. Kaip! Vadinasi, už 
pinigus ne viską galima gauti? Štai moteris, kurią kiti turi už 
dyką, o jis negali jos turėti net siūlydamas pašėlusią kainą! Ji 
nesutinka, tokia jos valia. Dėl to jis ypač Žiauriai kentėjo pačiame 
savo triumio įkarštyje, net suabejojo savo galybe ir slaptai nusi- 
vylė aukso jėga, kurią lig tol laikė absoliučiu viešpačiu. 

Tačiau vieną vakarą vis dėlto jo tuštybė buvo puikiausiai 
patenkinta. Jo gyvenime tai buvo kulminacinė valandėlė. Paro- 
dos proga užsienio reikalų ministerijoje buvo rengiamas balius, 

ir Sakaras nutarė šioje iškilmėje viešai pasirodyti su ponia de 
Žemon, kad visi pamatytų, jog jis turėjo laimės su ja praleisti 
naktį, nes sandėriuose su šia gražia asmenybe visada būdavo 
sutariama, kad laimingasis jos nuomotojas turi teisę su ja viešai 
pasirodyti, ir taip reikalas įgauna pageidaujamos viešumos po- 
būdžio. Taigi apie vidurnaktį, kai žėrinčių sietynų šviesoje nuogi 
pečiai tviskėjo juodų frakų fone, į saloną įžengė Sakaras su ponia 
de Žemon už parankės; jos vyras sekė įkandin. Prieš juos visos 
poros traukėsi į šalį, duodamos platų kelią šiam gyvam dviejų 
šimtų tūkstančių frankų įgeidžiui, šiam skandalingam godumo ir 
beprotiškų išlaidų įsikūnijimui. Orkestrui iš tolo maloniai liū- 
liuojant, nuo korsažų kvapų apsvaigę žmonės šypsojosi ir paty- 
liukais šnekučiavosi, visi linksmai nusiteikę ir neturį jokių pik- 
tumų. Bet kitame salone apie vieną kvatojantį išdidų milžiną su 
balta kaip sniegas kirasyrų pulko uniforma spietėsi smalsūs 
visai kitokio pobūdžio žmonės. Tai buvo grafas fon Bismarkas, 
visa galva aukštesnis už kitus, kukulakis, didele nosim, stambiais 
žandikauliais ir barbaro užkariautojo ūsais; jis garsiai kvatojo. 
Dar visai neseniai, po Sadovos, jis Prūsams buvo padovanojęs 
visą Vokietiją; prieš kelis mėnesius buvo pasirašytos sąjunginės 
sutartys, nukreiptos prieš Prancūziją, nors tas faktas ilgai buvo 
neigiamas, ir karas, turėjęs kilti gegužės mėnesį dėl Liuksem- 
burgo, dabar pasidarė nebeišvengiamas. Kai džiūgaująs Sakaras 
už parankės su ponia de Žemon ėjo pro šalį, lydint vyrui, grafas 
fon Bismarkas valandėlę liovėsi juokęsis ir kaip geraširdis milži- 
nas smalsiai ir pašaipiai į juos pažvelgė. 


IX 


Ir vėl ponia Karolina liko viena. Amlenas užtruko Paryžiuje 
iki pradžios lapkričio, nes, pakėlus banko kapitalą iki šimto 
penkiasdešimt milijonų, reikėjo čia atlikti tam tikrų formalumų, 
susijusių su galutiniu bendrovės persitvarkymu; Sakarui pagei- 
daujant, jis ir šį kartą nuvyko pas notarą Leloreną Sent An gat- 
vėje, kur turėjo formaliai pareikšti bei patvirtinti, kad visos 
akcijos yra parduotos ir pinigai už jas gauti, nors tai buvo netiesa. 
Po to jis porai mėnesių išvyko į Romą kažkokiais reikalais, apie 
kuriuos niekam nepasakojo, matyt, jie turėjo ryšio su jo svajone 
perkelti popiežių į Jeruzalę, ir dar su kitu, daug praktiškesniu bei 
svarbesniu projektu, būtent: Visuotinį banką paversti katalikišku 
banku, atstovaujančiu visų krikščionių reikalams, paversti jį 
didžiule mašina, kuri tą žydų banką sutriuškintų ir nušluotų nuo 
žemės paviršiaus; iš Romos jis turėjo dar kartą grįžti į Rytus vyk- 
dyti Brusos— Beiruto geležinkelio statybos. Iš Paryžiaus jis iš- 

vyko džiaugdamasis, kad bankas taip greitai suklestėjo, visiškai 
įsitikinęs banko tvirtumu ir pastovumu, nors širdies gelmėse 
jautė kažkokį nerimą dėl tokios didelės sėkmės. Todėl prieš 
išvažiuodamas, kalbėdamasis su seseria, jis primygtinai jai pa- 
tarė nepasiduoti višuotiniam susižavėjimui, bet jų turimas akci- 
jas parduoti, jeigu jų kursas peršoktų per du tūkstančius du šim- 
tus frankų; taip jis norėjo užprotestuoti prieš nuolatinį jų kilimą, 
nes jį laikė beprotišku ir pavojingu. 

Kai ponia Karolina liko viena, ši įkaitinta atmosfera jai dar 
labiau ėmė kelti nerimą. Pirmąją lapkričio savaitę akcijų kursas 
pasiekė du tūkstančius du šimtus frankų, ir aplink ponią Karoliną 
sklido visuotinis džiaugsmas, padėkos ir begalinių vilčių šauks- 
mai: Dežua iš dėkingumo visai ištirpo, o ponios de Boviljė su ja 
elgėsi kaip su lygia, kaip su bičiule dievaičio, kuriam lemta atgai- 
vinti senovinę jų giminės didybę. Laimingų stambių ir smulkių 
žmonių minia sutartinai choru jį garbino: dukterys pagaliau aprū- 
pintos kraičiais, nuskurdėliai staiga praturtėję ir apsirūpinę 
senatvei, 0 turtuoliai dega nepasotinamu džiaugsmu dar labiau 
pralobti. Parodai užsidarius, Paryžius kurį laiką dar gyveno 
malonumų ir galybės svaiguliu; atėjo valanda, kai visi tikėjo 
laime ir sėkme. Visi vertybiniai popieriai pabrango — net ir 
beverčiams popieriukams atsirasdavo lengvatikių pirkėjų; dau- 
gybė įtartinų sandėrių plūdo į pinigų rinką ir grėsė jai apoplek- 
sija, tačiau viduje buvo jaučiama tuštuma, tikras valstybės 
išsieikvojimas, nes per daug išleido puotoms, milijardus sukišo 
į didžiausias statybas, maitino didžiules kredito įstaigas, tuščios 
kasos žiojėjo iš visų pusių. Pirmasis subraškėjimas tokiame ver- 
pete turėjo baigtis katastrofa. Ponia Karolina, be abejo, nelaimę 
nujautė, nes kiekvienas Visuotinio banko kursų šuolis aukštyn 
suspausdavo jai širdį. Jokių blogų gandų ji negirdėjo, nors ausį 
pasiekdavo tik lengvas murmėjimas, kai prakišę stebėdavosi 
tie, kurie lošė iš kritimo. Tačiau ji nujautė, kad ateina kažkokia 
nelaimė, kad kažkas jau kasasi po rūmo pamatais. Bet kas? Dar 
nieko aiškaus nebuvo, tik lengvi sukrėtimai, skelbią artėjančią 
katastrofą; ji matė tik vis didėjantį puikų triumfą ir laukė, kas 
bus toliau. 

Beje, tuo metu ponia Karolina turėjo ir kitą rūpestį. Darbo 
rūmuose Viktoru pagaliau niekas nebesiskundė, jis atrodė tylus, 
užsidaręs, Sakarui apie jį ponia Karolina dar nebuvo užsiminusi, 
nes kažkaip keistai drovėjosi, savo reveliaciją vis atidėliojo, nes 
ją kankino gėda, kurią dėl to turėtų pajusti vaiko tėvas. Antra 
vertus, Maksimas, kuriam ji neseniai iš savo kišenės buvo grąži- 
nusi anuos du tūkstančius frankų, dabar iš jos šaipėsi dėl keturių 
tūkstančių frankų, kurių reikalavo Biušas ir Mešen; tie tipai ją 

stačiai apgaudinėją, ir tėvas už tai labai supyksiąs. Po šio pasikal- 
bėjimo ji visus Biušo reikalavimus atmetė atsisakydama sumo- 
kėti žadėtą papildomą sumą. Nesuskaitomą daugybę kartų krei- 
pesis veltui, pastarasis įširdo, tuo labiau kad prisiminė seną savo 
mintį pašantažuoti Sakarą, nes dabar, taip aukštai iškilęs, jis pabi- 
josiąs skandalo ir sutiksiąs su visomis jo sąlygomis. Taigi, pa- 
matęs, kad iš tokio puikaus dalyko nebesiseka pelnytis, Biušas 
vieną gražią dieną ryžosi kreiptis tiesiai į Sakarą ir parašė jam 
su senais dokumentais, rastais vienuose namuose La Arpo gat- 
vėje. Nurodydamas namų numerį ir taip aiškiai užmindamas tą 
seną istoriją, jis tikėjosi, kad Sakaras tuojau susirūpins ir pas 
jį atbėgs. Šį laišką jis nusiuntė į Sen Lazaro gatvę, o ten jis, kaip 
tyčia, pateko į rankas poniai Karolinai, kuri pažino rašyseną. 
Ją nukrėtė šiurpas, ir ji valandėlę susimąstė: ar nevertėtų jai 
pačiai nubėgti pas Biušą ir su juo atsiskaityti? Bet jai toptelėjo 
mintis, kad jis, galimas dalykas, rašo visai kitokiu reikalu, ji 
pamanė, kad čia būtų proga išspręsti ir aną klausimą, 0 ji pati 
išvengtų nemalonumo atskleisti Viktoro paslaptį. Bet vakare, 
kai Sakaras grįžo namo ir prie jos akių atplėšė laišką, ji pastebė- 
jo, kad jis susiraukė, tad ji pamanė, jog čia kažkokia piniginė 
painiava. Bet vis dėlto jis labai nustebo, jam suspaudė gerklę 
pagalvojus, kad įkliuvo į nešvarias rankas, jis nujautė kažkokią 
šlykštynę. Jis ramiai įsidėjo laišką į kišenę ir pasiryžo nueiti 
į nurodytą vietą. 

Dienos greitai bėgo, atėjo antroji lapkričio pusė, o Sakaras, 
reikalų srauto nešamas, kiekvieną rytą savo vizitą vis atidėliojo. 
Akcijų kursas ką tik peršoko per du tūkstančius tris šimtus fran- 
kų, ir tai jį labai džiugino; bet jis jautė, kad lygiagrečiai su akcijų 
pakvaišusiu kilimu biržoje stiprėja ir priešinimasis — matyt, čia 
susidarė grupė numušėjų, kol kas dar neįsidrąsinusių, bet jau 
užėmusių pozicijas ir pradėjusių kautynes paprastais avangardų 
susidūrimais. Jis pats jau net du kartus buvo priverstas svetimais 
vardais duoti įsakymus pirkti akcijas, kad tik nesusitrukdytų jų 
kurso kilimas. Pradėjo veikti sistema, kai pati bendrovė supirki- 
nėja savo akcijas, jomis spekuliuoja ir pati save suėda. 

Savo aistrų dirginamas, Sakaras vieną vakarą neiškentė apie 
tai nepasikalbėjęs su ponia Karolina: 

— Manau, kad mums pasidarys karšta. Ką gi, mes esame jau 
labai stiprūs ir juos per daug stelbiame... Aš nujaučiau, kad tai 
Gundermano darbas, nes čia jo taktika: netrukus jis pradės parda- 
vinėti reguliariai — po tiek ir tiek akcijų šiandien, po tiek rytoj, 
ir taip parduodamąjį kiekį didins tol, kol mus pargriaus. 

Ji rimtu balsu jį pertraukė: 

— Jeigu jis turi Visuotinio banko akcijų, tai visai teisingai 
daro jas pardavinėdamas. 

— Ką! Teisingai daro jas pardavinėdamas? 

— Be abejo, juk brolis jums sakė, kad akcijų kursas didesnis 
kaip du tūkstančiai frankų būtų gryna beprotybė. 

Netverdamas pykčiu, jis pažvelgė į ją ir sušuko: 

— Na, tai pardavinėkite, išdrįskite ir jūs pati pardavinėti... 
Taip, loškite mano nenaudai, nes jūs man linkite pražūties. 

Ji truputį paraudo, nes kaip tik vakar buvo pardavusi tūks- 
tantį savo akcijų, pildydama brolio nurodymus, ir dėl to parda- 
vimo dabar jautė tam tikrą palengvėjimą tartum, nors ir pavė- 
luotai, atlikusi garbingą žygį. Jis tiesiai jos nepaklausė, ir ji 
neprisipažino, bet pasijuto visai nekaip, kai jis dar pridūrė: 

— Taigi, aš esu tikras, vakar atsirado išdavikų. Į rinką pateko 
pilnas mūsų akcijų paketas, ir jų kursas tikriausiai būtų susvy- 
Iavęs, jeigu aš nebūčiau jo parėmęs. Tokie smūgiai — tai ne Gun- 
dermano darbas. Jo veikimo metodas yra lėtas, bet ilgainiui jis 
dar labiau priveikia... O mano brangioji, aš esu visiškai tikras, 
bet vis tiek drebu, nes ginti savo gyvybę — tai tik menkniekis,— 
daug sunkiau yra ginti pinigą, savą ir svetimą pinigą! 

Ir iš tikrųjų nuo to laiko Sakaras sau nebepriklausė. Jis pasi- 
darė savo paties išloštų milijonų vergu, sukinėjosi aukštybėse, 
nuolatos rizikuodamas nukristi į prarają. Jis net nebespėdavo 
užeiti pas baronienę Sandorf į tą butuką Komarten gatvėje. Tiesą 
sakant, jam nusibodo apgaulinga jos akių ugnis ir šaltumas, kurį 
sušildyti jam nepavyko nė tais iškrypėlių bandymais. O paskui 
ir jam atsitiko toks pat nemalonumas, kokį jis buvo iškrėtęs 
jimo, jis užsuko pas baronienę tuo metu, kai ji buvo Sabatanio 
glėbyje. Įvyko audringas išsiaiškinimas, ir Sakaras tik tada nusi- 
ramino, kai baronienė jam atliko išpažintį su visomis išgalėmis, 
kad taip pasielgusi vien iš smalsumo, žinoma, tai esą smerktina, 
bet ir labai suprantama. Apie tą Sabatanį visos moterys kalban- 
čios kaip apie nepaprastą fenomeną, jos patyliukais kuždančios 
apie tokį didelį jo šitą daiktą, jog ji nebeatsilaikiusi ir pati įsigei- 
dusi jį pamatyti. Sakaras tik tada jai šią nuodėmę atleido, kai ji, 
atsakydama į stačiokišką jo klausimą, pareiškė, kad, dievaži, nie- 
ko tokio nuostabaus tenai nesama. Šiuo metu jis su ja susitikinė- 
davo tik po vieną kartą per savaitę. 

Baronienė jautė, kad jis nuo jos tolsta, ji vėl nieko nebežinojo 
ir vėl ėmė abejoti kaip seniau. Kai intymiomis valandomis jį iš- 
kvosdavo, tai ir lošdavo kone be jokio apsirikimo ir jo laimės 
dėka daug išlošdavo. Dabar ji aiškiai suprato, kad jis nebenori 
jai pasakoti, ir ėmė net bijoti, kad jis jai nepameluotų; paklau- 

siusi jo patarimo, ji vieną kartą nežinia dėl ko pralošė; ar kad 
laimė nusigręžė, ar jis tyčia nukreipė ją klaidingu keliu, norė- 
damas iš jos pasijuokti. Po šio atsitikimo jos pasitikėjimas susvy- 
ravo. Jeigu jis gali ją taip klaidinti, tai kas gi dabar jai parodys 
kelią? Blogiausia buvo, kad biržoje prieš Visuotinį banką kasdien 
stiprėjo priešų sąjūdis, kuris iš pradžių buvo vos juntamas. Kol 
kas tesklido tik gandai, nieko aiškaus dar nebuvo suformuluota 
ir joks faktas dar neardė firmos tvirtovės. Tačiau sklido gandai, 
kad esama kažko negero, kad vaisiaus viduje įsimetęs kirminas. 
Beje, visa tai nė kiek netrukdė akcijoms pašėlusiai kilti. 

Po vienos nepasisekusios operacijos su itališkais popieriais 
baronienė labai susikrimto, pasiryžo užeiti į „Vilties“ redakciją 
ir pabandyti ką nors iškvosti iš Žantru. 

— Sakykite, kas gero? Jūs turite žinoti... Visuotinio banko 
akcijos vėl pakilo dvidešimčia frankų, bet vis dėlto sklinda 
gandai — nors niekas negalėjo man pasakyti, kas tai skleidžia — 
taigi gandai, kad esą kažkas negera... 

Bet ir pats Žantru nieko nežinojo. Būdamas prie gandų šaltinio 
ir pats pagal reikalą juos skleisdamas, jis juokais lygino save su 
laikrodininku, kuris gyvena tarp šimtų laikrodžių ir niekada neži- 
no tikrojo laiko. Jeigu per savo skelbimų agentūrą jis ir sužino- 
davo visokias paslaptis, tai pats niekada neturėdavo apie jas vie- 
nos pagrįstos nuomonės, kadangi jo informacijos kirsdavosi ir 
vienos kitas neigdavo. 

— Aš nieko nežinau — visai nieko. 

— O, jūs tik nenorite man pasakyti. 

— (Garbės žodis, aš nieko nežinau! Aš ir pats rengiausi užeiti 
pas jus ir pasiteirauti! Vadinasi, Sakaras jau nebėr jums prie- 
lankus? 

Jos mostas patvirtino tai, ką jis ir pats atspėjo: jų ryšys jau 
trūksta, nes abiem jis nusibodo; moteris paniurusi, meilužis atvė- 
sęs ir atvirai nebekalba. Akimirką jis apgailestavo, kad nesuvai- 
dino gerai informuoto vyro vaidmens ir už tai, jo žodžiais tariant, 
nenusipirko šitos Ladrikūro dukrelės, kurios tėvas jį palydėdavo 
spyriais į užpakalį. Bet jausdamas, kad jo valanda dar neatėjo, jis 
toliau ją stebėjo ir balsu samprotavo: 

— Taip, labai nesmagu, o aš tiek vilčių buvau į jus sudėjęs... 
Mat, jeigu ištiktų kokia nors katastrofa, gera iš anksto žinoti, kad 
žmogus suspėtum apsisukti, tiesa?.. Aš nemanau, kad tai jau būtų 
skubu — viskas laikosi dar labai tvirtai. Betgi pasitaiko ir labai 
keistų dalykų... 

Taip į ją bespoksant, jo galvoje brendo planas: 

— Žinote,— staiga tarė jis, — jei Sakaras jus pameta, tai jums 
reikėtų susidraugauti su Gundermanu. 

Nustebusi ji valandėlę patylėjo: 

— Kodėl su Gundermanu?.. Aš jį truputį pažįstu, buvau su 
juo susitikusi pas de Ruavilius ir pas Kelerius. 

— Jeigu pažįstate, tai dar geriau... Užeikite pas jį bet kokiu 
pretekstu, pasikalbėkite ir pasistenkite su juo susidraugauti. 
Įsivaizduokite, ką tai reikštų: Gundermano bičiulė valdytų pa- 
saulį! 

Įsivaizduodamas nešvarią sceną, jis sukikeno, nes žydo šaltu- 
mas buvo žinomas, ir jį sugundyti būtų buvę labai painu ir keblu. 
Baronienė tai suprato ir nusišypsojo nė kiek neužpykusi. 

— Bet — kodėl gi su Gundermanu? — pakartojo ji. 

Tada jis paaiškino, kad pastarasis tikriausiai vadovaująs 
grupei, manevruojančiai prieš Visuotinį banką ir siekiančiai 
numušti jo akcijų kursą. Tai jis žinąs ir tam turįs įrodymų. Ka- 
dangi Sakaras jau nebesąs jai palankus, tai paprasčiausias atsar- 
gumas reikalaująs gerai sugyventi su jo priešininku; antra vertus, 
nereikią nė su šituo nutraukti santykių. Taip ji būsianti įkėlusi 
koją ir į vieną, ir į kitą stovyklą, ir kautynių dieną jai būsianti 
užtikrinta vieta tarp nugalėtojų. Tokią išdavystę jis jai siūlė taip 
mandagiai, tartum patarinėjo tik paprastai, iš geros širdies. 
Jeigu jo labui dirbs moteris, jis tikrai ramiai miegos. 

— Na, ką? Norite? Dirbkime išvien... Mes vienas antrą įspė- 
tume, vienas antram pasakytume viską, ką tik išgirstume. 

Jis bandė paimti jai už rankos, bet ji, pamaniusi apie kitokį 
jo kėslą, instinktyviai truktelėjo ją atgal. 

— One, apie tai aš net ir negalvoju, nes mes juk esame drau- 
gai... Vėliau jūs pati man atsilyginsite. 

Ji nusijuokė ir rankos neatitraukė, o jis tą ranką pabučiavo. 
Jos buvusi panieka jam išnyko, užmiršo ji, kad jis elgdavosi kaip 
liokajus, užmiršo apie jo paleistuvavimo orgijas ir nepastebėjo, 
kad jo veidas nusiaubtas, kad jo gražioji barzda dvokia absinto 
nuodais, kad naujas jo redingotas jau susitepęs, o blizgantis ci- 
lindras išbaltintas į tinką kažkur tamsiuose laiptuose. 

Rytojaus dieną baronienė Sandorf nuvyko pas Gundermaną. 
Kai tik Visuotinio banko akcijų kursas pasiekė du tūkstančius 
frankų, Gundermanas, niekada neužeidamas į biržą ir neturėda- 
mas ten net oficialaus savo atstovo, iš tikrųjų paslapčiomis pra- 
dėjo varyti kampaniją mušimo linkme. Jis samprotavo taip: 
akcijos vertė lygi jos nominalui plius nuošimtis, kurį ji gali 
duoti, o šis priklauso nuo firmos klestėjimo ir nuo jos įmonių 
pelno. Vadinasi, yra kaina, kurią viršyti nėra pagrindo; bet jeigu, 
publikai susiviliojus, ji esti perviršijama, tai jos kilimas jau yra 
dirbtinis; tada išmintinga laukti jos kritimo ir tikėti, kad tai 
įvyks. Nors jis buvo taip įsitikinęs ir absoliučiai pasitikėjo logi- 
ka, tačiau tokie greiti Sakaro laimėjimai ir ta staiga iškilusi jo 

galybė, išgąsdinusi net didįjį žydų banką, vis dėlto jį stebino. 
Reikėjo skubėti šį pavojingą priešininką partrenkti kuo greičiau 
ne tik todėl, kad rūpėjo atgauti tuos aštuonis milijonus, kurių jis 
neteko po Sadovos, bet svarbiausia dėl to, kad netektų viešpa- 
tavimu pinigų rinkoje dalytis su šiuo baisiu perėjūnu, kuriam 
visokie nutrūktgalviški Žygiai stebuklingai gerai pasisekdavo, 
nors jie būdavo priešingi sveikam protui. Su didele panieka 
žiūrėdamas į bet kokią aistrą, Gundermanas dar labiau laikėsi 
matematiškojo lošėjo šaltumo; užsispyręs jis šaltai vadovavosi 
skaičiais ir vis pardavinėjo, nors kursas kilo, nors patirdavo vis 
didesnių nuostolių po kiekvieno likvidavimo; jis, kaip atsargus 
išminčius, savo pinigus tartum dėjo į taupomąją kasą. 

Kai baronienei pagaliau pavyko prisiskverbti iki bankininko, 
apsupto tarnautojų bei agentų ir apsikrovusio dokumentais, ku- 
riuos reikėjo pasirašyti, ir telegramomis, kurias reikėjo perskai- 
tyti, ji pataikė kaip tik tą momentą, kai baisi sloga jam draskė 
gerklę. Čia jis buvo nuo šeštos valandos ryto iš nuovargio nete- 
kęs jėgų, kosėjo, spjaudė, bet vis tiek nepasidavė. Tą dieną, 
užsieninės paskolos išvakarėse, didelę salę užgriuvo srautas lan- 
kytojų, kurie dar labiau skubėjo; juos žaibo greitumu priiminėjo 
du jo sūnūs ir vienas žentas; tuo tarpu salės gilumoje, ant žemės, 
prie staliuko lango nišoje, trys jo anūkai — dvi mergytės ir vie- 
nas berniukas — spiegdami varžėsi lėlės, kurios viena ranka ir 
viena koja jau buvo nutrauktos ir pamestos ant žemės. 

Nieko nelaukdama, baronienė surado pretekstą savo atsi- 
lankymui: 

— Brangusis pone, atleiskite, kad išdrįsau jums įkyrėti... At- 
vykau labdarybės loterijos reikalais... 

Jis neleido jai baigti: būdamas labai gailestingas, jis visada 
paimdavo po du bilietus, ypač tais atvejais, kai ponios, su kurio- 
mis jis būdavo susipažinęs kur nors aukštuomenės pobūviuose, 
nepagailėdavo žygio juos pačios jam atnešti. 

Tačiau jam teko atsiprašyti, nes vienas tarnautojas pakišo 
papkę su dokumentais. Juodu greitomis pasikeitė milžiniškais 
skaičiais: | 

— Sakote, penkiasdešimt du milijonai? O kredito buvo? 

— Šešiasdešimt milijonų, gerbiamasis pone. 

— Gerai, pakelkite jį iki septyniasdešimt penkių milijonų.— 
Jau jis buvo besikreipiąs į baronienę, bet, nugirdęs savo žentą 
kalbantis su vienu agentu, tuojau įsikišo: 

— Jokiu būdu! Skaitant po penkis šimtus aštuoniasdešimt 
septynis frankus penkiasdešimt santimų, už akciją išeina po de- 
šimt sū mažiau. 

— O pone,— nusižeminęs pareiškė agentas, — išeitų tik už 
keturiasdešimt tris frankus mažiau! 

— Kaip, už keturiasdešimt tris frankus! Bet juk tai stambi 
suma! Nejaugi jūs manote, kad aš pinigus nusuku? Kiekvienam 
pagal sąskaitą, aš pripažįstu tik tokį atsiskaitymą! 

Norėdamas su baroniene pasikalbėti netrukdomas, jis paga- 
liau nutarė ją pasikviesti į valgomąjį, kur stalas buvo jau paruoš- 
tas. Labdarybės loterijos pretekstas jo neapgavo, nes apie jos 
sugyvenimą su Sakaru jis žinojo turėdamas informacijų iš jam 
paslaugios policijos; todėl jis nė kiek neabejojo, kad ji užėjo pas 
jį kitu, rimtu reikalu, ir nė kiek nesivaržydamas paklausė ją: 

— Na, tai pasakvkite dabar, ką man norėjote pasakyti? 

Bet ji apsimetė nustebusi. Ji nieko ypatingo neturinti jam 
pasakyti, o stačiai užėjusi tik padėkoti už jo gerumą. 

— Vadinasi, niekas jūsų neįpareigojo pas mane užeiti? 

Jis atrodė nusivylęs, nes buvo manęs, kad ji užėjo su slapta: 
Sakaro misija, su kokia nors nauja to bepročio išmone. 

Dabar, kai juodu atsidūrė vienudu, ji šypsodamasi nukreipė 
į jį savo Žaižaruojančias apgaulingas akis, kurios be jokio reikalo 
jaudindavo vyrus. 

— Ne, ne — nieko tokio neturiu jums pasakyti, bet kai jūs 
toks geras, tai verčiau jau aš pati šio to jus paprašysiu. 

Ji pasilenkė prie jo ir savo dailiomis pirštinėtomis rankomis 
palietė jo kelius. Ji atvėrė jam savo nelaimingą santuoką su sve- 
timšaliu, kuris nesuprantąs nei jos prigimties, nei poreikių, aiški- 
no, kad, nenorėdama išsižadėti savo padėties visuomenėje, ji 
esanti priversta lošti. Pagaliau ji ėmė kalbėti apie savo vienatvę 
ir apie tai, kad jai būtina turėti patarėją, kuris jai vadovautų šioje 
baisioje biržos arenoje, kur už kiekvieną klaidingą žingsnį reikia 
taip brangiai sumokėti. 

— Bet, pertraukė jis,— aš maniau, kad jūs tokį jau turite. 

— O, tokį! — sumurmėjo ji su gilios paniekos mostu.— Ne, 
ne, tokio nėra, aš nieko neturiu... Aš norėčiau, kad toks žmogus 
būtumėte jūs, mokytojas, dievas. Iš tikrųjų, juk jums nieko ne- 
kainuotų būti man draugu, kartkarčiais pasakyti tik vieną žodį, 
nieko daugiau, tik vieną žodį. Kad žinotumėte, kokią laimingą 
mane padarytumėte, kaip jums būčiau dėkinga! O, iš visos širdies! 

Ji prisislinko dar arčiau, apgaubė jį savo šiltu kvėpavimu, 
dvelkiančiais iš jos švelniais ir stipriais kvepalais. Bet jis buvo 
visiškai ramus ir net nepasitraukė nuo jos: aistra jame jau buvo 
mirusi, jam nebereikėjo tramdyti jokio geidulio. Jo skrandis 
taip pat jau buvo sunykes, ir jis mito tik pieniškais valgiais, bet 
jai kalbant jis vieną po kitos ėmė vynuoges iš kompotinės čia pat 
ant stalo ir mašinaliai jas valgė; tai buvo vienintelis jo nesusival- 
dymas, kurį jis retkarčiais sau leisdavo, kai užeidavo juslingumo 
valanda, rizikuodamas už tai užsimokėti keletu skausmingų dienų. 

Kai baronienė, įsikarščiavusi maldaudama, lyg ir užsimir- 
šusi, pagaliau jam ant kelio uždėjo savo gundančią ranką su 
graibščiais, lanksčiais kaip žalčiukai pirštais, jis suktai nusišyp- 
sojo kaip žmogus, kuris žino esąs neįveikiamas. Jis maloniai 
paėmė tą ranką, atitraukė ją į šalį ir, linktelėjęs galva, padėkojo 
kaip už nenaudingą dovaną, kurios atsisakoma. Ir nebegaišdamas 
laiko jis tiesiai ėjo prie tikslo: 

— Be abejo, jūs labai maloni, ir aš norėčiau jums pasitarnau- 
ti... Gražioji mano bičiule, tą dieną, kai jūs man atnešite gerą 
patarimą, aš pasižadu ir jums patarti... Ateikite man pasakyti, 
kas daroma, ir aš jums pasakysiu, ką aš darysiu... Tai sutarta, ką? 

Jis atsistojo, ir jai teko kartu su juo vėl grįžti į gretimą didžią- 
ją salę. Ji puikiai suprato, kokį jis pasiūlė sandėrį — tai šnipi- 
nėti, išdavinėti. Bet ji nenorėjo atsakyti ir dėjosi norinti vėl pa- 
kalbėti apie tą labdarybės loteriją; bet jis tik vėl pašaipiai pa- 
purtė galvą tarsi pridurdamas, kad pagalba jam nesvarbu, kad 
logiškai neišvengiama, lemtingoji atomazga vis tiek įvyks, galbūt 
tik šiek tiek vėliau. Kai ji pagaliau išėjo, jis ir vėl jau buvo užsi- 
ėmęs kitais reikalais nepaprastoje šios kapitalų turgavietės kam- 
šatyje, slenkant pro šalį biržos darbuotojų virtinei, šuoliuojant 
jo paties tarnautojams ir žaidžiant jo anūkams, kuriems pagaliau 
pavyko nutraukti lėlei galvą, ir dabar jie dėl to šūkavo iš džiaugs- 
mo. Jis sėdėjo prie savo siauro stalo, nagrinėdamas staiga jam 
kilusią mintį, ir nieko daugiau nebegirdėjo. 

Norėdama papasakoti Žantru apie savo žygį pas Gundermaną, 
baronienė Sandorf jau du kartus buvo užėjusi į „Vilties“ redak- 
ciją, bet jo ten vis nerado. Pagaliau Dežua įleido ją į jo kabinetą; 
tai įvyko tą dieną, kai jo duktė Natali plepėjo su ponia Žordan, 
susėdusios koridoriuje ant suolelio. Antra para pylė tikra liūtis; 
tokioje drėgnoje prieblandoje pirmasis senų namų aukštas prie 
pat pamazgų duobės tamsaus kiemo gilumoje atrodė baisiai liūd- 
nai. Dujiniai žiburiai mirkčiojo drumzliname prietėmyje. Lauk- 
dama Žordano, kuris buvo išbėgęs medžioti pinigų, kad galėtų 
Biušui įmokėti sutartąją savo skolos dalį, Marselė nuliūdusi klau- 
sė Natali, kuri, kaip pagyrūnė šarka, tarškėjo savo sausu balsu, 
staigiai mosikuodama, kaip per greitai subrendusi Paryžiaus mer- 
gina. 

— Suprantate, ponia, tėtė nenori parduot... Mat yra vienas 
asmuo, kuris jį bando įgąsdinti ir ragina parduoti. Šio asmens 
pavardės nesakysiu, bet jis iš tikrųjų nėra toks, kuris tik žmones 
gąsdintų... Dabar aš pati neleidžiu tėtei parduoti. Kuriems galams 
turėčiau parduoti, kai kursas kyla! Juk būčiau paskutinė kvailė, 
tiesa? 

— Žinoma,— paprastai atsakė Marselė. 


215 


— Jūs žinote, kad akcijos jau po pustrečio tūkstančio,— 
toliau kalbėjo Natali.— Kadangi tėtė nemoka rašyti, tai sąskaitas 
vedu aš... Vadinasi, turėdami aštuonias akcijas, mes jau turime 
dvidešimt tūkstančių frankų. Graži suma, tiesa? Iš pradžių tėtė 
norėjo apsistoti prie aštuoniolikos tūkstančių, nes tokį skaičių 
jis buvo pasirinkęs: šeši tūkstančiai mano kraičiui ir dvylika 
tūkstančių jam pačiam, kad išeitų po šešis šimtus frankų rentai, 
kurią jis jau tikrai išsitarnavo po visokių savo negandų. Bet štai 
kokia laimė, kad jis nepardavė, gi dabar mes jau turime du tūks- 
tančius viršaus!.. Todėl dabar mes jau norime daugiau, mes no- 
rime rentos turėti bent po tūkstantį frankų. Mes ją ir turėsime, 
nes ponas Sakaras mums taip sakė... Koks jis puikus,tas ponas 
Sakaras! 

Marselė nesusilaikė nenusišypsojusi ir paklausė: 

— Tai jūs jau nebesiruošiate tekėti? 

— O kaipgi, kai tik akcijos nebekils... Pirmiau mes labai 
skubėjome, ypač Teodoro tėvas, nes jam buvo svarbu prekyba. 
Bet ką darysi, juk negalima užkimšti šaltinį, jei vis plūsta pinigai? 
O, Teodoras labai gerai supranta, kad tėtė, turėdamas daugiau 
rentos, turės daugiau ir kapitalo, kuris kada nors atiteks mums. 
Štai kas, į tai reikia atsižvelgti!.. Ir štai, visi žmonės laukia. Jau 
keli mėnesiai, kai turime šešis tūkstančius frankų ir galėjome 
susituokti; bet tegul jie priveisia dar prieaugio... Sakykite, ar 
jūs skaitote straipsnelius apie akcijas? 

Nelaukdama atsakymo, ji kalbėjo toliau: 

— Aš juos skaitau vakarais. Tėtė man parneša laikraščių... 
Jis juos perskaito pirmiau, bet aš jam turiu dar kartą perskaityti... 
Ir niekada jie nenusibosta, nes tai, ką jie žada, yra labai gražu. 
Atsigulusi aš apie visa tai tik ir galvoju, o naktį sapnuoju. Ir tėtė 
sakosi sapnuojąs labai reikšmingus sapnus. Užvakar mudu abudu 
susapnavome tą patį sapną: rodos, gatvėje mes lopetomis žars- 
tėme penkiafrankes monetas. Tai buvo labai įdomu. 

Ir vėl ji pertraukė pati savo kalbą ir paklausė: 

— O kiekgi jūs turite akcijų? 

— Nė vienos! — atsakė Marselė. 

Baltas Natali veidas, pasipūtusių šviesių garbanų apgaubtas, 
išreiškė begalinę užuojautą. O, vargšai žmonės, jie neturi akcijų! 
Bet ją pasišaukė tėvas ir padavė pluoštą korektūros, kad nuneštų 
vienam redaktoriui, grįždama į Batinjoli, ir ji išėjo juokingai 
rimta, kaip kapitalistė, kuri dabar beveik kasdien užsukdavo 
į redakciją, norėdama kuo greičiausiai sužinoti biržos kursus. 

Likusi viena ant suolelio, Marselė vėl nugrimzdo į liūdnas 
mintis, nors paprastai ji būdavo tokia linksma ir tokia drąsi. 
Dieve mano, kaip čia tamsu ir kaip liūdna, 0 jos vargšas vyrelis 

yra priverstas lakstyti gatvėmis per tokį pliaupiantį lietų! Jis 
taip niekino pinigus, jam taip sunku būdavo nuo vienos minties, 
kad reikia jais rūpintis, jam būdavo tokia kankynė, kai reikė- 
davo pinigų paprašyti net iš skolininkų. Paskendusi savy, ji 
tolydžio mąstė apie visą šią dieną, nelaimingą dieną; tuo tarpu 
aplinkui virte virė laikraščio ruošimo darbas, pastriuokom lakstė 
redaktoriai, siuvo žmonės su rankraščiais, pyškėjo durys, skam- 
bėjo varpeliai. 

Devintą valandą ryto, kai Žordanas išėjo rinkti medžiagos 
apie įvykį, kurį turėjo aprašyti, ji, vos spėjusi nusiprausti, dar 
su naktine palaidinuke, tik žiūri — beįeinąs Biušas su dviem 
kitais labai suskretusiais vyrais, gal su antstoliais, gal su kokiais 
banditais, — tikrai nuspręsti ji negalėjo. Be abejo, naudodamasis, 
kad namie rado tik moterį, tas baisusis Biušas pareiškė viską 
paimsiąs, jeigu ji tučtuojau nesumokėsianti jam skolos. Nors ji 
ir labai gynėsi, bet apie teisinius formalumus neturėjo jokio 
supratimo: Biušas taip įžūliai ir drąsiai tvirtino, kad tai daroma 
teismo sprendimu, kad skelbimas apie pardavimą iš varžytinių 
jau paduotas, ji suglumo ir galų gale patikėjo, kad, galimas daik- 
tas, tai įvyko be jų žinios. Tačiau ji vis tiek nenusileido pareikš- 
dama, kad vyras net pietų nepareisiąs, be jo ji neleisianti nieko 
paliesti. Tada tarp tų trijų įtartinų asmenybių ir šios jaunos, dar 
nesusišukavusios, pusiau teapsirengusios moteries prasidėjo 
labai nemaloni scena: jie ėmė aprašinėti daiktus, 0 ji užrakinėjo 
spintas ir atsistojo priešais duris tartum pasiryžusi neduoti, jei 
jie mėgintų ką išnešti. Juk ji taip didžiavosi tuo savo kukliu 
butuku, tais keturiais baldais, kuriuos pati nublizgindavo, ir 
tais raudono kartūno apmušalais, kuriuos pati prie sienų prikalė. 
Ji drąsiai, karingai šaukė, kad tik per jos lavoną jie galėsią ką 
nors išnešti. Nieko nepaisydama ji Biušą apšaukė šunsnukiu ir 
vagim; o, taip, jis esąs vagis, kuriam ne gėda reikalauti septynių 
šimtų trisdešimt frankų penkiolikos santimų, nepriskaitant naujai 
atsiradusių išlaidų už trijų šimtų frankų sumai pasirašytus vekse- 
lius, kuriuos jis nusipirkęs už šimtą sū kartu su skudurais ir senais 
gelžgaliais! Ne gana, kad jie jau keturis šimtus frankų per kelis 
kartus sumokėję, — šis vagis grasinąs išnešti baldus už tris šimtus 
ir kelis frankus, kuriuos jis norįs dar kartą iš jų pavogti! Jis pui- 
kiai žinąs, kad juodu padorūs žmonės ir tučtuojau būtų jam sumo- 
kėję tą sumą, jeigu ją būtų turėję. Naudodamasis, kad ji viena, 
apie procedūrą nieko nežino ir todėl jam atsikirsti negali, jis ją 
norįs įbauginti ir pravirkdyti. Niekšas! Vagis! Vagis! Įdūkęs 
Biušas rėkė garsiau už ją ir smarkiai mušėsi į krūtinę: nejaugi 
jis nesąs doras žmogus, nejaugi už vekselius neužmokėjęs grynais 
ir gerais pinigais? Jis veikiąs pagal įstatymus ir pasiryžęs šį 

reikalą baigti. Tuo tarpu vienas tų suskretėlių atidarė komodos 
stalčius ir ėmė ieškoti baltinių, ji taip baisiai suriko, pagrasino 
sukelti ant kojų visus namus ir gatvę, jog žydas šiek tiek suminkš- 
tėjo. Dar pusvalandį šlykščiai pasiginčijęs, jis pagaliau sutiko 
palaukti iki rytojaus ryto, bet pasiutusiai prisiekinėjo, kad rytoj 
jis viską paimsiąs, jei ji savo žodžio netesėsianti. O, kokia gėda 
ją degino, kad tie šlykštūs žmonės buvo pas juos įsibrovę, įžeidė 
visus švelniausius jos jausmus ir jos drovumą, sujaukė net jų 
lovą, prismardino tokį laimingą jųdviejų kambarį; kai jie išėjo, 
ji atidarė langą ir paliko jį atidarą iki pat galo. 

Bet ir kitas, dar gilesnis sielvartas ištiko Marselę tą pačią 
dieną. Jai kilo mintis tuojau bėgti pas tėvus ir iš jų pasiskolinti 
tą sumą; tokiu atveju vakare, vyrui parėjus, pasakodama apie 
šio ryto sceną, ji nebesukeltų jam sielvarto, o tik prajuokintų. 
Ji jau įsivaizdavo, kaip jam pasakos apie tas dideles kautynes, 
apie žiaurų antpuolį ant jųdviejų šeimos židinio ir kaip didvyriš- 
kai ji tą antpuolį atrėmė. Širdis jai ėmė smarkiai plakti, kai ji 
įžengė į tėvų namus Ležandro gatvėje, į tą puošnų namelį, kuria- 
me ji užaugo, o dabar visa čia atrodė svetima, net ir oras kitoks, 
tarsi ledinis. Ji sutiko su tėvais pavalgyti norėdama juos geriau 
nuteikti. Per pietus kalba sukosi tik apie Visuotinio banko akci- 
jas, kurios vis kilo, kurios ir vakar dar pakilo dvidešimčia fran- 
kų; pamačiusi, kad motina labiau karščiuojasi ir yra dar gobšesnė 
už tėvą, Marselė labai nustebo, nes anksčiau vien nuo minties 
apie spekuliaciją ji sudrebėdavo. Dabar, įsitraukusi į azartą, ji 
įsidrąsino ir karštai, kaip atsivertėlė, barė vyrą už neryžtingumą. 
Valgant užkandį, ji įsikarščiavo, užpyko, kai vyras ėmė kalbėti, 
jog vertėtų parduoti jų turimas septyniasdešimt penkias akcijas, 
kai jos pasiekė tokį netikėtai aukštą kursą — po du tūkstančius 
penkis šimtus dvidešimt frankų; juk už tai jie gautų šimtą aštuo- 
niasdešimt devynis tūkstančius frankų, pelnytų daugiau kaip 
šimtą tūkstančių frankų. Parduoti! Juk Finansų biuletenis žadąs 
po tris tūkstančius! Ar jis pakvaišes? Juk Finansų biuletenis se- 
niai išgarsėjęs sąžiningumu, juk ir jis pats dažnai kartodavęs, 
kad tuo laikraščiu esą galima visiškai pasitikėti! Ne, ne! Parduoti 
ji neleisianti! Ir verčiau parduotų namus ir dar daugiau akcijų 
pirktų. Ir Marselė tyliai, suspausta širdim klausydama, kaip tėvai 
šūkauja tokias stambias sumas, galvojo, kaip čia reikės paprašyti 
paskolinti penkis šimtus frankų, nes matė, kad namai užsikrėtę 
lošimo aistra, kad juos vis labiau užtvinsta finansiniai laikraščiai, 
o dabar jau galutinai paskandino svaiginančios reklamos fantazi- 
jos. Valgant desertą, ji pagaliau išdrįso ir pasakė, kad jai reikia 
penkių šimtų frankų, nes kitaip bus parduoti jųdviejų daiktai; 
argi tėvai apleistų juos tokioje nelaimėje? Tėvas sumišęs pažvel- 


218 


gė į Žmoną ir nuleido galvą. Bet motina griežtu balsu atsakė. Pen- 
kis šimtus frankų! Iš kur ji tiek paims? Visi jų kapitalai esą sudėti 
į apyvartą. Beje, ji ir vėl prisiminė savo senąją pagiežą: jei jau 
ištekėjai už tokio badmirio, už tokio rašeivos, tai ir kentėk savo 
kvailystės padarinius ir nesikark saviškiams ant sprando! Ne! 
Ji neturinti nė vieno sū tinginiams, kurie tik niekiną pinigus, o 
patys svajoja, kaip čia kitų Žmonių pinigus pravalgius... Taip 
motina ir išleido dukterį tuščiomis, ir ši išėjo labai nusiminusi, 
krauju paplūdusia širdimi, nebeatpažinusi savo tikros motinos, 
kadaise tokios išmintingos ir tokios geros. 

Atsidūrusi gatvėje, Marselė nuėjo pirmyn, nesąmoningai 
žiūrėdama po kojomis, tarsi tikėdamasi rasti šaligatvyje pinigų. 
Paskui staiga jai kilo mintis kreiptis į dėdę Šavą; ji tuoj nusisku- 
bino į Nolė gatvę, kad suspėtų, kol jis neišėjęs į biržą. Kukliame 
butelyje, pirmajame aukšte, ji išgirdo tylų šnabždesį ir merginų 
juoką. Atidariusi duris, ji vis dėlto rado kapitoną vieną, rūkantį 
pypkę; jis labai susisielojo ir supyko pats ant savęs, sušuko, kad 
niekada neturįs nė šimto frankų, kad savo menkus trupučius, kiek 
gaunąs biržoje, kasdien pravalgąs,— toks jis jau esąs kiaulė. 
Paskui išgirdęs, kad Možandrai atsisakę paskolinti, jis sušaukė 
ant jų galvos visus perkūnus, išvadino juos bjauriais šykštuo- 
liais, pas kuriuos jis, beje, nebesilankąs nuo to laiko, kai, pakilus 
kursui, jie dėl tų savo kelių akcijų visai pakvaišę. Kai aną savaitę 
jis seseriai draugiškai pataręs akcijas parduoti, ji ėmusi šaipytis 
iš jo, kam jis atsargiai lošiąs, apšaukusi jį bjauriu šykštuoliu. 
Ko ko, bet jos jis nė kiek nepagailėtų, jeigu ji ir sprandą nusi- 
suktų! 

Vėl atsidūrusi gatvėje tuščiomis rankomis, Marselė turėjo 
Iyžtis užeiti į redakciją ir papasakoti vyrui, kas šį rytą atsitiko. 
Tam Biušui būtinai reikia sumokėti. Žordanas, kurio knygos kol 
kas dar nė vienas leidėjas nebuvo apsiėmęs išleisti, tuoj išsisku- 
bino medžioti pinigų ir per lietų lakstė po visą pabjurusį Paryžių 
nežinodamas, į ką kreiptis — į draugus ar į laikraščių redakcijas, 
kurioms bendradarbiavo, ar į pasitaikiusius gatvėje pažįstamus. 
Išeidamas jis maldavo žmoną grįžti namo, bet ji ryžosi verčiau 
pasėdėti čia ant suolelio ir jo palaukti, nes buvo labai išsigąs- 
dinusi. 

Kai duktė išėjo, Dežua, pamatęs kad Marselė viena, atnešė 
jai laikraštį. 

— (Gal ponia paskaitytų, ne taip bus nuobodu laukti. 

Bet ji papurtė galvą, o pamačiusi įeinantį Sakarą, dėjosi smagi 
ir gyvai jam paaiškino, kad savo vyrą išsiuntusi į miestą nuobo- 
džiu reikalu, kuriuo pati atsikračiusi. Sakaras, palankus šiai 
jaunai porai, kaip pats juodu vadindavo, kvietė ją būtinai užeiti 

pas jį į kabinetą ir palaukti be varžymosi. Ji gynėsi, kad jai ir 
čia gera. Jis liovėsi įkalbinėjęs, nes staiga nosis nosin susidūrė 
su baroniene Sandorf, išeinančia iš Žantru kabineto. Beje, jie 
tik maloniai vienas antram nusišypsojo kaip žmonės, vengią 
savo santykius afišuoti. 

Žantru, kalbėdamasis su baroniene, buvo ką tik pasakęs nebe- 
drįsląs jai dar ką nors patarti. Jis buvo labai suglumęs, nes Visuo- 
tinis bankas tvirtai atlaikė kritimo spekuliantų dedamas pastan- 
gas; be abejo, Gundermanas nugalės, bet ir Sakaras gali dar ilgai 
pasilaikyti, ir gal, einant su juo išvien, galima daug laimėti. Jis 
įtikino ją dar palūkuriuoti ir su abiem gyventi geruoju. Geriausia 
būtų, kad ji bandytų iš vieno ir iš kito nuolat išgavinėti paslaptis, 
būti abiem meili, tas paslaptis pasilaikytų sau ir panaudotų arba 
parduotų kitiems, pagal reikalą. Ir visa tai buvo šnekama juokais, 
ne kaip koks tamsus suokalbis, o ji taip pat juokaujamai paža- 
dėjo ir jį įtraukti į šį biznį. 

— Ko ji vis lindi pas jus, ar jau jūsų eilė priėjo? — grubiai, 
kaip visada, paklausė Sakaras, eidamas į Žantru kabinetą. 

Šis dėjosi nustebęs: 

— Kas taip?.. A, baronienė!.. Betgi, brangusis šeimininke, ji 
jus dievina. Tai ji man ką tik sakė. 

Mostelėjęs kaip žmogus, kurio neapgausi, senasis korsaras 
jį sustabdė. Žiūrėdamas į jį, visiškai nusmukusį savo bjauriau- 
siame ištvirkime, jis pamanė: jeigu ji iš smalsumo suėjo su Saba- 
taniu, tai, galimas dalykas, užsinorėjo paragauti ir šio sugriuvė- 
lio paleistuvystės. 

— Nesiginkite, mano mielas. Kai moteris lošia, ji ir gatvės 
kurjeriui atsiduotų, kad tik „tasai nuneštų jos užsakymą. 

Žantru labai įsižeidė, bet nepasirodė, tik nusijuokė ir atkakliai 
tvirtino, kad baronienė pas jį buvo užėjusi dėl vieno skelbimo. 

Beje, Sakaras truktelėjo pečiais ir jau nebesirūpino tuo, pasak 
jo, neįdomiu moters klausimu. Vaikštinėdamas po kambarį, stab- 
telėdamas prie lango pažiūrėti, kaip dulkia tas begalinis pilkas 
lietus, jis buvo kupinas nervingo džiaugsmo. Taip, vakar Visuo- 
tinio banko akcijos dar pakilo dvidešimčia frankų! Bet, po velnių, 
kaip reikia suprasti, kad taip užsispyrė pardavėjai? Jos būtų 
pakilusios net trisdešimčia frankų, jei ne vienas akcijų paketas, 
vakar atsiradęs rinkoje jau pirmą valandą, atidarius biržą. Saka- 
ras nežinojo, kad ponia Karolina, vykdydama brolio nurodymą 
ir pati kovodama prieš tokį nepagrįstą jų kilimą, vėl pardavė 
tūkstantį savo akcijų. Tiesa, Sakaras negalėjo skųstis vis didė- 
jančiu pasisekimu, ir vis dėlto tą dieną jį kankino kažkokia keista 
nuojauta, kažkoks baimės ir pykčio mišinys. Jis šaukė, kad bjau- 
rybės Žydai prisiekę jį pražudyti ir kad tas niekšas Gundermanas 

vadovaująs kritimo spekuliantams, norėdamas jį sutriuškinti. 
Biržoje jam žmonės tvirtino, kalbėjo apie trijų šimtų milijonų 
sumą, kurią sindikatas skyręs palaikyti kurso kritimui. O, plėši- 
kai! Bet buvo dar kitų gandų, kurių jis taip garsiai nekartojo, 
kurie sklido kasdien vis aiškesni ir kompromitavo Visuotinio 
banko solidarumą, jau buvo pateikiami faktai, būsimųjų sunku- 
mų simptomai, nors kol kas visa tai dar nė kiek nepajudino aklo 
publikos pasitikėjimo. 

Staiga atsidarė durys, ir įžengė Jurė kaip paprastas žmogus. 

— A, tai jūs, Judošius! — tarė Sakaras. 

Sužinojęs, kad Rugonas galutinai brolį apleis, Jurė susitaikė 
su ministru, nes buvo įsitikinęs, kad tą dieną, kai Rugonas stos 
prieš Sakarą, įvyks neišvengiama katastrofa. Norėdamas gauti 
atleidimą, jis grįžo tarnauti didžiajam žmogui, vėl bėgiojo jo 
reikalais, pasiruošęs už patarnavimus gauti keiksmų ir spyrių į 
užpakalį. 

— Judošius,— pakartojo jis su gudria šypsena, kartais nu- 
tvieskiančia storžievio kaimiečio veidą, — bet padorus Judošius, 
ateinąs pas savo išduotą viešpatį su nesavanaudišku patarimu. 

Bet Sakaras, tarsi nenorėdamas jo klausyti, triumfaliai sušuko: 

— Du tūkstančiai penki šimtai dvidešimt frankų vakar, du 
tūkstančiai penki šimtai dvidešimt penki šiandien, a? 

— Žinau, ką tik pats pardaviau. 

Staiga pratrūko pyktis, kurį Sakaras lig šiol slėpė neva juo- 
kaudamas. 

— Kaip, jūs pardavėte?.. Gerai, vadinasi — viskas! Jūs mane 
apleidžiate dėl. Rugono ir dedatės su Gundermanu! 

Deputatas žiūrėjo į jį nustebęs. 

— Su Gundermanu, o kodėl?.. Aš, visai paprastai, deduosi 
su savo nauda! Aš, kaip žinote, nesu koks pramuštgalvis. Ne, 
aš nesu besotis; kai tik pasitaiko gražaus pelno, aš paprastai jį 
realizuoju tuojau. Ir turbūt kaip tik todėl niekada nesu pralošęs. 

Jis ir vėl nusišypsojo kaip atsargus ir prityręs normandietis, 
kuris nesikarščiuodamas susiveža derlių į klojimus. 

— Bendrovės administratorius! — toliau smarkavo Saka- 
ras.— Tai kas gi, jūsų manymu, turėtų pasitikėti, ką reikia ma- 
nyti pamačius, kad jūs šitaip pardavinėjate, kai akcijos vis kyla? 
Po velnių, aš jau nebesistebiu, jei kas sako, kad mūsų klestėjimas 
yra fiktyvus ir kad artėja subyrėjimo diena!.. Tie ponai parduo- 
da, parduokime visi. Tai panika!.. 

Jurė tylėdamas kažkaip neaiškiai mostelėjo. Iš tikrųjų jis 
širdyje iš to tik juokėsi, jis savo darbą atliko. Dabar jam rūpėjo 
tik atlikti Rugono pavestą misiją, atlikti kuo švariau, kad pats 
nuo to. per daug nenukentėtų. 

— Aš juk sakiau, brangusis, kad atėjau norėdamas jums duo- 
ti nesuinteresuoto žmogaus patarimą. Štai jis: būkite atsargus, 
jūsų brolis labai širsta, jis stačiai jūsų išsižadės, jeigu jūs leisitės 
nugalimas. 

Sakaras, pažabojęs savo pyktį, net nekrustelėjo. 

— Tai jis siunčia jus taip man pasakyti? 

Bent kiek padvejojęs, deputatas nutarė būsiant geriau patvir- 
tinus. 

— Na, tai kas? Tegul ir jis... O, tik jūs nemanykite, kad „Vil- 
ties“ puolimai turi kokios nors įtakos jo susierzinimui. Jis yra 
aukščiau tų savimeilės įžeidimų... Ne! Bet iš tikrųjų pagalvokite, 
kaip labai jam trukdo vesti dabartinę politiką jūsų laikraščio 
varoma katalikiškoji kampanija. Kai tik prasidėjo tos nelaimin- 
gos komplikacijos Romoje, visi dvasininkai jam lipa ant spran- 
do, be to, jis buvo priverstas paduoti į teismą vieną vyskupą už 
nesilaikymą konkordato... O ir puolimui jūs lyg tyčia pasiren- 
kate tokį momentą, kai jam ir taip sunku atsispirti prieš kylantį 
liberalų sąjūdį, prasidėjusį nuo sausio 19 reformų, o juk jis sutiko 
jas pravesti, kaip sakoma, vien tik norėdamas pakreipti jas tin- 
kama vaga... Juk jūs jo brolis, tad pagalvokite, ar jis gali būti 
patenkintas? 

— Iš tikrųjų, — ironiškai atsakė Sakaras, — iš mano pusės tai 
labai niekšiška... Štai tas vargšas brolelis, pasiutusiai norėdamas 
likti ministru, laikosi tų principų, kuriuos pats vakar puolė, ir 
pyksta ant manęs, kad nežino, kaip išlaikyti pusiausvyrą tarp 
dešiniųjų, įsižeidusių, kam jų nepalaiko, ir „trečiosios“ partijos, 
kuri veržiasi į valdžią. Dar vakar, norėdamas nuraminti katalikus, 
jis ištarė savo garsųjį „niekada!“ ir prisiekė, kad Prancūzija 
niekada neleis Italijai atimti iš popiežiau Romą. Šiandien, išsi- 
gandęs liberalų, jis norėtų ir jiems kuo nors atsilyginti, jis suka 
galvą, kaip mane pasmaugti, kad galėtų jiems įsiteikti... Anų 
savaitę Emilis Olivjė jį papurtė parlamente kaip reikiant... 

— O,— pertarė Jurė,— jis visada turi pasitikėjimą Tiuilri, 
imperatorius jam atsiuntė žvaigždę su deimantais. 

Tačiau Sakaras energingu mostu pasakė nesąs mulkis. 

— Visuotinis bankas dabar jau per daug galingas ar ne? 
Katalikiškas bankas, kuris gresia užkariauti pasaulį, užvaldyti 
Jį pinigais, kaip kadaise jį užvaldė tikėjimu,— argi tai galima 
pakęsti? Visus laisvamanius ir visus masonus, besiruošiančius 
į ministrus, šiurpas krečia... Galimas dalykas, reikia su Gunder- 
manu sulipdyti kokią nors paskolą. Kokia gi vyriausybė išsilai- 
kytų, jeigu ji nesiduotų tų bjaurių žydų ryjamač.. Ir štai mano 
avigalvis brolis, norėdamas šešis mėnesius ilgiau išsilaikyti val- 
džioje, atiduos mane kaip ėdalą žydams, liberalams, visokiems 

atmatoms tikėdamasis, kad jį paliks bent truputį ramybėje, kol 
mane ės... Gerai! Grįžkite ir pasakykite, kad man spjauti į jį!.. 

Jis išsitiesė visu savo žemu ūgiu, jo įtūžis pagaliau prasiveržė 
pro ironiją kaip kovon šaukią trimito garsai: 

— Girdite, aš į jį spjaunu! Tai mano atsakymas, aš noriu, 
kad jis tai žinotų! 

Jurė susigūžė. Jis nemėgdavo susibarimų dėl biznio. Beje, juk 
šis čia tebuvo vien tik paprastas tarpininkas. 

— Gerai, gerai! Jam bus atsakyta... Jūs nusisuksite sprandą. 
Bet tai jūsų reikalas. 

Stojo tyla. Žantru nepravėrė burnos: jis dėjosi įsigilinęs skai- 
tąs korektūras ir dabar pakėlė akis pasigėrėti Sakaru. Gražus 
buvo šis įsiaistrinęs banditas! Tokie genialūs niekšai, apsvaigę 
sėkme, kartais laimi, nors tai priešinga sveikam protui. Šį momen- 
tą Žantru buvo jo pusėje, tikras jo laime. 

— Beje, buvau užmiršęs, — prisiminė Jurė.— Pasirodo, jūsų 
baisiai nekenčia Delkambras, generalinis prokuroras... Bet jūs 
dar nežinote, kad imperatorius šį rytą jį paskyrė teisingumo 
ministru. 

Sakaras staiga sustojo vietoje. Jo veidas apsiniaukė, pagaliau 
jis tarė: 

— Dar viena puiki prekė! A, tai iš jo padarė ministrą! Bet 
kas čia bendra su manim? 

— Nagi nieko! — tyčia perdėtai paprastai atsakė Jurė.— 
Bet jeigu jus ištiktų kokia nelaimė, kaip pasitaiko kiekvienam 
biznieriui, tai jūsų brolis praneša, kad nesitikėtumėte, jog nuo 
Delkambro jus apgins. 

— Bet po perkūnais! — sukaukė Sakaras,— aš jau pasakiau 
jums, kad spjaunu į visą tą kliką — į Rugoną, Delkambrą ir į 
jus patį Magaryčių! 

Laimė, šią minutę į kabinetą įėjo Degremonas. Į redakciją 
jis niekada neužsukdavo, todėl visi nustebo ir tuojau nutilo. 
Pats būdamas labai mandagus, jis su malonia bajoriška šypsena 
kiekvienam paspaudė ranką; jo Žmona ruošė pobūvį ir žadėjo 
pati padainuoti, todėl jis čia užėjo tik pats pasikviesti Žantru, 
už tai tikėdamasis gero straipsnio. Tačiau jis, rodos, labai nu- 
džiugo ir dėl to, kad čia rado Sakarą. 

— Kaip sekas, didysis žmogau? 

— Sakykite, ar jūs akcijų dar nepardavinėjate? — paklausė 
Sakaras, užuot jam atsakęs. 

— Pardavinėjuė O ne, kol kas dar ne! — jis nusikvatojo, ir 
jo juokas nuskambėjo labai nuoširdžiai: Degremonas pasirodė 
esąs pastovesnis už kitus. 

— Mūsų padėtyje jų niekada nereikia pardavinėti! — sušuko 
Sakaras. 

— Niekada! — aš taip ir norėjau pasakyti. Mes visi veikiame 
išvien; jūs žinote, kad manimi galite pasitikėti. 

Jis prisimerkė, skersomis pažvelgė kažkur į šalį ir pareiškė 
atsakąs ir už kitus valdybos narius: už Sedilį, Kolbą ir markizą 
de Boeną lygiai taip, kaip ir pats už save. Reikalai taip puikiai 
klostosi, jog tikrai malonu visiems sutartinai dirbti, nes taip 
nepaprastai sekasi, kaip per pastaruosius penkiasdešimt metų 
biržoje niekada nėra buvę. Kiekvienam jis surado po malonų 
žodelį ir atsisveikino pakartodamas, jog tikisi juos visus tris šį 
vakarą sulaukti savo namuose. Operos tenoras Munjė ir jo žmona 
padainuosią duetą. O! Būsią labai efektinga! 

— Tai kaip, — paklausė Jurė, taip pat pasiruošęs atsisvei- 
kinti, — ar jūsų atsakymas jau galutinis? 

— Taip! — sausai pareiškė Sakaras. 

Šį kartą jis tyčia nepalydėjo Jurė, nors paprastai jį palydė- 
davo. Likęs vienas su vyriausiuoju laikraščio redaktorium, jis 
tarė: 

— Tai jau karas, bičiuli! Toliau varžytis nėra ko — duokite 
į sprandą visiems tiems apgavikams... Pagaliau ir aš galėsiu 
kovoti taip, kaip noriu! 

— Vis dėlto tai per daug griežta! — nusprendė Žantru, iš 
naujo suglumęs. 

Marselė tebelaukė ant suolelio koridoriuje. Dar tik baigėsi 
ketvirta, o Dežua jau žibino lempas — taip greitai sutemo vis 
lyjant smulkiam, pilkam lietui. Kad jai būtų linksmiau, jis praei- 
damas kiekvieną kartą ką nors jai pasakydavo. Beje, redaktoriai 
dabar ėmė dažniau bėgioti pro šalį, gretimame kambaryje pasi- 
girdo šūkavimai, įkarštis didėjo, kaip visada, baigiant ruošti 
laikraščio numerį. 

Pakėlusi akis, Marselė staiga pamatė priešais stovintį Žorda- 
ną. Lietaus permerktas, jis atrodė labai nusiminęs, jo lūpos 
virpėjo, akys atrodė paklaikusios kaip žmogaus, kuris ilgai vai- 
kėsi kažkokią viltį, bet negalėjo pavyti. Ji suprato. 

— Nieko, tiesa? — paklausė ji ir pabalo. 

— Nieko, mano brangute, ničnieko... Niekur negalima... 

Tada ji tyliai iš visos skaudančios širdies sudejavo: 

— O dieve mano! | 

Tuo momentu Sakaras išėjo iš Žantru kabineto ir nustebo, 
radęs ją dar čia: 

— Kaip, ponia, ar jūsų pasiuntinys vyrelis dar tik grįžtaė 
Juk aš sakiau jums, kad užeitumėte į mano kabinetą jo palaukti. 

Ji atidžiai pažvelgė į jį, ir jos didelėse, kupinose nevilties 
akyse staiga sužibo kažkokia mintis. Ji net nesvarsčiusi pasidavė 
tai drąsai, kuri didelio susijaudinimo momentais moteris pastumia 
ryžtingai veikti. 

— Ponas Sakarai, noriu jus vieno dalyko paprašyti... Ar jūs 
nesutiktumėte, kad mes dabar pas jus užeitume... 

— Žinoma, ponia! 

Žordanas, atspėjęs jos mintį, norėjo ją sulaikyti. Liguistai 
bijodamas tų visada jam pasitaikančių piniginių klausimų, jis 
murmėjo jai į ausį „ne“, „ne“. Ji paėjo pirmyn, ir jis turėjo sekti 
iš paskos. 

— Ponas, Sakarai,— tarė ji, kai užsidarė kabineto durys, — 
mano vyras veltui išlakstė dvi valandas beieškodamas penkių 
šimtų frankų, bet jūsų paprašyti jis nedrįsta... Tad prašau aš. 

Ir ji pakiliai ir išdykėliškai, kaip jauna, linksma ir ryžtinga 
moteris, papasakojo šio ryto įvykį, kaip brutaliai įsiveržė Biušas, 
kaip jos kambarį užgrobė trys vyrai ir kaip jai pavyko atmušti 
antpuolį, pažadėjus sumokėti skolą dar šiandien. O, tie piniginiai 
skauduliai smulkiems žmoneliams, ta gėdos ir bejėgiškumo kan- 
čia, kai dėl kelių frankų nuolat gyvenimui gresia pavojus! 

— Biušas,— pakartojo Sakaras,— tai tas senas niekšas Biu- 
šas jus laiko savo naguose... 

Paskui jis žaviai, geraširdiškai kreipėsi į Žordaną, kuris tylė- 
jo, išbalęs nuo nepakeliamo nemalonumo. 

— Tai štai! Aš jums duosiu avanso penkis šimtus frankų. 
Reikėjo tų pinigų paprašyti tuojau. 

Jis atsisėdo prie stalo išrašyti čekio, bet pagalvojo ir susilaikė. 
Jis prisiminė gautąjį laišką ir vizitą, kurį diena po dienos vis ati- 
dėliojo nujausdamas kažkokią įtartiną istoriją. Kodėl gi jam 
nepasinaudoti šia proga, turint tokį pretekstą, ir nenuvykti tuojau 
į Feido gatvę? 

— Klausykite, aš tą jūsų sukčių puikiai pažįstu... Geriau aš 
pats pas jį nueisiu ir užmokėsiu,— galbūt man pasiseks jūsų 
vekselius išpirkti už pusę kainos. 

Marselės akys žibėjo dėkingumu: 

— O, ponas Sakarai, koks jūs geras! 

Ir ji atsigręžė į savo vyrą: 

— „Matai, kvailyti, ponas Sakaras mūsų nesuėdė! 

Nepajėgdamas susivaldyti, Žordanas ją apkabino ir pabučiavo 
iš dėkingumo, kad ji pasirodė energingesnė ir gudresnė tuose 
gyvenimo sunkumuose, kurie jį paralyžiuodavo. 

— Nereikia, nereikia! — tarė Sakaras, kai jaunas žmogus 
pagaliau jam spaudė ranką.— Man labai malonu, jūs taip labai 
vienas antrą mylite, esate tokie šaunūs... Keliaukite sau ramūs! 

Prie durų jo laukė karieta, ir per porą minučių jis nuvažiavo 
į Feido gatvę, pačiame purvinojo Paryžiaus centre, kur stumdėsi 
skėčiai ir taškėsi srutų klanai. Bet, užlipęs laiptais aukštyn, jis 
skambino ir skambino prie senų, išblukusių durų, ant kurių bliz- 

gėjo varinė lentelė su užrašu stambiomis juodomis raidėmis: 
Ginčytinos bylos; niekas durų neatidarė, niekas nesubildėjo 
viduje. Jis jau norėjo grįžti ir pyktelėjęs dar kartą stipriai sudavė 
į duris kumščiu. Tada pasigirdo sunkūs žingsniai, ir pasirodė 
Sižizmonas. 

— A, tai jūs!.. Maniau, brolis grįžo, bet buvo užmiršęs raktą. 
Aš niekada neatsiliepiu, jei kas skambina... O, jis ilgai neužtruks, 
galite jo palaukti, jeigu jums reikia jo paties... 

Sunkiai vilkdamas kojas, svirduliuodamas jis grįžo su svečiu 
į savo kambarį, kurio langai — į Biržos aikštę. Čia, tame aukštyje, 
dar buvo visai šviesu viršum rūko, kuriuo lietus užtvindė gatves. 
Kambarys buvo šaltai nuogas; siaura geležinė lova, stalas, dvi 
kėdės, kelios lentynos knygų — tai ir visi baldai. Priešais židinį 
maža geležinė krosnelė, nežiūrima, užmiršta, ką tik užgesusi. 

— Sėskite, pone. Brolis sakė tik nulipsiąs žemyn ir tuoj vėl 
grįšiąs. 

Tačiau Sakaras sėsti atsisakė ir žiūrėjo į jį pritrenktas, kad 
jau taip toli pažengė džiova, naikindama-šį išbalusį jaunuolį su 
vaikiškomis, svajingomis akimis, kurios darė savotišką įspūdį 
palyginant su tokia energinga, atkaklia kaktos linija. Ilgų plaukų 
garbanomis apgaubtas jo veidas buvo nepaprastai įdubęs, tarsi 
pailgėjęs, mirtis jau dėjo savo žymę. 

— Ar sirgotet — paklausė jis, nežinodamas ką šnekėti. 

Sižizmonas visiškai abejingai mostelėjo. 

— O, kaip visada! Pastarąją savaitę buvo blogiau dėl to 
bjauraus oro... Bet vis tiek jaučiuosi neblogai... Nemiegu, galiu 
dirbti, po truputį karščiuoju, bet užtat man nešalta. O dar tiek 
reikėtų padaryti!.. 

Jis vėl atsisėdo prie stalo, ant kurio buvo atversta vokiška 
knyga. Ir jis toliau kalbėjo: 

— Atsiprašau, kad pats atsisėdau: visą naktį nesudėjau akių 
norėdamas perskaityti šį veikalą, kurį vakar gavau... Čia tai bent 
veikalas! Mano mokytojo Karlo Markso dešimties metų darbo 
vaisius — jau seniai mums pažadėtoji jo studija apie kapitalą... 
Štai mūsų Biblija, jau turime ją! 

Sakaras smalsiai pažvelgė į knygą, bet pamatęs, kad ji iš- 
spausdinta gotiškomis raidėmis, jis atlyžo. 

— Palauksime vertimo,— tarė jis juokdamasis. 

Jaunuolis papurtė galvą, lyg norėdamas pasakyti, kad ir 
išversta ji bus įkandama tik pašvęstiesiems. Tai ne propagandinė 
knyga. Bet kokia logikos jėga, kokia gausybė nesugriaunamų 
įrodymų, kad dabartinė mūsų socialinė santvarka, paremta kapi- 
talistine sistema, neišvengiamai turi žlugti! Aikštė jau nuvalyta, 
galima statyti iš naujo. 

— Vadinasi, vienu šluotos brūkštelėjimu? — paklausė Saka- 
ras, vis dar juokaudamas. 

— Teoriškai — tiktai taip! — atsakė Sižizmonas.— Čia yra 
visa, ką jums kartą jau aiškinau, visa evoliucijos eiga. Belieka 
tik ją vykdyti... O jūs esate akli, jeigu nematote, kokiais dideliais 
žingsniais ši idėja kas valandą žengia pirmyn. Taip, jūs su savo 
Visuotiniu banku per trejus metus išjudinote ir centralizavote 
šimtus milijonų ir, rodos, nė kiek neįtariate, kad mus vedate 
tiesiai į kolektyvizmą... Aš uoliai stebėjau jūsų įmonę; taip, iš 
šio ramaus, nuošalaus kambario diena po dienos studijavau jos 
raidą ir pažįstu ją lygiai taip gerai, kaip ir jūs pats; sakau jums, 
kad mums čia duodate puikią pamoką, kadangi kolektyvistinei 
valstybei teks daryti tik tai, ką darote jūs — eksproprijuoti visa 
urmu, kai jūs būsite eksproprijavę pavienius smulkius savinin- 
kus; jai teks įvykdyti jūsų per didelių ambicijų svajonę, sutraukti 
visą pasaulio kapitalą, būti vieninteliu banku, visuomenės lėšų 
sandėliu... O, aš labai jumis žaviuosi; jei būčiau valdovas, leis- 
čiau jums veikti, nes jūs pradedate vykdyti mūsų uždavinį kaip 
genialus pirmtakas. | 

Ir jis nusišypsojo blankia ligonio šypsena, pastebėjęs, kaip 
susidomėjo jo pašnekovas, kuris labai nustebo, kad Sižizmonas 
taip gerai žino visus reikalus, labai patenkintas, šitaip protingai 
giriamas. 

— Tačiau, — toliau kalbėjo ligonis, — tą gražų rytą, kai mes 
tautos vardu jus eksproprijuosim, pakeisdami jūsų privačius 
interesus visuomenės interesais, jūsų didelę mašiną, skirtą su- 
čiulpti kitų Žmonių auksui, perdirbsime į visuomenės turtą regu- 
liuotoją, visų pirma mes panaikinsime štai šitą. 

Tarp popierių ant savo stalo jis susirado vieną sū, paėmė jį 
dviem pirštais ir iškėlė aukštyn tartum pasmerktąją auką. 

— Pinigus! — sušuko Sakaras.— Panaikinti pinigus! 

Tai tikriausia kvailybė! 

— Mes panaikinsime monetą... Supraskite, kolektyvistinėje 
valstybėje metaliniams pinigams nėra vietos, jie neturi jokios 
prasmės. Mes juos pakeisime darbo bonais; jūs į pinigą žiūrite 
kaip į vertybių mastą, o mes jo vieton imame visai ką kita — 
vidurkio uždarbį mūsų dirbtuvėse per vieną dieną. Pinigą reikia 
panaikinti, kadangi jis maskuoja ir skatina darbininko išnaudoji- 
mą, leidžia jį apvaginėti mokant už darbą kuo mažiausiai, kad jis 
nemirtų badu. Piniginė nuosavybė yra baisus dalykas, nes jos 
dėka susitelkia privatiniai turtai, užsikerta kelias vaisingai jų 
apyvartai, sukuria gėdingą valdžią, nežabotus viešpačius finansų 
rinkoje bei visuomeninėje gamyboje, tiesa? Iš jų kyla visokios 
mūsų krizės ir visokia mūsų socialinė anarchija... Reikia juos 
užmušti, pinigus reikia užmušti! 

Bet Sakaras supyko. Nebebus pinigų, nebebus aukso, nebebus 
visų tų šviesiųjų žvaigždžių, kurios šviečia jo gyvenime? Turtas 
visada jam reikšdavosi akinančiu žėrėjimu naujų skambančių 
pinigų, kurie pro saulės spindulius lytų kaip pavasario liūtys ar 
birtų kaip kruša ant žemės; turtas — tai krūvos pinigų, krūvos 
aukso, kurį žmogus žarsto lopeta, gėrėdamasis jo žibėjimu ir 
muzika. Panaikinti tą linksmybę, tą kovos ir gyvenimo prasmę! 

— Tai kvailybė, o, tai kvailybė!.. Niekada, ar girdite! 

— Kodėl niekada? Kodėl kvailybė? Argi šeimos ekonomiko- 
je naudojamės pinigais? Čia matome tik bendras pastangas ir 
mainus:.. Tad kuriems galams pinigai, jei visuomenė bus kaip 
viena didžiulė šeima ir pati save valdys? 

— Aš jums sakau, kad tai kvaila!.. Panaikinti pinigus — bet 
juk pinigai ir yra gyvenimas. Tada nieko nebeliktų, nieko nebe- 
liktų! 

Labai susijaudinęs jis žingsniavo po kambarį. Įsikarščiavęs, 
praeidamas pro langą, jis žvilgterėjo į gatvę įsitikinti, kad birža 
tebestovi vietoje, nes šis baisusis jaunuolis galbūt ir ją sugriovė 
vienu pūstelėjimu. Ji tebebuvo čia, bet temstant atrodė neaiški, 
tarsi lietus būtų ją užtiesęs šermenų drobule, tarsi vaiduoklis, 
nykstąs pilkame rūke. 

— Beje, kam aš kvailas ginčijuos. Tai neįmanoma... Nagi 
panaikinkite pinigus, norėčiau tai pamatyti. 

— Et,— sumurmėjo Sižizmonas,— viskas išnyksta, viskas 
pasikeičia ir dingsta... Štai mes kartą jau matėme, kaip pasikeitė 
turtų forma, kai žemės vertybė nukrito, ir nekilnojamas turtas — 
dvarai, dirvos ir miškai — atpigo, palyginus su kilnojamu turtu 
pramonėje, rentose ir akcijose, o dabar ir šie per anksti sensta, 
savotiškai greitai nupinga, nes palūkanų nuošimčiai tikrai krinta, 
ir tie paprastai imami penki procentai jau nebepasiekiami!.. 
Vadinasi, pinigų vertė krinta, tai kodėl gi pinigai negalėtų iš- 
nykti, kodėl gi socialinių santykių negalėtų tvarkyti nauja turtų 
forma? Šiuos rytojaus turtus ir sudarys mūsų darbo bonai. 

Jis įsižiūrėjo į tą sū, tarsi jo rankose būtų paskutinis praėjusių 
amžių sū, išlikęs Žuvus senovės visuomenei. Kiek džiaugsmo ir 
kiek ašarų matė šis kuklus metalas! Ir, pamąstęs apie tą amžiną 
žmogaus troškimą, jis nuliūdo. 

— Taip, — jis tyliai toliau kalbėjo,— jūsų tiesa, tų dalykų 
mes nepamatysime. Reikia daugelio metų... Ir nežinia ar kada 
nors artimo meilė turės pakankamai jėgų socialiniuose santykiuo- 
se panaikinti egoizmą... Vis dėlto aš tikėjausi, kad pergalė jau 
netoli, aš labai norėjau išvysti teisingumo aušrą!.. 

Slogi mintis apie varginančią ligą valandėlei nutildė jo balsą. 
Neigdamas mirtį, su ja elgdamasis taip, lyg ji neegzistuotų, jis 

ištiesė ranką, tarsi norėjo ją atstumti. Bet tuoj pat susitaikė su 
likimu. 

— Aš savo uždavinį atlikau; jei ir nespėčiau baigti veikalo 
apie visuomenės pertvarkymą, apie kurį svajojau, tai liks mano 
užrašai. Ateities visuomenė turi būti prinokęs civilizacijos vai- 
sius, nes, jeigu nebus išsaugota geroji lenktyniavimo ir kontrolės 
pusė, viskas sugrius... O, ta visuomenė, kaip aiškiai aš ją regiu 
šią valandą, pagaliau sukurtą, užbaigtą, tokią, kokią kūriau per 
ilgas nemigos naktis! Viskas pramatyta, viskas išspresta; štai 
aukščiausiasis teisingumas, absoliuti laimė. Ji čia, popieriuje, 
apskaičiuota matematiniu tikslumu, galutinai. 

Ilgais sudžiūvusiais pirštais jis čiupinėjo padrikus užrašus 
ir Žavėjosi svajodamas apie atgavtus, visiems teisingai padalytus 
milijardus, anie ažiaufsmą ir sveikatą, kurią vienu plunksnos 
vrūkštelėjimu jis grąžino kenčiančiai žmonijai, nors pats jau ne- 
bevalgė, nebemiegojo, nieko nebebuvo reikalingas ir merdėjo 
tarp nuogų savo kambario sienų. 

— Ką jūs čia veikiate? — Sakaras krūptelėjo išgirdęs kaž- 
kieno grubų balsą. 

Tai parėjo Biušas; jis skersomis pažvelgė į lankytoją kaip 
pavydulingas meilužis, nuolat bijodamas, kad broliui neužeitų 
kosulio priepuolis, kai jis verčiamas per daug kalbėti. Beje, jis 
nelaukė atsakymo, tik motiniškai, susikrimtęs barė: 

— Tu ir vėl leidai krosnelei užgesti! Nagi pasakyk, ar tai 
protinga, kai aplink taip drėgna? 

Jis tuoj atsitūpė, nepaisydamas savo sunkaus svorio, ėmė 
skaldyti prakuras ir vėl užkūrė ugnį. Paskui atsinešė šluotą, su- 
tvarkė kambarį, pasiteiravo, ar ligonis gėrė vaistų, kuriuos jam 
reikėjo gerti kas dvi valandas. Ir nurimo tik tada, kai prikalbėjo 
brolį atsigulti į lovą ir pailsėti. 

— Ponas Sakarai, gal malonėtumėt į mano kabinetą... 

Čia buvo ponia Mešen; ji sėdėjo ant vienintelės kėdės. 

Juodu su Biušu ką tik buvo atlikę svarbų vizitą kaimynystėje 
ir džiaugėsi, kad jis puikiai pavyko. Ilgai ir beviltiškai laukus, 
pagaliau pavyko laimingai išjundinti bylą, kuri juodviem labiau- 
siai rūpėjo. Ištisus trejus metus Mešen lakstė po miestą ieškoda- 
ma merginos Leoni Kron, kurią suviliojęs grafas de Boviljė iš- 
davė skolos raštą, įsipareigodamas sumokėti dešimt tūkstančių 
frankų, kai ji bus pilnametė. Veltui Mešen kreipėsi į savo pus- 
brolį Fajė, kuris Vandome išmokėdavo rentas ir Biušui nupirko 
tą įsipareigojimą kartu su pluoštu senų akredityvų, likusių mirus 
kažkokiam Šarpjė, grūdų pirkliui ir palūkininkui; Fajė nieko ne- 
žinojo, tik parašė, kad mergina Leoni Kron turbūt tarnauja pas 
vieną teismo antstolį Paryžiuje, kad iš Vandomo išvykusi daugiau 


229 


kaip prieš dešimt metų ir negrįžusi, o čia negalėjęs pasiteirauti 
pas jokį jos giminaitį, nes jie visi jau išmirę. Mešen iš tikrųjų 
surado tą teismo antstolį; po to jai pasisekė sužinoti, kad Leoni 
tarnavusi pas vieną mėsininką, vėliau pas kažkokią galantišką 
damą ir pas dantų gydytoją, bet toliau siūlas staiga nutrūko, 
pėdsakai dingo — mergina, patekusi į didžiojo Paryžiaus purvus, 
prapuolė kaip adata šieno kūgyje. Veltui Mešen aplakstė tarnai- 
čių samdymo kontoras, visus įtartinus pigiuosius viešbučius, 
žemiausios rūšies užkaborius nuolat kniustinėdama, tučtuojau 
atsigręždama ir klausinėdama, jei tik išgirsdavo Leoni vardą. Tą 
merginą, kurios ji ieškojo taip toli, šiandien netyčia jai pavyko 
nutverti Feido gatvėje, gretimuose viešuosiuose namuose, į ku- 
riuos ji nuštvijo vieną buvusią Neapolio gyvenvietės nuominin- 
kę, skolingą jai tris frankus. Tics4og genialiaj ji nujautė, kad tai 
ta pati mergina, kai namų šeimininkė šaižiu baišu įą našaukė į 
saloną, pavadinusi aristokratišku Leonidos vardu. Tuoj pat ji 
perspėjo Biušą, ir juodu abu vėl nuėjo į tuos namus tartis; iš karto 
ši stora Mergina su standžiais juodais plaukais, uždribusiais iki 
antakių, plokščio, papurtusio, neapsakomai sudėvėto, bjauraus 
veido, jį nustebino; paskui jis suprato, kad ji yra savotiškai žavi, 
ypač žavi buvo prieš dešimt prostitucijos metų, ir dabar buvo 
labai patenkintas, kad ji taip žemai, baisiai žemai nusmukusi. Jis 
pasiūlė jai tūkstantį frankų, jeigu ji perleistų jam savo teises į tą 
skolos raštą. Ji buvo bukaprotė ir priėmė tą pasiūlymą džiaugda- 
masi kaip vaikas. Na, tad pagaliau bus galima pradėti persekioti 
grafienę de Boviljė: jis jau turi ieškotąjį ginklą, net neįtikimai 
bjaurų ir gėdingą! 

— Aš jūsų laukiau, ponas Sakarai. Mums reikia pasikalbėti... 
Jūs gavote mano laišką, tiesa? 

Mažame, bylomis užverstame kambaryje jau buvo tamsu ir 
blankiai švietė tik maža, rūkstanti lemputė; Mešen tyli ir neju- 
danti sėdėjo ir neketino atsistoti. Nenorėdamas pasirodyti, kad 
čia atvyko tik pabūgęs grasinimo, Sakaras stačias griežtu ir nieki- 
nančiu tonu tuoj pradėjo apie Žordano reikalą. 

— Atsiprašau, aš užėjau dėl vieno savo redaktoriaus skolos... 
tai jaunasis Žordanas, labai mielas žmogus, kurį jūs persekiojate 
taip šlykščiai ir žiauriai, jog neįmanoma nesipiktinti... Šį rytą 
jūs, berods, taip pasielgėte su jo žmona, jog išauklėtas žmogus 
turėtų rausti. 

Taip netikėtai užpultas, kai pats buvo besiruošiąs pradėti 
puolimą, Biušas neteko drąsos, užmiršo aną reikalą ir susierzino 
dėl šio. 

— Žordanai, jūs atėjote Žordanų reikalu... Verslo santykiuose 
nėra nei moterų, nei išauklėtų žmonių. Jei esi skolingas — su- 

mokėk, daugiau aš nieko nežinau... Sukčiai, kurie iš manęs tyčio- 
jasi jau keleri metai, ir tik per velnišką vargą išgavau iš jų keturis 
šimtus frankų, po vieną sū!.. A! Tegu juos perkūnai! Taip, aš juos 
išlicituosiu, rytoj rytą išmesiu į gatvę, jeigu šį vakarą čia ant rašo- 
mojo stalo nebus padėti trys šimtai trisdešimt frankų penkiolika 
santimų, kuriuos jie man dar skolingi. 

Kai Sakaras tyčia, norėdamas jį įerzinti, pasakė, kad šis vekse- 
lis jau apmokėtas keturiasdešimt kartų, nes jam tikriausiai 
nekainavęs nė dešimt frankų, jis tikrai ėmė dusti iš pykčio. 

— Štai kas!.. Jūs vis vien tik tai ir žinote giedoti... O juk yra 
ir teismo išlaidos ar ne? Trijų šimtų frankų skola išaugo į septynis 
šimtus... Bet kas man darbo? Man nemoka, aš išieškau. Jeigu 
teismas brangus, juo blogiau, bet tai jau paties teismo reikalas!.. 
Vadinasi, jei aš nupirkau vekselį už dešimt frankų, turėčiau už 
jį gauti tik dešimt frankų, ir būtų baigta. Gerai, o kur mano rizika, 
mano lakstymai, galvosūkis ir proto darbas? Beje apie Žordanų 
bylą galite pakalbėti čia su ponia. Ji tuo reikalu rūpinos. O, kiek 
ji privaikščiojo, kiek apavo nuplėšė laipiodama visų laikraščių 
redakcijų laiptais, kiek kartų visur teiravosi, o ją visi išvarinėjo 
kaip kokią elgetą ir niekada prašomo adreso. nedavė! Šią bylą 
mes kelis mėnesius brandinome, apie ją svajojome, apdirbinėjo- 
me kaip kažkokį šedevrą, ji man atsieina pašėlusią sumą, paskai- 
čius vien tik dešimt sū už valandą! 

Jis įsikarščiavo ir plačiu mostu parodė bylas, kuriomis buvo 
užverstas kambarys: 

— Čia aš turiu daugiau kaip už dvidešimt milijonų vekselių, 
senų ir naujų, smulkučių ir kolosalinių, iš visokiausių visuomenės 
sluoksnių. Norite, perleisiu jums viską už milijoną?.. Yra skoli- 
ninkų, kurių ieškau jau šimtmečio ketvirtį! Norėdamas iš jų 
išgauti kelis nelaimingus šimtus frankų, kartais net mažiau, aš 
metų metais kantriai laukiu, kol jie prasigyvens arba gaus pavel- 
dą... Visi kiti nežinomi, tokių yra daugiausia, miega ten, žiūrėkite, 
kampe, toje didžiulėje krūvoje. Tie tai jau niekas, arba, greičiau, 
žaliava, iš kurios reikia išgauti gyvybę, vadinasi, savo gyvybę, 
nes tik vienas dievas žino, kokių painių tyrinėjimų teks atlikti 
ir nemalonumų pakelti!.. O jūs norite, kad aš pagaliau sučiupęs 
tokį, kuris gali mokėti, taip ir paleisčiau, neišlupęs iš jo savo 
pinigų? O, jūs mane palaikytumėte tikru mulkiu, bet pats tokiu 
mulkiu nebūtumėte! 

Nenorėdamas gaišti laiko ir ginčytis, Sakaras išsitraukė pini- 
ginę: 

— Aš jums duosiu du šimtus frankų, o jūs man grąžinsite 
Žordano dokumentus ir parašykite kvitą, kad su juo atsiskaityta. 

Biušas pašoko pasipiktinęs: 

— Du šimtus frankų! Niekad kaip gyvas!.. Tris šimtus tris- 
dešimt frankų penkiolika santimų. Nenuleisiu nė santimo! 

Nepakeldamas balso, kaip Žmogus, ramiai savim pasitikįs, 
žinąs pinigų galią, grynų, padėtų ant stalo pinigų galią, Sakaras 
pakartojo antrą ir trečią kartą: 

— Aš jums duosiu du šimtus frankų... 

Sielos gelmėse žydas buvo tikras, kad protingiausia nusileisti, 
ir pagaliau sutiko, iš širdies, su ašaromis akyse šaukdamas: 

— Esu per silpnas... Koks bjaurus amatas!.. Garbės žodis, 
mane skriaudžia, mane apiplėšinėja... Ką gi, sykį jau čia atėjote, 
nesivaržykite, imkite ir kitus, rauskitės krūvoje už tuos savo du 
šimtus frankų! 

Paskui išrašęs pakvitavimą ir raštelį teismo anstoliui, nes 
dokumentų jau nebeturėjo, Biušas valandėlę pastovėjo prie savo 
rašomojo stalo, sunkiai dūsdamas ir taip sukrėstas, jog būtų 
Sakarą išleidęs, jei ne Mešen, kuri iki šiol nebuvo sujudėjusi nei 
pratarusi žodžio. 

— O tas reikalas? — tarė ji. 

Staiga jis atsiminė ir ryžosi atsigriebti. Bet visa, ką jis buvo 
paruošęs, jo pasakojimas, klausimai, sumani pokalbio eiga,— 
viskas jam išrūko iš galvos beskubant prieiti prie paties reikalo. 

— Tiesa, tas reikalas!.. Aš jums rašiau, ponas Sakarai. Dabar 
mums rekės sureguliuoti vieną seną sąskaitą... 

Jis paėmė Sikardo bylą, atsivertė ją. 

— 1852 metais jūs apsigyvenote viešbuty La Arpo gatvėje, 
ten jūs pasirašėte dvylika vekselių po penkiasdešimt frankų 
tokiai Rozali Šavaj, šešiolikos metų merginai, kurią jūs vieną 
vakarą išprievartavote ant to viešbučio laiptų... Štai čia tie vek- 
seliai. Jūs nė vieno neišpirkote, nes prieš pirmojo vekselio 
terminą išvykote, nepalikęs adreso. Visų blogiausia tai, kad jie 
pasirašyti netikra pavarde, jūsų pirmosios žmonos — Sikardo 
pavarde... 

Labai išbalęs, Sakaras klausė ir žiūrėjo. Jis buvo neapsako- 
mai sukrėstas, prisiminė visą praeitį, jam atrodė, kad ant jo griū- 
va kažkokia didžiulė chaotiška masė ir jį užguls. Iš pradžių jis 
taip persigando, jos visai neteko galvos ir sulemeno: 

— Kaip jūs tai sužinojot?.. Iš kur jūs juos gavot? 

Paskui jis drebančia ranka skubinosi vėl išsitraukti piniginę, 
galvodamas tik viena — užmokėti ir čiupti tuos bjaurius doku- 
mentus. 

— Teismo išlaidų nebuvo, tiesa?.. Vadinasi, šeši šimtai fran- 
kų... O, galima būtų dar pakalbėti, bet aš labiau mėgstu užsimokė- 
ti be ginčų... 

Jis atkišo šešis banknotus. 

— Palaukite! — sušuko Biušas atstumdamas pinigus.— Aš 
dar nebaigiau... Ponia, kurią čia matote, tai tos Rozali giminaitė, 
vekseliai priklauso jai, o aš tik jos vardu reikalauju skolos... Dėl 
jūsų smurto vargšė Rozali liko invalide. Ji patyrė daug nelaimių 
ir mirė baisiame skurde pas šią ponią, kuri ją priglaudė... Jei 
ponia norėtų, galėtų jums papasakoti dalykų... 

— Baisių dalykų! — pabrėžė Mešen plonu balseliu, galų gale 
prabilusi. 

Sakaras išsigandęs atsigręžė, nes buvo pamiršęs, kad ji čia 
sėdi sudribusi kaip subliuškęs vynmaišis. Jam visada keldavo 
nerimą jos įtartina prekyba vertės netekusiais popieriais, prie 
kurių ji puldavo kaip maitvanagis, o dabar ji štai įsivėlusi į šią 
nemalonią istoriją. 

— Nelaiminga, be abejo! Tai labai liūdna, — sumurmėjo jis. 
— Tačiau, jeigu ji mirė, tai aš iš tikrųjų nematau... Bet, šiaip ar 
taip, štai šeši šimtai frankų. 

Biušas ir vėl šios sumos nepriėmė: 

— Atsiprašau, jūs dar ne viską žinote — ji turėjo vaiką... 
Taip, jis eina keturioliktus metus; vaikas taip į jus panašus, jog 
išsiginti jo negalėsite. 

Pritrenktas Sakaras keletą kartų pakartojo: 

— Vaikas, vaikas... 

Paskui, ryžtingai dėdamasis tuos šešis banknotus vėl į pini- 
ginę, jis staiga atgavo pasitikėjimą savim ir labai linksmai pa- 
reiškė: 

— A, šitaip! O ar tik jūs nesidarot iš manęs juokų? Jeigu yra 
vaikas, tai jūs negausite nė vieno sū... Kūdikis paveldi motinos 
dalį, vadinasi, kūdikis ir gaus tuos pinigus, ir dar daugiau, kiek tik 
jam reikės. Vaikas — bet juk tai labai malonu, labai natūralu, juk 
turėti vaiką nebloga. Priešingai, man labai malonu, aš pajaunėsiu, 
garbės žodis!.. Kur jis yra? Norėčiau jį pamatyti. Kodėl jo man 
tuojau neatvedėte? 

Dabar apstulbo Biušas ir pagalvojo, kaip ilgai jis abejojo, 
kaip atsargiai ruošėsi ponia Karolina atskleisti tėvui, jog šis turi 
sūnų Viktorą. Sutrikęs jis šoko labai smarkiai, labai painiai aiš- 
kinti ir iš karto išdėjo viską — šeši tūkstančiai frankų skolos ir 
vaiko išlaikymo išlaidos, kurių reikalauja Mešen, du tūkstančiai, 
kuriuos davė rankpinigių ponia Karolina, baisūs Viktoro instink- 
tai, jis atiduotas į Darbo rūmus. O Sakaras taip pat šokčiojo iš 
vietos, išgirdęs kokią naują smulkmeną. Kaip šeši tūkstančiai 
frankų? Kas jam įrodys, kad nebuvo priešingai — kad berniokas 
nebuvo skriaudžiamas? Du tūkstančiai rankpinigių! Jie drįso 
išsukti iš jo pažįstamos ponios du tūkstančius frankų! Juk tai 
vagystė, šantažas! Berniokas blogai išauklėtas, bet, po velnių, 

čia norima, kad jis užmokėtų tiems, kurie yra atsakingi už tą blo- 
gą išauklėjimą! Turbūt jie jį laiką kvailiu! 

— Nė vieno sū! — šaukė jis.— Girdite, iš mano kišenės ne- 
sitikėkite nė vieno su! 

Perbalęs Biušas atsistojo prie savo stalo: 

— Tai mes dar pamatysim. Aš jus nutempsiu į teismą. 

— Nekalbėkite kvailysčių. Jūs gerai žinote, kad teismas šiais 
dalykais neužsiima... Bet jeigu jūs tikitės mane šantažuoti, tai 
elgiatės dar kvailiau, nes aš spjaunu į viską. Vaikas! Betgi aš jums 
sakau, kad man tai malonu! 

Kadangi Mešen užstojo duris, jam teko ją pastumti ir per- 
žengti, kad galėtų išeiti. Ji duso iš pykčio ir nupypė jam pavymu 
į laiptus savo plonu balseliu: 

— Šunsnukis, beširdis! 

— Jūs dar išgirsite naujienų! — sumurmėjo Biušas, užtrenkęs 
duris. 

Sakaras buvo taip labai susijaudinęs, jog vežėjui liepė va- 
žiuoti tiesiai namo, į Sen Lazaro gatvę. Jis skubėjo pamatyti 
ponią Karoliną, nesivaržydamas ją užsipuolė ir tuojau ėmė barti, 
kam ji davė tuos du tūkstančius frankų: 

— Bet, mano miela bičiule, pinigais taip nesišvaistoma... Ko- 
dėl, po velnių, jūs taip pasielgėte, manęs nepasiklaususi? 

Sukrėsta, kad jis pagaliau tą istoriją sužinojo, ji tylėjo. Vadi- 
nasi, ji iš tikrųjų atspėjo Biušo braižą ir dabar jai nieko neberei- 
kės slėpti, nes kitas ją atpalaidavo nuo nemalonumo atskleisti 
paslaptį. Vis dėlto ji vis dar abejojo, jai buvo nemalonu dėl šio 
žmogaus, kuris ją taip ramiai klausinėja. 

— Aš norėjau, kad jūs išvengtumėte širdgėlos... Tas nelaimin- 
gas vaikas buvo taip baisiai apleistas!.. Jau šeniai būčiau jums 
viską papasakojusi, jei ne vienas jausmas... 

— Koks jausmas?.. Prisipažįstu, nesuprantu jūsų... 

Ji nebandė toliau aiškintis, dar atsiprašinėti; paprastai turinti 
tiek gyvenimiškos drąsos, dabar ji nuliūdo ir pasijuto baisiai 
pavargusi. O jis vis šūkavo susižavėjęs, iš tikrųjų pajaunėjęs: 

— Vargšas berniokas! Aš jį labai mylėsiu, užtikrinu jus!.. 
Puikiai padarėte, kad atidavėte jį į Darbo rūmus bent kiek aptvar- 
kyti. Bet netrukus mes jį iš ten atsiimsime, pasamdysime jam 
mokytojų... Rytoj nuvyksiu jo pamatyti, taip, rytoj, jei tik ne- 
būsiu per daug užsiėmęs! 

Rytojaus dieną įvyko tarybos posėdis, praėjo dar dvi dienos, 
paskui savaitė, o Sakaras vis nerado nė vienos atliekamos valan- 
dėlės. Apie vaiką jis dažnai pakalbėdavo, vis atidėdavo vizitą, 
nes buvo pasidavęs ištvinusiam srautui, kuris jį nešė. Pirmomis 
gruodžio dienomis, siaučiant nepaprastai karštligei, kurios liguis- 

tas priepuolis ir toliau biržoje kėlė sąmyšį, akcijos pakilo iki 
dviejų tūkstančių septynių šimtų frankų. Blogiausia buvo, kad 
neramūs gandai stiprėjo, o akcijos kilo kaip pašėlusios, nors 
bjaurus netikrumas vis didėjo: dabar jau buvo garsiai kalbama 
apie neišvengiamą katastrofą, bet jų kursas vis tiek kilo, kilo be 
pertraukos, dėl kažkokio nuostabaus, atkaklaus susižavėjimo, 
kuris nenori matyti tikrovės. Sakaras dabar gyveno apakintas 
savo tiktyvaus triumfo, tarsi apgaubtas aureolės, susidariusios iš 
aukso liūties, kurią jis paleido ant Paryžiaus, tačiau, būdamas 
pakankamai jautrus, pajuto, jog žemė po kojomis svyruoja, 
pleišėja, gresia prasmegti. Nors po kiekvieno likvidavimo jis 
išeidavo laimėtoju, vis dėlto baisiai piktinosi kritimo spekulian- 
tais, kurių nuostoliai jau turėjo būti baisūs. Ko gi tie bjaurybės 
žydai taip užsispyrė? Nejau jis galų gale jų nesutriuškins? Ypač jį 
siutino, kad kaip jis pats sakė, išvien su Gundermanu eina ir kiti 
pardavinėtojai, Visuotinio banko kariai, galbūt išdavikai, kurie 
perėjo į priešo pusę ir, susvyravus tikėjimui, skubėjo akcijas 
realizuoti. 

Vieną dieną, kai Sakaras išliejo savo nepasitenkinimą poniai 
Karolinai, ji pajuto pareigą jam viską pasakyti: 

— Žinote, mano bičiuli, aš pardaviau... Aš ką tik pardaviau 
paskutinį tūkstantį mūsų akcijų po du tūkstančius septynis šimtus. 

Jis nusiminė, tarsi juodžiausios išdavystės parblokštas. 

— Jūs pardavėte, jūs! Jūs, dieve mano! 

Ji paėmė jo rankas, jas spaudė iš tikrųjų susisielojusi, primin- 
dama jam, kad ji ir brolis buvo jį įspėję. Brolis vis dar buvo Ro- 
moje ir rašė mirtino nerimo kupinus laiškus dėl to perdėto akcijų 
kilimo, kurio jis negalėjo išsiaiškinti, kurį bet kuria kaina reikėjo 
sustąbdyti, kad nenudardėtų į prarają. Dar vakar ji gavo vieną 
tokį laišką, kur jai formaliai įsakoma parduoti. Ir ji pardavė. 

— Jūs, jūs! — kartojo Sakaras.— Tai jūs prieš mane kovojo- 
te, tai jus aš pajutau šešėlyje! Tai jūsų akcijas buvau priverstas 
pirkti! | 

Jis nesikarščiavo, kaip būdavo įpratęs, ir ji dar labiau kentėjo, 
kad jis taip prislėgtas; ji taip norėjo atvesti jį į protą, priversti 
jį Mesti tą negailestingą kovą, kuri galėjo baigtis vien tik Žudy- 
nėmis. 

— Bičiuli, paklausykite manęs... Pagalvokite, kad už tris tūks- 
tančius mūsų akcijų susidarė daugiau kaip pusaštunto milijono. 
Juk tai nelauktas, netikėtas pelnas! Visi tie pinigai mane gąsdina, 
aš negaliu patikėti, kad jie man priklauso... Beje, čia svarbu ne tik 
mūsų asmeniniai interesai. Pagalvokite apie interesus visų tų, 
kurie į jūsų rankas sudėjo savo turtą — baisią milijonų sumą, 
kuria jūs rizikuojate lošdamas. Kam palaikyti tą beprotišką kili- 

mą, kam jį dar skatinti? Iš visų pusių aš tik girdžiu, kad katastrofa 
jau čia pat, kad ji neišvengiama... Juk negalima nuolat kelti kur- 
so, visai ne gėda, jeigu akcijos atgaus savo tikrąją vertę, nuo to 
tik sutvirtėtų bankas, tai būtų išsigelbėjimas. | 

Tačiau jis smarkiai pašoko ant kojų: 

— Aš noriu kurso po tris tūkstančius... Aš pirkau ir pirksiu, 
nors ir Žžlugčiau... Taip, verčiau aš pastipsiu, verčiau kartu su 
manim pastips visi, jeigu aš nepasieksiu ir neišlaikysiu trijų 
tūkstančių kurso! 

Po penkioliktos gruodžio likvidavimo kursai pakilo iki dviejų 
tūkstančių aštuonių šimtų, iki dviejų tūkstančių devynių šimtų. 
Bet dvidešimt pirmą gruodžio biržoje buvo paskelbtas trijų 
tūkstančių dvidešimties frankų kursas, miniai pašėlusiai jaudi- 
nantis. Jau nebebuvo nei tiesos, nei logikos, vertybės sąvoka 
taip iškrypo, jog ji neteko jokios realios reikšmės. Sklido gandas, 
kad Gundermanas nebetekęs savo atsargumo ir įsipainiojęs į 
baisias rizikas; ėmus jam finansuoti kritimą, jau keletą mėnesių 
jo nuostoliai didėjo šuoliais kas dvi savaitės, kai akcijos kilo; 
žmonės ėmė kalbėti, kad jis gali nusisukti sprandą. Visų galvos 
apsisuko, visi laukė stebuklų. 

Šį aukščiausio pakilimo momentą Sakaras, būdamas pačioje 
viršūnėje, jautė žemės drebėjimą, slapta bijojo kritimo ir karalia- 
vo. Kai jo karieta privažiuodavo prie ištaigingų Visuotinio banko 
rūmų Londono gatvėje, mikliai išbėgdavo liokajus, patiesdavo 
kilimą, kuris nuo vestibiulio laiptų išsiringuodavo skersai visą 
šaligatvį; tada Sakaras teikdavosi išlipti iš karietos ir žengti į 
rūmus kaip valdovas, kuriam nedera eiti prastu gatvės grindiniu. 


X 


Metų pabaigoje, gruodžio likvidavimo dieną, pusę pirmos 
didžioji biržos salė buvo sausakimša nepaprastai sujudusių, 
šūkaujančių, mosikuojančių žmonių. Beje, kelias savaites vis 
didėjantis įkarštis šią paskutinę kovos dieną pavertė kažkokia 
karštligiška maišatimi, kurioje jau griaudė artėjančios lemiamos 
kautynės. Lauke spigino šaltis, bet skaisčios žiemos saulės įžam- 
būs spinduliai skverbėsi pro aukštus langus ir linksmai švietė 
visą nuogos salės šoną su griežtomis kolonomis ir liūdnais 
skliautais, kurie atrodė dar šaltesni nuo pilkšvų alegorinių pieši- 
nių; tuo tarpu kaloriferiai, įtaisyti arkadose, iš nasrų pūtė šiltą 
kvapą, kuris maišėsi su šalta srove, dvelkiančia nuo vis varstomų 
apkaustytų durų. 

Kritimo spekuliantas Mozeras, dar neramesnis ir dar labiau 
pegeltęs negu paprastai, susidūrė su kilimo spekuliantu Pijero, 
arogantiškai stypsinčiu ant ilgų kaip gervės kojų. 

— Žinote, žmonės kalba... 

Bet turėjo pakelti balsą, kad jį išgirstų, nes klegesys vis didė- 
jo, ūžė lygiai, monotoniškai, kaip ištvinusi upė. 

— Žmonės kalba, kad balandžio mėnesį prasidės karas... Ki- 
taip ir negali būti, kada taip baisiai ginkluojamasi. Vokietija 
nenori mums duoti laiko pritaikyti naują karinį įstatymą, kurį 
priims Parlamentas. Beje, ir Bismarkas... 

Pijero nusikvatojo: 

— Eikit jūs su savo Bismarku!.. Aš pats penkias minutes 
kalbėjau su juo šią vasarą, kai jis buvo čia atvykęs. Jis atrodo 
labai geras vyriokas... Jeigu jūs nepatenkintas po tokio triuški- 
nančio parodos pasisekimo, tai ko jums dar reikia? E, mano 
brangus, visa Europa mums priklauso! 

Mozeras beviltiškai papurtė galvą. Nors besistumdanti minia 
vis nutraukinėjo jo kalbą, jis ir toliau dėstė savo būgštavimus. 
Rinka per daug klestinti, bet jos klestėjimas išpūstas, niekam 
nevertas, kaip per daug riebių Žmonių nesveiki taukai. Parodos 
dėka atsirado per daug įmonių, žmonės per daug susižavi, speku- 
liacija prieina iki tikros beprotybės. Pavyzdžiui, ar ne beprotybė 
Visuotinio banko akcijos po tris tūkstančius trisdešimt? 

— A, štai kur jūs taikote! — sušuko Pijero. 

Prisikišęs visai arti, pabrėždamas kiekvieną skiemenį, jis pa- 
reiškė: 

— Mano brangusis, šį vakarą baigsime trimis tūkstančiais 
šešiasdešimt... Jūs visi apsiversite kūliais, aš jums tai sakau. 

Kritimo spekuliantas, nors ir lengvai pasiduodąs poveikiams, 
vis dėlto švilptelėjo nepatikėjęs. Jis ėmė dairytis norėdamas 
tyčia pabrėžti esąs ramus, valandėlę stebėjo kelias moteris, kaip 
jos ten aukštai telegrafo galerijoj pasilenkusios žiūrėjo, kas 
dedasi šioje salėje, į kurią jos negalėjo patekti. Skyduose buvo 
įrašyti miestų vardai; kapiteliai ir karnizai, išmarginti geltonomis 
drėgmės dėmėmis, ėjo ilga, nykia eile. 

— Še tau, ir jūs čia! — tarė Mozeras nuleisdamas galvą, kai 
pamatė Salmoną, šypsantį savo nuolatine slaptinga šypsena. 

Staiga, įtaręs toje šypsenoje Pijero informacijų patvirtinimą, 
nusigandęs paklausė: 

— Pagaliau jei ką nors žinote, tai pasakykite... Aš galvoju 
paprastai. Aš einu išvien su Gundermanu, nes Gundermanas yra 
Gundermanas, tiesa? Su juo visada baigmė yra gera. 

— O kas jums sakė, kad Gundermanas spekuliuoja kriti- 
muė — šaipydamasis tarė Pijero. 

Bematant Mozeras išplėtė akis iš išgąsčio. Jau seniai biržoje 
sklido plepalai, kad Gundermanas rengia Sakarui galą, kad jis 
finansuoja Visuotinio banko akcijų kritimą ir laukia, kada galės 

jį pasmaugti staiga paspaudęs per kurį nors likvidavimą, kai 
ateis laikas užgulti milijonais ir sutriuškinti rinką; jeigu šiandien, 
atrodė, bus karšta, tai todėl, kad visi galvojo ir kartojo, jog 
šiandien pagaliau įvyksta kautynės, vienos tų negailestingų 
kautynių, po kurių viena armija lieka parblokšta ir sunaikinta. 
Bet ar tokiame melo ir klastos pasaulyje galima ką nors tikrai 
žinoti? Patys tikriausiai iš anksto žinomi dalykai nuo menkiausio 
pūstelėjimo pasidaro abejotini, kelia skausmingą nerimą. 

— Jūs neigiate tai, kas savaime aišku, — sumurmėjo Moze- 
ras... Užsakymų aš, be abejo, nemačiau, nieko negalima tvirtin- 
ti... Na, Salmonai, ką jūs apie tai pasakysite? Gundermanas ne- 
gali nusileisti, po velnių! 

Jis jau nebežinojo, kuo tikėti, kai Salmonas taip tyliai šypso- 
joOsi, jam pasirodė — dar gudriau, dar slaptingiau negu paprastai. 

— A,— toliau kalbėjo jis, kryptelėjęs smakrą į praeinantį 
stambų vyrą,— jei šis prašnektų, man nebūtų vargo. Jis mato 
aiškiai. 

Tai buvo garsusis Amadjė, vis dar besinaudojąs savo sėkmės 
vaisiais, kai Selsi kasyklų akcijas nupirko po penkiolika frankų, 
kažkokio kvailo užsispyrimo pagautas vėliau jas pardavė, gavęs 
beveik penkiolika milijonų gryno pelno, o nieko nebuvo nei 
numatęs, nei apskaičiavęs, viskas įvyko atsitiktinai. Visi jį 
dievino už didelius finansinius gabumus, paskui jį sekiodavo 
ištisa svita, bandydama nugirsti nors menkiausią žodelį ir lošti 
ta linkme, kurią jis neva nurodęs. 

— Niekis, — šūktelėjo Pijero, ištikimai laikęsis savo numy- 
lėtos teorijos rizikuoti, — geriausia laikytis savo idėjos, pasiti- 
kėti laime... Yra tik sėkmė. Arba žmogui sekasi, arba nesiseka. 
Tai ką gi čia padarysi? Nereikia galvoti. Kai tik aš daug galvoju, 
man nevyksta... Klausykite, kol aš aną poną matysiu ten tvirtai 
stovintį savo poste, linksmai besidairantį, tarsi norėtų viską su- 
valgyti, aš pirksiu!.. 

Jis parodė į Sakarą, kuris ką tik atėjo ir užėmė įprastą savo 
vietą — prie pirmosios arkados kolonos kairėje. Kaip ir visi kiti 
svarbių firmų direktoriai, jis turėjo biržoje savo vietą, kur tar- 
nautojai ir klientai visada jį galėdavo rasti. Tik Gundermanas 
dėjosi niekada nekeliąs kojos į didžiąją salę; jis čia net savo 
oficialaus atstovo nesiųsdavo; bet čia buvo nujaučiama ištisa jo 
armija, jis čia karaliavo kaip nematomas suverenas per nesuskai- 
tomą legioną tarpininkų, kurių buvo tiek daug, jog kiekvieną 
čia atėjusį galėjai laikyti slaptu Gundermano kariu. Su šia neap- 
čiuopiama, bet visur veikiančia armija Sakaras kovėsi pats, ne- 
pridengta kakta. Už jo nugaros šalia kolonos buvo suolelis, bet 
jis niekada ant jo nesėsdavo, išbūdavo stačias tas dvi biržos ope- 

racijų valandas, tarsi niekindamas nuovargį. Kartais, užsimiršęs, 
jis tik atsiremdavo į akmeninę koloną, kurią visi tokie prisilie- 
timai patamsino ir nupoliravo tokiame aukštyje kaip žmogaus 
ūgis; pilkšvoje, lygioje šio pastato apdailoje buvo viena būdinga 
detalė — blizganti purvina juosta ant durų, ant sienų, laiptuose 
ir salėje, šlykštus apkraštavimas, susikaupęs kelių kartų lošėjų 
ir vagių prakaitas. Labai elegantiškas, labai korektiškas, kaip 
ir Visi biržos darbuotojai, vilkįs plonos gelumbės drabužiais ir 
akinančiai baltais marškiniais, Sakaras tarp šių juoda juosta pa- 
žymėtų sienų atrodė linksmas, ramus, žmogus be rūpesčių. 

— Žinote,— tarė tyliai Mozeras,— sako, jis palaikąs kilimą 
pirkdamas daug savo akcijų. Jeigu Visuotinis bankas spekuliuoja 
savo paties akcijomis, jis žuvęs. 

Tačiau Pijero užprotestavo: 

— Dar viena antis!.. Argi galima tikrai pasakyti, kas parduo- 
da, o kas perka?.. Čia jis atvyksta savo banko klientų reikalais, o 
tai visai natūralu. Jis čia ir pats suinteresuotas, nes tikriausiai 
lošia. 

Beje, Mozeras nesiginčijo. Dar niekas biržoje nedrįso tvir- 
tinti, kad Sakaras veda tokią baisią kampaniją, nes, pirkdamas 
savo bendrovės akcijas, jis dangstėsi Sabataniu, Žantru ir kitais 
statytiniais, ypač iš valdybos narių tarpo. Sklido tik gandas, 
pašnabždom perduodamas į ausį, paneigiamas ir vėl atsigaunan- 
tis, nors nebuvo jokių įrodymų. Iš pradžių jis palaikydavo kursą 
atsargiai, kai tik galėdavo, akcijas vėl parduodavo, kad per daug 
nesuvaržytų kapitalo judėjimo ir neužgrūstų kasų vertybiniais 
popieriais. Bet dabar jis per daug įsitraukė į kovą ir pramatė, kad 
kasdien bus priverstas pirkti daug daugiau, jeigu norės atsilai- 
kyti kautynių lauke. Išdalijęs orderius, jis dėjosi ramus ir links- 
mas, kaip paprastomis dienomis, nors buvo sumišęs, netikras dėl 
galutinio rezultato ir nujautė, kad šitaip jis vis toliau ir toliau 
suka tuo keliu, kurį pats laikė baisiai pavojingu. 

Slankiojęs už garsiojo Amadjė nugaros, kai šis ilgai tarėsi su 
kažkokiu nupiepusiu žmogeliu, Mozeras staiga vėl pribėgo labai 
užsidegęs ir sumikčiojo: 

— Aš išgirdau, ką jis sakė, išgirdau savo ausimis... Jis pasa- 
kė, kad Gundermanas įsakė parduoti daugiau kaip už dešimt 
milijonų... O, aš parduodu, aš parduodu, parduosiu ir savo marš- 
kinius! 

— Dešimt milijonų, po velnių! — sumurmėjo Pijero truputį 
pasikeitusiu balsu.— Tai tikros skerdynės. 

Minia vis labiau šūkavo, į bendrą triukšmą įsiliejo ir visi 
privatūs pokalbiai, ir nieko nebebuvo galima atskirti, tik visi 
žinojo, kad prasidėjo žiauri dvikova tarp Gundermano ir Sakaro. 

Žodžių nebuvo galima išskirti, tačiau visas tas ūžesys kilo tik 
dėl to, vien tik todėl balsai griaudė taip garsiai, kad vienas ramiai 
ir logiškai užsispyręs pardavinėjo, o antrasis — žmonės taip 
įtarė — buvo pasiryžęs aistringai, karštligiškai pirkti. Vienos 
kitoms prieštaraujančios naujienos, iš pradžių skleidžiamos pa- 
šnabždomis, pagaliau prasiveržė kaip trimito garsai. Vieni garsiai 
rėkavo, kad tokiame triukšme juos išgirstų; kiti, slaptingai pasi- 
lenkdami prie kaimyno ausies, šnibždėjo, net jei ir neturėjo ko 
pasakyti. 

— E, laikysiuosi kilimo pozicijose! — atsakė Pijero, jau vėl 
sutvirtėjęs.— Šiandien labai skaisti saulė — kursas dar kils. 

— Viskas grius! — atkirto Mozeras, skausmingai užsispy- 
ręs.— Lietus jau netoli — praėjusią naktį mane kankino skau- 
smai. 

Tačiau Salmonas, išklausęs jų abiejų, taip kandžiai nusišypso- 
jo, jog abu juodu liko nepatenkinti ir nieko tikro nebežinojo. 
Nejaugi šis velnias, toks nepaprastai ramus, įžvalgus ir toks 
santūrus, būtų aptikęs kažkokį trečią lošimo būdą, jei neprisi- 
deda nei prie kilimo, nei prie kritimo? 

Sakaras stovėjo prie savo kolonos, matė, kaip aplink jį auga 
pataikūnų ir klientų minia. Visi tik tiesė ir tiesė jam rankas, o 
jis visas jas spaudė taip maloniai ir rūpestingai, į kiekvieną pa- 
spaudimą tarsi įdėdamas laimėjimo pažadą. Kai kurie tik pribėg- 
davo, pasakydavo porą žodžių ir pasitraukdavo sužavėti. Dau- 
gelis užsispyrę nuo jo nesitraukdavo, laikydavo didele garbe 
būti jo grupėje. Dažnai jis maloniai kalbėdavosi su žmonėmis, 
neprisimindamas jų pavardžių. Taip jis nebūtų prisiminęs nė 
Možandro, jei kapitonas Šavas nebūtų jo priminęs. Kapitonas, 
susitaikęs su savo svainiu, prikalbinėjo jį parduoti akcijas; bet 
užteko tik direktoriaus rankos paspaudimo, ir Možandras užsi- 
degė neribotomis viltimis. Paskui priėjo valdybos narys Sedilis, 
stambus šilkų pirklys; jis norėjo pasitarti. Jo prekybinė firma 
atsidūrė pavojuje, visa jo laimė buvo taip susijusi su Visuotinio 
banko laime, jog galimas kritimas jam būtų buvusi katastrofa; 
labai susirūpinęs, degdamas lošimo aistra, turėdamas dar ir kitų 
nemalonumų dėl savo sūnaus Giustavo, kuris nedarė jokios pa- 
žangos pas Mazo, jis ieškojo suraminimo, padrąsinimo. Paplojęs 
per petį, Sakaras atleido jį pasitikintį ir užsidegusį. Paskui praėjo 
ištisa defilada: bankininkas Kolbas, jau seniai akcijas pardavęs, 
priėjo šiaip, dėl visa ko; markizas de Boenas, kuris, kaip išdidus 
didžponis dėjosi biržoje lankąsis iš smalsumo, neturėdamas ko 
veikti; net ir Jurė, negalėdamas ilgai pykti, toks gudrus, jog nė 
diena anksčiau nenutraukdavo draugystės su žmonėmis, kol jie 
dar galutinai nesubankrutavę, atėjo pažiūrėti, ar nėra kokių nors 

nuobirų. Bet štai pasirodė Degremonas, ir visi prasiskyrė. Jis 
buvo labai įtakingas, o čia visi pastebėjo, kaip jis maloniai, drau- 
giškai juokavo su Sakaru. Kilimo spekuliantai nušvito; mat jis 
buvo laikomas apdairiu žmogumi, kuris moka laiku išbėgti iš 
namų, kai tik jų grindys subraška; vadinasi, Visuotinis bankas 
dar nebraška. Ėjo ir daugiau, kurie tik pažvelgdavo Sakarui į 
akis, nes tai buvo jo Žmonės — banko tarnautojai, kuriems pa- 
vesta davinėti užsakymus; bet jie pirko ir savais pinigais, pagau- 
ti lošimo epidemijos, siaučiančios tarp Londono gatvės rūmų 
tarnautojų; vis pastatę ausis, vis lindį prie rakto skylučių, jie 
gaudavo informacijas. Porą kartų grakščiai, dailiai priėjo ir 
Sabatanis, italas su Rytų kraujo priemaiša, dėdamasis savo šei- 
mininko net nepastebėjęs; už kelių žingsnių stovėjo Žantru, 
atsukęs Sakarui nugarą, lyg labai įsigilinęs skaitąs užsienio 
biržų telegramas, iškabintas rėmeliuose po vielos tinklu. Visada 
tekinas, tarpininkas Masijas prasigrūdo pro tą grupę, linktelėjo 
Sakarui galva, be abejo, atsakydamas, kad jau atliko kažkokį 
skubų pavedimą. Ir juo artėjo biržos atidarymo metas, juo smar- 
kiau ūžė minia, tolydžio trypdama, juo labiau vilnijo salė, visa 
giliai įsibangavusi, gaudžianti it jūros potvynis. 

Visi laukė pirmojo kurso. 

Iš biržos maklerių kabineto pasirodė Mazo su Žakobi ir sykiu 
ėjo prie pintinės kaip korektiški vienos profesijos draugai. Tačiau 
juodu žinojo esą priešininkai šioje žūtbūtinėje kovoje, kuri vyko 
jau kelios savaitės ir galėjo baigtis vieno katro sunaikinimu. 
Mazo, smulkus, lieknas, gražus vyras, buvo judrus ir linksmas, 
nes sėkmė lig šiol jo neapleido nuo pat tos dienos, kai jis, būda- 
mas tik trisdešimt dvejų metų, paveldėjo savo dėdės biržos mak- 
lerio kontorą; o Žakobi, ilgai dirbęs įgaliotiniu, į maklerius pateko 
už ilgametę tarnybą savo klientų malone, gavęs iš jų tam reikalui 
pinigų; jis buvo storpilvis, žengė sunkiai, jau sukakęs penkias- 
dešimt metų, žilstelėjęs, nuplikęs, augalotas linksmuolis plataus 
gero dėdės veido, rodančio, kad šis dėdė mėgsta gerai paužti. 
Su užrašų knygelėmis rankose juodu šmnekučiavo apie gražų orą 
tarsi čia, tuose keliuose lapeliuose, nebūtų laikę milijonų, kuriais 
tuojau pasikeis tarsi šūviais mirtiname pasiūlų ir paklausų susi- 
kirtime. 

— Juk gražiai pašalo, a? 

— O taip! Įsivaizduokite, aš atėjau pėsčias, toks malonus 
oras! 

Priėję prie pintinės — didelio apvalaus baseino, kuriame dar 
nebuvo primėtyta nereikalingų popiergalių nei pasiūlų kortelių, 
juodu stabtelėjo, atsirėmė į raudonu aksomu aptrauktą barjerą, 
kuris iš visų pusių apjuosia pintinę, ir dar persimetė keliais be- 

reikšmiais žodžiais, akies kampučiu žvalgydamiesi aplinkui. 

Keturi kryžminiai tarpsniai, atitverti geležinėmis grotelėmis, 
tarsi savotiška keturšakė žvaigždė su pintine viduryje, buvo 
šventa vieta, publikai uždrausta; tarpe priešakinių Žvaigždės 
šakų vienoje pusėje buvo grynais pinigais atsiskaitymo skyrius, 
kur šeimininkavo trys kotiruotojai, susėdę aukštuose krėsluose 
priešais atverstas didžiules sąskaitų knygas; antroje pusėje veikė 
mažesnis, publikai prieinamas skyrius, vadinamas „gitara', taip 
pramintas, be abejo, dėl savo formos; čia tarnautojai ir speku- 
liantai galėdavo betarpiškai susisiekti su makleriais. Užpaka- 
lyje, kampe tarp kitų dviejų žvaigždės šakų, pačioje minioje vei- 
kė Prancūzijos rentų rinka, kurioje kiekvienas biržos makleris 
turėjo po savo atstovą, kaip ir grynais pinigais atsiskaitymo 
skyriuje, specialų tarnautoją su skirtinga užrašų knygele; nes 
biržos makleriai aplinkui pintinę užsiiminėjo tik termininėmis 
operacijomis, visiškai atsidėję įtemptam lošimui. 

Pastebėjęs kairiajame tarpsienyje savo įgaliotinį Bertjė duo- 
dant ženklą, Mazo prie jo priėjo ir pusbalsiu persitarė su juo 
keliais žodžiais, nes įgaliotiniai turėjo teisę ateiti į tarpsienius, 
tik reikėjo neiti artyn prie raudonu aksomu aptraukto barjero, 
kurio jokio profano ranka neprivalėjo paliesti. Paprastai Mazo 
atvykdavo į biržą kasdien su Bertjė ir dviem savo tarnautojais — 
iš atsiskaitymo grynais pinigais skyriaus ir iš rentų skyriaus; 
prie jų dažniausiai prisijungdavo i“ jo kontoros likviduotojas; 
be to, jis turėjo telegramų tvarkytoją, vis tą jaunuolį Flori, tankia 
barzda taip apsiželdinusį veidą, jog težibėjo vien gražios jo akys. 
Kitą dieną po Sadovos išlošęs dešimt tūkstančių frankų, Flori, 
iš proto varomas Šiušiu reikalavimų, — ji pasidarė aikštinga ir 
nepasotinama, — beprotiškai lošė savo sąskaita, beje, nieko ne- 
skaičiuodamas, tik sekdamas, kaip lošia Sakaras, kuriuo aklai 
pasitikėjo. Jis vadovavosi tik orderiais, apie kuriuos sužinodavo, 
ir telegramomis, kurios eidavo per jo rankas. Paskubomis lip- 
damas žemyn iš telegrafo, kuris buvo antrame aukšte, nešinas 
telegramų krūva, jis paprašė sargą atkviesti Mazo; šis paliko 
Bertjė ir priėjo prie „gitaros“. 

— Pone, ar reikia jas šiandien išnagrinėti ir surūšiuoti? 

— Be abejo, kai jų ateina tokia daugybė... O kas čia rašoma? 

— O, beveik išvien pavedimai pirkti Visuotinio banko ak- 
cijas. 

Biržos makleris įgudusia ranka pavartė telegramas, aiškiai 
patenkintas. Labai susirišęs su Sakaru, kuriam jau seniai repor- 
tavo stambias sumas, net ir šį rytą gavęs iš jo didelę daugybę 
pirkimo užsakymų, jis pasidarė oficialiu Visuotinio banko makle- 
riu. Nors lig šiol didesnio nerimo ir nejautė, bet toks pastovus 

publikos žavėjimasis, toks atkaklus akcijų pirkimas, nepaisant 
išpūstų kursų, jį visai nuramino. Telegramas pasirašiusiųjų tarpe 
jam krito į akį Fajė, rentų rinkėjo Vandome pavardė, jis ten, 
matyt, sutelkė nepaprastai gausią smulkių pirkėjų klientūrą iš 
tų provincijos valstiečių, davatkų ir kunigų, kadangi kas savaitę 
jis siuntė telegramą po telegramos. 

— Atiduokite jas į atsiskaitymą grynais,— tarė Mazo.— Ir 
nelaukite, kad jums telegramas atneštų žemyn, būkite ten viršuje 
ir pats jas pasiimkite. 

Flori priėjo prie atsiskaitymo grynais skyriaus baliustrados 
ir garsiai sušuko: 

— Mazo! Mazo! 

Priėjo Giustavas Sedilis, nes biržoje tarnautojai netenka savo 
pavardžių ir vadinami pavardėmis tų maklerių, kuriems jie atsto- 
vauja. Tad ir Flori taip pat vadinosi Mazo. Bemaž dvejus metus 
maklerio kontoroje nedirbęs, Giustavas ir vėl čia sugrįžo norė- 
damas palenkti tėvą sumokėti jo skolas; šiandien, neatvykus 
vyresniajam tarnautojui, jam buvo pavestas grynais pinigais 
atsiskaitymo skyrius, o tai jam labai patiko. Flori pasilenkęs 
ėmė šnibždėti jam į ausį, ir juodu sutarė Fajė užsakymus įvykdyti 
paskutiniu kursu, o pirmiau patys jo orderiais palošti pirkdami 
ir vėl parduodami savo nuolatinio statytinio vardu ir pasiimti 
skirtumą, nes kilimas juodviem atrodė tikras dalykas. 

Tuo tarpu Mazo vėl priėjo prie pintinės. Vieną po kitos sargai 
jam padavinėjo kažkokių arčiau negalinčių prieiti klientų kor- 
teles su pakeverzotais pieštuku užsakymais. Kiekvienas biržos 
agentas turėjo savo, specialios spalvos korteles — raudonas, 
geltonas, mėlynas ar žalias, kad būtų lengviau jas atskirti. Mazo 
kortelės buvo žalios, vilties spalvos; tų žalių popieriukų vis dau- 
gėjo jo rankose, nes sargai nuolat vaikščiojo šen ten ir juos pri- 
iminėjo tarpsienių galuose iš tarnautojų ir spekuliantų, kurie 
vis turėjo tų kortelių atsargas ir taip taupė laiką. Vėl atsistojęs 
prie aksominės rampos, Mazo susidūrė su Žakobi; šis laikė didelį, 
vis didėjantį pluoštą raudonų kortelių, raudonų kaip ką tik pralie- 
tas kraujas; be abejo, tai buvo Gundermano ir jam ištikimųjų 
orderiai, nes visi žinojo, kad ruošiamose skerdynėseYakobi bus 
kritimo spekuliantų makleris, vyriausiasis žydų banko budelis. 
Dabar jis šnekučiavo su kitu makleriu, Delaroku, savo svainiu; 
šis krikščionis, vedęs žydę, buvo stambus, kresnas raudonplaukis, 
nors beveik nuplikęs, gerai pažįstamas klubų lankytojų sluoks- 
niuose, žinomas, kad priiminėja Degremono orderius, kai šis 
neseniai susivaidijo su Žakobi kaip kitados su Mazo. Pasako- 
damas anekdotą, riebią istoriją apie vieną Žmoną, grįžusią pas 
vyrą be marškinių, Delarokas mirkčiojo žiburiuojančiomis aki- 

mis, aistringai švytuodamas savo užrašų knygele, kurioje jau 
netilpo paketas jo kortelių, mėlynų kaip pavasario dangus. 

— Ponas Masijas jus kviečia, — pasakė priėjęs sargas. 

Mazo tuojau nusiskubino į tarpsienio galą. Tarpininkas, ap- 
mokamas Visuotinio banko, atnešė jam žinių iš kulisės, kuri, 
nepaisydama spirginančio šalčio, jau darbavosi kolonadoje. Kai 
kurie spekuliantai vis tiek dar rizikavo valandėlę pasišildyti 
salėje, tačiau kulisės dalyviai, apsivilkę šiltai, pasistatę kailines 
apykakles, laikėsi gerai, kaip paprastai po laikrodžiu sustoję 
ratu, karščiavosi, šūkavo ir taip smarkiai skeryčiojo, jog nė 
šalčio nejautė. Jaunasis Natansonas, kopiąs į didelius ponus, čia 
pasirodė kaip vienas iš veikliausiųjų, nes jam padėjo laimė nuo 
tos dienos, kai jis, buvęs tik paprastu Kilnojamojo turto kredito 
banko tarnautoju, sumanė išsinuomoti kambarį ir atidaryti lan- 
gelį. 

Masijas skubiai paaiškino, kad kritimo spekuliantai metę į 
rinką didelį akcijų paketą, ir atrodą, kad kursai galį susvyruoti, 
tad Sakarui kilusi mintis padaryti operaciją kulisėje ir taip pa- 
veikti pirmą oficialųjį kursą pintinėje. Vakar Visuotinio banko 
akcijos buvo po 3030 frankų; tad Sakaras liepęs pavesti Natan- 
sonui nupirkti šimtą akcijų, kurias kitas kulisės atstovas pasiu- 
lytų po 3035 frankus. Taip akcijos pakiltų penkiais frankais. 

— Gerai, tas kursas pas mus ir ateis! — atsakė Mazo. 

Jis grįžo prie grupės agentų, kurie buvo susirinkę visi, šešias- 
dešimt buvo čia ir, laukdami oficialaus skambučio, nepaisydami 
įstatų, jau sudarinėjo tarp savęs pirkimo-pardavimo sandėrius 
vidurkio kursu. Orderiai iš anksto nustatytais kursais rinkai 
įtakos neturėjo, kadangi reikėjo laukti oficialaus kurso; užtat 
kursais nesuvaržyti orderiai, pavesti makleriams vykdyti pagal 
jų nuojautą laisvai, geriausiu kursu, paveikia nuolatinį įvairių 
kotiravimų svyravimą. Geras makleris turi būti įžvalgus ir apdai- 
rus, guvaus proto ir miklių raumenų, nes greitumas dažnai užtik- 
rina pasisekimą, jau nekalbant, kad būtina palaikyti geriausius 
santykius su didžiaisiais bankais ir visur rankioti informacijas, 
visų pirma iš Prancūzijos ir užsienio biržų gaunamų telegramų; 
jam reikia ir stipraus balso, kad galėtų garsiai rėkauti. 

Bet išmušė pirma valanda, varpo gausmas kaip vėjas persi- 
rito per banguojančią galvų jūrą; nespėjo nutilti paskutinis jo 
virpesys. Žakobi, abiem rankom pasirėmęs į aksomą, užriaumojo 
balsu, kuris buvo stipriausias šioje sueigoje: 

— Aš turiu „Visuotinių“... Aš turiu „Visuotinių“... 

Laukdamas paklausos, jis kainos nepasakė. Šešiasdešimt agen- 
tų priėjo arčiau ir ratu apstojo pintinę, kurioje kelios įmestos 
kortelės atrodė kaip ryškios dėmės. Sustoję priešpriešiais, jie, 

kaip dvikovos dalyviai prieš kautynes, vėrė vieni kitus akimis, 
nekantriai laukdami pirmojo kurso. 


— Aš turiu „Visuotinių“,— bosu riaumojo Žakobi.— Aš turiu 
„Visuotinių“.., 
— Kokiu kursu „Visuotinės?“ — paklausė Mazo plonyčiu, 


bet tokiu šaižiu balsu, kuris kolegos balsą permušė kaip fleita 
violončelės akompanimentą. 

Čia Delarokas pasiūlė vakarykštį kursą: 

— Imu „Visuotines“ po 3030. 

Tačiau kitas agentas tuojau kainą pakėlė: 

— Siųskite „Visuotinių“ po 3035! 

Tas iš kulisės atėjęs kursas Delarokui sutrukdė įvykdyti 
savo, Matyt, paruoštą arbitražą: pirkti pintinėje ir tuoj pat par- 
duoti kulisėje, o penkių frankų skirtumą įsidėti į kišenę. 

Būdamas tikras, kad Sakaras pritars, pasiryžo ir Mazo: 

— Aš imu po 3040... Siųskite „Visuotinių“ po 3040! 

— Kiek? — paklausė Žakobi. 

— Tris šimtus. 

Savo užrašų knygelėje abu įrašė po galą eilutės, ir sandėris 
buvo sutartas, nustatytas pirmasis kursas, dešimčia frankų aukš- 
tesnis už vakarykštį. Dabar Mazo nuėjo pranešti šio skaičiaus 
kotiruotojui, kuris registravo Visuotinio banko operacijas. Per 
dvidešimt minučių susitvarkė prasiveržusi užtvanka, paaiškėjo 
ir kitų vertybinių popierių kursai, Maklerių paruoštos transak- 
cijos susiderino be didesnių nukrypimų. Tačiau aukštai susėdę 
kotiruotojai atsidūrė tarp ausis užspengiančio triukšmo nuo 
pintinės ir iš atsiskaitymo grynais skyriaus, kuris taip pat karštli- 
giškai veikė ir tik su dideliu vargu spėjo įrašinėti vis naujas 
kursų lenteles, kurias jiems mėtė makleriai ir jų tarnautojai. 
Užpakalyje šėlo ir rentų skyrius. Kai tik prasidėjo operacijos, 
minia ūžė jau nebe kaip nuolatinis jūros vandenų potvynis, — 
dabar virš jo kilo nesuderinami pasiūlų ir paklausų riksmai, 
būdingas spiegimas, kuris čia stiprėjo vis kitokia gaida, kaip 
šūkauja plėšrieji paukščiai, užėjus audrai. 

Sakaras šypsojosi stovėdamas prie savo kolonos. Jo svita 
dar padidėjo; Visuotinio banko akcijoms pakilus dešimčia frankų, 
birža jaudinosi, nes čia jau seniai pranašaujama, kad likvidavimų 
dieną jis grius. Prie Sakaro priėjo Jurė su Sediliu ir Kolbu, apsi- 
metęs neslepiąs savo apmaudo, kad iš atsargumo pardavė akcijas, 
kai jų kursas pasiekė 2500 frankų; Degremonas, tarsi visai nesu- 
interesuotas, vaikščiojo už parankės su markizu de Boenu, links- 
mai jam aiškindamas, kaip jo žirgai praėjusį rudenį pralaimėjo 
lenktynes. Bet ypač džiūgavo Možandras ir šaipėsi iš kapitono 
Šavo, užkietėjusio pesimisto, vis kartojančio, kad reikia laukti 


galo. Tokia pat scena vyko ir tarp pagyrūno Pijero ir melancho- 
liko Mozero: pirmasis dėl to pašėlusio kilimo spindėjo džiaugs- 
mu, antrasis gniaužė kumščius kalbėdamas apie šį atkaklų, paiką 
kilimą kaip apie pasiutusį gyvulį, kurį galų gale vis tiek tenka 
užmušti. 

Praėjo valanda, kursai bemaž nesikeitė, transakcijos pinti- 
nėje vyko toliau, bet ne taip skubiai — sulig naujai gaunamais 
užsakymais ir telegramomis. Maždaug įpusėjus operacijoms, kaip 
kiekvieną dieną, užėjo tam tikras sulėtėjimas, einamosios trans- 
akcijos aprimo, laukiant lemiamosios kovos dėl paskutinio kurso. 
Tačiau Žakobi vis riaumojo, o jį perkirtinėjo aštrios Mazo gaidos: 
juodu įsitraukė į operacijas su premijomis. „Turiu „Visuotinių“ 
po 3040, premija 15...— Imu „Visuotines“ po 3040, premija 10... 
Kiek?.. Dvidešimt penkias... Siųskite...“ Tai turėjo būti Fajė 
užsakymai, kuriuos vykdė Mazo; mat daugelis provincijos lošėjų, 
norėdami riboti savo nuostolius, nedrįso lošti su būtinu įmokė- 
jimu, tad pirko ir pardavė su premija. Bet staiga salė sujudo, 
pasigirdo trūkčioją balsai — Visuotinio banko akcijos krito pen- 
kiais frankais! Ir smūgis po smūgio jos krito dešimčia frankų, 
penkiolika frankų, nukrito iki 3025. 

Kaip tik šį momentą vėl pasirodė Žantru, prieš tai trumpam 
is21€eS, II pašnibždėjo Sakarui į ausį, kad baronienė Sandorf atva- 
žiavusi Sžvu dyiviete karieta į Bronjaro gatvę ir prašanti jį pa- 
klausti, ar nereikią parduoti? Šiuo momentu, kai kursai pašlijo, 
toks klausimas Sakarą baisiai supykūs. Jam vėl pasirodė vaizdas: 
ant pasostės sustingęs vežėjas, baronienė, užsttraukusi užuolai- 
dėles, karietoje kaip namie studijuoja savo užrašų knygutę. 
jis atsakė: 

— Tegu ji eina nuo mano galvos! Bet jeigu ji parduos, aš 
ją pasmaugsiu! | 

Paskelbus, kad akcijos nukrito penkiolika frankų, atbėgo 
Masijas, tarsi pavojaus pašauktas, teisingai nujauteęs, kad jis čia 
kaip tik reikalingas. Iš tikrųjų Sakaras, norėdamas paskutinį 
kursą pakelti, buvo paruošęs vieną triuką: turėjo ateiti telegrama 
iš Lijono biržos, kur akcijų kilimas buvo neabejotinas; jos nesu- 
laukdamas, jis pradėjo nerimauti; šis nenumatytas kritimas pen- 
kiolika frankų galėjo baigtis katastrofa. 

Masijas prie jo nesustojo, bet vikriai jam kumštelėjo alkūne 
ir ausis ištempęs išgirdo jo įsakymą: 

— Skubiai pas Natansoną, keturis šimtus, penkis šimtus — 
tiek, kiek reikės. 

Tai įvyko taip greitai, jog tik Pijero ir Mozeras pastebėjo. 
Juodu šoko paskui Masiją norėdami sužinoti. Nuo tos dienos, 
kai stojo tarnauti Visuotiniam bankui, Masijas pasidarė nepapras- 

tai žymus. Spekuliantai bandydavo jį iškvosti, per jo petį paskai- 
tyti užsakymus, kuriuos jis gaudavo. Ir jis pats dabar jau turėjo 
gražaus pelno. Geraširdiškai šypsodamasis kaip nevykėlis, kurio 
ligi šiol laimė neglostė, jis stebėjosi savo sėkme, pareiškė, kad 
toks biržos šunelio gyvenimas esąs pakenčiamas, ir jau nebesaky- 
davo, kad reikią būti žydu, norint pasisekimo. 

Kulisėje, kur tarp kolonų pūtė žvarbūs skersvėjai, o blyškiai 
šviečianti saulė trečią valandą jau beveik nešildė, „Visuotinės“ 
krito ne taip greitai kaip pintinėje. Natansonas, įspėtas savo 
pasiuntinių, įvykdė tokį pat arbitražą, kokį norėjo, bet nesuskubo 
padaryti operacijų pradžioje Delarokas: salėje nupirkęs akcijų 
po 3025 frankus, kolonadoje jas pardavė po 3035 frankus. Tam 
nereikėjo nė trijų Minučių, ir jis išlošė šešiasdešimt tūkstančių. 
Tas pirkimas jau vėl pakėlė pintinėje akcijas iki 3030, ir vėl 
paveikė pusiausvyros dėsnis tarp šių dviejų — teisėtos ir toleruo- 
jamos, kurios viena kitai turi įtakos. Iš salės į kolonadą tik lakstė 
pasiuntiniai, alkūnėmis prasimušdami pro banguojančią minią. 
Tačiau ir kulisinėje kursas jau buvo besvyruojąs, kai Masijas 
atnešė Natansonui užsakymą, ir dėl to akcijos sustojo prie 3035 
frankų, o paskui pakilo iki 3040 frankų; tuo tarpu, reperkusijos 
keliu, akcijos atgavo ankstyvesnįjį savo kursą ir „parkete“. 
Tačiau sunku buvo jį išlaikyti, kadangi Žakobi ir kiti biržos mak- 
leriai, veikdami kritimo spekuliantų vardu, matyt, laikėsi tak- 
tikos palikti stambiuosius pardavimus į operacijos pabaigą, pa- 
skutinio pusvalandžio sąmyšyje užversti jais rinką ir sugriauti 
kursus. Sakaras pavojų taip gerai suprato, jog sutartu ženklu 
įspėjo Sabatanį, kuris už kelių žingsnių rūkė cigaretę, atrodė 
išsiblaškęs, užsisvajojęs apie moteris; jis tučtuojau, šliauždamas 
mikliai kaip žaltys, nuvyko į „gitarą“, kur ausis ištempęs klausė 
kursų ir vis siuntinėjo Mazo užsakymus, rašydamas juos žalios 
spalvos kortelėse, kuriomis buvo iš anksto apsirūpinęs. Tačiau, 
nepaisant visų pastangų atsilaikyti, Visuotinio banko akcijos ir 
vėl nukrito penkiais frankais, — toks smarkus buvo antpuolis. 

Laikrodis išmušė tris ketvirtadalius, iki biržos uždarymo 
beliko tik penkiolika minučių. Šį momentą minia siūbavo ir šaukė 
tartum kažkokio pragaro kančių pliekiama; pintinė lojo, staugė, 
aidėjo kaip daužomas varinis katilas; tada ir įvyko tai, ko Sakaras 
taip nekantriai, su baime laukė. 

Jaunuolis Flori, kuris, prasidėjus operacijoms, kas dešimt 
minučių vis lakstė iš telegrafo su pluoštais telegramų, dar kartą 
pasirodė, atsigrūdo pro minią, šį kartą skaitydamas telegramą, 
kuria pats atrodė susižavėjęs. 

— Mazo! Mazo! — šaukė kažkieno balsas. 

Žinoma, Flori kryptelėjo tartum atsakydamas, lyg savo vardu 

pašauktas. Tai buvo Žantru, norįs žinoti. Tačiau tarnautojas jį 
pastūmė į šalį, labai skubėdamas, labai nudžiugęs, pats sau saky- 
damas, kad „Visuotinės“ į pabaigą pakils; mat telegrama pranešė, 
kad Lijono biržoje akcijos kyla, jų tiek daug nupirkta, jog reper- 
kusijos atsilieps ir Paryžiaus biržoje. Iš tikrųjų atėjo jau ir kitos 
telegramos, daugelis agentų gavo užsakymų. Rezultatas tučtuojau 
stipriai pasireiškė. 

— Imu „Visuotines“ po 3040,— kartojo Mazo skardžiu, spie- 
giamu balsu. 

Ir Delarokas, gavęs labai daug paklausų, užkėlė penkis fran- 
kus: 

— Aš imu po 3045... 

— Aš turiu po 3045,— riaumojo Žakobi.— Du šimtus po 
3045. 

— Siųskite! 

Tada ir pats Mazo pakėlė: 

— Aš imu po 3050. 

— Kiek? 

— Penkis šimtus, siųskite! 

Bet miniai daužantis lyg nuomario priepuolyje baisus triukš- 
mas pasidarė toks, jog nė patys makleriai nebegalėjo susikalbėti. 
Tačiau profesinio įkarščio apimti, jie savo darbą varė toliau 
mostais, nes vieniems jau trūkinėjo perrėkti bosai, o kitų ploni 
fleitų švilpesiai ėjo dar plonyn ir nyko. Burnos varstėsi labai 
plačiai, tačiau joks aiškus garsas iš jų nebeišeidavo, ir tik kalbėjo 
rankos: kas siūlė, tas mojo nuo savęs, kas sutiko imti, tas mojo 
į save, iškelti pirštai rodė kiekį, galvos judesiai sakė taip ir ne. 
Tai buvo suprantama tik pašvęstiesiems; atrodė, kad visą minią 
ištiko pakvaišimo priepuolis. Aukštai, iš telegrafo galerijos, mo- 
terys, palenkusios galvas, žiūrėjo žemyn į šį nepaprastą spektak- 
lį, labai nustebusios ir išsigandusios. Rentų skyriuje, galima sa- 
kyti, vyko peštynės, didžiausi atkaklūs ginčai, beveik ėjo į darbą 
kumščiai, o tuo tarpu dvilinka publikos srovė, šioje salės dalyje 
verždamasi pirmyn ir atgal, blaškė į šalis žmonių būrelius, kurie 
tuoj ir vėl susidarydavo. Tarp grynųjų pinigų skyriaus ir pintinės, 
viršum nerimstančios galvų audros, vieniši sėdėjo tik tie trys 
kotiruotojai kaip sudužusio laivo skeveldros, bangų nešamos; 
pasilenkę prie didelių, baltų savo registrų lapų, jie gaudė greitus 
kursų svyravimus, kuriuos jiems atmesdavo čia iš kairės, čia iš 
dešinės. Grynųjų pinigų skyriuje grūstis pasiekė aukščiausią 
laipsnį: veidų jau nebebuvo galima įžiūrėti, atrodė, kad čia ištisa 
plaukų masė, tamsus knibždėlynas, viršum kurio švysčiojo vien 
tik išplėšti iš užrašų knygelių lapukai. O pintinėje, aplinkui 
baseiną, kuriame suglamžytos kortelės jau žydėjo visomis spal- 

vomis, grūdosi žilos galvos, blizgėjo plikės, matėsi išbalę, trūk- 
čioją veidai, mėšlungiškai ištiestos rankos; tarsi kažkokį baisų 
šokį šokdami, tie žmonės veržėsi į vienas kitą ir, rodės, suplėšytų 
vienas kitą, jeigu jiems nekliudytų barjeras. Beje, paskutiniųjų 
minučių siautulys pagavo ir publiką, salėje buvo baisi spūstis, 
minia trypė ir stumdėsi kaip didelė gyvulių banda, suvaryta į 
ankštą patalpą, ir tik šilkiniai cilindrai blizgėjo sklindančioje 
pro langus šviesoje tamsių redingotų fone. 

Bet staiga varpo dūžis perkirto triukšmą. Visi nurimo, mostai 
sustojo, nutilo balsai grynų pinigų ir rentų skyriuose, nutilo ir 
pintinėje. Dabar minia ūžė prislopintu gaudesiu kaip srautas 
grįžęs į savo vagą ir baigiąs ištekėti. Visiems dar jaudinantis, 
sklido žinia, kad paskutinis „Visuotinių“ kursas pasiekė 3060 
frankų, pakilo dar trisdešimčia frankų aukščiau už vakar dienos 
kursą. Kritimo spekuliantai pralošė galutinai, likvidavimas dar 
kartą jiems bus labai nuostolingas, dviejų savaičių skirtumai 
sudarys labai stambias sumas. 

Prieš išeidamas iš salės, Sakaras išsitiesė, lyg norėjo geriau 
peržvelgti minią. Jis iš tikrųjų išaugo, nuo tokio didelio laimėji- 
mo visa jo smulkutė figūra išsipūtė, ištįso, pasidarė didžiulė. 
Atrodė, kad per žmonių galvas jis dairėsi nesančio Gundermano, 
Gundermano, kurį jis norėtų pamatyti parblokštą, susiraukusį, 
prašantį pasigailėti; jis norėjo, kad visi nežinomi žydo pakalikai, 
visa čia dalyvaujanti nešvari, nusiminusi žydauja pamatytų jį 
atsimainiusį, pasisekimo šlovės nušviestą. Tai buvo jo didžioji 
diena, apie kurią dar ir dabar kalbama kaip apie Austerlicą ar 
Marengą. Jį apipuolė klientai ir draugai. Markizas de Boenas, 
Sedilis, Kolbas ir Jurė spaudė jam abi rankas, o Degremonas 
su apgaulingai malonia didžponio šypsena sakė jam komplimen- 
tus, nors pats gerai žinojo, kad tokios pergalės biržoje neša mirtį. 
Susižavėjęs Možandras kone pabučiavo jį į abu skruostus ir labai 
supyko, kad kapitonas Šavas tik patraukė pečiais. Bet tikrai 
dievišką religinę pagarbą jam parodė Dežua, kuris, atbėgęs iš 
redakcijos kuo greičiau sužinoti paskutinio kurso, sustojo per 
kelis žingsnius nuo Sakaro kaip įkaltas, o akys, spindinčios aša- 
romis, reiškė meilę ir susižavėjimą. Žantru išnyko; be abejo, jis 
nunešė naujieną baronienei Sandori. Masijas ir Sabatanis švil- 
pavo, spinduliavo džiaugsmu, tarsi kariai vakare po laimėtų 
didelių kautynių. 

— Na, o ką aš sakiau? — sušuko susižavėjęs Pijero. 

Mozeris, nuleidęs nosį, burbėjo apie kylančias grėsmes: 

— Taip, taip, kūliais vartomės ant prarajos krašto... Meksikos 
sąskaitą teks apmokėti, po Mentanos reikalai Romoje dar labiau 
susipynė, Vokietija mus užpuls bet kurią dieną... Taip, taip, o tie 

kvailiai dar kyla aukštyn, nori virsti iš aukščiau. A, reikalai 
prasti, jūs patys pamatysite! 

Bėt pamatęs, kad šį kartą Salmonas nesišypso, jis paklausė: 

— Jūs taip pat manote, ar ne? Kai viskas per daug gerai klo- 
jasi, tai reiškia, kad viskas tuojau sugrius. 

Tačiau salė tuštėjo, greitai joje liko vien tik ore pakibę cigarų 
dūmai, melsvas debesėlis, sutirštėjęs ir pageltonavęs nuo įvairių 
pakilusių dulkių. Mazo ir Žakobi, vėl pasidarę korektiški, kartu 
sugrįžo į biržos maklerių kabinetą. Žakobi buvo labiau susisieę- 
lojęs savo paties slaptais nuostoliais, negu savo klientų praloši- 
mu, o Mazo, pats nelošdamas, nepaprastai džiaugėsi, kad taip 
drąsiai pavyko pakelti kursą. Jie valandėlę pakalbėjo su Dela- 
roku apie pravestas operacijas, laikydami rankose užrašų knyge- 
les su daugybe užrašų, kuriuos jų likvidatoriai turėjo išnagrinėti 
dar šį vakarą, kad būtų realizuoti sudarytieji sandėriai. Tuo 
tarpu tarnautojų salėje, žemame, pertvertame storomis kolono- 
mis kambaryje, it nešluotoj mokyklos klasėj su keliomis pultų 
eilėmis ir pakabais drabužiams, triukšmingai džiaugėsi Flori ir 
Giustavas Sedilis. Jie atėjo pasiimti skrybėlių ir laukė, koks bus 
paskelbtas kurso vidurkis, kurį sindikato tarnautojai, sustoję 
prie vieno pulto, jau baigė vesti iš paties aukščiausio ir žemiausio 
kurso. Maždaug pusę keturių, kai skelbimas buvo pakabintas 
prie kolonos, juodu sužvengė, sukudakavo ir užgiedojo kaip 
gaidžiai, netverdami džiaugsmu, kad su Fajė atsiųstais užsaky- 
mais jų operacija taip gerai pasisekė. Vadinasi, bus galima nu- 
pirkti porą stambių briliantų panelei Šiušiu, kuri savo reikala- 
vimais dabar kankino Flori, bus galima iš anksto už pusmetį 
sumokėti Žermenai Ker, kurią Giustavas per kvailumą galutinai 
paveržė iš Žakobi, pasiėmusio išlaikyti kažkokią hipodromo 
jojikę. Beje, tarnautojų salėje didysis triukšmas nesiliovė, visi 
siautė kaip mokiniai per pertrauką, kvailai juokaudami, mušda- 
miesi su skrybėlėmis. Kita vertus, kolonadoj kulisė taip pat baigė 
operacijas; savo arbitražu labai patenkintas, Natansonas nutarė 
nulipti nuo pakopų ir išėjo sykiu su paskutiniųjų spekuliantų 
srautu, užsibuvusiu ilgiau, nors labai smarkiai šalo. Šeštą valandą 
visi šie spekuliantai, biržos makleriai, kulisininkai ir tarpininkai, 
vieni apskaičiavę savo pelną ar nuostolius, kiti — kurtažą, apsi- 
velka frakais ir vyksta lengvapėdiškai užbaigti savo darbo dienos 
restoranuose, teatruose, aukštuomenės pobūviuose arba galantiš- 
kuose alkovose. 

Tą vakarą besilinksminąs naktinis Paryžius vien tik ir tekal- 
bėjo apie baisią dvikovą, prasidėjusią tarp Gundermano ir Saka- 
ro. Moterys, labai susidomėjusios biržos lošimu, jausdamos po- 
traukį ir sekdamos mada, stengėsi kalbėti specialiais biržos ter- 

minais — likvidavimas, premija, reportas, deportas, nors ne vi- 
sada juos tesuprasdavo. Svarbiausia pokalbio tema buvo kritiška 
spekuliantų būklė, nes jau kelis mėnesius per kiekvieną likvida- 
vimą jiems tenka mokėti vis didėjančius skirtumus, kai „Visuo- 
tinės“ kyla, viršydamos bet kokią protingą ribą. Žinoma, daugelis 
lošė neturėdami padengimo, būdavo priversti griebtis reporto, 
nes negalėjo pristatyti akcijų; tačiau jie ir toliau atkakliai speku- 
liavo kritimu tikėdamiesi, kad akcijos netrukus kris; nepaisant 
reportų, kurie tuo labiau kilo, kuo mažiau buvo grynų pinigų, 
išsekę, iškankinti kritimo spekuliantai turėjo žlugti, jei kilimas 
dar išsilaikytų. Tiesa, Gundermano — spėjamo jų visagalio va- 
do — padėtis buvo kitokia, kadangi savo rūsiuose jis turėjo mili- 
jardą, neišsemiamą karių atsargą, kurią jis galėjo siųsti į skerdy- 
nes, nors ir labai ilga, ir labai kruvina būtų kampanija. Čia ir 
buvo neįveikiama jo jėga; jis galėjo lošti be padengimo, nes 
buvo tikras visada galėsiąs sumokėti praloštus skirtumus iki tos 
diefiės, kai neišvengiamas kritimas jam atneš pergalę. 

Ir visi kalbėjo, I prek kokiąs stambias sumas jis jau turė- 
jo sukišti taip stumdamasis pirmyn Kkiekvteno mėnesio penkio- 
liktą ir trisdešimtą dieną, siųsdamas maišus auksinių, Kūris a0ę- 
kuliacijos ugnyje tirpo kaip kareivių gretos sviedinių audroje. 
Dar niekada biržoje jo galybė nebuvo taip smarkiai puolama, o 
jis norėjo, kad ji čia būtų suvereni, neginčijama; mat jeigu jis 
ir buvo paprastas pinigų pirklys, kaip pats tai mėgdavo sakyti, 
bet ne lošėjas, tai betgi aiškiai suprato, kad, norėdamas tokiu 
pirkliu ir likti, be to, dar pirmauti pasaulyje, valdyti visuomenės 
lėšas, jis turėjo būti absoliučiu rinkos šeimininkų; tad jis ir ko- 
vėsi ne dėl greito pelno, bet dėl savo viešpatavimo, dėl savo 
gyvybės. Todėl jis toks šaltai užsispyręs, todėl tokia žiauriai 
didinga kova. Žmonės jį sutikdavo vaikštinėjantį bulvaruose, 
Vivjen gatvėje. Labai išbalęs, visai abejingas jis eidavo kaip 
senas, išvargęs Žmogus, ir jame nebūdavo žymu jokio nerimo. 
Jis tikėjo tik logika. Kai Visuotinio banko akcijų kursas pakilo 
virš dviejų tūkstančių frankų, buvo nesąmonė, bet kilti daugiau 
kaip tris tūkstančius frankų jau buvo gryna beprotybė, ir jos 
būtinai turėjo nukristi, kaip neišvengiamai nukrenta išmestas 
į orą akmuo; ir jis laukė. Ar teks atiduoti visą savo milijardą? 
Visi, stovį aplink Gundermaną, virpėjo iš susižavėjimo ir troš- 
kimo pamatyti, kaip jis pagaliau priešininką suės; Oo Sakaras 
buvo sukėlęs daugiau entuziazmo ir savo pusėje turėjo moteris, 
salonus ir visą lošiančią biržoje aristokratiją, kuriai į kišenes 
biro tokie gražūs skirtumai, pradėjus kalti pinigus iš tikėjimo, 
prekiaujant Karmelio kalnu ir Jeruzale. Didžiojo žydų banko 
žlugimas jau buvo nutartas: katalikybė valdys pinigus, kaip ji 

valdo žmonių sielas. Tačiau Sakaras, leisdamas savo kariams 
taip gerai pasipelnyti, savo kasas ištuštino nuolatiniais pirkimais 
ir jau baigė savo pinigus. Iš dviejų šimtų milijonų, kuriuos jis 
turėjo savo žinioje, beveik du trečdaliai taip buvo įšaldyti; su- 
klestėjimas buvo per didelis, triumfas slėgė, dusino. Kiekviena 
bendrovė, norinti viešpatauti biržoje, kad galėtų palaikyti aukštą 
savo akcijų kursą, yra pasmerkta. Todėl iš pradžių jis kišdavosi 
tik atsargiai. Tačiau jis buvo vaizduotės žmogus, viską perdėda- 
vo, abejotinos vertės avantiūristinės transakcijos jam virsdavo 
poemomis; ir šį kartą, dalyvaudamas tikrai didžiuliame ir kles- 
tinčiame biznyje, jis ėmė svajoti apie pašėlusiai ekstravagantišką 
nukariavimą, apie tokią beprotiškai milžinišką idėją, jog net 
pats sau neįstengė jos suformuluoti. O, jei jis turėtų milijonų, 
daug milijonų, kaip tie bjaurybės žydai! Tačiau blogiausia buvo, 
kad ir jis matė savo kariuomenę besibaigiančią, kad beliko vos 
keli skerdynėms tinkami milijonai. O jeigu prasidės kritimas, 
tada ateis jo eilė mokėti praloštus skirtumus, jis gi neturės iš ko 
pirkti akcijų ir bus priverstas prašyti reporto! Nors mūšis laimė- 
tas, bet diažiulę O mašiną gali apversti ir smulkiausias Žvirgž- 
das. Net ir tie ištikimieji, kurie kilimu tikėjo kaip geruoju dievu, 
neaiškiai tai jautė. Paryžių visai varė iš proto tie sumišę ir abe- 
joją, -besiblašką žmonės, ta Sakaro ir Gundermano dvikova, 
kurioje nugalėtojas neteko viso kraujo, tos dvi susikibusios 
legendinės pabaisos, trypiančios patekusius į tarpą Žmonelius, 
surizikavusius prisidėti prie jų lošimo, ir grasinančios viena 
antrą pasmaugti ant savo sudarytų griuvėsių krūvos. 

Staiga, trečią sausio, sekančią dieną po paskutinio likviduo- 
jamųjų sąskaitų sutvarkymo Visuotinio banko akcijos krito 
penkiasdešimt frankų. Tai visus stipriai sukrėtė. Tiesa, krito visi 
vertybiniai popieriai; pinigų rinka, jau seniai perkrauta, išpūsta 
be jokių ribų, braškėjo visuose kampuose; dvi ar trys sukčių 
įmonės triukšmingai sužlugo; beje, prie tokių smarkių kurso 
šokinėjimų žmonės turėjo būti pripratę, nes kartais jie tą pačią 
dieną operacijų metu šokinėja po kelis šimtus frankų aukštyn — 
žemyn kaip patrakę, tarsi kompaso rodyklė audros metu. Tačiau 
visi pajuto, kad šįs didelis supurtymas — tai jau galo pradžia. 
„Visuotinės“ nukrito, ir garsaš apie tai pasklido rėkaujančioje 
minioje, kurią sudarė nustebusieji, viltingieji ir nusigandusieji. 

Sekančią dieną Sakaras tvirtas šypsojo savo poste ir stambių 
pirkimų dėka kursą atitaisė trisdešimčia frankų. Bet sausio 
penktą, nepaisant jo pastangų, akcijos krito keturiasdešimčia 
frankų. „Visuotinės“ buvo lygiai po tris tūkstančius. Nuo to laiko 
kiekvieną dieną teko kovoti. Sausio šeštą „Visuotinės“ vėl pa- 
kilo. Septintą ir aštuntą jos ir vėl nukrito. Kažkokia neįveikiama 

jėga pamažu jas traukė žemyn. Visuotinis bankas turėjo tapti 
atpirkimo ožiu, atpirkti ne tik visuotinę beprotybę ir mažiau 
žinomų firmų nusikalstamus darbus, bet net ir tai, kad išpuvusioje 
imperijos dirvoje priviso įvairių įtartinų įmonių, kurias išpūtė 
reklama, kurios išsiplėtė kaip bjaurūs grybai. Tačiau Sakaras 
naktimis nebemiegodavo, o kiekvieną dieną po pietų vis užim- 
davo kovos vietą prie savo kolonos ir vis gyveno haliucinacijo- 
mis, kad pergalė dar galima. Kaip kariuomenės vadas, įsitikinęs, 
kad jo planas yra puikus, jis traukėsi tik žingsnis po žingsnio, 
aukodamas paskutinius savo kareivius, tuštindamas iš bendrovės 
kasų paskutinius aukso monetų maišelius, kad tik užkirstų kelią 
užpuolikams. Devintą sausio jis dar gerokai laimėjo: kritimo 
spekuliantai susvyravo ir pasitraukė, nejaugi likvidavimas sausio 
15 dar kartą nuengs jiems kailius? Jau pristigęs lėšų, priverstas 
gintis draugiškais vekseliais, dabar jis išdrįso pats sau prisipa- 
žinti galvojąs apie nuostabų, neįmanomą dalyką; kaip tie bad- 
miriai, kurie kliedi iš alkio ir pamato didžiules puotas, jis žavė- 
josi gigantiška idėja — supirkti visas akcijas, palikti pardavėjus 
be padengimo, kad jie atsidurtų jo malonėje surištomis kojomis 
ir rankomis. Neseniai taip atsitiko vienai nedidelei geležinkelių 
kompanijai, kai visas jos akcijas rinkoje supirko jas išleidęs 
bankas: negalėdami jų pristatyti, pardavėjai pasidavė kaip ver- 
gai, priversti už jas atiduoti savo turtą ir patys save. O, kad jis 
taip galėtų prispausti, išgąsdinti Gundermaną, priversti jį lošti 
neturint padengimo! Kad jis vieną gražų rytą pamatytų jį atne- 
šant savo milijardą ir maldaujantį jam palikti dienai po dešimt 
sū nusipirkti pieno, kuriuo jis mito! Bet tam reikia septynių aš- 
tuonių šimtų milijonų. Du šimtus milijonų jis jau sukišo į prarają, 
kad taip dar penki šeši šimtai milijonų, ir jis nušluotų žydus, 
pasidarytų aukso karalium, pasaulio viešpačiu. Kokia svajonė! 
Ir kaip tai buvo paprasta, šiame kliedesyje pinigų vertybės idėja 
išnyko, beliko tik pėstininkai, stumdomi šachmatų lentoje. Ne- 
migos naktimis jis sukėlė šešių šimtų milijonų armiją, siuntė ją 
mirti už: savo garbę, pagaliau šventė pergalę tarp visuotinio žlu- 
gimo, ant griuvėsių. 

Deja, sausio dešimtoji Sakarui buvo baisi diena. Biržoje jis 
vis dar laikėsi puikiai, atrodė linksmas ir ramus. Bet niekada 
karas čia nebuvo toks tyliai žiaurus, tolydžio liejosi kraujas, 
visur -tykojo spąstai. Tyliose ir klastingose pinigų kautynėse, 
kur silpniesiems žarnos paleidžiamos be triukšmo, nėra nei pa- 
žinčių, nei giminystės, nei bičiulystės: veikia vien tik žiaurus 
stipriųjų įstatymas — ėsti kitą, kad jis tavęs nesuėstų. Ir Sakaras 
jautėsi visiškai vienas, neturėjo kitokios paramos kaip savo 
besotį apetitą, kuris jį palaikė ant kojų ir tolydžio ėdė. Sakaras 


253 


ypač bijojo sausio keturioliktosios, nes tą dieną turėjo įvykti 
atsiskaitymas už premijas. Tačiau trims dienoms iki tos datos jis 
dar surado pinigų, ir keturioliktoji, užuot sužlugdžiusi, Visuo- 
tinio banko akcijas vėl sustiprino, sausio penkioliktą, per likvida- 
vimą, jos apsistojo prie 2860 frankų, po paskutinio kurso gruo- 
džio mėnesį nukritusios tik šimtu frankų. Jis bijojo katastrofos, 
bet dėjosi tikįs pergale. Iš tikrųjų šį kartą jį nugalėjo kritimo 
spekuliantai, pagaliau gavę skirtumus, kuriuos keletą mėnesių 
patys mokėjo; padėčiai keičiantis, jis turėjo gelbėtis reportu pas 
Mazo, kuris dabar pasijuto stipriai įklimpęs. Antra sausio pusė 
turėjo būti lemiamoji. | 

Šitaip kovodamas, kasdien čia pribloškiamas, čia vėl atitrau- 
kiamas nuo bedugnės, Sakaras kiekvieną vakarą jausdavo nesu- 
valdomą poreikį apsvaigti. Jis negalėdavo būti vienas, vakarie- 
niaudavo mieste, naktis užbaigdavo moters glėbyje. Niekada 
savo gyvenime jis taip nelėbavo, visur jo buvo pilna, jis lankė 
teatrus ir kabaretus, kur vakarieniaudavo ir švaistydavo pinigus 
kaip labai turtingas žmogus. Ponios Karolinos jis vengė, jos 
priekaištai jį varžė, nes ji visada jam kalbėdavo apie neramius 
laiškus, kuriuos jai brolis rašąs, ir pati labai nerimdavo dėl jo 
baisiai pavojingai vedamos kėlimo kampanijos. Jis dažnai susi- 
tikinėjo su baroniene Sandorf, šis šaltas ištvirkavimas nuoša- 
liame, kukliame bute Komarten gatvėje jį tarsi perkeldavo į kitą 
šalį ir suteikdavo užsimiršimo valandėlę, taip reikalingą jo pa- 
vargusioms smegenims. Kartkartėmis jis čia atbėgdavo išsinagri- 
nėti kai kurių dokumentų, pagalvoti apie tam tikrus reikalus, 
laimingas manydamas, kad niekas pasaulyje čia jam netrukdys. 
Kartais jį paimdavo miegas, ir jis ten numigdavo valandą ar 
dvi — tai būdavo vienintelės puikios išnykimo valandos; tada 
baronienė be jokio sąžinės graužimo iškratydavo jo kišenes, 
skaitydavo jo piniginėje laikomus laiškus; mat jis pasidarė vi- 
siškas nebylys, ji nėmaž nebeištraukdavo iš jo naudingos medžia- 
gos, 0 jei ir išgaudavo žodį, tai būdavo tikra, kad jis meluoja, 
užtat ji nebedrįsdavo lošti jo nurodymais. Taip vogdama jo 
paslaptis, ji įsitikino, kad Visuotinis bankas pradeda blaškytis 
piniginiuose sunkumuose, kad dėl atsargumo jis užsienyje turi 
diskontavęs didžiulę draugiškų vekselių ir fiktyvių vekselių 
sistemą. Vieną vakarą, pabudęs per anksti, Sakaras pamatė ją 
bekraustant jo piniginę ir tėškė jai per žandą kaip kekšei, kuri 
vyro liemenės kišenėje ieško smulkių pinigų; nuo tos dienos jis 
pradėjo ją mušti; dėl to juodu abu įsiusdavo, pavargdavo ir abu 
nusiramindavo. 


Bet po sausio penkioliktosios likvidavimo, kuris baronienei 
nunešė apie dešimt tūkstančių frankų, ji ėmė brandinti vieną su- 

manymą. Tas sumanymas jai nedavė ramybės, ir ji nuėjo pasi- 
tarti su Žantru. 

— Dievaži,— atsakė šis, — aš manau, kad teisingai galvojate, 
laikas pereiti pas Gundermaną... Aplankykite jį ir papasakokite, 
kadangi jis pažadėjo tą pačią dieną, kai jam atnešite gerą pata- 
rimą, Mainais duoti jums tokį pat kitą. 

Tą rytą, kai baronienė užėjo pas Gundermaną, jis buvo įsiu- 
tęs kaip buldogas. Visuotinio banko akcijos vakar vėl pakilo. 
Nejaugi tam besočiui žvėriui neateis galas? Jis tiek daug jam 
surijo aukso, bet užsispyręs nedvesia! Ko gera, jis gali dar atkusti 
ir sausio 31 užbaigti kilimu; Gundermanas širdo ant savęs, kam 
stojo į šias pragaištingas lenktynes, galbūt verčiau reikėjo nau- 
jame banke dalyvauti. Susvyravęs dėl savo įprastos taktikos, 
netekdamas tikėjimo, kad logika būtinai turi laimėti, šią minutę 
jis būtų ryžęsis trauktis atgal, jeigu tai būtų buvę galima pada- 
ryti nerizikuojant netekti visko. Tokių nevilties momentų jam 
retai pasitaikydavo, tačiau ir didieji karo vadai jų neišvengia net 
pergalių išvakarėse, kai žmonės ir aplinkybės kalba jų naudai. 
Tokios tvirtos ir paprastai tokios aiškios jo pažiūros sutriko nuo 
rūko, kuris ilgainiui pakyla, nuo to biržos operacijų paslaptin- 
gumo, dėl kurio niekada tikrai nežinai, su kuo turi reikalą. Be abe- 
jo, Sakaras pirko, lošė. Tačiau ar tai jis darė rimtiems klientams, 
ar pačiam bankui? Galų gale jis nieko nežinojo tarp paskalų, ku- 
rias jam perdavinėjo iš visų pusių. Didžiulio jo kabineto durys 
trinksėjo, visi jo tarnautojai drebėjo nuo jo pykčio, tarpininkus 
jis priiminėjo taip brutaliai, jog jų įprasta defilada šuoliais dūmė 
atgal. 

— A, tai jūs, — nemandagiai tarė Gundermanas baronienei.— 
Šiandien aš neturiu laiko gaišti su moterimis. 

Dėl to ji taip pakriko, jog nebesakė įžangos, kurią buvo pa- 
ruošusi, ir iš karto papasakojo savo naujieną. 

— O jeigu jums kas įrodytų, kad Visuotinis bankas visai 
baigia pinigus, išleidęs juos stambiems pirkimams, ir kad yra 
priverstas diskontuoti užsienyje fiktyvius vekselius, jei nori 
tęsti kampaniją? 

Žydas užgniaužė džiaugsmo drebulį. Jo žvilgsnis liko toks 
pat bereikšmis, ir jis atsakė tokiu pat nepatenkintu tonu: 

— Tai netiesa. 

— Ką? Netiesa? Bet aš girdėjau savo ausimis, aš mačiau savo 
akimis. 

Norėdama jį įtikinti, ji aiškino jam, kad savo rankose turėjo 
statytinių pasirašytus vekselius, pasakė jų pavardes, pasakė ir 
bankininkų pavardes, kurie Vienoje, Frankfurte ir Berlyne tuos 
vekselius diskontavo. Jo korespondentai galėtų jį painiormuoti, 

jis pamatytų, kad ji atnešė jam ne tuščius plepalus. Ji tvirtino, 
kad bendrovė savo akcijas pirkusi vieninteliu tikslu — palaikyti 
jų kilimą — ir kad jau išmesti du šimtai milijonų. 

Gundermanas paniuręs jos klausėsi, o iš tikrųjų jau tvarkė 
savo rytdienos kampaniją, jo protas dirbo taip greitai, jog per 
kelias sekundes jis paskirstė savo orderius ir nustatė skaičius. 
Dabar jis buvo tikras laimėsiąs; gerai žinodamas, iš kokios smar- 
vės jam atėjo informacijos, jis niekino tą lėbautoją Sakarą — tokį 
kvailą, jog pasitikėjo moterimi ir leidosi parduodamas. 

Kai ji baigė, jis pakėlė galvą ir, žiūrėdamas į ją didelėmis 
išblėsusiomis akimis, tarė: 

— Gerai! Bet ką gi dėl to aš, jūsų nuomone, privalėčiau da- 
rytiė 

Ji apstulbo, nes jis atrodė visiškai nesuinteresuotas iF ramus. 

— Bet man atrodo, kad spekuliuojant kritimu... 

— Kas gi jums sakė, kad aš spekuliuoju kritimu? Aš niekada 
neinu į biržą, aš nespekuliuoju... Visa tai man visai vis tiek! 

Jo balsas buvo toks nekaltas, jog abejojanti ir išsigandusi 
baronienė būtų juo patikėjusi, jeigu tas per daug naivus tonas 
nebūtų skambėjęs kaip pašaipa. Matyt, jis tyčiojasi iš jos, abso- 
liučiai ją niekina, tas jau atgyvenęs vyras, nebeturįs jokių gei- 
dulių. 

— Tai ką gi, mano geroji bičiule, kadangi aš labai skubu, 
jeigu neturite nieko įdomesnio man pasakyti... 

Jis varė ją lauk. Tada ji baisiai perpykusi pasipiktinusi tarė: 

— Aš jumis pasitikėjau, aš pranešiau pirmoji... Tai tikri 
spąstai... Juk jūs man prižadėjote duoti patarimą, būti man nau- 
dingas, jeigu aš jums būsiu naudinga... 

Atsistodamas jis pertraukė ją. Jis niekada nesijuokdavo, 
bet šį kartą susijuokė — taip jam buvo smagu brutaliai mulkinti 
jauną gražią moterį: 

— Patarimą? Bet aš neatsisakiau jį duoti, geroji mano bičiu- 
le... Klausykite atidžiai. Neloškite, niekada neloškite. Lošdama 
jūs pasidarysite negraži, labai bjauru, kai moteris lošia biržoje. 

Ir kai ji baisiai perpykusi išėjo, jis užsidarė kabinete su savo 
dviem sūnumis ir žentu, paskirstė vaidmenis, tuojau įspėjo Ža- 
kobi ir kitus biržos agentus, ruošdamas didelį rytdienos smūgį. 
Jo planas buvo paprastas: daryti tai, ko iš atsargumo nebandė 
iki šios dienos nežinodamas, kokia iš tikrųjų Visuotinio banko 
būklė; dabar, sužinojęs, kad bankas baigia išteklius ir kursą pa- 
laikyti nebeįstengia, jis sugriaus pinigų rinką didžiuliais parda- 
vimais. Kaip generolas, norėdamas baigti, ir per savo žvalgus 
patyręs, kur yra priešo silpnoji vieta, dabar jis pavarys pirmyn 
savo baisųjį milijardą, laikomą atsargoje. Logika triumifuos: 

kiekviena akcija yra pasmerkta, jeigu ji iškyla aukščiau už tikrą- 
ją vertybę, kuriai atstovauja. 

Kaip tik tą dieną, apie penktą valandą, suuodęs pavojų, Sa- 
karas nuvyko pas Degremoną. Jis karščiavo, jis jautė, kad jau 
pats laikas duoti smūgį kritimo spekuliantams, jei nori, kad jie 
tavęs galutinai nesumuštų. Jo sumanymas nedavė jam ramybės: 
reikia sukelti dar vieną šešių šimtų milijonų armiją ir užkariauti 
pasaulį. Degremonas jį priėmė meiliai, kaip paprastai savo kara- 
liškai įrengtuose rūmuose su vertingais paveikslais ir įvairia 
žėrinčia prabanga, kuri buvo apmokama iš gaunamų biržoje kas 
dvi savaites skirtumų; taigi nebuvo galima tikrai žinoti, ar kuo 
nors pastoviai tvirtu remiasi tas rodomas nuožmumas, ar jis gali 
bet kada žūti, jei laimė susiožiuos. Ligi šiol Visuotinio banko jis 
dar neišdavė, viešai dėjosi juo absoliučiai pasitikįs, atsisakęs 
parduoti akcijas, mielai vaidindamas dorą kilimo spekuliantą, 
beje, iš to gražiai pasipelnydamas; po nepalankaus sausio pen- 
kioliktosios likvidavimo jis net nesusiraukė būdamas įsitikinęs 
ir visur pasakodamas, kad tuoj ir vėl prasidės kilimas, tačiau pats 
dairydamasis, pasiruošęs po pirmo rimto simptomo pereiti į prie- 
šininkų pusę. Sakaro vizitas, jo nepaprasta energija ir milžiniškas 
planas — surinkti visas esamas rinkoje akcijas — jį iš tikrųjų 
labai sužavėjo. Tai buvo beprotybė, bet juk didieji karo ir finan- 
sų vadai dažnai yra tik bepročiai, kuriems pasiseka. Ir jis forma- 
liai pasižadėjo jam padėti rytojaus dieną, kai tik atsidarys birža; 
jo paties pozicijos yra stiprios, bet jis užeis pas savo maklerį 
Delaroką jų dar sustiprinti naujais užsakymais; be to, jis aplankys 
savo draugus, surinks savotišką sindikatą ir jį atves kaip pastip- 
rinimą. Jo nuomone, šį naują kariuomenės korpusą galima įver- 
tinti šimtu milijonų, kuriuos tuoj bus galima panaudoti. To pa- 
kaks. Sakaras nudžiugo, įtikėjo pergale, tuojau sudarė kautynių 
planą — nepaprastai drąsų apsupimą, pasiskolintą iš garsiausiųjų 
karo vadų: kai prasidės biržos operacijos, pirmiausia paprastas 
susišaudymas, norint pritraukti kritimo spekuliantus ir jiems 
įkvėpti pasitikėjimo; bet paskui, kai jiems pradės sektis, kai 
kursas kris, atvyks Degremonas ir jo draugai su savo sunkiąja 
artilerija, visi tie nelaukti milijonai, išlindę iš priedangų, užeis 
kritimo spekuliantams iš užnugario ir juos sumuš. Tai bus tikras 
sutriuškinimas, skerdynės. Vyrai atsisveikino spausdami vienas 
antram rankas ir pergalingai juokdamiesi. 

Po valandos, kai Degremonas jau buvo besirengiąs, nes pie- 
taudavo mieste, pas jį atvyko viešnia — baronienė Sandort. Visai 
sutrikusi, ji sugalvojo pasitarti su juo. Vienu tarpu žmonės ją 
laikę Degremono meiluže, nors iš tikrųjų tarp jų tebuvo tik pa- 
prasta vyro ir moters draugystė. Abudu jie buvo per daug klas- 

tingi, per daug gerai vienas antrą suprato, kad būtų leidęsi mul- 
kintis meilės ryšiais. Ji papasakojo savo būgštavimus, pasakė, 
kad kreipėsi į Gundermaną ir ką šis atsakė, beje, meluodama, kad 
į tai ją pastūmėjęs troškimas išduoti. Degremonui pasidarė links- 
ma, jis tyčia ją erzino, dar labiau klaidino neva susvyravęs, be- 
veik tikįs, kad Gundermanas sakęs tiesą, prisiekinėdamas nespe- 
kuliuojąs kritimu; juk niekada negalima žinoti, nes birža — kaip 
tikras miškas tamsią naktį, kuriame kiekvienas eina apgraibomis. 
Jeigu šiuose patamsiuose žmogus per nelaimę paklausytų visokių 
kvailybių ir prieštaringumų, tai tikrai nusisuktų sprandą. 

— Vadinasi,— paklausė ji nerimaudama,— nereikia par- 
duoti? 

— Parduoti — kodėl? Tai būtų kvailybė! Rytoj mes būsime 
šeimininkai, „Visuotinės“ vėl pakils iki trijų tūkstančių šimto. 
Laikykitės, kad ir kas būtų: paskutiniu kursu jūs būsite paten- 
kinta!.. Daugiau jums nieko negaliu pasakyti. 

Baronienė išvyko, Degremonas pagaliau ėmė rengtis, bet 
skambutis pranešė trečią vizitą. O, šito tai jis jau nebepriims. 
Bet kai liokajus jam padavė vizitinę Delaroko kortelę, šis tuoj 
pat sušuko, kad įeitų; kadangi biržos makleris atrodė labai susi- 
jaudinęs ir delsė, jis liokajų išsiuntė ir prieš didelį veidrodį pats 
baigė rištis baltą kaklaraištį. 

— Mano brangusis, štai kas! — familiariai, kaip to paties 
sluoksnio žmogus, jam tarė Delarokas.— Šiame reikale visiškai 
galiu pasitikėti jūsų bičiulyste, tiesa? Nes tai gana svarbus daly- 
kas... Įsivaizduokite, mano svainis Žakobi buvo toks malonus, 
jog mane įspėjo apie rengiamą smūgį. Rytoj biržoje Gunderma- 
nas ir kiti yra nusprendę susprogdinti Visuotinį banką. Jie išmes 
į rinką visą paketą akcijų... Žakobi jau turi nųrodymus, jis atbėgo 
pas mane... 

— Po velnių! — ištarė perbalęs Degremonas. 

— Žinote, aš turiu labai didelių užsakymų kilimui, taip už 
kokius penkiolika milijonų! Galima ne tik rankų, bet ir kojų 
netekti... Tai ką gi? Pasiėmiau karietą ir apvažinėjau visus savo 
rimtuosius klientus. Tai nekorektiška, bet mano norai geri:.. 

— Po velnių! — pakartojo Degremonas. 

— Žodžiu, mano mielasis bičiuli, kadangi jūs lošiate be pa- 
dengimo, aš atvykau paprašyti, kad mane padengtumėte arba 
pakeistumėte savo poziciją. 

Degremonas sušuko: 

— Pakeiskite, pakeiskite, mano brangus!.. Dar to betrūko, 
kad pasilikčiau griūvančiuose namuose! Tai beprasmis heroiz- 
mas! Ne pirkite, bet parduokite! Pas jus aš turiu jų bemaž už tris 
milijonus, parduokite, parduokite visas! 

Ir kai Delarokas atsisveikino sakydamasis turįs aplankyti 
dar kitus klientus, jis paėmė jo rankas ir stipriai jas paspaudė: 

— Ačiū, aš niekada to neužmiršiu. Parduokite, parduokite 
visas! 

Likęs vienas, jis vėl pasišaukė liokajų, kad jam sušukuotų 
plaukus ir barzdą. O, kokia pamoka! Nedaug betrūko, ir šį kartą 
ji būtų apmovę kaip mažą vaiką. Štai ką reiškia susidėti su pami- 
šėliu! 

Tą patį vakarą panika prasidėjo mažojoje biržoje, kuri pra- 
deda veikti aštuntą valandą. Anuo metu ši birža rinkdavosi Italų 
bulvaro šaligatvyje, prie Operos pasažo; čia ateidavo tik kulisė, 
veikianti tarpininkų, privačių maklerių ir įtartinų spekuliantų 
būryje. Čia vaikštinėdavo laikraščių pardavėjai, rankioją cigarų 
nuorūkas, rėplinėdavo tarp trypiančių grupių. Tai buvo tikra 
banda, atkakliai užtvenkianti bulvarą; pasivaikščiojančiųjų srau- 
tas ją nunešdavo, išskirstydavo, bet ji ir vėl tuoj susiformuodavo. 
Tą vakarą čia stoviniavo apie du tūkstančius žmonių, nes buvo 
šilta, apsiniaukęs ūkanotas dangus rodė, kad po baisių šalčių atei- 
na lietaus. Rinka buvo labai judri, „Visuotines“ siūlė iš visų pusių, 
kursai greitai krito. Tuoj pasklido gandai, prasidėjo nerimas. 
Kas gi įvyko? Žmonės pusbalsiu minėjo spėjamus pardavėjus 
pagal tarpininkus, kurie davinėjo užsakymus, arba kulisės atsto- 
vus, kurie juos vykdė. Kadangi šitokiu būdu pardavinėjo stam- 
bieji, vadinasi, iš tikrųjų brendo kažkas rimto. Nuo aštuntos iki 
dešimtos valandos čia žmonės stumdėsi, visi turį nuojautą lošėjai 
pakeitė savo pozicijas, tarp jų buvo ir tokių, kurie suskubo iš 
pirkėjų pereiti į pardavėjus. Gulti visi nuėjo lyg drugio krečiami, 
kaip didelių nelaimių išvakarėse. 

Rytojaus dieną oras buvo bjaurus. Lijo visą naktį, smulki 
lijundra užtvindė miestą, kurį atodrėkis buvo pavertęs kažkokia 
geltono skysto purvo kloaka. Nuo pusės pirmos birža šūkavo, 
teškant lietui. Salėje ir kolonadoje nuo lietaus slėpėsi didžiulė 
minia, ir nuo varvančių, šlapių skėčių salė greitai pavirto didžiu- 
liu drumsto vandens klanu. Iš sienų sunkėsi juodas purvas, pro 
stiklinį stogą sklido tik beviltiškai liūdna, rusva, silpna šviesa. 

Plintant blogiems gandams, nepaprastoms istorijoms varant 
žmones iš proto, visi įeidami žvalgėsi Sakaro ir žiūrėjo į jį įsmei- 
gę akis. Jis buvo savo poste, atsistojęs prie savosios kolonos ir 
atrodė kaip visada, kaip pergalių dienomis — drąsus, linksmas, 
visiškai pasitikįs. Jis žinojo, kad mažojoje biržoje vakar „Visuo- 
tinės“ nukrito trimis šimtais frankų! Jis jautė didelį pavojų ir 
laukė kritimo spekuliantų žiauraus antpuolio; tačiau jo kautynių 
planas jam atrodė neįveikiamas: Degremonas įvykdys apsupimo 
manevrą, iš pasalų atsiradusi šviežia milijonų armija viską su- 

trins, ir jam -dar kartą bus užtikrinta pergalė. Jis pats išteklių 
jau nebėturėjo, Visuotinio banko kasos buvo tuščios, jis iškrapštė 
iš jų paskutinius santimus, tačiau nenusiminė, paprašė Mazo, 
kad jam reportuotų, ir, atskleidęs Degremono sindikato paramą, 
"taip.jį įtikino, jog biržos agentas dar priėmė be padengimo užsa- 
kymų pirkti už kelis milijonus frankų. Juodu sutarė laikytis 
tokios taktikos: biržos operacijų pradžioje neleisti kursams per 
daug nukristi, bet juos palaikyti, kautis ir laukti rezervų armijos. 
Tačiau sujudimas buvo toks smarkus, jog Masijas ir Sabatanis, 
atsisakydami bet kokios klastos, kai apie tikrąją būklę sklido 
visokiausi plepalai, atėjo atvirai pasikalbėti su Sakaru, paskui 
nubėgo su jo patarimais, vienas pas Natansoną į kolonadą, antra- 
sis pas Mazo, dar tebesantį biržos maklerių kabinete. 

-Buvo be dešimt minučių pirma; atvyko Mozeras, išbalęs nuo 
kepenų priepuolio, nes skausmas praėjusią naktį neleido sudėti 
akių, ir atkreipė Pijero dėmesį į tai, kad šiandien visi žmonės 
pageltę ir atrodą ligoniai. Pijero, kuris, nelyginant klajojantis 
riteris, atrodė dar didesnis pagyrūnas artėjant nelaimėms, nusi- 
kvatojo: | Ė Žž | 

— Tik jums, mano brangusis, iš baimės diegliai diegia. Visi 
kiti labai linksmi. Tuojau mes jums taip įkirsime, jog ilgai atsi- 
minsite. | 

Iš tikrųjų visi bijojo, rusvai apšviestoje salėje buvo nyku, 
ypač todėl, kad žmonės barėsi prislopintais balsais. Jau nebebuvo 
to gyvo klegesio ir sujudimo, kaip laimingomis kilimo dienomis, 
to ūžesio, primenančio jūros potvynio šniokštimą, kuris perga- 
lingai viską užlieja. Niekas nelakstė, niekas nešūkavo, visi tik 
slankiojo, kalbėjo — patyliukais kaip sunkaus ligonio namuose. 
Nors minia buvo didelė ir pro ją negalėjai prasiskverbti, sklido 
tik skaudus, baukštus murmėjimas; žmonės šnibždėjosi, tyliai 
pasakojosi liūdnas naujienas. Daugelis tylėjo išblyškę, susirau- 
kę, išplėte akis, beviltiškai ieškodami atsakymo kitų žmonių 
veiduose. 

— Salmonai, jūs niėko nesakote? — paklausė Pijero pašai- 
piai, su iššūkiu. 

— Velniop! — sumurmėjo Mozeras.— Jis toks pat žmogus 
kaip ir kiti, jis neturi ko pasakyti, jis bijo. 

Iš tikrųjų tą dieną Salmono tylėjimas jau niekam neberūpėjo, 
visi buvo susikaupę ir tyliai laukė. 

Bet ypač daug klientų spietėsi aplink Sakarą; jie drebėjo dėl 
netikrumo, troško išgirsti paguodos žodį. Vėliau visi pastebėjo, 
kad Degremonas nepasirodė, taip pat ir deputatas Jurė vėl pasi- 
darė ištikimu Rugono šuneliu, matyt, kas nors buvo jį įspėjęs. 
Bankininkų būryje Kolbas apsimetė užsiėmęs kažkokiu stambiu 

arbitražu. Markizas de Boenas- jautėsi nepriklausąs nuo laimės 
nepastovumo, ramiai-vaikštinėjo iškėlęs blyškią, nedidelę, aris- 
tokratišką galvą, būdamas tikras, kad bet kuriuo atveju išloš, 
nes buvo užsakęs Žakobi tiek -.„Visuotinių“ nupirkti, kiek buvo 
pavedęs Mazo jų parduoti. Sakaras, apgultas minios kitų — ti- 
kinčiųjų ir prastuolių,— itin maloniai ir padrąsinančiai kalbėjo 
su Sediliu ir Možandru, kurie virpančiomis lūpomis ir apsiašaro- 
jusiomis, maldaujančiomis akimis gaudė laimėjimo viltį. -Jis 
stipriai paspaudė jiems rankas, įdėdamas į tą paspaudimą tikrą 
pažadą nugalėti. Paskui, kaip visada laimingas Žmogus, saugus 
nuo bet kokio pavojaus, jis pasiskundė viena nelaime:. 

— Jūs mane matote susikrimtusį. Per tuos didelius šalčius 
mano kieme liko užmiršta kamelija ir ji žuvo. 

Tuos žodžius visi pasigavo, visi susisielojo dėl kamelijos. 
Kas per žmogus tas Sakaras? Nepalaužiamas įsitikėjimas savimi, 
visada besišypsąs veidas, ir nieko negalima žinoti, gal tik tai 
kaukė, slepianti baisius rūpesčius, kurie bet kurį kitą būtų nu- 
kankinę?! 

— Sukčius! Kad jį kur! — šnibždėjo Žantru Masijui į ausį, 
kai šis vėl atėjo. 

Sakaras dabar pasišaukė Žantru; šią lemiamą minutę jis aiškiai 
prisiminė aną popietę, kai su Žantru matė Bronjaro gatvėje su- 
stojusią baronienės Sandorf dvivietę karietą. Ar šią krizės dieną 
ji irgi ten? Ar ir vežėjas, sustingęs į akmenį, sėdi ant savo aukštos 
pasostės, nors lietus pliaupia, o baronienė, užsidarius langelius, 
laukia kursų? 

— Žinoma, ji ten, — pusbalsiu atsakė Žantru,— ir visa širdim 
su jumis, tvirtai pasiryžusi nė per pėdą nesitraukti... Mes visi 
čia ir tvirtai laikomės savo postuose. 

Sakaras džiaugėsi tokia ištikimybe, nors ir abejojo šios ponios 
ir visų kitų nesavanaudiškumu. Beje, savo įkarščio apakintas, 
jis vis dar tikėjosi einąs laimėti ir paskui save vedąs visą akci- 
ninkų pulką — žemųjų ir aukštųjų sluoksnių žmones, gražias 
moteris ir jų tarnaites, susižavėjusias, pagautas to paties fana- 
tiško tikėjimo. 

Pagaliau suskambėjo varpas, graudingai, lyg aliarmas, nuai- 
dėjo jis per siūbuojančią sutrikusių žmonių jūrą. Mazo, davęs 
nurodymų Flori, mikliai priėjo prie pintinės, o jaunas tarnautojas 
nuskubėjo į telegrafą, nerimaudamas ir dėl savo paties likimo: 
jis pastaruoju metu keletą kartų pralošė, bet užsispyręs sekė 
paskui Visuotinį banką; kontoroje kažkur už durų nugirdęs apie 
Degremono intervenciją, šiandien jis rizikavo žengti lemiamą 
žingsnį. Pintinė nerimavo lygiai taip, kaip ir sakė; po paskutinio 
likvidavimo biržos agentai pajuto, kad žemė po kojomis dreba, 

nes buvo tokių rimtų simptomų, jog jų patirtis sakė, kad dabar 
jau blogai. Kai kurios firmos jau bankrutavo, išvarginta, per 
daug apkrauta pinigų rinka ėmė plyšinėti iš visų pusių. Ar 
tik neįvyks vienas tų didžiųjų kataklizmų, kurie pasitaiko kas 
dešimt —penkiolika metų, viena tų mirtinųjų karštligiško 10- 
šimo krizių, kurios biržą nusiaubia, nušluoja mirties vėju? Rentų 
įr grynųjų pinigų skyriuose buvo girdėti springstą šauksmai, 
minia vis labiau stumdėsi, o viršuje juodi kotiruotojų siluetai 
laukė su plunksnomis rankose. Mazo, įkibęs į raudoną baliustra- 
dos aksomą, pamatė Žakobi antroje apvalaus baseino pusėje, 
šaukiantį savo skambiu bosu: 

— Aš turiu „Visuotinių“... Aš turiu „Visuotinių“ po 2800... 

Tai buvo paskutinis kursas vakar vakare mažojoje biržoje; 
norėdamas čia pat sulaikyti jų kritimą, Mazo pamanė būsią pro- 
tinga jas ta kaina paimti. Jo spiegiantis balsas pakilo, nustelbė 
visus kitus: 

— Po 2800 aš imu... Siųskite tris šimtus „Visuotinių“! 

Taip buvo užfiksuotas pirmasis kursas. Bet jį atlaikyti Mazo 
negalėjo. Iš visų pusių pasipylė pasiūlos. Jis beviltiškai kovėsi 
visą pusvalandį, bet sugebėjo tik sulėtinti greitą kritimą. Jis labai 
nustebo, kad kulisė jo neberemia. Ką gi veikia Natansonas, kuris 
turėjo jam atsiųsti pirkimo orderius? Tik vėliau jis sužinojo, 
kokios gudrios taktikos laikėsi pastarasis; žydo uosle suuodeęs 
tikrąją padėtį, jis pirko akcijas Sakarui, bet pats jas pardavinėjo 
savo sąskaita. Masijas, pats labai stipriai užsiangažavęs kaip 
pirkėjas, uždusęs atbėgo Mazo pranešti, kad kulisė pasitraukė; 
Mazo sumišo ir išleido paskutinius savo šovinius, iš karto pa- 
leidęs orderius, kuriuos manė išdėstyti, iki ateis paspirtis. Tai 
šiek tiek pakėlė kursą: nuo 2500 jis šokinėdamas pakilo iki 2650, 
kaip audrų dienomis; dar vieną momentą švystelėjo begalinė 
viltis Mazo, Sakarui ir visiems, kurie žinojo kautynių planą. 
Kadangi jos ėmė kilti jau dabar, vadinasi, šiandien bus laimėta, 
ir pergalė bus stulbinanti, kai rezervų armija užeis kritimo spe- 
kuliantams iš šono ir juos galutinai sutriuškins, privers bėgti. 
Tai buvo džiaugsmo valandėlė, Sedilis ir Možandras mažne bu- 
čiavo Sakarui rankas, priėjo ir Kolbas, o Žantru išnyko, nubėgo 
su gera žinia pas baronienę Sandorf. Šį momentą pasirodė 
džiaugsmu nušvitęs jaunuolis Flori, visur ieškodamas Sabatanio, 
norėdamas jam duoti naują pirkimo užsakymą; dabar Sabatanis 
buvo jo tarpininkas. 

Laikrodis išmušė dvi; Mazo, į kurį buvo nukreiptas antpuolis, 
vėl nusilpo. Jis stebėjosi dar labiau, kodėl pastiprinimai taip 
vėlavo stoti į frontą. Jau pats laikas, ko jie dar laukia, kodėl 
negelbsti jo iš tos neatlaikomos pozicijos, juk jis jau išeikvojo 

visas jėgas? Beje, profesinis išdidumas jam padėjo ir toliau rody- 
tis ramiam, bet jam pasidarė baisiai šalta, ir jis išsigando, kad 
neišbaltų, Žakobi griausmingu balsu vis tebesvaidė jam pasiūlas, 
bet jis jų nebepriiminėjo, į Žakobi jis nebežiūrėjo, bet kreipė akis 
į Degremono agentą Delaroką, kurio tylėjimo negalėjo suprasti. 
O stambus, kresnas rudabarzdis Delarokas, lyg nežinia ko lauk- 
damas, ramiai stovėjo, atrodė nesusirūpinęs ir šaipėsi tarsi prisi- 
minęs vakarykščią puotą. Nejaugi jis, turėdamas tokią daugybę 
kortelių, kuriose turėjo būti pirkimo užsakymai, nepaims tų 
pasiūlų, nejaugi jis savo pirkimo orderiais jo neišgelbės? 

Tik staiga Delarokas šoko į kautynes ir savo gomuriniu pri- 
kimusiu balsu užriko: 

— Aš turiu „Visuotinių“... Aš turiu „Visuotinių ... 

Per kelias minutes jis pasiūlė jų už keliolika milijonų. Jam 
atsiliepė ir kitų balsai. Akcijos ėmė katastrofiškai kristi. 

— Aš turiu po 2400... Aš turiu po 2300... Kiek? Penkis šimtus... 
Šešis šimtus... Siųskite! 

Ką gi jis sako? Kas atsitiko? Argi vietoj laukiamos paramos 
nauja priešo armija išėjo iš apylinkės miškų? Kaip kad prie Va- 
terlo neatvyko Gruši, ir išdavystė galutinai pribaigė. Kai užgulė 
tokios didelės naujos pardavėjų masės, šuoliais bėgančios ata- 
kon, prasidėjo baisi panika. 

Šią akimirką Mazo pajuto, kad giltinė paglostė jo veidą. 
Sakarui jis buvo reportavęs labai stambias sumas ir aiškiai pa- 
juto, kad Visuotinis bankas griūdamas nusuks jam sprandą. 
Tačiau jo gražus tamsaus gymio veidas su mažais ūseliais liko 
nepermatomas, drąsus. Jis pirko toliau, išbaigė visus gautus 
užsakymus, giedodamas jauno gaiduko balsu, spiegiančiu kaip 
ir sėkmės dienomis. Priešais jį stovėjo jo priešininkai — riau- 
mojantis Žakobi ir apopleksinės išvaizdos Delarokas; nors jie 
stengėsi rodytis abejingi, bet dabar jau nerimavo; Mazo atsidūrė 
dideliame pavojuje: ar jis išmokės juodviem, jeigu bankas 
sprogs? Jų delnai gniaužė baliustrados aksomą, jų balsai iš įpra- 
timo toliau kažkaip mechaniškai amsėjo, tačiau jų sukauptuose 
žvilgsniuose blykčiojo visa bjauri piniginės dramos baimė. 

Paskutiniame pusvalandyje įvyko katastrofa — bėgimas iš 
karo lauko, pakrikusi minia skubėjo šuoliais. Po begalinio pasi- 
tikėjimo ir aklo susižavėjimo apėmė baimė, visi puolė parduoti, 
kol dar buvo laiko. Pardavimo orderių kruša pasipylė į pintinę, 
kortelėmis lyte lijo; ir toks milžiniškas išmestų akcijų skaičius 
pagreitino kritimą, sukėlė tikrą krachą. Kursas tolydžio krito ir 
nusmuko iki 1500, 1200, 900 frankų. Pirkėjų nebebuvo, tuščiame 
kautynių lauke beliko tik lavonai. Viršum tamsiai banguojančių 
redinguotų trys kotiruotojai atrodė kaip laidotuvių biuro tarnau- 

tojai, registruoją mirties įvykius. Nelaimės audra, persiritusi 
per salę, kažkaip keistai ją paveikė: sujudimas nurimo, didysis 
triukšmas apmirė, visi tarsi apstulbo nujausdami didelę katastro- 
fą. Visi gūdžiai tylėjo, kai, suskambėjus biržos uždarymo varpui, 
paaiškėjo paskutinis kursas — 830 frankų. Įkyrus lietus vis žliau- 
kė stiklais, pro kuriuos sunkėsi tik neaiškus sambrėškis; nuo 
varvančių skėčių ir minios trypimo salė pavirto kloaka, nevalyta 
arklide purvinomis grindimis, kur mėtėsi visokie sudraskyti po- 
pieriai; pintinėje margavo daugybė įvairiaspalvių kortelių — 
žalių, raudonų ir mėlynų, jų čia šiandien buvo mažne pilnas dide- 
lis baseinas. 

Mazo įėjo į biržos maklerių kabinetą kartu su Žakobi ir De- 
laroku. Jis priėjo prie bufeto, išgėrė stiklą alaus, nes jį kankino 
didelis troškulys, ir dairėsi po šią didžiulę patalpą su rūbine, su 
ilgu stalu viduryje, apie kurį buvo sustatyti šešiasdešimties mak- 
lerių krėslai, pažvelgė į raudonu aksomu išmuštas jos sienas, į 
visą jos banalią, nusidėvėjusią prabangą, dėl kurios ji buvo 
panaši į didelės geležinkelio stoties pirmos klasės laukiamąją 
salę; jis dairėsi kaip nustebęs Žmogus, iki tol dar jos gerai nema- 
tęs. Paskui išeidamas jis be žodžių paspaudė Žakobi ir Delarokui 
rankas kaip paprastai; jie visi trys pabalo, bet laikėsi korektiškai, 
kaip kiekvieną dieną. Jis buvo liepęs Flori palaukti už durų; čia 
jį rado drauge su Giustavu, kuris prieš savaitę galutinai pasi- 
traukė iš kontoros ir atvyko čia tik kaip smalsuolis, jis visada 
šypsodavosi, linksmai gyveno nesirūpindamas, ar tėvas rytoj 
dar galės sumokėti jo skolas; Flori buvo išbalęs, stengėsi kalbėti, 
kvailai šaipėsi, nors jo nuostoliai buvo baisūs, apie šimtą tūks- 
tančių frankų, ir jis nežinojo, kur paimti pirmąjį sū. Mazo ir jo 
tarnautojas dingo, pliaupiant lietui. 

Tačiau salėje panika siautė aplink Sakarą — čia karas nu- 
siaubė daugiausia. Pirmą akimirką jis žiūrėjo į šią suirutę nesusi- 
vokdamas, nepaisydamas pavojaus. Kam tas triukšmas? Gal čia 
Degremono kariuomenė atvyksta? Paskui išgirdęs, kad kursas 
smunka, bet vis dar neišsiaiškinęs nelaimės priežasties, jis įsi- 
tempė, pasiryžęs mirti stačias. Ledinis šaltis kilo nuo žemės jam 
į pakaušį, jis pajuto, kad tai jau nebepataisoma, kad tai jo pralai- 
mėjimas, visiškas; bet jo sielvarte nebuvo gailesčio dėl piniginių 
nuostolių nė skausmo dėl prarastų lėbavimų; jis Žiauriai kentėjo, 
kad buvo pažemintas, nugalėtas, kad šauni, galutinė Gundermano 
pergalė dar kartą patvirtino šio aukso karaliaus visagalybę. Šią 
minutę Sakaras iš tikrųjų buvo puikus, visa menkutė jo figūra 
likimui metė iššūkį, akys žiūrėjo nemirkčiodamos, veido išraiška 
atkakli, jis buvo pasiruošęs vienas susigrumti su neviltimi ir 
pagieža, kylančia aplinkui. Visa salė kunkuliavo, plūdo prie jo 


kolonos, kumščiai gniaužėsi, burnos murmėjo piktus žodžius, bet 
jo lūpos nesąmoningai šypsojosi, ir tai atrodė kaip provokacija. 

Visų pirma jis lyg rūkuose pamatė mirtinai išbalusį Možandrą, 
kurį už parankės vedėsi kapitonas Šavas; kaip smulkus lošėjas, 
kuris džiaugiasi, kad stambieji spekuliantai nusisuka sprandus, 
jis Žiauriai kartojo tą gerai pramatęs. Paskui prie jo priėjo Sedilis; 
jo veidas trūkčiojo, jis atrodė lyg pamišęs, kaip prekybininkas, 
kurio įmonė žlunga, kaip geraširdis žmogelis, lyg norėdamas 
pasakyti, kad ant jo nepyksta. Markizas de Boenas pasitraukė 
po pirmojo subraškėjimo, perėjo į nugalinčią kritimo spekuliantų 
armiją ir pasakojo Kolbui, kuris taip pat išmintingai pasitraukė, 
kad po paskutinio visuotinio susirinkimo Sakaras jam sukėlęs 
rimtų abejojimų. Sumišęs Žantru vėl išnyko, nubėgo kiek kojos 
nešė pas baronienę Sandorf pranešti paskutinio kurso; dvivietėje 
karietoje tikriausiai ją ištiko nervų priepuolis, kaip paprastai 
jos didžiųjų nuostolių dienomis. 

Priešais vis tylintį, mįslingą Salmoną tebestovėjo kritimo 
spekuliantas Mozeras ir kilimo spekuliantas Pijero, kuris, nors 
visiškai pralošė, atrodė vis toks pat, nieko nepaisąs, išdidus. O 
Mozeras, išlošęs didelius turtus, savo laimėjimą nuodijo neri- 
maudamas dėl ateities. 

— Pamatysite, kad pavasarį kariausime su Vokietija. Visa 
tai nieko gero nežada, o Bismarkas mūsų tykoja. 

— E, duokite ramybę! Šį kartą suklydau — per daug galvo- 
jau... Tiek to! Tai galima atitaisyti, viskas bus gerai. 

Lig šiol Sakaras laikėsi tvirtai. Išgirdęs minint Fajė, tą Van- 
domo rentų rinkėją, su kuriuo jis palaikydavo ryšį dėl didelės 
smulkių akcininkų klientūros, Sakaras pagalvojo apie milžinišką 
daugybę smulkmės, tų vargingų kapitalistėlių, kuriuos Visuotinis 
bankas sutriuškino po savo griuvėsiais, ir jam pasidarė nemalonu. 
Bet kai jis pamatė savo pažįstamą Dežua pamėlusį, sunykusį ir 
šio vargšo asmenyje pamatė visus paleistus elgetomis vargingus 
žmonelius, tas nemalonumas jam staiga pavirto aštriu skausmu. 
Tuo pat metu tarsi kokioje haliucinacijoje jis pamatė išbalusius 
ir labai nusiminusius grafienės de Boviljė ir jos dukters veidus ir 
jų dideles paklaikusias akis, pasruvusias ašaromis, žiūrinčias į 
jį. Ir Sakaras, tas banditas, kurio širdis per dvidešimt plėšikavimo 
metų buvo labai sukietėjusi, tas Sakaras, didžiavęsis, kad niekada 
jam nedrebėjusios kojos ir jis niekada nebuvęs atsisėdęs ant suo- 
lelio prie šios kolonos, staiga dabar nusilpo ir turėjo atsisėsti. Mi- 
nia vis spaudėsi ir grasino jį uždusinti. Pritrūkęs oro, jis pakėlė 
galvą ir tuojau atsistojo, pamatęs viršuje, telegrafo galerijoje, 
žiūrinčią į salę Mešen, didžiulį nutukusį jos. kūną, pasilenkusį 
ties kautynių lauku. Senas juodos odos jos krepšys buvo pasi- 

dėtas šalia, ant akmeninės baliustrados. Belaukdama, kol galės 
į jį susikimšti vertės netekusias akcijas, ji tykojo negyvėlių 
kaip ėdrus varnas, kuris seka paskui kariuomenes iki skerdynių 
dienos. 

Tada Sakaras išėjo tvirtu žingsniu. Pats jisai jautėsi esąs 
visiškai tuščias; tačiau nepaprastai įtempęs valią, jis ėjo tvirtai 
ir tiesiai. Tik jo juslės kažkaip atbuko, jis nebejuto grindų, manė 
einąs minkštu vilnoniu kilimu. Net ir jo akys apsitraukė rūku, 
ausyse ūžė riksmai. Išeidamas iš biržos ir leisdamasis laiptais, 
jis nebepažino žmonių, jam atrodė kad aplinkui tik plevena 
kažkokie vaiduokliai, neaiškūs pavidalai, girdėti kažkokie 
tolimi garsai. Ar tai ne plačiaveidis Biušas ėjo raukydamasis? 
Ar tai jis valandėlę stabtelėjo pasikalbėti su labai patenkintu 
Natansonu, kurio susilpnėjęs balsas jam rodėsi kažkur toli? Ar tai 
Sabatanis ir Masijas palydėjo jį per tą visuotinį sąmyšį? Jam 
pasirodė, kad jis vėl apsuptas didelio būrio, kuriame galbūt dar 
buvo Sedilis ir Možandras ir įvairios kitos nykstančios, besikei- 
čiančios figūros. Ir, jau besiruošdamas išeiti, dingti lietuje, skys- 
tame purve, kuris užtvindė Paryžių, jis laikė savo paskutine 
garbe parodyti savo dvasios laisvę ir tam vaiduoklių pasauliui 
šaižiu balsu pakartojo: 

— O kaip vis dėlto apmaudu dėl tos kamelijos, kuri buvo 
užmiršta mano kieme ir sušalo! 

Ponia Karolina išsigandusi tą patį vakarą išsiuntė telegramą 
broliui, kuris Romoje turėjo užtrukti dar savaitę; po trijų dienų 
Amlenas, skubėdamas į pavojaus signalą, išlipo iš traukinio 
Paryžiuje. | 

Pokalbis Sakaro su inžinierium buvo labai griežtas ir vyko 
toje pat braižybos salėje Sen Lazaro gatvėje, kur anuomet jie su 
tokiu entuziazmu tarėsi apie banko steigimą. Per tris dienas 
katastrofa biržoje baisiai pasunkėjo, smūgis krito po smūgio, ir 
Visuotinio banko akcijos nusmuko žemiau pariteto — iki 430 
frankų; ir kas valandą jos krito dar labiau, pastatas trioškėjo ir 
griuvo. 

Vengdąma kištis, ponia Karolina tylėjo ir klausė. Ją labai 
graužė sąžinė, ji pati save kaltino bendrininkavimu, nes ji buvo 
pasižadėjusi budėti, o leido viską daryti. Argi ji, vien tik parda- 
vusi savo akcijas, kad sulaikytų jų kilimą, negalėjo dar surasti 
kitokių priemonių įspėti žmones, žodžiu — ką nors veikti? Kai ji 
pamatė, kad jos dievinamas brolis taip sukompromituotas, kad 
didieji jo darbai griaunami, jo viso gyvenimo triūsas pakibęs 

ore, jos širdis paplūdo kraujais; jai buvo dar skaudžiau, kad ji 
jautėsi negalinti Sakaro teisti: juk mylėjo jį, priklausė jam, juk 
tarp jų buvo slaptas ryšys, kurio jai dar labiau pasidarė gėda. 
Atsidūrusi tarp šių dviejų vyrų, ji išgyveno skaudžią kovą. Katas- 
trofos vakarą ji Sakarą smarkiai užpuolė, įsikarščiavusi atvirai 
jam išdėstė priekaištus ir būgštavimus, kurie jau seniai buvo su- 
sikaupę jos širdyje. Bet pamačiusi, kad jis tik šypsosi, užsispyręs 
ir vis tiek nenugalėtas, ji pagalvojo, kiek jam reikia jėgos išsi- 
laikyti ant kojų, ir nusprendė neturinti teisės jį pribaigti nei mušti 
partrenktą ant žemės, kai pati jam yra pasirodžiusi tokia silpna. Ji 
tylėjo ir savo smerkimą reiškė tik laikysena, ji čia buvo tik liudy- 
toja, daugiau niekas. 

Tačiau Amlenas šį kartą įsikarščiavo, nors paprastai būdavo 
labai sukalbamas, nesikišdavo į tai, kas jo darbo neliečia. Jis 
nepaprastai smarkiai užsipuolė lošimą: Visuotinis bankas žuvęs 
nuo papaikusio lošimo, nuo visiško pamišimo priepuolio. Be 
abejo, jis nebuvo iš tų, kurie tvirtintų, kad bankas gali leisti savo 
akcijoms pašlyti, kaip, pavyzdžiui, geležinkelių bendrovė: gele- 
žinkelių bendrovė turi savo didžiulius materialinius išteklius, 
kurie duoda pajamų, tuo tarpu banko tikrasis materialinis turtas 
yra jo kreditas, ir jis ima merdėti, kai jo kreditas susvyruoja. 
Tačiau yra saikas. Jeigu būtinai reikėjo ir buvo net išmintinga 
palaikyti 2000 frankų kursą, tai pasidarė beprasmiška ir visiškai 
nusikalstama jį varyti aukštyn ir stengtis laikyti 3000 ir daugiau. 
Parvykęs Amlenaš pareikalavo tiesos, visos tiesos. Dabar jis 
nebeleisiąs meluoti ir sakyti, kaip paskutiniame visuotiniame 
susirinkime, kad bendrovė neturinti nė vienos savos akcijos. 
Yra knygos, iš jų jis lengvai susekė melagystes. Štai kad ir Saba- 
tanio sąskaita: jis žino, kad šis statytinis dengė pačios bendrovės 
operacijas; iš jų jis susekė, kaip dvejus metus kiekvieną mėnesį 
kilo Sakaro karštligė, kaip iš pradžių jis buvo nedrąsus, pirkdavo 
tik atsargiai, bet ilgainiui įsitraukė į lošimą ir ėmė pirkti vis 
didesniais ir didesniais kiekiais, kol pasiekė didžiulį dvidešimt 
septynių tūkstančių akcijų skaičių, o jos kainavo beveik ketu- 
riasdešimt aštuonis milijonus frankų. Juk tai kvaila, tai begėdiš- 
ka kvailystė, tai pasityčiojimas' iš žmonių — toks transakcijų 
skaičius kažkokio Sabatanio vardu! Bet šis Sabatanis nebuvo vie- 
nintelis — buvo ir daugiau marionečių, banko tarnautojų, net 
valdybos narių, kurių pirkimai, įtraukti į reportų sąskaitą, viršija 
dvidešimt tūkstančių akcijų, taip pat bemaž už keturiasdešimt 
aštuonis milijonus frankų. Pagaliau tai tik tvirtieji pirkimai, prie 
kurių tenka pridėti termininius pirkimus per pastarąjį sausio 
likvidavimą; daugiau kaip dvidešimt tūkstančių akcijų už šešias- 
dešimt septynis milijonus penkis šimtus tūkstančių frankų, kurias 

Visuotinis bankas buvo priverstas priimti, neskaitant kitų dešimt 
tūkstančių akcijų Lijono biržoje dar už dvidešimt keturis milijo- 
nus. Visa tai sudėjus krūvon pasirodė, kad bendrovė savo rankose 
laikė bemaž ketvirtadalį išleistų akcijų ir kad už šias akcijas ji 
buvo sumokėjusi siaubingą dviejų šimtų milijonų sumą. Čia tai 
buvo bedugnė, į kurią ji grimzdo. 

Iš pykčio ir širdgėlos Amleno akys pasruvo ašaromis. Juk ką 
tik Romoje jis taip sėkmingai padėjo pagrindus savo sumanytam 
dideliam katalikų bankui — „Šventojo kapo lobiui“, kad, užėjus 
persekiojimui, būtų galima Jeruzalėje karališkai įkurdinti popie- 
žių, apsuptą legendinės šventosios žemės aureole: tas bankas 
būtų skirtas apsaugoti naujajai Palestinos karalijai nuo politinių 
suiručių, nes jos biudžetai turėtų remtis ne vien savo krašto 
garantuotais ištekliais, bet ir daugybe emisijų, už kurių akcijas 
varžytųsi viso pasaulio krikščionys! Bet visa tai turi sudužti nuo 
vieno pašėlusios lošimo beprotybės smūgio!.. Išvykdamas jis 
paliko puikų balansą ir lopetomis žarstomus milijonus, bendrovė, 
taip greitai suklestėjusi ir taip iškilusi į aukštybes, stebino visą 
pasaulį! Bet štai, nepraėjus nė mėnesiui, sugrįžęs jis randa, kad 
tie milijonai jau sutirpę, bendrovė partrenkta ant žemės, sutrinta 
į dulkes, o jos vietoje tik juoda duobė, kaip po gaisro. Jo apstulbi- 
mas augo, ir jis griežtai pareikalavo paaiškinti, kokia slaptinga 
jėga stūmė Sakarą taip negailestingai pulti savo paties pastatytą 
didžiulį pastatą, kurį jis ir sugriovė, iš vienos jo dalies imdamas 
akmenį po akmens ir tardamas, kad tokiu būdu jis užbaigs jo 
statybą kitoje dalyje. 

Sakaras atsakinėjo labai aiškiai, nė kiek nepykdamas. Praė- 
jus- pirmajam susijaudinimui ir silpnumui, jis atsipeikėjo, tvirtai 
atsistojo ant kojų ir atgavo neįveikiamą viltį. Tai išdavystės 
padariusios tokią baisią katastrofą, tačiau nieko neprarasta, jis 
tuojau viską vėl prikelsiąs. Be to, Visuotinis bankas taip greitai 
suklestėjo ir išaugo kaip tik dėl tų priemonių, kurios jam dabar 
prikaišiojamos; sindikato sudarymas, kapitalo didinimas keletą 
kartų, paskutinio balanso paskubinimas, akcijų pasilaikymas 
bendrovėje, o vėliau pašėlęs masinis akcijų pirkimas — visa tai 
sudarė bendrą dalyką. Norint pasisekimo, būtinai reikėjo rizi- 
kuoti. Kai mašina perkaitinama, kartais ji sprogsta. Žodžiu, jis 
neprisipažino suklydęs, jis darė taip, kaip daro kiekvienas banko 
direktorius, tik su didesniu nusimanymu ir užmoju; jis neatsisakė 
savo genialios, gigantiškos idėjos — supirkti visas akcijas ir 
parklupdyti Gundermaną. Jis pristigęs pinigų, ir tiek. Dabar 
reikėsią pradėti iš naujo. Nepaprastas visuotinis susirinkimas 
šaukiamas ateinantį pirmadienį; jis sakėsi esąs visiškai tikras 
savo akcininkais, iš jų gausiąs reikalingų aukų, visi atnešią savo 

turtus, kai tik jis ištarsiąs žodį. Tuo tarpu būsią galima gyventi 
iš tų smulkių sumų, kurias kiekvieną rytą avansuoja kitos kredito 
įstaigos, didieji bankai skubiesiems dienos reikalams, bijodami 
per staigaus mūsų žlugimo, kuris ir juos pačius sukrėstų. Krizei 
praėjus, viskas iš naujo susitvarkysią ir sužydėsią. 

— Bet ar neatrodo, — suabejojo Amlenas, jau aprimęs dėl 
blaivios Sakaro ramybės, — kad mūsų priešai, teikdami paramą, 
laikosi tam tikros taktikos, kad tai visų pirma noras patiems 
apsisaugoti, o paskui, uždelsus mūsų kritimą, padaryti jį dar 
gilesnįė.. Man neramu, kad čia gal dalyvauja Gundermanas. 

Iš tikrųjų Gundermanas vienas pirmųjų pasisiūlė padėti, kad 
bankrotas nebūtų tuoj pat paskelbias; jis buvo neapsakomai 
praktiškos nuovokos, nelyginant tasai, kuris, pats padegęs kaimy- 
ną, atskuba vandens kibirais nešinas, kad gaisras nesunaikintų 
viso kvartalo. Kerštas jam nerūpėjo, jis siekė tik garbės būti 
pirmuoju, turtingiausiu ir geriausiai nusimanančiu pinigų pirkliu 
pasaulyje, kai jam pavyko visas savo aistras paaukoti nuolati- 
niam turtų didinimui. 

Sakaras nekantriai mostelėjo. Nugalėtojo apdairumas ir 
išmintis jį siutino. 

— O, Gundermanas! Jis dedasi esąs taurus ir mano, kad savo 
gailestingumu mane nudūrė. 

Užstojo tyla, ir ponia Karolina, lig tol tylėjusi pagaliau pra- 
bilo: 

"— Mano bičiuli, aš leidau broliui pasakyti tai, ką jis turėjo 
pasakyti; jo skausmas, sužinojus visus šiuos liūdnus dalykus, 
yra teisėtas... Tačiau mūsų padėtis man atrodo visai aiški. Ne- 
galimas dalykas, kad brolis būtų sukompromituotas, jeigu reika- 
lai galutinai pakryptų į blogąją pusę, tiesa? Jūs žinote, kokiu kur- 
su aš pardaviau, niekas negalės sakyti, kad brolis kilimą skatino 
norėdamas už savo akcijas gauti daugiau pelno. Beje, jeigu katas- 
trofa ištiks, mes žinosime, ką reikės daryti... Prisipažįstu, aš nė 
kiek neturiu jūsų atkaklios vilties. Tačiau jūsų tiesa: reikia kovo- 
ti iki paskutinės minutės, ir būkite tikras, mano brolis jums nieka- 
da nekliudys. 

Ji susijaudino, jos atlaidumas šiam taip atkakliai nepasiduo- 
dančiam žmogui vėl atgijo, bet ji nenorėjo parodyti šios savo 
silpnybės, nes nebegalėjo užsimerkti prieš tuos šlykščius daly- 
kus, kurių jis pridarė ir tikriausiai dar pridarytų, tas korsaras 
be sąžinės, turįs didžiausią aistrą vogti. 

— Žinoma,— pareiškė savo ruožtu Amlenas, pavargęs ir 
nebesipriešinąs, — jums netrukdysiu, kai jūs kovosite ir gelbėsite 
mus visus. Jei galėsiu būti jums naudingas, remkitės manim. 

Ir dar kartą, šią paskutinę valandą, kai grėsė baisiausias 

pavojus, Sakaras juos nuramino, vėl juos užsikariavo, išeidamas 
pasakęs slaptingus, kupinus pažadų žodžius: 

— Miegokite ramiai... Dar nieko negaliu pasakyti, bet esu 
visiškai tikras, kad viskas susitvarkys iki kitos savaitės pabaigos. 

Šią frazę, tiksliau jos nepaaiškindamas, jis kartojo visiems 
banko bičiuliams, visiems klientams, kurie, persigandę ir par- 
blokšti, ėjo pas jį patarimų. Jau tris dienas į jo kabinetą Londono 
gatvėje tik lėkė visi ir lėkė. Po vieni kitų atbėgo Boviljė, Možan- 
drai, Sedilis, Dežua. Jis priiminėjo juos labai ramiai, atrodė kaip 
kariškis, kalbėjo skambiais žodžiais, kurie į jų širdis vėl įliejo 
drąsos; tačiau, kai jie kalbėdavo apie pardavimą, apie realizavimą 
su nuostoliais, jis pykdavo, šaukdavo nedaryti tokios kvailystės, 
garbės žodžiu pasižadėdamas vėl pakelti kursą iki 2000, net iki 
3000 frankų. Nors jis buvo pridaręs didžiausių klaidų, visi juo 
aklai tikėjo: jei tik jam būtų leidę, jei jis būtų galėjęs juos dar 
apvogti, tai jis viską būtų išnarpliojęs ir visus juos praturtinęs, 
kaip buvo prisiekęs. Jei tik nieko neatsitiksią iki to pirmadienio, 
jei jam duosią laiko sušaukti nepaprastą visuotinį susirinkimą, 
tai niekas neabejojo, kad iš griuvėsių jis ištrauks Visuotinį banką 
sveiką sveikutėlį. 

Sakaras pagalvojo apie savo brolį Rugoną: čia tai ir turėjo 
būti ta viską nulemianti pagalba, apie kurią jis kalbėjo nenorė- 
damas plačiau aiškinti. Susitikęs su išdaviku Degremonu ir jam 
karčiai papriekaištavęs, iš jo gavo tik šį atsakymą: „Bet, mano 
brangusis, juk ne aš jus apleidau, o jūsų brolis!“ Aišku, šis žmogus 
buvo teisus: jis dalyvavo įmonėje tik su sąlyga, jeigu dalyvaus 
Rugonas; Rugonas jam buvo formaliai pažadėtas, todėl nieko 
nuostabaus, kad jis pasitraukė, kai ministras ne tik nedalyvavo, 
bet atsidūrė karo stovyje su Visuotiniu banku ir su jo direkto- 
rium. Pasiteisinimas buvo bent be priekaišto. Labai sukrėstas, 
Sakaras suprato tą didžiulę savo klaidą, kad susipyko su broliu, 
kuris tik vienas galėjo jį ginti, padaryti jį taip neliečiamą, jog 
niekas nebūtų išdrįsęs galutinai jo sunaikinti žinodamas, kad už 
jo pečių stovi didysis žmogus. Jo išdidumui skaudžiausias buvo 
tas momentas, kai jis pasiryžo prašyti deputatą Jurė pakalbėti 
jo naudai. Beje, jis laikėsi grasinamai, atsisakė išvykti, Rugono 
paramos reikalavo kaip privalomo dalyko, kadangi išvengti skan- 
dalo ministrui turėtų būti svarbiau negu jam pačiam. Rytojaus 
dieną, laukdamas pažadėto Jurė vizito, jis gavo tik laiškelį, ku- 
riame buvo kažkaip neaiškiai jam patariama būti kantriam ir 
tikėtis, kad viskas baigsis gerai, jeigu vėliau nesusidarys nepalan- 
kių aplinkybių. Šiomis keliomis eilutėmis jis pasitenkino ir su- 
prato jas kaip neutralumo pažadą. 

Bet iš tikrųjų Rugonas energingai pasiryžo baigti reikalus su 

šiuo gangrenuotu savo šeimos nariu, kuris tiek metų jį varžė, dėl 
kurio jis amžinai bijojo, kad neįsiveltų į kokius nors nešvarius 
dalykus; taigi jis nutarė pagaliau jį atkirsti prievarta. Jeigu 
katastrofa įvyktų, jis buvo nutaręs nesikišti. Kadangi geruoju 
Sakaras niekada nesileis ištremiamas, tai paprasčiausia būtų 
priversti, kad jis pats iš tėvynės išvyktų, sudarius jam sąlygas 
pabėgti, kai bus nuteistas. Staigus skandalas, brūkštelėjimas 
šluota, ir baigta. Be to, ministro padėtis pasunkėjo, kai jis, užsi- 
degęs gražbylyste, aną neužmirštamą dieną Įstatymų leidimo 
korpuse pareiškė, kad Prancūzija niekada Italijai neleis pasiimti 
Romos. Katalikai jam labai plojo, vis stiprėjanti trečiojo luomo 
partija labai jį puolė; jis matė, kad ateina valanda, kai ši partija, 
remiama bonapartistų liberalų, išstums jį iš valdžios, jeigu jis ir 
jai nepadarys jokios nuolaidos. Tokia nuolaida, susidėjus aplin- 
kybėms, turėjo būti atsisakymas remti tą Romos globojamą Vi- 
suotinį banką, kurio galybė kėlė nerimą. Pagaliau šį sprendimą 
nulėmė jo kolega finansų ministras: jis slaptai pranešė, kad, reng- 
damasis užtraukti paskolą, pajutęs, jos Gundermanas ir visi ban- 
kininkai žydai laikosi labai rezervuotai, leidę suprasti savo kapi- 
talų neduosią, kol pinigų rinka jiems atrodysianti nepatikima, pa- 
lenkta visokiai rizikai. Gundermanas laimėjo. Verčiau susidėti su 
žydais, pripažintais aukso karaliais, negu su katalikais ultramon- 
tanais, kurie užviešpatautų pasaulyje, taps biržos karaliais! 

Vėliau buvo pasakojama, kad teisingumo ministras Delkamb- 
ras, vis niršdamas ant Sakaro, per žmones atsargiai pasiteiravęs, 
kaip Rugonas pasielgtų su broliu tuo atveju, jeigu tektų įsikišti 
teisingumo organams, ir gavęs tokį atvirą atsakymą: „A, tegul jis 

man padeda juo nusikratyti, už tai būsiu jam labiausiai dėkingas!“ 

"Nuo tos akimirkos, kai Rugonas jį apleido, Sakaras buvo žuvęs. 
Delkambras, jo tykojęs nuo tada, kai pateko į vyriausybę, pa- 
galiau jį prigriebė Baudžiamojo kodekso krašteliu, net ir didelio 
juridinio tinklo kraštu, beliko tik rasti priekabę ir pavesti jį 
žandarams bei teisėjams. 

Įširdęs, kad per tiek laiko dar nieko nenuveikė, Biušas vieną 
rytą nuvyko į teismą. Jei nepaskubės, tai jau niekada nebeišgaus 
iš Sakaro tų keturių tūkstančių frankų, kuriuos jis liko skolingas 
Mešen pagal išgarsėjusią mažojo Viktoro išlaidų sąskaitą. Jis 
sumanė tik pakelti šlykštų skandalą, apkaltinti jį vaiko pagrobi- 
mu, o tas duotų progos atskleisti bjaurias smulkmenas apie 
motinos išprievartavimą ir bernioko apleidimą. Tokia byla, iškel- 
ta Visuotinio banko direktoriui, kai visi taip sujudę dėl šio banko 
dabartinės krizės, tikrai sukrėstų visą Paryžių; ir Biušas tikėjosi, 
kad Sakaras sumokės, kai tik jam bus pagrasinta. Tačiau prokuro- 
TO pavaduotojas, tikras Delkambro sūnėnas, kuriam tą dieną pasi- 

taikė jį priimti, nekantriai klausė jo pasakojimų ir nuobodžiavo. 
Ne, ne, iš tokių plepalų nieko rimto negalima padaryti! Nė vieno 
Kodekso straipsnio negalima pritaikyti. Nusivylęs Biušas ėmė 
karščiuotis, kalbėjo apie ilgą savo kantrybę, bet teisingumo 
tarnautojas jį staiga pertraukė išgirdęs, kad su Sakaru jis buvęs 
taip geruoju, jog ir savo pinigus pasidėjęs Visuotinio banko 
depozitan. Ką? Jis turi pasidėjęs savo išteklius tame banke, kuris 
tikrai eina velniop, bet nieko nedaro? Juk tai paprasčiausias 
dalykas — jis turi paduoti skundą dėl sukčiavimo, nes tada teisin- 
gumui bus pranešta apie suktybes, vedančias į bankrotą. Tuo 
galima suduoti baisų smūgį, bet tik ne anuo pasakojimu apie me- 
lodramą mergšės, kuri mirė nuo girtuokliavimo, ir apie vaiką, 
užaugusį gatvės purvuose. Biušas atidžiai ir rimtai klausė, nu- 
kreipiamas šiuo nauju keliu, raginamas atlikti veiksmą, kuriam 
jis nesiruošė, bet kurio lemtingus padarinius jis atspėjo: Sakaras 
suimtas, Visuotinis bankas užmuštas. Vien tik baimė prarasti 
savo pinigus turėjo jį tuoj pat paveikti. Beje, jis mėgo katastro- 
fas, kad galėtų pažvejoti drumstuose vandenyse. Vis dėlto jis su- 
abejojo, sakė pagalvosiąs, dar užeisiąs, ir prokuroro pavaduoto- 
jas turėjo jam į ranką įkišti plunksną ir priversti jį čia pat kabi- 
nete, ant rašomojo stalo, parašyti skundą dėl sukčiavimo, kurį 
jis, išleidęs klientą, užsidegęs uolumu, tuoj nunešė savo dėdei 
teisingumo ministrui. Byla buvo užvesta. 

Rytojaus dieną bendrovės būstinėje, Londono gatvėje, Saka- 
ras ilgai tarėsi su revizijos komisijos nariais ir juriskonsultu, 
sudarinėdamas balansą, kurį norėjo pateikti visuotiniam susirin- 
kimui. Nepaisant sumų, kurias paskolino kitos finansinės įstaigos, 
teko uždaryti langelius, sustabdyti išmokėjimus, nes pareikalavi- 
mai didėjo. Šis bankas, prieš mėnesį turėjęs savo kasose beveik 
du šimtus milijonų, tegalėjo einantiems iš proto klientams tik 
pirmiesiems išmokėti keletą šimtų tūkstančių frankų. Komercinis 
teismas, remdamasis trumpu pranešimu, kurį vakar iš vakaro 
pateikė banko knygas patikrinęs ekspertas, oficialiai paskelbė 
jo bankrotą. Ir vis dėlto Sakaras nesąmoningai žadėjo padėtį dar 
išgelbėti, aklai tikėdamasis ir nepaprastai užsispyręs nepasiduoti. 
Kaip tik tą dieną jis laukė biržos maklerių komiteto atsakymo, 
kad būtų galima nustatyti kompensacijos kursą, bet įėjo durinin- 
kas ir pranešė, kad kažkokie trys ponai jį prašo į gretimąjį saloną. 
Galbūt tai buvo išsigelbėjimas — jis labai linksmas nusiskubino 
ir rado čia policijos komisarą su dviem policininkais, kurie jį tuoj 
areštavo. Arešto orderis buvo išduotas remiantis eksperto rapor- 
tu, kuriame buvo iškelti neteisingi įrašai, ir ypač Biušo skundu, 
kur jis kaltinamas piktam panaudojęs pasitikėjimą ir tvirtinama, 
kad depozitan padėti pinigai buvę panaudoti kitiems tikslams. 

Tą pačią valandą buvo areštuotas ir Amlenas savo bute, Sen 
Lazaro gatvėje. Šį kartą tai jau tikrai buvo galas, tarsi visa neapy- 
kanta ir visos nesėkmės susijungė prieš juos į kovą. Nepaprastas 
visuotinis susirinkimas jau nebegalėjo susirinkti, Visuotinis 
bankas nustojo gyvavęs. 

Brolį areštuojant, ponios Karolinos nebuvo namie, ir jis paliko 
jai tik skubiai parašytą trumpą raštelį. Parėjusi ji apstulbo. Ji 
niekada nemanė, kad bent kas nors galėjo pagalvoti traukti jį 
teismo atsakomybėn, — jis atrodė taip toli nuo bet kokių nešvarių 
machinacijų, ilgi jo išvykimai nuo jo nuėmė bet kokią kaltę. Juk 
rytojaus dieną po bankroto brolis ir sesuo visko išsižadėjo aktyvo 
naudai, panorėjo išeiti iš šios avantiūros be nieko, kaip be nieko į 
ją buvo įėję; susidarė stambi, beveik aštuonių milijonų suma, 
prarijusi ir tris šimtus tūkstančių frankų, paveldėtų iš tetos. Nieko 
nelaukdama, ji ėmė daryti žygius, davinėti prašymus ir gyveno 
vien tam, kad palengvintų savo vargšelio Žoržo likimą, padėtų 
jam gintis; nors ir labai ištverminga, ji apsipildavo ašaromis kiek- 
vieną kartą, kai tik įsivaizduodavo jį nekaltą uždarytą kalėjime, 
aptaškytą šio baisaus skandalo purvais, jo gyvenimą nusiaubtą, 
suteptą amžinai. Jis toks švelnutis, toks silpnas, vaikiškai pamal- 
dus, jos pačios žodžiais tariant, nieko neišmanąs „kvailiukas“, 
išskyrus vien technikos sritį! Pirmiausia ji pyko ant Sakaro, vie- 
nintelio šios katastrofos ir jų nelaimės kaltininko, kurio šlykštų 
darbą jau prisiminė nuo pat pradžios ir aiškiai jį smerkė prade- 
dant pirmomis dienomis, kai jis taip linksmai iš jos pasišaipė, kad 
ji skaitė Kodeksą, ir baigiant paskutinėmis dienomis, kai atėjo ga- 
las ir Žiauriomis nesėkmėmis reikėjo apmokėti visus įstatymų 
pažeidimus, kuriuos ji pramatė, bet nesukliudė. Paskui, sąžinės 
graužimų vis kankinama, kad buvo bendrininkė, ji nutilo, vengė 
jo reikalais atvirai užsiimti, pasiryžusi elgtis taip, lyg jo visai 
nebūtų. Kai tekdavo ištarti jo pavardę, ji kalbėdavo apie jį kaip 
apie svetimą žmogų, priešingos pusės dalyvį, kurio interesai skir- 
tingi. Beveik kasdien lankydama brolį Konsjeržeri kalėjime, ji 
neprašė net leidimo pasimatyti su Sakaru. Ji laikėsi labai šauniai, 
tebegyveno savo bute Sen Lazaro gatvėje, priiminėjo visus, kas 
tik ateidavo — net ir tuos, kurie ateidavo su keiksmais lūpose, ir 
taip ji pasidarė veikli moteris, pasiryžusi kiek tik galėdama gel- 
bėti savo šeimos gerą vardą ir laimę. 

Taip jai leidžiant ilgas dienas aukštai, tame braižybos kabine- 
te, kuriame ji išgyveno tiek gražių darbo ir vilties valandų, vie- 
nas reginys ypač jai draskydavo širdį. Kai tik ji prieidavo prie 
lango ir pažvelgdavo į kaimynų namus, ji negalėdavo be širdgėlos 
žiūrėti į tą kambarėlį, kur po stiklus šmėžavo du profiliai; ten 
gyveno tos dvi vargšės moterys, grafienė de Boviljė ir jos duktė. 

Vasario mėnuo buvo labai nešaltas; ji dažnai matydavo, kaip jos 
lėtu žingsniu, nuleidusios galvas, vaikštinėdavo žiemos nusiaub- 
to, apsamanojusio sodo alėjomis. Katastrofa, ištikusi šias dvi 
būtybes, buvo baisi. Nelaimingosios, prieš dvi savaites turėjusios 
už savo šešis šimtus akcijų milijoną aštuonis šimtus tūkstančių 
frankų, dabar už jas begautų tik aštuoniolika tūkstančių, kai 
šiandien akcijos nukrito nuo trijų tūkstančių iki trisdešimties 
frankų. Visi jų turtai sutirpo, vienkart išnyko: dvidešimt tūkstan- 
čių frankų, kuriuos grafienė taip vargingai buvo sutaupiusi krai- 
čiui, septyniasdešimt tūkstančių frankų skolos, įkeitus dvarelį 
Oblė, du šimtai keturiasdešimt tūkstančių frankų, gautų parda- 
vus tą patį Oblė, kuris tuo metu buvo vertas keturių šimtų tūks- 
tančių. Ką gi daryti, kai vien tik ipotekos, slegiančios jų namus, 
kasmet suėda po aštuonis tūkstančius frankų, o juodvi niekaip 
nesugeba savo namų išlaidų sumažinti iki septynių tūkstančių, 
nors ir labai stengiasi, nors yra baisiai šykščios, nors be galo tau- 
po norėdamos tinkamai pasirodyti ir išsilaikyti savo range? Net 
ir pardavus jų akcijas, kaip išsilaikyti ant paskutinės sudužusio 
laivo skeveldros, kaip išsiversti su tais aštuoniolika tūkstančių 
frankų“ Iškilo būtinas reikalas, kurio grafienė dar nesiryžo spręs- 
ti: palikti namus, tedaro su jais ką nori įkaitų skolininkai, nes 
toliau jiems mokėti palūkanų nėra iš ko, nelaukti, kol paskelbs 
pardavimą iš varžytinių, bet tuoj pasitraukti kur nors į nedidelį 
butuką ir ten gyventi kukliai, nežymiai, kol suvalgys paskutinį 
duonos kąsnį. Tačiau grafienė nenorėjo pasiduoti, nes tai reiškė 
jai pačių šaknų nukirtimą, mirtį visko, kuo ji laikė save, senos 
jos giminės garbės žlugimą, o ji tiek metų atkakliai, karžygiškai 
tą garbę laikė savo drebančiomis rankomis. Boviljė — nuominin- 
kai, nebeturį savo bočių pastogės, gyveną pas kitus, aiškiai skurs- 
tą kaip priveikti žmonės; tikrai dėl to galima iš gėdos numirti! 
Ir ji vis dar grūmėsi. 

Vieną rytą ponia Karolina pamatė šias dvi ponias sodo pašiū- 
rėje skalbiant baltinius. Sena virėja, beveik invalidė, nedaug ką 
tegalėjo joms padėti; per pastaruosius šalčius joms teko senutę 
slaugyti; toks pat buvo ir jos vyras — kartu namų sargas, vežėjas 
ir liokajus, kuris su dideliu vargu apšluodavo namus ir paliuob- 
davo persenusį kuiną — tokį pat griozdą ir paliegėlį kaip ir jis. 
Todėl šios ponios ėmė ryžtingai tvarkyti namų ūkio reikalus; 
duktė protarpiais atsitraukdavo nuo akvarelių ir išvirdavo liesos 
sriubos, kurios iki soties neprivalgydavo visi keturi; motina 
šluostydavo dulkes nuo baldų, lopydavo drabužius ir apavą, visai 
netekusi galvos dėl to taupymo ir įsitikinusi, kad mažiau susidėvi 
Plunksninių šluotelių, adatų ir siūlų, kai ji pati dirba. Bet jeigu 
užklysdavo koks nors svečias, juodvi išbėgdavo, nusimesdavo 

prijuostes, smarkiai apsišvarindavo ir pasirodydavo poniškai, 
su baltomis, nedirbančiomis rankomis. Gatvėje jos rodydavosi 
vis taip pat, garbė liko apsaugota: dvivietė karieta visada iš- 
važiuodavo tvarkingai pakinkyta, nuveždavo grafienę su duk- 
terimi jų reikalais, per dvisavaitinius pietus visada susirinkdavo 
kiekvieną žiemą kviečiami svečiai, ant stalo niekada nebūdavo 
mažiau valgių, sietynuose visada tiek pat žvakių. Bet reikėjo tik 
iš viršaus, kaip ponia Karolina, stebėti sodą, ir galėjai žinoti, 
kokiais baisiais pasninkais sekančias dienas būdavo apmokama 
visa ta puikybė, tas apgaulingas išnykusių turtų fasadas. Kai ji 
pamatydavo juodvi mirtinai nuliūdusias, vaikštinėjančias po 
žalsvais šimtamečių medžių griaučiais, tarp kaimyninių namų, 
kai kildavo begalinis gailestis, ir ji atsitraukdavo nuo lango, 
sąžinės priekaištai draskydavo jai širdį, tarsi ji būtų Sakaro 
bendrininkė ir kalta dėl šio skurdo. 

Kartą rytą ponia Karolina turėjo sielvarto, kuris buvo dar 
skurdesnis. Tarnas jai pranešė, kad atvyko Dežua, ir ji drąsiai 
išėjo jo pasitikti: 

— Na, mano vargšeli Dežuač.. 

Bet ji išsigando ir nutilo pastebėjusi, kad buvęs redakcijos 
pasiuntinys labai išbalęs. Akys atrodė kaip negyvos jo pasikei- 
tusiame veide, o jis pats, toks augalotas, dabar buvo sumažėjęs, 
tarsi sulinkęs per pusę. 

— Na, ką jūs, nereikia taip labai nusiminti, nereikia manyti, 
kad visi tie pinigai Žuvo. 

Tada jis iš lėto prašneko: 

— O, ponia, ne dėl to... Be abejo, iš karto man tai buvo 
žiaurus smūgis, nes aš jau buvau pripratęs galvoti, jog mes turtin- 
gi. Apsvaigsta galva, jautiesi lyg būtum įkaušęs, kai išloši... Die- 
ve mano, aš jau buvau nutaręs vėl imtis darbo ir būčiau tiek dir- 
bęs, jog ir vėl tą sumą būčiau uždirbęs. Tačiau... jūs nežinote... 

Stambios ašaros riedėjo jam per skruostus. 

— Jūs nežinote... Ji išėjo... 

— Išėjo, kas gi? — nustebusi paklausė ponia Karolina. 

— Natali, mano dukrelė... Jos vestuvės iširo, ji baisiai įsiuto, 
kai Teodoro tėvas atėjo mums pranešti, kad jo sūnus per ilgai 
jos laukė, o dabar veda galanterijos prekių parduotuvės.savinin- 
kės dukterį, kuri atsineša beveik aštuonis tūkstančius frankų. 
Žinoma, aš suprantu, kad ji perpyko pamačiusi, jog nebeturi nė 
vieno sū ir lieka netekėjusi... Betgi aš taip ją mylėjau! Dar pra- 
ėjusią žiemą po kelis kartus nakčia atsikeldavau, apkamšydavau 
ją antklode. Net ir tabako atsisakydavau, kad ji turėtų gražesnių 
skrybėlaičių; buvau jai kaip tikra motina, ją užauginau, ir visas 

mano džiaugsmas būdavo matyti ją mūsų butelyje... 

Jį smaugė ašaros, ir jis pravirko. 

— Čia kaltos ir mano ambicijos... Jeigu būčiau pardavęs, kai 
už aštuonias akcijas galėjau gauti tuos šešis tūkstančius frankų 
kraičiui, tą pačią valandą ji būtų ištekėjusi. Tačiau jos vis kilo, 
tiesa? Aš pagalvojau ir apie save, iš pradžių norėjau turėti po 
šešis šimtus rentos, paskui jau po aštuonis šimtus, o vėliau po 
tūkstantį frankų, tuo labiau kad mano dukrelė tuos pinigus būtų 
paveldėjusi... Tik pagalvokite, kad buvo toks momentas, kai jos 
pakilo iki trijų tūkstančių, aš turėjau rankose dvidešimt keturis 
tūkstančius frankų, būtų užtekę jos kraičiui atiduoti šešis tūkstan- 
čius, o man pačiam galima buvo išeiti iš darbo su devyniais šim- 
tais frankų rentos. Bet kur tau! Aš užsimaniau tūkstančio! Argi ne 
kvailybė? Dabar iš visko liko tik du šimtai frankų... Kokią aš 
padariau klaidą! Verčiau būčiau pasiskandinęs!.. 

Jo širdgėla labai sujaudino ponią Karoliną, ir ji leido jam 
išsiverkti. Tačiau jai rūpėjo sužinoti: 

— Išėjo, mano vargšeli Dežua! Bet kaip tai atsitiko? 

Jis sumišo, išbalęs jo veidas truputį paraudo: 

— Taip, išėjo, prapuolė, jau prieš tris dienas. Ji susipažino 
su vienu ponu, kuris gyveno priešais mus; o, labai nieko sau 
ponas, keturiasdėšimties metų vyras... Žodžiu, ji pabėgo. 

Kai jis pasakojo smulkmenas, jo liežuvis kliuvo, jis ieškojo 
žodžių, o ponia Karolina vaizdavosi gražią, liekną šviesiaplaukę 
Natali, užaugusią Paryžiaus gatvėse trapią, grakščią merginą. 
Ypač aiškiai ji įsivaizdavo dideles merginos akis, tokį ramų ir 
tokį šaltą žvilgsnį, spindintį nepaprastu egoizmu. Mergina leidosi 
tėvo dievinama kaip laimingas stabas ir buvo dora, kol jai tai 
buvo naudinga, jai neįmanoma buvo kvailai nupulti, kol ji tikėjo- 
si kraičio laukdama, kada išeis už vyro, atsisės už prekystalio 
kuklioje parduotuvėje ir ten šeimininkaus. Bet toliau gyventi 
be skatiko, tarsi kokiam skudurui su geraširdžiu tėvu, kai jis 
priverstas vėl ieškoti darbo, tai jau ne! Užtenka jai tokio nelinks- 
mo gyvenimo, juk pakeisti jį dabar nėra jokios vilties. Ir ji pasi- 
šalino, ramiai apsiavė bateliais, užsidėjo skrybėlaitę ir išėjo 
kitur. 

— Dieve mano,— mikčiojo toliau Dežua,— tikra tiesa, pas 
mus namie jai nebuvo linksma; o ji tokia šauni, taigi jai įgriso... 
taip nuobodžiai jaunystę leisti. Bet vis dėlto ji pasielgė žiauriai. 
Tik pagalvokite! Nė sudiev man nepasakė, nė žodžio neparašė, 
nė menkiausio pažado retkarčiais mane aplankyti... Ji uždarė 
duris, ir tiek. Matote, man rankos dreba, aš visai pakvaišau. 
Aš negaliu nurimti, vis ieškau jos namie. Dieve mano, po tiek 

metų! Nejaugi jos nebeturėsiu, nejaugi savo vargšo vaikelio 
niekada nebeturėsiu?! 

Jis nebeverkė, tačiau klaikus jo skausmas taip vėrė širdį; jog 
ponia Karolina paėmė abi jo rankas ir, nerasdama kitokios pa- 
guodos, tik kartojo: 

— Vargšeli Dežua, vargšeli Dežua... 

Paskui, norėdama jį išblaškyti, vėl ėmė kalbėti apie Visuoti- 
nio banko žlugimą. Ji atsiprašinėjo, kad leido jam imti akcijų, 
ir griežtai smerkė Sakarą, neminėdama jo pavardės. Tačiau buvęs. 
redakcijos pasiuntinys tuoj atsigavo. Paragavęs lošimo, jis ir 
toliau aistringai jo troško: 

— Et, ponas Sakaras teisingai darė, kad neleido man parduoti! 
Juk viskas sekėsi puikiai, ir jeigu ne išdavikai, kurie nuo mūsų 
pabėgo, mes būtume juos visus suėdę... O ponia, jeigu ponas 
Sakaras būtų čia, viskas eitų kitaip. Mums blogiausia, kad jį 
įkišo į kalėjimą. Tik jis dar galėtų mus išgelbėti... Tai aš pasakiau 
ir teisėjui: „Pone, grąžinkite mums jį, ir aš vėl patikėsiu jam tur- 
tą, patikėsiu ir savo gyvybę, nes tas žmogus, matote, yra gerasis 
dievulis! Jis padaro visa, ko panori.“ 

Ponia Karolina žiūrėjo į jį apstulbusi. Kaip! Jokio pikto žo- 
džio, jokio priekaišto? Tai buvo karštas religingas žmogaus tikė- 
jimas. Kokios vis dėlto įtakos turėjo Sakaras tai prastuolių mi- 
niai, jog taip jiems užkrovė tikėjimo jungą? 

— Žodžiu, gerbiamoji ponia, aš užėjau vien tik to pasakyti; 
atleiskite, kad aš ir apie savo sielvartą pakalbėjau, nes mano gal- 
va jau nelabai tvirta... Kai pamatysite poną Sakarą, būtinai jam 
pasakykite, kad mes visada išvien su juo. 

Jis išėjo svirduliuodamas, o ji, likusi viena, akimirką pasi- 
šlykštėjo gyvenimu. Šis nelaimingasis pervėrė jai širdį. Ant to, 
kurio pavardės neminėjo, ji ėmė pykti dar labiau, dar giliau. 
Beje, atėjo daugiau lankytojų, šį rytą jų buvo net per daug. 

Ypač ją sugraudino atėję Žordanai. Polis ir Marselė, gražiai 
sugyvenanti pora, į svarbius žygius visada eidavo dviese; juodu 
užėjo paklausti, ar jų tėvai Možandrai iš tikrųjų jau nieko negaus 
už savo turimas Visuotinio banko akcijas? Čia nelaimė taip pat 
nepataisoma. Prieš didžiąsias paskutinių dviejų likvidavimų 
kautynes buvęs brezentų fabrikantas jau turėjo septyniasdešimt 
penkias akcijas, kurios jam kainavo apie aštuoniasdešimt tūkstan- 
čių frankų: puikus dalykas, nes vienu momentu, kai kursas buvo 
pakilęs iki trijų tūkstančių, jų akcijų vertė buvo du šimtai dvi- 
dešimt tūkstančių frankų. Tačiau baisu buvo tai, kad, užsidegęs 
kovos aistra, tikėdamas Sakaro genijum, Možandras lošė be 
padengimo, vis pirko, tad turėjo užsimokėti baisiai didelius skir- 
tumus, daugiau kaip du šimtus tūkstančių frankų, vadinasi, turėjo 


277 


atiduoti savo turtų likučius, tą penkiolikos tūkstančių frankų 
rentą, kurią buvo taip sunkiai uždirbęs per trisdešimt darbo metų. 
Jis nieko nebeturėjo, vargu ar galės atsiskaityti net ir pardavęs 
savo namelį Ležandro gatvėje, kuriuo jis taip didžiavosi. Žinoma, 
dėl šios nelaimės ponia Možandr tikrai buvo už jį kaltesnė. 

— O, gerbiamoji ponia, — pasakojo Marselė, kurios malonus 
veidelis vis tiek buvo gaivus ir šypsantis net ir po katastrofų, — 
jūs neįsivaizduojate, kokia pasidarė mama! Ji tokia išmaninga, 
tokia taupi, tarnaičių siaubas!.. Juk ji smulkiai tikrindavo jų 
sąskaitas, lipdavo stačiai joms ant kulnų. Bet paskui ji tekalbėda- 
vo vien tik apie šimtus tūkstančių frankų ir skatindavo tėtę, o jis, 
būdamas nedrąsesnis, jau buvo belinkstąs iš tikrųjų paklausyti 
dėdės Šavo, jeigu ji savo abejonėmis — ištraukti didįjį loterijos 
bilietą ir laimėti milijoną — nebūtų susukusi jam galvos... Iš 
pradžių jie įniko į lošimą skaitydami finansinius laikraščius, ir 
tėtė užsidegė pirmiau, nors jis iš karto dar slėpėsi; bet paskui, kai 
įsitraukė ir mama, kuri, būdama gera šeimininkė, prieš tai ilgus 
metus neapkentė lošimo, netrukus viskas suliepsnojo ir viskas 
žlugo. Argi galimas daiktas, kad žmonės taip pasikeičia, kai juos 
pagauna lošimo aistra? 

Įsivaizdavęs dėdę Šavą, kurį žmona paminėjo, Žordanas links- 
mai įterpė: 

— Kad jūs būtumėte mačiusi dėdės ramumą per visas tas ka- 
tastrofas! Jis buvo tai išpranašavęs ir triumfavo, kieta apykakle 
susiveržęs sprandą... Jis nė dienos nepraleido nenuėjęs į biržą, 
nė dienos nepraleido nelošęs grynais pinigais labai smulkiomis 
sumcmis, kiekvieną vakarą patenkintas parsinešdavo moneto- 
mis po penkiolika—dvidešimt frankų, kaip geras valdininkas, 
sąžiningai įvykdęs savo dienos užduotį. Aplinkui jį iš visų pusių 
byrėdavo milijonai, per dvi valandas susitelkdavo ir išsisklaidy- 
davo didžiuliai turtai, trankydavosi perkūnai, auksas pildavosi 
kaip iš kibiro, o jis nesikarščiuodamas užsidirbdavo tik savo 
kukliam gyvenimui, gaudavo mažutį pelną savo smulkioms ne- 
dorybėms patenkinti... Jis tikras gudruolis, Nolė gatvės gražios 
merginos yra nemažai iš jo gavusios pyragaičių ir saldainių. 

Ši geraširdiška užuomina apie kapitono išdaigas galutinai abi 
moteris pralinksmino. Tačiau tuoj ir vėl joms pasidarė liūdna 
atsiminus, kas įvyko. 

— Deja! — pareiškė ponia Karolina.— Nemanau, kad jūsų 
tėvai ką nors gautų už savo akcijas. Man atrodo, kad viskas baig- 
ta. Jos dabar po trisdešimt frankų, jos tuoj nukris iki dvidešimt 
frankų, iki šimto sū... Dieve mano, vargšai žmonės, tokio amžiaus, 
įpratę pasiturinčiai gyventi, kas jiems busį 

— Ką gi! — paprastai atsakė Žordanas.— Reikės jais pasi- 

rūpinti... Mes dar nesame pakankamai turtingi, bet pagaliau mums 
jau pradeda sektis, ir mes jų nepaliksime gatvėje. 

Jam neseniai pasisekė. Po tiek nedėkingo darbo metų pirmasis 
jo romanas, iš pradžių išspausdintas laikraštyje, o paskui atskirai 
išleistas, jau susilaukė didelio pasisekimo; jis gavo keletą tūks- 
tančių frankų, dabar jam jau atsidarė visos durys; jis degė noru 
vėl sėsti prie darbo, būdamas tikras susilauksiąs turtų ir garbės. 

— Jeigu negalėsime jų pasiimti pas save, tai išnuomosime 
jiems kuklų butą. Vis tiek susitvarkysime, dievaži! 

Marselė, žiūrėdama į jį su begaline meile, suvirpėjo: 

— O, Poli, Poli, koks tu geras! 

Ji ėmė kūkčioti. 

— Nusiraminkite, vaikeli, labai prašau,— vis kartojo ponia 
Karolina guosdama ir nustebusi.— Nereikia taip kankintis. 

— Ne, leiskite, aš nesikankinu... Bet iš tikrųjų visa tai taip 
kvaila! Bet sakykite, ar mama ir tėtė neprivalėjo man, kai aš tekė- 
jau už Polio, atiduoti kraitį, apie kurį jie nuolat kalbėdavo! Ta 
dingstimi, kad Polis neturėjo nė vieno sū ir kad aš, tesėdama savo 
pažadą, dariau kvailystę, jie mums nedavė nė santimo... O štai 
kaip jiems šiandien sekasi! Mano kraitį jie būtų vėl atradę, nes 
jo birža nebūtų suėdusi! 

Ponia Karolina ir Žordanas nesusilaikė nenusijuokę. Bet tai 
nepaguodė Marselės, ji dar labiau verkė. 

— Ir tai dar ne tas... Kai Polis buvo neturtingas, aš sapnavau 
sapną! Taip! Kaip pasakose: aš sapnavau, kad esu princesė ir kad 
vieną gražią dieną savo vargstančiam princui atnešiu daug, daug 
pinigų ir jam padėsiu būti dideliu poetu... O štai dabar aš jam 
nebereikalinga, štai aš su savo šeima jam tik trukdau! Dabar jis 
viskuo rūpinsis, dabar jis visus apdovanos... O, mano širdis alps- 
ta! 

Jis guviai ją apkabino: 

— Ką tu čia mums pasakoji, kvailiuke? Argi žmona privalo 
ką atnešti? Bet juk tu pati save atnešei, atnešei savo jaunatvę, 
savo meilę, savo puikią nuotaiką, ir nėra pasaulyje princesės, kuri 
galėtų duoti daugiau! 

Ji tuojau nusiramino, laiminga, kad taip mylima, supratusi, 
kad verkti iš tikrųjų buvo kvaila. Jis toliau kalbėjo: 

— Jeigu tavo tėvas ir tavo motina norės, mes juos apgyven- 
dinsime Kliši kvartale, kur aš mačiau nebrangių butų pirmame 
aukšte, su sodeliais... Pas mus, toje mūsų skylėje su keturiais 
baldais, labai jauku, bet ir labai ankšta, tuo labiau kad netrukus 
mums prireiks daugiau vietos... 

Ir vėl nusišypsojo, atsigręžęs į ponią Karoliną, kuri labai 
susigraudinusi stebėjo šią šeimyninę sceną, jis tarė: 

— Nagi taip, netrukus būsime trise! Galima prisipažinti, kai 
dabar aš esu ponas, pelnąs sau duoną!.. Ar ne? Ponia, juk tai dar 
viena dovana, kurią ji man įteiks, 0 ji verkia, kad nieko man 
neatnešusi! 

Ponia Karolina, beviltiškai kentėdama dėl savo nevaisingumo, 
pažvelgė į kiek paraudusią Marselę; ji nebuvo pastebėjusi, kad 
Marselės liemuo pastorėjęs. Dabar ir jos akys buvo pilnos ašarų. 

— O, brangūs vaikeliai, mylėkitės tvirtai! Tik jūs esate pro- 
tingi, tik jūs esate laimingi! 

Paskui, prieš atsisveikinant, Žordanas smulkiau papasakojo 
apie „Vilties“ laikraštį. Pats instinktyviai bodėdamasis aferomis, 
jis apie tai kalbėjo linksmai, kaip apie labai nepaprastą lindynę, 
kurioje aidi spekuliacijos plaktukų garsai. Spekuliavę visi tar- 
nautojai, pradedant vyriausiuoju redaktorium ir baigiant redak- 
cijos pasiuntiniu; niekada nelošęs tik jis vienas ir dėl to buvęs 
labai blogai vertinamas ir jautęs visų panieką,— juokdamasis 
pasakojo jis. Beje, Visuotinio banko žlugimas, ypač Sakaro areš- 
tas, laikraščiui padarė galą. Redaktoriai išlakstė, bet Žantru, ne- 
turėdamas kur dingti, atkakliai laikėsi įsikibęs į šią skeveldrą, 
norėdamas dar pagyventi ant sudužusio laivo likučių. Jis buvo 
galutinai žuvęs, tie treji klestėjimo metai jį nusiaubę, nes jis 
baisiai piktnaudžiavo visu tuo, kas perkama, kaip badmiriai, 
kurie nusprogsta tą dieną, kai persivalgo. Keistas dalykas, tarp 
kitko, logiškas — tai galutinis baronienės Sandorf smukimas: 
visai pakvaišusi, norėdama atgriebti savo pinigus, katastrofos 
sąmyšyje ji pasidarė šio Žmogaus meiluže. 

Išgirdusi baronienės pavardę, ponia Karolina truputį pabalo, 
tačiau Žordanas, nieko nežinojęs apie šių dviejų moterų varžy- 
bas, savo pasakojimą papildė: 

— Aš nežinau, kodėl ji pasidavė. Galbūt tikėjosi, kad jis, 
būdamas reklamų agentu ir turėdamas pažinčių, ją painformuos. 
Galbūt pririedėjo iki jo vien tik veikiama kritimo dėsnio — vis 
žemyn ir žemyn. Aš daug kartų esu pastebėjęs, kad lošimo aistro- 
je glūdi ardantis fermentas, kuris viską graužia ir pūdo, kuris i: 
geriausiai išauklėtą, labai išdidžią, kilmingą asmenybę paverčia 
niekinga, į griovį iššluota žmogaus atmata... Šiaip ar taip, jeigu 
tas šunsnukis Žantru neužmiršo, kaip baronienės tėvas, pasak 
žmonių, jam spirdavo į užpakalį, kai jis kitados pas jį ateidavo 
kaulyti užsakymų, tai dabar jis gerai atsikeršijo; aš pats, užsukęs 
į redakciją pabandyti gauti algą ir per staigiai atidaręs duris, 
užtikau juodu besiaiškinančius ir savo akimis mačiau, kaip Žan- 
tru atsivėdėdamas skaldė antausius Sandorit:.. O, šis prasigėręs 
vyras, paskendęs alkoholyje ir ištvirkavimuose, brutaliai, veži- 
kiškai mušė tą aukštuomenės damą! 

Ponia Karolina nutraukė jį skausmingu mostu. Jai pasirodė, 
kad šis beribis nuopuolis ją pačią apdrabsto purvais. 

Atsisveikindama Marselė labai maloniai paspaudė jai ranką: 

— Bent nepamanykite, brangioji ponia, kad mes užėjome 
jums pasakyti ko nors nemalonaus. Priešingai, Polis poną Sakarą 
labai gina. 

— Žinoma! — sušuko jaunuolis.— Man jis visada buvo labai 
malonus. Niekad neužmiršiu, kaip jis mus išvadavo nuo to bai- 
saus Biušo. Kad ir ką sakytum, tai vis tiek labai stiprus žmogus... 
Kai jį pamatysite, ponia, būtinai jam pasakykite, kad jaunoji pora 
jam yra labai dėkinga. 

Kai Žordanai išėjo, ponia Karolina piktai papurtė galvą. 
Dėkinga — už ką? Už tą, kad Možandrai paleisti elgetomis! 
Žordanai, kaip ir Dežua, išėjo tais pačiais žodžiais atsiprašinėdami 
ir linkėdami viso gero. O juk šie viską žinojo! Šis rašytojas žino- 
jo, kaip kas vyko, jam finansų pasaulis nesvetimas ir jis taip 
gražiai reiškė panieką pinigui. Jos pasipiktinimas vis augo, didė- 
jo. Ne, neįmanoma atleisti — per daug purvo. Žantru suduotas 
antausis baronienei už tai neatkeršijo. Juk viską supūdė Sa- 
karas. 

Tą dieną ponia Karolina turėjo nueiti pas Mazo tam tikrų do- 
kumentų, kuriuos ji norėjo pridėti prie brolio bylos. Ji taip pat 
labai norėjo sužinoti, kaip jis laikytųsi tuo atveju, jei gynyba jį 
pakviestų liudytoju. Susitikti buvo sutarta ketvirtą valandą, 
biržai užsidarius; likusi pagaliau viena, ji praleido daugiau kaip 
pusantros valandos berūšiuodama jau gautas informacijas. Ji 
pradėjo aiškiai matyti šią griuvėsių krūvą. Taip rytojaus dieną 
po gaisro, kai dūmai išsisklaido ir kai degėsiai užgęsta, valomi 
likučiai, atkakliai tikintis rasti sutirpusių brangenybių, aukso. 

Pirmiausia ji pati save klausė, kur galėjo dingti pinigai. Dviem 
šimtams milijonų prasmegus, tegul vienų kišenės ištuštėjo, užtat 
kitų turėjo būtinai prisipildyti. Tačiau atrodė tikras dalykas, 
kad kritimo spekuliantų grėblys visos šios sumos nesusižėrė ir 
kad geras jos trečdalis kažkur nesulaikomas nutekėjo. Katastrofų 
dienomis biržoje pinigus sakytum žemė sugeria, jie pasklysta 
ir po truputį prilimpa prie pirštų visiems. Vienas tik Gunderma- 
nas turėjo įsidėti į kišenę apie penkiasdešimt milijonų. Paskui 
ėjo Degremonas su dvylika, gal penkiolika milijonų. Taip pat 
buvo minimas ir markizas de Boenas, kurio klasikinis lošimas 
dar kartą pavyko: pralošęs iš kilimo pas Mazo, jis atsisakė užsi- 
mokėti, bet, iš kritimo išlošęs pas Žakobi, jis paėmė bemaž du 
milijonus; tačiau šį kartą, nors ir žinodamas, kad markizas, kaip 
paprastas sukčius, buvo užrašęs savo baldus žmonai, Mazo, eida- 
mas iš proto dėl savo nuostolių, kalbėjo, kad reikia jam siųsti 

oficialų raštą. Beje, kone visi Visuotinio banko administratoriai 
karališkai pasinaudojo: vieni iš jų, kaip Kolbas ir Jurė, parduoda- 
mi aukščiausiu kursu prieš sužlugimą, o kiti, kaip markizas ir 
Degremonas, pereidami pas kritimo spekuliantus, ėmęsi išdavikų 
taktikos; ir dar pridurtina, kad viename iš paskutinių posėdžių, 
kai bendrovė jau buvo beviltiškoje padėtyje, valdyba kiekvie- 
nam savo nariui paskyrė daugiau kaip po šimtą tūkstančių kredi- 
to. Pagaliau pintinėje Delarokas ir ypač Žakobi buvo išlošę stam- 
bias sumas, bet jas jau prarijo dvi atviros, niekada neprisipildan- 
čios bedugnės: pirmajam merginėjimo aistra, antrajam lošimo 
aistra. Taip pat sklido gandas, kad Natansonas, savo naudai lošęs 
iš kritimo, o Sakarui iš kilimo, laimėjęs tris milijonus ir tapęs vie- 
nu iš kulisės karalių; o buvo nepaprastai didelė galimybė jam vis- 
ką prakišti, nes jis buvo stipriai įsipareigojęs stambiais pirkimais 
Visuotiniam bankui, kuris jau nebegalėjo tai apmokėti, jeigu 
nebūtų iškilęs reikalas visai kulisei nubraukti skolą, daugiau kaip 
šimtą milijonų frankų, pripažinus ją neišsigalinčiu skolininku. 
Neginčijamai laimingas ir gudrus buvo tas Natansoniukas! Iš tos 
aferos visi šypsojosi, nes juk labai gražu sau pasilikti, ką išlošei, 
ir nemokėti to, ką pralošei! 

Bet skaičiai nieko nepaaiškino, ponia Karolina negalėjo tiks- 
liai nustatyti, kiek kas išlošė, nes biržos operacijos vyksta visiš- 
kai slaptai, o biržos makleriai griežtai laiko profesinę paslaptį. 
Nieko nesužinotum net ir nagrinėdamas užrašų knygeles, kur 
pavardės nerašomos. Taip ji veltui bandė sužinoti, kokią sumą 
turėjo pasiimti Sabatanis, išnykęs po paskutinio likvidavimo. 
Dar vienas nuostolis iš šios pusės, skaudžiai palietęs Mazo. Tai 
paprasta istorija: iš pradžių įtartinas klientas priimamas su ne- 
pasitikėjimu, jis įneša kuklų dviejų trijų tūkstančių užstatą ir 
pirmuosius mėnesius lošia atsargiai, kol susidraugauja su biržos 
maklerių, ir jo kuklus užstatas užmirštamas; tada jis iškrečia 
banditišką pokštą ir rytojaus dieną pabėga. Mazo kitkart kalbėjo, 
kad reikią Sabatanį pašalinti iš biržos, kaip kadaise jis buvo pa- 
šalinęs Šloserą, tos pat gaujos sukčių, amžinos gaujos, kuri pinigų 
rinkoje veikia taip, kaip vagys kadaise veikdavo girioje. Bet šis 
levantietis, italas su rytiečių kraujo priemaiša, aksominėmis aki- 
mis, apie kurio nepaprastas ypatybes patyliukais šnibždėdavosi 
smalsuolės moterys, jau išvyko į kažkurią užsienio sostinę, rodos, 
į Berlyną, apgrobti biržos tikėdamasis, kad Paryžiaus biržoje 
bus užmirštas, vėl čia sugrįš, vėl su juo visi sveikinsis, ir jis, 
naudodamasis visuotiniu atlaidumu, savo žygdarbį galės pradėti 
iš naujo. 

Paskui ponia Karolina sudarė katastrofos aukų sąrašą. Visuo- 
tinio banko žlugimas buvo viena tų baisiųjų katastrofų, kurios 


282 


sukrečia miestą. Niekas neliko tvirtas ir nepajudintas, suspro- 
ginėjo gretimos įmonės, kasdien vis dar kas nors sugriūdavo. 
Vieni po kitų griuvo bankai su baisiu trenksmu kaip po gaisro 
stati išlikę sienų fasadai. Nusiminę, tylėdami visi klausėsi tų 
griūčių, teiraudamiesi save pačius, kada tie griuvimai sustos. 
Jai skaudėjo širdį ne tiek dėl patekusių į verpetą ir sutraiškytų 
bankininkų, bendrovių, finansininkų ir daiktų, kiek dėl tų vargšų 
akcininkų, net ir spekuliantų, atsidūrusių aukų tarpe, kuriuos ji 
pažino ir mylėjo. Po katastrofos ji susiskaičiavo savo žuvusiuo- 
sius. Šių tarpe buvo ne vien tik jos vargšas Dežua, kvailiai ir 
pasigailėtini Možandrai bei tos nuliūdusios ir tokios graudinan- 
čios ponios de Boviljė. Ją sukrėtė kita drama — šilkų fabrikanto 
Sedilio bankrotas, paskelbtas vakar. Matydama, kaip jis dar- 
buojasi administracijoje, ji sakydavo, kad tai vienintelis žmogus 
taryboje, kuriam ji patikėtų dešimt sū, ir laikė jį sąžiningiausiu 
žmogumi pasaulyje. Koks baisus dalykas lošimo aistra! Žmogus, 
sąžiningai dirbęs trisdešimt metų, sukūrė vieną tvirčiausių firmų 
Paryžiuje, o čia mažiau kaip per trejus metus išgriovė jos pagrin- 
dus ir taip ją apiplėšė, jog ji staiga subyrėjo! Kaip karčiai jis 
turėjo gailėti kadaise buvusių darbščių dienų, kai jis dar tikėjo, 
kad turtą įgyti galima pamažu, nuolat stengiantis! Pirmasis atsi- 
tiktinis išlošimas sukėlė jame panieką tokiam lėtam darbui; jį 
graužė svajonė per vieną valandą užkariauti biržoje milijoną, 
kuriam sąžiningas pirklys turi padėti visą savo gyvenimą! Ir štai 
birža viską nunešė, nelaimingasis liko kaip žaibo pakirstas, par- 
trenktas, nesugebąs ir nevertas pradėti biznį iš naujo, su sūnumi, 
kuris dėl skurdo galbūt pasidarys sukčium: tas Giustavas lėbau- 
tojas ir dykūnas, per metus prasiskolinęs iki keturiasdešimt 
penkiasdešimt tūkstančių frankų, buvo jau susikompromitavęs 
bjaurioje istorijoje su vekseliais, pasirašytais Žermenai Ker. 
Buvo ir dar kitas nukentėjęs vargšas — tarpininkas Masijas, dėl 
kurio sielojosi ponia Karolina, nors, dievaži, šiems melo ir vagys- 
čių komisionieriams ji paprastai užuojautos neparodydavo. Betgi 
šį pastarąjį ji taip pat pažino, kai jis, šypsodamasis, didelėmis 
akimis, kaip nubaustas geras šunelis, bėgiodavo po Paryžių ir 
rankiodavo smulkius užsakymus. Jeigu jis pagaliau bent vieną 
akimirką patikėjo, kad, sekdamas Sakarą, čiupo laimę ir pasidarė 
vienu iš šeimininkų pinigų rinkoje, tai koks baisus turėjo būti 
jo pabudimas iš to sapno, kai jis nukrito ant žemės su nusuktu 
sprandu! Jo įsiskolinimai siekė septyniasdešimt tūkstančių fran- 
kų, tačiau savo skolas jis išsimokėjo, nors galėjo ir nemokėti 
kaip daugumas kitų lošėjų, pasiremdami tokiu išimtiniu atsiti- 
kimu; prisiskolindamas iš savo draugų, jis padarė didžiausią 
kvailystę, nes taip jis užsikrovė vergiją visam amžiui, ir niekas 

to nevertino, o kai kas už jo nugaros tik gūžčiojo pečiais. Jis ir 
vėl ėmė bodėtis nešvariu savo amatu, apmaudą liejo vien tik 
biržai šaukdamas, jog čia reikią būti žydu, jei nori, kad sektųsi, 
tačiau ryžosi pasilikti, nes vis užsispyręs tikėjosi išlošti stambų 
laimikį, kol akys dar žvalios ir kojos greitos. Bet ypač begalinę 
pagailą poniai Karolinai kėlė nežinomi lavonai, aukos be vardų 
ir be istorijos. Tokių, suvirtusių krūmuose ir žolių prižėlusiuose 
grioviuose, buvo-legionas; kai kurie lavonai dingo, už kiekvieno 
medžio kamieno kriokė mirties baimės apimti sužeistieji. Kokios 
baisios, tylios dramos, kokia smulkių rentininkų ir smulkių akci- 
ninkų minia, kuri visas savo santaupas buvo sudėjusi į tą pačią 
vertybę: pensijon išėję namų sargai, išblyškusios senmergės, 
gyvenančios su katėmis, gyvenimą manijakiškai tvarką provin- 
cijos pensininkai, nuo pavargėlių šelpimo nuskurdę kaimo ku- 
nigai — visa ta smulkmė, kuri savo sąmatas sudarinėja iš kelioli- 
kos su, skiria po tiek ir tiek pienui, po tiek ir tiek duonai, taip 
tiksliai ir taip smulkiai, jog įvyksta kataklizmas, jeigu dviejų 
sū nepritenka. Ir bematant jau nieko nėra, gyvenimas nukirstas, 
sunaikintas, senos, drebančios, išklibusios rankos dirbti nebesu- 
geba, grabalioja patamsiuose, ir visos tos nužemintos, ramios 
būtybės staiga įstumtos į baisų vargą! Šimtas beviltiškų laiškų 
atėjo iš Vandomo, iš kur pabėgo tas rentų rinkėjas ponpalaikis 
Fajė, kuris išdumdamas katastrofą dar labiau padidino. Valdy- 
damas savo klientų pinigus ir akcijas, biržoje jų vardu darydamas 
operacijas, jis ir pats įprato pašėlusiai lošti, tačiau, kai pralošė, 
tai nemalonėjo užsimokėti ir pabėgo su keliais šimtais tūkstančių 
frankų, kuriuos turėjo savo rankose. Apie Vandomą jis paliko 
skurdą ir ašaras tolimiausiuose ūkiuose. Taigi banko sužlugimas 
pasiekė ir šiaudines pastoges. Kaip po didelių epidemijų, apgai- 
lėtinomis aukomis buvo vidutiniškai pasiturį gyventojai, smul- 
kūs taupytojai, kurių tik vaikai, sunkiai padirbėję daugel metų, 
galės atsigriebti. 

Pagaliau ponia Karolina išvyko pas Mazo; eidama į Banko 
gatvę pėsčia, ji pergalvojo pakartotinius smūgius, kurie per 
pastarąsias dvi savaites ištiko biržos maklerį. Fajė, kuris iš jo 
pavogė tris šimtus tūkstančių frankų, Sabatanis, palikęs neap- 
mokėtą bemaž dvigubai didesnę sąskaitą, markizas de Boenas ir 
baronienė Sandortf, atsisakę sumokėti per abu daugiau kaip mili- 
joną frankų skirtumų, Sedilis, kurio bankrotas nuglemžė maž- 
daug tokią pat sumą, neskaitant aštuonių milijonų frankų, kuriuos 
jam įsiskolino Visuotinis bankas; tie aštuoni milijonai, repor- 
tuoti Sakarui, buvo siaubingas nuostolis, praraja, kurioje neri- 
maujanti birža valanda po valandos tikėjosi pamatyti jį paskęs- 
tant. Jau du kartus buvo pasklidęs gandas apie katastrofą. Liki- 

mui taip įsisiautėjus, prisidėjo dar paskutinė nelaimė, tarsi lašas 
vandens, perpildęs taurę: užvakar buvo areštuotas tarnautojas 
Flori, sugautas išeikvojęs šimtą aštuoniasdešimt tūkstančių fran- 
kų. Panelė Šiušiu, buvusi kukli statistė, lieknas Paryžiaus šali- 
gatvių žiogelis, pamažu ėmė reikalauti vis daugiau ir daugiau: 
iš pradžių nebrangių, linksmų vaišių, paskui buto Kondorse gat- 
vėje, paskui brangenybių, mezginių; šį nelaimingą karštakošį 
jaunuolį pražudė pirmasis jo išlošimas, kai po Sadovos jis laimė- 
jo dešimt tūkstančių frankų; tie malonumų pinigai, taip greitai 
išlošti ir taip greitai išleisti, pareikalavo daugiau, dar daugiau, 
kai jis karštligiškai užsidegė aistra moteriai, kurią taip brangiai 
nusipirko. Tačiau nepaprasčiausia buvo tai, kad Flori apvogė 
savo šeimininką, norėdamas užmokėti praloštą sumą kitam mak- 
leriui: savotiškas sąžiningumas, baimė, kad' jo tuojau nesuimtų 
ir, be abejo, viltis vagystę paslėpti užkemšant skylę kokia nors 
stebuklinga operacija. Kalėjime jam pabudo. gėda ir neviltis, ir 
jis labai verkė; žmonės kalbėjo, kad jo motina, rytą atvykusi 
iš Santo jo atlankyti, susirgusi ir turėjusi atsigulti savo draugų 
namuose, kur ji sustojo. | | 
Koks keistas dalykas sėkmė! — galvojo ponia Karolina, ei- 
dama per Biržos aikštę. Ją vis dar stebino toks nepaprastas Visuo- 
tinio banko pasisekimas, toks greitas, triumfališkas jo iškilimas, 
laimėjimai ir galybė, išugdyta mažiau kaip per ketverius metus, 
o paskui tas staigus sugriuvimas, kai tam kolosaliam pastatui 
paversti dulkėmis pakako vieno mėnesio. Ar ne tokia pat buvo 
ir Mazo istorija? Tiesa, niekada nebuvo matyta, kad likimas 
žmogui taip nusišypsotų. Trisdešimt dvejų metų jau biržos makle- 
ris, praturtėjęs savo dėdės mirties dėka, laimingas žavios moters 
vyras, kurį ji dievino, kuriam padovanojo du gražius vaikučius, 
beje, jis buvo gražus vyras, pintinėje kasdien įgaudavo daugiau 
svorio dėl savo ryšių, veiklumo ir tikrai nuostabios uoslės, net 
ir dėl spiegiančio balso, šio fleitos balso, kuris taip pat išgarsėjo 
kaip ir Žakobi griaudimas. Ir štai netikėtai padėtis pašlijo, jis 
atsidūrė ant bedugnės krašto, ir dabar tereikėjo tik vieno pūste- 
lėjimo, ir jis ten įvirs. Betgi jis pats nelošė, nuo to jį dar gynė 
karštas darbo pamėgimas, jo nerami jaunystė. Jis buvo pakirstas 
garbingoje kovoje dėl patyrimo stokos ir savo blogumo — dėl to, 
kad per daug pasitikėjo kitais. Beje, simpatijų jis nenustojo, ir 
buvo manoma, kad iš ten jis galėtų labai garbingai iškopti. 
Laiptais pakilusi į kontorą, ponia Karolina iš karto pajuto 
griuvėsių kvapą, slapto nerimo drebulį niūriuose skyriuose. 
Eidama pro kasą, ji pastebėjo visą būrį laukiančių, kokią dvide- 
šimt asmenų, 0 grynųjų pinigų ir vertybių popierių skyriuose 
kasininkai tebevykdė firmos įsipareigojimus, bet lėtai, kaip 

tuštindami paskutiniuosius stalčius. Likvidavimų skyrius pro 
atdaras duris jai pasirodė užsnūdęs; kai birža nedirbdavo, septyni 
jo tarnautojai, tik retkarčiais gaudami tvarkyti pasitaikančius 
sandėrius, skaitydavo laikraščius. Tik grynųjų pinigų skyriuje 
buvo šiek tiek gyviau. Ją priėmė įgaliotinis Bertjė, išbalęs, labai 
susisielojęs dėl firmos nelaimės. 

— Aš nežinau, gerbiamoji ponia, ar galės ponas Mazo jus 
priimti... Jis truputį negaluoja; jis peršalo, nes visą praėjusią 
naktį užsispyręs dirbo nekūrentame kabinete ir ką tik nulipo 
namo, į antrąjį aukštą, pailsėti. 

Bet ponia Karolina spyrėsi: 

— Labai jus prašau, pone, leiskite jam pasakyti kelis žo- 
džius:.. Galbūt tai nulems mano brolio išgelbėjimą. Ponas Mazo 
gerai žino, kad mano brolis biržos operacijomis niekada neužsi- 
iminėjo, ir jo paliudijimas turėtų didžiulę reikšmę... Be to, turiu 
jį paklausti kai kurių skaičių, jis vienas tegali mane paintormuoti 
apie tam tikrus dokumentus. 

Bertjė nors dvejodamas pagaliau ją paprašė užeiti į biržos 
maklerio kabinetą: | 

— Valandėlę čia palūkėkite, ponia, aš tuojau pažiūrėsiu. 

Šiame kambaryje ponia Karolina iš tikrųjų pajuto, kad labai 
šalta. Židinyje ugnis, matyt, užgesusi jau vakar vakare, ir niekas 
nepagalvojo ją užkurti. Bet dar labiau ją nustebino ideali tvarka: 
tarsi visą naktį ir visą rytą kažkas čia tuštino stalčius, naikino 
nenaudingus dokumentus, reikalingus sutvarkė. Niekur nesimėtė 
joks dokumentas, net ir joks laiškas. Ant rašomojo stalo buvo 
tik tvarkingai padėta rašalinė, dėžutė plunksnoms sukišti ir dide- 
lis biuvaras, iš kurio kyšojo žalios spalvos kortelių pluoštas: 
žalia firmos kortelių spalva reiškė viltį. Tas triukšmas, ta sunki 
tyla dvelkė begaliniu liūdesiu. 

Po kelių minučių vėl pasirodė Bertjė: 

— Dievaži, gerbiamoji, du kartus skambinau, daugiau nebe- 
drįstu... Išeidama apsigalvokite, ar vertėtų jums pačiai skambin- 
ti. Bet aš patarčiau užeiti kitą kartą. 

Poniai Karolinai teko sutikti. Tačiau antro aukšto laiptų aikš- 
telėje ji dar dvejojo ir buvo net pakėlusi ranką prie skambučio. 
Galų gale ji buvo beišeinanti, bet riksmai, raudos ir duslus švagž- 
dėjimas buto gilumoje ją sulaikė. Staiga atsidarė durys, pro jas 
išsiveržė persigandęs tarnas, kuris bematant dingo laiptuose, 
mikčiodamas: 

— Dieve mano, dieve mano! Ponas... 

Ji stovėjo priešais atidarytas duris, pro kurias dabar buvo 
aiškiai girdėti siaubingo skausmo riksmas. Ji visa sustingo įspė- 
Jusi ir aiškiai įsivaizduodama, kas čia įvyko. Iš pradžių ji norėjo 

pabėgti, bet paskui jau nebegalėjo, pagauta gailesčio, nepajėgė 
atsitraukti nepamačiusi ir neprisidėjusi savo ašaromis. Ji įžengė 
į vidų, visas duris rado atdaras, priėjo prie salono. 

Dvi tarnaitės, matyt, virėja ir kambarinė, stovėjo prie durų, 
ištiesusios kaklus ir persigandusios, mikčiojo: 

— (O ponas! O dieve mano! Dieve mano... 

Pilka žiemos diena jau baigėsi, ir silpna šviesa vos skverbėsi 
pro praskleistas storas šilkines užuolaidas. Tačiau kambaryje 
buvo labai šilta, židinyje žioruodamos baigė degti storos pliaus- 
kos, apšviesdamos sienas dideliais raudonais atspindžiais. Ant 
stalo stovėjo dideliausias rožių pėdas, karališkas šiame sezone 
bukietas, kurį dar vakar biržos makleris parnešė žmonai; šioje 
šiltadaržio šilumoje jis prasiskleidė ir prikvėpino visą patalpą. 
Rodos, kvepėjo net rafinuoti prabangūs baldai, rodos, tai buvo 
sėkmės, turtų, laimingos meilės kvapas, viešpatavęs čia ketverius 
metus. Raudono ugnies atspindžio nušviestas, pargriuvęs ant 
sofos krašto, kulkos perverta galva gulėjo Mazo, ranka mėšlun- 
giškai gniaužė revolverio rankeną, o atskubėjusi jauna jo žmona, 
stovėdama priešais jį, garsiai raudojo ir klykė, ir tas klyksmas 
buvo girdėti laiptuose. Kai pasigirdo šūvis, ji laikė ant rankų 
savo puspenktų metų berniuką, kuris iš baimės rankytėmis apsi- 
kabino jos kaklą; o jos dukrytė, jau šešerių metų, atsekė paskui 
įsikibusi į jos sijoną, glausdamasi prie jos; girdėdami, kaip verkia 
motina, abu vaikai taip pat baisiausiai klykė. 

Ponia Karolina tuoj pat norėjo juos išsivesti: 

— Ponia, maldauju... Ponia, nelikite Čia... 

Ji pati drebėjo, pasijuto alpstanti. Ji matė, kad iš peršautos 
Mazo galvos kraujas dar tebevarva, lašas po lašo krinta ant sofos 
aksomo ir nuo jo ritasi ant kilimo. Ant grindų buvo plati dėmė, 
ir ji vis dar plėtėsi. Ir jai pasirodė, kad šis kraujas ją pasieks, ap- 
taškys jos kojas ir rankas. 

— Ponia, maldauju jus, eime kartu... 

Tačiau nelaimingoji neklausė, nejudėjo iš vietos tarsi suakme- 
nėjusi, su sūneliu, pakibusiu ant kaklo, su dukrele, prisispaudu- 
sia prie jos liemens; ji atrodė įaugusi į grindis, ir jokia jėga pasau- 
lyje nebūtų jos iš čia išrovusi. Visi trys jie buvo šviesiaplaukiai, 
gaivaus, pieniškai balto gymio, motina atrodė tokia pat švelnutė 
ir nekalta kaip ir vaikai. Apstulbę, kad žuvo jų palaima, kad 
staiga išnyko laimė, kuri turėjo trukti visada, jie garsiai šaukė, 
dejavo, tarsi išraudodami visą baisų žmonių giminės skausmą. 

Tada ponia Karolina atsiklaupė ant abiejų kelių. Ji verkė, 
vebleno: 

— O ponia, jūs draskote man širdį... Dėl dievo meilės, ponia, 

atsitraukite nuo to vaizdo, eime į gretimą kambarį, leiskite man 
bent kiek palengvinti jums padarytą skausmą... 

Tačiau ši rūsti ir gaili grupė — motina su dviem tarsi į ją 
įaugusiais vaikučiais, visi trys palaidais ilgais šviesiais plaukais, 
nepajudėjo iš vietos. Ir jie vis taip baisiai šaukė, gailiai aimanavo 
kaip Žvėriukai miške prie medžiotojų nušauto, kraujais aptekusio 
tėvo. 

Visai netekusi galvos, ponia Karolina atsistojo. Pasigirdo 
žingsniai, balsai, matyt, atvyko gydytojas konstatuoti mirties. 
Ji nebegalėjo ilgiau čia pasilikti, ji pabėgo, lydima siaubingų, 
neperstojančių aimanų, kurios jai skambėjo ir gatvėje, ir fiakrų 
dundesyje. 

Dangus blyško, buvo šalta, tačiau ji ėjo pamažu iš baimės, 
kad jos nepalaikytų žudike ir neareštuotų, nes ji atrodė labai 
suglumusi. Visa vėl jai stojosi prieš akis, visa siaubingai suby- 
rėjusi dviejų šimtų milijonų istorija, milijonų, kurie suvertė 
tokią daugybę griuvėsių ir sutraiškė tiek aukų. Kokia slaptinga 
jėga taip greitai pastačiusi šį aukso bokštą dabar jį taip sugriovė? 
Tos pačios rankos, kurios jį pastatė, tarsi pašėlusios, pagautos 
beprotybės, nepaliko akmens ant akmens. Visur girdėjosi vaito- 
jimai, turtai byrėjo su tokiu trenksmu, kaip iš vežimų į šiukšlių 
duobes verčiamas laužas. Čia buvo paskutinieji Boviljė giminės 
dvarai, grašis po grašio sukrapštytos Dežua santaupos, Sedilio 
fabrikų uždirbtas pelnas, buvusių prekybininkų Možandrų ren- 
tos — viskas sumišai ir su trenksmu sumesta į tos pačios nieku 
nepripildomos kloakos dugną. Čia buvo ir Žantru, paskendęs 
alkoholyje, ir Sandorf, paskendusi purvuose, ir Masijas, vėl 
grįžęs į varganas šunies skaliko pareigas, už skolas prirakintas 
prie biržos iki gyvos galvos; čia ir apsivogęs Flori, kalėjime 
kenčiąs už galantiško vyro silpnybes, ir Sabatanis su Fajė, iš 
baimės dumią šuoliais nuo žandarų; čia buvo ir nežinomos aukos, 
kurios dar labiau draskė širdį, kėlė didesnį gailestį — didžiulė 
visokių vargšų minia, po katastrofos palikta likimo malonei, be 
skatiko, drebanti nuo šalčio, šaukianti iš bado. O, be to, mirtis, 
šūviai visuose keturiuose Paryžiaus kampuose, sutriuškinta Mazo 
galva, lašais varvąs Mazo kraujas, prabangoje, kvepiant rožėms, 
aptaškęs savo žmoną ir savo vaikučius, klykiančius iš skausmo. 

Visa, ką ponia Karolina per kelias savaites matė ir ką girdėjo, 
jos iškankintoje širdyje susikaupė prakeiksmu Sakarui. Ji nebe- 
galėjo tylėti, praeiti pro jį, tarsi jis neegzistuotų, kad nereikėtų 
jo teisti ir pasmerkti. Jis, tik jis visu kuo buvo kaltas, apie tai 
šaukė kiekviena katastrofa, kurių baisi daugybė jai kėlė siaubą. 
Ji keikė jį; taip ilgai tramdomas jos pyktis ir pasipiktinimas 
prasiveržė kerštinga neapykanta, neapykanta pačiam blogiui. 


288 


Argi ji nebemylėjo savo brolio, jei lig šiol susilaikė nuo neapy- 
kantos tam baisiam žmogui, kuris buvo vienintelė jų nelaimės 
priežastis? Ji buvo pamiršusi šią visų brangiausią ir skaudžiausią 
auką — vargšą savo brolį, tą visiškai nekaltą, didelį darbininką, 
teisingą ir gabų žmogų, dabar, suteptą neišdildoma kalėjimo 
dėme! O, kad Sakaras nerastų atlaidumo, kad niekas neišdrįstų 
ginti jo reikalų, net ir tie, kurie vis dar juo pasitiki, kurie jį pa- 
žino vien tik iš geros pusės, ir kad jis kada nors mirtų visų apleis- 
tas, paniekintas! 

Ponia Karolina pakėlė akis. Ji buvo atėjusi į aikštę ir.priešais 
pamatė biržą. Temo; ūkanotas žiemos dangus už monumentalaus 
pastato atrodė uždengtas gaisro dūmais, tamsiai raudonu debesiu, 
kuriame maišėsi liepsnos su dulkėmis kaip šturmu paimtame 
mieste. O pati birža, pilka ir paniurusi, ištuštėjusi prieš mėnesį, 
po katastrofos, stovėjo atdara visiems vėjams kaip bado ištuštinta 
turgavietė. Tai buvo neišvengiama periodinė epidemija, kur kas 
dešimt —penkiolika metų nusiaubia ir nušluoja pinigų rinką, 
vadinamas juodasis penktadienis, apsėjąs žemę šukėmis. Po 
kelerių metų vėl atgyja pasitikėjimas, didžiosios bankų firmos 
atsistato ir pamažu atsigauna lošimo aistra, ima liepsnoti ir vėl 
pradeda rizikingus žygius, vėl sukelia naują krizę, viską sugriau- 
na ir atveda į naują katastrofą. Tačiau šį kartą už to rusvo dūmo 
horizonto, neaiškiuose miesto toliuose, kažkas dusliai griaudė, 
tarsi artėjo pasaulio pabaiga. 

Tardymas buvo vedamas taip iš lėto, jog po septynių mėnesių 
nuo Sakaro ir Amleno suėmimo dar nebuvo galima bylos perduo- 
ti teismui. Buvo rugsėjo vidurys, ir šį pirmadienį ponia Karolina, 
kuri brolį lankydavo du kartus per savaitę, turėjo vykti į Konsjer- 
žeri apie trečią valandą. Ji niekada nepaminėdavo Sakaro, jau 
dešimt kartų griežtai atmetė jo atkaklius prašymus jį aplankyti. 
Jai, užsispyrusiai elgtis teisingai, jis nebeegzistavo. Ji vis tikėjosi 
brolį išgelbėti, lankymo dienomis būdavo linksma, laiminga, kad 
gali jam papasakoti apie savo įvykdytus žygius ir atnešti jam 
didelę jo mylimų gėlių puokštę. 

To pirmadienio rytą, kai ji ruošė raudonų gvazdikų puokštę, 
netikėtai atėjo kunigaikštienės Orviedo tarnaitė senutė Sofi ir 
pranešė, kad jos ponia nori su ponia Karolina tuoj pasikalbėti. 
Nustebusi ir truputį susirūpinusi, ji nusiskubino laiptais aukštyn. 
Jau kelis mėnesius ji nebuvo kalbėjusi su kunigaikštiene, nes po 
Visuotinio banko katastrofos pasitraukė iš sekretoriavimo Darbo 
rūmuose. Ji retkarčiais nuvykdavo į Bino bulvarą pasimatyti su 

Viktoru, kurį griežta drausmė atrodė jau aptramdžiusi, bet jis 
vaikščiojo padelbęs akis, kairysis jo skruostas, stambesnis už 
dešinįjį, patempdavo burną žemyn, ir dėl to jo veido išraiška 
buvo pašaipi ir žiauri. Poniai Karolinai iš karto kilo nuojauta, 
kad ji kviečiama dėl Viktoro. 

Kunigaikštienė Orviedo pagaliau nusigyveno. Nereikėjo nė 
dešimties metų atiduoti beturčiams iš kunigaikščio paveldėtus 
tris šimtus milijonų, kuriuos jis buvo susivogęs iš lengvatikių 
akcininkų. Jeigu iš pradžių ji per penkerius metus beprotiškai 
labdarybei išleido pirmąjį šimtą milijonų, tai kitus du šimtus 
milijonų dar prašmatnesnėms įstaigoms ji sugebėjo iššvaistyti 
per puspenktų metų. Prie Darbo rūmų, prie Marijos lopšelio, 
prie švento Juozapo našlaityno, prie Šatijono prieglaudos ir prie 
Sen Marso ligoninės prisidėjo dar pavyzdinė ierma Evrė apylin- 
kėje, dvi sanatorijos ant Lamanšo kranto sveikstantiems vaikams, 
antroji senelių prieglauda Nicoje, namai pakeleivingiems, dar- 
bininkų gyvenvietės, bibliotekos ir mokyklos visuose Prancū- 
zijos kampeliuose, neskaitant stambių dotacijų jau veikusioms 
labdarybės įstaigoms. Beje, čia reiškėsi vis tas pats noras — 
vargdieniams karališkai atsiteisti, ne iš pasigailėjimo ar baimės 
numesti jiems duonos gabalą, bet suteikti jiems malonų gyveni- 
mą, perteklių, visa, kas gera ir gražu, duoti nužemintiems, kurie 
nieko neturi, silpniesiems, iš kurių stiprieji pavogė jų džiaugsmo 
dalį, — žodžiu, turtuolių rūmus atidaryti keliaujantiems elgetoms, 
kad ir jie miegotų šilkuose ir valgytų iš auksinių indų. Dešimt 
metų lyte lijo milijonais, marmuriniai valgomieji, linksmi miega- 
mieji su šviesiais paveikslais, monumentalūs fasadai kaip Luvrai, 
sodai su vešliais, retais augalais, dešimt metų puikiai pasidar- 
buota, turėta daug nemalonumų su rangovais ir architektais; ir ji 
iš tikrųjų buvo laiminga, visiškai laiminga, kad dabar jos rankos 
švarios, ji nebeturi santimo. Ji net nustebo, galų gale pati įsisko- 
linusi, kai jai buvo. pateiktas ieškinys apmokėti užsilikusias 
kelių šimtų tūkstančių frankų sąskaitas, o jos įgaliotinis ir no- 
taras tokios sumos sukrapštyti nebepajėgė, nes taip vėjavaikiš- 
kai išmėtytos labdarybei milžiniškos lėšos galutinai išseko. Prie 
vartų prikaltas skelbimas, kad rūmai parduodami, buvo paskuti- 
nis užsimojimas nušluoti net pėdsakus prakeiktųjų pinigų, su- 
rinktų finansinio plėšikavimo purve ir kraujuose. 

Viršuje ponios Karolinos laukė senutė Sofi, kuri turėjo ją 
įvesti pas kunigaikštienę. Labai pikta, ji per dienas bambėdavo. 
Juk ji sakė, kad ponia galų gale mirsianti ant šiaudų! Argi poniai 
nereikėjo ištekėti antrą kartą ir su kitu ponu turėti vaikučių, 
jeigu tik juos ji ir myli? Ji pati neturinti ko skųstis ir nerimauti, 
nes jau seniai gavusi dviejų tūkstančių rentą, iš kurios pragy- 

vensianti savo gimtajame krašte prie Angulemo. Tačiau ji netve- 
rianti apmaudu pagalvojusi, kad ponia sau nepasilikusi nė keleto 
sū, reikalingų duonai ir pienui, nes tuo ji dabar tik ir mintanti. 
Juodvi nuolat ginčydavosi. Kunigaikštienė šypsodavosi dieviška 
vilties šypsena atsakydama, kad mėnesio pabaigoje jai reikėsią 
tik įkapių, kai ji įstosianti į vienuolyną, kur jau seniai turinti 
pasiskyrusi vietą, nuo viso pasaulio mūro sienomis atskirtame 
karmeličių vienuolyne. Poilsis, amžinas poilsis! 

Ponia Karolina pamatė kunigaikštienę tokią pat, kokią ją 
matydavo per tuos ketverius metus; apsivilkusi vis tokia pat 
juoda suknele, plaukus paslėpusi po mezginių skarele, vis dar 
graži, nors jau buvo trisdešimt devynerių metų, apvalaus veido, 
su puikiais dantimis, bet jau pageltusi, apvytusi, tarsi jau dešimt 
metų išbuvusi uždaryta. Ankšta patalpa, panaši į provincijos 
antstolio kabinetą, dar labiau prigrūsta popierių makulatūros, 
planų, sąskaitų, aplankų su dokumentais, visa šūsnim popieriaus, 
prirašyto bešvaistant tris šimtus milijonų... 

— Ponia, — tarė kunigaikštienė savo švelniu, lėtu balsu, kurio 
joks susijaudinimas nebegalėdavo suvirpinti,— norėjau jums 
pranešti naujieną, kurią sužinojau šį rytą... Ji liečia Viktorą — tą 
bernioką, kurį jūs apgyvendinote Darbo rūmuose... 

Ponios Karolinos širdis ėmė skausmingai plakti. O, tai tas 
nelaimingas vaikas, kurio tėvas net nepamatė, nors, apie jį suži- 
nojęs, keletą mėnesių prieš savo įkalinimą Konsjeržeri, formaliai 
buvo pasižadėjęs pas jį nuvykti! Kaip bus jam dabar? Ir ji, pati 
sau uždraudusi galvoti apie Sakarą, besirūpindama savo įsūniu, 
nuolat būdavo verčiama jį prisiminti. 

— Vakar įvyko baisus dalykas, — toliau kalbėjo kunigaikš- 
tienė, — toks nusikaltimas, kurio niekaip nebegalima pataisyti.. 

Ir ji šaltai papasakojo baisų nuotykį. Prieš tris dienas Vikto- 
ras, skųsdamasis nepakeliamais galvos skausmais, pasiprašė pa- 
guldomas į ligoninę. Gydytojas nujautė, kad berniukas tingi ir 
apsimeta, bet jį iš tikrųjų dažnai kankindavo neuralgijos prie- 
puoliai. Ir štai vakar po pietų į Darbo rūmus atvyko be motinos 
Alisa de Boviljė padėti budinčiai seselei padaryti trimestrinę 
inventorizaciją vaistų spintoje. Ta spinta buvo kambaryje, kuris 
skiria du miegamuosius — mergaičių ir berniukų, 0 tuo metu 
ten gulėjo lovoje Viktoras. Seselė valandėlei išėjo, o grįžusi nu- 
stebo, kad kambaryje nebebuvo Alisos, ir ji truputį palaukusi, 
ėmė jos ieškoti. Ji dar labiau nustebo, kad berniukų miegamojo 
durys iš vidaus buvo užrakintos. Kas gi atsitiko? Ji gavo apeiti 
aplinkui, koridorium, ir sustingo vietoje, išsigandusi vaizdo, 
kurį pamatė: mergina prismaugta, veidas aprištas rankšluosčiu, 
kad riksmo nebūtų girdėti, sijonai netvarkingai atplėšti, atideng- 

ta vargšės mažakraujės mergelės nuogybė, išprievartauta ir neap- 
sakomai brutaliai sutepta. Ant žemės numesta tuščia piniginė. 
Viktoras dingęs. Matyt, įvyko taip: Alisa, galbūt jo pašaukta, 
įėjo paduoti puoduko pieno tam penkiolikos metų vaikinui, 
apžėlusiam kaip suaugęs vyras; staiga pabaisa užsigeidė jos 
gležno kūno, jos ištįsusio kaklo; vienmarškinis patinas pašoko, 
mergina prismaugta, pamesta ant lovos kaip skuduras, išprievar- 
tauta, apvogta, o jis paskubomis apsivilko ir pabėgo. Bet kiek 
čia neaiškumų, kiek stulbinančių ir neišsprendžiamų klausimų! 
Kodėl niekas nieko negirdėjo — nei kovos triukšmo, nei vaito- 
jimo? Kaip tokie baisūs dalykai galėjo įvykti taip greitai, per 
kokias dešimt minučių. Ypač kaip galėjo Viktoras pabėgti, saky- 
tum išgaruoti, nepalikęs pėdsako. Nes, kuo stropiausiai išieško- 
jus, buvo įsitikinta, kad įstaigoje jo nėra. Jis turėjo pabėgti per 
vonios kambarį, kurio durys į koridorių, o langas į stogus, kurie 
pakopomis nusileidžia iki bulvaro; tačiau šis kelias susijęs su 
tokiais dideliais pavojais, jog negalima patikėti, kad žmogus būtų 
galėjęs juo pasinaudoti. Pargabenta pas motiną, Alisa gulėjo 
lovoje, iškankinta, paklaikusi, raudanti, didelės karštligės ka- 
muojama. 

Ponia Karolina šio pasakojimo klausėsi taip susijaudinusi, 
jog jai pasirodė, kad visas jos širdies kraujas pavirto į ledą. Ji 
prisiminė vieną dalyką ir išsigando to baisaus sugretinimo: ka- 
daise Sakaras paėmė tą nelaimingąją Rozali ant laiptų ir išnarino 
jai petį vaiko užuomazgos metu, ir dėl to jis tartum paveldėjo 
perkreiptą skruostą; o šiandien Viktoras išprievartavo pirmąją 
merginą, kurią jam likimas pakišo. Koks beprasmis žiaurumas! 
Ši tokia miela mergina, paskutinė liūdna garsios giminės atžala, 
kuri ruošėsi pasišvęsti dievui, negalėdama gauti vyro, kaip visos 
kitos! Argi šis kvailas ir baisus atsitikimas turėjo kokios pras- 
mės? Kodėl jie susidūrė vienas su kitu, kodėl vienas turėjo su- 
daužyti kitą? 

— Aš nenoriu jums daryti jokių priekaištų, ponia, — užbaigė 
kunigaikštienė, — nes būtų neteisinga jumš suversti kokią nors 
atsakomybę. Tačiau jūs čia turėjote iš tikrųjų siaubingą globotinį. 

Ir, tarsi atsiradus kažkokiam asociacijų ryšiui, ji pridūrė: 

— Negalima nebaustiems gyventi tam tikroje aplinkoje... 
Ir mane pačią labai graužė sąžinė, aš jaučiausi bendrininkė, kai 
pastaruoju metu sugriuvo tas bankas, pridaręs tiek nelaimių ir 
skriaudų. Taip, nereikėjo man sutikti, kad mano namai pasidarytų 
tokių bjaurybių lopšiu. Ką gi, blogybė įvyko, bet namai apsišva- 
rins, O aš... O, manęs jau nebėr, dievas man atleis! 

Ji vėl blyškiai nusišypsojo, kad pagaliau tai įvyks, ir mostu 
parodė pasitraukianti iš pasaulio, pasislepianti amžinai kaip 
neregima geroji deivė. 

Ponia Karolina nutvėrė jos rankas, jas spaudė, bučiavo, sąži- 
nės priekaištų ir gailesčio taip sukrėsta, jog tik mikčiojo padrikus 
žodžius: 

— Mane teisindama, jūs klystate, aš kalta... Ta nelaiminga 
mergaitė, aš noriu ją aplankyti, tuojau bėgu jos pažiūrėti. 

Ir išėjo, palikusi kunigaikštienę su senute tarnaite Sofi, jau 
pradėjusias dėlioti daiktus, besiruošiančias į didelę kelionę, kuri 
jas išskirs po keturiasdešimt bendro gyvenimo metų. 

"Užvakar, šeštadienį, grafienė de Boviljė pasiryžo savo namus 
palikti kreditoriams. Pusę metų nesumokėjus palūkanų už ipote- 
kas, susidarius įvairioms išlaidoms, padėtis tapo nebeįmanoma, 
jau grėsė namų pardavimas teismo keliu, ir jos įgaliotinis patarė 
viską palikti, pačiai išsinuomoti kuklų butą, kur galėtų gyventi 
be didesnių išlaidų, kol jis sutvarkys skolas. Ji dar nebūtų nusi- 
leidusi, gal ir toliau būtų laikiusis savo rango, nesąmonės, tarsi 
jų turtas dar nepaliestas, kol jos giminę būtų palaidojusios už- 
griuvusios lubos, jeigu ne nauja nelaimė, kuri ją parbloškė. Jos 
sūnus Ferdinandas, paskutinis de Boviljė palikuonis, niekam 
nevertas jaunuolis, vengęs bet kokio darbo, įstojo į popiežiaus 
zuavų pulką nenorėdamas pasirodyti menkysta ir dykaduoniu, 
bet, būdamas menkos sveikatos, nepakėlė didelio saulės karščio, 
susirgo plaučių uždegimu, negalėjo dalyvauti kautynėse prie 
Mentanos ir numirė Romoje be garbės. Tada grafienė staiga pa- 
juto tuštumą; sudužo .visi jos sumanymai, visi jos norai ir tie 
vargingai sustatyti pastoliai, kurie per tiek metų išdidžiai laikė 
jos šeimos garbę. Per dvidešimt keturias valandas namai sueižė- 
jo, griuvėsiuose pasirodė širdį draskąs skurdas. Seną kuiną par- 
davė, liko tik virėja, prisisegusi nešvarią prijuostę, pirkinėjenti 
sviesto už du sū ir sausų pupų litrą; grafienė ėmė rodytis šaligat- 
viuose su nušepusia suknele, kiaurais bateliais. Tai buvo nebeiš- 
brendamas skurdas, katastrofa išdulkino net išdidumą šiai poniai, 
kuri taip atkakliai gynė praeitį ir kovojo prieš savo šimtmetį. 
Kartu su savo dukteria ji prisiglaudė Tur de Dam gatvėje pas 
vieną buvusią senų drabužių prekiautoją, kuri, pasidariusi davat- 
ka, nuomodavo kunigams kambarius su baldais. Čia juodvi apsi- 
gyveno dideliame nuogame kambaryje, dvelkiančiame liūdnu 
ir pagarbiu skurdu; kambario gilumoje buvo uždaryta alkova. 
Čia vos išsiteko dvi siauros lovos; kai jo durelės, apmuštos tais 
pat apmušalais kaip ir sienos, būdavo uždarytos, kambarys pa- 
virsdavo. salonu. Šis vykęs įtaisymas jas truputį guodė. 

Bet nepraėjo nė dvi valandos, kai grafienė de Boviljė čia 


293 


tą šeštadienį apsigyveno, ir nelauktas, nepaprastas vizitas jai 
sukėlė naują didelį rūpestį. Laimė, Alisa ką tik buvo išėjusi į 
miestą. Tai buvo Biušas su savo blizgančiu, nešvariu veidu, apsi- 
vilkęs susiriebalavusiu redingotu, pasirišes virvute susisukusį 
baltą kaklaraištį, be abejo, suuodęs palankų momentą ir nuspren- 
dęs pagaliau pradėti seną bylą dėl dešimties tūkstančių frankų 
pagal skolos raštą, kurį grafas buvo išrašęs merginai Leoni Kron. 
Žvilgterėjęs į butą, jis įvertino našlės padėtį: ar jis tik ne per 
ilgai delsė? Jis, prireikus sugebąs būti mandagus ir kantrus, išsi- 
gandusiai grafienei ilgai aiškino tą bylą. Juk čia jos vyro rašyse- 
na, tiesa? Tai aiškiai nušviečia įvykį: grafas susižavėjo mergina, 
ją paėmė, o paskui surado priemonę ja atsikratyti. Biušas net 
neslėpė nuo grafienės, kad pagal įstatymą — juk jau praėjo be- 
veik penkiolika metų — ji neprivalo mokėti. Bet jis pats esąs 
tik savo klientės atstovas ir žinąs, kad ji pasiryžusi kreiptis į teis- 
mą, sukelti baisų skandalą, jeigu su ja nebus susiderėta. Kai 
grafienė, labai išbalusi, gavusi smūgį į pat širdį nuo tos baisios 
praeities, Biušo prikeltos iš numirusių, nustebo, kodėl taip ilgai 
buvo laukta ir nesikreipta į ją, jis sugalvojo istoriją, kad skolos. 
raštas buvęs pamestas, paskui rastas vieno lagamino dugne; bet 
kai ji griežtai atsisakė šį reikalą nagrinėti, jis išėjo, vis dar labai 
mandagus, sakydamas sugrįšiąs su savo kliente, tik ne rytoj, 
kadangi sekmadieniais ši beveik negalinti iškelti kojos iš namų, 
kuriuose ji dirbanti, tačiau būtinai pirmadienį arba antradienį. 

Tą pirmadienį, kai baisus nuotykis įvyko jos dukteriai, kai 
ji buvo pargabenta kliedinti, grafienė de Boviljė budėjo prie jos 
apakusi nuo ašarų ir nebegalvojo apie tą prastai apsirengusį 
žmogų ir apie tą žiaurią istoriją. Pagaliau, kai Alisa užmigo, o 
motina, netekusi jėgų, atšiauraus likimo sutraiškyta, sėdėjo, vėl 
prisistatė Biušas, šį kartą drauge su Leoni. 

— Ponia, čia mano klientė, reikia visa tai baigti. 

Pamačiusi merginą, grafienė sudrebėjo. Ji žiūrėjo į ją, apsi- 
vilkusią ryškių spalvų drabužiais, jos standūs juodi plaukai buvo 
uždribę lig antakių, veidas platus ir putlus, visa jos asmenybė 
atrodė bjauriai susmukusi nuo dešimties prostitucijos metų. Ji 
ėmė kankintis, jos moteriškas išdidumas apsiliejo krauju po tiek 
dovanotų ir užmirštų metų. Dieve mano, vadinasi, grafas ją 
apgaudinėjo su šitokiais padarais, kuriems buvo lemta taip 
žemai smukti! 

— Reikia baigti,— spyrėsi Biušas,— kadangi mano klientė 
labai užimta Feido gatvėje. 

— Feido gatvėje? — pakartojo grafienė nesupratusi. 

— Taip, ji ten... Žodžiu, ji ten viešuosiuose namuose. 

Sumišusi, drebančiomis rankomis, grafienė nuėjo visiškai 

uždaryti alkovos, kurios tik viena durelių pusė buvo pristumta. 
Karščio krečiama, Alisa pasikrutino po antklode. Kad tik ji vėl 
užmigtų, kad nepamatytų, kad neišgirstų! 

Biušas jau ir vėl kalbėjo: 

— Štai, gerbiamoji, tik supraskite... Panelė man pavedė savo 
reikalą, aš esu tik jos atstovas, daugiau nieko. Todėl aš norėjau, 
kad ji pati atvyktų ir savo reikalavimą paaiškintų... Na, Leoni, 
aiškinkite! 

Nerami, blogai jausdamasi dėl vaidmens, kurį jis privertė 
ją vaidinti, ji pakėlė į grafienę savo dideles, drumstas akis kaip 
nubaustas šunelis. Bet viltis gauti tūkstantį frankų, kuriuos jis 
jai pažadėjo, privertė ryžtis. 

Kai jis vėl išlankstė ir patiesė grafo skolos raštą, ji gergždžian- 
čiu, pragertu balsu pareiškė: 

— Tikrai čia tas popierius, kurį man pasirašė ponas Šarlis... 
Aš vežiko Krono duktė, kaip žmonės sakydavo, raguotojo Krono, 
juk jūs tai žinote, ponia?.. Na tai va, ponas Šarlis visada kibdavo 
man į sijoną, kaulydavo negražių dalykų. Man tai nusibodo. Kai 
esi jauna ir nieko neišmanai, tai seniams nesi prielanki, tiesa?.. 
Tai tada man ponas Šarlis parašė tą popierių, vieną vakarą, kai 
nusivedė mane į arklide... 

Grafienė stovėjo kaip kalama prie kryžiaus ir leido pasakoti, 
bet jai pasirodė, kad alkovoje dejuoja. Ji išsigandusi mostelėjo: 

— Nutilkite! 

Bet Leoni įsismagino ir norėjo baigti: 

— (Čia mat nedora, ar šiaip versi, ar taip, jei žmogus eina 
ištvirkauti su nekalta mergele, o nenori užmokėti... Taip, ponia, 
jūsų ponas Šarlis buvo vagis. Taip mano visos moterys, kurioms 
aš tai papasakoju... Ir aš jums sakau, ten tada buvo už ką pinigą 
mokėti. 

— Nutilkite! Nutilkite! — įpykusi suriko grafienė ištiesusi 
rankas, tarsi pasiryžusi ją pasmaugti, jeigu nenutiltų. 

Leoni išsigando ir instinktyviai pakėlė alkūnę prisidengti 
veidui, kaip daro kekšės, pripratusios prie snukio talžymų. Ir 
stojo kraupi tyla, kurios metu lyg vėl pasigirdo dejavimas, iš 
alkovos ėjo prislopintas kukčiojimas. 

— Pagaliau ko jūs noriteė — paklausė grafienė virpėdama 
tylesniu balsu. 

Čia įsiterpė Biušas: 

— Taigi, ponia, ši mergina nori, kad jai būtų užmokėta. Ir 
ji, nelaimingoji, turi pagrindo sakyti, kad ponas grafas de Boviljė 
su ja pasielgė labai blogai. Tai stačiai žulikystė. 

— Tokios skolos aš niekada nemokėsiu. 

— Jei taip, tai mes, išėję iš čia, pasiimsime vežiką ir vyksime 

į teismą; ten aš paduosiu skundą, kurį jau turiu suredaguotą... 
Jame išdėstyti visi faktai, apie kuriuos panelė jums papasakojo. 

— Tai šlykštus šantažas, pone, to jūs nepadarysite. 

— Atsiprašau, ponia, aš padarysiu tai tuoj pat. Reikalai yra 
reikalai. 

Grafienė pasijuto be galo nuvargusi, ją pagavo begalinis nusi- 
minimas. Sužlugo paskutinis išdidumas, kuris ją palaikydavo, 
ir dingo visas jos smarkumas, visos jos jėgos. Ji sunėrė rankas, 
ji Mikčiojo: 
kambarį... Mes nieko nebeturime; rytoj galbūt nebeliks už ką 
pavalgyti... Kurgi man paimti pinigų, dešimt tūkstančių frankų, 
dieve mano! 

Biušas nusišypsojo — jis buvo pripratęs žvejoti tokiuose griu- 
vėsiuose: 

— O, tokios ponios, kaip jūs, visada turi išteklių. Gerai paieš- 
kojus, galima rasti. 

Jau valandėlę jis žiūrėjo į seną brangenybių dėžutę ant židi- 
nio, kur ją grafienė paliko rytą baigdama tuštinti lagaminą; ir jis 
instinktyviai pajuto, kad ten yra brangakmeniai. Jo žvilgsnis 
uždegė tokia liepsna, jog grafienė pasekė jo kryptį ir suprato: 

— Ne, ne! — sušuko ji.— Brangenybių — niekada! 

Ir ji pačiupo dėžutę tarsi norėdama ją apginti. Šios paskutinės 
brangenybės, taip ilgai išsilaikiusios šeimoje, tos kelios brange- 
nybės, kurias ji išlaikė per didžiausius vargus kaip vienintelį 
savo dukters kraitį, šią valandą buvo paskutinis jų išteklius! 

— Niekada! Geriau jau mirti... 

Bet čia ji nutilo: kažkas pasibeldė, ir įėjo ponia Karolina. Ji 
įžengė baisiai susijaudinusi, bet sustojo prie durų apstulbusi nuo 
tokios scenos. Ši paprašė grafienę nesivaržyti ir būtų išėjusi, bet 
ši maldaujamai pažvelgė į ją, ir ji suprato. Ji pasitraukė toliau 
į kambarį ir stengėsi išlikti nepastebėta. 

Biušas užsidėjo skrybėlę, o Leoni slinko prie durų, juo toliau, 
juo blogiau jausdamasi. 

— Vadinasi, ponia, mums belieka tik išeiti... 

Ir vis dėlto jis nėjo. Jis pradėjo visą istoriją pasakoti iš naujo 
dar begėdiškesniais išsireiškimais, lyg norėdamas viešniai girdint 
grafienę dar labiau pažeminti, apsimetęs tos ponios nepažįstąs, 
nes piniginiuose reikaluose taip elgtis buvo įpratęs. 

— Sudiev, ponia, mes vykstame tiesiai į prokuratūrą. Smul- 
kus aprašymas laikraščiuose pasirodys ne vėliau kaip po trijų 
dienų. Jūs pati to norėjote. 

Laikraščiuose! Tas baisus skandalas ant jos namų griuvėsių! 
Vadinasi, ne gana, kad senoviniai turtai pavirto į dulkes, reikia 


viską paskandinti purvuose! O, kad bent pavardės garbę išgelbė- 
jus! Ji mašinaliai atidarė dėžutę. Čia buvo auskarai, apyrankė, 
trys žiedai — briliantai ir rubinai senoviškuose įtvaruose. 

Biušas greitai priėjo arčiau. Jo akys žvelgė minkštai, švelniai, 
tarsi glamonėdamos. 

— O, už dešimt tūkstančių frankų čia nėra! Leiskite man pa- 
žiūrėti. 

Vieną po kitos jis ėmė brangenybes virpančiais kaip įsimylė- 
jusio pirštais, vartė jas, kilnojo aukštyn; brangakmeniams jis 
jautė savotišką geidulingą aistrą. Ypač rubinų švarumas sukėlė 
jam ekstazę. O tie senoviniai briliantai, nors kartais ir nevykusiai 
nušlifuoti, bet koks nuostabus tyrumas! 

— Šeši tūkstančiai frankų! — tarė jis kietai, kaip komisionie- 
rius įkainotojas ir tuo įkainojimu stengdamasis paslėpti susijau-- 
dinimą.— Aš vertinu tik akmenis — įtvarai tinka tik sulydymui. 
Pagaliau mes pasitenkinsime ir šešiais tūkstančiais frankų. 

Tačiau grafienei tokia auka buvo per skaudi. Ji pasipiktino, 
atėmė iš jo brangenybes ir mėšlungiškai jas suspaudė. Ne, ne, 
tai jau per daug! Reikalauti, kad ji męstų į bedugnę ir tuos kelis 
akmenėlius, kuriais puošėsi jos motina, kuriais turėjo pasipuošti 
ir jos duktė savo vestuvių dieną, ir karštos ašaros ištryško jai iš 
akių, nusirito per skruostus, o jos skausmas buvo toks tragiškas, 
jog Leoni, susigraudinusi ir sutrikusi iš gailesčio, ėmė traukti 
Biušą už redingoto, stengdamasi jį išvesti. Ji norėjo išeiti, nes jai 
buvo labai nemalonu, kad šiai vargšei senai poniai, kuri atrodė 
tokia gera, daroma tiek daug skausmo. Biušas šaltai stebėjo tą 
sceną, dabar jau būdamas tikras paimsiąs viską, nes iš patyrimo 
žinojo, kad moterų ašaros reiškia jų palūžusią valią; ir jis laukė. 

Bjauri scena gal būtų ilgiau užtrukusi, jei staiga nebūtų pasi- 
girdęs tolimas, prislopintas verksmas. Tai Alisa ėmė šaukti iš 
alkovos gilumos: 

— O mama, jie mane žudo!.. Atiduok jiems viską, tegul jie 
viską pasiima!.. O mama, tegul jie eina sau!.. Jie mane žudo, jie 
mane žudo!.. 

Čia grafienė beviltiškai mostelėjo; taip ji būtų mostelėjusi 
atiduodama ir savo gyvybę. Jos duktė viską girdėjo, jos duktė 
merdi iš gėdos. Ji metė brangenybes Biušui, ir šis vos spėjo 
padėti ant stalo grafo raštą, 0 ji jau stūmė jį pro duris paskui 
Leoni, kuri jau buvo išbėgusi. Po to ji atidarė alkovą ir griuvo 
ant Alisos priegalvio: abi buvo pribaigtos, sunaikintos, verkė, 
ir jų ašaros tarpusavy maišėsi. 

Pasipiktinusi ponia Karolina vienu tarpu buvo beįsikišanti. 
Argi ji leistų tam bjaurybei apiplėšti tas dvi vargšes moteris? 
Bet ji ką tik išgirdo šlykščią istoriją, tad ką daryti norint išvengti 

skandalo? Ji žinojo, kad tas žmogus savo grasinimus įvykdys. Ir 
jai pačiai buvo gėda dėl tų paslapčių, kurias jie abu žinojo. O, 
kiek kančių, kiek šlykštybių! Jai pasidarė nesmagu; ko ji čia 
atbėgo, jei neranda nei tinkamo žodžio, nei gali padėti? Visos 
frazės, kurios jai sukosi ant liežuvio galo, klausimai ir paprastos 
užuominos į vakar įvykusią dramą jai atrodė įžeidžiančios, sute- 
pančios, neįmanomos, nes auka dar neatsigavo, dar mirtinai 
kankinasi dėl to išniekinimo. Ir kokią paramą ji gali suteikti? 
Juk tai pasirodytų juokinga išmalda, nes ir pati buvo nusigyve- 
nusi ir jau rūpinosi, kaip išsilaikyti iki pasibaigs byla. Pilnomis 
ašarų akimis, išskėtusi rankas, pagauta begalinio gailesčio, dre- 
bėdama nuo didelio graudulio, ji pagaliau priėjo arčiau. 

Išsinuomoto kambario banalioje alkovoje tūnojo dvi palauž- 
tos, pribaigtos vargšės būtybės, ir tai visa, kas liko iš senovinės 
de Boviljė giminės, kadaise tokios galingos ir nepriklausomos. 
Jos žemės buvo tokios plačios kaip karalystė, per dvidešimt my- 
lių palei Luarą jai priklausė pilys, pievos, dirvos ir miškai. Bet 
slinko šimtmečiai, ir tie didžiuliai turtai pamažu nyko, o grafienė 
ką tik paskandino ir paskutinę sudužusio laivo skeveldrą vienoje 
naujųjų laikų spekuliacijos audroje, pati apie spekuliacijas nieko 
nenusimanydama: pirmiausia dvidešimt tūkstančių frankų savo 
santaupų, kurias sudėjo santimą po santimo, dukters kraičiui, 
paskui šešiasdešimt tūkstančių frankų, gautų įkeitus Oblė, o 
vėliau ir visą tą dvarelį. Skoloms išsimokėti namų Sen Lazaro 
gatvėje neužteks. Jos sūnus mirė toli nuo jos, be garbės. Jai 
pargabeno bandito subjaurotą, sužeistą dukterį kaip sukruvintą, 
supurvintą vaiką, patekusį po vežimo ratais. O pati grafienė, 
neseniai dar tokia tauri, liekna, aukšta, pražilusi, senoviškai 
aristokratiška, dabar tebuvo tik vargšė senutė — taip ją sunai- 
kino ši katastrofa. Netekusi grožio, netekusi jaunystės, apvilkta 
marškiniais, kurie atsilapoję atskleidė jos negražų, ilgą kaklą, 
Alisa žiūrėjo paklaikusiomis akimis, ir jose švytėjo mirtinas 
skausmas dėl jos išniekintos nekaltybės, vienintelio jos pasidi- 
džiavimo. Abi moterys verkė, verkė be paliovos. 

Ponia Karolina nepratarė nė žodžio, tik jas apkabino ir stipriai 
priglaudė prie širdies. Nieko kito ji nesugalvojo ir verkė drauge 
su jomis. Abi nelaimingosios viską suprato, jų ašaros dar gausiau 
ėmė trykšti, bet jau nebe tokios graudžios. Jeigu įmanoma rasti 
paguodos, tai vis dėlto reikia gyventi, gyventi, nieko nepaisant. 

Ponia Karolina, vėl išėjusi į gatvę, pastebėjo Biušą kažką 
besitariantį su Mešen. Jis sustabdė vežiką, įstūmė Leoni į brikelę 
ir nuėjo. Kadangi ponia Karolina skubėjo, Mešen tiesiog užbėgo 
jai už akių. Be abejo, ji laukė jos, nes tuoj ėmė kalbėti apie Vikto- 
rą; ji jau žinojo, kas vakar atsitiko Darbo rūmuose. Kai Sakaras 

atsisakė sumokėti tuos keturis tūkstančius frankų, ji nenurimo 
ir vis galvojo, kaip padaryti, kaip ištraukti dar daugiau naudos; 
taip ji patyrė ir apie įvykį Bino bulvare, kur ji dažnai lankyda- 
vosi tikėdamasi, kad gal kas nors įvyks jai naudinga. Matyt, ji 
turėjo sugalvojusi kokį nors planą, nes ji pareiškė poniai Karoli- 
nai tuoj vykstanti ieškoti Viktoro. Per daug baisu būtų šitaip 
paleisti tą nelaimingą vaiką, su tokiais blogais polinkiais, nes 
vieną gražią dieną jis gali atsidurti prisiekusiųjų teisme, taigi jį 
reikia stipriai paimti į rankas. Taip kalbėdama, ji savo mažomis, 
užtukusiomis akutėmis tyrinėjo geraširdę ponią; supratusi, kad ji 
pritrenkta, nudžiugo, nes sumetė, kad, kai suras bernioką, ir 
toliau iš jos kasdien trauks po penkis frankus. 

— Taigi, ponia, sutarta, aš tuo reikalu užsiimsiu... Jei panorė- 
site išgirsti naujienų, tai nesivarginkite, nebėgiokite ten į Marka- 
dė gatvę, bet užeikite pas poną Biušą į Feido gatvę, ten jūs mane 
tikrai rasite kasdien apie ketvirtą valandą. 

Ponia Karolina grįžo į Sen Lazaro gatvę, kamuojama naujo 
rūpesčio. Tiesa, jei tas pabaisa, pabėgęs nuo žmonių, bastosi 
miniose kaip plėšrus vilkas, kiek pikta jis gali padaryti tenkin- 
damas, kas žino, kokius paveldėtus instinktus? Ji skubiai papusry- 
čiavo ir, degdama noru tuoj ką nors sužinoti, pasiėmė vežiką ir, 
prieš vykdama į Konsjeržeri, pasuko į Bino bulvarą. Bevažiuojant 
ir karščiuojantis. jai staiga šovė į galvą mintis, kad visų pirma 
reiktų nuvykti pas Maksimą, nusigabenti jį į Darbo rūmus ir pri- 
versti pasirūpinti Viktoru, kuris vis tiek yra jo brolis. Tik jis 
vienas išliko turtingas, jis vienas tegali įsikišti, sėkmingai pa- 
dėti. 

Tačiau kai ponia Karolina įėjo į nedidelės prabangios vilos 
vestibiulį Imperatorienės alėjoje, ją nupurtė šaltis. Baldų apmu- 
šėjai nukabinėjo nuo sienų portjeras ir kilimus, tarnai apvalksti- 
nėjo užvalkalais fotelius ir liustras, o visi nuo baldų ir lentynų 
nuimti gražūs daikteliai dvelkė mirštamu kvapu, kaip dieną po 
baliaus išmesta puokštė. Maksimą ji rado miegamajame tarp 
dviejų -nepaprastai didelių lagaminų, į kuriuos tarnas baigė 
krauti nuostabius skalbinius, brangius ir švelnius, kaip jauna- 
martės. 

Ją pamatęs, jis prašneko pirmas, šaltai ir sausai: 

— A, tai jūs! Laiku pataikėte, nebereikės jums rašyti... Man 
jau gana, aš išvažiuoju. 

— Kaip, jūs išvažiuojate? 

— Taip, išvažiuoju šį vakarą; apsigyvensiu Neapolyje, ten 
praleisiu žiemą. 

Paskui, mostelėjęs tarnui išeiti, jis tarė: 

— Ar manote, kad man malonu turėti tėvą, jau šešis mėnesius 

sėdintį Konsjeržeri? Argi turėčiau laukti, kol jį pasodins kalti- 
namųjų suole?.. Aš nekenčiu kelionių, bet ką daryti! Beje, ten 
gražus oras, aš pasiimu beveik viską, kas būtinai reikalinga, ir 
galbūt per daug nenuobodžiausiu. 

Ji žiūrėjo į jį, tokį tvarkingą, tokį gražų; ji žiūrėjo į pilnus 
lagaminus, kur nesimatė jokio žmonos ar meilužės skuduro, visa 
kalbėjo tik apie jo paties kultą; ir vis dėlto ji išdrįso surizikuoti: 

— Aš norėjau jus paprašyti dar vienos paslaugos... 

Paskui ji papasakojo, kad Viktoras banditas, kad jis prievar- 
tauja ir vagia, kad jis pabėgęs ir gali pridaryti visokių nusikal- 
timų. 

— Mes neprivalome jo apleisti. Palydėkite mane, bendromis 
pastangomis... 

Jis pertraukė ją pabalęs, virpėdamas iš baimės, tarsi purvina 
žudiko ranka palietė jo petį: 

— Tai dabar! To dar betrūko! Tėvas — vagis, brolis — žudi- 
kas... Aš per ilgai delsiau, norėjau išvykti praėjusią savaitę. Juk 
tai šlykštu, labai šlykštu tokį žmogų kaip aš statyti į tokią padėtį! 

Kai ji pabandė primygtinai reikalauti, jis įžūliai atsakė: 

— Palikite mane ramybėje! Jei jums toks gyvenimas su siel- 
vartais patinka, tai taip ir gyvenkite. Aš jus perspėjau, kad verk- 
site, jūs nepaklausėte, tai ir gavote, ko norėjote... O aš, kaip 
matote, greičiau visus tokius bjaurybes suversčiau į griovį, negu 
atiduočiau jiems bent vieną savo plauką. 

Ji pakilo. 

— Tai sudieu! 

— Sudieu! 

Išeidama ji matė, kad jis vėl pasišaukė .tarną ir rūpestingai 
stebėjo, kaip šis pakavo jo tualeto daiktus; jie visi buvo sidabri- 
niai, paauksuoti, labai įmantrūs, ypač prausiamasis dubuo su 
įgraviruota amūrų girlianda. Galvojant apie Maksimą, besiruo- 
šiantį nerūpestingai dykinėti po skaisčia Neapolio saule, staiga 
jai pasivaideno jo brolis tamsų darganotą vakarą, alkanas, su 
peiliu rankoje besivalkiojąs nuošaliomis gatvelėmis Laviljetėj 
ar Šaronoj. Ar tai ne atsakymas į klausimą, kad išauklėjimas, 
sveikata ir protas priklauso nuo pinigų? Ir jei bjauri žmogaus 
prigimtis visur vienoda, tai gal visa civilizacija tik tuo ir pasireiš- 
kia, kad gardžiai kvepiame ir gerai gyvename? 

Atvykusi į Darbo rūmus, ponia Karolina pajuto kažkokį maiš- 
tą prieš perdėtą tos įstaigos prabangą. Kuriems galams tie du 
didingi fligeliai — bendrabučiai berniukams ir bendrabučiai mer- 
gaitėms, sujungti monumentaliu administracijai pastatu? Kuriems 
galams žalios aikštelės, didelės kaip parkai, fajansas virtuvėje, 
marmuras valgomuosiuose, platūs laiptai ir koridoriai kaip rū- 

muoseį Kuriems galams visa ta grandiozinė labdarybė, jeigu 
šioje erdvioje ir sveikoje aplinkoje nebuvo galima pataisyti ne- 
vykėlį, iškrypusį vaiką padaryti sveiku žmogumi su sveiku pro- 
tu? Ji tuojau nuėjo pas direktorių, išklausinėjo, norėjo sužinoti 
mažiausias smulkmenas. Bet drama tebebuvo neišaiškinta, jis 
galėjo jai tik pakartoti tai, ką ji jau žinojo iš kunigaikštienės. 
Nuo vakar dienos buvo vis dar ieškoma Rūmuose ir apylinkėse, 
bet visiškai veltui. Viktoras jau buvo toli, lakstė po miestą kažkur 
nežinomose, baisiose vietose. Pinigų jis, matyt, neturi, nes Alisos 
piniginėje, kurią jis ištuštino, tebuvo tik trys frankai ir keturi 
sū. Beje, direktorius vengė apie įvykį pranešti policijai, norė- 
damas tas vargšes de Boviljė apsaugoti nuo viešo skandalo; ir 
ponia Karolina jam už tai padėkojo, pasižadėjo ir pati nedaryti 
jokių Žygių prefektūroje, nors ir karštai norėjo ką nors sužinoti. 
Paskui labai nusiminusi, kad išeis iš čia tiek pat žinodama, kaip 
ir prieš tai, ji sumanė užsukti į ligoninę ir paklausinėti seselių. 
Bet ir iš jų ji nieko tikslesnio nesužinojo, tik čia aukštai, tyliame 
kambarėlyje, kuris skyrė mergaičių miegamąjį nuo berniukų 
miegamojo, ji kelias minutes gėrėjosi gilia ramybe. Apačioje 
pasigirdo linksmas klegesys — buvo pertrauka, ir ji suprato, 
kad buvo neteisi ir neįvertino teigiamos įtakos, kurią daro grynas 
oras, geras pragyvenimas ir darbas. Juk čia tikrai auga sveiki ir 
stiprūs žmonės. Vienas banditas iš keturių ar penkių vidutinio 
dorumo auklėtinių tai dar gerai, turint galvoje atsitiktinius po- 
veikius, kurie paveldėtas ydas padidina arba sumažina! 
Budinti seselė ją valandėlei paliko vieną, ir ponia Karolina 
priėjo prie lango pažiūrėti, kaip apačioje žaidžia vaikai, bet čia 
jos dėmesį patraukė skaidrūs mergaičių balsai gretimoje ligonių 
palatoje. Durys buvo pravircs, ir ji galėjo pamatyti, kas ten 
vyksta, o pati liko nepastebėta. Ši ligonių palata atrodė labai 
linksma, sienos buvo baltos ir baltos užuolaidos ant keturių lovų. 
Platus saulės ruožas auksino visą tą baltumą, ir lovelės atrodė 
kaip lelijos, išsiskleidusios šiltame ore. Kairėje pusėje, pirmoje 
lovelėje, ji pažino Madleną, tą mergaitę, kuri tada sveiko, valgė 
sumuštinius su uogiene, kai ji atgabeno Viktorą. Madlena nuolat 
sirguliavo. Jos organizmas buvo labai silpnas dėl tėvų girtuoklia- 
vimo, mažakraujė, liekna, baltutėlė, didelėmis nevaikiškomis 
akimis, ji atrodė kaip šventoji vitražuose. Ji buvo trylikos metų, 
dabar jau visai viena likusi pasaulyje, nes jos motina mirė girta, 
kai kažkoks vyras spyrė jai į pilvą, kad nereikėtų sumokėti su- 
lygtų šešių sū. Dabar ji, apvilkta ilgais baltais marškiniais, su 
išsidraikiusiais ant pečių palaidais šviesiais plaukais, klūpodama 
lovoje, mokė melstis kitas tris mergaites kitose trijose lovutėse: 
— Susidėkite rankutes šitaip, atverkite savo širdis... 

Trys mergaitės taip pat klūpojo savo lovose. Dvi buvo kokių 
aštuonerių ar dešimties metų, o trečioji dar nė penkerių neturėjo. 
Apvilktos ilgais baltais marškiniais, susiėmusios gležnas ranku- 
tes, rimtais susižavėjusiais veideliais, jos atrodė kaip angeliukai. 

— Ir kartokite paskui mane, ką jums sakysiu. Klausykite 
gerai... Dieve, padaryk, kad ponui Sakarui už jo gerumą būtų 
atlyginta, kad jis ilgai gyventų ir būtų laimingas... 

Ir keturios mergytės, maloniai vaikiškai švepliuodamos, su 
tikėjimo įkarščiu kūdikiškai nekaltai angeliškais balsais kartojo: 

— Dieve, padaryk, kad ponui Sakarui už jo gerumą būtų 
atlyginta, kad jis ilgai gyventų ir būtų laimingas!.. 

Pasipiktinusi ponia Karolina buvo beeinanti į palatą vaikų 
nutildyti, uždrausti jiems taip melstis, nes jai atrodė, kad tai 
šventvagiškas ir Žiaurus Žaidimas. Ne, ne! Sakaras neturi teisės 
būti mylimas; tai suteptų kūdikius, jeigu jie melstųsi už Sakaro 
laimę. Paskui ji smarkiai sudrebėjo ir sustojo, jos akys patvino 
ašaromis. Kodėl ji nori savo nuoskaudą, savo kartų patyrimą 
perduoti šioms nekaltoms būtybėms, kurios dar nieko nežino 
apie gyvenimą? Argi Sakaras nebuvo joms geras? Juk ir jis prisi- 
dėjo prie šios įstaigos kūrimo, jis kas mėnesį siuntinėjo vaikams 
žaislų. Ją pagavo gilus nerimas, ji ir vėl įsitikino, kad nėra tokio 
nusikaltėlio, kuris, padaręs labai daug blogo, nebūtų padaręs ir 
daug gero. Mergytės vėl pradėjo savo maldelę, o ji išėjo, skam- 
bant tiems angeliškiems balseliams, kurie prašė dangaus palai- 
mos žmogui be sąžinės, katastrofos kaltininkui, kurio patrakusios 
rankos šitiek žmonių ką tik paleido elgetomis. 

Pagaliau, išlipusi iš fiakro Teisingumo Rūmų bulvare priešais 
Konsjeržeri, ji apsižiūrėjo, kad iš susijaudinimo namie užmiršo 
puokštę gvazdikų, rytą paruoštą broliui. Gėlių pardavėja čia 
pardavinėjo rožių puokšteles po du sū, ir ji vieną nupirko; Amle- 
nas, labai mėgstąs gėles, nusišypsojo, kai ji papasakojo apie savo 
išsiblaškymą. Ir vis dėlto tą dieną ji rado jį nuliūdusį. Iš pradžių, 
pirmąsias savo įkalinimo savaites, jis netikėjo, kad prieš jį būtų 
rimtų kaltinimų. Jam atrodė, kad jis apsigins labai paprastai: 
pirmininku jis buvo išrinktas prieš savo norą, jokiose finansinėse 
operacijose nedalyvavo, beveik visą laiką buvo išvykęs iš Pary- 
žiaus, taigi negalėjo vykdyti jokios kontrolės. Tačiau pasikalbė- 
jimai su advokatu, ponios Karolinos žygiai, kuriuos ji vadino 
tuščiomis pastangomis, jam parodė, kokia baisi atsakomybė jį 
slėgė. Jis solidariai turės atsakyti už mažiausius padarytus netei- 
sėtumus, niekada niekas nepatikės, kad jis tų neteisėtumų nebūtų 
žinojęs; Sakaras jį įtraukė į negarbingą bendrininkavimą. Ir tada 
tai jis dėl savo truputį naivaus praktikuojančio kataliko tikėjimo 
susitaikė su likimu, išlaikė dvasios pusiausvyrą, ir tai seserį labai 

stebino. Kai ji ateidavo pas jį iš išorinio pasaulio po savo skaus- 
mingų lakstymų, iš to pasaulio, kur gyvena laisvi, bet tokie ne- 
ramūs ir tokie žiaurūs žmonės, jai būdavo nuostabu, kad jis toks 
ramus, besišypsąs nuogoje kameroje, kur kaip pamaldus vaikas 
apie juodmedžio kryželį buvo prilipinęs keturis labai ryškių 
spalvų šventus paveiksliukus. Jei žmogus pasiduoda dievo valiai, 
tai išnyksta piktinimasis, bet kokia nepelnyta kančia tampa 
išganymo laidu. Kartais jis nuliūsdavo tik dėl to, kad didieji 
darbai katastrofiškai sustojo. Kas jo darbų imsis? Kas toliau tęs 
Rytų prikėlimą, kurį taip laimingai pradėjo Visuotinė jungtinė 
garlaivių kompanija ir Karmelio sidabro kasyklų bendrovė? 
Kas statys geležinkelių tinklą nuo Brusos į Beirutą ir į Damaską, 
nuo Smirnos į Trapezundą,— kas įlies jauno kraujo į seno pasau- 
lio gyslas? Beje, jis vis dėlto dar tikėjo, jis sakė, kad pradėtas 
darbas negali žūti, tik jam buvo skaudu, kad jau nebe jis bus tuo 
dangaus skirtuoju vykdytoju. Ypač jam virpėdavo balsas, kai 
jis klausdavo, už kokias nuodėmes dievas neleido jam įsteigti 
didįjį katalikų banką, skirtą pertvarkyti naujųjų laikų visuome- 
nei, tą Šventojo kapo lobį, kuris popiežiui grąžintų karaliavimą 
ir pagaliau visas tautas sujungti į vieną naciją, atėmęs iš žydų 
neribotą pinigo valdžią. Jis pranašavo tą būtiną ir neįveikiamą 
banką; jis skelbė, kad jį įsteigs kada nors savo nesuteptomis 
rankomis Teisingasis. Tr jeigu tą popietę jis atrodė susikrimtęs, 
tai tik dėl to, kad pagalvojo, jog netrukus jau bus nebe kaltina- 
masis, O nusikaltėlis ir, išėjęs iš kalėjimo, jau niekada nebeturės 
pakankamai švarių rankų imtis to didelio dalyko. 

Jis išsiblaškęs klausė sesers, kuri jam pasakojo, kad, spren- 
džiant iš laikraščių, viešoji nuomonė vėl darosi jam palankesnė. 
Paskui be jokio perėjimo, žiūrėdamas į ją pabudinto iš miegų 
žmogaus akimis, paklausė: 

— Kodėl tu atsisakai su juo pasimatyti? 

Ji suvirpėjo, ji suprato, kad jis kalba apie Sakarą. Ji papurtė 
galva — ne, ne. Tada jis pasiryžo ir sumišęs labai tyliai tarė: 

— Atsimink, kas jis tau yra buvęs... tu negali atsisakyti, 
nueik pasimatyti su juo! 

Dieve mano, jis žinojo. Ji paraudo kaip žarija ir puolė jam 
į glėbį slėpdama savo veidą; ir ji mikčiojo, klausinėjo, kas jam 
galėjo pasakyti, kaip jis tą sužinojo, nes ji manė, kad niekas 
nežino, 0 ypač jis. 

— Vargše tu mano Karolina, jau seniai... Anoniminiai laiškai, 
negeri žmonės, kurie mums pavydėjo... Niekada aš tau apie tai 
nekalbėjau, tu esi laisva, mes galvojame skirtingai... Aš žinau, 
kad tu geriausia moteris pasaulyje. Nueik jo aplankyti. 

Jis ir vėl jau šypsojosi, linksmai paėmė tą rožių puokštę, kurią 

jau buvo užkišęs už kryžiaus, ir padavė jai pridurdamas: 

— Štai, nunešk jam ir pasakyk, kad ir aš ant jo nepykstu... 

Tokios atlaidžios brolio meilės sukrėsta, baisiai susigėdusi 
ir sykiu pajutusi malonų palengvėjimą, ponia Karolina nebesi- 
priešino. Be to, iš pat ryto jai kilo neaiškus poreikis pamatyti 
Sakarą. Argi ji galėjo jam nepranešti apie Viktoro pabėgimą, 
apie tą žiaurų nuotykį, nuo kurio ji dar tebedrebėjo? Nuo pat 
pirmosios dienos jis įtraukė ją į sąrašą asmenų, su kuriais norėtų 
pasimatyti, ir kai tik ji pasisakė pavardę, sargas tuoj pat ją nu- 
vedė į kalinio kamerą. 

Kai ji įėjo, Sakaras, atsukęs nugarą į duris, sėdėjo prie stalelio 
ir rašė skaičius į popieriaus lapą. 

Jis greit pašoko ir sušuko iš džiaugsmo: 

— Jūs!.. O, kokia jūs gera, ir kaip aš laimingas! 

Jis paėmė jos ranką abiem savo rankom, ji nusišypsojo su- 
mišusi, labai susijaudinusi, nerasdama žodžių, kuriuos reikėjo 
pasakyti. Paskui savo laisvąja ranka ji padėjo tą dviejų sū puokš- 
telę ant skaičiais išmargintų popieriaus lakštų, kuriais buvo 
apkrautas stalas. 

— Jūs angelas! — sumurmėjo jis susižavėjęs, bučiuodamas 
jos pirštus. 

Pagaliau ji prabilo: 

— Tiesa, viskas buvo baigta, savo širdyje aš buvau jus pa- 
smerkusi. Bet mano brolis nori, kad aš pas jus užeičiau. 

— Ne, ne, šito nesakykite! Pasakykite, kad esate per daug 
išmintinga, kad esate per daug gera, kad supratote ir kad man 
atleidžiate.:.. 

Ji rankos mostu jį pertraukė: 

— Maldauju, nereikalaukite tiek iš manęs. Aš pati nežinau... 
Argi jums nepakanka to, kad atėjau?.. O, be to, turiu jums pra- 
nešti labai liūdną dalyką. 

Čia ji vienu atsikvėpimu jam pusbalsiu papasakojo, kad Vik- 
torui pabudo žvėriški instinktai, kad jis užpuolė panelę de Bovil- 
jė, kad jis nepaprastai, neišaiškinamai pabėgo, kad visi ieškoji- 
mai lig šiol nedavė vaisių ir kad maža vilties jį surasti. Jis klausė 
pritrenktas, nieko neklausdamas, be jokio judesio; kai ji nutilo, 
dvi didelės ašaros suvilgė jo akis ir nuriedėjo jam per skruostus: 

— Nelaimingasis:.. nelaimingasis...— kartojo jis. 

Niekada ji dar nebuvo jo mačiusi verkiant. Dėl to ji giliai 
susijaudino ir apstulbo — tokios nepaprastos buvo Sakaro ašaros, 
tokios sunkios, švininės, atėjusios iš toli, iš pat gilumos sukietė- 
jusios širdies, sugrubusios nuo ilgų metų plėšikavimo. Beje, 
tučtuojau jis ėmė triukšmingai sielvartauti: 

— Bet juk tai baisu, aš net nepabučiavau to berniuko... Juk 

jūs žinote, kad aš jo nemačiau. Dieve mano, taip, juk aš buvau 
prisiekęs pas jį nueiti, bet aš neturėjau laiko, nė vienos laisvos 
valandos per tuos prakeiktus reikalus, kurie mane graužia... O, 
visada taip esti: jei ko nepadarei tuojau, tai būk tikras, kad nie- 
kada jo nebeatliksi. O ar jūs esate tikra, kad dabar aš negalėčiau 
jo pamatyti? Man jį čia atgabentų... 

Ji palingavo galva: 

— Kas žino, kur šią valandą jis yra, kokiose to baisaus Pary- 
žiaus landynėse?.. 

Dar valandėlę jis smarkiai vaikštinėjo po kamerą, kalbėda- 
mas sakinių nuotrupomis: 

— Tą vaiką man buvo suradę, bet štai aš jo ir vėl netenku!.. 
Aš niekada jo nepamatysiu:.. O vis todėl, kad man nesiseka, bai- 
siai nesiseka! O dieve mano, juk čia tokia pat istorija kaip ir su 
Visuotiniu banku. 

Jis vėl atsisėdo prie stalo, o ponia Karolina atsisėdo priešais 
jį. Sakaro pirštai jau sklaidė popierius, visą storą jų aplanką, 
kuriuos ruošė jau kelis mėnesius; jis pradėjo pasakoti bylos 
istoriją ir dėstyti savo gynimosi priemones tarsi norėdamas prieš 
ją išsiteisinti. Jam buvo pateikti tokie kaltinimai: jis nuolat didi- 
nęs kapitalą, kad pakiltų kursai, ir norėjęs įtikinti akcininkus, 
kad bendrovė valdo visus savo fondus; jis vykdęs fiktyvinius 
įrašus ir fiktyvinius įmokėjimus, atidaręs sąskaitas Sabataniui 
ir kitiems statytiniams, kurie darė įmokėjimus vien tik įrašų 
kombinacijomis; fiktyviai buvę skirstomi dividendai senųjų ak- 
cijų išpirkimo forma; pagaliau bendrovė pirkusi savo pačios ak- 
cijas, leidusis į nevaržomą spekuliaciją, kuri sukėlė nepaprastą, 
tiktyvų kurso kilimą, ir dėl to Visuotinis bankas, išsėmęs auksą, 
sužlugo. Į tai jis atsakinėjo plačiai, karštai aiškindamasis: jis 
daręs taip, kaip darąs kiekvienas kredito įstaigos direktorius, 
bet tik plačiu mastu, kaip didelių užmojų žmogus. Kiekvienas 
bet kokios, net pačios solidžiausios Paryžiaus kredito įmonės 
direktorius turėtų su juo sėdėti kalėjime, jei būtų bent kiek prisi- 
laikoma logikos. Jis tarsi atpirkimo ožys turįs kentėti už visų 
kitų neteisėtumus. Be to, kokios keistos pažiūros į atsakomybę! 
Kodėl nepersekiojami ir administratoriai, tokie Degremonai, 
Jurė, Boenai, kurie, be savo žetoninių penkiasdešimt tūkstančių 
frankų už dalyvavimą, ėmė dar po dešimt procentų nuo pelno 
ir dalyvavo visose suktybėse? Kodėl nebaudžiami nė revizijos 
komisijos nariai, kaip toks Lavinjeras, kuris pasiteisino nesuge- 
bėjęs ir per daug pasitikėjęs žmonėmis? Matyt, ši byla bus viena 
iš didžiausių neteisybių, nes Biušo skundą dėl sukčiavimo reikėjo 
atmesti kaip paremtą neįrodytais faktais, o eksperto pateiktas 
raportas po pirmojo knygų patikrinimo buvo pripažintas esąs 

pilnas klaidų. Tai kodėl gi, remiantis tais dviem dokumentais, 
buvo oficialiai paskelbtas bankrotas, kai nė vienas indėlių sū 
nebuvo nusuktas ir kai visi klientai turėjo atgauti savo pinigus? 
Matyt, norėta vien tik akcininkus paleisti elgetomis. Jei taip, 
tai tikslas pasiektas, katastrofa nesulaikomai plečiasi, darosi vis 
baisesnė. Už tai jis savęs nekaltino, kalti buvo teisingumo orga- 
nai, vyriausybė, visi tie, kurie padarė suokalbį jį sunaikinti, kad 
galėtų sužlugdyti Visuotinį banką. 

— O tie niekšai, jeigu jie nebūtų manęs suėmę, jūs būtumėt 
pamačiusi, būtumėt pamačiusi!.. 

Ponia Karolina žiūrėjo į jį, pritrenkta jo kliedesio, kuris atro- 
dė tikrai didingas. Ji prisiminė jo anų laikų teorijas, kad vado- 
vaujant didelėms įmonėms lošti biržoje yra būtina, nes teisingas 
atlyginimas už darbą neįmanomas, o spekuliacija — tai žmonių 
nesaikingumas, reikalingoji trąša ir mėšlas, iš kurio klesti pažan- 
ga. Juk jis pats savo rankomis, be jokių skrupulų, beprotiškai 
kaitino didžiulę mašiną, kol ji susprogo į gabalus ir sužeidė visus 
tuos, kuriuos vilko kartu. Juk jis pats įsigeidė neprasmingo, 
kvailo trijų tūkstančių frankų kurso. Argi galima pateisinti bend- 
rovę, turinčią šimtą penkiasdešimt milijonų frankų kapitalo ir 
tris šimtus tūkstančių savo akcijų, kotiruojamų po tris tūkstan- 
čius ir atstovaujančių devyniems šimtams milijonų frankų,— 
argi ji gali neatsidurti baisiame pavojuje, skirstydama kolosalų 
dividendą nors ir po penkis procentus nuo tokios sumos? 

Bet jis pakilo ir ėmė vaikščioti ankštoje patalpoje pirmyn 
atgal, ėmė smarkiai žingsniuoti kaip didis užkariautojas, įmestas 
į narvą. 

— Ak niekšai! Jie puikiai žino, ką darą, mane čia sukausty- 
dami... Kad kiek, būčiau laimėjęs ir visus juos sutraiškęs. 

Ji mostelėjo nustebusi ir protestuodama. 

— Kaip laimėjęs? Bet juk jūs neturėjote nė vieno sū, jūs 
buvote nugalėtas! 

— Aišku, — toliau kalbėjo jis su kartėliu, — aš buvau nugalė- 
tas, aš esu niekšas... Sąžiningumas, garbė — tai tik pasisekimas. 
Nereikia leistis mušamam, nes rytojaus dieną tebūsi vien tik 
kvailys ir sukčius. O, aš puikiai žinau, ką apie mane galima sa- 
kyti — nėra reikalo man tai pakartoti. Aš paprasčiausiai laiko- 
mas vagim, kaltinamas susiglemžęs visus tuos milijonus į kišenę: 
žmonės Mane pasmaugtų, jei tik pačiuptų, ar ne? Bet dar blogiau, 
kai jie iš pasigailėjimo trauko pečiais — atseit, paprastas pamišė- 
lis, menko proto žmogelis... O, jeigu man būtų pavykę — ar jūs 
tai įsivaizduojate? Taip, jeigu aš būčiau parbloškęs Gundermaną 
ir užkariavęs rinką, jeigu dabar būčiau neginčijamas aukso ka- 

ralius, a? Koks triumfas! Aš būčiau karžygys, o Paryžius būtų 
man po kojų! 

Ji griežtai pasipriešino: 

— Jūs elgėtės nesutinkamai su teisingumu nei su logika, jums 
negalėjo pavykti. 

Jis staigiai pasisuko, sustojo priešais ją ir ėmė karščiuotis: 

— Negalėjo pavykti — ką jūs! Man tik pritrūko pinigų, štai 
ir viskas. Jeigu Vaterlo dieną Napoleonas būtų turėjęs dar šimtą 
tūkstančių vyrų, kuriuos būtų galėjęs pražudyti, jis būtų laimėjęs, 
ir pasaulio veidas būtų kitoks nei dabar. O aš, aš būčiau pasaulio 
viešpats, jei būčiau turėjęs kelis šimtus milijonų, reikalingų mesti 
į prarają. 

— Bet juk tai baisu! — sušuko ji pasipiktinusi.— Ką? Vadi- 
nasi, jūsų nuomone, dar nepakankamai pražudyta, nepakankamai 
išlieta ašarų ir kraujo? Jums reikėtų dar daugiau apiplėštų šeimų, 
daugiau nelaimingųjų, išvarytų elgetauti gatvėse! 

Jis vėl ėmė smarkiai vaikščioti ir atsakė išdidžiai ir visiškai 
abejingai mostelėjęs. 

— Argi gyvenimas tuo rūpinasi? Kiekvienas mūsų žengtas 
žingsnis sutraiško tūkstančius gyvenimų!.. 

Stojo tyla, ji stebėjo, kaip jis žingsniuoja, ir jos širdis stingo 
nuo šalčio. Ar jis sukčius, ar herojus? Ji virpėjo, pati save klaus- 
dama, kokius sumanymus jis brandino per šešis mėnesius, užda- 
rytas šioje celėje? Ir tik dabar ji apsidairė aplinkui: keturios 
nuogos sienos, geležinė lova, nedažytas medinis stalas, dvi šiau- 
dinės kėdės. O juk jis buvo pripratęs prie žėrinčios prabangos!.. 

Bet staiga jis ir vėl atsisėdo, tarsi jam kojos linko iš nuovar- 
gio. Ir jis ėmė kalbėti pusbalsiu, tarsi nejučiomis atlikdamas 
išpažintį: 

— CGundermanas iš tikrųjų buvo teisus: karščiavimasis biržo- 
je niekam vertas dalykas... O niekšas, jis laimingas, kad nebeturi 
nei kraujo, nei nervų, kad nebegali nei su moterim miegoti, nei 
išgerti burgundinio butelį! Beje, aš manau, kad jis visada toks 
buvo, kad jo gyslose ledas... Aš esu per karštas, tai aišku. Čia ir 
glūdi mano pražūties šaknys, štai kodėl aš taip dažnai nusisuk- 
davau sprandą. Bet reikia pridėti, kad jeigu mano aistra mane 
žudo, tai ji taip pat palaiko ir mano gyvybę. Taip, ji mane neša, 
ji Mane išaukština, iškelia mane į didžiausias aukštumas, o paskui 
ji pati mane partrenkia, vienu smūgiu sunaikina visą savo kūrinį. 
Smagintis galbūt reiškia tik pačiam save ryti... Iš tikrųjų, kai 
pagalvoju apie tuos ketverius kovos metus, gerai matau, kad 
mane išdavė... Turbūt tai nepagydoma. Aš žuvęs. 

Ir staiga jis ėmė pykti ant savo nugalėtojo: 

— O, tas Gundermanas, tas bjaurus žydas! Jis laimi todėl, 
kad neturi troškimų!.. Tokia ir visa žydija — atkakli, šalta nuka- 
riautoja, žygiuojanti į nepriklausomą viešpatavimą pasaulyje, už 
visagalį auksą vieną po kitos perkanti tautas. Jau ištisais amžiais 
ta veislė skverbiasi pas mus ir laimi, nors ji ir spardoma, ir ap- 
spjaudoma. Jis jau turi milijardą, turės jų ir du, turės dešimt, 
turės šimtą ir vieną gražią dieną bus pasaulio viešpats. Aš metų 
metais atkakliai, viešai apie tai šaukiu, bet, atrodo, niekas manęs 
neklauso, mano, kad tai tik biržininko apmaudas, o iš tikrųjų — 
mano paties kraujo šauksmas. Taip, neapykanta žydams manyje 
glūdi, labai giliai, pačiose mano būtybės šaknyse! 

— Keista! — ramiai sušnibždėjo ponia Karolina, didžio išsi- 
lavinimo ir plačiausios tolerancijos moteris.— Mano nuomone, 
žydai yra tokie pat žmonės kaip ir kiti. Jeigu jie laikosi atskirai, 
tai todėl, kad yra priversti taip daryti. 

Sakaras, net negirdėdamas, toliau varė dar labiau pasipik- 
tinęs: 

— Labiausiai mane erzina, kad ir vyriausybės eina su jais 
išvien, lankstosi tiems skarmaliams. Štai imperija beveik parsi- 
davė Gundermanui, tarsi be Gundermano pinigų nebūtų įmanoma 
viešpatauti! Tiesa, mano brolelis Rugonas, tas didis vyras, su 
manimi pasielgė labai šlykščiai, aš jums nesakiau, kad prieš 
katastrofą buvau pasidaręs toks silpnadvasis, jog stengiausi su 
juo susitaikyti; ir jeigu aš esu čia, tai reiškia, kad jis to norėjo. 
Nesvarbu, jei aš jam trukdau, tegul jis manimi nusikrato! Bet 
už sąjungą su tais bjaurybėm žydais aš vis tiek ant jo pykstu... 
Tik pagalvokite: Visuotinis bankas pasmaugtas, kad Gunderma- 
nas galėtų tęsti savo prekybą, ir bet kuris kitas per daug sustiprė- 
jęs katalikų bankas bus sutriuškintas kaip pavojingas visuome- 
nei, kad tik būtų užtikrintas galutinis triumfas žydijai, kuri mus 
suės, ir tai netrukus!.. O tepasisaugo Rugonas! Jis bus suėstas 
pirmutinis, bus nušluotas nuo valdžios, kurios įsikibęs laikosi, 
dėl kurios visko išsižada. Jis labai gudriai žaidžia, vieną dieną 
linkčioja liberalams, kitą — absoliutistams; bet, taip žaisdamas, 
galų gale neišvengiamai nusisuks sprandą... Ir kadangi viskas 
braška, tai teįvyksta Gundermano troškimas, juk jis pranašavo, 
kad Prancūzija būtų sumušta, jei mums tektų kariauti su Vokieti- 
ja! Mes pasiruošę. Prūsams belieka tik ateiti ir pasiimti mūsų 
provincijas. 

Ji sustabdė jį maldaujamu ir baimingu mostu, tarsi jis tuojau 
užtrauktų nelaimę: 

— Ne, ne, apie tai nekalbėkite! Jūs neturite teisės apie tai 
kalbėti... Be to, jūsų brolis dėl jūsų arešto nekaltas. Aš žinau iš 
tikrų šaltinių, kad tai teisingumo ministro Delkambro darbas. 


308 


Sakaro pyktis staiga atlyžo, jis nusišypsojo: 

—"O, tas tai keršija. 

Ji klausiamai pažvelgė į jį, ir jis pridūrė: 

— Taip, tai mūsų senos sąskaitos... Aš žinau iš anksto, kad 
būsiu nuteistas. 

Matyt, ji kai ką įtarė, nes daugiau nebeklausinėjo. Jie truputį 
patylėjo, o jis tuo tarpu vėl paėmė nuo stalo popierius, visas 
įsikibęs į savo naująją idėją. 

— Kaip žavu, brangioji drauge, kad atėjote; jūs man turite 
pažadėti ir vėl ateiti, nes jūs duodate gerų patarimų, ir aš turiu 
kai kurių projektų.“ O, jei turėčiau pinigų! 

Ji skubiai jį pertraukė, pasinaudodama proga išsiaiškinti 
vieną klausimą, kuris jau keli mėnesiai ją persekiojo ir kankino. 
Ką jis veikė su milijonais, kuriuos turėjo savo sąskaitoje? Ar 
išsiuntė juos į užsienį, ar pakasė prie kurio nors jam vienam 
težinomo medžio? 

— Bet juk jūs turite pinigų! Du milijonai iš Sadovos, devyni 
milijonai iš jūsų trijų tūkstančių akcijų, jeigu jas pardavėte trijų 
tūkstančiu kursu! 

— Aš? — sušuko jis.— Aš neturiu nė vieno sū! 

Jis tai pasakė nuoširdžiai ir taip beviltiškai, pažvelgė į ją 
taip nustebęs, jog ji patikėjo. 

— Niekada nesu turėjęs nė vieno sū, jei mano įmonė sužlug- 
davo... Supraskite, aš prakišu kaip ir visi kiti. Be abejo, aš parda- 
vinėjau, taip, bet juk ir vėl pirkau, ir kur jie dingo, tie mano 
devyni milijonai, plius dar du kiti milijonai labai sunku būtų jums 
aiškiai išdėstyti... Manau, kad dar likau tam nelaimingajam Mazo 
skolingas apie trisdešimt keturiasdešimt tūkstančių frankų... Ne- 
beturiu nė vieno sū, vienu smūgiu viskas iššluota, kaip visada! 

Jai pasidarė lengva, taip linksma, jog ėmė juokauti iš savo 
pačių, jos ir brolio, nusigyvenimo: 

— Nežinau ar mums užteks pramisti mėnesį, kai viskas pa- 
sibaigs... O, tie pinigai, tie mums pažadėtieji devyni milijonai, 
atsimenate, kaip aš jų bijojau! Niekada nebuvau patyrusi 
tokio nerimo, ir kaip buvo lengva tos dienos vakarą, kai 
viską atidaviau aktyvo naudai!.. Net ir tie trys šimtai tūkstančių 
frankų, kuriuos buvome paveldėję iš tetos, ten nuėjo. Čia tai jau 
nelabai teisingai pasielgta. Bet aš jums sakiau, kad tai rasti pini- 
gai, ne uždirbti, ir jų žmogus nevertina... Ir štai, matote, aš links- 
ma ir juokiuosi! 

Smarkiu mostu jis ją sustabdė, pagriebė nuo stalo popierius ir 
sušuko jais mosuodamas: 

— Duokite ramybę! Mes būsime labai turtingi... 

— Kaip? 

— Nejaugi manote, kad aš atsisakau savo planų... Jau šešis 
mėnesius aš čia dirbu, per naktis darbuojuosi, nesudedu akių, 
noriu viską atstatyti iš naujo. Tie kvailiai mane kaltina, kam iš 
anksto paruošęs balansą, tvirtina, kad iš visų trijų didžiųjų įmo- 
nių — Jungtinių garlaivių, Karmelio ir Nacionalinio Turkijos 
banko — tik pirmoji davusi numatytą pelną! Po velnių! Jei dvi 
kitos atsidūrė pavojuje, tai tik dėl to, kad manęs jau nebebuvo! 
Bet kai jie mane paleis — taip! — Kai aš vėl imsiuosi darbo, jūs 
pamatysite, pamatysite... 

Ji ištiesė maldaujamai rankas, norėjo jį sustabdyti. Bet jis 
pašoko, išsitempė visu mažu savo ūgiu ir ėmė šaukti spiegiančiu 
balsu: 

— Viskas apskaičiuota, štai visi skaičiai, žiūrėkite!.. Karmelis 
ir Nacionalinis Turkų bankas — tai tik žaisliukai! Mums reikia 
plataus Rytų geležinkelio tinklo, mums reikia ir viso kito — 
užkariauti Jeruzalę, Bagdadą, Mažąją Azija, tai, ko Napoleonas 
negalėjo padaryti kardu, mes padarysim kastuvais ir auksu... 
Kaip jūs galėjote manyti, kad aš prisipažinsiu pralošęs? Juk 
Napoleonas sugrįžo iš Elbos salos. Taip ir aš — vos tik pasirody- 
čiau, visi Paryžiaus pinigai sukiltų ir eitų paskui mane; ir šį kartą 
Vaterlo nebepasikartos, už tai aš atsakau, kadanagi mano planas 
yra Matematiškai tikslus, apskaičiuotas iki paskutinio santimo... 
Žodžiu, mes pagaliau parblokšime tą prakeiktąjį Gundermaną. 
Duokite man tik keturis šimtus milijonų, galbūt penkis šimtus 
milijonų, ir pasaulis bus mano! 

Pagaliau jai pavyko sugriebti jo rankas ir ji prisiglaudė prie 
jo: 

— Ne, ne! Nutilkite, man baisu! 

Ir ji pajuto, kad pro baimę nejučiomis pradeda juo žavėtis. 
Šioje nuo žmonių griežtai atskirtoje varganoje nuogoje celėje ji 
staiga pajuto nesutramdomą jėgą, besiliejančią per kraštus gyvy- 
bę: amžiną vilties iliuziją, nenorinčio mirti žmogaus atkaklumą. 
Ji ieškojo savyje pykčio, pasibjaurėjimo jo padarytais nusikal- 
timais, bet jau neberado. Juk ji buvo jį pasmerkusi už tas neati- 
taisomas nelaimes, kurių jis buvo kaltininkas. Ar ne ji šaukėsi 
jam bausmės, kad jis mirtų visų apleistas, paniekintas? Dabar 
joje bebuvo likusi tik neapykanta blogiui ir užuojauta skausmui. 
Ji ir vėl pasidavė šiai jo nesąmoningai, galingai įtakai kaip žiau- 
riai, bet gal būtinai reikalingai gamtos prievartai. Ir jei tai buvo 
tik moteriška silpnybė, ji su malonumu jai pasidavė, nes kentėjo 
trokšdama motinystės ir be galo pasiilgusi meilės, — taip patyri- 
mas ją išmokė su daug kuo taikytis, ir ji mylėjo tą žmogų, mylėjo 
negerbdama jo. 

— Viskas baigta,— pakartojo ji kelis sykius vis spausdama 

jo rankas savo delnuose.— Argi negalite nusiraminti ir pagaliau 
pailsėti! 

Ir kai jis pasistiebė, norėdamas paliesti lūpomis jos žilus 
plaukus, kurių tankios garbanos driekėsi jai ant smilkinių ir ją 
labai jaunino, ponia Karolina jį sulaikė ir pridūrė ryžtingai ir 
labai liūdnu tonu pabrėždama kiekvieną žodį: 

— Ne, ne! Viskas baigta, baigta amžinai... Džiaugiuosi, kad 
jus pamačiau paskutinį kartą ir kad dabar tarp mūsų nebėra jokio 
piktumo... Sudieu! 

Išeidama ji matė, kaip jis stovėjo prie stalo, iš tikrųjų susi- 
jaudinęs, kad reikia skirtis, bet viena ranka jau instinktyviai 
dėliojo popierius, kuriuos besikarščiuodamas buvo sujaukęs; 
kadangi puokštelė už du sū buvo nubyrėjusi ant popieriaus 
lapų, jis papurtė juos vieną po kito ir pirštais nuo jų nubraukė 
rožių žiedlapius. 

Tik po trijų mėnesių, gruodžio viduryje, teismas pagaliau 
pradėjo nagrinėti Visuotinio banko bylą. Ji buvo svarstoma apy- 
gardos teisme per penkis ilgus posėdžius, ir visuomenė labai ja 
domėjosi. Spauda dėl katastrofos buvo sukėlusi triukšmą, buvo 
pasakojamos nepaprastos istorijos, kodėl taip lėtai vyksta tardy- 
mas. Visi atkreipė dėmesį į prokuratūros paruoštą kaltinimą; 
tai buvo tikras logikos šedevras, kur visi faktai buvo sugrupuoti, 
menkiausios smulkmenos panaudotos ir paaiškintos negailestin- 
gai aiškiai. Beje, buvo kalbama, kad nuosprendis padarytas jau 
iš anksto. Ir iš tikrųjų, nors aiškiai buvo matyti, kad Amlenas 
nekaltas, o Sakaras herojiškai laikėsi per penkias dienas neigda- 
mas kaltinimus, nors gynėjai puikiai, efektingai kalbėjo, teisėjai 
vis tiek kaltinamuosius nuteisė po penkerius metus kalėti ir už- 
mokėti po tris tūkstančius frankų baudos. Bet kadangi mėnesį 
prieš svarstant bylą kaltinamieji buvo už laidą laikinai paleisti 
ir atvyko į teismą laisvi, be sargybos, tai jie galėjo paduoti ape- 
liacinius skundus ir per dvidešimt keturias valandas išvykti iš 
Prancūzijos. Tokios atomazgos pareikalavęs Rugonas nenorėda- 
mas turėti nemalonumų, jei brolis būtų čia pat kalėjime. Policija 
pati budėjo, kai Sakaras išvažiavo naktiniu traukiniu į Belgiją. 
Tą pačią dieną Amlenas išvažiavo į Romą. 

Praėjo dar trys mėnesiai. Pirmosiomis balandžio dienomis 
ponia Karolina dar tebebuvo Paryžiuje, kur jai reikėjo tvarkyti 
neišpainiojamus reikalus. Ji vis tebegyveno mažame bute Orvie- 
do namuose; apie jų pardavimą skelbė afišos. Beje, ji jau baigė 
tvarkyti paskutiniuosius sunkumus ir galėjo išvykti, žinoma, be 
skatiko kišenėje, bet nepalikusi jokios skolos; iš Paryžiaus ji 
turėjo išvykti sekančią dieną į Romą pas brolį, kuriam ten pasise- 
kė gauti kuklią inžinieriaus vietą. Jis rašė jai, kad jos ten lau- 

kiančios pamokos. Jiems reikėjo pradėti gyventi visai iš naujo. 

Keliantis tą paskutinį rytą, kurį ji praleis Paryžiuje, jai už- 
ėjo didelis noras dar pabandyti bent ką sužinoti apie Viktorą. 
Iki šiol visi ieškojimai buvo bevaisiai. Tačiau ji prisiminė Mešen 
pažadus ir pati pamanė, kad ši moteris, galimas dalykas, ką nors 
žino; ją paklausinėti buvo nesunku, nuvykus pas Biušą apie 
ketvirtą valandą. Iš pradžių ji šią mintį atstūmė: kuriems galams, 
juk viskas žuvę. Paskui jai suskaudo širdį, ji iš tikrųjų kentėjo, 
tarsi pati būtų netekusi vaiko ir išvykdama nebūtų nunešusi 
gėlių ant jo kapo. Ketvirtą valandą ji nuvyko į Feido gatvę. 

Abejos prieangio durys buvo atdaros, tamsioje virtuvėje 
kunkuliavo vanduo, antroje pusėje, ankštame kabinete, Biušo 
totelyje sėdėjo Mešen tarsi paskendusi krūvoje popierių, ku- 
riuos didžiuliais ryšuliais ji traukė iš savo seno odinio krepšio. 

— O, tai jūs, mano geroji ponia! Jūs pataikėte labai blogu 
momentu. Ponas Sižizmonas merdi, o vargšas ponas Biušas cėl to 
iš tikrųjų eina iš proto, jis labai myli savo brolį. Jis nieko nebeda- 
ro, O tik laksto kaip pamišęs; jis išvyko dar gydytojo pakviesti... 
Matote, aš esu priversta užsiiminėti jo reikalais, nes štai jau visa 
savaitė, kai jis nenupirko nė vienos akcijos, nedirstelėjo nė į 
vieną akredityvą. Laimė, aš ką tik padariau vieną dalyką, tokį 
tikrą dalyką, kuris paguos jį sielvarte, tą brangų vyrą, kai vėl 
atsipeikės. | 

Labai sukrėsta, ponia Karolina užmiršo čia atėjusi dėl Viktoro, 
nes pamatė, kad tie popieriai, kuriuos Mešen saujomis traukė iš 
savo krepšio, buvo netekusios vertės Visuotinio banko akcijos. 
Sena oda nuo jų braškėjo, o ji vis traukė ir besidžiaugdama ėmė 
plepėti: 

— Štai, viską paėmiau už du šimtus penkiasdešimt frankų, o 
jų čia tikrai penki tūkstančiai, vadinasi, jos tik po vieną sū:.. Po 
vieną sū akcijos, kainavusios po tris tūkstančius frankų, nukritu- 
sios beveik iki popieriaus kainos! Perkamos svarais, kaip popie- 
rius! Tačiau jos vis tiek yra vertos:daugiau, mes jas parduosime 
mažiausia po dešimt sū, kadangi jų labai ieško subankrutavę 
žmonės. Suprantate, jos turėjo tokį gerą vardą, kad jos dar tinka. 
Jos labai gerai tinka į pasyvą, juk labai garbinga dėtis katastro- 
fos auka... Žodžiu, man baisiai pasisekė, aš suuostinėjau duobę, 
kur po kautynių visa ši prekė ramiai ilsėjosi, ir vienas kvailys, 
blogai painformuotas, man už niekus perleido seną skerdyklos 
fondą. Galite įsivaizduoti, kaip aš prie jų puoliau! 

Ir ji pralinksmėjo kaip plėšrus paukštis finansinių skerdynių 
laukuose, jos didžiulis kūnas prakaitavo dvokiančiu maistu, nuo 
kurio ji tuko, o trumpais, riestais savo pirštais ji judino negyvė- 


312 


lius — tas nuvertintas akcijas, kurios jau buvo pageltusios ir 
atsidavė pelėsiais. 

Bet suskambėjo karštas, tylus balsas gretimajame kambaryje, 
kurio durys buvo atidaros iki galo kaip ir abejos prieangio durys. 

— Na tai ir vėl ponas Sižizmonas ima kalbėti... Šiandien nuo 
pat ryto jis tik ir kalba... Dievulėliau, o vanduo verda! Vandenį 
aš užmiršau! Tai vaistažolių puodukai... Geroji mano ponia, 
kadangi jūs čia, pažiūrėkite, gal jis ko nors prašo? 

Mešen nusiskubino į virtuvę, o ponia Karolina, kurią bet 
kokia kančia traukdavo, įėjo į kambarį. Tuščias sienas čia links- 
mai tvieskė balandžio saulė, jos vienas spindulys krito tiesiai ant 
balto medinio stalelio, apkrauto užrašais, storais aplankais, iš 
kurių kyšojo dešimties metų darbas; ir dabar čia nebuvo nieko 
daugiau kaip dvi šiaudinės kėdės ir keletas knygų ant lentynų. 
Siauroje geležinėje lovoje, atsirėmęs į tris pagalvius, apsivilkęs 
trumpą iki juosmens raudoną filanelės palaidinukę, Sižizmonas 
sėdėjo ir kalbėjo, kalbėjo be pertraukos, savotiškai sudirgus 
smegenims; kartais taip pasitaiko džiovininkams prieš mirtį. Jis 
kliedėjo, protarpiais atgaudavo nepaprastai šviesią sąmonę; 
sulysusiame jo veide, apgaubtame ilgų garbanotų plaukų, be sai- 
ko išplėstos akys kažko klausinėjo tuštumoje. 

Kai tik įėjo ponia Karolina, jis, rodos, ją pažino, nors jie nie- 
kada nebuvo susitikę. 

— A,tai jūs, ponia!.. Aš jus pamačiau ir šaukiau, kiek tik man 
jėgos leido... Prieikite, prieikite arčiau, turiu jums tyliai pasa- 
kyti... 

Nors virpėdama iš baimės, ji priėjo arčiau, ji turėjo atsisėsti 
ant kėdės palei lovą. 

— Aš nežinojau, bet dabar žinau. Mano brolis pardavinėja 
popierius, ir aš girdėjau, kaip ten, jo kabinete, žmonės verkė... O 
mano brolis! Man tarsi pervėrė širdį raudonai įkaitinta geležimi. 
Taip, man tai ir paliko krūtinėje, tai mane vis degina, tai bjaurūs, 
bjaurūs pinigai, dėl kurių kenčia vargšai žmonės... Taigi, kai tik 
aš numirsiu, (mano brolis parduos tuos mano popierius, O aš ne- 
noriu, aš nenoriu! 

Jo balsas pamažu vis ėjo garsyn, maldavo: 

— Štai, ponia, jie čia, ant stalelio. Paduokite juos man, mes 
surišime juos į pundelį, ir jūs paimsite juos, paimsite viską... O, 
aš jus šaukiau, aš jūsų laukiau! Mano popieriai žūtų, visas mano 
gyvenimas, pašvęstas tyrinėjimams, ir pastangos būtų sunai- 
kintos! | 

Kai ji abejojo, ar paduoti tai, ko jis prašė, Sižizmonas susiėmė 
rankas: 

— Dėl dievo meilės! Noriu įsitikinti prieš mirtį, kad jie čia 

iš tikrųjų visi... Brolis išėjęs, brolis nepasakys, kad aš pats save 
žudau... Aš jus maldauju... 

Tada ji nusileido, jo karšto maldavimo sukrėsta: 

— Matote, kad negerai darau, nes jūsų brolis sako, kad tai 
jums kenkia. 

— Kenkia? O ne! Ir, be to, tai nesvarbu!.. Pagaliau po tiek 
nemiegotų naktų man pavyko tą ateities visuomenę pastatyti ant 
kojų! Čia viskas numatyta, išspręsta — tai visoks galimas teisin- 
gumas ir visokia galima laimė... Kaip gaila, kad nebeturėjau laiko 
veikalą suredaguoti su reikalingais priedais! Bet čia yra mano 
užrašai, jie baigti, sutvarkyti. Ir juos išgelbėkite, kad vieną gra- 
žią dieną kas nors kitas jiems galutinai suteiktų knygos formą ir 
paleistų į pasaulį, tiesa? 

Savo ilgomis gležnomis rankomis jis paėmė popierius ir mei- 
lingai vartė juos, o didelėse, jau drumstose akyse vėl sužibo 
liepsnelė. Jis kalbėjo labai greitai gergždžiančiu, monotonišku 
balsu, tarsi sieninio laikrodžio grandinėlė, kurią traukia svarstis; 
atrodė, kad tai buvo ūžesys jo smegenų mechanikos, kuri veikia 
be sustojimo, nors ir mMerdint. 

— O, aš regiu, kaip jis ten aiškiai iškyla — tas teisingumo 
ir laimės miestas! Ten dirba visi, darbas yra kiekvienam privalo- 
mas ir laisvas. Nacija tėra vien tik milžiniška kooperacinė ben- 
drovė, gamybinės priemonės paverstos visų nuosavybe, gami- 
niai sukaupiami milžiniškuose bendruose sandėliuose. Kiek nau- 
dingo darbo padarei, tiek turi teisės į visuomenės naudojamus 
dalykus. Darbo valanda yra bendrasis matas; daiktas yra vertas 
tiek, kiek valandų jis kainavo; visiems gamintojams tėra tik 
viena mMainymo priemonė — darbo bonai; bendruomenei vado- 
vaujant, nedaroma jokių atsiskaitymų, išskyrus vienintelį mokes- 
tį, skiriamą vaikams auklėti, seneliams maitinti, darbo įrankiams 
atnaujinti ir nemokamiems visuomeniniams patarnavimams... 
Kai nebus pinigų, nebus nė spekuliacijos, vagysčių, bjaurių san- 
dėrių, nebus tų nusikaltimų, kuriuos sukelia gobšumas; merginų 
niekas neves dėl kraičio, senų tėvų niekas nesmaugs dėl paveldė- 
jimo, praeivių nebežudys dėl piniginių!.. Išnyks prieštaraujan- 
čios darbdavių ir darbininkų, proletarų ir buržujų klasės, ir 
tada nebus nei varžančių įstatymų, nei teismų, nei ginkluotų pa- 
jėgų, kurios saugo vienų neteisingai susigrobtus turtus nuo kitų, 
kenčiančių pašėlusį badą!.. Nebebus veltėdžių, nebebus iš nuomų 
mintančių savininkų, nebebus rentininkų, kuriuos kaip lengvo 
elgesio merginas išlaiko šypsanti sėkmė, nebus prabangos, pa- 
galiau nė skurdo!.. O, ar tai ne idealus teisingumas, ar ne aukš- 
Ciausia išmintis, kai nėra privilegijuotų ir vargdienių, kai kiek- 
vienas susikuria laimę savo pastangomis, pagal žmonių laimės 
vidurkį! 

Jis egzaltavosi, jo balsas darėsi švelnus, tolimas, tarsi jis 
tolo ir nyko kažkur labai aukštai — ateityje, kurią pats skelbė. 

— O, jei aš leisčiausi į smulkmenas... Matote šį atskirą lapą 
su visomis pastabomis paraštėse; tai šeimos organizacija — lais- 
vas susitarimas, vaikų auklėjimas ir išlaikymas bendruomenės 
lėšomis... Tačiau tai ne anarchija. Pažiūrėkite čia, į kitą pastabą: 
kiekvienai gamybos šakai turi būti vadovaująs komitetas, įparei- 
gotas organizuoti gamybą proporcingai vartojimui, nustačius 
realius poreikius. O čia — dar viena organizacijos detalė: mies- 
tuose ir laukuose manevruos pramonės ir žemės ūkio armijos, 
vadovaujamos savo pačių išrinktų vadų, pagal pačių balsuotą 
regulą... Štai ten aš apytikriai apskaičiavau, nurodžiau, kiek 
valandų galės būti sutrumpinta darbo diena per dvidešimt metų. 
Dėl didelio naujų darbo rankų skaičiaus, ypač mašinų dėka, bus 
dirbama tik po keturias valandas, gal tik po tris; kiek tad laiko 
atliks džiaugtis gyvenimu! Juk tai nebus kareivinės, tai bus lais- 
vės ir linksmybių miestas, kur kiekvienas galės laisvai gyventi 
savo malonumui, turės laiko tenkinti savo teisėtiems polinkiams, 
pasidžiaugti meile, būti stipriam, būti gražiam, būti išmintingam, 
pasiiimti savo dalį iš neišsemiamos gamtos. 

Jis plačiu mostu apvedė skurdų kambarį kaip pasaulio val- 
dovas. Tarp šių nuogų sienų, kur jis gyveno, šiame skurde be 
poreikių, kur jis merdėjo, broliška ranka jis dalijo žemės turtus. 
Visuotinę laimę, visa, kas gera ir kuo jis nepasinaudojo, jis 
gausiai dalijo žmonėms žinodamas, kad pats tuo niekada nebe- 
pasinaudos. Jis priartino savo mirtį dėl tos aukščiausios dovanos 
kenčiančiai žmonijai. Tačiau jo rankos jau kliuvo, grabinėda- 
mos paskirus užrašus, jo akys nebematė, mirties apakintos, jos 
atrodė žvelgiančios į begalinę tolybę anapus gyvenimo, susižavė- 
jusios ekstaze, kuri nušvietė visą jo veidą. 

— O, kiek naujų veikimo barų! Dirba visa Žmonija, visų gyvų- 
jų rankos gerina pasaulį! Išnyko dykynės, pelkės, nedirbamos 
žemės! Jūrų iškyšuliai užlyginti, kliudantieji kalnai nyksta, tyrai 
virsta derlingais slėniais, nes juos drėkina vandenys, kurie trykš- 
ta iš visų pusių. Joks stebuklas nėra neįvykdomas, didieji senovės 
darbai kelia šypseną — jie atrodo tokie nedrąsūs, vaikiški. Pa- 
galiau žemėje galima gyventi... Ir žmogus išsivystė, išaugo, 
visiškai patenkina savo poreikius, pasidarė tikru šeimininku. 
Mokyklos ir dirbtuvės atidarytos, vaikai laisvai pasirenka amatą 
pagal savo gabumus. Bet slenka metai, ir po griežtų egzaminų 
vykdoma atranka. Jau nebepakanka duoti mokslą, reikia iš jo 
gauti ir naudos. Taip kiekvienas atsiduria savo vietoje, yra pa- 
naudojamas teisingai pagal savo išsilavinimą. Visuotinės pareigos 
skirstomos pagal įgimtus žmogaus polinkius. Kiekvienas dirba 

visiems pagal savo jėgas... O darbšti ir linksma visuomenė, ideali 
sveiko žmonių naudojimo visuomenė, kur išnykęs senas prieta- 
ras, žeminęs fizinį darbą, kur galima didelį poetą pamatyti dirbant 
kaip stalių, o šaltkalvį esant dideliu mokslininku! O palaiminta 
visuomenė, triumfuojanti visuomenė, į kurią žmonės eina jau 
tiek daug amžių... Štai to miesto baltamūrės sienos... jos ten 
šviečia... Ten, kur laimė, akinanti saulė... 

Jo akys aptemo, paskutinieji nesuprantami žodžiai išnyko su 
silpnu -atodūsiu, galva nusviro, veide švietė ekstazės šypsena. 
Jis mirė. | | 

Ponia Karolina į jį žiūrėjo susigraudinusi ir kupina meilės ir 
staiga pajuto įsiveržusį viesulą. Tai buvo Biušas, grįžęs be gydy- 
tojo,.uždusęs, labai išsigandęs; paskui jį atbėgusi Mešen aiškino, 
kodėl negalėjusi padaryti vaistų antpilo, nes vanduo pasiliejęs. 
Bet jis pamatė savo brolį, savo vaikelį, kaip jį vadindavo, gulintį 
aukštielninką, nebekrutantį, prasižiojusį, pastyrusiomis akimis; 
jis suprato ir ėmė žviegti kaip skerdžiamas gyvulys. Jis prišoko 
prie kūno, pakėlė jį savo didelėmis rankomis lyg norėdamas jam 
įkvėpti gyvybės. Šis baisus aukso ryklys, kuris būtų užmušęs 
žmogų už dešimt sū, kuris taip ilgai grobstė tą bjaurųjį Paryžių, 
staugė nuo baisaus skausmo. Jo vaikelis, o tu dievulėliau! Jis jį 
paguldydavo, jį užmigdydavo kaip motina! Jis nebeturės savo 
vaikelio! Ir, pagautas padūkusio nusiminimo priepuolio, jis 
sugriebė lovoje išsidraikiusius popierius, draskė juos, glamžė 
lyg norėdamas sunaikinti visą tą kvailą darbą, kuriam jis pavy- 
duliavo, kuris nužudė jo brolį. 

Tada ponios Karolinos širdis suminkštėjo. Nelaimingasis! 
Dabar jis kėlė jai tik dieviško pasigailėjimo. Tačiau — kur ji 
buvo girdėjusi šitaip rėkiant? Jau vieną vienintelį kartą žmogaus 
skausmo riksmas ją buvo pervėręs tokiu šiurpuliu. Ir ji prisimi- 
nė, kad tai buvo pas Mazo, motinos ir vaikų riksmas prie tėvo 
lavono. Tarsi nepajėgdama nuo šio skausmo atsitraukti, ji dar 
truputį čia pabuvo ir šiek tiek padėjo. Paskui, prieš išeidama 
atsidūrusi vien su Mešen kabinete, ji prisiminė atėjusi pas ją 
pasiteirauti apie Viktorą. Ji paklausė. Ką gi, jei Viktoras dar tebe- 
lakstąs, tai turbūt esąs kur nors toli! Per tris mėnesius ji apsukusį 
visą Paryžių, bet jo pėdsakų neužtikusi. Ji numojusi ranka, nes 
vieną gražią dieną ji visada suspėsianti tą banditą surasti prie 
kartuvių. Ponia Karolina ją išklausė tylėdama, sustingusi iš siau- 
bo. Taip, jau baigta, pabaisa išleistas į platų pasaulį, į nežinomą 
ateitį ir laksto kaip pasiutęs gyvulys, kuris su seilėmis leidžia 
paveldėtus nuodus ir kiekvienu savo įkandimu skleidžia užkratą. 

Išėjusi į Vivjen gatvę, ponia Karolina nustebo, kad toks malo- 
nus oras. Buvo penkta valanda, saulė leidosi giedroje, švelnioje 

padangėje, iš tolo auksu žerdama aukštąsias bulvaro iškabas. Šis 
balandžio mėnuo, toks žavus nauja jaunyste, tarsi glamonėjo visą 
jos būtybę iki pat širdies. Jai palengvėjo, ji atsikvėpė visa krūtine 
jau laimingesnė pajutusi, kad jai grįžo ir auga neįveikiama viltis. 
Taip, be abejo, ją nuteikė tokia graži to svajotojo mirtis, kuris iki 
paskutiniojo atodūsio išliko ištikimas savo teisingumo ir meilės 
chimerai, nes juk ir ji pati pasvajodavo apie žmoniją, apvalytą 
nuo šlykštaus blogio, sklindančio iš pinigų; čia prisidėjo ir svajo- 
tojo raudojimas, to baisaus pinigų plėšiko beprotiška kraujuo- 
janti meilė, apie kurį ji buvo maniusi, kad tai tikras beširdis, ne- 
mokąs verkti. Bet ne, juk ji išėjo ne didelio žmonių gerumo pa- 
guosta tarp daugybės skausmo, — priešingai, ji išsinešė galutinę 
neviltį dėl to ištrūkusio mažo pabaisos, kuris visur laksto ir pa- 
kelėse sėja puvimo fermentą, ir pasaulis nuo tų puvėsių niekada 
neišsigydys. Tai iš kurgi tas smagumas, apėmęs ją visą? 
Priėjusi bulvarą, ponia Karolina pasuko į kairę ir judrioje 
minioje sulėtino žingsnį. Akimirką ji stabtelėjo prie vežimėlio, 
pilno alyvų ir leukonijų puokščių, nuo kurių dvelkė stiprus kva- 
pas ir apgaubė ją pavasariu. Ji nuėjo toliau, o džiaugsmo banga 
vis labiau joje kilo, tarsi prasiveržusi iš kažkokios kunkuliuojan- 
čios versmės, kurią ji veltui bandė sustabdyti, prispaudusi prie 
krūtinės abi rankas. Ji suprato, kas jos širdyje dedasi, ir nenorėjo 
pasiduoti. Ne, ne! Baisios katastrofos ištiko taip neseniai, ji 
neturi teisės būti linksma ir pasiduoti šiam amžinai veržlaus gy- 
venimo srautui. Ji stengėsi prisiminti visus žiaurius, baisius daly- 
kus, būti beviltiška, gedulinga. Argi galima juoktis, jei viskas 
sužlugo, jei tiek daug baisių nelaimių? Argi ji užmiršo, kad pati 
buvo viso to bendrininkė? Ir ji patylom skaičiavo Jaktus — šį, 
kitą, dar aną, kuriems apverkti reikėtų pašvęsti visą savo gyveni- 
mą. Bet po jos prispaustais prie širdies pirštais vis smarkiau kun- 
kuliavo gyvenimo syvai, gyvybės versmė liejosi iš krantų, šalino 
kliūtis, sudužusių laivų skeveldras išmetė ant abiejų krantų, kad 
galėtų tekėti laisvai, tyrus savo vandenis nešti į saulės šviesą. 
Dabar, pasijutusi nugalėta, ponia Karolina pasidavė neatlai- 
komai amžino atšijauninimo jėgai. Kartais ji juokais sakydavo 
negalinti ilgai būti liūdna. Bandymas buvo padarytas, ji ką tik 
buvo pasiekusi patį nevilties dugną, o štai ir vėl prisikėlė viltis, 
sulaužyta, bet vis tiek gyvybinga, kas valandėlę stiprėjanti. Tiesa, 
ji nebeturėjo iliuzijų, gyvenimas iš tikrųjų buvo neteisingas ir 
nedėkingas kaip ir pati gamta. Tai kodėl taip neprotingai jį 
mylime, jo norime, pasitikime kaip vaikas, visą laiką apgaudinė- 
tas pažadėtu žaisleliu, kodėl svajojame apie kažkokį tolimą ir 
nežinomą tikslą, į kurį jis mus nuolat veda? Ji pasuko Šose d'An- 
ten gatve ir nebesamprotavo, pavargusi nuo tuščio priežasčių 

ieškojimo, ji, vis filosofuojanti, tokia mokyta, nuo viso to atsisa- 
kė; dabar ji buvo tik laiminga būtybė, ji gėrėjosi giedru dangumi, 
džiaugėsi, kad yra sveika ir kad jos nedidelių stiprių kojų žings- 
niai kaukši šaligatviu. O, tas būties džiaugsmas! Ir kas gi dau- 
giau, tikrai sakant, mums džiaugsmo teikia Gyvenimas toks, 
koks jis yra, su visa savo galybe, nors jis ir baisus, gyvenimas su 
amžina savo viltimi! 

Parėjusi į savo butą Sen Lazaro gatvėje, kurį rytoj paliks, 
ponia Karolina baigė krautis lagaminus. Apžvelgusi jau tuščią 
braižybos salę, ji pastebėjo ant sienų planus ir akvareles, ku- 
riuos buvo ketinusi paskutinę akimirką susukti vienan daiktan ir 
surišti virvele. Tačiau ji sustojo pasvajoti prie kiekvieno popie- 
riaus lapo prieš ištraukdama iš keturių jo kampų smeigtukus. Ji 
vėl pergyveno anas tolimas dienas, praleistas Rytuose — myli- 
moje šalyje, kuri, atrodo, amžinai paliko jos širdyje savo skais- 
čią šviesą, ji vėl pergyveno penkerius metus, praleistus Paryžiu- 
je, tą kasdieninę karštligę, tą patrakusią veiklą ir siaubingą mili- 
jonų uraganą, įsiveržusį į jos gyvenimą ir jį nusiaubusį, bet ji 
jautė, kad iš tų dar rūkstančių griuvėsių jau dygsta nauji daigai, 
kurie saulės šviesoje išsiskleis puikiais žiedais. Dėl Visuotinio 
banko Nacionalinis Turkijos bankas irgi sužlugo, o Visuotinė 
jungtinė garlaivių bendrovė atsilaikė ir klesti. Ponia Karolina vėl 
pažvelgė į žavų Beiruto pajūrį, kur tarp milžiniškų sandėlių buvo 
iškilę administraciniai pastatai; nuo to plano ji kaip tik nušluostė 
dulkes; Marselis tapo vartais į Mažąją Aziją, Viduržemio jūra 
užkariauta, tautos suartintos, galbūt ir sutaikytos. O tas Karmelio 
tarpeklis — akvarelė, kurią ji dabar ima nuo sienos! Juk tik visai 
neseniai ji patyrė iš vieno gauto laiško, kad ten išaugo visas 
miestas! Iš pradžių apie eksploatuojamas kasyklas susikūrė 
penkių šimtų gyventojų kaimas, o dabar — jau miestas su tūks- 
tančiais gyventojų; civilizacija, keliai, dirbtuvės ir mokyklos 
apvaisino šį negyvą, dyką užkampį. Toliau štai čia keli dideli la- 
pai su trasomis, niveliavimais ir profiliais geležinkelio linijai iš 
Brusos į Beirutą pro Angorą ir Alepą — ji visus juos vieną po kito 
susuko į ritinėlius; be abejo, reikės metų, kol Tauro tarpekliais 
dums traukiniai; tačiau gyvenimas prie jų slenka iš visur, senovės 
žmonijos lopšys jau užsėtas naujos kartos žmonėmis, tame ste- 
buklingame klimate, kur tiek daug saulės, būsimoji pažanga iš- 
siskleis su nepaprasta jėga. Ar ne ten pasaulis atgims, žmonija 
išsiplės ir bus laimingesnė? 

Dabar ponia Karolina stipriai surišo planų paketą. Brolis, jos 
laukiąs Romoje, kur juodu turi iš naujo pradėti gyventi, įsakmiai 
jai patarė rūpestingai juos supakuoti; ir, stipriai rišdama mazgus, 
ji pagalvojo apie Sakarą, kuris, jos žiniomis, buvo Olandijoje, 

vėl užsiėmęs milžinišku planu — nusausinti neišmatuojamas 
pelkes, komplikuotos kanalų sistemos pagalba atkariauti iš jūros 
nedidelę karalystę. Jis teisybę sakė: iki šiol pinigai buvo mėšlas, 
kuriame augo rytojaus žmonija; nuodytojai ir ardytojai, pinigai 
darėsi kiekvienos socialinės vegetacijos fermentu, juodžemiu, 
reikalingu didiems darbams, kurie palengvina žmogaus gyveni- 
mą. Nejaugi šį kartą ji pagaliau aiškiai pamatė, kad neįveikiama 
jos viltis glūdi jos tikėjime, jog dirbti būtinai reikia? Dieve mano! 
Nejaugi viršum viso to išjudinto purvo, viršum visų tų sutraiš- 
kytų aukų ir viršum visų tų baisių kančių, kuriomis žmonija 
apmoka kiekvieną savo žingsnį pirmyn, nėra nežinomo ir tolimo 
tikslo, kažko kilnesnio, gero, teisingo, galutinio, į ką mes einame, 
patys nenusimanydami, kas pripildo mums širdį neįveikiamo 
noro gyventi ir turėti viltį? 

Ir ponia Karolina, visada jauno veido, apgaubta žilų plaukų 
vainiku, nepaisant viso to, džiaugėsi tarsi kiekvienas pavasaris, 
grįžtąs į šią seną žemę, neštų jai jaunystę. Prisiminusi gėdą, 
kurią jausdavo dėl santykių su Sakaru, ji galvojo apie pasibai- 
sėtiną purvą, kuris net meilę sutepa. Kodėl gi kaltinti pinigus dėl 
bjaurybių ir blogybių, kurių jie pridaro? Argi meilė mažiau su- 
tepta — o juk ji kuria gyvybę! 


Zola E. : 
Zo-12 Pinigai: Ist. romanas. Iš prancūzų k. vertė 

